
335. O nouă încercare. 


Când doamna Wilkens îl revăzu pe Bob, inima ei ameninţă să se 
oprească în loc de spaimă, căci atât de tulburat era tânărul, încât nici 
nu mai era de recunoscut. 

Cuprinsă de teamă îi luă mâinile şi îl întrebă cu voce înăbuşită de 
emoție şi îngrijorare: 

— Totul s-a sfârşit, nu-i aşa? 

Fl o privi zăpăcit, ca şi când n-ar fi înțeles cuvintele ei. 

— Ce vrei să spui cu asta? 

— Doctorii n-au mai putut-o salva pe Hariett? 

Bob Wilkens avu un zâmbet obosit. 

— Ba da; Hariett trăieşte şi e pe cale de însănătoşire. Peste două, 
trei zile i se va da drumul din spital. 

Doamna Wilkens răsuflă uşurată şi zise: 

— Atunci totul va fi bine. 

Bob se uită la dânsa cu o privire îndurerată. 

— Crezi? 

Ea dădu din cap, neputându-şi da seama de ceea ce se petrece în 
sufletul copilului ei. 

— Ar fi fost îngrozitor dacă Hariett şi-ar fi pierdut viaţa, dragă Bob. 
Ţie nu-ţi pare bine că a scăpat din această primejdie îngrozitoare? 

— Ba da. 

Doamna Wilkens clătină încet capul şi întrebă: 

— Ce e cu tine, Bob? 

El scoase un geamăt deznădăjduit şi exclamă: 

— Sunt atât de nenorocit, mamă, încât aş vrea mai bine să mor! 

Doamna Wilkens îl îmbrăţişă, îi lipi capul pe pieptul ei şi îi 
mângâie obrajii palizi. 

— Sărmanul de tine! 

— Mamă, n-am vrut niciodată ca Hariett să moară, n-am vrut ca 
moartea să desfacă legătura căsătoriei noastre, de aceea am salvat-o 
din flăcări. Singurul lucru pe care îl doresc este libertatea. Totuşi, 
când Hariett şi-a recăpătat cunoştinţa, primul lucru pe care mi l-a 
spus, a fost că nu se va despărţi niciodată de mine. Mie însă nu-mi 
este cu putinţă să mai trăiesc cu dânsa, totul se răzvrăteşte în sufletul 
meu la acest gând, căci nu mai am decât un singur dor: să devin 
fericit cu Felicia. Dar calea spre dânsa mi-e închisă, sunt prins într-o 
rețea din care nu există scăpare. Numai o minune mă poate salva. 

— Eu voi face cu putinţă această minune, scumpul meu băiat, 
răspunse doamna Wilkens, cuprinsă de milă pentru suferinţele fiului 
ei. 

— Tu?... întrebă el neîncrezător. Tu ai vrea...? 

— Da, îţi voi deschide calea spre fericire, dragul meu Bob, continuă 
doamna Wilkens încet. Deşi în timpul convalescenţei mele, când am 
văzut străduințele soţiei tale de a-şi recâştiga dragostea ta, am avut 
nădejdea că vă veţi apropia unul de altul, văd acum că această 
speranţă a fost zadarnică. O iubire ca aceea pe care o porţi în sufletul 
tău pentru Felicia de Martigny, nu poate exista decât o singură dată în 
viaţă şi nimic n-o va putea înfrânge. Ar fi o adevărată nelegiuire, atât 
faţă de tine cât şi faţă de Hariett, dacă am încerca să te abatem din 
calea pe care trebuie să mergi. Voi vorbi dar cu Hariett şi fii 
încredinţat, dragă Bob, că voi reuşi s-o fac să înțeleagă că n-are niciun 
drept să te ţină legat de dânsa. Atunci vei fi liber de a o căuta pe 
Felicia ta şi a deveni fericit cu ea. 

Cu o mişcare plină de adâncă recunoştinţă, Bob luă mâinile mamei 
sale şi în ochii lui se ivi o licărire de speranţă. 

— Vrei într-adevăr să faci asta pentru mine, scumpa mea mamă? 

— Sunt gata să aduc orice jertfă, numai pentru a te vedea fericit, 

dragul meu copil, răspunse doamna Wilkens, cu dragoste. 

Adânc mişcat Bob o cuprinse în braţe. 

— Scumpa, buna mea mamă, cum să-ţi mulţumesc? 

Zâmbind, ea făcu un gest de protest. 

— Fericirea ta e şi a mea, dragul meu Bob; Singura mea dorinţă 
este ca în sfârşit să fie iar soare şi veselie în casa noastră, căci până 
acum am avut destule chinuri de îndurat. 

Mai vorbiră multă vreme făcând tot felul de planuri de viitor, de a 
căror reuşită doamna Wilkens era atât de încredinţată, încât plecă ea 
însăşi la spital spre a o lua pe Hariett, după ce doctorii spuseseră că 
îngrijirile de care mai avea nevoie, pot să i se dea şi acasă. 

Hariett rămase foarte surprinsă când o văzu pe soacra ei în locul lui 
Bob. 

— Aş fi vrut să-i mulţumesc lui Bob că m-a salvat de la moarte, zise 
ea, căci în puţinele cuvinte pe care i le-am spus în ziua nenorocirii, nu 
mi-am putut exprima toată recunoştinţă pe care o am pentru dânsul. 
Fără ajutorul său, aş fi fost moartă, acum, dar aşa trăiesc şi am 
nădejde într-un viitor fericit. 

Doamna Wilkens îi aruncă o privire pătrunzătoare şi o întrebă: 

— Crezi într-adevăr, dragă Hariett, că îi eşti datoare lui Bob o 
recunoştinţă atât de mare? 

Hariett zâmbi şi răspunse cu oarecare mustrare în glas: 

— Mai poţi întreba aşa ceva, mamă? 

Doamna Wilkens nu luă în seamă acesta cuvinte şi zise: 

— Dacă vrei să te arăţi recunoscătoare faţă de Bob, atunci redă-i 
libertatea şi deschide-i calea spre fericirea pe care o doreşte atât de 
mult. 

Cum auzi aceste cuvinte din gura doamnei Wilkens, tânăra femeie 
ridică amândouă mâinile cu un gest de împotrivire. 

— Nu... nu vreau să renunţ la Bob. Cere-mi tot ce vrei mamă, 
numai asta nu! 

— Î iubeşti atât de mult pe Bob, încât nu mai poţi trăi fără dânsul? 

Hariett ridică din umeri cu o mişcare de şovăială. 

— Nu ştiu, mamă; nu mă mai întreba, căci în sufletul meu este 
atâta îndoială, încât nici eu nu mai ştiu ce simt. Singurul lucru pe care 
îl ştiu bine este că niciodată nu voi putea suferi să-l văd pe Bob lângă 
altă femeie. 


— Dar asta nu e dragoste, Hariett, continuă doamna Wilkens cu un 
ton plin de mustrare. Aceasta nu este decât o ambiţie din partea ta. 

— Fie, mamă, izbucni Hariett, dar pentru mine lucrul de căpetenie 
este să rămân şi mai departe cu Bob, să trăiesc cu dânsul. 

— Mie teamă că prin aceasta îţi vei face atât ţie, cât şi lui Bob o 
viață şi mai nenorocită decât a fost până acum, Hariett. Traiul 
împreună va fi un chin pentru voi, căci ştii doar că Bob n-are decât o 
singură dorinţă. 

— Ştiu asta, mamă, dar cu toate acestea nădăjduiesc că lucrurile se 
vor mai putea îndrepta cu timpul. Felicia de Martigny e departe, a 
plecat de bună voie, aşa că între Bob şi ea nu mai există nicio legătură 
şi nu se vor mai revedea niciodată. Felicia însăşi mi-a făgăduit că aşa 
va fi. 

Doamna Wilkens deveni atentă şi întrebă uimită: 

— Ai vorbit cu dânsa, Hariett? 

Tânăra femeie îşi dădu seama de greşeala pe care o făcuse şi îşi 
plecă privirea. Înciudată că se trădase ea însăşi, îşi muşcă buzele 
aproape până la sânge. Acum nu mai putea tăgădui însă nimic, ci 
trebuia să mărturisească tot adevărul. 

Fulgerător îi trecu prin minte, că poate prin aceeaşi minciună prin 
care îşi îndepărtase rivala, o va putea câştiga şi pe doamna Wilkens de 
partea ei. 

Pe sub gene aruncă o privire sfioasă spre doamna Wilkens, dădu 
încet din cap şi zise, încet: 

— Da, mamă, am vorbit cu contesa Felicia de Martigny. 

— Pentru Dumnezeu, atunci tu ai fost aceea care ai făcut-o să se 
despartă de Bob?! exclamă doamna Wilkens înspăimântată. 

— Cred că da. 

— Ce i-ai spus, Hariett? 

— Că îl iubesc pe Bob din tot sufletul şi că aş fi foarte nenorocită 
dacă el m-ar părăsi tocmai acum... 

— Tocmai acum? repetă doamna Wilkens foarte nedumerită. Ce 
vrei să spui cu asta? 

Hariett se uită din nou la soacra ei, cu o privire ciudată şi întrebă: 

— Nu ghiceşti? 

— Nu. 

— Atunci trebuie să-ţi spun mai lămurit. 

— Te rog chiar să faci asta, Hariett căci vorbeşti în enigme pe care 
nu le înţeleg. 

Hariett îşi lăsă capul în piept, îşi frământă mâinile şi în sfârşit zise, 
cu voce înăbuşită: 

— Când ai simţit pentru prima oară o viaţă nouă în pântecele tău, 
ai fi plecat de la soţul tău, te-ai fi despărţit de el, mamă? 

Doamna Wilkens se uită buimăcită la Hariett, apoi exclamă: 

— Aştepţi un copil, Hariett?! 

— Da. 

— Bob ştie asta? 

— N-am avut încă prilejul potrivit şi te rog şi pe tine să nu-i spui 
încă nimic, căci n-a sosit încă momentul să-i fac această mărturisire. 
Însă acum mă vei înţelege că trebuie să fac tot ce-mi va sta în putinţă, 
spre a-l reţine pe Bob. Nu vreau ca copilul nostru să n-aibă parte de 
tatăl său. 

În clipa aceea uşa fu deschisă cu putere şi Bob se năpusti în odaie. 

Faţa îi era palidă şi ochii îi sclipeau atât de tare, încât Hariett şi 
doamna Wilkens se dădură speriate înapoi. Bob se apropie însă de 
Hariett, o apucă de braţ cu o mişcare aproape brutală şi o zgudui cu 
putere. 

— Eşti o mincinoasă! exclamă el adânc indignat. Cum poţi îndrăzni 
să spui asemenea neadevăruri?! 

Hariett se făcuse palidă ca moartea şi abia se mai putea ţine pe 
picioare. 

Doamna Wilkens se uită înmărmurită la amândoi şi murmură: 

— Minciună?!... 

Bob Wilkens izbucni într-un râs tăios. 

— Tot ce-a spus e o minciună sfruntată, o înşelătorie ordinară! 

— Bob, pentru Dumnezeu, stăpâneşte-te îl îndemnă doamna 
Wilkens. 

Dar tulburarea lui era atât de mare, încât nu mai cunoştea margini. 

— Să mă stăpânesc?! strigă el cu glasul răguşit de mânie. Îmi ceri 
un lucru cu neputinţă, mamă, căci acum, după ce am auzit tot, ştiu 
prin ce intrigă urâtă am pierdut fericirea. Felicia e o fire prea bună şi 
blândă, prea delicată şi n-a mai nădăjduit într-o fericire alături de 
mine, după ce a auzit o astfel de mărturisire. Abia acum cunosc 
înţelesul ascuns al cuvintelor pe care mi le-a scris, abia acum ştiu de 

ce n-a vrut să fie o piedică între Hariett şi mine! 

Şi doamna Wilkens fu cuprinsă de o tulburare adâncă, aruncă 
tinerei femei o priviră pătrunzătoare şi o întrebă: 

— Ai îndrăznit într-adevăr să-i spui contesei de Martigny acelaşi 
lucru ca şi mie? 

— Cum mai poţi întreba, mamă, făcu Bob cu un râs amar. Hariett 
nu se dă înapoi de la nimic pentru a mă despărţi de Felicia. 

Hariett izbucni într-un plâns deznădăjduit şi se tângui: 

— N-am avut altă cale decât această minciună, căci nu voiam să te 
pierd. 

— Dar în puşcărie m-ai fi lăsat fără milă, nu-i aşa?... Abia după ce 
am scăpat de la închisoare cu ajutorul Feliciei, ţi-ai adus aminte 
deodată că legea îţi mai dă oarecare drepturi asupra mea. Ai fost 
foarte vicleană!... Nu numai că ai făcut-o pe sărmana Felicia să plece 
în ţări străine şi îndepărtate spre a nu-ţi mai fi în cale, dar ai jucat mai 
departe comedia şi ai ştiut să înlături cu chibzuinţă toate motivele de 
divorţ. Abia acum le înţeleg şi ştiu că în ziua aceea, când servitorul 
ne-a găsit pe amândoi singuri în odaie, el n-a venit din întâmplare, ci 
a fost sunat de tine, spre a te vedea cum mă îmbrăţişezi şi a-l face să 
creadă că trăim în cea mai bună înţelegere. Aveai nevoie de un martor 
cu care să poţi dovedi că ne-am împăcat. Să ştii însă că ţi-ai greşit 
socotelile. În clipa când mama a venit să te ia, m-am simţit cuprins de 
o nelinişte nelămurită. Bănuiam că în clipa aceasta se va da o hotărâre 
de mare însemnătate şi de aceea am plecat îndată după mama. O 
întâmplare fericită m-a adus aici şi am putut astfel să aflu de ce 
josnicie te-ai făcut vinovată. Cu aceasta ai rupt cea din urmă legătură 
care ne mai unea. Nu voi mai rămâne la New-York, ci voi pleca îndată 
s-o caut pe Felicia, căci numai la ea îmi voi găsi fericirea. 

— Nu... nu, Bob, nu se poate să pleci, exclamă doamna Wilkens 
speriată şi se agăță de braţul lui. Ce mă voi face fără tine? 

Bob o strânse cu dragoste la pieptul său şi zise: 

— Pe tine te iau cu mine, scumpa mea mamă, căci de tine am 
nevoie, spre a fi cu desăvârşire fericit. 

Hariett izbucni într-un râs batjocoritor. 

— Şi de mine vrei să scapi? 

— Te-ai aşteptat la altceva? 

Cu un gest de implorare doamna Wilkens ridică amândouă mâinile 

şi se rugă: 

— Nu vă mai certaţi atât de urât şi liniştiţi-vă. 

— Eu sunt foarte liniştită, răspunse Hariett cu glas tăios. Oricine m- 
ar vedea ar spune acelaşi lucru şi toate s-ar putea îndrepta dacă Bob 
ar face la fel ca mine, ar uita trecutul şi ar încerca să înceapă o viaţă 
nouă. 

— Nu!... Între noi amândoi s-a isprăvit tot! izbucni el. 

— Şi ce mă voi face eu? întrebă Hariett cu neruşinare. 

Bob ridică din umeri şi răspunse: 

— La asta nu m-am gândit încă, dar cel mai bun lucru ar fi să te 
întorci în casa părinţilor tăi. 

— Dar dacă şi această cale îmi va fi închisă? 

— Nu se poate. 

— Te rog interesează-te tu însuţi şi ţi se va răspunde că părinţii mei 
sunt foarte supăraţi pe mine şi că mă vor ierta numai în cazul când va 
interveni o împăcare între noi şi vom trăi mai departe împreună. 

Bob nu mai avu timp să răspundă, căci se auzi o bătaie în uşă. O 
soră de caritate întră şi zise: 

— Mister Wilkens, vă rog să veniţi îndată în sală unde vă aşteaptă 
domnul director Smith. Mi-a spus să vă înştiinţez că este vorba de o 
chestiune foarte urgentă. 

Bob vru întâi să răspundă că nu poate veni, punând mai mare preţ 
să lămurească chestiunea cu Hariett, dar mama lui interveni: 

— Gândeşte-te că pentru noi totul e în joc, dragă Bob. Fă-ţi deci 
datoria faţă de întreprindere, care ţi-a rămas ţie în urma renunțării 
Feliciei. 

Felicia!... 

La auzul acestui nume atât de drag, inima lui Bob fu iar cuprinsă de 
dor. 

Pentru ea trebuia să rămână tare, pentru ea va apăra interesele 
întreprinderii, căci dacă o va mai întâlni vreodată, să-i poată spune că 
şi-a făcut întotdeauna datoria. 

Întorcându-se spre Hariett, fără a o mai învrednici cu o privire, îi 
zise scurt: 

— Noi doi vom vorbi mai târziu. 

Mamei sale îi mângâie obrajii palizi şi îi zise cu blândeţe şi 
dragoste: 

— La revedere, mamă scumpă!... Îndată ce voi termina afacerea cu 
Smith ne vom duce împreună acasă la dânsul unde ne vom întâlni. 
Apoi ieşi grăbit din odaie. 


336. Un noroc neaşteptat 

În celula în care se afla închis, Gaston de Moulinet avu timp destul 
să se gândească la toate faptele urâte pe care le făcuse şi cu cât se 
gândea mai mult cu atât se simţea mai rău. 

Îşi spunea că ar fi făcut mai bine dacă n-ar fi recunoscut îndată că e 
într-adevăr acela pe care îl căuta poliţia, dar acum era prea târziu şi 
orice tăgăduire ar fi fost zadarnică. Nu-i mai rămânea altă cale decât 
să mărturisească tot, să facă pe pocăitul spre a-şi atrage simpatia 
judecătorilor şi să arunce toată vina asupra contelui Francois de 
Gerbeville, care fusese geniul său rău şi îl îndemnase la toate 
nelegiuirile. Poate că pe calea aceasta va reuşi să-i înduioşeze pe 
judecători pentru ca aceştia să-i dea o pedeapsă mai uşoară. 

În închisoare avu o purtare cât se poate de bună, nu se plânse de 
nimic, vorbea foarte politicos cu gardienii şi în fiecare dimineaţă îşi 
mătura singur celula. Ţinea cu tot dinadinsul să facă asupra tuturor o 
impresie cât mai bună şi străduinţele sale în această privință avură 
succes. 

În primele zile fu scutit de interogatoriile obişnuite, aşa că avu tot 
timpul să chibzuiască ce va spune şi când judecătorul îl chemă în 
sfârşit, îl găsi bine pregătit. 

Tonul cu care îi vorbi judecătorul nu prea era prietenos. 

— Ai comis cea mai josnică faptă pe care şi-o poate închipui 
cineva. Nu vreau să vorbesc de delictul de bigamie de care te-ai făcut 
vinovat, ci de faptul că ai părăsit pe prima dumitale soţie, pe mama 
copiilor dumitale, pe care i-ai lăsat în mizerie. Ai pricinuit nenorocitei 
femei chinuri sufleteşti îngrozitoare şi ai fi chinuit-o şi mai departe, 
dacă moartea n-ar fi pus capăt suferințelor ei într-un chip atât de 
tragic. Pesemne că n-ai inimă în piept. N-ai conştiinţă şi nu-ţi dai 
seama de răspunderea pe care o aveai faţă de aceia care îţi erau cei 
mai apropiaţi. 

Gaston de Moulinet se arăta foarte abătut şi răspunse cu voce 
înăbuşită: 

— Recunosc că am avut o purtare ruşinoasă fată de soţia şi copiii 
mei şi că în ochii dumitale apar ea un monstru, totuşi vina mea nu e 
atât de mare cât pare la început. Vreau să mărturisesc tot şi nu 
tăgăduiesc că am avut o purtare josnică, dar tot ce am făcut nu a fost 
din propria mea pornire. Sunt un om slab, fără voinţă şi m-am lăsat 
întotdeauna prea uşor influenţat de alţii. Acelaşi lucru s-a întâmplat şi 
în purtarea pe care am avut-o fată de familia mea. Contele de 
Gerbeville, un compatriot care spunea că mi-e prieten, dar pe care l- 
am recunoscut prea târziu ca cel mai mare duşman al meu, m-a 
împins pe calea cea rea şi numai el e vinovat dacă am făptuit o crimă. 
El însă e mort şi nu mai are niciun rost să-l învinuiesc, aşa că voi 
ispăşi tot ce am făcut. Am şi început de pe acum. Înainte de a fi 
condamnat, remuşcarea mă chinuieşte neîncetat, ceea ce e mai rău 
decât de a sta câteva luni în închisoare. Legea e aspră şi poate să mă 
pedepsească cu cea mai mare străşnicie. Nu mă voi plânge, ştiind că 
mi-am meritat pedeapsa. Judecătorii să mă condamne aşa cum cere 
legea, dar dacă voi cere îndurare, n-o voi face pentru mine, ci numai 
pentru copiii mei. Sunt singuri şi fără ajutor pe lume, nu mă mai au 
decât pe mine şi mă voi strădui să îndrept răul pe care l-am făcut. De 
aceea vă rog să nu mă condamnaţi la închisoare prea lungă, spre a-mi 
da putinţa să pot îngriji cât mai curând de sărmanii mei copii. 

Vorbise calm şi potolit, astfel încât cuvintele lui să poată inspira 
încredere. 

Judecătorul de instrucţie nu-l scăpă o singură clipă din ochi, ci îl 
privea ţintă, plin de neîncredere. 

După ce Gaston de Moulinet isprăvi de vorbit, se făcu o tăcere mai 
lungă, dar deodată judecătorul zise: 

— Nu cred niciunul din frumoasele cuvinte pe care ai ştiut sa le 
înşiri cu atâta măiestrie. Eşti un vulpoi viclean, ştii să minţi şi să te 
prefaci cu scopul de a stârni milă şi a scăpa astfel cu o pedeapsă mai 
uşoară. Nici prin gând nu-ţi trece să te pocăieşti sau să îndrepţi faţă de 
copiii dumitale tot răul pe care l-ai făcut. Sunt însă, un judecător prea 
bătrân şi cu prea mare experienţă, cunosc bine oamenii cu care am de- 
a face, aşa că să-ţi iei nădejdea de a mă putea înşela. 

Gaston de Moulinet păli şi aruncă judecătorului de instrucţie o 
privire plină de răutate. Judecătorul o observă şi zise zâmbind: 

— Privirea, pe care mi-ai aruncat-o acum mi-a arătat adevăratul 

dumitale suflet. Dar să nu ne depărtăm de chestiune. Voi încheia un 
proces-verbal şi dumneata îmi vei răspunde potrivit adevărului la 
toate întrebările pe care ţi le voi pune cu privire la îndoita dumitale 
căsătorie. 

După aceste cuvinte începu adevăratul interogatoriu; Gaston de 
Moulinet nu răspunsa sincer la toate întrebările, dar judecătorul avu 
grijă să-l îndrepte. 

— Nu încerca să schimbi faptele, căci ştiu tot din rapoartele pe care 
le-am primit de la New-York. Dacă te mai întreb, o fac numai spre a 
îndeplini formele cerute de lege. 

La auzul acestor cuvinte Gaston de Moulinet renunţă de a mai 
ascunde adevărul şi mărturisi faptele aşa cum se întâmplaseră. 

Când fu dus din nou în celula lui, se deprinsese cu gândul că legea 
îl va pedepsi fără îndurare. 

Singura lui dorință era ca procesul să înceapă cât mai repede, căci 
nesiguranța îl chinuia mai mult decât însăşi pedeapsa care îl aştepta. 
Dar speranţa lui fu zadarnică. 

Văzând aceasta, nu mai găsi cu cale să urmeze cu buna lui purtare 
de până atunci, se arătă morocănos faţă de gardieni, neîncetat se 
plângea de câte ceva şi zilnic trimitea reclamaţii către direcţia 
închisorii, în care protesta împotriva hranei proaste şi a tratamentului 
rău la care era supus. 

Bineînţeles că reclamaţiile sale nici nu fură luate în seamă, ci 
aruncate la coş. 

Orice acuzat avea şi dreptul să se apere. Pornind de la acest gând, 
Gaston ce Moulinet ceru să i se dea un avocat din oficiu şi cum 
cererea aceasta era încuviinţată de lege, i se trimise un apărător, cu 
care urma să se sfătuiască asupra cazului său. 

Avocatul fiind tânăr, se interesă cu râvnă de procesul lui Gaston de 
Moulinet, cu atât mai mult, cu cât acesta îi făgădui că nu-i cere 
servicii gratuite, ci îi va plăti un onorar bun. 

După prima întrevedere, Gaston de Moulinet zise avocatului: 

— Ştiu că e cu desăvârşire imposibil să mă scapi cu totul de 
pedeapsă, dar te rog să depui toate străduinţele, spre a obţine o 
pedeapsă cât mai uşoară. 

— Aceasta o consider ca o datorie a mea, răspunse avocatul cu 
aprindere. 

— Afară de asta te rog să ai grijă ca procesul meu să nu fie amânat 
mereu, căci vreau să ştiu mai repede ce pedeapsă mi se va da. La 
urma urmei, nu cred ca temniţa să fie mai rea decât arestul preventiv, 
care nici nu ştiu dacă mi se va scădea din pedeapsă. 

Avocatul îi făgădui că va face tot ce îi va sta în putinţă şi părăsi 
celula spre a se duce la judecătorul de instrucţie şi a vorbi cu acesta 
despre Gaston de Moulinet. 

Când îl rugă pe judecător să grăbească procedura, acesta îi 
răspunse: 

— Se prea poate ca lucrurile nici să nu ajungă la proces. 

— De ce nu? 

— Fiind îndoielnic dacă acest Gaston de Moulinet mai este pasibil 
de pedeapsă. 

— Dar el însuşi a mărturisit vina lui. 

— E adevărat, însă între timp prima lui soţie a murit, aşa că aceasta 
schimbă cu totul situaţia. 

— Eu fiind apărătorul său, mi-ar conveni de minune sa poată scăpa 
nepedepsit. 

— În schimb eu aş dori din toată inima să fie închis pentru câţiva 
ani. Deocamdată se va mai discuta asupra acestei chestiuni şi 
Parchetul va hotărî dacă Gaston de Moulinet urmează să fie pedepsit 
sau nu. 

După câteva zile, Gaston de Moulinet fu adus din nou în faţa 
judecătorului de instrucţie, care nici de astă dată nu-l primi mai 
prietenos. 

— Am să-ţi aduc la cunoştinţă o hotărâre a Parchetului, începu 
judecătorul, răsfoind dosarul pe care îl avea în faţa lui. Apoi, după o 
pauză scurtă continuă: După moartea primei dumitale soţii s-a ridicat 
întrebarea dacă mai poţi fi pedepsit pentru delictul de bigamie, aşa că 
s-a convocat un consiliu de judecători spre a rezolva această 
chestiune. Consiliul a răspuns că în astfel de împrejurări fapta 
dumitale nu mai cade sub pedeapsă, aşa că Parchetul a renunţat de a 
mai deschide acţiune publică împotriva dumitale. 

Pentru Gaston de Moulinet această ştire fu atât de neaşteptată, 
încât timp de câteva clipe rămase buimăcit. 

— Cu alte cuvinte nu se va deschide niciun proces împotriva mea? 
întrebă el foarte emoţionat. 

— Din nefericire nu şi mârşăvia dumitale... 

— Te rog, domnule judecător, să nu mă jigneşti! izbucni Gaston de 
Moulinet, care începuse să se simtă mai sigur pe situaţie. 

Faţa judecătorului luă o expresie de adânc dispreţ. 

— Ai dreptate, n-ar mai avea niciun rost. Acum ştii că vei scăpa 
nepedepsit. 

— Atunci voi fi eliberat din închisoare? 

— Fireşte că da. 

— Sper că mi se va da drumul cât mai repede. 

— Asupra termenului de eliberare va hotărî tot Parchetul. 

— Ar fi bine să dea încă azi hotărârea. 

Judecătorul de instrucţie avu un zâmbet ironic. 

— Nici azi, nici mâine nu se va da această hotărâre. Căci Parchetul 
nu e atât de grăbit ca dumneata. 

De la această convorbire cu judecătorul de instrucţie trecuseră mai 
multe zile şi Gaston de Moulinet tot se mai afla închis în celula lui. 

Ardea de nerăbdare să scape mai repede, dar pesemne că Parchetul 
avea tot timpul să aştepte şi nu se arăta grăbit defel. 

În cele din urmă Gaston de Moulinet se simţi cuprins de teama că 
judecătorii se vor răzgândi şi că tot i se va mai face proces. 

Gândul acesta îl făcu să se înfioare. 

Scrise avocatului său, acesta însă îi răspunse că nu mai poate face 
nimic pentru dânsul după ce chestiunea fusese hotărâtă. 

Acest răspuns îi dădu siguranţa că va scăpa nepedepsit. 

Spre a-şi trece mai repede şi mai uşor timpul de aşteptare, începu 
să făurească planuri de viitor. 

Se gândea că va putea pleca la Paris şi apoi... 

Tot felul de proiecte luară naştere în creierul său, care toate se 
învârteau în jurul gândului că va duce acolo o viaţă plină de desfătări. 

În sfârşit, într-o după-amiază fu chemat pentru ultima oară în faţa 
judecătorului de instrucţie, care îi zise: 

— Parchetul a dispus eliberarea dumitale, aşa că mâine dimineaţă 
ți se va da drumul din închisoare. 

337. În mare primejdie 

Liu-San-Ciang nu se sperie de focul tras de Roger Hallier. Deşi în 
primul moment o luase la fugă împreună cu însoțitorii săi, totuşi după 
scurt timp reluă urmărirea şi descoperi că aceea pe care o căuta se 
afla la hanul din Sandy Creek. 

Cu o îndrăzneală nemaipomenită trimise pe complicii săi să 
pătrundă în casă, pe când el aştepta călare pe catârul său, gata de fugă 
în cazul că vor fi simţiţi. 

Chinezii surprinseră pe Felicia în somn. Sărmana fată avu timp să 
scoată numai un singur strigăt, căci celelalte fură înăbuşite de o 
pătură groasă pe care răpitorii i-o aruncară peste cap, aşa încât abia 
mai putu respira. 

Ea se apără din răsputeri, dar nu putu face nimic împotriva celor 
doi bandiți care se năpustiseră asupra ei. Ei o ridicară şi o scoaseră 
prin fereastră. Unul din cei doi chinezi luă şi pălăria Feliciei înainte de 
a părăsi camera. Afară aşteptau catârii pe care îi furaseră de la birtaş. 
Fără a o dezveli pe Felicia din pătura în care o înfăşuraseră spre a o 
împiedica să strige, o puseră pe unul din catâri, apoi încălecară şi ei 
pe ai lor şi porniră în galop pe drumul ce ducea spre munţi. 

După de se depărtară îndeajuns de Sandy Creek desfăcură pătura cu 
care era învelită Felicia, unul din chinezi îi dădu pălăria şi porniră 
mai departe. În frunte călărea Liu-San-Ciang, în urma lui Felicia şi 
convoiul îl încheiau cei doi chinezi, spre a împiedeca astfel orice 
încercare de fugă a tinerei fete. 

Felicia însă nici nu se gândea la fugă, dându-şi seama că nu va 
putea reuşi să scape, dar după ce îi trecu spaima pe care o trăsese, ea 
îşi zise: „Tata şi Roger Hallier vor face tot ce le va sta în putinţă spre a 
mă salva din ghearele acestor bandiți şi vor porni fără întârziere în 
căutarea mea. Cum să mă găsească însă? Spre munţi duc mai multe 
drumuri şi tot atâtea spre ţărmul mării, aşa că le va fi greu să-l 
nimerească pe cel bun.” 

Gândindu-se cum să le uşureze găsirea ei, îi veni buna idee să-şi 
rupă batista în fâşii şi să le arunce pe rând în drum, pentru a putea fi 
găsite de Crestat şi Roger Hallier. 

Reuşi să le arunce din distanţă în distanţă, fără să fi fost văzută de 
chinezi, care se uitau mereu înapoi spre a se încredința că nu-i 
urmăreşte nimeni. 

După ce aruncă fâşiile de batistă, urmă şalul, apoi cordonul de la 
rochie şi în cele din urmă aruncă şi pălăria, care căzu însă peste 
marginea prăpastiei pe lângă care călăreau. 

Ce gând aveau oare chinezii cu dânsa? se întrebă fata. 

Felicia însăşi se mira că era atât de calmă şi nu simţea nici cea mai 
mică teamă. 

Trecuse prin atâtea întâmplări, înfruntase atâtea primejdii, încât 
învățase să se supună sorții în toate împrejurările. Apoi mai avea 
nădejdea în tatăl ei şi în Roger Hallier, care, fără nicio îndoială, n-o 
vor lăsa fără un ajutor şi vor porni îndată în urmărirea ticăloşilor, spre 
a o scăpa din ghearele lor. 

Încrederea ei în cei doi bărbaţi era nemărginit de mare, aşa că nu 
era defel neliniştită. Când se lumină de ziuă, ea îşi zise: 

— În clipa aceasta vor descoperi dispariţia mea. 

Felicia îşi imagină spaima tatălui ei, cum o va căuta pretutindeni, 
cum el şi Roger Hallier vor încăleca grăbiţi catârii şi cum vor porni în 
goană pe urma ei, fără a cruța animalele. 

Fu cuprinsă însă de îngrijorare la gândul că chinezii aveau un avans 
mare, că Crestatul poate nu va reuşi să-i ajungă din urmă şi încrederea 
ei începu să se irosească, să se prefacă în teamă. 

Chinezii luară drumul ce ducea în vale; se părea deci că aveau de 
gând s-o ducă la Sidney. 

Felicia îşi aduse aminte de tot ce îndurase la Sidney în casa femeii 
Ouad şi se înfioră la gândul că i s-ar putea întâmpla din nou acelaşi 
lucru, sau ceva şi mai rău. 

N-ar fi oare mai bine dacă ar încerca să fugă? 

Fu însă nevoită să renunţe la acest gând, căci drumul era foarte 
îngust şi nu va putea trece pe lângă chinezi. Afară de aceasta, ei ar 
prinde-o îndată şi fără îndoială că în furia lor ar ucide-o. După feţele 
lor se vedea că erau nişte fiare care nu s-ar fi dat înapoi de la nicio 
crimă. 

Liu-San-Ciang se întorcea din când în când spre dânsa şi îi zâmbea, 
acest zâmbet era însă atât de prefăcut, atât de sălbatic, încât era mai 
rău decât dacă ar fi privit-o cu răutate. 

Trecuseră mai multe ceasuri de când călăreau neîncetat şi Felicia se 
simţea atât de obosită, încât abia se mai putea ţine în şa. 

Dacă ar cere să facă un popas, îi vor asculta oare rugămintea? 

Îşi zise că chinezii nici nu vor vrea să audă de aşa ceva, aşa că 
îndură mai departe oboseala drumului şi o va îndura atât, cât o vor 
ține puterile. Capul o durea din pricina arşiţei soarelui, căci îşi 
aruncase pălăria şi era cu capul gol. 

Deodată trecătoarea îngustă prin care călăreau se deschise larg în 
faţa lor. Liu-San-Ciang opri catârul şi scoase unul din acelei blesteme 
chinezeşti, pe care era mai bine că Felicia nu-l înţelese, atât era de 
urât. 

Liu-San-Ciang făcu un semn şi strigă: 

— Înapoi! 

Cu toate acestea Felicia îşi mână catârul mai departe şi zări în 
depărtare, în mijlocul drumului, un grup de poliţişti călări. 

Dacă ar fugi acum şi ar căuta ajutor la poliţişti?! 

Gândul acesta îi trecu fulgerător prin minte şi se hotărî să-l pună 
îndată în aplicare. 

Dădu pinteni catârului, îl lovi cu pumnii ei mici şi animalul vru să 
pornească în galop, dar în aceeaşi clipă Liu-San-Ciang îl apucă de 
hăţuri şi îl smuci înapoi, trăgându-l în trecătoarea îngustă din care 
tocmai ieşiseră. 

Să strige oare după ajutor?!... Poate o vor auzi poliţiştii. 

Felicia vru să deschidă gura, dar unul din chinezi, care pesemne îi 
ghicise gândul, puse mâna lui murdară pe gura ei, împiedicând-o 
astfel de a striga. 

Sărmana fată fu cuprinsă de deznădejde şi ochii i se umplură de 
lacrimi. 

Ajutorul era atât de aproape şi ea nu era în stare să dea cel mai mic 
semn, nu putea face nicio mişcare. 

Chinezii porniră la trap înapoi şi unul din ei îi tinu gura închisă 
până când nu mai putea fi auzită; abia apoi îi dădu drumul. 

Când găsiră putinţa, se abătură din drum, pătrunseră în pustiul de 
stânci şi când ajunseră într-o vale lăturalnică şi ascunsă unde se 
puteau crede în siguranţă, se opriră. 

Felicia era atât de istovita, încât nu fu în stare să descalece singură. 
Liu-San-Ciang o ridică din şa, unul din servitori întinse o pătură pe jos 
şi i se îngădui să se culce, spre a-şi odihni trupul obosit. 

Chinezii luaseră cu ei provizii destule, din care dădură şi Feliciei. 
Fiindu-i foame, ea mâncă cu poftă şi sorbi cu nesaţ din ceaşca de ceai 

pe care i-o întinse Liu-San-Ciang şi care îi stinse setea arzătoare. 

După ce isprăviră de mâncat, cei trei ticăloşi se aşezară jos, la 
oarecare depărtare de Felicia şi începură să se sfătuiască asupra celor 
ce aveau de făcut. 

Cei doi servitori păreau să fie de altă părere decât stăpânul lor şi îl 
contraziseră, ceea ce îl înfurie pe Liu-San-Ciang atât de mult, încât 
odată ridică chiar pumnul şi vru să-l lovească pe unul din servitori. 

Câtva timp Felicia observă pe chinezi, apoi ochii i se închiseră de 
oboseală şi după scurt timp căzu într-un somn adânc. 

Era încă ziuă şi ea nu se odihnise destul, când fu trezită din nou. 

I se mai dădu încă o dată ceai, apoi Liu-San-Ciang o ajută să 
încalece şi toţi porniră mai departe, în sus spre mulţi, printr-un pustiu 
şi mai sălbatic şi mai părăsit. 

Pe acolo nu mai era nici urmă de vegetaţie, nu creştea niciun fir de 
iarbă, niciun tufiş şi niciun copac. Nu era niciun drum, ci numai stânci 
cenuşii pretutindeni. 

Nu se vor rătăci oare prin acest pustiu? 

Fără îndoială că se îndreptau cu ajutorul unei busole, căci Felicia 
văzu de mai multe ori pe Liu-San-Ciang scoțând o cutie mică din 
buzunar şi uitându-se la ea. 

Unde mergeau oare? 

De câte ori însă Felicia îşi punea această întrebare, nu găsea niciun 
răspuns. Habar n-avea unde se aflau şi nici nu putea să bănuiască 
încotro mergeau. 

Pe drumul pe care apucaseră, Crestatul şi Roger Hallier nu-i vor 
putea găsi urma, aşa că era cu desăvârşire în puterea chinezilor. 

Nu era greu de ghicit ce voia Liu-San-Ciang de la dânsa. Din 
privirile lacome pe care i le arunca, Felicia îşi putea da bine seama de 
scopul pe care îl urmărea. 

Era hotărâtă să se arunce într-o prăpastie, să se omoare decât să se 
supună voinţei afurisitului de chinez. 

Noaptea se lăsă brusc şi după scurt timp se făcu atât de întuneric, 
încât nu putură călări mai departe. Făcură deci un popas mai lung, 
spre a aştepta dimineaţa. 

Catârilor li se luară şeile şi fură legaţi ca să nu fugă în timpul 
nopţii. Toţi se înveliră în pături, pentru a se feri de frigul nopţii. 

Chinezii adormiră repede, numai de Felicia nu se lipea somnul. Ea 


rămase cu ochii îndreptaţi spre cer, gândindu-se la situaţia nenorocită 
în care se afla. 

În toiul nopţii unul din servitori se deşteptă, îl trezi şi pe celălalt şi 
începură să vorbească în şoaptă. 

Felicia îi văzu, dar rămase nemişcată, prefăcându-se că doarme. 

Cei doi chinezi se desfăcură din păturile lor şi se ridicară în 
picioare, fără să facă nici cel mai mic zgomot. Unul din ei luă o 
frânghie şi amândoi se furişară lângă Liu-San-Ciang. 

Deodată se năpustiră asupra lui, el scoase un țipăt de groază, care 
se prefăcu însă îndată într-un horcăit sinistru, căci cei doi chinezi îl 
sugrumau. Apoi se făcu tăcere. 

Felicia sări în picioare. 

Ce însemna oare atacul celor doi chinezi împotriva stăpânului lor? 

Cuprinsă de groază, Felicia o luă la fugă. 

Alergă prin întuneric cât o duceau picioarele şi ajunse la o 
crăpătură în stâncă, unde se ascunse. 

Spaima care o cuprinsese era atât de mare, încât tremura din tot 
trupul. 

De ce făcuseră cei doi chinezi această faptă? Ce scop urmăreau? 
Omorâseră oare pe stăpânul lor? 

Feliciei îi era teamă că vor veni şi o vor căuta şi pe dânsa, dar ei 
nici nu se gândeau la aşa ceva. 

Felicia rămase ghemuită în ascunzătoarea ei, până când se iviră 
zorile şi abia atunci îndrăzni să iasă la iveală. 

Voia să vadă ce făcuseră cei doi chinezi cu Liu-San-Ciang. 

Se furişă cu mare băgare de seamă până la locul unde poposiseră şi 
primul lucru pe care îl văzu, era că toţi catârii dispăruseră. Apoi îl zări 
pe Liu-San-Ciang, legat de mâini şi de picioare. Era întins pe pământ 
şi gemea. 

Fără îndoială că cei doi chinezi se făcuseră nevăzuţi şi deci, Felicia 
nu mai avea ce să se teamă de ei, aşa că se apropie de locul unde se 
opriseră noaptea şi se aplecă asupra aceluia care zăcea legat, la 
pământ. 

Liu-San-Ciang întoarse capul spre ea şi când o zări, gemetele sale se 
prefăcură într-un strigăt de bucurie. 

— O să-mi dai drumul, nu-i aşa? făcu el. 

— De ce te-au atacat oamenii dumitale? îl întrebă Felicia. 

— Aceşti câini s-au răzvrătit împotriva mea, căci nu voiau să 
meargă mai departe în munţi. M-au prădat, mi-au furat toţi banii şi 
lucrurile de preţ pe care le aveam la mine. Asta n-ar fi nimic, dacă ne- 
ar fi lăsat cel puţin catârii şi proviziile. Deocamdată te rog dezleagă- 
mă, căci frânghia îmi taie carnea şi tot trupul mi-e atât de amortit, 
încât nu pot face nicio mişcare. 

Felicia şovăi să-i împlinească rugămintea, aşa că Liu-San-Ciang se 
rugă din nou: 

— Ajută-mă!... Dacă nu mă vei dezlega, va trebui să pier aici în 
pustiu. Fii îndurătoare! 

— Dumneata te-ai fi îndurat de mine, dacă te-aş fi rugat? 

Liu-San-Ciang întoarse privirea în altă parte şi nu răspunse nimic. 

Să-l dezlege oare? se întrebă Felicia. 

Acest ticălos îi făcuse atât rău şi mai avea încă gânduri rele cu 
dânsa. În astfel de împrejurări nu era oare mai bine să-l lase pradă 
pieirii? 

Dacă l-ar lăsa legat aici şi ar încerca să se întoarcă singură, ar găsi 
oare drumul înapoi? 

Nu încăpea nicio îndoială că se va rătăci, deoarece prin acel ţinut 
sălbatic nu era niciun drum şi ea nici nu ştia unde se află. 

Ştia din experienţă ce însemna să te rătăceşti în această sălbăticie, 
căci îşi aduse aminte de odinioară când fugise de traficanţii de fete, 
când după scurtă vreme căzuse istovită şi era ameninţată să piară de 
foame şi de sete. De astă dată tatăl ei n-o va mai găsi, spre a o salva 
de la o moarte sigură. 

Dar dacă îl va dezlega pe chinez, situaţia ei va fi oare mai bună? 

Poate el cunoştea drumul care îi va duce iar spre un ţinut locuit? 

Liu-San-Ciang se uită iar la dânsa şi o rugă din nou: 

— Dă-mi drumul şi îţi voi fi recunoscător. Îţi jur pe tot ce am mai 
sfânt că te voi duce la Sandy Creek şi voi renunţa la toate planurile pe 
care le aveam cu dumneata. 

— Cunoşti drumul? 

— Da, îl cunosc. 

— Bine, te voi dezlega. 

Felicia îngenunche lângă chinez şi începu să desfacă frânghia, dar 
mergea foarte greu, căci cei doi servitori ai săi făcuseră nodurile 
foarte strânse. După multă osteneală reuşi totuşi, aşa că Liu-San-Ciang 

fu iar în stare să se mişte şi să se ridice în picioare. 

Îşi frecă încheieturile de la mâini şi picioare, care îi erau umflate şi 
îl dureau şi în timpul acesta îi blestema pe cei doi chinezi, 
ameninţându-i cu cele mai grozave pedepse dacă va reuşi să pună 
mâna pe ei. 

— Le voi arăta eu acestor ticăloşi!... De i-aş avea pe bordul iahtului 
meu... 

Nu mai spuse ce ar face, dacă i-ar avea în puterea lui. 

Felicia îl îndemnă: 

— Trebuie să pornim cât mai repede, înainte ca soarele să se ridice 
mai mult pe cer şi să se facă prea cald. Am obosi repede şi n-am mai 
putea înainta. 

Liu-San-Ciang avu un râs ironic. 

— Vorbeşti ca şi când ar fi foarte uşor de făcut ceea ce spui. 
Cunoşti cumva şi drumul pe care trebuie să-l luăm? 

— Ai spus doar că îl cunoşti dumneata? 

— Ţi-am spus asta numai spre a te face să-mi dai drumul. Am avut 
o busolă, dar şi pe aceea mi-au furat-o cei doi nemernici. 

— Atunci suntem pierduţi, zise Felicia deznădăjduită. 

— Cam aşa se pare. Dincotro am venit? 

— N-am băgat bine de seamă. Ţinutul acesta e atât de pustiu, încât 
nu m-am putut orienta după nimic. 

— În ce parte a apus soarele? 

Felicia ridică din umeri. 

— Nici asta nu ştiu, căci eram atât de adâncită în gânduri, încât n- 
am văzut nimic. 

— Nici eu n-am fost atent, răspunse chinezul, apoi se uită spre cer 
şi continuă: Soarele e acum între miazănoapte şi răsărit, aşa că trebuie 
să mergem spre apus şi anume în aşa fel că până la amiază să-l avem 
mereu în spatele nostru. Hai să mergem. 

Porniră la drum, trecură prin văi, peste dealuri, prin trecători, 
merseră ceasuri întregi, până când obosiră atât de mult, încât fură 
nevoiţi să se oprească spre a se odihni. 

Când priviră în jurui lor, recunoscură cu spaimă că ajunseseră iar la 
locul de unde plecaseră, aşa că merseseră în cerc. 

338. O întâmplare ciudată 

Trecură mai multe zile în care Ethel Drof avu foarte mult de lucru. 

Finanţarea uzinelor Moulinet şi reorganizarea întregii întreprinderi 
cerea mult timp şi o încordare nemaipomenită a puterii ce muncă, aşa 
că Ethel Drof nu avu nicio clipă de răgaz, spre a se gândi la alte 
lucruri. 

Fiind mereu împreună şi lucrând neîncetat cu Frank Wilkens, 
învăţă să-l cunoască mai bine şi să-l admire. 

E adevărat că era un om brutal, în stare să treacă peste orice spre a- 
şi ajunge scopul, dar tot ce făcea dovedea că ştie ce vrea şi că avea 
puterea să doboare, să înlăture orice piedici i s-ar fi pus în cale. 

Era un om de afaceri fără pereche în lume, un organizator genial, 
fără ajutorul căruia Ethel Drof n-ar fi reuşit niciodată să facă ordine în 
întreprinderea care fusese lăsată fără conducere vreme atât de 
îndelungată. 

Chiar din primele zile toţi funcţionarii întreprinderii — începând de 
la primul director, până la cel mai tânăr practicant — simţiră mâna 
puternică şi energică a noului stăpân. 

Nu mai încăpea nicio îndoială că uzinele Moulinet vor deveni în 
scurt timp o concurenţă puternică, pentru fabricile de automobile 
americane. 

Cu toate acestea Ethel Drof nu era cu desăvârşire mulţumită şi 
fericită, căci simţea un mare gol în sufletul ei. 

I se părea că viaţa ei întreagă n-are niciun scop, căci cea mai 
fierbinte dorinţă a ei — aceea de a-l cuceri pe Bob Wilkens pentru 
dânsa — era departe de a putea fi îndeplinită. 

Din pricina aceasta, în zilele din urmă se întâmplă de mai multe ori 
că entuziasmul ei pentru refacerea întreprinderilor Moulinet scădea 
foarte mult şi că uneori părăsea pe neaşteptate conferințele cu 
numeroşii oameni de afaceri şi cu conducătorii uzinelor. 

Rătăcea fără nicio ţintă pe străzi, într-o dispoziţie de nedescris şi îi 
venea să plângă, simțindu-se atât de singură şi părăsită. 

Uneori se uita cu priviri pline de invidie la perechile de îndrăgostiţi 
pe care le întâlnea în calea ei şi ar fi dorit din tot sufletul să fie tot 
atât de fericită ca şi acei tineri săraci, care se mulţumeau cu o viaţă 
plină de greutăţi şi nevoi, dar al căror suflet era plin de dragoste. 

Părea însă să fie scris ca această dorinţă ai ei să nu se împlinească 

niciodată. 

Bogăția tatălui ei şi înfăţişarea ei prea puţin atrăgătoare, apăsau ca 
un blestem asupra întregii ei vieţi. 

Niciodată nu-i va fi dat să cunoască puterea fermecătoare a iubirii 
adevărate şi veşnic va rămâne cu dorul nestins în suflet. 

Şi în ziua aceea era foarte tristă, cu atât mai mult cu cât n-avea pe 
nimeni cu care să poată vorbi despre tot ce îi apăsa sufletul. Dorul ei 
de fericire devenise şi mai mare şi mai chinuitor de când venise 
primăvara. 

Frank Wilkens ar fi privit-o foarte mirat, dacă i-ar fi spus tot ce se 
petrecea în sufletul ei. 

El nu cunoştea decât cifre şi afaceri şi n-ar fi fost în stare s-o 
înțeleagă. 

Fără îndoială că el nu fusese niciodată îndrăgostit în viaţa lui şi nu 
simţise niciodată dorul de fericire şi de dragoste. 

Din pricina aceasta Ethel Drof nu mai putu îndura vederea feţei lui 
aspre şi sub un pretext oarecare părăsi biroul unde lucrase cu dânsul. 

Când ieşi prin poarta fabricii, văzu că plouă. 

Timp de câteva clipe chibzul dacă n-ar fi mai bine să se întoarcă 
spre a-şi lua mantia de ploaie sau să plece cu maşina care era 
întotdeauna la dispoziţia ei. 

Renunţă însă atât la mantie cât şi la automobil şi porni încet pe jos, 
prin ploaie. 

De plimbări cu automobilul se plictisise demult. 

Cu maşina trecea ca vântul pe străzi, fără a putea observa toate 
întâmplările mici şi mari din juru-i şi aceasta era acum singura ei 
distracţie. 

La Paris nu cunoştea pe nimeni şi nici nu încercă să lege prietenii, 
temându-se să nu se afle ceva despre căsătoria ei nenorocită cu Gaston 
de Moulinet şi să nu dea loc la tot felul de clevetiri neplăcute. 

Astfel se făcu că în timpul din urmă de cele mai multe ori mergea 
pe jos, sau se folosea de tramvaie şi autobuze, având astfel prilejul să 
observe mai de aproape pe cei din jurul ei; să le asculte convorbirile şi 
să se abată astfel de la gândurile triste care o chinuiau neîncetat. 

Pe când mergea astfel de-a lungul zidului împrejmuitor al fabricii, 
ploaia începu să cadă cu putere; se adăposti sub intrarea unei porţi, ca 
să nu o ude până la piele. 

Nu era însă singură acolo, căci odată cu dânsa, sub aceeaşi poartă 
îşi căutase adăpost un bărbat de statură înaltă, cu înfăţişarea plăcută. 

Acesta izbucni în râs când o văzu pe Ethel Drof, a cărei rochie 
subţire de vară fusese udată toată. 

— Aşa se întâmplă când omul nu e prevăzător şi nu-şi ia pardesiul, 
zise el în glumă. Cerul a avut grijă să-ţi aducă aminte că prevederea e 
o virtute şi ţi-a tras o spălătură bună, domnişoară. 

Ethel Drof îi aruncă o privire cercetătoare şi îşi dădu seama că 
tânărul avea o înfăţişare foarte simpatică; mai cu seamă ochii săi negri 
îi plăcură foarte mult. 

În urma acestei constatări, Ethel Drof — căreia nu-i prea plăceau 
cunoştinţele făcute pe stradă — se arătă mai binevoitoare şi râzând la 
rândul ei, răspunse: 

— Cine s-ar fi aşteptat ca vremea să se strice atât de neaşteptat? 

— Mama mi-a spus de ieri că vremea se va strica, făcu tânărul 
râzând. 

— Ea ştie să prezică vremea? îl întrebă Ethel. 

— Ah, da, are o bătătură la picior şi de câte ori o doare, ştie cu 
siguranţă că vremea se va strica repede. 

Ethel râse cu poftă la auzul acestui răspuns hazliu şi nu părea defel 
supărată că ploaia se înteţea tot mai mult, făcându-i cu neputinţă 
plecarea din adăpostul unde se afla cu acel tânăr simpatic. 

Vorbiră despre tot felul de lucruri despre care se vorbeşte în astfel 
de împrejurări, dar deodată tânărul zise: 

— Din nefericire timpurile prin care trecem sunt atât de grele, încât 
gândurile ne sunt mereu îndreptate la câştig. 

Din glasul lui răsuna o oarecare amărăciune. 

— Mi se pare că ai trecut prin încercări neplăcute? îi zise Ethel 
Drof. 

Tânărul izbucni într-un râs tăios. 

— Din nefericire da, domnişoară. Şi chiar acum sunt fără lucru, 
căci am pierdut un post bun, în care am lucrat cu multă tragere de 
inimă ani de-a rândul. 

— Ah, asta e foarte trist! exclamă Ethel Drof. 

Tânăra femeie simţi un fior străbătându-i trupul şi când străinul 
observă aceasta, îşi dezbrăcă îndată pardesiul, i-l întinse şi zise: 

— Îmbracă repede pardesiul, căci după ploaie s-a făcut răcoare şi 


DEITU, 


văd că tremuri de frig. 

Ethel făcu o mişcare de împotrivire. 

— Ah nu, păstrează-ţi pardesiul. Îţi mulţumesc pentru amabilitatea 
dumitale, dar... 

— Te rog foarte stăruitor să nu mă refuzi, răspunse el. Nu mai şovăi 
şi îmbracă îndată pardesiul. 

De astă dată Ethel se supuse şi zise: 

— Mi se pare că eşti un om foarte energic. Nici nu mai îndrăznesc 
să spun nu. 

— Nu eşti prima femeie care îmi spune acelaşi lucru, începu el, dar 
şovăi, se uită lung la dânsa, apoi râse şi continuă: Ah, iartă-mi 
scăparea din vedere, nici nu m-am prezentat încă. 

Ethel Drof făcu un gest de împotrivire şi răspunse: 

— Doar nu suntem într-un salon, aşa că n-avem nevoie să 
respectăm prea mult regulile aşa-zisei bune cuviinţe. 

— Ai dreptate, domnişoară. Pe stradă, în toiul unei ploi torențiale 
astfel de formalităţi mai pot fi trecute cu vederea. De altminteri nici 
nu prea are importanţă să ştim cum ne cheamă pe fiecare din noi. 
Lucrul de căpetenie este că ne aflăm la adăpost şi nu ne udă ploaia, 
nu-i aşa? 

Spunând aceste cuvinte, el se uită adânc în ochii tinerei femei şi 
inima ei începu să bată mai cu putere, cu atât mai mult, cu cât tânărul 
se apropiase de dânsa, şi îi pusese braţul în jurul umerilor spre a o 
trage mai înăuntru în gang, ca s-o ferească de ploaia care cădea cu 
putere. 

Timp de câteva clipe se lăsă tăcere între ei, apoi Ethel Drof întrebă: 

— Dacă ploaia ne mai ţine aici, am putea continua conversaţia 
noastră, nu-i aşa? 

— Cu cea mai mare plăcere. Unde ne oprisem? 

— Că şi alte femei ti-au spus că eşti foarte energic. Îmi dai voie să 
te întreb cine sunt acele altele? Poate soţia dumitale?... 

Tânărul clătină capul. 

— N-am soţie, ci numai o mamă bună şi dragă cu care locuiesc 
împreună. Ea a adus multe jertfe pentru mine şi aş fi vrut să-i fac o 
viaţă lipsită de griji. 

— Ai fi vrut? repetă Ethel uitându-se lung la el. 

El dădu din cap cu un aer grav. 

— Da, însă din nefericire buna mea voinţă nu e de ajuns. Cum să-i 
fac mamei o viaţă fericită, dacă nu mai câştig nimic? 

— Nu trebuie să pierzi nădejdea, căci vei găsi în curând altă 
ocupaţie. 

Tânărul o privi pieziş, şi întrebă: 

— Şi dumneata lucrezi undeva, domnişoară? 

Ethel şovăi câteva clipe, neştiind ce să răspundă, apoi zise repede: 

— Da, fireşte... 

— Dacă e aşa, atunci vei şti că în timpurile de faţă e foarte greu să 
găseşti un alt post. Mai cu seamă pentru ingineri situaţia e şi mai grea, 
căci sunt prea mulţi. 

— Eşti inginer? îi întrebă Ethel Drof cu interes. 

— Da; timp de cinci ani am lucrat la uzinele Moulinet. 

— Ah, foarte interesant! 

El deveni atent. 

— Lucrezi cumva şi dumneata tot acolo? 

Ethel dădu din cap şi răspunse, scurt: 

— Da. 

Totuşi nu îndrăzni să se uite la el, căci la întrebarea lui se făcuse 
palidă şi inima începuse să-i bată şi mai tare, iar gândurile i se 
învălmăşiră în creier. 

De nu i-ar pune şi alte întrebări!... gândi ea. Ce-ar putea să-i 
răspundă? 

— În birou? auzi dânsa din nou glasul plăcut al tânărului. 

— Da. 

— La contabilitate? 

— Da. 

— Ah, de aceea au te-am cunoscut. Dacă ai fi fost stenotipistă, ar fi 
trebuit să te întâlnesc câteodată, dar cu contabilitatea n-am avut 
niciodată de-a face în tot timpul când am fost în serviciul uzinelor. 

— Slavă Domnului!... 

Tânărul o privi foarte uimit şi o întrebă: 

— Ce vrei să spui cu asta? 

Ea roşi şi zise încurcată: 

— Am vrut să spun: Slavă Domnului că a mai stat ploaia. 

Fl respiră uşurat. 

— Ah da!... Întâi am crezut că mulţumeşti lui Dumnezeu, că nu ne- 

am întâlnit niciodată în serviciu. 

— Nu, nu, n-am vrut să spun nicidecum aşa ceva. 

— De altminteri îmi pare foarte rău că nu ne-am întâlnit niciodată. 

— Adevărat? 

— Foarte adevărat!... Dumitale nu? 

Ethel zâmbi. 

— Ba da, şi mie... 

— Din cele dintâi cuvinte pe care le-am schimbat împreună, am 
căpătat impresia că ne-am fi înţeles foarte bine. 

Ethel roşi din nou, căci aşa ceva nu-i spusese încă niciun bărbat 
până atunci. 

— Poate ai rămas cu această impresie din pricina vremii rele care a 
făcut să ne întâlnim aici? 

El clătină încet capul şi zise: 

— Poate şi stelele să aibă vreo înrâurire. 

Ethel Drof izbucni în râs şi întrebă: 

— Stelele?... Doar acum ziua în amiaza mare nu sunt stele pe cer. 

— Mă refer la acelea sub care ne-am născut noi amândoi. Trebuie 
să fie vreo legătură între ele. 

— Trebuie să-mi lămureşti mai bine ce vrei să spui cu asta. 

— Te voi putea lămuri numai dacă îmi vei spune în ce zi şi ce lună 
te-ai născut. 

— Am văzut lumina zilei la zece august. 

— lar eu la şaisprezece martie, răspunse tânărul inginer. 
Minunat!... Am dorit demult să mă întâlnesc cu o femeie născută în 
zodia leului, căci numai ea s-ar potrivi cu un bărbat născut în zodia 
mistreţului. 

Ethel Drof râse iar şi răspunse: 

— Îmi vorbeşti în enigme şi mărturisesc că nu te înţeleg. Nu pricep 
ce vrei să spui cu femeia-leu şi cu bărbatul-mistreţ. 

— Nu te-ai ocupat niciodată cu astrologie, domnişoară? 

— Nu... Am auzit despre această ştiinţă, dar nu mi-am luat 
niciodată timp să mă îndeletnicesc cu ea. 

— E o ştiinţă foarte interesantă. 

— Adevărat? 

— Eu am mare încredere în astrologie. O drept că stelele nu 
hotărăsc soarta oamenilor, totuşi au o foarte mare înrâurire asupra ei. 

Aş putea să-ţi spun fapte care ti-ar dovedi că între cer şi pământ sunt 
multe taine pe care nu le putem învăţa în şcoală. Numai faptul că noi 
doi, femeia-leu şi bărbatul-mistreţ, ne înţelegem atât de bine, trebuie 
să-ţi fie o dovadă îndestulătoare că astrologia nu e o ştiinţă deşartă. 
Un astrolog renumit mi-a prezis pentru ziua de azi o mare supărare şi 
în acelaşi timp cunoştinţa cu o persoană simpatică. Totul s-a întâmplat 
aşa cum mi s-a prezis. Azi mi s-a făcut cunoscut de către direcţia 
uzinelor Moulinet că nu mai are nevoie de serviciile mele, din pricina 
reorganizării întreprinderii şi tot astăzi am avut plăcerea să fac 
cunoştinţa dumitale, care mă face să uit toată supărarea pe care am 
avut-o. 

— Eşti un mare linguşitor, răspunse Ethel Drof, râzând. 

— Nicidecum, îţi vorbesc adevărul, dragă domnişoară. Sunt 
recunoscător întâmplării care a făcut ca drumurile noastre să se 
întâlnească şi încrederea mea în astrologie a crescut şi mai mult în 
urma acestui fapt. 

— Mi-ar face plăcere dacă mi-ai povesti mai mult despre această 
ştiinţă interesantă. 

— Cu dragă inimă. Îmi dai voie să te invit într-o mică cofetărie, 
care e foarte aproape de aici? 

Ethel Drof şovăi câteva clipe. 

Să primească oare această invitaţie?. Nu va fi nevoită să-şi spună 
numele? 

Pe când se gândea astfel, auzi iar vocea inginerului: 

— Dă-mi voie, domnişoară, să repar omisiunea de adineauri şi să 
mă prezint. Mă numesc Alfred Bergère, până azi inginer la uzinele 
Moulinet, însă de azi înainte fac parte din numeroasa armată a celor 
fără lucru. Nădăjduiesc însă că acest fapt nu va fi o piedică pentru 
cunoştinţa noastră, cu atât mai mult, cu cât sper că stând de vorbă 
mai mult cu dumneata, voi putea uita de femeia fără inimă care 
conduce acum uzinele Moulinet. 

Ethel îşi muşcă buzele şi îşi întoarse privirea în altă parte, spre a nu 
trăda lui Alfred Bergère, cât de mult o duruseră cuvintele lui. Apoi 
zise repede: 

— Te însoțesc bucuroasă. 

Tânărul îi luă mâna şi o sărută. 

— Mii de mulţumiri, dragă domnişoară. 

Apoi o privi rugător şi ea ghicindu-i gândul, răspunse repede: 

— Eu mă numesc Ethel Georges, domnule Bergère. 

Pentru nimic în lume nu şi-ar fi spus în clipa aceea numele ei 
adevărat. El păru să nu se îndoiască câtuşi de puţin de adevărul 
spuselor ei, căci îi oferi braţul şi zise: 

— Deşi mi-ar fi fost mai plăcut să ai alt nume decât acel al actualei 
stăpâne a uzinelor Moulinet, totuşi îmi pare bine că te-am cunoscut şi 
că voi avea prilejul să stau câtva timp de vorbă cu dumneata. 


339. Un bărbat încântător 

Încă două zile şi vor ajunge la Sidney. 

Raul Bernard nu-şi mai putea stăpâni neliniştea de care se simţea 
cuprins de câte ori se gândea la asta, precum şi la revederea pe care o 
va avea cu Felicia de Martigny. 

Până atunci îi făcuse o deosebită plăcere să se gândească la tânăra 
fată, dar de când vorbise cu Mabel Stanley, simţea cum îndoială i se 
strecurase în suflet. Abia acum îşi dădu seama că o neglijase pe Mabel 
într-un chip aproape jignitor şi îşi făcea cele mai mari mustrări din 
această pricină, cu atât mai mult cu cât era cu adevărat mişcător ceea 
ce sărmana fată făcuse pentru dânsul, fugind din casa părintească. 

El preţuia această jertfă în toate mărimea ei... dar cu toate 
acestea!... Dacă ar fi rămas acasă, ar fi fost mai bine pentru ei 
amândoi. Era foarte firesc să ajungă la această încheiere, deoarece 
Raul făcea parte dintre acei bărbaţi pentru care femeia are farmec 
numai dacă se lasă cucerită greu şi care nu vor ca femeile să se arate 
îndrăgostite de ei. 

Mabel Stanley îi arătase prea multă dragoste. Ar fi fost cu totul 
altfel, dacă ar fi trebuit să înfrunte piedici şi greutăţi de tot felul spre 
a o putea cuceri, dacă i-ar fi fost teamă să nu-i fie răpită de alt bărbat. 

Din pricina aceasta toate gândurile lui se îndreptau numai spre 
Felicia, pe ea o vedea înaintea ochilor şi ziua şi noaptea în vis, chipul 
ei îl avea adânc întipărit în suflet şi numai pe ea o dorea. 

Ce va face când va ajunge la Sidney? 

Îşi pregăti dinainte un plan, cum se va duce în munţi spre a o 
întâlni pe Felicia. Dar ce să facă oare cu Mabel Stanley? 

Ce bine ar fi, dacă ea şi-ar da în sfârşit seama, că inima lui nu o va 

putea cuceri niciodată şi dacă s-ar întoarce la New-York! 

Era doar tânără, frumoasă şi bogată, aşa că va găsi alţi admiratori, 
va face cunoştinţă cu alţi bărbaţi şi unul din aceştia va şti să-i 
cucerească dragostea şi s-o facă fericită. 

Deşi Raul Bernard ar fi vrut să se retragă în cabina lui, să rămână 
singur, totuşi nu se putea, trebuind să ia parte la mese şi afară de asta 
nu se cădea s-o lase pe Mabel singură toată ziua. Stătea de vorbă cu 
dânsa, dar sărmana fată îşi dădea seama că gândurile lui erau departe. 
Faptul acesta o durea nespus, totuşi îşi stăpânea durerea. Cu toate că 
de multe ori îi venea să plângă, îi arăta mereu o faţă zâmbitoare. 

Printre călători se afla şi un grec care purta frumosul nume de 
Xenophon Hypergos. Se distingea printr-o îmbrăcăminte deosebit de 
elegantă şi părea să se intereseze foarte mult de Mabel Stanley. 

Era mereu în jurul ei şi ochii lui negri o priveau cu vădită 
admiraţie. De câte ori se ivea prilejul, îi făcea te felul de mici servicii, 
spre a putea astfel începe o conversaţie cu dânsa. 

Când Raul Bernard nu era lângă ea, Mabel se plictisea foarte mult, 
aşa că se arătă dispusă să înceapă conversaţia cu elegantul grec, cu 
atât mai mult cu cât acesta ştia şi vorbească frumos şi s-o distreze. 

După scurt timp cei doi tineri erau mereu împreună şi astfel Raul 
Bernard văzu această legătură care părea să se prefacă repede într-o 
prietenie mai strânsă. Odată îi găsi pe amândoi pe punte, atât de 
adânciţi în convorbirea lor, încât nu-şi mai dădeau seama ce se pe 
trecea în jurul lor. Fl trecu pe lângă ei fără să fi fost văzut şi se aşeză 
în apropierea lor, spre a-i observa. 

Amândoi păreau foarte veseli şi râdeau. Ce vorbeau oare?... 

Raul Bernard întinse capul, ca să vadă şi să audă mai bine. 

Grecul luase mâna tinerei fete şi o ţinea într-a lui în aşa fel, încât 
mâna ei era cu palma în sus. Apoi se aplecă asupra ei şi... 

Ce obrăznicie! 

Acest grec pomădat şi ferchezuit îndrăznise să-i sărute mâna şi 
Mabel îi îngăduise aceasta, fără nicio împotrivire? 

Era de necrezut. 

Ce lipsă de bun simţ!... Ea nu vedea cât de antipatic era acest tip? 
Sau nu cumva îi plăcea? 

N-avea decât să stea de vorba cu acel crai nesuferit. Pentru el, Raul, 
era mai bine dacă Mabel se va mângâia cu altul. 

Se aşeză pe un scaun, lăsă privirea să rătăcească în largul mării şi 
se gândi la Felicia. Totuşi nu reuşi să alunge priveliştea pe care o 
avusese cu câteva clipe în urmă. 

Deodată îşi dădu seama că era necăjit de faptul că Mabel Stanley se 
împrietenise eu acel Xenophon Hypergos. 

Dacă se lăsa încântată atât de repede de alt bărbat, fără îndoială că 
iubirea ei pentru dânsul nu era prea mare. 

Ei da, o fată atât de tânără! 

Pesemne că acest individ dezgustător îi impunea foarte mult. Poate 
îl găsea chiar încântător, cu părul lui pomădat şi cu hainele atât de 
vătuite, încât tot trupul părea alcătuit numai din unghiuri şi linii 
drepte! 

După câteva minute Raul Bernard se sculă iar de la locul său şi se 
furişă lângă cei doi tineri. 

Amândoi erau încă unul lângă altul. 

Pesemne că onorabilul domn Xenophon Hypergos îi povestea 
tinerei fete ceva foarte interesant, căci ea îl asculta cu mare luare- 
aminte, urmărind cuvânt cu cuvânt tot ce spunea, zâmbindu-i 
încântată. 

Raul Bernard îşi muşcă înciudat buzele. 

Deodată se întoarse şi se depărtă cu paşi repezi. 

Nu era o prostie să se supere pentru faptul că Mabel Stanley se 
împrietenise cu grecul? 

El doar n-o iubea, aşa că n-avea nimic da spus, dacă altul îi făcea 
curte. 

Totuşi îi era necaz de supărarea lui, pentru că Mabel se uita la alt 
bărbat. 

Raul nu mai auzi râsul în care izbucnise tânăra fată când îl văzuse 
plecând atât de înfuriat. 

Până atunci nu se prea sinchisise de dânsa, dar din ziua aceea era 
hotărât să nu-i mai dea defel atenţie. 

Seara se gândi întâi nici să nu se ducă la masă în sala cea mare a 
vaporului, dar apoi se răzgândi, se îmbrăcă cu şi mai multă îngrijire, 
îşi legă cravata cu adevărată artă şi se parfumă chiar. 

La masă îi va arăta drăgălaşei fete că lui îi era cu desăvârşire 
indiferentă. Era hotărât să nu vorbească nimic cu ea, s-o lase să se 
plictisească. N-avea decât să se distreze mai târziu cu grecul ei 

pomădat şi vătuit. 

Deoarece pierduse cam mult timp cu îmbrăcatul, ajunse târziu la 
masă şi toţi călătorii se aşezaseră la locurile lor. Raul Bernard vru să 
se ducă la al său, dar văzu că acesta era ocupat. Pe scaunul lui, lângă 
Mabel Stanley, şedea domnul Xenophon Hypergos. 

Asta era prea mult! 

Înălţându-şi trupul şi luând o atitudine foarte hotărâtă, se apropie 
de el. 

— Scuză-mă, domnule, dar ai făcut o greşeală şi te-ai aşezat pe 
locul meu. 

Glasul lui Raul Bernard suna aspru. 

Grecul se uită la el şi zâmbi cam încurcat. 

— Nu m-am înşelat, dar am crezut că nu vei mai veni la masă. 

Apoi continuă cu glas rugător: 

— Dacă vrei să fii drăguţ, să schimbăm pentru astă-seară locurile. 
Domnişoara Stanley şi cu minte tocmai avem o conversaţie foarte 
interesantă pe care n-am vrea s-o întrerupem. 

Raul Bernard făcu o mutră nepăsătoare şi răspunse: 

— Din partea mea putem să le schimbăm, căci la urma urmei puţin 
îmi pasă unde voi şedea. Vă doresc la amândoi petrecere frumoasă. 

Trecu de partea cealaltă a mesei şi luă loc pe scaunul grecului, care 
se afla chiar în faţa celor doi tineri, dar când se serviră mâncărurile, el 
nici nu le atinse, căci îi pierise pofta de mâncare. 

Raul Bernard se sili să nu se uite defel la Mabel Stanley şi 
Xenophon Hypergos, dar o putere mai mare decât voinţa lui îi atrăgea 
mereu privirile spre ei, aşa că din când în când ridica ochii şi îi 
observa pe furiş. 

El nu mâncă nimic, dar cu atât mai mult bău, spre a-şi îneca 
supărarea şi dispoziţia rea de care se simţea cuprins. 

Ce se petrecea în sufletul său? 

Era oare gelos? 

Prostii! Pe Mabel Stanley n-o iubea, aşa că nu putea să fie gelos din 
pricina ei! Era numai înfuriat de obrăznicia grecului cel spilcuit. 

Pentru a-şi abale gândurile, vru să înceapă o conversaţie cu vecina 
lui de masă; spre nenorocul său însă, aceasta era o fată cam 
bătrâioară, urâtă şi pe lângă toate acestea şi cam tare de-o ureche, aşa 
că ar fi trebuit să strige în gura mare spre a fi auzit de dânsa. Se lipsi 

deci şi de plăcerea unei conversații cu vecina lui şi se plictisi mai 
departe. 

În sfârşit, masa se isprăvi şi călătorii se ridicară de la locurile lor. 

Părăsiră sala de mâncare. Unii se urcară pe punte să privească 
marea, alţi se duseră la bar ca să mai bea câte ceva şi să danseze. 

Când şi Raul Bernard părăsi sala de mâncare, Mabel Stanley, care 
se despărţise de grec, se apropie de el şi îi zise: 

— Bună seara, Raul. 

El îi strânse în treacăt mâna pe care ea l-o întinsese. 

— Ţi-a părut tare rău că n-ai stat astă-seară lângă mine? îl întrebă 
Mabel zâmbind. 

— Nicidecum. Sper că te-ai distrat bine. 

— Ah da, a fost foarte plăcut. Grecul acesta e un bărbat încântător. 

— Daaa?... Găseşti?... Cu atât mai bine pentru tine! 

— Nici nu-ţi poţi închipui ce frumos ştie să vorbească. A călătorit 
prin toată lumea şi ştie să povestească lucruri foarte interesante. 
Vorbeşte şapte limbi tot aşa de bine ca limba lui maternă. 

— E demn de toată admiraţia, răspunse Raul Bernard cu ironie. 

Mabel nu luă în seamă batjocura şi întrebă: 

— Eşti dispus să mai rămânem împreună vreo oră? 

— În locul tău aş prefera compania acestui interesant domn 
Xenophon Hypergos. 

Mabel avu un râs ştrengăresc. 

— Ba timp de un ceas aş vrea să-ţi dau ţie preferință. Hai să 
mergem şi noi la bar. 

— Politetea îmi impune să-ţi împlinesc dorinţa, aşa că putem 
merge, dacă ţii atât de mult. 

Abia intrară în bar, când apăru şi grecul. Avea aerul că o caută pe 
Mabel şi ar fi avut chef să ia loc la masa lor, dar Raul Bernard îi 
aruncă o privire atât de duşmănoasă, încât nu îndrăzni şi se aşeză la 
altă masă, dar atât de aproape, încât o putea vedea bine pe Mabel. 

Raul Bernard comandă o sticlă cu şampanie. 

— Ce vrei să serbezi astăzi? îl întrebă Mabel, când chelnerul aduse 
sticla. 

— Nimic, dar putem bea şi aşa o sticlă cu şampanie, fără un motiv 
deosebit. 

Muzica cânta şi lumea dansa. Domnul Xenophon Hypergos se ridică 

de la locul său şi se apropie de masa la care şedeau Mabel Stanley şi 
Raul Bernard, cu gândul s-o invite pe tânăra fată la dans, dar când 
Raul văzu aceasta, sări în picioare şi i-o luă grecului înainte, aşa că 
acesta fu nevoit să se retragă. 

După câtva timp, se repetă aceeaşi manevră, de astă dată însă 
grecul fusese mai repede şi reuşi s-o invite pe Mabel înaintea lui Raul 
Bernard. Domnul Xenophon Hypergos dansă foarte bine. 

Raul văzu cum Mabel se lipea de pieptul lui şi sângele i se urcă la 
cap. Cu un zâmbet triumfător, grecul o aduse pe Mabel Stanley la 
locul ei. 

— A fost admirabili exclamă tânăra fată, cu faţa strălucitoare de 
bucurie şi plăcere. Dansează atât de uşor încât pare că zboară şi ştie să 
conducă minunat. 

Raul Bernard era foarte necăjit, dar se stăpâni şi nu răspunse nimic. 

Muzica intona iar o melodie de dans. 

Grecul se apropie din nou de masa lor, făcu lui Raul obişnuita 
plecăciune şi întrebă: 

— Îmi dai voie? 

Raul clătină energic capul şi răspunse tăios: 

— Nu... nu dau voie. 

— Dar asta e... 

Raul Bernard îi curmă vorba: 

— Crede ce vrei, pe mine nu mă interesează câtuşi de puţin. De 
altminteri nici nu mai e nevoie să-ţi dai osteneală, căci voi dansa toate 
dansurile cu domnişoara Stanley. 

Cu un zâmbet batjocoritor grecul îi întoarse spatele şi se duse la 
masa lui. 

Încântată, Mabel urmărise cu luare-aminte toată scena. 

Raul Bernard era gelos şi ea triumfa. 

Numai pentru a ajunge aici, începuse prietenia cu grecul pe care de 
fapt nu-l putea suferi. 

Ea îl văzuse pe Raul dându-i târcoale pe când se afla cu Xenophon 
Hypergos pe punte şi de aceea îi dăduse acestuia mâna, sub pretextul 
de a-i prezice viitorul în palmă. Continuase apoi acest joc şi chiar ea 
rugase pe domnul Hypergos să se aşeze la masă lângă dânsa. 

Prin aceasta manevră şireată îl adusese pe Raul Bernard acolo unde 
voia să-l aibă. 


Totuşi se prefăcu foarte surprinsă şi îl întrebă pe Raul: 

— De ce l-ai respins cu atâta asprime pe domnul Hypergos? Doar 
nu puteai să ştii dacă nu mi-ar fi făcut plăcere să mai dansez cu 
dânsul. De altminteri nici nu ştiu de unde ţi-ai luat dreptul să dispui în 
felul acesta de mine?... Sunt liberă şi pot să fac ce vreau. 

— Ba nu eşti liberă defel, căci eşti logodnica mea. 

— Ah, deodată ţi-ai adus aminte de asta? 

Raul făcu un gest prin care vru să-i dea a înţelege că nu doreşte să 
aibă nicio discuţie împreună şi zise: 

— Mi-ar fi foarte neplăcut să avem o ceartă. 

— Nici prin gând nu-mi trece să mă cert cu tine, aş vrea însă să ştiu 
ce ai cu grecul! 

— N-ar fi nevoie să-ţi spun, totuşi te voi lămuri. N-am venit cu tine 
la bar, pentru ca să dansezi cu acest spilcuit pomădat şi antipatic. 

— Dar eu am venit să dansez! 

— Vei dansa cu mine şi cu nimeni altul. 

Mabel se prefăcu supărată. 

— Viaţa mea promite să devină foarte plăcută, dacă mă tiranizezi 
de pe acum, când nici nu suntem căsătoriţi. 

Raul nu răspunse nimic, dar în sinea lui se gândi: În zadar te aştepţi 
la căsătorie, căci vei avea o mare dezamăgire. 

Ea îi ghici gândurile şi îşi zise: Acum te-am prins bine. Gelozia e 
aliata mea şi cu ajutorul ei voi ajunge în curând soţia ta. 

Ţinându-se de făgăduială, Raul dansă toată seara cu Mabel Stanley. 

Ea se lipi strâns de pieptul lui şi se simţi fericită la atingerea 
trupului său. 

Avuseseră de gând să rămână numai un singur ceas la bar, trecură 
însă mai multe şi după prima sticlă de şampanie băură altele. 

Când în sfârşit se duseră la culcare, nu-şi mai luară noapte bună 
numai cu o strângere de mână, ci cu sărutări înfocate. 


340. Izbânda 


Timonierul şi Tobias Mellor reuşiră să treacă cu bine râul şi se 
ascunseră în pădure spre a aştepta noaptea şi apoi să se furişeze la 
locul de pe mal unde se afla barca. 

Aşteptarea le fu lungă, mai cu seamă că trebuiră să stea ascunşi şi 

nemişcaţi, pentru a nu fi descoperiţi de sălbatici, dacă aceştia ar fi 
venit pe acolo. 

În sfârşit se lasă întunericul. 

Cu mare băgare de seamă şi privind mereu în jurul lor, ca să nu fie 
surprinşi de nimeni, înaintară de-a lungul malului, până unde râul se 
revărsa în mare. 

— De aici nu mai poate fi departe până la locul unde se află barca, 
zise timonierul şi porni înainte. 

Nu zăriră niciun sălbatic; pesemne că aceştia erau în satul lor şi 
dormeau duşi. 

Noaptea era luminată de lună, aşa că după câtva timp cei doi 
bărbaţi putură vedea barca şi o luară mai repede într-acolo. 

Era prinsă între două stânci, cam la o sută de metri de mal. 

Timonierul şi Tobias Mellor intrară în apa care nu era adâncă, se 
apropiară de barcă şi o examinară cu luare-aminte. 

— Avem noroc că nu s-a sfărâmat când s-a lovit de stânci, zise 
timonierul. Dar nu ştiu cum o vom scoate de aici. 

— Ne va da mult de lucru. 

— Cred şi eu, căci e mare şi grea. Să încercăm dacă n-o putem 
împinge. Pune şi dumneata umărul. 

Îşi proptiră umerii de pupa bărcii, împinseră din răsputeri, nu 
reuşiră însă să mişte barca din loc, căci era bine înţepenită între cele 
două stânci. 

— Mi-e teamă că n-o să facem nicio ispravă, zise misionarul, 
descurajat. 

— Nu se poate, trebuie să reuşim, răspunse timonierul cu încredere. 

Înconjură barca şi cercetă felul cum era prinsă între stânci. 

— Da, vom reuşi, mai zise el odată. Numai jumătate e prinsă, 
cealaltă jumătate e în apă. Dacă vom pune greutăţi la proră, se va 
ridica în partea cealaltă şi va aluneca de la sine în apă. 

— Ce greutăţi să punem? 

Timonierul arătă spre mal şi zise: 

— Uite colo sunt pietre destule. Le vom căra încoace şi le vom 
aşeza la prora bărcii. 

Începură să care pietre grele, una câte una, până când timonierul 
spuse: 

— Aşa, acum va fi de ajuns. 

— Dar văd că nu se mişcă încă. 

— Să ne urcăm şi noi în barcă şi atunci va merge. 

După ce amândoi se urcară în barcă, aceasta începu într-adevăr să 
se aplece înapoi. 

— Merge; să-i mai dăm puţin ajutor şi vom scăpa, zise timonierul. 

Luă apoi o cange, o propti de stâncă şi începu să împingă din toate 
puterile.. 

Străduinţele lui nu fură zadarnice, căci barca începu să alunece, 
întâi încet, apoi tot mai repede şi după câteva clipe plutea pe apă. 

— Am reuşit! exclamă timonierul voios. Acum să scoatem pietrele, 
fiindcă nu mai avem nevoie de ele. 

Le aruncară peste bord, pe urmă timonierul luă o vâslă cu care 
împinse barca spre mal, o legă cu o frânghie lungă de o stâncă şi zise 
misionarului: 

— M-am aşteptat ca barca să se fi găurit, căci atunci când am fost 
aruncaţi la mal de furtună, lovitura a fost foarte puternică şi s-a auzit 
trosnind lemnul; se vede însă că a fost numai catargul care s-a rupt şi 
a căzut peste bord. 

— Tot am avut puţin noroc. 

— Să nădăjduim că-l vom avea şi mai departe. Acum hai să pornim. 

— Stai să ne sfătuim bine ce avem de făcut. 

— Înainte de toate, trebuie să ne furişăm în sat. 

— Adică la coliba în care se află soţia căpitanului dumitale şi 
copila. 

— La intrarea colibei vor fi negreşit paznici, dar pe aceştia îi voi 
speria iar cu lampa mea electrică şi o vor lua la fugă. 

— Lampa dumitale mai funcţionează?... Bateria nu s-a sfârşit încă? 

— Voi încerca chiar acum, răspunse timonierul şi scoase lampa din 
buzunar. 

Dar când vru s-o aprindă, ea nu mai făcu lumină. 

— Ce s-a întâmplat oare? 

Deschise cutia şi scoase bateria, dar văzu că aceasta era cu 
desăvârşire udă şi când o luă în mână, se prefăcu în bucăţi. 

— Când am trecut râul înot, a pătruns apă în ea şi mi-a stricat 
bateria. Dacă aş fi scos-o îndată şi aş fi uscat-o, ar mai fi funcţionat, 
dar acum nu mai pot face nimic cu ea. 

Cu un gest înciudat o aruncă în mare. 

— Ce facem acum? 

— Trebuie să încercăm pe altă cale. 

— Ce te faci cu paznicii? N-avem nicio armă. 

— Poate îi vom găsi dormind. 

— Dar dacă se vor deştepta când ne vom apropia? 

— Va trebui să ne luptăm cu ei. 

— Vom face zgomot şi atunci vor veni toţi sălbaticii pe capul 
nostru. 

— Să ne dăm silinţa să-i înlăturăm fără să facem zgomot. 

— Cum? 

— Îi vom dobori cu lovituri. 

Misionarul clătină îngrijorat capul şi zise: 

— Eu nu sunt în stare să dobor în felul acesta un om. 

— Dar aceştia nu sunt oameni, ci sălbatici. 

— Totuşi, nu pot. 

— Atunci mă voi lupta singur cu ei. 

Timonierul se mai întoarse o dată la barcă şi luă cangea care avea 
un vârf ascuţit de fier. 

— Aşa... cangea aceasta e ca şi o suliță. Hai să mergem acum şi să 
nu mai pierdem timpul atât de preţios. 

Se îndrept că spre pădure, părăsiră drumul care ducea spre satul 
sălbaticilor şi se furişară cu mare băgare de seamă pe potecă, spre a 
nu fi descoperiţi de cineva. 

După vreo trei sferturi de oră de mers, ajunseră la poiana unde se 
afla satul, car înainte de a porni mai departe, cercetară împrejurimile 
cu mare luare-aminte. 

— Acolo e coliba unde se află soţia căpitanului şi copila, zise 
timonierul în şoaptă, arătând în acea direcţie. 

— Pe paznici îi vezi? 

— Zăresc doi inşi care sunt întinşi pe jos. 

— Da, acum îi văd şi eu; mi se pare că dorm. 

— Nu mai încape nicio îndoială. De altminteri ce să facă acum în 
toiul nopţii, decât să doarmă? Aşteaptă-mă aici; eu mă duc să le fac de 
petrecanie. 

— Vrei să-i omori? 

— Ştii cumva alt mijloc mai bun? 

— E îngrozitor. 

—  Îngrozitor a fost şi atunci când s-au năpustit asupra noastră în 
pădure şi i-au ucis pe toţi tovarăşii mei cu săgețile lor otrăvite. Mai 
îngrozitor va fi când o vor ucide pe sărmana femeie şi pe copilă, spre 
a-şi potoli furia când vor vedea că femeia nu e o zeitate cum o cred 
acum şi că nu e în stare să facă minunile la care se aşteaptă din partea 
ei. În astfel de împrejurări îţi închipui poate că voi sta la îndoială de a 
trimite pe lumea cealaltă două din aceste fiare cu chip de om? Ba o 
voi face chiar cu cea mai mare plăcere şi bucurie, numai să reuşesc. 
Aşadar, aşteaptă-mă aici şi vino după mine când vei vedea că îţi fac 
semn. 

Timonierul luă cangea şi se furişă în poiană, spre coliba în faţa 
căreia dormeau cei doi sălbatici. 

Tobias Mellor îşi întoarse privirea în altă parte, spre a nu vedea ce 
se va întâmpla. 

Când se întoarse iar într-acolo după câteva clipe, îl zări pe timonier 
care îi făcea semne să se apropie. 

— A mers minunat şi aceşti doi nemernici nu ne vor mai sta în cale, 
şopti timonierul când Tobias Mellor se apropia de dânsul, apoi îi arătă 
cele două trupuri neînsufleţite ale sălbaticilor. 

Misionarul nici nu se uită la ele, ci zise: 

— Hai să mergem mai departe. 

Amândoi se furişară în colibă. 

— Doamnă Barnabe, strigă încet timonierul, aplecându-se asupra 
femeii care dormea şi atingându-i uşor umărul. 

Dolores se deşteptă îndată şi se ridică speriată. În spaima ei vru să 
tipe, dar auzi iar glasul timonierului, pe care de astă dată îl recunoscu. 

— Taci, nu striga căci altfel suntem pierduţi. Scoală repede, trebuie 
să fugim. Unde e Darling? 

— Aici, doarme lângă mine. 

Timonierul se aplecă, ridică în braţe fetița care dormea adânc şi 
zise misionarului: 

— Dumneata o vei conduce pe doamna Barnabe; acum să plecăm 
cât mai repede. 

leşi din colibă cu fetiţa în braţe, iar Dolores şi misionarul îl urmară. 

— Încet, să nu facem zgomot, şopti timonierul. 

Păşiră cât putură mai uşor şi se furişară din nou pe drumul care 
ducea spre mal. 

Abia după ce se depărtară o bucată bună de drum pe poiană, se 
încumetară să meargă mai repede. 

Drumul era foarte rău şi Dolores se poticni de mai multe ori, dar 
misionarul o sprijini la timp, aşa că nu căzu. 

În sfârşit, ajunseră la marginea pădurii şi de aici porniră în fugă 
spre râu, de teamă să nu fi fost simţiţi şi urmăriţi de sălbatici. 

Ajungând la mal, timonierul strigă: 

— Acum repede în barcă! 

Fl păşi înainte prin apa care nu era adâncă, o culcă pe Darling în 
barcă, fără ca aceasta să se fi deşteptat, apoi, împreună cu misionarul 
o ajută şi pe Dolores să se urce în barcă. 

Deşi dusese şi pe fetiţă în braţe, nu uitase să ia nici cangea cu care 
începu să împingă barca de la mal, după ce dezlegase frânghia cu care 
fusese legată. 

Valurile care se izbeau de mal nu erau prea puternice, aşa că reuşi 
să treacă uşor prin ele. 

Când ajunseră în apă mai liniştită, timonierul începu să vâslească 
din răsputeri şi după scurt timp se aflau la o depărtare destul de mare 
de mal. 

Aici se opri să se odihnească puţin. 

— Totul a mers bine şi suntem salvaţi, zise el către Dolores şi 
misionar. 

Doamnei Barnabe nici nu-i venea încă să creadă şi răspunse: 

— Mi se pare ca o adevărată minune. 


341. Iubirea încolţeşte 


Ethel Drof nu-şi putu reţine un zâmbet când intră în mica cofetărie 
unde văzu colţişoare tainice, parcă anume făcute pentru îndrăgostiți. 
Fără îndoială că acolo se schimbaseră multe strângeri de mână calde 
şi poate chiar multe sărutări fierbinţi. 

Auzise de multe ori despre astfel de cofetării discrete, unde se 
întâlneau îndrăgostiţii, dar până atunci nu vizitase încă niciuna. 
Singură nu avea niciun rost să se ducă pe acolo, iar când era în 
societate, vizita de obicei numai localurile mari, unde se duc oamenii 
din lumea bună. 

Nu era deci de mirare că deveni sfioasă şi se înroşi, când luă loc la 

masă, după ce însoţitorul ei îi ajutase să-şi dezbrace pardesiul pe care 
i-l dăduse când fusese surprinsă de ploaie. 

Nu ştia ce atitudine să ia, cum să se poarte, fără să bănuiască cât de 
bine o prindea această sfiiciune. 

Pentru dânsa această situaţie cu totul nouă avea un farmec 
deosebit. Îi era ca şi când ar fi fost o prinţesă care are o aventură 
tainică, neştiută de nimeni. 

Era atât de stingherită încât nu ştiu ce să răspundă, când chelnerul 
o întrebă ce doreşte. 

Alfred Bergère zâmbi şi zise: 

— Cred că vei bea o ciocolată cu multă frişcă; ştiu că asta place 
mult fetelor. 

Deşi ei nu-i plăceau astfel de dulciuri, nu îndrăzni să se 
împotrivească şi după câteva clipe chelnerul aduse o ceaşcă cu 
ciocolată şi o farfurie plină cu frişcă, pe care le puse în faţa ei. 

Din copilăria ei Ethel Drof nu mai băuse aşa ceva. 

De astă dată însă sorbi ascultătoare din băutura caldă şi dulce, 
nevoind să mărturisească că i-ar fi plăcut mai bine absintul pe care şi-l 
comandase inginerul. 

Amândoi se simțeau cam stingheriţi, aşa încât conversaţia cam 
lâncezea. După o tăcere mai lungă, Alfred Bergère o întrebă: 

— Fumezi, domnişoară? 

Ea clătină capul şi răspunse repede: 

— Nu, mulţumesc. 

— Dar mie îmi dai voie să mi aprind o ţigaretă? 

— Fireşte că da. 

Inginerul deschise tabachera lui de argint şi scoase din ea o 
țigaretă, apoi zise zâmbind: 

— Îmi pare foarte bine că nu fumezi, domnişoară Georges, căci nu- 
mi place defel să văd femei cu ţigaretă în gură şi nu înţeleg pe 
bărbaţii care găsesc că aşa ceva e foarte frumos. 

Ethel se aplecă peste ceaşca ei cu ciocolată, ca să nu vadă el cât de 
mult o atingeau aceste cuvinte. 

Numai din întâmplare îl refuzase adineauri, căci de fapt era o 
fumătoare pătimaşă care de obicei aprindea ţigaretă de la ţigaretă. 

Inginerul nu observă încurcătura ei şi continuă cu aprindere: 

— Mărturisesc că în general nu-mi plac femeile care se pudrează şi 

se fardează şi au purtări bătătoare la ochi prin localuri. Îmi îngădui o 
întrebare, domnişoară Georges: eşti franţuzoaică? 

Ethel Drof îl privi surprinsă şi zise: 

— De ce vrei să ştii asta, domnule Bergère! 

— Pentru că dacă ai fi franțuzoaică, nu mi-ar fi îngăduit să spun tot 
ce aş avea de spus. Având însă impresia că nu eşti franţuzoaică, 
fiindcă femeile din ţara aceasta sunt altfel... 

— Cum altfel? 

— Mai cochete, nu atât de reci... 

— Pe mine mă găseşti că sunt rece? 

— Da, am impresia aceasta. În felul dumitale de a fi, semeni cu o 
englezoaică sau americană. 

— Tata e într-adevăr american şi nici mama n-a fost franţuzoaică. 

— Mi-am închipuit aşa ceva. Dar cum ai ajuns dumneata la Paris? 

— Tata a... 

Şovăi câteva clipe, chibzuind ce răspuns să-i dea, observând însă 
privirea lui cercetătoare, continuă: 

— ...a avut reprezentanța generală a unei fabrici de încălțăminte şi 
a locuit la Paris. 

— Vasăzică locuieşti cu tatăl dumitale? 

— Nu, căci el s-a întors în America. 

— Dar mama dumitale? 

Faţa tinerei fete se întristă când răspunse: 

— Mama a murit demult. 

— La mine se întâmplă contrariul, am pe mama, dar tata... 

Aici făcu un gest şovăielnic, apoi continuă: 

— Despre tata aş vrea mai bine nici să un vorbesc. 

Timp de câteva clipe se făcu tăcere între ei, apoi Alfred Bergère 
începu din nou: 

— Aşadar, eşti singură la Paris? 

— Da. 

— Presupun însă că ai un prieten? 

— Eşti foarte curios, răspunse ea zâmbind şi ameninţându-l în 
glumă cu degetul. 

— Nu sunt curios, dar voiam să stabilesc un fapt. În Paris sunt 
foarte puţine femei care să nu aibă un prieten. 

— Şi foarte puţini bărbaţi care să nu aibă o mică prietenă, zise 

Ethel Drof glumind. 

Cunoştinţa cu inginerul Alfred Bergère devenea din ce în ce mai 
plăcută. 

— Ai dreptate, dar există şi excepţii, răspunse el. 

— De pildă?!... 

— Eu. 

— Dumneata eşti o excepţie! 

— Da, căci n-am nicio prietenă. 

Ethel izbucni într-un râs voios. 

— Asta o spune orice bărbat când face cunoştinţă cu o femeie, căci 
toţi bărbaţii sunt nişte înşelători care mint fără ruşine. 

— Mi se pare că n-ai avut experienţe prea bune cu bărbaţii? zise 
inginerul cu un ton clar. 

Ethel Drof tresări, căci îşi aminti deodată de Gaston de Moulinet. 

Deoarece ea nu-i dădu îndată răspuns, Alfred Bergère continuă: 

— Sunt într-adevăr mulţi bărbaţi fără conştiinţă pentru care femeia 
nu este decât o jucărie. Dintre aceştia făcea parte şi onorabilul şef al 
firmei unde am lucrat, care nu numai că şi-a făcut de cap cu femeile, 
dar nu s-a sfiit chiar să se facă vinovat de bigamie. Se spune însă că 
americana cu care s-a căsătorit i-ar fi uşurat mult calea. 

— Daa?!... făcu Ethel Drof emoţionată, simțind cum inima începe 
să-i bată cu putere. 

— N-ai auzit vorbindu-se nimic la birou? 

— Nu. 

— Mă miră mult acest fapt, căci se vorbeşte foarte mult despre acea 
femeie. 

— Poate în celelalte secţii, răspunse Ethel. La contabilitate e foarte 
mult de lucru şi funcţionarii n-au timp să stea de vorbă. Spune-mi şi 
mie ce ştii despre acea americană, căci mă interesează mult să aflu 
amănunte. 

Alfred Bergère îşi aprinse altă ţigaretă şi se uită gânditor după 
rotocoalele de fum. 

— Nu-mi prea place să duc palavrele mai departe şi de fapt nici n-o 
cunosc personal pe acea femeie, căci n-am avut niciodată de-a face cu 
dânsa, dar de la doamna Irene Gronard... 

Ethel Drof tresări şi-i curmă vorba: 

— Cunoşti pe doamna Irene Gronard? 

El deveni atent şi o întrebă la rândul său: 

— O cunoşti cumva şi dumneata? 

Ethel Drof se temu să nu se trădeze, aşa că mai sorbi din ceaşca cu 
ciocolată, spre a câştiga timp şi a se putea gândi ce să răspundă, apoi 
zise: 

— Doamna Gronard a trecut o dată prin biroul unde lucrez; se 
ducea la patroana noastră şi am auzit spunându-se că amândoi copiii 
de care era însoţită, sunt ai şefului întreprinderii. 

— Aşa şi este. Doamna Gronard a încercat s-o înduplece pe 
americană să dea un mic ajutor copiilor, căci soţului ei nu-i este 
tocmai uşor să-i crească, dar americana s-a arătat o femeie fără inimă. 

Ethel închise ochii, căci deodată îi era ca şi când totul s-ar învârti 
în jurul ei. 

Încă-o dată îi era dat să audă această mustrare, care apăsa ca un 
blestem asupra sufletului ei. 

O femeie fără inimă!... 

Niciodată aceste cuvinte n-o loviseră atât de puternic ca în clipa 
când fură spuse de tânărul inginer. 

Îi venea să strige în gura mare: 

— Toţi se înşeală, am inimă, o inimă caldă şi simţitoare, dar până 
acum n-am cunoscut dragostea şi nimeni n-a fost bun cu mine. Toţi m- 
au linguşit numai pentru averea mea şi din pricina aceasta am devenit 
rea! 

Însă nu fu în stare să spună niciun cuvânt. 

Ca dintr-o depărtare mare auzi vocea însoţitorului ei, care continuă 
cu însuflețire: 

— Nu înţeleg cum o femeie poate fi atât de aspră când vede 
înaintea ei doi copii atât de drăgălaşi ca acei ai sărmanei Lolo de 
Moulinet. Această afacere m-a supărat atât de mult, încât azi, când am 
primit înştiinţarea direcţiunii că postul meu se desfiinţează, n-am mai 
ascultat de sfaturile colegilor mei şi nu m-am putut hotărî să mă duc 
la noua patroană spre a o ruga să-mi dea şi mai departe de lucru în 
întreprindere. Concedierea a avut loc fără ca acea femeie să se 
intereseze de calităţile funcţionarilor ei, pentru că dacă ar fi făcut 
aceasta nu m-ar fi concediat. Se spune că atunci când i s-a prezentat 
lista, ea a luat un creion şi a şters, la întâmplare, numele acelora care 
urmau să fie concediaţi. 

Ethel dădu din cap şi murmură: 

— Da, aşa a făcut. 

Fulgerător îi trecu prin minte ziua de ieri, când Frank Wilkens îi 
spusese: 

— În întreprindere sunt douăzeci de ingineri mai mult decât 
trebuie, aşa că este neapărată nevoie de concedierea lor. 

Spunând aceste cuvinte, Frank Wilkens îi întinsese o listă şi ea fiind 
obosită de multele consfătuiri pe care le avusese, ştersese numele la 
întâmplare şi trimisese lista şefului personalului spre a înştiinţa pe cei 
concediaţi. Îşi mai aduse aminte că acesta făcuse oarecare obiecţiuni, 
dar ea îi răspunsese scurt: 

— Îndeplineşte ordinele mele, sau vei îi concediat şi dumneata. 

Alfred Bergere vorbea mai departe cu aprindere: 

— Pe o astfel de femeie s-o rog să nu mă concedieze!?... Prefer de o 
mie de ori să sufăr mizeria, decât să mă înjosesc în faţa ei. 

Ethel Drof îi aruncă o privire şi mai pătrunzătoare şi îl întrebă: 

— Concedierea e o lovitură grea pentru dumneata, domnule 
Bergère? 

— Fireşte că da. Cheltuielile casei merg zilnic înainte şi dacă nu-mi 
voi găsi în curând un alt loc, voi isprăvi repede micile economii pe 
care le-am putut face. Pentru mine nu m-aş îngriji prea mult, dar nu 
ştiu ce voi face cu sărmana mama. 

— Crezi într-adevăr că îţi va fi greu să găseşti alt post? 

— Nu cred numai, dragă domnişoară Georges, ci sunt sigur de asta. 
Şi dumneata ar trebui s-o ştii, — sau nici nu citeşti ziarele, fiind încă o 
copilă naivă? 

Ethel îi ocoli privirea întrebătoare şi murmură: 

— E adevărat că citesc foarte puţin ziarele. 

— Poate nici n-ai simţit încă greutăţile pe care le întâmpină acei 
care lucrează pentru alţii. Fiind fiica unui american, nici nu le vei 
simţi, însă eu... eu am avut de întâmpinat multe greutăţi, încheie el 
cu un suspin adânc. 

— De ce? 

— Pe când era numai de optsprezece ani, mama s-a îndrăgostit de 
tatăl meu şi cum, atât părinţii cât şi toate rudele erau împotriva 
căsătoriei, ea s-a lăsat ademenită şi a fugit cu tata din casa 
părintească. La Paris s-au căsătorit şi vreo câţiva ani au trăit fericiţi. 

Dar, mai târziu au început neînțelegerile şi într-o bună zi tata a 
părăsit-o, lăsând-o pe sărmana mamă în cea mai mare mizerie. A fost 
nevoită să lucreze din greu pentru dânsa şi pentru mine, care pe 
atunci nu aveam decât trei ani. Nici nu-ţi pot descrie greutăţile prin 
care a trecut. A scris părinţilor scrisori deznădăjduite, toate au fost 
însă înapoiate nedeschise. Nimeni nu mai voia să ştie ceva de dânsa. 

Deodată Alfred Bergère se întrerupse, ca trezit dintr-un vis, îşi trecu 
mâna peste frunte, apoi continuă: 

— Dar mai bine să nu-ţi povestesc aceste lucruri triste, domnişoară 
Georges. Nici nu ştiu cum am ajuns să vorbesc despre asta. 

Ethel simţi o milă sinceră pentru tânărul inginer şi zise încet: 

— Poate ai simţit nevoia să-ţi descarci sufletul de o povară grea. 

Alfred Bergère zâmbi cam încurcat. 

— E ciudat, de obicei nu sunt atât de vorbăreţ, dar lângă 
dumneata, într-adevăr am simţit nevoia să mă destăinui. 

— Nu vrei să-mi povesteşti mai mult din viaţa dumitale? 

Alfred Bergere făcu un gest obosit de împotrivire. 

— N-aş putea să-ţi spun decât lucruri triste şi nu vreau să te 
întristez cu grijile mele. 

— Aş vrea să te ajut, dacă aş putea, domnule Bergère. 

El îi luă mâna şi o ţinu câtva timp într-a lui, apoi zâmbi şi zise: 

— Îţi mulţumesc pentru bunăvoința dumitale, dragă domnişoară 
Georges... sau îmi dai voie să-ţi spun Ethel? 

— Dacă îţi face plăcere, da. 

— N-ai putea să-mi dai niciun ajutor, căci şi dumneata nu eşti decât 
o mică funcţionară a uzinelor Moulinet şi nu se ştie dacă într-o bună 
zi nu vei fi concediată şi dumneata. 

— Cine ştie? 

Zâmbetul de pe buzele tânărului inginer deveni şi mai stăruitor. 

— Te încrezi atât de mult în puterea dumitale? 

— Aş putea face o încercare să vorbesc cu patroana. 

Alfred Bergere făcu o mişcare de împotrivire. 

— Numai asta să n-o faci. De altminteri n-ai avea niciun rost să faci 
vreo rugăminte acestei, femei. Cel mult s-ar gândi că între noi doi... 

Se opri din vorbă şi se uită adânc în ochii tinerei femei. 

Ea îl întrebă emoţionată: 

— Ce s-ar gândi?... 

— Că eşti prietena mea sau fata pe care am de gând s-o iau în 
căsătorie şi în cazul acesta ai avea numai neplăceri. 

— Dacă aş deveni prietena dumitale? 

El începu să râdă, se apropie de ea şi îi mângâia mâinile. 

— A, nu, căci atunci te-aş feri de orice neplăceri, aş fi foarte bun cu 
dumneata şi te-aş învălui toată în dragostea mea. 

Cu ochii strălucitori de bucurie, Ethel ascultă cuvintele tânărului 
inginer. 

Avusese oare norocul să întâlnească un bărbat care ar putea-o iubi 
pentru ea însăşi şi nu pentru averea ei? 

Tăcerea ei păru să-l supere pe Alfred Bergere; se depărtă iar de ea şi 
îi zise: 

— E o nebunie să vorbim despre astfel de lucruri. Un om care n-are 
de lucru şi care mâine sau poimâine nu va avea nici ce să mănânce, ar 
trebui să se gândească la altceva decât la dragoste, nu-i aşa? 

— De ce?... Nu sunt defel de aceeaşi părere cu dumneata, domnule 
Bergère, căci dacă un om ajunge sa aibă de luptat cu greutăţi mari, 
are nevoie de un camarad bun care să-i dea ajutor, să-l încurajeze spre 
a putea duce mai uşor povara vieţii. 

— Şi dumneata ai vrea să-mi fii un asemenea camarad? 

Ea îl privi în ochi şi dădu din cap. 

— Cu plăcere; am dorit demult să fiu camarada unui om bun. 

— Ei vezi, astrologii au dreptate, răspunse Alfred Bergère. Să 
considerăm dar întâlnirea noastră de azi ca o hotărâre a destinului şi 
să ne revedem. Vrei? 

— Da, ne vom revedea. 

— După închiderea birourilor te voi aştepta la poarta cea mare a 
fabricii, căci mai lucrez încă acolo vreo patru săptămâni. 

Ethel însă se împotrivi şi zise: 

— Nu... nu la poarta fabricii... 

Inima i se încleştă la gândul că el ar putea afla cine era ea într- 
adevăr. 

Voia ca visul acela frumos -— căci întâlnirea lor nu putea fi decât un 
vis — să dureze cât mai mult şi ea să-i poată gusta, toată frumuseţea. 

Voia să nu fie recunoscută până ce nu va dovedi acestui bărbat că şi 
ea, avea inimă. 

Nu voia ca şi el să vorbească cu dispreţ de dânsa, aşa cum făceau 

toţi ceilalţi. 

Spre bucuria ei, Alfred Bergere îi răspunse: 

— Bine, atunci nu la poarta fabricii, ci iar în această cofetărie mică. 
Vrei? 

Ethel Drof dădu din cap. 

— Da, voi veni cu mare plăcere. 

— Te voi aştepta la cinci. 

— Bine. 

— Va fi o întâlnire tainică. 

La auzul acestor cuvinte Ethel roşi, aşa că el îi luă mâna şi i-o 
sărută. 

— Ce frumos şi minunat e să mai poţi roşi, îi şopti el. Foarte puţine 
femei mai sunt în stare de aşa ceva. Mai că îmi vine să cred că n-ai 
avut încă niciun prieten. 

Ethel răspunse cu gravitate: 

— Păstrează această credinţă, dragă Alfred, căci aşa este. 

Inima îi bătu cu putere când îi spuse pe nume şi în sufletul ei luă 
naştere dorinţa fierbinte ca acest vis să nu se sfârşească niciodată. 

Deocamdată însă erau nevoiţi să se despartă. 

Bătaia unui ceas îl făcu pe Alfred Bergère să tresară. 

— E şapte, zise el zâmbind. Buna mea mamă va fi îngrijorată din 
pricina mea, fiindcă eu de obicei la, şase sunt acasă. 

— Atunci să mergem, hotărî Ethel Drof. Nu vreau să laşi pe mama 
dumitale să aştepte din pricina mea. 

— Îi voi povesti despre cunoştinţa noastră şi atunci nu va fi 
supărată pe mine că am întârziat. Îi voi spune că am făcut cunoştinţa 
unei fete drăgălaşe. 

— O fată drăgălaşă? repetă Ethel Drof cu neîncredere, dar în 
acelaşi timp simţi cum inima îi bate cu putere, căci până atunci 
nimeni nu-i spusese aşa ceva. 

Alfred Bergère începu să râdă. 

— Nu crezi?.. Vrei să-ţi mai spun o dată, fetiţă mică şi drăguță? 

— Da, murmură ea, căci până astăzi n-am ştiut... 

— „că eşti o fată tare drăguță, întregi el. 

— Da... 

— Atunci ţi-o voi spune foarte des, fiindcă îmi placi mult. 

— E adevărat ce spui? 

— Cu astfel de lucruri nu glumesc niciodată, dragă domnişoară 
Ethel. Dar tot ce mai avem să ne spunem, ne vom spune mâine. Mă 
bucur de pe acum de revederea noastră. 

— Adevărat? 

El clătină mirat capul şi zise: 

— Trebuie să fi avut experienţe foarte rele, că te îndoieşti de toate. 
E timp să-ţi dovedesc contrariul şi în orice caz sunt recunoscător 
zeului ploilor că a mijlocit cunoştinţa noastră. Dumneata nu? 

Ethel simţi în sufletul ei un val cald de bucurie şi fericire. 

— Ba da... şi eu, răspunse ea cu căldură. 

— Acum nu mai sunt atât de descurajat ca după prânz, când am 
fost înştiinţat de concedierea mea din serviciul uzinelor Moulinet. 

Sfioasă, ea îi luă mâna şi i-o mângâie. 

— Nici nu trebuie să fii trist, căci totul se va îndrepta. 

— Voi încerca, poate voi avea mai mult noroc decât mă aştept. 

Ethel, care de felul ei nu prea era evlavioasă, împreună de astă dată 
mâinile şi zise: 

— Să dea Dumnezeu. 

Urmă o tăcere de câteva clipe, în care gândurile amândurora 
zburară în viitor. 

Amândoi zâmbeau visători şi uitară că timpul trecea neîncetat. 

Abia când ceasul bătu din nou, fură deşteptaţi din reveria lor. 

Alfred Bergere chemă chelnerul să facă plata. Ethel Drof vru să-şi 
plătească singură ciocolata pe care o băuse, dar inginerul se împotrivi 
supărat şi zise: 

— Te-am invitat să fii oaspele meu şi chiar dacă nu sunt în stare să- 
ți ofer mai mult decât o ceaşcă de ciocolată, nu trebuie să mă jigneşti 
plătind-o dumneata. 

Ethel se supuse voinţei lui şi se simţi atât de fericită ca niciodată în 
viaţă. 

Pentru a putea juca mai departe comedia pe care o începuse, fu 
nevoită să-i dea o adresă falsă. 

Când rămase singură, prevăzu tot felul de greutăţi şi spre a le 
preîntâmpina, plecă în cartierul Montmartre unde închirie o cameră 
modestă sub numele de Ethel Georges, funcţionară la uzinele 
Moulinet. 

Cu toate acestea, odaia mică şi sărăcăcioasă i se păru ca un palat 

din basme şi privindu-se în oglindă, îşi zise zâmbind: 
— Sunt atât de fericită... atât de fericită, cum nici nu pot spune... 


342. O rază de speranţă 


Colonelul Dalgety retrase posturile pe care le pusese la bariere, 
deoarece nu mai credea că chinezii vor veni la Sidney. 

Crestatul era foarte abătut. 

După plecarea poliţiştilor, el rămase în acelaşi loc, se aşeză pe un 
bolovan, cu privirea tristă, aţintită în gol. 

Contele de Martigny şi Roger Hallier care rămăseseră cu dânsul, se 
străduiră să-l îmbărbăteze, să nu-l lase să piardă speranţa. 

— Trebuie s-o căutăm mai departe pe Felicia. 

— Unde? 

— În munţi. Din moment ce n-au venit la Sidney, trebuie să fie încă 
acolo. Presupun că chinezii vor mai aştepta până când vor crede că nu 
mai e primejdios pentru ei să vină în oraş. 

— Dacă e aşa, voi porni chiar îndată la drum. 

— Înainte de toate trebuie să te odihneşti. 

— Nu sunt obosit. 

— Nici catârul dumitale nu mai poate; sărmanul dobitoc e cu 
desăvârşire istovit. 

Aici se amestecă şi Roger Hallier în vorbă: 

— Doar vreau să te însoțesc şi eu; dacă nu te gândeşti defel la 
dumneata, gândeşte-te cel puţin la mine şi îngăduie-mi câteva ceasuri 
de odihnă. Să dormim bine în noaptea aceasta, iar mâine dimineaţă 
pornim la drum. Până atunci vor fi şi catârii iar odihniti. 

Crestatul îşi dădu seama că trebuie să-l cruțe pe credinciosul său 
tovarăş, aşa că se învoi să se întoarcă în oraş, unde poposiră la un han 
mic. 

Când contele de Martigny se despărți de ei, le zise cu părere de rău: 

— Din nefericire nu sunt liber, altfel v-aş fi însoţit cu plăcere şi 
mâine în munți. 

Crestatul dădu din cap. 

— Da, ştiu că eşti foarte ocupat. 

— Sper însă că îmi veţi da şi mie de ştire când o veţi găsi pe 
Felicia! 


— Fireşte că da. 
Îşi strânseră mâinile şi contele mai adăugă: 
— Rămâneţi cu bine şi Dumnezeu să vă ajute! 


* 


Doi călăreţi înaintau încet şi cu mare băgare de seamă prin noapte, 
ducând după ei de hăţuri încă doi catâri, având grijă ca aceştia să nu 
se poticnească, căci drumul pe care mergeau era pietros şi uneori 
trecea pe lângă prăpăstii. 

Aceşti doi călăreţi nu erau alţii decât servitorii lui Liu-San-Ciang, 
care se duceau spre Sidney. 

— Dacă mergem tot aşa, ajungem abia în opt zile la ţintă, zise unul 
din ei. 

— Eşti atât de grăbit? 

— Nu, dar m-am săturat să mai rătăcesc prin acest pustiu de piatră. 

— Pesemne că ţi-e dor de închisoare, răspunse celălalt, batjocoritor. 
Ai răbdare că vei ajunge destul de curând acolo. 

— Nu pun ei mâna pe mine. 

— Nu fii prea încrezător, ca dezamăgirea să nu-ţi fie prea mare. 

— Şi chiar dacă ne vor prinde, nu ne vor putea face nimic, căci n- 
am făptuit niciun rău. 

— Am luat parte la răpire. 

— Am fost nevoiţi s-o facem; Liu-San-Ciang era stăpânul nostru şi 
trebuia să-l ascultăm. Arta o va recunoaşte oricine. 

Tovarăşul său începu să râdă. 

— Nu oricine. Cei de la Sidney vor fi de altă părere. 

— N-au decât să ne închidă pentru câtva timp. La urma urmei vor 
trebui să ne dea drumul şi ne vom alege cu banii şi lucrurile de preţ. 

— Numai dacă nu ni le vor lua. 

— Nu trebuie să găsească nimic la noi. 

— Unde vrei să ascunzi banii şi diamantele? 

— Vom pune totul la loc sigur, înainte de a ne duce la Sidney. 

— Ideea ta e bună. Să îngropăm undeva tot ce avem la noi. 

Tăcură câtva timp, apoi vorbiră despre altceva. 

— Ce se va întâmpla cu Liu-San-Ciang? 

— Se va preface într-un duh. 

— Crezi că va pieri? 

— Frânghiile sunt tari, vor ţine bine, aşa că va muri de foame şi de 
sete. 

— Dar fata cea albă nu-l va dezlega? 

— Cine îşi eliberează duşmanul? Ar fi nebună dacă ar face aşa 
ceva. 

— Şi ea va cădea pradă morţii. 

— Nu-i va fi mai rău decât dacă Liu-San-Ciang ar fi dus-o pe iahtul 
său. Ştii doar că e un om foarte crud şi dacă i s-ar fi împotrivit, ar fi 
chinuit-o îngrozitor. 

— Poate ar fi fost mai bine dacă o luam şi pe dânsa cu noi. 

— Ți-e milă cumva de ea? 

— Asta nu, dar poate ni s-ar fi dat o răsplată dacă am fi adus-o 
înapoi. 

— Eşti lacom şi nu te mai saturi niciodată de bani. Mulţumeşte-te 
cu ceea ce am luat de la Liu-San-Ciang; e destul să avem cu ce trăi 
toată viaţa fără să mai muncim... 

Când soarele se ridică de după munţii albaştri, Crestatul şi Roger 
Hallier erau demult pe drum. 

— Dacă am şti cel puţin încotro să ne îndreptăm, zise Roger Hallier 
Crestatului, care înainta cu atâta siguranţă, ca şi când ar fi ştiut unde 
o poate găsi pe Felicia. 

— Vom merge la locul unde polițistul a găsit pălăria Feliciei. 

— Vrei s-o cauţi în prăpastia aceea? 

— Nu, pentru că nu cred să fi căzut acolo. Eu nădăjduiesc că 
trăieşte şi că o vom regăsi. 

— Te înțeleg. Speri că în locul acela să găseşti vreo urmă care să ne 
ducă la ţintă? 

— Da. 

Călăriră mai departe până pe la amiază, când făcură un popas, ca 
să mănânce ceva şi să adape şi catârii cu apa pe care o luaseră cu ei. 

Aşteptându-se că vor fi mai multe zile pe drum, luaseră cu ei 
destule provizii. Se opriră pe vârful unui deal de unde puteau vedea 
tot ţinutul şi să zărească de departe pe oricine s-ar fi apropiat. 

Băură şi mâncară bine, dădură nutreţ catârilor şi îi adăpară, apoi îşi 
aprinseră pipele şi se aşezară la umbra unei stânci, de unde priviră în 

pustiul pietros care se întindea la picioarele lor. Amândoi se gândeau 
la Felicia şi la putinţa de a o găsi. 

— Când plecăm mai departe? întrebă deodată Roger Hallier. 

— Îndată, răspunse Crestatul. Vreau numai să văd ce se mişcă acolo 
pe coasta aceea de deal, continuă el, privind în depărtare. 

— Pe care coastă? 

Crestatul îi arătă direcţia şi după ce şi Roger Hallier se uită lung 
într-acolo, zise: 

— Se pare să fie nişte călăreţi. 

— Da, e un grup mic. 

— Poate sunt poliţişti de la postul de lângă Sandy Creek, care caută 
mai departe pe domnişoara Felicia? 

— Se poate. 

— Hai să mergem în întâmpinarea lor. 

— Da, să pornim îndată. 

Se duseră la locul unde erau catârii, le strânseră chingile şeilor pe 
care le sloboziseră, când le dăduseră de mâncare, apoi încălecară. 

— Trebuie să mergem pe aici dacă vrem să dăm peste călăreţii 
aceia, zise Crestatul pornind înainte. 

Catârii păşeau cu băgare de seamă spre a nu se poticni, coborând 
dealul şi trecând apoi peste un platou, de unde o luară spre coasta 
unde văzuseră călăreţi. 

Ea un anumit loc Crestatul se opri şi zise: 

— Îi vom aştepta aici, căci pe aici trebuie să treacă. 

Descălecară şi se urcară pe un bloc de stâncă de unde puteau vedea 
coasta, pe care înaintau călăreţii. 

Deodată Roger Hallier îl apucă pe Crestat de braţ şi zise cu vocea 
tremurătoare de emoție: 

— Sunt doi dintre chinezii care au răpit-o pe domnişoara Felicia. 

— Da; şi eu îi recunosc, dar Felicia nu e cu dânşii. 

— Şi nici stăpânul lor. 

— Văd că duc cu ei doi catâri fără călăreţi. 

— Trebuie să fie aceia pe care au călărit Felicia şi nemernicul de 
chinez. 

— Unde să fie oare aceştia? 

— Vom afla în curând. Când ticăloşii vor trece pe aici, vom pune 
mâna pe ei. 

— Şi atunci îi vom sili să ne spună unde e Felicia şi stăpânul lor. 

— Se vor împotrivi, dar îi voi face eu să vorbească. Vino, mister 
Wilkens, să ne ascundem şi să stăm la pândă. 

Coborâră de pe stâncă şi se ascunseră în dosul unui bolovan uriaş, 
unde rămaseră în aşteptare. 

În locul unde se aflau nu puteau fi văzuţi de cei care se apropiau 
fără să bănuiască nimic. 

Cu inimile zvâcnind ascultară ropotul pe care îl făceau catârii 
chinezilor lovind drumul pietros. 

— Se apropie tot mai mult... 

— Îndată vor apărea de după colţul acela de stâncă. 

— Cum îi vom zări, să tragem. 

— Dar numai asupra catârilor. 

— Da, căci dacă i-am ucide, nu ne-ar mai putea spune unde se află 
ceilalţi. 

— Îndată ce vom fi împuşcat catârii, ne vom năpusti asupra 
bandiţilor şi îi vom dobori, înainte de a se putea împotrivi. 

— Da, aşa să facem... lată-i!... 

Crestatul şi Roger Hallier duseră armele la ochi şi apăsară pe 
trăgaci aproape în acelaşi timp. 

Împuşcăturile detunară cu putere. 

Unul din catâri se prăbuşi îndată, trăgând şi pe călăreț la pământ, 
celălalt mai rămase în picioare nechezând dureros. De clipa aceasta se 
folosi chinezul spre a sări din şa şi a încăleca pe celălalt catâr pe care 
îl ducea de căpăstru. 

ÎI întoarse repede şi înainte ca Roger Hallier sau Crestatul să-şi 
poată încărca din nou armele şi să tragă iar, el dispăru după un perete 
de stânci. 

— Acesta ne-a scăpat, strigă Roger Hallier, voind să alerge după 
dânsul. 

Crestatul însă îl opri. 

— Lasă-l să fugă, ne ajunge unul. Hai să punem mâna pe ăsta. 

Se apropiară de catârul căzut, al cărui trup era culcat peste un 
picior al chinezului, aşa că acesta nu putea să se mişte din loc. 

Galbenul se uită înspăimântat la cei doi bărbaţi care ridicară trupul 
catârului mort, ca să-şi poată trage el piciorul de sub catâr. 

Dar la prima mişcare pe care o făcu, scoase un țipăt de durere. 

Crestatul şi Roger Hallier dădură catârul la o parte şi voiră să-l 
ridice pe chinez, dar acesta făcu o mişcare de împotrivire şi zise într-o 
englezească stâlcită: 

— Lăsaţi la mine jos, picior doare mult! ah, tare mult! 

— Se vede că ţi l-ai rupt, îi zise Roger Hallier. Aşa îţi trebuie, 
ticălosule; păcat că nu ţi le-ai rupt pe amândouă. 

— Vai, vai... picior doare tare, se văită iar chinezul. 

— Nu te mai boci, se răsti Roger Hallier la el. Spune mai bine unde 
este stăpânul tău şi domnişoara cea albă. 

Chinezul se posomori, îşi strânse buzele şi tăcu. 

— Vorbeşte, nemernicule... că de nu...! 

Chinezul nu deschise nici de astă dată gura. 

Roger Hallier îndreptă arma spre pieptul lui şi se răsti: 

— Ai să vorbeşti sau nu?!... 

— La mine nu ştie unde este. 

— Minţi! 

— La mine jur pe Buddha că nu ştie. 

— Du-te dracului cu Buddha al tău!... Spune unde sunt, că de nu, 
te împuşc. Dacă nu vrei să vorbeşti, te voi ucide fără milă, că tot nu 
mai am nevoie de tine. 

Chinezul păru să ia ameninţarea în serios căci ridică rugător 
mâinile şi zise: 

— Nu împuşcat la mine, vreau vorbesc, spune tot. 

Roger Hallier dădu arma la o parte şi se răsti la el: 

— Spune repede, unde îi putem găsi? 

— Sus în munți. 

— De ce n-au venit cu voi? 

Chinezul tăcu iar, nevoind să spună că el şi tovarăşul său se 
răzvrătiseră împotriva stăpânului lor şi îl prădaseră. 

— EFi, nu vrei să spui? făcu Roger Hallier dându-i o lovitură cu 
vârful ghetei. 

— Asta la mine nu ştie. 

— Minţi, dar la urma urmei nici n-am nevoie să ştiu de ce. Poţi să- 
mi spui locul unde îi putem găsi? 

— Da. 

— Condu-ne acolo. 

Chinezul arătă spre piciorul său şi răspunse: 

— Mers nu poate. Picior doare, doare, foarte tare. 

— Vom avea grijă să te legăm bine pe un catâr şi va merge. 

Roger Hallier se întoarse spre Crestat, care îl lăsase să vorbească el 
cu chinezul şi îl întrebă: 

— Plecăm imediat? 

— Va trebui să bandajăm întâi piciorul chinezului, căci altfel nu va 
putea veni cu noi. 

— Crezi că e nevoie? 

— Fireşte. Presupun că are dureri mari; uită-te numai la faţa lui. 

— Cred mai curând că se preface; dar ai dreptate, să fim omenoşi 
chiar şi cu un ticălos ca acesta. 

Roger Hallier luă şeaua de pe catârul împuşcat, scoase pătura de 
sub ea, o tăie în fâşii şi îngenunche lângă chinez. 

— Ia să văd unde ţi-e rănit piciorul? 

Când îl atinse, chinezul scoase un țipăt de durere. 

Crestatul îi dădu ajutor şi amândoi reuşiră să bandajeze destul de 
bine piciorul chinezului: 

— Acum să-l urcăm pe catâr. 

ÎI ridicară în şa şi chinezul puse piciorul sănătos în scară. Nu avură 
nevoie să-l lege în şa, căci se putea ţine şi singur; afară de aceasta 
Roger Hallier va călări lângă dânsul şi îl va sprijini la nevoie. 

Crestatul şi Roger Hallier încălecară de asemeni şi porniră mai 
departe. 

— Tu ne vei spune ce drum trebuie să luăm, zise Roger Hallier 
chinezului. 

— Tot la deal, răspunse aceasta. 

Crestatul îşi mână catârul lângă al lui Roger. 

— Cred că de astă dacă vom reuşi s-o găsim pe Felicia, îi zise el. 

— Sunt încredinţat de asta. A fost o întâmplare fericită că am putut 
pune mâna pe acest chinez. 

— Oare celălalt nu se va duce să-l prevină pe stăpânul său? 

— Nu cred. Presupun mai curând că amândoi au fugit şi l-au 
părăsit atât pe stăpânul lor cât şi pe domnişoară Felicia, căci altfel n- 
ar fi avut cu ei şi cei doi catâri fără călăreţi. 

— Te pomeneşti că le-au făcut vreun rău... 

— De ce te gândeşti întotdeauna la rău? Mai bine să sperăm că o 
vom găsi pe domnişoara Felicia teafără şi sănătoasă. 


Dorinţa aceasta o avea şi crestatul. 

Prin faptul că găsiseră pe chinezul care îi conducea, speranţa lui 
crescu şi mai mult. 

— E departe până la locul unde se află stăpânul tău şi domnişoara 
cea albă? îl întrebă el pe chinez. 

— Departe, sus la munte este, răspunse chinezul. 

— Cât ne trebuie pentru a ajunge până a colo? 

— Zi întreagă şi noapte întreagă. 

— De ce l-aţi părăsit pe stăpânul vostru? 

— Nu spus pe mine la poliţie? 

— Nu, nu te vom denunța. 

— Stăpân al nostru foarte rău cu servitori, bate mereu. Noi săraci, 
el foarte bogat; luat toţi banii de la el şi fugit. 

Crestatul îi făcu un semn lui Roger Hallier şi îi zise: 

— Ai avut dreptate cu presupunerea dumitale. 

— Vrei într-adevăr să-i dai drumul mai târziu şi să nu-l predai 
poliţiei? 

— Dacă ne va conduce bine şi o vom regăsi pe Felicia, atunci nu-i 
voi face nimic, drept răsplată. 


343. O întoarcere tristă 


Hariett izbucni în plâns când îl văzu pe Bob Wilkens părăsind 
camera. 

Cuprinse cu amândouă mâinile braţul doamnei Wilkens, îşi lipi 
capul de pieptul ei şi se văită: 

— Ajută-mă, mamă... nu mai ştiu ce să fac! 

Însă doamna Wilkens clătină serioasă capul şi răspunse: 

— Nu pot să te ajut, copila mea. Ai văzut doar şi tu că atunci când 
e vorba de dragostea lui, nu pot avea nicio înrâurire asupra lui Bob. El 
o iubeşte pe Felicia de Martigny şi nicio putere din lume nu-l va putea 
despărţi de ea. Ai fi făcut mai bine dacă nu te-ai fi pus în calea 
fericirii lui Bob. Nu Felicia de Martigny s-a pus între voi, ci tu ai fost 
aceea care prin minciuni ai vrut să ajungi la o ţintă care nu era 
hotărâtă pentru tine. 

— Dumnezeule sfinte, atunci totul s-a isprăvit?!... 

Doamna Wilkens dădu din cap. 

— Ar fi o nebunie să-ţi mai faci speranțe, Hariett. 

Cuprinsă de mânie, tânăra femeie îşi încleştă pumnii şi strigă: 

— Dacă îngrijitoarea ne-ar fi înştiinţat de venirea lui Bob, el n-ar fi 
auzit convorbirea noastră şi n-ar fi aflat niciodată pe ce cale am reuşit 
s-o îndepărtez pe Felicia de Martigny. 

— Mai curând sau mai târziu Bob tot ar fi aflat adevărul, Hariett; se 
ştie doar că minciuna se descopere întotdeauna. 

— Multe femei s-au folosit de minciuni pentru a-i cuceri pe bărbaţi. 
Eu vreau ca Bob să rămână al meu, să nu se despartă de mine! Nu 
vreau să fie al alteia!... 

Doamna Wilkens scoase un suspin adânc: 

— Nu vei mai putea face nimic, dragă Hariett, căci între tine şi Bob 
totul s-a isprăvit. 

Tânăra femeie făcu un gest de împotrivire. 

— Nu... nu-mi vine să cred!... Tu vezi lucrurile prea în rău, mamă; 
eu tot mai am nădejde. Poate legătura legii e mai puternică decât 
aceea a inimilor. Bob va trebui să-şi amintească de îndatoririle pe care 
i le impune legea şi o va uita pe Felicia. Dacă va rămâne la New-York 
şi nu va părăsi ţara, tot mai sper să-mi ajung ţinta. 

— Nu te înţeleg, Hariett, răspunse doamna Wilkens cu un ton grav. 
Pe mine în locul tău, mândria mea de femeie m-ar opri să mă ţin scai 
de un bărbat despre care aş şti cu hotărâre că mă dispreţuieşte. 

Hariett avu un zâmbet amar. 

— Nu mai ştiu ce este mândria, mamă. Singura mea dorinţă este să 
nu-l pierd pe Bob. 

— Şi prin aceasta să-l nenoroceşti, întregi doamna Wilkens. Multă 
vreme Bob n-ar putea să îndure o astfel de viaţă, Hariett. Deznădejdea 
lui nu va mai cunoaşte margini şi atunci fără îndoială că va încerca 
din nou să-şi răpună singur viaţa, iar tu vei fi ucigaşa lui. 

Hariett se înspăimânta şi se uită buimăcită la soacra ei. 

— Va încerca din nou să-şi răpună viaţa? murmură ea. A mai 
încercat o dată? 

Doamna Wilkens dădu din cap. 

— Da, a încercat în ziua când a aflat că divorţul nu mai este cu 
putinţă, fiindcă locuieşti iar sub acelaşi acoperământ cu dânsul şi prin 
faptul acesta s-a crezut că v-aţi împăcat. 

Hariett ridică mâinile şi şi le apăsă pe tâmplele care îi zvâcneau cu 

putere. 

— Bob a vrut să-şi răpună viaţa? 

— Da. 

— Asta n-am ştiut-o. 

— A făcut-o în ziua nenorocită când trăsnetul a lovit casa noastră şi 
a nimicit tot. Dacă aş fi intrat numai cu un minut mai târziu în camera 
lui Bob, nu l-aş mai fi găsit în viaţă. 

— Nu se poate!... Nu-mi vine să cred că Bob, care te iubeşte mai 
presus de orice, a vrut să te părăsească. 

— Nici eu n-am crezut cu putință aşa ceva, Hariett, dar 
deznădejdea lui a fost atât de mare din pricină că toată viaţa îi este 
nimicită, încât nu s-a mai gândit la durerea pe care mi-ar fi pricinuit-o 
prin moartea lui. 

Hariett lăsă capul în piept şi tăcu, adâncită în gânduri triste. 

După câteva clipe murmură, cu buzele tremurătoare: 

— Trebuie să fie cu adevărat deznădăjduit? 

— Da, sufletul îi este sfâşiat de dor şi de întristare, Hariett. Dacă îl 
iubeşti într-adevăr atât de mult cum spui mereu, atunci nu vei vrea să 
sufere şi mai mult. Ar fi putut foarte uşor să scape de lanţul căsniciei, 
ar fi fost de ajuns să te lase pradă flăcărilor în ziua când trăsnetul a 
aprins casa noastră. Însă el n-a vrut să-şi încarce conştiinţa cu un 
păcat, a vrut ca tu să rămâi în viaţă, aşa că te-a scos din flăcări, cu 
primejdia vieţii lui. De aceea te-aş sfătui să fii cuminte şi... 

Hariett făcu iar un gest de protest şi îi curmă vorba: 

— Nu mă mai ruga să-i redau libertatea. Ar trebui să-ţi răspund din 
nou că poţi să-mi ceri tot ce vrei, numai asta nu. Nu vreau să rămân 
singură, ca femeie divorțată, cu atât mai puţin cu cât toţi mă vor arăta 
cu degetul, fiindcă am fost amestecată într-un proces scandalos... 
Nu... Nu-i voi reda libertatea şi voi găsi alte mijloace spre a-l lega de 
mine. 

Doamna Wilkens avu un zâmbet amar, căci de astă dată ghici 
gândul tinerei femei care se trădase ea însăşi. 

Din motive josnice, făcea apel la dreptul pe care i-l dădea legea. 

Nu dragostea o lega de Bob, ci teama de a nu fi dispreţuită ca 
femeie divorțată. 

Sărmanul Bob!... 

Doamna Wilkens se simţi cuprinsă de o milă adâncă pentru fiul ei, 

dar cu toate acestea îşi dădu seama că nu este în stare să-i dea vreun 
ajutor. 

Trebuia să se întâmple o minune spre a-i deschide din nou calea 
spre fericire. 

Timp de câteva minute se lăsă în cameră o tăcere apăsătoare şi 
chinuitoare. 

Apoi doamna Wilkens se ridică şi scoțând din nou un suspin adânc, 
zise: 

— Cred că n-are niciun rost să mai prelungim convorbirea noastră, 
căci tot nu voi reuşi să te conving. 

— Nu! răspunse Hariett cu hotărâre. 

Cu un zâmbet chinuit pe buze, doamna Wilkens îi întinse mâna şi 
zise: 

— Rămâi cu bine, Hariett. 

— Vrei să pleci, să mă laşi singură? 

— Da... Te-ai aşteptat poate la altceva? 

— Fireşte că da; am crezut că ai venit să mă iei de la spital, să mă 
duci acasă. 

Doamna Wilkens clătină surprinsă capul. 

— Cum ţi-a venit acest gând, Hariett? Bob şi cu mine nu mai avem 
casă, suntem oaspeţii directorului Smith şi nu îi putem cere să te 
primească şi pe tine. Va trebui să te întorci la părinţii tăi. 

Hariett îşi strânse buzele. 

Să se întoarcă în casa părintească, să fie supravegheată la fiece pas, 
să audă neîncetat mustrări?! 

Nu... nu se va întoarce în casa părinţilor ei! 

Răspunse cu aprindere: 

— Bob trebuie să închirieze pentru noi camere la hotel, până când 
vom cumpăra altă casă. Nu voi îngădui să fiu îndepărtată în felul 
acesta şi acasă la părinţii mei nu vreau să mă întorc. 

Doamna Wilkens ridică din umeri. 

— Nu cred că Bob îţi va împlini această dorință. 

— ÎI voi sili. 

— În astfel de împrejurări nu poate fi silit, Hariett, şi dacă eşti 
deşteaptă, nu-i vei da nou prilej de supărare. Lasă-l câteva zile pe Bob 
să-şi recapete liniştea sufletească. Trebuie să rămână singur ca să se 
potolească furtuna care bântuie în sufletul său. 


— Crezi într-adevăr că singurătatea îi va face bine? 

— Nu ştiu sigur, Hariett, dar nădăjduiesc că da... 

Hariett chibzui câteva clipe, şovăi în hotărârea pe care ar fi vrut s-o 
ia, căci nu voia în niciun caz să se despartă de Bob. Încă era 
nehotărâtă, când deodată se auzi o bătaie în uşă, aceasta se deschise şi 
preşedintele Crosham intră în cameră. 

După ce salută scurt, zise fiicei sale: 

— Am aflat de la medicul-şef că azi ţi se va da drumul din spital şi 
am venit să ta iau acasă. 

Doamna Wilkens se ridică şi răsuflând uşurată, zise: 

— Eu mă duc; nu vreau să vă supăr... 

— Poţi veni cu noi, doamnă Wilkens, răspunse preşedintele 
Crosham politicos. În maşina mea este loc destul şi soţia mea se va 
bucura mult să te vadă. 

Doamna Wilkens clătină însă capul şi zise: 

— Îţi mulţumesc pentru această invitaţie, mister Crosham, dar îmi 
pare foarte rău că n-o pot primi. După boală şi în urma emoţiilor prin 
care am trecut, mă simt atât de obosită şi slăbită, încât voi face mai 
bine dacă mă duc să mă culc, ca să-mi revin în puteri. 

Mai schimbară câteva cuvinte de politeţe, apoi doamna Wilkens îşi 
luă rămas bun de la Hariett şi de la tatăl ei. 

Se simţi mulțumită când se văzu în sfârşit în automobilul ei şi plecă 
spre vila directorului Smith. 

Se rezemă obosită în pernele maşinii şi nu aruncă nici măcar o 
singură privire la mişcarea de pe stradă, care la ora aceea era deosebit 
de mare. Se gândea numai la fiul ei, pentru a cărui fericire ar fi vrut 
să-şi jertfească şi viaţii. Se părea însă că soarta îi hărăzise şi lui o viaţă 
tot atât de tristă şi pustie ca şi a ei. 

Deznădăjduită îşi împreună mâinile şi murmură îndurerată: 

— Dumnezeule sfinte, sunt gata să îndur toate loviturile sorții, 
numai pe fiul meu să-l văd fericit!... Dar văd că şi el, sărmanul, e 
nenorocit şi aceasta mă chinuieşte mai mult ca orice. Îndură-te, 
Doamne, şi trimite-ne o rază de lumină şi bucurie! 

Copleşită de durere şi întristare ajunse la vila directorului Smith. 

Îi era teamă de revederea cu Bob, căci nu-i aducea nicio ştire bună, 
nicio mângâiere. 

Ce va aduce oare viitorul? 

Îl vedea în faţa ei într-un văl negru, întunecat şi nepătruns. 

Totul s-ar putea schimba dintr-o singură dată, dacă Bob ar regăsi-o 
pe Felicia de Martigny, ar redobândi liniştea sufletească şi dragostea 
de viaţă. 

Această ţintă părea însă foarte îndepărtată. 

Când doamna Wilkens intră în casa directorului Smith, nu-l găsi 
încă pe Bob. Doamna Smith îi spuse că s-a dus la uzină împreună cu 
soţul ei. 

— Mi-e teamă că s-a întâmplat ceva, încheie ea, căci soţul meu era 
foarte tulburat, aşa cum numai rareori l-am văzut în viaţa mea. 

— Nu l-ai întrebat, nu i-ai cerut nicio lămurire? făcu doamna 
Wilkens cu teamă. 

— Ba da, nu mi-a spus însă nimic. Când a aflat că mister Wilkens a 
plecat la spital, a părăsit şi el casa foarte grăbit. 

Doamna Wilkens îşi duse mâna la inimă, care începuse să-i bată cu 
putere. 

— Dumnezeule, ce se va fi întâmplat, oare? 

Era atât de tulburată, încât se făcu palidă ca moartea şi începu să 
tremure din tot trupul. Doamna Smith, plină de îngrijorare, o duse în 
camera pe care i-o pusese la dispoziţie în casa lor şi încercă s-o 
liniştească. 

Nu reuşi însă; doamna Wilkens presimţea că Bob avea nevoie de 
dânsa în clipa aceea. Se odihni deci numai câteva minute, apoi plecă 
la uzinele Wilkens, ca să afle ce se întâmplase acolo. 


344. Fericire 


Ethel Drof trăia de câteva zile ca sub vraja unui farmec încântător, 
a unui vis frumos. 

Abia se mai putea recunoaşte pe ea însăşi. 

De obicei dimineaţa se scula foarte rău dispusă, neaşteptându-se la 
nimic bun de la ziua ce venea. 

Până atunci viaţa i se păruse deşartă şi fără niciun rost, pentru că 
nu cunoscuse încă fericirea pe care o poate da dragostea. 

Fiindcă nu cunoscuse până atunci puterea magică ai iubirii, inima 
ei se împietrise, aşa că viaţa nu-i mai făcea nicio plăcere, nu-i mai 
aducea nicio bucurie. Devenise invidioasă şi dorea răul tuturor 

oamenilor pe care îi vedea fericiţi. 

În această stare sufletească se aflase până în ultimele zile. Ura pe 
Bob Wilkens, pe Gaston de Moulinet şi pe copiii acestuia. 

Acum nu se mai gândea la astfel de lucruri. 

Era veselă şi bine dispusă, îi venea să cânte, să râdă... 

Inima ei începu să bată mai tare, la gândul că în ziua aceea îl va 
revedea pe inginerul Bergère. 

Vor sta iar de vorbă în cofetărie, se vor privi adânc în ochi şi poate 
vor vorbi şi de iubire. 

Abia acum îşi dădea seama că viaţa putea fi nespus de frumoasă. 
Niciodată nu s-ar fi aşteptat că o simplă aventură de acest fel ar putea 
să-i pricinuiască atâta bucurie, ar putea fi atât de frumoasă. 

Până atunci nu simţise în sufletul ei o fericire atât de mare. 

Îi venea să mişte cu degetul arătătorul ceasului, spre a-l face să 
ajungă mai repede la ora cinci. 

Ardea de nerăbdare de a-l revedea pe Alfred Bergère. 

Pentru ca el, care o credea o mică funcţionară, să nu afle că în 
realitate era actuala stăpână a uzinelor Moulinet, nu se mai duse pe la 
fabrică. Era hotărâtă să prelungească cât mai mult această stare de 
lucruri şi să i se destăinuie abia atunci când îl va fi convins că şi ea 
avea inimă, că şi ea era în stare de dragoste şi putea să fie bună ca 
toate celelalte femei. 

Lui Frank Wilkens îi telefonă că are dureri mari de cap şi că nu 
poate veni la birou. 

— Sunt încredinţată că vei putea face singur tot ce este de făcut, îi 
zise ea. Îți dau voie să iei orice hotărâri, chiar dacă nu sunt eu de față. 
Mă declar dinainte de acord cu tot ce vei face. 

— Îți mulţumesc pentru încrederea dumitale, domnişoară Ethel, 
răspunse Frank Wilkens. Totuşi mi-ar fi mai plăcut dacă ai lua parte la 
consfătuirile importante care au loc tocmai acum, când sunt de luat 
hotărâri de mare însemnătate şi aş ţine mult să aud şi părerea 
dumitale în privinţa reorganizării întreprinderii. Te rog dar să vii la 
uzină, îndată ce te vei simţi mai bine. 

— Da, da, voi veni cât mai curând, îndată ce mă voi simţi mai bine, 
răspunse Ethel Drof distrată, dar în sinea ei se gândi: Cât de 
indiferentă mi-a devenit toată această întreprindere! 

Singurul lucru care o interesa deocamdată era desfăşurarea pe care 

o va lua cunoştinţa ei cu inginerul Alfred Bergère. 

Va deveni oare o dragoste mare? 

Pe când punea receptorul la loc, privirea îi rătăci visătoare prin 
încăpere. 

Ce frumos ar fi să fie iubită pentru ea însăşi şi nu pentru avere!... 

Dacă mica întâmplare din ajun o schimbase atât de mult în bine, cu 
cât mai bună va deveni, dacă şi ea va avea parte de o fericire mare! 

Dar poate că întâlnirea de ieri nu era decât ceva trecător, poate că 
Alfred Bergère ar fi spus aceleaşi cuvinte şi altei femei, dacă s-ar fi 
întâlnit din întâmplare cu alta în timpul ploii. 

La acest gând veselia ei dispăru. 

Îndoiala şi neîncrederea se redeşteptară în sufletul ei. 

Îi era o teamă grozavă să nu sufere o nouă dezamăgire. 

Se duse cu inima întristată la întâlnirea pe care i-o dăduse Alfred 
Bergère. 

Se îmbrăcase anume foarte modest, într-o rochie ieftină pe care o 
cumpărase într-un magazin de confecții în dimineața acelei zile, 
nevoind să apară în fața tânărului inginer într-unul din elegantele ei 
costume, făcute la cele mai mari ateliere de mode din Paris. 

Îi era teamă să nu-i dea de bănuit şi să nu-l facă să se informeze 
mai îndeaproape în privinţa ei. 

De acest lucru voia să se ferească mai ales. 

Ei i se păruse că arăta foarte rău în îmbrăcămintea modestă pe care 
o pusese, dar cu toate acestea zări o lucire de bucurie în ochii lui 
Alfred Bergere, când acesta se uită la dânsa, dovedind prin aceasta că 
îi place. 

El venise la timp şi o aştepta când ea întră în cofetărie. 

Ethel Drof simţi iar cum roşeşte toată. 

I se părea că e o fată tânără de tot, la cea dintâi aventură a ei. 

— Presupun că vei bea iar o ciocolată? o întrebă inginerul. Ba ar fi 
chiar bine să bei regulat, pentru a deveni mai plinuţă. Am impresia că 
eşti surmenată, dragă Ethel, căci eşti palidă şi slabă. 

— Nu-ţi plac femeile zvelte? îl întrebă ea. 

— Nu prea! Femeile moderne, sportive, prea uscate, nu sunt după 
gustul meu. Nici chiar parizienele, care sunt frumoase şi atrăgătoare, 
nu mă încântă. Îmi plac mult femeile mai pline, dar bineînţeles nu 
prea grase. 

Ethel râse voioasă. 

— De aceea vrei să mă hrăneşti cu ciocolată şi frişcă, ca să mă mai 
îngraş? 

— Nu vreau să fii grasă, dar mai plinuţă, răspunse el, aruncându-i o 
privire aprinsă. 

— Dar dacă nu mă pot îngrăşa? 

— Să încercăm; cred că cu puţină bunăvoință va merge. 

— Crezi? 

— Sunt încredinţat că vei fi foarte frumuşică, când te vei mai 
rotunji puţin. 

— Cu alte cuvinte vrei să spui că nu-ţi plac aşa cum sunt acum? 

— A, nu... nu vreau să spun asta, căci dacă nu mi-ai fi plăcut, nu 
te-aş fi invitat ieri să venim în această cofetărie şi nici n-aş fi ţinut să 
ne întâlnim azi iar. 

Inima tinerei femei începu să bată de bucurie. 

Ea nu ştia ce să-i răspundă îndată, aşa că Alfred Bergere continuă: 

— De altminteri, azi în cursul zilei mi-a fost dor să te văd. 

Ethel se sperie şi păli. 

— Ai fost pe la contabilitate? 

— Nu, n-am îndrăznit, căci până acum n-am avut niciodată treabă 
acolo, aşa că venirea mea ar fi bătut la ochi. Te-am chemat însă la 
telefon, dorind să-ţi aud cel puţin glasul. 

Ethel Drof respira greu. Îi venea să râdă şi să plângă în acelaşi 
timp. Să râdă, fiindcă era atât de fericită, că lui îi fusese dor de dânsa; 
să plângă, fiindcă ar putea să descopere uşor minciuna ei şi s-o 
înțeleagă greşit. 

Aceste gânduri o zăpăciră atât de mult, încât îi auzi glasul ca dintr- 
o mare depărtare: 

— Ştii ce mi-a răspuns una din colegele dumitale, când am rugat-o 
să cheme pe domnişoara Ethel Georges la telefon? 

— Ce? 

Numai cu greu pronunţă Ethel acest cuvânt scurt şi trebui să-şi 
adune toate puterile spre a se putea uita în ochii inginerului, 
temându-se să nu-şi trădeze gândurile care i se învălmăşeau în minte. 

— Mi-a spus că la secţia contabilităţii nu e nicio funcţionară pe 
care s-o cheme domnişoara Ethel Georges, continuă Alfred Bergère. 

Ethel izbucni într-un râs silit. 


— Asta e nemaipomenit... exclamă ea, căutând un răspuns potrivit. 

Ce să-i spună oare? 

Îşi zise că nu venise încă timpul să-i facă o mărturisire. 

Văzând privirea lui pătrunzătoare îndreptată asupra ei, se simţi şi 
mai stingherită, şi mai tulburată. 

Dar ca întotdeauna în situaţii grele, îi veni şi de astă dată o idee 
bună, aşa că răspunse: 

— E încă o dovadă cât de invidioase sunt bunele mele colege. Nu 
sunt în stare să facă altcuiva o plăcere sau o bucurie şi ar fi fost o 
bucurie pentru mine, dacă aş fi putut vorbi câteva cuvinte cu 
dumneata, deşi convorbirile particulare sunt interzise pentru 
funcţionari. 

— Nu înţeleg însă cum a putut spune colega dumitale că nici nu 
există o funcţionară cu numele de Ethel Georges în întreprindere, 
stărui Alfred Bergère. 

— Ba eu înţeleg foarte bine, răspunse Ethel. Prin aceasta voia să 
evite o nouă chemare la telefon. Bănuiesc că la telefon era domnişoara 
Esternay care nu mă poate suferi şi s-a folosit de acest prilej pentru a- 
mi face un rău. Te rog dar să nu mă mai chemi la telefon, dragă 
domnule Bergère, spre a nu-mi pricinui neplăceri mari. Ceea ce avem 
de spus, ne putem spune doar direct şi e chiar mai frumos decât prin 
telefon. 

Alfred Bergère dădu din cap, în semn de încuviinţare. 

— Îţi voi îndeplini cu plăcere această rugăminte, dragă domnişoară 
Ethel. De altminteri mi-a şi părut îndată rău că m-am lăsat împins de 
dorinţa de a-ţi auzi vocea, căci în aceeaşi clipă a intrat în sala de 
desen unde lucrez eu domnul Frank Wilkens, pe care patroana noastră 
l-a însărcinat cu conducerea întreprinderii, aşa că nici n-aş fi putut 
vorbi cu dumneata. 

— Atunci ne-am înţeles; pe viitor vom renunţa la comunicări 
telefonice, se rugă Ethel Drof, spre a fi sigură că nu se va mai expune 
primejdiei să fie descoperită prea curând. 

Inginerul îi strânse mâna şi zise: 

— Nu-ţi fie teamă, căci nu te voi mai chema niciodată. De 
altminteri nici nu mă voi mai duce la uzinele Moulinet, deoarece azi 
mi s-a spus că nu mai am ce căuta acolo. 

Ethel Drof se uită speriată la el. 

— Cum, ai părăsit azi lucrul? 

— Da, aşa că nu voi mai călca pe la fabrică. 

— Dar cum se poate asta? Aveai doar dreptul să mai lucrezi o lună? 

— Am avut un schimb de cuvinte foarte aspru cu acel american 
care e acum conducătorul uzinelor, încât astă-seară, după terminarea 
lucrului, mi-a trimis vorbă că nu mai am voie să calc în fabrică. 

— Doamne, dar atunci nu ţi se va plăti nici leafa mai departe, căci 
în cazul unei concedieri fără termen, nu se plăteşte decât până în ziua 
în care ai lucrat? 

— Aşa este; odată cu concedierea aceasta neaşteptată, mi s-au dat 
şi banii care mi se mai cuveneau. 

— Şi lucrul acesta îl iei atât de uşor? 

El zâmbi amar. 

— Ce-aş putea face? 

— N-ar trebui să îngădui un asemenea act arbitrar din partea acelui 
domn Wilkens. 

— Asta mi-au spus-o şi colegii mei, sfătuindu-mă să mă plâng 
patroanei, Ethel Drof, sau doamna Moulinet — cum se numeşte acum. 
Dar nici nu mă gândesc să mă adresez acestei femei, căci n-am chef să 
mă ploconesc ei pentru o favoare. Afară de asta sunt încredinţat că 
aprobă tot ce face acel mister Wilkens şi nu vreau să mă expun unui 
refuz. 

— Şi ce vei face acum? 

— Voi începe chiar mâine să-mi caut alt post. 

— După această concediere bruscă îi va fi şi mai greu să găseşti 
altundeva de lucru. 

— Mă aştept la aşa ceva, astfel că nici nu mă gândesc să-mi mai 
ofer serviciile ca inginer, ci să primesc orice voi găsi. 

— Ai cumva de gând să intri undeva că simplu lucrător? 

EI o privi adânc în ochi şi o întrebă: 

— Ţi-ar fi ruşine să te mai arăţi undeva cu mine? 

Ea tresări speriată şi răspunse cu aprindere: 

— Nu, niciodată! 

— Nici nu m-am aşteptat la alt răspuns din partea dumitale, dragă 
domnişoară Ethel, căci munca nu e ruşinoasă, oricât de grea ar fi, zise 
el încântat. Trebuie să-mi câştig existenţa pe o cale sau alta, pentru ca 
buna mea mamă, care în timpul studiilor mele şi-a luat bucata de 

pâine de la gură pentru mine, să nu îndure din nou mizerie şi lipsuri. 

— Dar e păcat ca un om cu atâtea calităţi ca ale dumitale, să fie 
nevoit să lucreze ca simplu lucrător. 

— Mă voi mângâia cu gândul că mii alţii au aceeaşi soartă ca şi 
mine, şi dacă dumneata, domnişoară Ethel, vei rămâne şi mai departe 
bunul meu camarad - aşa după cum mi-ai făgăduit ieri - atunci voi 
putea trece şi mai uşor prin această încercare grea. 

— Da, îţi voi rămâne un camarad bun şi dacă voi putea să te ajut 
cu ceva, o voi face cu dragă inimă. Dar spune-mi şi mie ce ai avut cu 
domnul Wilkens? 

— De ce să mai vorbim de lucruri neplăcute?... Ce-a fost a trecut, 
răspunse el râzând. 

— Pentru mine încă nu, se gândi Ethel Drof şi îşi propuse să ceară 
chiar în acea zi socoteală lui Frank Wilkens. 

Îi părea rău acum că în dimineaţa acelei zile nu dăduse ordin să se 
retragă concedierea lui Alfred Bergère. 

Dacă ar fi făcut acest lucru, l-ar fi cruțat de încercarea dureroasă 
prin care era nevoit să treacă; acum era însă prea târziu şi deocamdată 
trebuia să lase lucrurile în voia sorții. 

Deoarece după vorbele inginerului se făcu tăcere între ei, gândurile 
se învălmăşiră din nou în creierul tinerei femei. 

Ştia dinainte că pe sărmanul Alfred Bergere îl aşteptau vremuri 
grele. 

Din toată inima ar fi vrut să-i dea un ajutor, ca să-l vadă vesel şi 
bine dispus. Dar putea oare să-i ofere bani? 

Se uită pe furiş la el. 

Fata lui frumoasă şi energică luase o expresie plină de îngrijorare şi 
aproape tristă. 

Avu dorința să-l mângâie pe frunte, pentru a-i alunga gândurile 
negre, dar nu îndrăzni şi mai puţin încă nu se încumetă să-i ofere un 
ajutor bănesc. 

Îşi dădea seama că printr-o astfel de propunere l-ar jigni adânc. 

Singurul ajutor pe care i-l putea da era acela de a-i fi o prietenă 
bună, arătându-i prin aceasta că are pe cineva în care poate să aibă 
încredere şi cu care să poată împărtăşi toate grijile lui. 

Poate tocmai din greutăţile pe care le va avea de întâmpinat Alfred 
Bergère, va înflori pentru amândoi fericirea. 

Visuri frumoase luară naştere în sufletul ei şi inima-i începu să bată 
cu putere când îl auzi spunând: 

— Să nu ne lăsăm întristaţi de această întâmplare urâtă, 
domnişoară Ethel. Am mei trecut şi altă dată prin situaţii grele şi de 
multe ori mi s-a întâmplat să n-am ce mânca, dar întotdeauna, chiar 
când n-aveam niciun ban în buzunar, am purtat capul sus şi nu m-am 
descurajat, n-am pierdut nădejdea. Tot aşa voi face şi acum, fiindcă 
numai aşa omul poate ieşi biruitor în viaţă. Nu eşti de aceeaşi părere? 

Ethel dădu din cap şi îl privi cu ochii strălucitori. 

— Mă voi bucura din toată inima şi voi fi mândră de dumneata, 
dacă nu te vei lăsa înfrânt de soarta vitregă care te loveşte acum atât 
de greu. 

El se uită adânc în ochii ei şi răspunse: 

— De câte ori ne vom întâlni, mă vei vedea întotdeauna vesel. 

— Zilele acestea vei mai avea timp şi pentru mine? 

— Dacă îţi face plăcere, atunci ne vom putea vedea în fiecare zi. Ne 
vom întâlni tot aici în această cofetărie mică şi ne vom spune unul 
altuia nevoile. Vrei? 

— Cu cea mai mare bucurie. 

— Mai mult ca oricând am acum nevoie de prietenia dumitale, 
scumpă Ethel, continuă el cu aprindere. Până acum am avut pe colegii 
mei, cu care am putut vorbi despre multe. Dar de azi înainte nu-i voi 
mai putea vedea decât foarte rar. Pentru a avea puterea de a ascunde 
mamei grijile mele, am nevoie de cineva căruia să-mi vărs tot focul de 
pe inimă. Nu e frumos din partea mea să te plictisesc cu necazurile 
mele şi tare aş vrea să te cruţ... 

— Nu, să nu faci asta, căci nevoile împărtăşite sunt mai uşor de 
îndurat. 

— Eu nădăjduiesc însă că vom avea în curând şi bucurii, care vor fi 
cu atât mai mari, cu cât vom fi doi să ne bucurăm de ele. Pentru a 
face un început acestor bucurii, te rog să-mi faci plăcerea să vii 
duminică cu mine la Versailles, să ne desfătăm la frumuseţile 
primăverii. Dacă o astfel de excursie îţi face plăcere, vom putea pleca 
luând provizii cu noi şi să ne căutăm un loc frumos în pădure, 
deoarece punga mea nu-mi permite să mergem într-unul din localurile 
scumpe de acolo. 

În ochii tinerei femei se ivi o sclipire de bucurie. 

— Da, primesc cu multă plăcere. Am dorit demult să fac o astfel de 
excursie într-o duminică. 

— N-ai fost încă niciodată într-o astfel de excursie? 

— Nu, niciodată. 

Spunând aceste cuvinte, Ethel îşi aminti de duminicile plictisitoare 
pe care le petrecuse acasă şi le invidiase pe fetele din popor care 
plecau cu prietenii lor la câmp sau la pădure, în mijlocul frumoasei 
naturi. 

În sfârşit va avea şi ea parte de o asemenea bucurie. 

Doamne, cât va fi de frumos! 

— Ce-ai făcut până acum duminica? o întrebă Alfred Bergère uimit. 
Nici nu mi pot închipui că eşti cu totul altfel decât celelalte fete, care 
n-ar avea răbdare să stea o duminică acasă. 

Ethel făcu o mişcare de apărare cu amândouă mâinile şi zise tristă: 

— Viaţa mea a fost până acum cu totul alta decât aceea a altor fete. 

— Mi-ar face multă plăcere dacă mi-ai povesti ceva din viaţa 
dumitale, dragă Ethel. 

— Îţi voi povesti, dar trebuie să-mi laşi timp, să mă reculeg, căci 
sunt atâtea lucruri triste şi chiar urâte în viața mea şi când vorbesc de 
ele, multe răni vechi se redeschid, încep să sângereze din nou. 

El îi dezmierdă mâna cu o mişcare blândă şi îi şopti: 

— Trebuie să găsim un leac pentru a închide o dată pentru 
totdeauna toate aceste răni. 

Apoi începu să-i vorbească de planurile lui de viitor, aşa că 
ceasurile trecură ca în zbor, iar când veni seara, Ethel se simţi iar 
fericită cum nu mai fusese niciodată. 


345. O întâmplare neplăcută 

Mabel Stanley era în culmea fericirii. 

Raul al ei se schimbase cu desăvârşire; era drăguţ cu dânsa şi 
câteodată putea fi atât de drăgăstos! 

Nu se mai despărţea aproape nicio clipă de ea, o găsea drăgălaşă şi 
i-o mărturisea. Vorbele lui o îmbătau de fericire şi bucurie. 

Când se întâlneau cu grecul pe punte, Raul se uita la el ca şi când 
ar fi vrut să-l arunce peste bord. 

Într-o zi, pe când se aflau aproape singuri pe punte şi stăteau 


rezemaţi de balustrada vaporului, Raul Bernard zise tinerei fete: 

— Ştii că pe de o parte găsesc foarte frumos din partea ta că ai fugit 
de acasă şi ai venit după mine? 

Ea îi zâmbi fericită. 

— Te-aş fi urmat până la capătul pământului. Dar ştii ceva? Nici n- 
ar mai fi nevoie să te duci la Sidney. 

Cu vorbele acestea îi aduse însă iar aminte de Felicia şi el se 
depărtă puţin de ea. 

— Ba nu e de prisos defel. 

— Ba da, căci acum ne-am apropiat din nou şi doar mă iubeşti, 
dragul meu Raul. 

El îşi muşcă buzele, tăcu vreo câteva clipe apoi zise: 

— Mai bine să vorbim despre altceva... 

Ea se crezuse sigură de izbândă, dar în clipa aceea îşi dădu seama 
că el se mai gândea încă la Felicia de Martigny. 

Era deci nevoită să lupte mai departe, spre a-l cuceri cu desăvârşire 
pentru dânsa şi se hotărî să ducă cu înverşunare această luptă. 

Din ziua aceea Raul se arătă iar mai rece faţă de ea, ceea ce o duru 
adânc; doar îl iubea atât de mult! 

În sfârşit, sosi şi cea din urmă zi de călătorie pe mare. 

Mabel Stanley şi Raul Bernard stăteau pe puntea vaporului şi se 
uitau la micul vaporaş, care aducea pe funcţionarii de la vamă, spre a 
face controlul bagajelor şi al paşapoartelor înainte ca vaporul să intre 
în port. 

Controlul bagajelor se făcu foarte repede, iar cu mai mare băgare 
de seamă se făcu acela al paşapoartelor. Veni rândul domnişoarei 
Stanley şi al lui Raul Bernard. 

— Paşapoartele, vă rog, zise unul din funcţionari. 

Mabel îl întinse pe al ei, pe când Raul Bernard îl căută pe al său în 
toate buzunarele, însă fără a-l găsi. 

Unde îl pusese oare? 

Funcţionarul aştepta în faţa lui, ceea ca îl făcu pe Raul şi mai 
nervos. 

Deodată îşi aduse aminte că îl băgase într-un buzunar al 
pardesiului, pentru a-l avea la îndemână când i se va cere, iar 
pardesiul îl pusese pe un scaun. 

— Un moment, te rog, zise el funcţionarului, apoi se întoarse, luă 

pardesiul, vâri mâna în buzunar, dar... 

Ei drăcia dracului!... Unde era oare paşaportul? 

— Ştii sigur că l-ai luat cu tine? îl întrebă Mabel. 

— Cred că da, totuşi poate nu l-am luat şi e încă în cabină pe masă. 
Mă duc îndată să-l caut. Aşteaptă-mă aici; mă întorc imediat. 

Funcţionarul care se plictisise aşteptând îşi continuă controlul 
cerând paşapoartele altor pasageri. 

Când Raul Bernard intră în gangul care ducea la cabina lui, îl 
întâlni pe Xenophon Hypergos, care trecu pe lângă dânsul fără să 
salute, pe când el intră în cabină. 

Se uită îndată spre masă şi într-adevăr zări pașaportul, pe care 
uitase să-l ia, după cum avusese intenţia să facă. 

Fără a-l mai deschide, Raul Bernard luă paşaportul, îl puse în 
buzunar şi vru tocmai să se îndrepte spre uşă, când aceasta fu trântită 
şi închisă cu putere. 

Cine era oare acela care îşi permitea aceasta? 

Raul se apropie de uşă şi apăsă pe clanţă. 

Dar ce era asta? Cine făcuse proasta glumă de a-l închide în cabină? 

Nu, nu! Trebuie să fi fost unul din oamenii de serviciu de pe vapor, 
care închidea toate cabinele care fuseseră părăsite de călătorii lor. 

Va veni doar cineva să deschidă! 

Se aşeză pe marginea patului şi aşteptă. 

Sus pe puntea vaporului Mabel Stanley aştepta reîntoarcerea lui 
Raul Bernard. 

Pesemne că nu găsise îndată paşaportul, îşi zise ea, când văzu că 
întârzie. 

Vaporul intră în port, acostă la chei şi călătorii coborau pe uscat. 

Raul încă nu venise şi Mabel Stanley începu să-şi piardă răbdarea. 

Unul din poliţişti, având o listă a călătorilor în mână, umbla pe 
punte şi părea să caute pe cineva. Apoi se apropie de Mabel şi o 
întrebă. 

— Adineauri a fost lângă dumneavoastră un domn, care pretindea 
că nu-şi găseşte paşa portul? 

— Da, logodnicul meu. 

— S-a dus în cabina lui? 

— Da. 

— Nu s-a întors încă? 

— Încă nu. Şi eu sunt îngrijorată. Nu ştiu de ce întârzie. 

— Să mergem să-l căutăm. 

Veni şi un al doilea poliţist şi un chelner care îi conduse. Mabel 
Stanley se duse după ei. 

Când ajunseră în gang, chelnerul vru să treacă de cabina lui Raul 
Bernard, dar Mabel zise. 

— Asta e cabina logodnicului meu. 

Unul din poliţişti încercă să deschidă uşa. Aceasta însă era încuiată, 
cheia se afla pe din afară în broască, aşa că o întoarse şi descuie uşa, 
apoi intrară toţi în cabină. 

Raul Bernard se ridică, de la locul său. 

— În sfârşit! exclamă el. Începuse să-mi fie teamă că voi fi nevoit să 
mă întorc cu acelaşi vapor la New-York, continuă apoi glumind. 

Polițistul se apropie de el şi îi zise tot aşa cum făcuse sus pe punte: 

— Paşaportul, vă rog. 

Raul Bernard îl scoase din buzunar şi i-l întinse, dar polițistul abia 
aruncă o privire asupra paşaportului, că se întoarse spre colegul său şi 
zise: 

— Cum am bănuit, el e. 

Raul Bernard îl privi uimit şi îl întrebă: 

— Cine anume? 

— Acela pe care îl căutăm. 

— Ciudat!... Pentru ce mă căutaţi? Aha înţeleg!... Nu m-aţi găsit pe 
punte. Dar în, fine, bine că m-aţi găsit, căci aşa am scăpat din cabina 
în care am fost închis. 

Polițistul luă o înfăţişare severă şi zise cu asprime: 

— Nu încerca să ne înşeli prefăcându-te că nu ştii nimic. 

— Dă-mi voie, nu ştiu cu ce te-aş putea înşela. De altminteri îţi 
interzic să-mi vorbeşti pe tonul acesta! 

— Crezi oare că ne vom purta cu mânuşi cu dumneata? 

Înnebuniseră oare aceşti poliţişti? 

— Spune-mi, te rog, drept, cine mă iei? 

— Drept acela care eşti: escrocul şi măsluitorul de cărţi Xenophon 
Hypergos, supus grec, urmărit de poliţia din New-York pentru tot felul 
de isprăvi necurate. 

Raul Bernard izbucni în râs. 

— Minunat! Eu grec şi afară de asta şi escroc şi măsluitor de 

cărţi!... N-aţi nimerit-o, dragii mei domnii... E adevărat că acela pe 
care îl căutaţi a fost pe bord, dar pesemne v-a scăpat printre degete. 
De unde până unde v-a dat în gând că eu aş fi Xenophon Hypergos? 

— Dovadă e paşaportul dumitale. 

Raul Bernard îi luă paşaportul din mână, se uită la el şi tresări. 

— Cum e cu putință? Acesta nici nu este paşaportul meu! E într- 
adevăr al acelui grec dezgustător! Fără îndoială că a schimbat 
paşapoartele şi a coborât pe uscat cu al meu. 

Polițistul avu un zâmbet ironic. 

— Ştii să te prefaci de minune, dar pe noi nu ne vei putea trage pe 
sfoară şi nu ne vei înşela. Te rog să ne urmezi! 

— De ce? 

— Eşti arestat. 

— Te rog să nu te întreci cu gluma, izbucni Raul Bernard. 

— Fii liniştit, căci altminteri gluma se va îngroşa şi mai mult. 

— Protestez împotriva oricărei învinuiri şi a arestării mele! 

— Mai lasă protestările, căci nu-ţi vor folosi la nimic. 

Mabel, care urmărise nedumerită toată scena, se amestecă de astă 
dată în vorbă: 

— Vă înşelaţi domnilor. Acesta nu e Xenophon Hypergos, ci 
domnul Raul Bernard din Marsilia, logodnicul meu. 

Polițistul o măsură, din creştet până-n tălpii apoi zise: 

— Pesemne că eşti complicea lui? Bagă de seamă să nu te luăm şi 
pe dumneata cu noi. 

— Încearcă! strigă Mabel Stanley, roşie de indignare, cu micuţii ei 
pumni încleştaţi, cu ochii sclipind de mânie, ca şi când ar fi vrut să se 
năpustească asupra poliţistului. 

— Să nu mai pierdem timpul cu multă vorbă, ci să-l ducem mai 
repede, zise colegul acestuia. 

— Haide, înainte marş! 

Raul Bernard mai încercă o dată să se împotrivească: 

— Căpitanul vaporului şi întreg echipajul îţi va putea spune că nu 
sunt... 

Polițistul nu-i lăsă să-şi isprăvească vorba. 

— Căpitanul nu te cunoaşte decât ca pasager şi nu ştie nimic despre 
dumneata, aşa că mărturia lui n-are nicio valoare pentru noi şi acum, 
fără multă vorbă, urmează-ne! 

Raul Bernard nu mai avu încotro şi fu nevoit să se supună. 

Mabel Stanley se duse după ei, nevoind să-l lase ne Raul singur, 
căci ţinea să-i dea ajutor. 

Ajungând pe chei, poliţiştii se urcară cu Raul Bernard într-o 
maşină. Mabel Stanley luă un automobil de piaţă şi plecă după ei la 
prefectura poliţiei. Aici Raul fu dus într-o cameră unde, la un birou, 
şedea un comisar, căruia poliţiştii îi dădură raportul. 

Mabel intră după ei. 

Comisarul îl măsură pe Raul Bernard cu privirea şi îl întrebă: 

— Tăgăduieşti da a fi acela pe care îl căutăm? 

— Protestez cu toate energia împotriva învinuirii că aş fi un escroc. 
Socotesc aceasta ca o jignire şi mă voi plânge celor în drept. 

— Atunci cine eşti? 

— Sunt Raul Bernard, comerciant din Marsilia. 

— Cum se face că ai un paşaport care nu e al dumitale? 

— Presupun că grecul l-a furat pe al meu şi l-a lăsat pe al său în 
cabina mea, spre a putea coborî nestingherit de pe vapor. 

— Cu ce prilej poate să-ţi fi furat paşaportul? 

— Înainte ca vaporul să intre în port, mă aflam pe punte. 
Paşaportul meu îl pusesem în buzunarul pardesiului care se afla pe un 
scaun. Eu eram întors cu spatele şi priveam spre port, aşa că a putut 
foarte bine să-l scoată din buzunar. Cred că tot el a fost acela care m-a 
închis în cabină. 

— Se poate să fie aşa cum spui dumneata, dar trebuie să dovedeşti, 
căci altfel nu-ţi vom putea da drumul. 

— Cum vrei să dovedesc? 

— Dacă nu poţi dovedi, va trebui să aştepţi până când vom lua 
informaţii asupra persoanei dumitale şi ne vom convinge că tot ce 
spui este adevărat. Spre a afla adevărul, ne vom pune îndată în 
legătură cu Marsilia. 

— Asta poate să dureze cam mult. 

— Ei da, de azi pe mâine nu se poate face şi va trebui să aştepţi, să 
ai răbdare. 

— Şi până atunci aveţi de gând să mă ţineţi închis? 

— Nu pot altfel, căci trebuie să-mi fac datoria. 

Raul Bernard ridică deznădăjduit din umeri şi privi trist în jurul 
său. Când o zări pe Mabel Stanley, îi veni un gând bun şi îi zise: 


— Dragă Mabel, vrei să-mi dai ajutor? 

— Mai întrebi Raul?... Asta se înţelege de la sine! 

Abia acum comisarul păru să vadă pe Mabel Stanley. 

— Dumneata ce cauţi aici? o întrebă el, întrerupând vorba celor doi 
tineri. 

— Sunt logodnica domnului Bernard. 

— Prea puţin îmi pasă. Acei care n-au treabă aici, n-au ce căuta în 
această cameră. Te rog dar s-o părăseşti. 

— Încă nu, căci mai întâi... 

— Niciun „mai întâi”, ci trebuie să faci aşa cum ţi-am spus şi să 
părăseşti camera. 

Fără a mai da atenţie comisarului, Mabel se întoarse iar spre Raul 
Bernard şi îl întrebă: 

— Cum pot să-ţi fiu de ajutor, dragă Raul?.. Spune repede. 

Comisarul făcu poliţistului un semn şi îi zise scurt: 

— Dă-o afară, dacă nu vrea să asculte de vorbă bună. 

Poliţiştii o împinseră pe Mabel spre uşă. Ea însă se împotrivi, 
încercă să le scape şi să mai rămână în odaie. 

— Repede Raul, spune ce trebuie să fac! 

— Du-te la contele de Martigny şi spune-i ce mi s-a întâmplat. El va 
şti ce trebuie să facă şi va îngriji să mi se cea drumul mai repede. 

— Unde îl pot găsi pe contele de Martigny? 

— La consulul Van Straten. Adresa lui este... 

În clipa aceasta poliţiştii o înhăţară pe Mabel şi o împinseră afară, 
înainte ca Raul să-i poată spune strada şi numărul locuinţei 
consulului. 

Din gang Mabel mai strigă prin uşa deschisă: 

— N-ai nicio grijă, dragă Raul, îl voi găsi, poţi să te bizui pe mine! 

După îndepărtarea tinerei fete, Raul Bernard fu nevoit să repete 
datele asupra persoanei sale care fură trecute într-un proces-verbal 
apoi fu dus în arestul poliţiei. 

Toată această întâmplare era foarte neplăcută, totuşi lui Raul 
Bernard îi veni să zâmbească, ştiindu-se cu desăvârşire nevinovat şi cu 
conştiinţa curată. 

346. Dacă nu de voie, atunci de nevoie 


Când maşina care o ducea spre casa părintească, se puse în mişcare, 
Hariett se rezemă în perne şi începu să plângă cu amar. 

Niciodată în viaţa ei nu plânsese atât ca din ziua în care se 
schimbaseră plăcile radiografice. 

Ceea ce ar fi putut deveni o fericire nespus de mare, nu-i aducea 
decât suferinţă şi jale. 

— Dacă atunci când Bob Wilkens a venit în casa noastră, aţi fi fost 
mai prevăzători, azi aş fi fost cruţată de toate aceste nenorociri, zise 
ea, cu vocea întretăiată de sughiţuri. 

Preşedintele Crosham zâmbi îngăduitor şi răspunse: 

— Din nefericire n-avem darul proorocirii, dragă Hariett. 

— Ai fi plâns şi dacă nu l-am fi chemat pe Bob Wilkens în casa 
noastră, se amestecă în vorbă fratele tinerei femei. 

El venise cu preşedintele Crosham şi o așteptase pe Hariett în 
maşină. 

Aceasta tresări înciudată şi se răsti la dânsul: 

— Taci, nu te amesteca în treburi care nu te privesc!... Ce ştii tu?... 

— Ehei!... Ştiu multe, Hariett, protestă tânărul. În clasa noastră, în 
timpul din urmă nu se vorbeşte decât despre „cazul tău”. Deoarece 
colegii mei ştiu că Bob Wilkens e cumnatul meu, ei se interesează 
foarte de aproape despre acest caz. 

Hariett se uită indignată la tatăl ei şi zise cu mustrare: 

— Şi voi răbdaţi toate acestea?! 

Preşedintele Crosham ridică din umeri şi răspunse necăjit: 

— Pot să alerg mereu după băiat şi să-i închid gura? Nici urechile 
nu pot să i le astup, aşa că aude tot ce se vorbeşte pretutindeni în 
jurul său. 

Hariett îşi muşcă buzele şi privirea i se întunecă. 

Câtva timp domni tăcere, apoi băiatul continuă: 

— Colegii mei au făcut chiar rămăşaguri dacă tu te vei împăca sau 
nu cu Bob Wilkens. 

— Asta e nemaipomenit! izbucni Hariett cu mânie. Şi profesorul 
vostru îngăduie aşa ceva? 

Băiatul începu să râdă. 

— Chiar şi el e curios să ştie ce sfârşit va lua această afacere. Cei 
mai mulţi sunt de părere că până la urma urmei vă veţi împăca. 

— Adevărat? făcu Hariett cu ironie, înăbuşindu-şi lacrimile. 

Băiatul dădu din cap. 

— Colegii mei au spus că Bob Wilkens te-ar fi lăsat să arzi în flăcări 
şi nu te-ar fi salvat, dacă n-ar mai fi vrut să ştie nimic de tine. 

— Dacă e aşa, atunci cele mai multe rămăşaguri s-au încheiat pe 
temeiul că ne vom împăca în curând? 

— Fireşte, numai eu n-am ţinut un astfel de rămăşag, Hariett, 
răspunse fratele ei. Eu sunt încredinţat că tu şi Bob vă veţi despărţi. 

— De ce crezi asta? îl întrebă Hariett, aruncând fratelui ei o privire 
cercetătoare. 

Acesta răspunse râzând: 

— Doar eşti sora mea şi te cunosc bine. Aşa cum te-ai certat 
întotdeauna cu mine pentru toate fleacurile, vei face şi cu Bob 
Wilkens. Vei vrea să-ţi impui voinţa şi față de el. Bob însă nu e omul 
care să înghită toate toanele tale. Afară de asta am văzut prin reviste 
portretul artistei de cinematograf Solvejg Dalen; ea e mult mai 
frumoasă decât tine, aşa că nu e defel de mirare că Bob nu mai vrea să 
ştie nimic de tine. De altminteri bine îţi face! 

De astă dată preşedintele Crosham ridică mâna cu un gest autoritar 
şi zise cu severitate: 

— Acum ajunge! Nu vă mai certaţi! şi tu să taci îndată, băiete! M-ai 
înțeles?!... 

Preşedintele făcu an semn şoferului şi când maşina se opri, el 
continuă supărat către fiul său: 

— Drept pedeapsă pentru vorbele urâte pe care le-ai spus surorii 
tale te vei urca lângă şofer, ca să nu te mai poţi amesteca în vorba 
noastră. 

Băiatul, care de altfel era favoritul tatălui său care îl răsfăţa mult, 
îşi dădu seama de astă dată că e mai bine să asculte şi să nu se mai 
împotrivească. 

Se ridică deci de la locul său, coborî din maşină şi se urcă lângă 
şofer. 

Maşina porni îndată mai departe. 

Hariett, foarte nervoasă, bătu toba cu degetele în fereastra 
automobilului şi izbucni de câteva ori într-un râs silit şi înciudat. 

— E de necrezut ce obrăznicii îşi permite băiatul acesta! Ar trebui 
să fii mult mai sever cu dânsul, tată. 

— Vina e numai a ta, Hariett, că lucrurile s-au întâmplat astfel şi 
sunt foarte supărat că în săptămânile din urmă n-ai reuşit să te împaci 
cu Bob. 

— Ce pot face, dacă inimă lui e de gheaţă şi toate străduinţele mele 
au test zadarnice? 

— Şi o inimă de gheaţă poate fi topită, dacă o învălui în căldură şi 
dragoste, dragă Hariett. 

— Încearcă tu, tată, căci eu nu mai văd nicio cale pe care l-aş putea 
împăca pe Bob. Am făcut tot ce mi-a stat în putinţă, căci am ţinut 
mult să nu mă despart de Bob. M-am înjosit în faţa lui, i-am spus că 
mi-e drag, dar nimic n-a folosit. A rămas neînduplecat şi chiar azi m-a 
respins din nou. Ce vrei să mai fac? 

— EI ştie că tu în niciun caz nu te vei învoi la divorţ? 

— l-am spus asta de nenumărate ori, atât lui, cât şi mamei sale, 
răspunse Hariett cu aprindere. A aflat şi de la avocatul său că motivele 
de divorţ au fost înlăturate şi ştie prea bine că mă voi feri să-i dau noi 
motive de despărţire. Dar cu toate acestea să nu crezi că vrea să 
cedeze!... Ba dimpotrivă, după explicaţia pe care am avut-o astăzi, 
ştiu că e hotărât să lupte cu înverşunare pentru fericirea lui şi pentru 
dânsul fericirea e fata cealaltă, e Felicia de Martigny. 

Preşedintele Crosham, care ascultase cu luare-aminte, dădu din cap 
şi răspunse: 

— Am prevăzut aşa ceva. Bob Wilkens are o voinţă de fier, dar 
tocmai asta îmi place la dânsul şi de aceea aş vrea să-mi rămână 
ginere. Ar putea să-mi fie de pe acum de mare ajutor în întreprinderile 
mele şi de aceea am şi luat măsuri... 

Hariett îşi ridică privirea spre tatăl ei şi îl întrebă repede: 

— Ce măsuri ai luat? 

— Ca Bob să rămână şi mai departe la New-York. 

— Cum vrei să-l împiedici de a pleca? 

— Foarte simplul... Am denunţat creditul uzinelor Wilkens şi am 
avut grijă să nu poată găsi nici un alt capitalist care să-i dea banii de 
care are neapărată nevoie spre a putea duce mai departe 
întreprinderea. 

Hariett îşi duse amândouă mâinile la inimă şi zâmbi încântată. 

— Crezi că pe calea aceasta îţi vei atinge ţinta, tată? 

— Da... ţinta pe care o urmărim amândoi zi şi noapte. 

Hariett se apropie de tatăl ei şi se uită cu încordare în ochii lui, ca 
şi când ar fi vrut să-i citească gândurile, spre a afla mai repede ce 
intenţii avea. 

— Spune-mi şi mie ce planuri ai făurit?... Cum vrei să înfrângi 
împotrivirea lui Bob? îl îndemnă ea, nerăbdătoare. 

— Deoarece Bob nu vrea să se supună de bună voie dorințelor 
noastre, voi întrebuința forţa, răspunse preşedintele Crosham. Până 
acum Bob a ţinut mult la uzinele Wilkens, ceea ce a dovedit când a 
luat conducerea după îmbolnăvirea tatălui său. Nu mai încape nicio 
îndoială că întreprinderile Wilkens se află la începutul unei epoci de 
reînflorire şi ar trebui să mă înşel mult în privinţa lui Bob, dacă aş 
crede că el nu s-ar mai sinchisi de întreprindere din pricina dragostei 
lui. Până acum a crezut că totul e în bună regulă şi că întreprinderea 
va merge de la sine sub conducerea directorului Smith. Dacă vor 
surveni însă greutăţi băneşti, Bob îşi va aminti de îndatoririle sale faţă 
de întreprindere şi va lua iar conducerea. 

Hariett clătină capul cu neîncredere. 

— Mi-e teamă că de data aceasta te vei înşela, tată. Dorul de 
contesa Felicia de Martigny îi arde sufletul ca un foc mistuitor şi e atât 
de mare, încât va uita tot din pricina lui şi nu va mai ţine seamă de 
nimic. 

În cuvinte întretăiate îi povesti apoi preşedintelui Crosham despre 
încercarea de sinucidere a lui Bob, pe care o aflase de la doamna 
Wilkens şi încheie: 

— Un bărbat care e gata în fiece clipă să-şi răpună viaţa, nu se va 
lăsa niciodată silit să meargă pe căile pe care vor să-l îndrepte alţii. 
Bob nu e o păpuşă pe care să o poţi conduce cum vrei, trăgând sforile. 
Nu cred că vei reuşi în felul acesta. 

— Să avem răbdare şi vom vedea, Hariett. 

— Ar fi minunat, dragă tată, dacă prin retragerea creditului ai reuşi 
să-l reţii pe Bob la New-York, căci câştigând astfel timp, vom putea 
câştiga tot. 

— Acelaşi gând l-am avut şi eu, Hariett. Mâine vom afla ce rezultat 
a avut bomba pe care am aruncat-o. 

— Dar dacă Bob nici nu se va sinchisi de măsurile pe care le-ai 
luat? întrebă Hariett mai departe. 

Preşedintele Crosham ridică din umeri şi răspunse: 

— La aşa ceva nici nu m-am gândit încă. Ca om de afaceri am 
presupus ca de la sine înțeles că interesele întreprinderii merg 
înaintea tuturor celorlalte. Dacă pentru Bob dragostea lui are mai 
mare însemnătate decât întreprinderea lui, atunci trebuie să ne 
socotim de pe acum ca înfrânți, şi să renunţăm la luptă. 

Hariett scoase un suspin adânc şi zise: 

— Aş vrea să fim cu douăzeci şi patru de ore mai târziu, spre a şti 
cum stăm. 

— Şi eu doresc asta, dragă Hariett, căci sunt foarte curios să văd 
cum se va isprăvi această afacere. 

— Ce vei face dacă Bob se va hotărî să reia conducerea uzinelor 
Wilkens? 

— Mă aştept să se arate mai împăciuitor şi cred că va veni să mă 
roage să-i menţin şi mai departe creditul. Sper să-l văd supus şi umil, 
spre a-i putea dicta atunci condiţiile mele. 

— Ce condiţii, întrebă Hariett cu încordare. 

— Să se împace cu tine şi s-o uite pe cealaltă, răspunse preşedintele 
Crosham cu hotărâre. Eşti mulţumită cu ceea ce am făcut pentru 
tine?... Recunoşti că am făcut tot ce am putut spre a readuce lucrurile 
la normal şi a avea în sfârşit linişte. 

Adânc mişcată, Hariett strânse mâna tatălui ei şi murmură: 

— Să dea Dumnezeu să reuşim, dragă tată. 

Cu nouă speranţă în suflet, că în cele din urmă tot va reuşi să se 
împace cu Bob Wilkens, Hariett intră în casa părintească, unde avea să 
aştepte sfârşitul luptei. 


347. O faptă îndrăzneață 


Nenorociţii naufragiaţi scăpaseră din ghearele sălbaticilor, dar nu şi 
de pe insulă. După ce se îndepărtaseră de coastă, Dolores, plină de 
îngrijorare, puse întrebarea: 

— Ce ne vom face acum? 

— Trebuie să încercăm de a ajunge cu barca pe continent, răspunse 
timonierul. 

Misionarul fu de aceeaşi părere şi zise: 

— Şi eu aş dori din tot sufletul să scap de singurătatea în care am 
trăit atâţia ani de zile, să nu mai fiu ca înmormântat de viu în 

pustietate, ci să mă duc iar între oameni. 

Până acum Dolores nu-l întrebase pe misionar cine era şi cum 
ajunsese pe acea insulă, dar după ce scăpaseră de primejdia prin care 
trecuseră, îl rugă să-i povestească şi ei cum fusese aruncat acolo şi 
Tobias Mellor începu: 

— Mă aflam pe vaporul „Elba”, care se ducea cu marfă spre 
arhipelagul Bismarck şi aveam însărcinarea să înfiinţez un post de 
misionari pe o insulă locuită numai de sălbatici. Ni s-a întâmplat 
acelaşi lucru ca şi dumneavoastră. Vaporul pe care ne aflam a fost 
prins de furtună, aruncat pe coaste stâncoasă a acestei insule, unde s-a 
sfărâmat şi s-a scufundat. Bărcile de salvare n-au mai putut fi lăsate pe 
apă, căci vaporul s-a dus foarte repede la fund. Toţi care se aflau pe 
vapor îşi luaseră colacii de salvare. Eu am sărit cel dintâi peste bord, 
şi am înotat din răsputeri spre a mă depărta cât mai repede de vapor, 
ca să nu fiu tras în vâltoare şi să nu mă înec. Am fost singurul care am 
reuşit să scap, pe când întreg echipajul a pierit în valuri. Alţi călători 
afară de mine, n-au fost pe vapor. Am plutit multă vreme pe apă, mi- 
am pierdut cunoştinţa în câteva rânduri, iar în cele din urmă am fost 
aruncat de valuri la țărm. Ştiţi ce înseamnă să fii aruncat pe această 
insulă, mai cu seamă pe coasta unde sunt sălbaticii? Ca şi 
dumneavoastră, am căutat aşezări omeneşti. Am ajuns în satul 
sălbaticilor care m-au prins şi m-au legat atât de strâns, încât frânghia 
îmi intra adânc în carne. Şi azi mai port semnele legăturilor. Nu mai 
ştiu ce gând au avut cu mine, căci am reuşit să fug. Mă închiseseră 
întruna din colibele lor, în faţa căreia puseseră paznici. La început am 
crezut că nu-mi va fi cu putinţă să scap şi încheiasem socotelile cu 
viaţa. Deznădejdea mă cuprinse şi nu voiam să mor, mai cu seamă 
într-un chip atât de îngrozitor cum trebuia să mă aştept de la aceşti 
sălbatici fioroşi. Trăsei cât putui de legăturile mele, dar nu ajunsei la 
alt rezultat, decât să-mi taie şi mai adânc în carne. Deodată am simţit 
sub mine o piatră cu muchiile ascuţite şi această piatră m-a salvat. În 
timpul nopţii am început să frec frânghiile de această piatră şi reuşii 
să le desfac. Apoi am fugit, trecând pe lângă paznicii mei care 
dormeau, am intrat în pădure şi am mers la întâmplare, până când am 
ajuns la râul de pe insulă. La malul lui m-am odihnit spre a-mi 
recăpăta puterile şi pesemne că acolo am pierdut cartea pe care ai 
găsit-o dumneata. Voiam să trec râul înot, dar spre norocul meu am 

văzut la vreme că e plin de crocodili, aşa că am căutat alt loc şi l-am 
trecut la cascadă unde e mai îngust şi apa repede, aşa că acolo nu se 
puteau aţine crocodili. Pe partea cealaltă a râului eram la adăpost de 
sălbatici, dar singurătatea în care am fost nevoit să trăiesc ani de zile, 
a fost mai grozavă decât însăşi moartea. De multe ori deznădejdea era 
gata să mă doboare. Am făurit cele mai îndrăzneţe planuri pentru a 
părăsi insula, fără să pot înfăptui însă niciunul din ele. Acum 
nădăjduiesc că vom putea ajunge cu barca pe continent şi acolo voi 
găsi un vapor care să mă ducă în patrie, unde fără îndoială toţi ai mei 
mă cred mort de multă vreme. 

Dolores îşi aduse aminte de Felicia, de Crestat, de contele de 
Martigny şi de Karin, care vor citi ştirea despre scufundarea vaporului 
„Paragon” şi o vor crede şi pe ea moartă. O vor jeli... dar ce bucurie 
vor simţi când se va reîntoarce la ei! 

— Crezi că vom reuşi să ajungem cu barca pe continent? întrebă ea 
pe timonier, care, ca marinar, putea să-şi dea mai bine seama de 
situaţia lor. 

— Încercarea să trecem oceanul cu barca, e foarte primejdioasă, 
dar nu ne rămâne altă cale decât aceasta, căci altfel putem să 
rămânem pe insulă până la sfârşitul vieţii noastre. 

— Asta ar fi îngrozitor! 

— Nici eu n-am chef să rămân aici. Înainte de toate, trebuie să 
pregătim barca pentru o asemenea călătorie, aşa că ne vom întoarce 
iar la mal. 

Timonierul se odihnise şi acum începu să vâslească din nou, 
îndreptând barca spre gura râului. Misionarul lăsă cârma şi luă de 
asemeni două vâsle spre a-i da ajutor, aşa că barca înaintă mai repede. 
După scurt timp ajunseră la îmbucătură râului, legară barca de mal şi 
coborâră pe uscat. Timonierul o luă pe Darling în braţe şi toţi se 
duseră la peşteră, ca să aştepte acolo răsăritul soarelui. 

Din fericire, în barcă se aflau câteva unelte cu care se puteau repara 
micile stricăciuni pe care le suferise barca. Timonierul le luă şi se puse 
pe treabă, ajutat de misionar. Dolores rămăsese cu Darling în peşteră. 

— Vâslind nu vom ajunge departe şi am înainta prea încet, zise 
timonierul. Cum catargul a fost rupt şi aruncat peste bord când barca 
s-a lovit de stânci, trebuie să facem altul. Pânză mai avem destulă spre 
a face o vântrea. 

Se duse în pădure unde găsi repede un trunchi tânăr şi drept, pe 
care îl dobori cu toporul. 

Cu ajutorul misionarului lucră toată ziua spre a curăţi trunchiul de 
ramuri şi de coji şi reuşi să facă din el un catarg bun de care să se 
poată folosi. 

După îndrumările timonierului, Dolores făcu între timp o vântrea 
din pânza pe care o mai aveau; fu nevoită să coase cu un ac mare şi cu 
sfoară groasă, aşa că treaba mergea cam greu şi încet. Totuşi lucră cu 
înfrigurare, fără să ţină seama de înţepăturile de la degete. 

Dorul de viaţă îi revenise. 

Pe lângă însărcinarea de a coase pânza, mai avea însă şi alta mai 
grea. 

Darling simţea lipsa mamei ei şi întreba mereu de dânsa. 

— Mama ta e la bunul Dumnezeu, scumpa mea Darling, îi răspunse 
Dolores. 

Copila nu ştia cum să înţeleagă aceste cuvinte şi întrebă: 

— Când se va întoarce? 

Să-i răspundă oare: Niciodată! 

Cuvântul acesta ora îngrozitor! 

O mângâie deci, zicând: 

— Nu pot să-ţi spun când, însă va veni în curând, drăguța mea. 

Fetiţa începu să plângă şi Dolores îşi dădu toată silinţa să o 
liniştească, jucându-se cu dânsa, spunându-i poveşti, deşi şi inima ei 
era întristată. 

Cei doi bărbaţi se întoarseră abia spre seară. Amândoi păreau plini 
de încredere şi curaj şi timonierul zise: 

— Cred că vom reuşi. Am făcut un catarg minunat. Mâine îl vom 
pune la barcă, apoi ne va mai trebui o zi pentru a aşeza pânza şi după 
ce vom isprăvi şi cu aceasta, vom putea întreprinde călătoria cea 
mare. 

— Ştii ce curs trebuie să iei? îl întrebă Dolores. 

— Habar n-am. Vom pleca la voia întâmplării, care sper că ne va 
duce pe calea cea bună, răspunse timonierul cu încredere. 

Misionarul îi împărtăşea încrederea, numai Dolores rămase 
îngrijorată. 

În seara aceea, înainte de a se culca, timonierul şi misionarul se 
mai duseră o dată la malul râului, spre a vedea dacă barca e bine 

legată şi nu poate fi luată de valuri. 

Când se apropiară însă de locul unde se afla barca, fură primiţi de o 
adevărată ploaie de săgeți. 

Se aruncară îndată la pământ, ceea ce făcu impresia că fuseseră 
loviți. 

De pe malul celălalt izbucniră strigăte de triumf. 

Timonierul se târî lângă tovarăşul său şi zise în şoaptă: 

— Dracii aceia au venit iar pe capul nostru. Au descoperit barca şi 
nu ne vor lăsa să ne apropiam de ea. 

— Dar nu vor reuşi. 

— Ai de gând să te duci până la barcă? 

— Fireşte că da, căci nu se poate altfel. 

— Te vor nimeri şi vei cădea sub ploaia săgeţilor otrăvite. 

— Fii fără nicio grijă, voi reuşi să ajung cu bine la barcă. 
Bineînţeles că nu acum când luna luminează, dar mă voi duce când se 
va ascunde după un nor şi se va mai întuneca. 

Misionarul se uită spre cer. 

— Nu se vede nici cel mai mic nor, zise el. 

— Cerul nu va rămâne mereu senin. 

— Dar poate să dureze zile şi săptămâni până când se va acoperi de 
nori. 

— Trebuie să avem răbdare. Norocul nostru că sălbaticii nu 
îndrăznesc să vină de partea aceasta a râului. Cum îţi explici asta? 

— Poate cred că aici, unde e atât de pustiu, sunt duhuri rele; sau le 
este teamă de crocodilii din râu. 

Timonierul, care nu-şi pierdea niciodată curajul şi îi venea să 
glumească chiar în situaţiile cele mai primejdioase, începu să râdă. 

— Doar sunt nişte dihănii tare drăgălaşe. Îmi vine să-i dezmierd că 
sunt atât de buni şi ne păzesc de sălbatici. Mi-e teamă însă că nu vor 
înțelege dezmierdările mele. 

— Vrei să mai rămânem aici? 

— Ba nu, hai să ne întoarcem. După cât pot vedea de aici, barca e 
bine legată. Să ne furişăm înapoi. Blocurile de piatră ne vor apăra de 
săgeți. Haidem! 

Se târâră pe pământ şi se ridicară în picioare abia când fură destul 
de departe de mal, încât să nu mai poată fi ajunşi de săgețile 
sălbaticilor. 

Când povestiră doamnei Barnabe despre cele întâmplate, aceasta nu 
răspunse nimic, dar în sinea ei se gândi: Am bănuit că nu va fi chiar 
aşa de uşor să scăpăm de aici. Soarta vrea pieirea mea şi va nimici şi 
pe acei care sunt cu mine. 

În diminuata zilei următoare timonierul şi Tobias Mellor încercară 
din nou să se apropie de barcă, dar fură nevoiţi să se întoarcă iar, căci 
sălbaticii păzeau încă malul celălalt al râului. 

Dacă râul ar fi fost mai lat, ar fi putut să se apropie de barcă, 
deoarece săgețile n-ar fi ajuns până la ei. Aşa însă era de ajuns ca una 
din săgeți să pricinuiască numai o zgârietură spre a aduce moartea în 
chinuri grozave, săgețile fiind otrăvite. 

Timonierului îi veni însă o idee bună. 

— Voi face un scut în dosul căruia mă voi adăposti şi astfel mă voi 
putea duce până la barcă. 

— Cu ce să facem scutul? 

— Din câteva din crengile pe care le-am tăiat de pe pomul din care 
am făcut catargul şi din pânză de corabie. 

— Poate ar merge. 

— Nu poate, ci merge cu siguranţă. Hai să nu pierdem timpul! 

Alergară spre pădure la locul unde tăiaseră copacul şi care era la o 
depărtare de câţiva kilometri de îmbucătura râului. Uneltele le 
lăsaseră acolo, aşa că putură să înceapă îndată treaba. Găsiră mai 
multe crengi mai groase din care făcură o ramă destul de puternică. 
Misionarul se duse la peşteră de unde luă pânza. O împăturiră în 
patru, o întinseră pe ramă şi făcură astfel o pavăză destul de puternică 
prin care să nu poată trece săgețile. 

Timonierul o luă în spinare şi porni spre râu, urmat de Tobias 
Mellor. 

— Scutul e destul de mare şi ne putem adăposti amândoi îndărătul 
lui, aşa că voi merge şi eu cu dumneata, zise misionarul. 

— Nu, e mai bine să mă duc singur, căzi voi putea lucra mai 
nestingherit. 

Misionarul se supuse şi timonierul se îndreptă spre malul râului. 

— Ţine scutul mai jos ca să-ţi aperi şi picioarele, îi strigă Tobias 
Mellor. 

Timonierul îi ascultă sfatul şi ţinându-se aplecat, merse mai 
departe. Sălbaticii îl zăriră, dar nu putură să-şi explice minunea 


acestui perete mişcător, aşa că în uimirea lor nici nu se gândiră să 
arunce săgeți. 

Timonierul ajunse la barcă, sări înăuntru, desfăcu frânghia cu care 
era legată şi dusă de apă, barca porni în josul râului, spre mare. 

Abia acum sălbaticii îşi dădură seama de ce se petrecea sub ochii 
lor. Izbucniră în ţipete de mânie şi furie şi începură să arunce o ploaie 
de săgeți, care nu atinseră însă pe timonier, ci se înfipseră în pavăză. 

Când timonierul auzi răcnetele sălbaticilor şi văzu că încercarea lui 
reuşise, scoase şi el un chiot de bucurie. 

Barca, dusă de apă, ajunsese în mijlocul râului şi plutea spre malul 
unde erau sălbaticii. Din fericire, timonierul observă la timp primejdia 
şi ţinând cu o mână scutul, cu cealaltă luă o vâslă, şi cârmi astfel 
barca încât rămase în mijlocul râului şi fu dusă astfel până la mare. 

Curentul apei o împinse destul de departe de țărm, aşa că din 
partea sălbaticilor nu mai ameninţa nicio primejdie. Văzând aceasta, 
timonierul lăsă scutul în jos, luă şi a doua vâslă şi făcând un ocol 
destul de mare, porni spre mal la locul unde îl aştepta misionarul. 

— Eşti un om destoinic, îl laudă acesta, cu admiraţie. 

— Ce mare ispravă am făcut?!... A mers foarte uşor. Acum ajută- 
mă să trag barca pe țărm, spre a nu fi luată de valuri. Îi vom pune 
îndată catargul şi pânza, iar mâine dimineaţă pornim în largul mării. 

Catargul şi pânza se potriviră de minune, şi plini de încredere se 
întoarseră amândoi la peşteră. 

— Mâine plecăm în călătorie, doamnă Barnabe. Bucură-te, căci în 
curând vom scăpa de toate necazurile, zise timonierul soţiei 
căpitanului său. 

Unde vor merge, oare?... Spre necunoscut. 


348. Conflictul 


A doua zi Ethel Drof se duse dis-de-dimineaţă la uzină. În ziua 
aceea n-avea de ce să-i mai fie teamă că se va întâlni cu Alfred 
Bergère. 

Dar tocmai pentru dânsul se dusese iar la uzinele Moulinet. 

Ardea de nerăbdare să afle amănunte asupra pricinii concedierii 
lui, aşa că rămase dezamăgită negăsindu-l pe Frank Wilkens, când 
intră în biroul unde lucrau de obicei împreună. 


Fiece clipă de aşteptare făcea să-i crească nerăbdarea şi 
nervozitatea. Fără îndoială că se întâmplase ceva cu totul neobişnuit, 
ce pricinuise concedierea imediată a lui Alfred Bergère. 

De ce se făcuse oare vinovat tânărul inginer? 

În noaptea aceea, neputând dormi, îşi pusese de nenumărate ori 
această întrebare, dar fără să-i poată găsi răspunsul. 

Nu-şi putea închipui ca Alfred Bergère să fi avut poate o purtare 
necuviincioasă, sau că se făcuse vinovat de neglijenţă în serviciu sau 
altă greşeală gravă. 

Ethel era supărată că nu-l întâlnise pe Frank Wilkens seara la masă, 
pentru a-i putea cere îndată lămuriri. 

De obicei luau masa împreună, dar ieri, ea spunându-i că nu se 
simte bine, Frank Wilkens crezuse pesemne că va fi nevoit să mănânce 
singur, aşa că se dusese poate în alt local cu vreunul din directorii 
uzinelor. 

Nu-i rămânea deci altceva de făcut, decât să aştepte cu răbdare. 

Se plimba nervoasă prin camera şi se uita mereu la ceas. 

Minutele îi păreau lungi ca o veşnicie. 

În trecere îşi aruncă privirea spre birou şi descoperi acolo un 
formular. Când se apropie, citi: 


„Alfred Bergere, inginer, în etate de treizeci şi doi de ani. Concediat. 
Motivul: a vorbit în termeni necuviincioşi despre actualii conducători ai 
uzinelor Moulinet.” 


Avea încă formularul în mână, când Frank Wilkens intră în birou, o 
salută politicos şi zise: 

— Bine că te-ai însănătoşit iar. Ieri ţi-am simţit mult lipsa. 

— Adevărat? 

— Să nu crezi că e o linguşire, domnişoară Ethel. Îmi lipseşti mult 
când nu eşti aici. Niciodată n-am crezut că voi putea lucra atât de 
bine cu o femeie. N-am prea putut suferi femeile, mai cu seamă pe 
acelea care lucrează în birouri. Cunoşti doar părerile mele în această 
privinţă, pe care de altminteri nici nu ţi le-aş mai fi spus, dacă n-ai fi o 
excepţie atât de rară. Există prea puţine femei capabile şi energice ca 
dumneata şi mai cu seamă atât de puţin sentimentale. Aproape toate 
au capul plin cu tot felul de afaceri de dragoste, pe când dumneata 

judeci ca un bărbat şi te gândeşti întâi la întreprindere. 

Ethel Drof clipi din ochi şi numai cu greu îşi putu reţine un zâmbet 
ironic. 

Cât de puţin o cunoştea Frank Wilkens... 

— Îmi închipui că la naşterea dumitale, în loc de inimă, ai primit în 
dar o porţie dublă de minte, continuă Frank Wilkens, şi de aceea eşti o 
tovarăşă atât de bună pentru o întreprindere mare. Dacă vom lucra şi 
mai departe în aceeaşi bună înţelegere ca în săptămânile din urmă, 
atunci întreaga concurenţă va invidia asociaţia noastră. Chiar ieri am 
vorbit cu mai mulţi oameni de seamă, care prezic întreprinderii 
noastre un viitor strălucit, cu atât mai mult, cu cât lumea s-a aşteptat 
de multă vreme la o unire a întreprinderilor Wilkens şi Drof... 

— Dar această unire era altfel plănuită decât este acum, îi curmă 
Ethel vorba, aruncând iar o privire asupra formularului pe care îl avea 
în mână. 

Şi Frank Wilkens îl zări de astă dată şi uitându-se în treacăt la foaia 
de hârtie din mâna ei, îi zise: 

— Acest domn Bergere, pe care l-am dat ieri afară, pare să fie de 
altă părere. 

Ethel Drof deveni atentă şi îl întrebă: 

— Cum de altă părere?... 

— El spune că o femeie ar face mai bine să se ocupe de gospodăria 
ei, decât de conducerea unei fabrici. 

Ethel zâmbi şi se gândi în sinea ei: „Dacă ar şti cât de puţin mă 
pricep la gospodărie, fără îndoială că ar rămâne foarte dezamăgit”. 
Apoi întorcându-se iar spre Frank Wilkens îl întrebă mai departe: 

— De la cine ai aflat asta? 

— Chiar din gura lui. 

— Ai vorbit cu dânsul? 

— Da, căci inginerul-şef al secţiei motoarelor a venit la mine şi m-a 
rugat să retrag concedierea lui Alfred Bergere, spunându-mi că e un 
om foarte destoinic şi demn de toată încrederea, care inventează 
mereu îmbunătăţiri în industria automobilelor. Am cerut să mi se facă 
un raport amănunţii asupra lui şi am mai aflat că nu e prea iubit de 
colegii săi, căci se cam ocupă de politică şi are păreri ciudate şi prea 
puţin patriotice. Din pricina aceasta a avut multe certuri cu ceilalţi 
ingineri, care sunt foarte mari patrioţi, ca toţi francezii. Eu am fost 

întotdeauna un mare duşman al dezbaterilor politice şi pe când eram 
în America, am concediat întotdeauna pe aceia care făceau pe 
agitatorii. Totuşi, am vrut să mă conving cum lucrează acest om, aşa 
că m-am dus în fabrică... 

Pe când vorbea, Frank Wilkens luase loc la biroul său, scoase 
tabachera din buzunar şi din obişnuinţă, o întinse întâi domnişoarei 
Drof. 

— Îmi dai voie să-ţi ofer o ţigaretă, zise el, dar rămase foarte 
surprins când dânsa îl refuză. 

— Cum?... Nu fumezi?... Doar ştiu că eşti o fumătoare pasionată şi 
aprinzi ţigaretă după ţigaretă. Azi nu văd nici monoclul pe care îl 
porţi de obicei. Am impresia că nici n-ai fi dumneata, când te văd fără 
monoclu şi fără ţigaretă în gură. 

Ethel Drof rămase cam încurcată, ocoli privirea pătrunzătoare pe 
care Frank Wilkens o îndreptase asupra ei, tuşi puţin şi răspunse: 

— Doctorul m-a oprit să mai fumez. 

— Şi dumneata te-ai supus? 

— Am fost nevoită să-l ascult, căci vreau să mă fac iar sănătoasă. 

— Dar ce ai? 

— Nu ştiu nici eu, mister Wilkens, dar de câtva timp sunt foarte 
nervoasă şi neliniştită. Doctorul mi-a spus că trebuie să mă las 
neapărat de fumat şi nici monoclul să nu-l mai port, ca să nu-mi 
prăpădesc ochiul. Nici pudră şi fard să nu mai întrebuinţez, căci îmi 
strică tenul. 

Foarte uimit, Frank Wilkens clătină capul. 

— Pesemne că doctorul vrea să te schimbe cu desăvârşire, să facă 
altă femeie din dumneata. 

Ethel zâmbi şi răspunse mai mult pentru sine, decât pentru Frank 
Wilkens: 

— S-ar prea putea să devin altă femeie. 

— Ar fi păcat, făcu el. 

— Daaa...? Ţi-ar părea rău? 

— Ţi-am spus doar că mie îmi placi foarte mult aşa cum eşti acum. 

„Eu nu vreau să-ţi plac ţie, ci celuilalt”, îi trecu tinerei femei prin 
minte. 

La gândul acesta îşi aduse aminte de Alfred Bergère şi întrebă 
repede: 

— Dar nu voiam să vorbim despre mine, ci de acel inginer, mister 
Frank. 

— Înainte de a vorbi mai departe, îmi dai voie să-mi aprind o 
țigaretă? zise Frank. 

— Fireşte că da. 

Nerăbdarea tinerei femei de a afla cât mai repede amănunte asupra 
celor întâmplate în ziua trecută deveni cu atât mai mare, cu cât Frank 
Wilkens îşi aprinse ţigareta cu mişcări foarte încete şi începu să tragă 
alene din ea. Deşi simţea mare poftă după o ţigaretă şi abia se putea 
împotrivi ispitei, se stăpâni din răsputeri. I se păru că vede în faţa ei 
pe Alfred Bergère şi că îi aude cuvintele: „Nu pot să sufăr femeile care 
fumează.” 

Ethel voia să facă orice numai să placă şi să aibă în sfârşit şi ea 
parte de fericirea de a iubi şi de a fi iubită. 

După o tăcere de câteva minute, Frank Wilkens începu iar: 

— Aşadar, m-am dus în secţia unde lucra acest domn Bergère, dar 
nu l-am găsit la lucru, ci era în cabina telefonică. Am ascultat fără să 
vreau şi am auzit că avea o convorbire particulară. Când m-a zărit, s-a 
roşit, iar eu l-am făcut atent că în timpul lucrului convorbirile 
particulare sunt strict oprite. Ce crezi că mi-a răspuns? 

— „După contract am dreptul la o pauză de jumătate oră pentru 
dejun şi în timpul acesta pot să fac ce vreau.” 

— „Te înşeli, nu poţi face ce vrei, căci după noile dispoziţii ale 
direcţiei, pauza această nu mai există”, mă răstii la el. 

Bergère începu să râdă ironic şi îmi răspunse pe un ton 
batjocoritor: 

— „Astfel de dispoziţii nu pot fi luate decât de o femeie, care habar 
n-are cât de obositoare e munca noastră, şi câtă nevoie e de o astfel de 
pauză. De altfel mie prea puţin îmi pasă de schimbările care se vor 
mai face, căci sunt concediat şi mulţumesc lui Dumnezeu că nu mai 
am nevoie să stau mult aici.” 

Îți poţi închipui că aceste cuvinte m-au supărat foarte mult, aşa că 
l-am întrebat într-un ton cam aspru: 

— „Ce vrei să spui cu asta? Ce înseamnă cuvintele dumitale că 
mulţumeşti lui Dumnezeu?” 

El se uită cu ochi mari la mine şi răspunse: 

— „Mulţumesc lui Dumnezeu că pot pleca dintr-o întreprindere pe 

care o conduce o femeie fără inimă.” 

— „Asta o spui, fiindcă ţi-e necaz că ai fost concediat”, zbierai la el. 
„Ai fi făcut mai bine dacă ţi-ai fi ţinut gura, căci eu venisem la 
dumneata cu intenţia să retrag concedierile. Se vede însă că nu pui 
mare preţ să rămâi în serviciu.” 

Ethel simţi cum inima începu să-i bată mai tare şi îl întrebă pe 
Frank Wilkens: 

— EI ce-a răspuns când i-ai spus asta? 

— S-a uitat înfuriat la mine şi mi-a zis: 

— „Nu retrag nimic din tot ce am spus. Să nu crezi cumva că voi 
cere iertare. Mai degrabă îmi musc limba.” 

— Pare să fie un om foarte mândru, zise Ethel Drof. 

Frank Wilkens râse ironic. 

— Se va căi amar de prostia pe care a făcut-o, când va rămâne 
săptămâni şi poate luni de zile fără lucru. 

— I-ai spus asta? 

— Fireşte că da, ba i-am dat chiar putinţa unei împăcări, 
propunându-i să vină la dumneata şi să te roage să-l reprimeşti în 
serviciu. l-am atras atenţia că sub alte condiţii ar putea să-şi păstreze 
postul. În primul rând i-am cerut să nu se mai ocupe de politică, 
atrăgându-i atenţia că sub actuala direcţiune, orice discuţie politică 
sau încercare de agitaţie este strict oprită şi i-am spus să se ferească de 
certurile cu colegii săi. Dar el mi-a răspuns răstit că n-are să dea 
socoteală despre părerile lui politice şi că nu îngăduie nimănui să se 
amestece în afacerile sale personale. Colegii săi auzindu-i cuvintele, se 
amestecară în vorbă, începură să protesteze şi astfel se iscă un 
adevărat tumult, aşa că nu mi-a rămas altceva de făcut decât să-l dau 
îndată afară. 

— Fără îndoială că ceilalţi s-au bucurat? 

Frank Wilkens dădu din cap şi răspunse: 

— Au aplaudat bătând din palme şi după plecarea lui Alfred 
Bergere mi-au povestit cu cât dispreţ vorbea întotdeauna de 
dumneata. 

— Ştiu asta, zise Ethel Drof zâmbind, aşa că Frank Wilkens o 
întrebă uimit: 

— De unde ştii? 

Ea rămase cam încurcata şi răspunse pe ocolite: 


— După toate câte mi-ai povestit, pot doar să-mi închipui ca 
părerea lui despre mine nu e dintre cele mai bune. 

„ÎL voi face însă să-şi schimbe părerea”, îşi zise în gând şi se simţi 
bucuroasă şi veselă, gândindu-se la întâlnirea cu Alfred Bergère şi mai 
cu seamă la excursia pe care o plănuiseră pentru duminica viitoare. 

Un singur lucru o îngrijoră şi o făcu să se adâncească în gânduri 
triste. 

Se gândea ce va face sărmanul Bergère dacă nu va găsi repede de 
lucru. Va avea de dus o luptă înverşunată pentru existenţă şi ea nu 
vedea nicio cale prin care l-ar fi putut ajuta. 

Gândindu-se mereu la dânsul, nici nu mai fu atentă la ce mai spuse 
Frank Wilkens. 

Nu trebuia oare să fie supărată pe dânsul fiindcă îşi făcuse o părere 
atât de rea de dânsa, fără s-o cunoască măcar personal? 

Să fie supărată pe el?... 

Ethel Drof zâmbi visătoare şi îşi zise că niciodată n-ar putea fi 
supărată pe dânsul. 

Ce va ieşi oare din toată această afacere? 

Ea îşi luase doar o răspundere mare cu conducerea uzinelor 
Moulinet. 

Va fi ea în stare să-şi îndeplinească îndatoririle, dacă se va gândi 
neîncetat la Alfred Bergère şi la dragostea care începuse să încolţească 
în sufletul ei? 

În ziua aceea tot ce îi spuse Frank Wilkens despre un nou tip de 
automobile, despre afaceri băneşti, despre noi planuri de organizare, îi 
intră pe o ureche şi îi ieşi pe alta, fără să poată reţine nimic. 

Cu mult înainte de închiderea birourilor ea plecă de la uzină, ca să 
aibă timp să se pregătească pentru întâlnirea pe care o avea cu Alfred 
Bergère, căci voia să se facă frumoasă pentru dânsul, voia să-i placă, 
pentru a-i putea cuceri inima. 


349. În grea cumpănă 

După ce Bob Wilkens şi directorul Smith ieşiră din casă şi ajunseră 
în stradă, cel dintâi îl întrebă pe director: 

— Ce s-a întâmplat atât de însemnat, încât m-ai căutat aici? întrebă 
Bob nemulţumit şi nerăbdător. 


— Nu pot să-ţi spun pe scurt tot ce s-a petrecut şi nici aici pe 
stradă. La fabrică îţi voi povesti tot. 

Se urcară în maşină, care îi duse repede la uzine. 

Directorul Smith nădăjduise că pe drum tulburarea vădită a lui Bob 
Wilkens se va mai potoli, dar se înşelase în această aşteptare. 

Când intrară în sfârşit în biroul fabricii, privirea lui Bob era încă 
întunecată şi îl întrebă din nou pe directorul Smith, aproape răstit? 

— Spune-mi odată ce s-a întâmplat? 

— Întreprinderea se află iar într-o situaţie foarte grea şi nu-mi mai 
pot lua singur răspunderea conducerii. Trebuie dar să-mi dai ajutor, să 
intervii din nou, căci altfel întreprinderea se va prăbuşi. 

— Ne ameninţă iar vreo grevă? 

— Nu; de altminteri ceea ce este nu ne mai ameninţă numai, ci s-a 
şi întâmplat. Societatea condusă de preşedintele Crosham ne-a 
denunţat creditul pe care ni-l acordase pe termen scurt. 

Bob se posomori şi mai mult. 

— Aceasta e o lovitură care mi se dă numai din răzbunare josnică, 
zise el. 

— Puțin contează motivele; fapt e că creditul ne-a fost ridicat şi 
acum trebuie să căutăm o cale cum să scăpăm din încurcătură. Dacă 
plătim îndată sumele pe care le-am luat cu împrumut, dăm din mână 
tot capitalul rulant şi fără acesta nu putem lucra mai departe. Suntem 
în plină activitate, negustorii de automobile şi reprezentanţii noştri 
aşteaptă maşinile cu mare nerăbdare, dar noi nu le vom putea 
expedia, căci vom fi nevoiţi să încetăm fabricaţia. 

— De ce vom fi nevoiţi să facem aceasta? 

— Fiindcă nu vom mai avea materiale brute. Contractele cu firmele 
furnizoare prevăd următoarea condiţie: patru săptămâni termen de 
plată. După expirarea acestui termen trebuie să plătim opt la sută 
drept dobândă de întârziere, iar după trei luni se opreşte furnizarea. 
În cazul cel mai bun vom putea lucra deci cel mult încă trei luni şi 
asta numai dacă lucrătorii vor munci fără plată, căci săptămâna 
viitoare nu vom mai avea nici bani destui spre a face plata 
lucrătorilor. 

— Cu alte cuvinte, suntem ruinaţi? 

— Dacă nu vom reuşi să găsim credit la altă parte, atunci s-a 
isprăvit cu noi. 

— Încearcă să găseşti bani. 

— Asta cade în sarcina dumitale. 

Bob Wilkens făcu o mişcare de împotrivire. 

— Nici nu mă gândesc; puţin îmi pasă de întreprindere; din partea 
mea n-are decât să dea faliment. 

— Nu trebuie să vorbeşti aşa, mister Wilkens, răspunse directorul 
Smith. 

— Afacerile mele personale mă interesează mai mult decât toată 
întreprinderea. 

— Vei fi însă nevoit să le pui pe planul al doilea. 

— E uşor de spus, dar dumneata nu ştii ce se petrece în sufletul 
meu şi ce chinuri îndur. 

— Ba ştiu. 

— Atunci ar trebui să mă înţelegi. 

— Te înţeleg foarte bine şi ştii că îţi sunt un prieten sincer, că-ţi 
doresc numai binele, dar cu toate acestea trebuie să-ţi atrag luarea 
aminte asupra datoriei pe care o ai de îndeplinit şi pe care nu trebuie 
s-o scapi niciodată din vedere. 

— Nu pot! 

Ca un strigăt deznădăjduit ieşiră aceste cuvinte din gura lui Bob 
Wilkens, apoi el sări de pe scaun şi începu să se plimbe foarte agitat 
prin cameră. 

Directorul Smith tăcu, voind să-i lase timp să se potolească vijelia 
care îi bântuia sufletul. 

Într-adevăr, după scurt timp Bob Wilkens păru să se liniştească, 
căci se opri din plimbarea lui şi se aşeză iar pe scaun. 

— Nu-ţi mai da osteneala, dragă Smith, să mă convingi de a mă 
ocupa iar de întreprindere. Mi-ai amintit de datoria mea, dar nu uita 
că omul are datorii şi faţă de el însuşi. Întreprinderea e ceva mort, pe 
când sufletul meu trăieşte şi suferă, aşa că înainte de toate trebuie să- 
mi liniştesc sufletul. De aceea am luat hotărârea să părăsesc America. 

— Vrei să pleci la Sidney? 

— Da. 

— Şi ce vei face acolo? 

— O voi regăsi pe fata pe care o iubesc din toată inima. 

— Chinul dumitale va deveni şi mai mare, căci va trebui să renunti 
la fericire, fiind încă legat de altă femeie şi despărţirea va fi şi mai 

dureroasă. Crede-mă, mister Wilkens, că din adâncul sufletului îţi 
doresc numai binele şi fericirea, totuşi te rog să-mi asculţi sfatul şi să 
rămâi la New-York; munceşte şi încearcă să uiţi trecutul. Ai spus că 
întreprinderea e ceva mort, dar n-ai dreptate. Închină-i activitatea şi 
mintea dumitale şi o să vezi că trăieşte o viaţă mai puternică decât îţi 
poţi închipui. Gândeşte-te ce s-ar întâmpla dacă vom fi nevoiţi să 
încetăm lucrul, gândeşte-te la nenumăraţii lucrători, care vor rămâne 
fără pâine şi vor mări şi mai mult armata celor fără lucru. E o datorie 
faţă de omenire să menţii întreprinderea, s-o salvezi. 

Bob Wilkens privi multă vreme gânditor în gol. Cuvintele 
directorului Smith păreau să fi făcut o impresie adâncă asupra lui. În 
sfârşit întrebă: 

— Crezi că mai este cu putinţă să înlăturăm această criză nouă? 

— De ce să nu fie cu putinţă? Trebuie să căutăm credit în altă 
parte. 

— Îl vom găsi oare? 

— Întreprinderea noastră e sănătoasă şi prezintă destule garanţii, 
aşa că vom putea găsi bănci care să ne dea banii de care avem nevoie. 

— Mi-e teamă numai că socrul meu va merge cu răzbunarea atât de 
departe, încât va unelti intrigi împotriva noastră şi va pune totul la 
cale spre a ne tăia orice credit. 

— Puterea lui nu se întinde chiar pretutindeni. Societatea în 
fruntea căreia se află el, are concurenţi pe care îi putem câştiga de 
partea noastră. Bineînţeles că şi noi vom denunța îndată toate 
contractele pe care le avem cu societatea condusă de preşedintele 
Crosham şi le oferim concurenței, dacă aceasta ne va pune la 
dispoziţie capitalul de care avem nevoie spre a putea lucra mai 
departe. 

Într-o expunere lungă directorul Smith îi arată lui Bob Wilkens cum 
avea de gând să procedeze spre a salva întreprinderea. 

La început Bob îl ascultă cu luare-aminte, dar după scurt timp 
gândurile lui începură să zboare departe şi fu iar preocupat de 
propriile sate afaceri. 

Indignarea şi mânia împotriva soţiei sale se redeşteptară din nou în 
sufletul său şi simţi cum sângele începe să-i clocotească în vene, când 
îşi aduse aminte de tot răul pe care i-l făcuse. 

Toată viaţa lui viitoare era în mâinile ei şi părea hotărâtă s-o 


nimicească. 

De ce îi fusese milă de dânsa şi o luase în căsătorie?!... 

El făcuse acest pas, în presupunerea că ea va muri. Acest lucru nu 
putea să-l aducă acum ca motiv de divorţ şi nu putea să spună în faţa 
tribunalului, că nu se așteptase ca soţia lui să trăiască mai mult de un 
an. 

Se căia de greşeala pe care o făcuse, dar ca întotdeauna, căinţa era 
prea târzie. 

— Trebuie să intrăm îndată în legătură cu societatea Minnesota, îl 
auzi el pe directorul Smith; era însă atât de distrat, încât i se păru că 
vocea vine de departe şi nu fu în stare să prindă înțelesul cuvintelor. 

După câtva timp directorul îşi dădu seama că Bob Wilkens îl lăsa să 
vorbească singur, fără să răspundă nimic, aşa că îl privi pătrunzător şi 
întrebă: 

— Mi se pare că nici nu auzi ce spun, mister Wilkens? 

Bob rămase foarte încurcat. 

— Iartă-mă, dragă Smith, zise el stingherit, trecându-şi mâna peste 
frunte. Mărturisesc că n-am fost atent la tot ce ai spus. Te rog însă să 
nu fii supărat pe mine, căci prea multe s-au năpustit deodată asupra 
mea. 

— Trebuie să-ţi aduni puterile, să te reculegi, mister Wilkens. 

— Aş vrea din tot sufletul, dar nu sunt în stare. Nu uita că şi eu nu 
sunt mai mult decât un om. 

Apoi continuă mai atent: 

— Mi-ai expus un plan de activitate? 

— Da, cu toate amănuntele. 

— Te rog să înfăptuieşti acest plan, lucrează aşa cum ţi-ai propus. 
Las totul în seama dumitale şi sunt încredinţat că vei şti ce trebuie să 
faci. Îţi dau depline puteri, înlocuieşte-mă şi lasă-mă să plec. 

Directorul Smith părea în culmea disperării. 

— Crezi că pentru asta ţi-am vorbit tot timpul? 

Bob Wilkens ridică din umeri cu o mişcare deznădăjduită. 

— Ce să fac? Nu sunt în stare să-mi încordez atenţia şi să mă ocup 
de afacerile uzinelor. 

— Trebuie, căci e şi în interesul dumitale. 

— Dar nu mă poţi sili. 

— Ba da. 

— Pe ce cale? 

— Îmi voi da demisia din postul de director al uzinelor Wilkens. 

Bob se uită rugător la dânsul. 

— Dragul meu Smith... 

Acesta îi puse mâna pe umăr şi zise: 

— Mister Wilkens, nu vreau să te părăsesc, dar trebuie să lucrăm 
împreună, dacă vrem să ne ajungem scopul. 

Bob Wilkens scoase un suspin îndurerat. 

— Bine, dacă nu se poate altfel, voi face tot ce-mi va sta în putinţă. 


350. Speranţe înşelătoare 


Însufleţit de dorinţa de a regăsi cât mai repede pe Felicia, Crestatul 
zorea mereu la drum. Nu-şi cruța tovarăşul, nu se cruța nici pe sine 
însuşi şi cu atât mai puţin catârii. 

Încordarea în care se afla era atât de mare, încât nu simţea nici cea 
mai mică oboseală şi Roger Hallier nu şi-o arăta pe a lui, ci înainta 
voiniceşte. Numai chinezul se văita şi gemea neîncetat, spunând că-l 
doare piciorul. 

— Vai, vai!... Picior la mine tare doare!... La mine nu mai poate!... 
Trebuie opreşte şi culcă, altfel la mine moare! 

— N-ai nicio grijă, n-ai să mori aşa de repede, căci eşti destul de 
puternic, aşa că nu trebuie să-ţi fie frică de moarte. 

Aceste cuvinte ale Crestatului sunau neîndurate şi crude, dar el se 
gândea numai la Felicia şi ştia că i s-ar putea trage moartea, dacă vor 
sosi prea târziu în ajutorul ei. Era deci uşor de înţeles că nu lua în 
geamă văicărelile chinezului. 

Când drumul urca prea tare la deal, descălecau spre a uşura catârii, 
nu se opreau însă, ci mergeau pe jos înainte, îşi încordau toate 
puterile, ca să nu piardă timp. 

Nu făcură niciun popas, ci îmbucau câte ceva din mers şi sorbeau 
câte o înghiţitură de apă, spre a-şi uda gâtlejurile uscate de căldură. 
Dădură şi chinezului să bea şi să mănânce. 

Cu un astfel de prilej Roger Hallier se uită mai cu luare-aminte la 
chinez, apoi se întoarse către Crestat şi îi zise: 

— Omul acesta are friguri, faţa îi arde şi ochii îi sclipesc ca la cei 
greu bolnavi. Mi se pare că nici nu-şi mai are întreaga cunoştinţă de 

sine. 

— De ne-ar duce numai pe drumul cel bun. 

Crestatul îşi mână catârul lângă al chinezului, se uită şi el cu 
atenţie la dânsul şi îl întrebă: 

— Ia spune-mi, suntem într-adevăr pe drumul cel bun? 

Fu nevoit să repete întrebarea de mai multe ori, până când chinezul 
fu în stare s-o înţeleagă. 

Se uită cu ochii holbaţi la Crestat, apoi îi închise, începu să gâfâie 
şi îşi încleştă mâinile de şa, spre a se ţine mai bine şi a nu cădea de pe 
catâr. Deschise gura să răspundă, dar nu putu scoate decât un geamăt. 

— Mi se pare că trebuie să-l lăsăm să se odihnească câtva timp, ca 
să recapete puteri, zise Roger Hallier. 

Crestatul dădu din cap şi descălecă. 

— Azi nu putem merge mai departe şi trebuie să facem aici un 
popas pentru noapte. Vino, te rog dragă Hallier şi dă-mi ajutor să-l 
coborâm pe chinez de pe şa. 

ÎI dădură jos cu mare băgare de seamă spre a nu-i pricinui dureri, 
dar îl loviră din greşeală la piciorul rănit şi chinezul scoase un țipăt 
grozav. Îl culcară pe pământul gol, căci n-aveau nimic altceva spre a-i 
face un culcuş. 

— Să-i mai examinăm o dată piciorul, cât timp este lumină, apoi 
să-l bandajăm mai bine. În geanta mea mai am o cămaşă pe care o 
vom rupe în fâşii, ca să-i facem un bandaj mai curat şi mai bun. 

Desfăcură bandajul provizoriu şi, pesemne de durere, chinezul îşi 
pierdu cu desăvârşire cunoştinţa. 

Când examinară piciorul, văzură că era foarte umflat şi se 
învineţise. 

Se uitară unul la altul. 

— Arată foarte urât. 

— Mi-e teamă să nu fie o infecţie gravă. 

— Aşa şi este; priveşte aici petele acestea negre. 

— Ce facem cu el? 

Roger Hallier ridică din umeri. 

— Nu putem să-i dăm niciun ajutor. 

— Şi nici nu e de gândit să ne poată conduce mai departe. 

— Nu. 

— Cum o vom găsi pe Felicia? 

— Numai Dumnezeu ştie. 

— De şi-ar reveni cel puţin încă o dată în simţiri, ca să ne spună 
exact locul unde a lăsat-o. 

— Cred că îşi va reveni. Pare să-i fie sete; îi voi da ceva de băut. 

Chinezul sorbi cu lăcomie apa, deşi aceasta se încălzise tare, era ca 
fiartă şi avea un gust sălciu. 

Apoi deschise pentru câteva clipe ochii; îi închise însă îndată din 
nou. 

Crestatul îngenunche lângă el. 

— Voi încerca să-l întreb, să-i cer lămuriri. 

ÎI zgâlţâi şi îi strigă: 

— Ei, mă auzi?!... 

— Vreau apă!... fu răspunsul. 

— Să-i mai dăm o înghiţitură. 

— Dar trebuie să facem şi noi economie, să nu rămânem fără apă. 

— Voi renunţa la porţia mea şi la nevoie voi răbda de sete, numai 
să-l facem să-şi vină pentru câtva timp în fire ca să poată vorbi. 

— Apă!... Apă!... strigă din nou chinezul. 

— Setea trebuie să-l ardă grozav, zise Roger Hallier. Pesemne că 
frigurile care l-au apucat sunt foarte puternice. Priveşte cum tremură 
şi cum îi clănţănesc dinţii. 

— Trebuie însă neapărat să-l facem să vorbească. 

Crestatul repetă întrebarea, dar chinezul nu fu în stare să răspundă 
nici de astă dată. 

— Lasă-l să se odihnească câteva ceasuri, mister Wilkens. Se 
înnoptează, aerul se va răcori şi îl va înviora. Atunci va putea vorbi şi 
ne va putea spune ce vrem să ştim. Nici pentru noi n-ar strica să ne 
odihnim puţin. 

Roger Hallier legă catârii de o stâncă, le dădu de mâncare, apoi 
întinse păturile pe jos, pregătind astfel un culcuş pentru Crestat şi 
pentru dânsul. 

— Vrei să mănânci ceva, mister Wilkens? 

— Nu sunt în stare să înghit nicio îmbucătură. 

— Dacă nu mănânci o să-ţi pierzi puterile şi n-ai să poţi merge mai 
departe. 

— Pe mine mă va ţine în picioare grija de Felicia. Fii încredinţat că 
voi îndura cele mai grele încercări şi cea mai mare oboseală. 

Roger Hallier se culcă, închise ochii şi cum era foarte obosit, 
adormi repede. Crestatul rămase însă treaz. Fumă o pipă după alta, 
privind spre cer şi gândindu-se la Felicia. De la ea gândurile lui 
zburară la Dolores. 

Singura femeie, pe care o iubise în viaţa lui, era moartă... 

Abia acum, în singurătatea munţilor şi în tăcerea tainică a nopţii, 
durerea îl dobori cu desăvârşire şi ochii i se umplură de lacrimi. 

Îşi aminti de anii trecuţi demult, când fusese a lui, când dragostea îi 
unea cu tărie, când nu erau decât un trup şi un suflet. 

Fusese singurul timp în care viaţa avusese preţ pentru dânsul, o 
vreme de adevărată fericire, pe care i-o datorase numai ei. 

El nu încetase niciodată să-i fie recunoscător pentru fericirea pe 
care i-o dăduse odinioară, nu încetase niciodată n-o iubească. 

Ea se îndrăgostise însă de alt bărbat. 

Fusese oare trădare din partea ei? Nu, n-o putea învinui de trădare. 
Numai în urma intrigilor mârşave ale vărului său, Dolores putuse să 
creadă că dânsul îi devenise necredincios şi ajunsese să-l dispreţuiască 
şi să-l urască. 

Dacă vărul său nu i-ar fi despărţit prin minciunile lui, sărmana 
Dolores n-ar zăcea acum în fundul mării şi totul ar fi fost altfel. 

Numai vărul său era acela care le nimicise viaţa şi care încercase s- 
o distrugă şi pe aceea a Feliciei! 

Să-l pedepsească Dumnezeu aşa cum merită! 

Dacă era o dreptate în ceruri, atunci acel Frank Wilkens va trebui 
să aibă un sfârşit groaznic. 

Chinezul făcu o mişcare şi îl deşteptă astfel pe Crestat din gândurile 
în care se adâncise. 

Se ridică în picioare, se apropie de chinez şi se aplecă asupra lui. 

— Mă auzi? 

— Da, stăpâne. 

— Spune-mi. 

— Apă!... Apă!... ard de sete... 

Crestatul luă o sticlă cu apă care conţinea aproape un litru şi care 
trebuia să-i ajungă pentru multă vreme. Dar chinezul bău, bău... până 
când nu mai rămase nicio picătură. 

— Acum vorbeşte, îl îndemnă Crestatul. 

— Ce vrei spune la mine? 

— Unde o putem găsi pe fata cea albă? 

— Departe, stăpâne, sus la munţi, unde soare arde tare pe stânci. 

Aceste câteva cuvinte îl istoviră atât de tare pe chinez, încât închise 
din nou ochii, începu să geamă şi nu mai putu vorbi nimic. 

„Unde munţii ard în lumina soarelui când răsare”, spusese chinezul, 
vasăzică spre răsărit. 

Crestatul fu cuprins din nou de nelinişte şi nerăbdare. 

De s-ar face odată ziuă, să poată porni mai departe! 

Dar vor putea oare pleca cu chinezul rănit? 

Va trebui însă, căci din pricina lui nu o va lăsa pe Felicia în 
primejdie să moară de sete sau de foame. Fără îndoială că şi suferea 
de sete, căci în acest pustiu nu se găsea niciun izvor, aşa că nici 
animalele nu puteau trăi ne acolo. 

Cât de încet treceau ceasurile! 

În sfârşit, spre răsărit se arătă o geană de lumină. Crestatul se ridică 
şi-l deşteptă pe Roger Hallier. 

— Scoală, căci te-ai odihnit destul şi trebuie să plecăm. 

— Iată, mă scol, răspunse tânărul, apoi se uită spre chinez şi 
continuă: Pe ăsta nu-l vom putea urca în şa. 

Crestatul se aplecă asupra chinezului. 

— Mi se pare că a şi intrat în agonie şi că nu mai are mult de trăit. 

— Nici nu mai simte durerile. 

— Ce facem cu dânsul? 

— Nimic. Nu putem face altceva decât să aşteptăm până când va 
muri. 

— Dar trebuie să plecăm mai departe. 

— Vrei să-l laşi singur în halul în care se află? 

— E în joc o altă viaţă, aceea a Feliciei. 

— Ai dreptate, datoria de oameni ne porunceşte însă să rămânem 
lângă nenorocitul acesta. Noi suntem vinovaţi de moartea lui, căci noi 
am împuşcat catârul, care în cădere i-a zdrobit piciorul. 

— Aşa e, dar vina e de fapt numai a lui, căci a luat parte la răpirea 
Feliciei. Nu sunt om rău şi mi-e milă de orice vietate care suferă... Mi- 
e milă şi de acest chinez, totuşi din pricina lui n-o pot lăsa pe Felicia 
să îndure şi mai departe chinuri, n-o pot lăsa în primejdia în care se 
află. Aşadar, trebuie să plecăm mai departe. 

Roger Hallier trebui să se supună şi pregăti catârii de plecare. 

Crestatul mai scoase din geanta lui o sticlă cu apă şi ceva provizii, pe 
care le puse lângă chinez. 

— Pentru ce faci asta? îl întrebă Roger Hallier. Nu va fi în stare nici 
să bea, nici să mănânce şi suntem în primejdie să ducem şi noi lipsă 
de apă. 

— O fac ca să-mi împac conştiinţa. 

Încălecară şi se depărtară de acolo, fără a mai arunca chinezului o 
singură privire. 


x 


Deznădăjduiţi şi cu desăvârşire istoviţi, Felicia şi Liu-San-Ciang se 
prăbuşiră la pământ. 

— Vom pieri aici de foame şi de sete! strigă chinezul descurajat. De 
ce am făcut păcatul de a te răpi?!... Acum mă loveşte pedeapsa 
cerului. Sunt bogat, aş putea să duc o viaţă fericită şi plină de 
desfătări şi acum va trebui să mor. 

În deznădejdea de care era cuprins, se zvârcolea pe pământ, înălța 
rugăciuni către Buddha, apoi scotea blesteme îngrozitoare, care-o 
făceau pe Felicia să se înfioare. 

După câtva timp se ridică de jos şi se apropie de ea. Ochii îi erau 
injectaţi de sânge, şi faţa schimonosită. 

— Eşti o drăcoaică!... Tu m-ai fermecat şi mi-ai luat minţile!... 
Dacă n-ai fi fost tu, aş fi putut trăi fără griji. Numai tu eşti vinovată de 
tot ce mi se întâmplă! 

Înnebunise oare? 

Liu-San-Ciang întinse mâinile spre ea şi strigă: 

— Nu vreau să mor singur!... Trebuie să vii cu mine! 

Îngrozită, Felicia sări în picioare şi se dădu înapoi. 

El o urmă, dar ea o luă la fugă. 

Ajunse într-un loc unde era o prăpastie adâncă. 

Chinezul urla ca o fiară, scotea sunete neînţelese, gâfâia şi gemea. 

Felicia alergă mai departe pe marginea prăpastiei. 

Să scape, să se ducă departe, numai să nu încapă pe mâna acestui 
nebun furios! 

Cu toată oboseala de care era cuprinsă, alerga cât o duceau 
picioarele. 

Deodată...! 

Un țipăt îngrozitor, care făcu să-i îngheţe sângele în vine, apoi 
tăcere adâncă. 

Felicia se opri şi ascultă.. 

Încă o dată auzi acelaşi țipăt, care de astă dată venea din fundul 
prăpastiei. 

Felicia se uită înapoi. 

Liu-San-Ciang dispăruse, nu-l mai zări nicăieri. 

Îşi dădu seama de ceea ce se întâmplase. În furia lui, Liu-San-Ciang 
alergase după ea pe marginea prăpastiei, făcuse pesemne un pas 
greşit, alunecase şi se prăbuşise în adâncime. 

Pedeapsa dumnezeiască îl ajunsese, căci fără îndoială zăcea acum 
în fundul prăpastiei, cu trupul zdrobit. 

Groaza prin care trecuse, răpise sărmanei fete cele din urmă puteri, 
tremura din tot trupul şi nemaiputându-se ţine pe picioare, căzu 
grămadă la pământ. 

Dumnezeule sfinte, ce chinuri îngrozitoare trebuia să îndure! 

Felicia începu să plângă deznădăjduită. 

Era singură şi părăsită în mijlocul acestui pustiu înfiorător şi nu 
mai putea să aibă nicio nădejde de scăpare. 

O aştepta o moarte înceată, plină de cele mai grozave chinuri. N-ar 
fi oare mai bine să se arunce şi ea în prăpastie, să pună capăt acestor 
suferinţe?! 

Dar nu... nu voia să moară! 

Îşi împreună mâinile, le ridică rugătoare spre cer şi strigă: 

— Dumnezeule Atotputernic, îndură-te de mine, scapă-mă de la 
moarte! 

Dorul de viaţă îi revenise puternic. 

Fără îndoială că tatăl ei şi Roger Hallier o căutau şi poate o vor 
găsi, o vor salva. 

Trebuia sa meargă întru întâmpinarea lor. Felicia începu iar să 
alerge. 

Colo departe, în vale era Sandy Creek, acolo...! 

În fugă se poticni, căzu în genunchi, se răni la mâini, se ridică iar şi 
alergă mai departe. 

— Tată! 

Ca un strigăt deznădăjduit răsună acest cuvânt în pustiul ale piatră 
şi ecoul îl repetă de nenumărate ori. 

Felicia ajunse la un povârniş stâncos şi plin de bolovani. 

Aici trebuia să păşească încet şi cu multă băgare de seamă, dar 
Felicia nu-şi dădu seama de primejdie, alergă mai departe, pietrele 
începură să-i alunece sub picioare, ea căzu şi se rostogoli pe povârniş, 
tot mai repede, căzu în adâncime, lovită şi rănită de pietrele care se 
prăbuşeau odată cu dânsa. 

Era oare sfârşitul?!... 

Nu mai simţi nimic şi îşi pierdu cunoştinţa. 

Abia după vreme îndelungată îşi veni din nou în simţiri. 

Ce se întâmplase? 

Amintirea îi reveni încetul cu încetul. 

Era o adevărată minune că lavina de piatră care se prăbuşise peste 
dânsa, n-o zdrobise, n-o îngropase de vie. Trupul o durea, era lovită, 
totuşi putea să se mişte. 

Dar ce îi folosea că mai trăia? Tot era pierdută şi poate ar fi fost 
mai bine pentru dânsa, dacă şi-ar fi găsit o moarte repede. 

O sete grozavă o chinuia. 

Deodată i se păru că aude în apropiere murmurul unui pârâu. Îşi 
adună toate puterile se ridică de jos, se îndreptă spre locul de unde 
auzea zgomotul apei şi căută, dar nu găsi nimic. 

Pesemne că o înşelase auzul. Însă zgomotul se auzea mereu, îi suna 
în urechi, părea să se apropie cu fiece pas pe care îl făcea, puterile 
însă o părăsiră, nu mai putu merge înainte, se prăbuşi şi îşi pierdu din 
nou cunoştinţa. 


351. Un bun camarad 


Mabel Stanley fu destul de isteață să afle adresa consulului Van 
Straten. În acest scop se duse îndată la biroul popularei unde i se 
dădură informaţiile necesare. Biroul era chiar în clădirea prefecturii 
poliţiei de unde comisarul voise s-o dea afară. Poliţiştii o duseseră 
însă numai până în gang, unde o lăsară singură. 

După ce află astfel adresa pe care o căuta, ieşi în stradă, luă o 
maşină şi plecă la locuinţa consulului unde ceru să vorbească cu 
contele de Martigny. 

Acesta fu chemat, Mabel îi spuse cine este şi îi povesti pe scurt tot 
ce se întâmplase. 

— Logodnicul meu a fost arestat şi te rog să-l ajuţi să-şi recapete 
libertatea, domnule conte. 

— Voi face cu plăcere tot ce-mi va sta în putinţă, spre a-l scoate din 
această încurcătură. Mă voi duce chiar acum cu dumneata la 
prefectura poliţiei şi îi voi lămuri pe funcţionarii de acolo că au făcut 
o greşeală. 

Se urcară în maşina pe care Mabel Stanley o oprise şi plecară spre 
prefectura de poliţie. 

Ajungând aici cerură să vorbească cu comisarul care o dăduse afară 
pe Mabel. Dar acesta nu vru să-i primească, spunând că e foarte 
ocupat cu alte afaceri mai urgente. Văzând aceasta, Mabel Stanley 
intră fără voie în odaia comisarului şi contele de Martigny o urmă. 

Când comisarul o zări pe tânăra fată, care se arăta atât de energică 
şi nu se sinchisea de refuzul lui de a o primi, nu putu să-şi stăpânească 
un zâmbet. Cu asta Mabel câştigase partida pe jumătate. 

— În definitiv, ce pofteşti? o întrebă comisarul. 

— Să dai drumul logodnicului meu, îi răspunse Mabel scurt. 

— Nu se poate, căci mai întâi trebuie să stabilim dacă nu e într- 
adevăr Xenophon Hypergos. 

— Ştii ceva, domnule comisar? E o jignire nemaipomenită pe care o 
aduci logodnicului meu, luându-l drept un pungaş. Doar are o 
înfăţişare de om cinstit şi cumsecade! 

Spunând aceste cuvinte, îi aruncă comisarului o privire atât de 
mâniată, încât acesta fu nevoit să zâmbească iar. 

—  Găsesc foarte frumos din partea dumitale că iei cu atâta 
stăruinţă apărarea logodnicului dumitale. 

Mabel Stanley avu un zâmbet plin de mândrie şi răspunse: 

— N-am nevoie de admiraţia dumitale, domnule comisar. Iată, aici 
am pe contele de Martigny care îl cunoaşte foarte bine pe domnul 
Raul Bernard. Şi îţi va adeveri că nu e Xenophon Hypergos. Te rog să-l 
chemi pe logodnicul meu, spre a-l confrunta cu domnul conte de 
Martigny şi vei vedea ce greşeală ai făcut. 

— Vasăzică dumneata îmi porunceşti ce trebuie să fac? răspunse 
comisarul bine dispus. 

— Da, şi prin aceasta vreau să-ţi dau putinţa să-ţi îndrepţi greşeala 
de neiertat pe care ai făcut-o arestându-l pe logodnicul meu. 

Comisarul se adresă contelui de Martigny, întrebându-l: 

— Îl cunoaşteţi pe domnul Raul Bernard? 

— Ba suntem chiar buni prieteni. 

— Dumneavoastră vă puteţi legitima? 

— Fireşte că da. 

Contele de Martigny îi întinse actele sale, pe care comisarul le 
cercetă cu luare-aminte. 

— Eşti funcţionar al firmei Van Straten? 

— Da. 

— Dacă e aşa, te socotesc ca un martor vrednic de toată încrederea 
şi dacă îmi dai asigurarea că cel arestat e într-adevăr domnul Raul 
Bernard din Marsilia, îi voi da drumul. Voi da chiar acum ordin să fie 
adus aici. 

Comisarul sună şi când un funcţionar intră în birou la chemarea lui, 
îi porunci să-l aducă pe Raul Bernard din celula unde era închis. 

După scurt timp Raul apăru în birou şi îndată ce-l zări pe contele de 
Martigny, îi întinse amândouă mâinile şi zise cu aprindere: 

— Îţi mulţumesc că ai venit. Acum cred că mi se va da drumul din 
închisoare. 

Contele de Martigny se întoarse spre comisar şi îi zise: 

— E într-adevăr domnul Raul Bernard, şi dacă e nevoie, pot întări 
mărturia mea prin jurământ. Acum văd şi eu că aţi făcut o greşeală 
prin arestarea lui şi nu mai încape nicio îndoială că adevăratul escroc, 
grecul Xenophon Hypergos, v-a scăpat printre degete cu ajutorul 
paşaportului pe care l-a furat de la domnul Bernard. 

— Din nefericire aşa este, dar vom pune mâna pe dânsul. 

— Cu mine ce mai aveţi de gând să faceţi? întrebă Raul Bernard. 

— Dumneata poţi să pleci, căci eşti liber, îi răspunse comisarul. 

— Slavă Domnului! Drept să spun, nu-mi plăcea defel celula în care 
m-aţi închis. Nici n-am putut să privesc prin fereastră ca să-mi treacă 
timpul şi afară de asta oamenii dumneavoastră sau purtat cu mine ca 
şi când aş fi fost într-adevăr un răufăcător. Dacă îl veţi prinde pe grec, 
vă rog să-i luaţi paşaportul meu şi să mi-l înapoiaţi. 

— Ți-l voi trimite, numai să-mi dai adresa unde vei putea fi găsit. 

— O voi da îndată ce voi trage la un hotel. Înainte de a pleca însă, 
dă-mi voie să vă mai spun ceva, domnule comisar, dar să nu vă 
supăraţi. Prin arestarea mea, atât dumneavoastră cât şi oamenii 
dumneavoastră v-aţi făcut de râs. 

— De ce? 

— Paşaportul are doar o fotografie a posesorului său, dar nici 
dumneavoastră, nici oamenii dumneavoastră nu v-aţi gândit să vă 
uitaţi la fotografie, altminteri aţi fi văzut îndată că nu sunt grecul 
Xenophon Hypergos. 

Comisarul îşi muşcă buzele, cu ciudă. 

— Ai dreptate, recunoscu el şi abia acum luă paşaportul spre a se 
uita la fotografie. Aşa e, continuă el apoi, paşaportul acesta are o 
fotografie care nu seamănă defel cu dumneata. Te rog să-mi ierti 
greşeala pe care o regret foarte mult. 

Spre a-i dovedi că nu e supărat defel, Raul Bernard îi întinse mâna 
şi zise: 

— Primirea care mi s-a făcut la Sidney n-a fost tocmai frumoasă, 
dar sper că în schimb şederea mea în acest oraş va fi mai plăcută. 

— Noi nu te vom mai supăra cu nimic, făcu comisarul. 

Îşi luară rămas bun de la el şi plecară. În gang, Raul Bernard apucă 
mâna tinerei fete şi o strânse cu recunoştinţă. 

— Îţi mulţumesc, dragă Mabel, că ai intervenit cu atâta energie 
pentru mine. 

Ea zâmbi şi îl întrebă: 

— Şi pentru asta îmi mulţumeşti numai cu o strângere de mână? 

— Ba nu, nu numai cu atât. 

Raul Bernard se aplecă spre ea şi o sărută. Apoi îi mulţumi încă o 
dată şi contelui de Martigny, dar cu prilejul acesta văzu că acesta era 
foarte trist şi abătut. 

— Ce ai, domnule conte, pari să fii foarte îngrijorat? 

— Da, sunt tare mâhnit, căci nenorocirile se ţin lanţ de ai mei. 

— Ce s-a întâmplat iar? 

— Vaporul „Paragon” a fost prins de taifun şi s-a scufundat, aşa că 
sora şi cumnatul meu au pierit în valurile mării. Felicia care a plecat 
cu tatăl ei în munţi, a fost răpită de un chinez şi nu ştim unde se află. 
Până acum nu i s-a dat încă de urmă. 

— Felicia a fost răpită?... 

Mabel simţi un junghi în inimă, când văzu pe Raul Bernard 
îngălbenindu-se ca moartea la auzul acestei ştiri. 

Pe când mergeau pe stradă, contele Martigny trebui să-i 
povestească cu amănunţime tot ce se întâmplase şi Raul Bernard îi 

sorbea cuvintele. 

— Ce măsuri s-au luat pentru salvarea Feliciei? întrebă el cu 
înfrigurare. 

— Tatăl ei şi Roger Hallier au plecat s-o caute. 

— Asta nu e de ajuns!i Trebuie luate şi alte măsuri. Ce vor putea 
face numai doi oameni singuri, fără alt ajutor?... Nimic, sau prea 
puţin, căci ei nu vor putea cerceta toţi munţii. 

— Dar ce să mai facem? 

— Tot ce va fi cu putinţă. 

Contele de Martigny ridică din umeri cu o mişcare prin care voia 
să-şi arate părerea de rău. 

— Am cerut şi ajutorul poliţiei şi aceasta a postat oameni la toate 
barierele oraşului pentru a supraveghea pe toţi acei care vor intra în 
Sidney şi să poată prinde astfel pe chinezi, dar mai mult nu vrea să 
facă poliţia. Poliţiştii de la postul din Sandy Creek au luat şi ei parte la 
căutarea Feliciei, nu ştiu însă dacă mai continuă sau au încetat 
căutarea. 

— Chiar dacă şi acel detaşament ar căuta mai departe, ar fi încă 
prea puţin. 

— Ce ne sfătuieşti dumneata să mai facem? 

— Să luăm un aeroplan, cu care vom zbura pe deasupra munţilor şi 
aşa vom putea căuta mai uşor şi mai repede. 

Contele de Martigny se opri în loc şi îşi duse mâna la frunte. 

— Cum de nu m-am gândit?!... Negreşit că asta e calea cea mai 
bună. Şi odinioară în Groenlanda i-am găsit pe naufragiaţi tot cu 
ajutorul unui avion. Dacă m-aş fi gândit mai devreme la acest mijloc 
atât de bun, azi Felicia ar fi în siguranţă. 

— Să sperăm că nu e încă prea târziu. Unde e un birou al unei 
societăţi de navigaţie aeriană? 

— Vrei să te duci chiar acum acolo? 

— Fireşte că da. 

— Atunci să luăm o maşină. 

Alergară spre staţia cea mai apropiată de automobile, se urcară 
într-unul din ele şi plecară spre biroul societăţii „Australian-Aero- 
Llyd”. 

Toţi erau cuprinşi de înfrigurare şi li se părea că maşina merge prea 
încet. Când ajunseră la societatea de navigare aeriană, li se păru 

foarte lung timpul până când fură primiţi de unul din directori. 

În sfârşit se văzură în biroul acestuia şi Raul Bernard putu să-i 
spună despre ce este vorba şi ce vrea de la dânsul. 

— Avem nevoie de un aeroplan, dar foarte repede. 

ÎI lămuri pe director pentru ce scop îi trebuie avionul şi încheie cu 
cuvintele: 

— Eu voi suporta toate cheltuielile şi dacă e nevoie voi plăti 
înainte; dumneata spune-mi numai suma pe care trebuie s-o plătesc. 

Directorul i-o numi şi Raul Bernard îi dădu îndată un cec. 

— Când putem pleca? mai întrebă el. 

— Voi chema chiar acum la telefon pe şeful aeroportului şi îl voi 
întreba când poate pune un avion la dispoziţie. 

Directorul vorbi la telefon, apoi zise lui Raul Bernard: 

— Dacă doreşti, plecarea poate avea loc peste o jumătate oră. 

— Foarte bine. Şi eu voi pleca cu acest avion, aşa că mă duc chiar 
acum la aeroport. 

Apoi se întoarse spre contele de Martigny şi adăugă: 

— Pe dumneata, dragă domnule conte, te rog să fii atât de bun să 
te ocupi de domnişoara Stanley şi să îngrijeşti de o cameră într-un 
hotel mai bun. 

— Cu plăcere, domnule Bernard, răspunse contele de Martigny. 

Dar Mabel se amestecă în vorbă şi zise: 

— Nu e nevoie să-l supărăm pe domnul conte, căci şi eu voi pleca 
cu tine. 

— Cum, vrei să mă însoţeşti? 

Mabel Stanley dădu cu hotărâre din cap. 

— Da, nu vreau să te las singur. 

— Gândeşte-te, dragă Mabel, că un asemenea zbor pe deasupra 
munţilor e foarte primejdios. 

— Nu mă voi da înapoi nici de la cea mai mare primejdie şi tocmai 
pentru că zborul e periculos, vreau să rămân lângă tine. 

Raul vru să mai răspundă ceva, Mabel Stanley îi făcu însă semn să 
tacă şi zise: 

— Nu mai pierde timpul cu vorba, căci hotărârea mea e 
nestrămutată. 

Directorul le puse la dispoziţie un automobil al societăţii care îi 
duse la aeroport. Când ajunseră acolo, văzură cum oamenii scoteau 

tocmai un avion din hangar, care era destinat pentru ei şi gata de 
plecare. Era un monoplan tip „Sport”; fusese ales pentru acest zbor 
pentru uşurinţa cu care putea îi condus şi care se putea urca foarte 
repede în aer. 

Pilotul se apropie de ei, îi salută şi îi rugă să-i spună şi lui care era 
scopul zborului. 

Când află că vor pleca spre munţi, faţa lui luă o expresie plină de 
îngrijorare. 

— E o încercare foarte îndrăzneață, zise el, căci dacă vom avea cel 
mai mic defect la maşină, vom fi pierduţi deoarece în munţi nu e chip 
să aterizăm. 

— Vasăzică n-o vom putea lua cu noi nici pe aceea pe care o 
căutăm, dacă o vom găsi? 

— Nici nu ne putem gândi la aşa ceva. 

— În cazul acesta tot zborul nostru n-ar avea niciun rost? 

— Ba da, căci vom putea slabi locul unde se află şi atunci va putea 
merge cineva călare pe catâri, ca s-o ia de acolo. Altfel nu se poate 
face. 

— Dacă e aşa, să nu mai pierdem timpul şi să plecăm. 

— Eu sunt gata. 

Pilotul păşi spre avion. Şi pe când cei trei îl urmau, Raul Bernard se 
adresă contelui de Martigny şi îl întrebă: 

— Până la Sandy Creek se poate merge cu automobilul, nu-i aşa? 

— Cred că da, căci atunci când Felicia, împreună cu soţia mea şi 
alte fete au fost răpite de traficanţii de carne vie, au fost duse până 
acolo cu o maşină. 

— La Sandy Creek vom putea găsi câţiva catâri? 

— Negreşit că da. 

— Te rog dar să îngrijeşti de o maşină bună care să ne aştepte aici 
la aeroport, când ne vom întoarce. Ai grijă să ia şi tot de ce putem 
avea nevoie pe drum. 

— Voi face aşa cum spui şi vei găsi maşina pregătită de plecare, 
îndată ce te vei întoarce. 

Când se apropiară de aeroplan, Raul Bernard o mai întrebă o dată 
pe Mabel Stanley: 

— N-ar fi mai bine să rămâi şi să mă aştepţi aici? 

Drept răspuns Mabel clătină numai capul şi se urcă în avion. 


LATA 


Văzând că toate stăruinţele lui ar fi zadarnice, Raul Bernard nu mai 
zise nimic, ci se urcă şi el în avion. 

— Legaţi-vă cu curele, le zise pilotul. 

Amândoi îi ascultară sfatul. 

În clipa când pilotul vru să dea ordin oamenilor săi să pună 
motorul în mişcare, Raul Bernard strigă: 

— Staţi! 

Pilotul se întoarse spre el şi îl întrebă: 

— Ce mai vrei? 

— Avem o paraşută cu noi în aeroplan? 

— Pentru ce? 

— Mi-a venit o idee. 

— Nu cumva ai de gând să... 

— Ba da... Unde e paraşuta? 

— Chiar sub scaunul pe care şezi dumneata. 

Raul Bernard se ridică de la locul său, scoase paraşuta la iveală, iar 
pilotul îi arătă cum trebuie s-o fixeze de trup şi cum să se servească de 
ea. 

— Stai, că mai e ceva, zise Raul Bernard. Vreau să iau cu mine 
pâine şi apă, o sticlă cu rachiu, şi puţină ciocolată. Unde găsesc toate 
acestea? 

Pilotul trimise pe un mecanic să aducă de la cantină lucrurile 
cerute. Pe când acesta se depărta, Raul Bernard se aplecă din avion şi 
zise contelui de Martigny: 

— Eu nu mă voi întoarce cu aeroplanul, aşa că te rog pe dumneata 
să vii cu maşina la Sandy Creek, să îngrijeşti acolo de ajutoare şi de 
catâri, care vor veni în munţi să ne ia, pe mine şi pe Felicia. La 
întoarcere îţi va spune pilotul locul unde ne aflăm. 

Acesta se amestecă în vorbă şi zise: 

— Ceea ce vrei să faci dumneata nu mai e o faptă îndrăzneață, ci 
curată nebunie. 

— Se poate, dar nu mi-e teamă. 

— Ai mai sărit vreodată cu paraşuta? 

— Până acum n-am avut prilejul, dar la urma urmei cu orice 
trebuie făcut odată un început. 

Atât pilotul cât şi contele de Martigny îşi dădură seama că nu le va 
fi cu putinţă să-l abată de la hotărârea lui, şi nu mai făcură nicio 

încercare în această privință. Nici Mabel Stanley nu mai stărui, ci îl 
lăsă în voia lui, dar sufletul tinerei fete era trist şi îndurerat. 

Vasăzică atât de mult o iubea pe Felicia de Martigny, încât făcea 
orice pentru dânsa, îşi punea chiar viaţa în primejdie?! 

Mai putea oare să aibă nădejde de a-l cuceri pentru dânsa? 

Sărmana fată era foarte abătută şi trebui să lupte din răsputeri 
pentru a-şi stăpâni plânsul. 

Nu voia să arate nimănui ce se petrecea în sufletul ei îndurerat, aşa 
că îşi încleştă dinţii şi tăcu. 

Mecanicul se întoarse şi îi dădu lui Raul Bernard un săculeţ. 

— Aici e tot ce ai cerut, domnule Bernard. Leagă săculeţul de brâu, 
ca să nu te încurce în mişcări.. 

Raul îi urmă sfatul, apoi strigă pilotului: 

— Gata, putem pleca! 

Elicea aeroplanului începu să se învârtească zbârnâind, aparatul 
alunecă lin, apoi începu să se ridice încet în văzduh, se urcă tot mai 
sus, se roti o dată deasupra aerodromului, pe urmă îşi luă cursul spre 
munţi. 

Pilotul zbură deasupra tuturor văilor, cercetă toate înălțimile, în 
cruciş şi-n curmeziş, nelăsând niciun colţişor necăutat. Spre a da lui 
Raul Bernard putinţa să vadă mai bine, zbură foarte jos, deşi această 
manevră era primejdioasă. Raul Bernard era în legătură cu pilotul 
printr-un tub acustic, aşa că puteau vorbi unul cu altul fără să se mişte 
de la locurile lor. 

După vreo două ore de zbor, pilotul zise: 

— În curând va trebui să ne întoarcem. 

— Dar n-am cercetat încă toţi munţii. 

— Am cercetat acum partea dinspre miazănoapte, mâine vom 
cerceta şi restul. 

— Cred că se află în partea de la miazănoapte, căci pe acolo e 
Sandy Creek şi de aici a fost răpită. 

— Dar se poate ca răpitorii să fi luat drumul spre miazăzi. 

Deodată Mabel Stanley se aplecă înainte şi făcu un semn lui Raul 
Bernard. 

— Priveşte, ce este colo jos? întrebă ea. 

Raul se uită, dar nu putu zări nimic desluşit. 

— Coboară ceva mai jos, strigă el pilotului prin tubul acustic. 

— Nu cumva ai zărit-o? 

— Poate să fie ea. Treci pe deasupra povârnişului pietros pe care îl 
vezi la stânga noastră. 

Pilotul se îndreptă într-acolo, făcând o curbă plană. 

— Acolo, e cineva! 

— Ea este? 

— Nu se poate desluşi bine, dar cine alta poate să fie? În orice caz, 
voi sări acum cu paraşuta. 

— Ca să poţi sări, trebuie să te urci pe aripă. 

Raul Bernard desfăcu cureaua cu care era legat de scaunul său şi 
începu să se urce pe una din aripile aeroplanului, ceea ce era cu atât 
mai greu şi mai primejdios, cu cât avea de luptat împotriva curentului 
de aer foarte puternic. Se prinse bine cu mâinile de marginea aripii şi 
înaintă cu mare băgare de seamă până la capătul ei. 

Pilotul îi dăduse toate lămuririle cum să procedeze, aşa că aşteptă 
semnul lui, şezând pe marginea aripii şi ţinându-se bine cu mâinile. 

Pilotul ridică braţul şi Raul Bernard îşi dădu drumul în adâncimea 
înfiorătoare. 

Mabel Stanley, neputându-se stăpâni, scoase un țipăt strident de 
spaimă, apoi închise ochii ca să nu mai vadă nimic. Îşi împreună 
mâinile şi se rugă: 

— Dumnezeule sfinte, ocroteşte-l, fă să ajungă teafăr la pământ! 

În primele clipe de cădere, Raul Bernard îşi pierdu cunoştinţa, dar 
îşi reveni repede. 

Oare nu se va deschide paraşuta? 

Deodată... o smucitură puternică... 

Paraşuta se deschisese şi plutind lin în aer îl ducea spre pământ. 

Când ajunse jos, paraşuta se lăsă peste, dânsul. Raul ieşi de sub ea 
şi se uită în jurul său.. 

Era la o depărtare de vreo mie de metri de făptura pe care o zărise 
din avion. 

Era oare aceea pe care o căuta?... 

Între timp pilotul se uită la indicatorul de nivel al rezervorului cu 
benzină. 

Era timp să se întoarcă, dacă nu voia să rămână fără combustibil şi 
să fie nevoit să aterizeze în pustiul acela. 

Ar fi vrut să afle dacă făptura pe care o zăriseră era într-adevăr 

Felicia de Martigny, căci Raul Bernard i-ar fi făcut semne, dar nu mai 
avea timp să aştepte. 

Întoarse deci avionul şi luă iar cursul spre Sidney. 

Mabel Stanley, care nu mai era îngrijorată de soarta iubitului ei, se 
adânci în gânduri triste. 

Îşi spunea în sinea ei: 

— Acum Raul va ajunge la Felicia, o va salva şi dacă o va întreba 
din nou dacă vrea să-i fie soţie, îi va mai putea răspunde ea nu? Nu 
mai pot avea nicio nădejde şi trebuie să renunţ la dânsul, îşi zise, ea 
mai departe. 


352. Salvaţi 


Sufla un vânt destul de puternic, umflând pânza, aşa că barca în 
care se aflau naufragiaţii, înainta repede. 

Timonierul făcea sforțări aproape supraomeneşti, căci singur 
mânuia cârma şi pânza fără întrerupere, zi şi noapte. Misionarul vru 
să-i ia locul, ca să-i dea răgaz să se odihnească, dar timonierul nici nu 
voia să audă de aşa ceva. 

— E mai bine să rămân eu la cârmă, răspunse el, fiindcă dumneata 
nu te pricepi la mânuirea ei şi dacă cumva se schimbă vântul deodată, 
atunci se poate întâmpla uşor o nenorocire. 

Luaseră cu ei destule fructe şi apă de pe insulă, aşa că în privinţa 
aceasta nu duceau nicio grijă. 

Dolores şedea tăcută în mijlocul bărcii şi se uita cu privirea 
pierdută în largul mării. 

Erau de două zile şi o noapte pe drum, când în sfârşit timonierul îl 
rugă pe Tobias Mellor: 

— Vino, te rog, la cârmă, căci nu mai pot. Mi se închid ochii de 
somn şi trebuie să mă odihnesc puţin. 

După ce timonierul îi arătă cum să mânuiască pânza şi cârma, 
misionarul îi luă cu plăcere locul. 

Timonierul se întinse în fundul bărcii, închise ochii şi adormi 
îndată, căci era la sfârşitul puterilor sale. 

Misionarul mânui cârma şi pânza bărcii cu multă îndemânare, ca şi 
când ar fi fost marinar de meserie. Era fericit că putea face şi el ceva, 
spre a ajunge mai repede la ţărmul continentului. 

— Trecuse de miezul nopţii, când zări deodată o lumină în 
depărtare. Se ridică în picioare şi se uită cu mai multă încordare într- 
acolo. 

Da, erau lumini... lumini în mijlocul mării! 

Se mişcau... se apropiau de barcă! 

Un vapor!... 

Misionarul legă bine cârma, apoi se duse la timonier şi îl deşteptă. 

— Ce s-a întâmplat? îl întrebă acesta, ameţit de somn. 

— Un vapor se apropie de noi. 

Ca prin farmec timonierului îi pieri somnul şi sări în picioare. 

— Unde e? 

Misionarul arătă în directa unde se zăreau luminile şi atunci le văzu 
şi timonierul. 

— E într-adevăr un vapor şi după multele lumini care se văd, 
trebuie să fie un vapor foarte mare de pasageri. 

— Ne va lua pe bord! 

— Nu cred. 

— De ce? 

— Fiindcă nu are cum să ne vadă. 

— Trebuie să strigăm. 

— Nu ne va auzi nimeni. Afară de asta nu vine spre noi, ci va trece 
la o depărtare destul de mare. 

— Nu putem să ne apropiem de dânsul şi să-i încrucişăm calea? 

— Nu va fi cu putinţă, căci vaporul merge prea repede. 

— Vasăzică m-am bucurat degeaba? 

— Nu, căci dacă nu ne va lua acest vapor cu el, vom găsi altul. 
Descoperirea dumitale este de mare preţ, fiindcă acum ştim că ne 
aflăm pe linia pe unde trec multe vapoare. Ne vom aţine pe aici şi 
vom aştepta altele. În timpul zilei va fi mult mai uşor să fim văzuţi şi 
atunci vaporul se va opri, se va apropia de noi şi ne va lua pe bord. 
Acum nu va mai fi nevoie să rătăcim multă vreme pe mare. 

Se întâmplă aşa cum spusese timonierul. Vaporul pe care îl zărise 
misionarul nu se apropie de ei, ci trecu la o depărtare mare înainte şi, 
după scurt timp, luminile lui dispărură în întunericul nopţii. 

— Ce facem, ne oprim? întrebă Tobias Mellor, aşteptând cu 
încordare ce se va mai întâmpla. 

— Ba mergem înainte, căci nu putem să ne oprim, dar nu ne vom 

depărta din locurile acestea. 

Timonierul luă iar conducerea bărcii, deoarece misionarul nu se 
pricepea să vâslească împotriva vântului, aşa că s-ar fi depărtat prea 
mult de linia pe care se aflau şi unde aveau putinţa să fie întâlniți de 
alte vapoare. 

— Când vom întâlni oare alt vapor? întrebă misionarul, aşezându- 
se lângă timonier. 

— Habar n-am, dar cred că nu va mai dura mult. 

— Eşti sigur că ne aflăm pe o linie pe unde trec vapoarele? 

— Cu desăvârşire sigur, aşa că nu trebuie să ne fie teamă că vom fi 
dezamăgiţi în aşteptările noastre. 

Dolores dormise şi nu ştia nimic din tot ce se petrecuse în timpul 
nopţii. A doua zi dimineaţă rămase foarte surprinsă, când află că se 
întâlniseră cu un vapor de călători. 

Se părea că teama ei nu se va adeveri şi călătoria îndrăzneață pe 
care o întreprinseseră se va sfârşi cu bine. 

La un moment dat misionarului i se păru că vede o trâmbă de fum, 
dar nu apăru niciun vapor, aşa că rămase încredinţat că se înşelase. 

Ziua trecu, apoi noaptea şi din nou se iviră zorile. 

— Poate astăzi vom fi mântuiţi din situaţia grea în care ne aflăm, 
gândi Dolores. 

Misionarul descoperi din nou o trâmbă de fum. 

— O vedeţi? întrebă el. 

— Da. 

Aşteptară să vadă şi vaporul, dar acesta nu apăru nici de astă dată. 

Deodată timonierului îi veni un gând. 

— Să ştiţi că plutind fără ţintă şi fără să ne putem îndrepta, ne-am 
depărtat de linia pe care trec vapoarele. Pe când noi aşteptăm aici, 
vapoarele trec la depărtare mare. 

Trase frânghia pânzei ca s-o întindă mai bine şi să mărească viteza 
bărcii, pe care o îndreptă în direcţia în care zăriseră trâmbele de fum. 
Bineînţeles că nu ajunseră vaporul din urmă şi nici nu-l mai zăriră 
măcar, aşa că rămaseră iar în aşteptare. 

Era o încercare grea pentru răbdarea lor şi de multe ori timonierul 
ocăra şi înjura de zor. Dar misionarul îl îmbărbăta: 

— Dacă am fi încercat să mergem mai departe, în căutarea coastei 
continentului, tot n-am fi ajuns încă şi ne-am fi aflat într-o situaţie şi 

mai grea, căci n-am fi ştiut unde ne aflăm şi nici încotro mergem. Mai 
bine să mulţumim lui Dumnezeu că aici unde suntem, avem putinţa să 
întâlnim un vapor şi să fim luaţi pe bordul lui. 

Spre seară, pe când erau obosiţi de mult ce priviseră în largul 
mării, zăriră deodată un alt vapor. 

În acelaşi timp vântul porni să bată ceva mai tare. 

— De astă dată cred că suntem salvaţi! strigă timonierul vesel şi luă 
cursul spre vapor. 

Barca înainta cu iuţeală, ca şi când ar fi fost vorba să câştige o 
cursă de întrecere. 

Cei de pe vapor îi vor vedea oare? 

Mai erau încă la o depărtare de câteva mile de vapor, aşa că n-ar fi 
avut niciun rost să strige sau să facă semne. 

Se apropiau mereu de vapor, totuşi va fi greu să-l ajungă. 

Dacă l-ar scăpa şi pe acesta, atunci dezamăgirea şi deznădejdea lor 
va fi prea mare! 

Deodată văzură că vaporul şi-a încetinit mersul, apoi se opri. 

Fără îndoială că fuseseră văzuţi şi acum îi aşteptau să se apropie. 

Misionarul se uită la Dolores, dădu din cap şi zise numai un singur 
cuvânt: 

— Salvaţi! 


353. Furtul 


Ethel Drof veni la ora hotărâtă în cofetărie şi se bucură când îl găsi 
acolo pe Alfred Bergere aşteptând-o cu nerăbdare. 

Dar de astă dată în ochii lui nu se mai ivi sclipirea de bucurie pe 
care o avusese cu o zi înainte când o zărise. 

Faţa lui avea o expresie de îngrijorare, aşa că după ce luă loc la 
masă, Ethel îl întrebă cu teamă: 

— Ce ai, domnule Bergère? Nu te simţi bine? 

El avu un zâmbet silit. 

— Ce te face să crezi aşa ceva, dragă domnişoară? 

Ea ridică încurcată din umeri şi zise: 

— Astăzi eşti cu totul altfel de cum te-am cunoscut. Ai o expresie 
stranie pe care n-am văzut-o la dumneata în zilele din urmă. 

— Ai ochi foarte, buni, domnişoară Ethel. N-am crezut că vei 

observa de la primă vedere că nu sunt în apele mele. După cum ţi-am 
spus, am luat cam uşor ştirea concedierii mele, deşi îmi dădeam foarte 
bine seama că îmi va fi nespus de greu să găsesc un alt loc. Cum 
lucram însă de mai multă vreme la o invenţie importantă, viitorul nu 
mă îngrijora. Nu-ţi voi spune amănunte despre invenţia mea, căci o 
femeie n-are destule cunoştinţe spre a le putea înţelege şi a le preţui 
valoarea. Vreau numai să-ţi spun că am crezut să-mi pot întrebuința 
timpul pentru perfecţionarea invenţiei mele, pe care s-o vând apoi 
unei firme mari şi să scap astfel de grijile vieţii de toate zilele. Spre 
marea mea spaimă însă, am descoperit azi dimineaţă că toate 
planurile şi însemnările mele au dispărut fără urmă. 

Ethel Drof se sperie şi păli. 

— Pentru Dumnezeu, ţi-au fost furate?! murmură ea. 

— Altă explicaţie nu există, răspunse tânărul inginer cu gravitate. 
Probabil că unul din colegii mei a aflat că lucrez în taină la o invenţie 
şi pentru a mă împiedica să ajung la un bun rezultat, mi-a furat toate 
planurile. 

— Planurile le păstrai acasă? 

— Fireşte; lucram la ele în timpul meu liber. 

— Mama dumitale ştia ceva despre această invenţie? 

— Da, căci până acum n-am avut niciodată vreo taină față de 
mama mea, aşa că i-am spus şi de invenţia la care lucram. 

— Ştie că planurile ţi-au fost furate? 

Tânărul inginer dădu grav din cap şi răspunse: 

— Azi dimineaţă când am descoperit dispariţia planurilor, am fost 
atât de tulburat încât n-am putut să-i ascund trista întâmplare. 

— Cred că a fost şi ea foarte supărată? întrebă Ethel cu 
compătimire. 

Alfred Bergère îşi rezemă capul în mâini şi scoase un suspin adânc. 

— A fost îngrozitor! Niciodată nu m-a atins ceva atât de amar ca 
plânsul sărmanei mele mame. Era deznădăjduită, fiindcă se crede 
vinovată. Îmi spunea că nu s-a gândit niciodată că s-ar putea fura ceva 
din locuinţa noastră. Locuim de douăzeci de ani acolo şi niciodată n-a 
lipsit ceva. Dacă ni s-ar fi furat banii, n-ar fi fost atât de rău... Dar n- 
are niciun rost să-ţi mai povestesc amănuntele, dragă domnişoară 
Ethel. Aveam de gând nici să nu-ţi spun ceva despre acest furt, şi văd 
că mi-am încălcat cuvântul faţă de dumneata. 

Ethel Drof îl privi nedumerită şi îl întrebă: 

— Ţi-ai încălcat cuvântul?... Cum asta? 

— Da, căci ţi-am făgăduit să fiu întotdeauna vesel când ne vom 
întâlni şi să nu-ţi vorbesc niciodată de grijile mele. 

— Ţi-e teamă că m-aş putea supăra pe dumneata, dacă îmi 
împărtăşeşti şi mie necazurile dumitale? 

Alfred Bergere avu un zâmbet obosit. 

— Asta nu, însă presupun că îţi vei fi închipuit altfel ceasurile pe 
care le vei petrece cu mine şi vei pleca întristată dacă vei auzi numai 
lucruri rele din gura mea. 

— E adevărat că ar fi mai frumos dacă n-ai avea griji, dragă 
domnule Bergère, dar dacă vrem să fim adevăraţi camarazi, trebuie să 
ducem şi greul împreună. Doar aşa ne-am înţeles ieri şi mi-ai făgăduit 
că te vei ţine de cuvânt. 

— Vezi că povara de griji pe care o am de dus e prea grea. Tocmai 
acum mi-ar fi fost mai plăcut ca viaţa mea să-şi urmeze cursul 
obişnuit. Dacă aş fi avut postul, aş fi putut lucra mai departe la 
invenţia mea, dar chiar în clipa când se părea să mi se împlinească o 
dorinţă pe care am avut-o demult, totul se ridică împotriva mea şi 
vrea să mă doboare. 

Pe când la primele cuvinte se uitase adânc în ochii tinerei femei, 
aşa că aceasta putea să-i ghicească gândurile, acum îşi plecă privirea 
şi se depărtă chiar puţin de ea, ceea ce ei îi pricinui o mare durere. 

Cu câtă bucurie ar fi ascultat acum o mărturisire de dragoste din 
partea lui! 

Ce fericită ar fi fost, dacă l-ar fi auzit spumându-i că o iubeşte 
numai pentru ea şi o doreşte aşa cum este. 

Pesemne însă că destinul nu voia ca dânsa să aibă parte de o 
asemenea fericire. Totuşi nu pierdu încă toată speranţa. 

Se luptă din răsputeri spre a-şi înăbuşi tulburarea şi a se arăta 
liniştită. Însă dorul ei de un cuvânt blând şi dulce era atât de mare, 
încât nu-şi putu opri întrebarea: 

— De ce ai fi dorit tocmai acum să...? 

Alfred Bergere ridică amândouă mâinile cu un gest rugător şi zise: 

— Te implor nu mă întreba, domnişoară Ethel... nu mă întreba 
acum, căci n-aş putea să-ţi dau niciun răspuns. 

Cu o mişcare nestăpânită ea îi luă mâna, o strânse cu putere şi zise: 

— Dar mai târziu... nu-i aşa?... mai târziu când totul se va fi 
îndreptat spre bine... atunci îmi vei spune ceea ce îmi ascunzi acum? 

Alfred Bergère avu un surâs amar şi răspunse încet: 

— Poate... dar nu ştiu dacă acest „mai târziu” va veni vreodată, 
dragă domnişoară Ethel. 

— De ce nu? 

— Am pierdut toată nădejdea. 

Nu trebuie s-o pierzi, domnule Bergère. Nu trebuie să te laşi 
doborât de această nouă lovitură a sorții. Trebuie să faci ceva, să te 
duci la poliţie, să-i aduci la cunoştinţă furtul şi poate că va fi prins 
hoţul care ţi-a furat acele planuri atât de preţioase. 

El clătină trist din cap. 

— N-are niciun rost. Îndată ce am descoperit lipsa planurilor, am 
alergat la poliţie, dar toţi s-au arătat foarte nepăsători şi fără 
încredere. 

Ethel se sperie din nou şi întrebă repede: 

— Se îndoiesc de spusele dumitale? 

Alfred Bergère scoase un suspin adânc. 

— Da, se îndoiesc şi nici nu pot să le aduc o vină din asta, căci în 
locul lor şi eu poate aş fi bănuitor. 

— Nu înţeleg ce vrei să spui... 

Buzele lui Alfred Bergère tremurară. 

— Totuşi e foarte simplu, domnişoară Ethel. Dacă un inginer 
concediat de la uzinele Moulinet ar veni la dumneata şi ţi-ar spune că 
i s-au furat însemnările şi planurile unei invenţii, poate ai bănui şi 
dumneata că totul nu e decât o înşelăciune. 

— Vasăzică nu te poţi bizui pe sprijinul poliţiei? 

— Prea puţin, răspunse Alfred Bergère. Poliţiştii m-au lămurit că nu 
e greu să găsească un obiect de preţ oarecare. Dar acte scrise cu 
maşina sunt foarte greu de găsit, cu atât mai mult cu cât nu sunt scrise 
pe o hârtie cu vreun semn anume. 

— Poţi însă să faci o declaraţie, dând amănunte despre invenţia 
dumitale, domnule Bergère. O asemenea declaraţie trebuie să fie de 
ajuns spre a fi recunoscut ca proprietar al documentelor şi al 
invenţiei. 

— Fireşte, dar amănuntele nu le am atât de precis în minte. În orice 
caz nu mai am nicio speranţă să ajung vreodată în posesia planurilor 

şi însemnărilor mele. Ieri, după ce am pierdut slujba, nu-mi prea 
vedeam viitorul în culori frumoase, dar azi îl văd cu desăvârşire 
întunecat. 

După o tăcere de câteva minute, Ethel Drof întrebă sfioasă: 

— Pot să-ţi fiu de vreun ajutor, Alfred? Am ceva economii pe care 
ţi le-aş pune cu plăcere la dispoziţie, spre a-ţi uşura cercetările pentru 
căutarea hoţului. 

— Ethel!... 

În ochii lui se ivi o sclipire caldă şi el îi mulţumi cu o strângere de 
mână. Timp de o clipă faţa lui se lumină, dar îndată deveni iar tristă şi 
gravă. 

— Îţi mulţumesc din tot sufletul pentru aceste cuvinte, dragă Ethel, 
şi nici nu-ţi poţi închipui ce bucurie mi-ai făcut spunându-mi-le. Mi-ai 
dat dovada că ai o inimă bună şi generoasă şi că nu m-am înşelat în 
privința dumitale. 

Ethel se simţi însă foarte stingherită şi nu avu nicio bucurie la 
auzul cuvintelor lui. 

Dimpotrivă simţi o durere în inimă, o răceală ca şi când ar fi căzut 
bruma peste floarea încă plăpândă a dragostei lor. 

Gândurile i se învălmăşiră nebune în minte. 

— E ca toţi ceilalţi, se gândi ea. Când e vorba de bani, îi ia cu 
amândouă mâinile. 

Dar în toiul gândurilor ei, în clipa când durerea ameninţa s-o 
copleşească, auzi glasul lui Alfred Bergère care vorbi mai departe: 

— Trebuie să ştii însă, dragă Ethel, că nu iau niciodată bani de la o 
femeie. Prefer să îndur toate mizeriile, să rabd de foame, decât să dau 
prilej unei neînţelegeri între noi, din pricina unei afaceri băneşti. Nu, 
Ethel, trebuie să găsesc singur calea de a ieşi din încurcătura în care 
mă aflu deocamdată. Totuşi e foarte frumos din partea dumitale şi îmi 
face mare bucurie că vrei să mă ajuţi. Acum ştiu că nu eşti egoistă, că 
ai o inimă caldă şi simţitoare... 

„Şi cu toate acestea, cu câteva zile în urmă ai spus că sunt o femeie 
fără inimă, se gândi ea în sinea ei.” 

Lui îi zise însă cu glas rugător: 

— Nădăjduiesc că ceea ce ai spus acum, este din plina convingere, 
dragă domnule Bergère. 

El o privi uimit. 

— De ce accentuezi în chip atât deosebit aceste cuvinte, 
domnişoară Ethel? o întrebă tânărul inginer. 

— Fiindcă îndeobşte n-ai o părere tocmai bună despre femei. 

Alfred Bergère îi luă mâna, o duse la buze, se uită în ochii ei, 
căutând să-i prindă din nou privirea şi zise cu voce caldă, în care 
vibra patima nestăpânită: 

— Sunt puţine femei ca dumneata, scumpa mea Ethel. 

Ea închise ochii pentru câteva clipe şi încet de tot îi ieşiră de pe 
buze cuvintele: 

— Din nefericire sunt şi foarte puţini bărbaţi care să-şi dea 
osteneala de a cunoaşte o femeie aşa cum este în realitate. În cele mai 
multe cazuri se lasă subjugaţi de un chip frumos şi atrăgător; sau se 
gândesc la banii pe care ar putea să-i dobândească cu ajutorul femeii. 
Numai foarte arareori bărbaţii îşi iau timpul să citească în inima unei 
femei, nesocotesc tocmai ce are ea mai preţios, sau o iau aşa cum se ia 
o jucărie, iar după ce s-au plictisit, o aruncă deoparte. E de mirare 
dacă în astfel de împrejurări multe femei nu-şi dezvăluie inima, dacă 
atât de multe se arată în afară cu totul altfel decât sunt în realitate? 

Alfred Bergère se uită cu luare-aminte la tânăra femeie. 

Se părea că vrea să-i citească gândurile, dar neputându-le ghici 
toate, zise cu un ton compătimitor: 

— Sărmană fată, bănuiesc că ai îndurat şi suferit multe, că vorbeşti 
cu atâta amărăciune. 

Ethel lăsă capul în jos şi îşi strânse buzele, spre a nu izbucni: 

„Am îndurat cele mai grele înjosiri care se pot aduce unei femei. 
Acolo unde am vrut să dau tot, să dau cu amândouă mâinile, am fost 
respinsă, iar acolo unde am fost luată, am fost luată cu minciuni şi 
înşelăciune. Dacă am devenit rea, vina o au numai bărbaţii pe care i- 
am întâlnit în cale şi care au jucat un rol în viaţa mea. Aş vrea însă 
atât de mult să fiu bună! De aceea dăruieşte-mi iubirea ta, dăruieşte- 
mi inima ta şi fă să înflorească iar ceea ce alţii au călcat în picioare.” 

Nu fu însă în stare să spună un singur cuvânt. 

Cel dintâi cuvânt de dragoste nu-i era ei îngăduit să-l spună, ci 
trebuia să vină de la Alfred Bergère. 

Dar el nu trebuia să bănuiască cu cât dor aştepta ea acest cuvânt, 
cu câtă înfrigurare. 

Se sili deci să râdă şi zise: 

— Mai bine să nu vorbim de trecut. E de o mie de ori mai frumos 
să ne gândim la viitor. 

— Mai frumos? întrebă inginerul cu o voce plină de amărăciune, 
aşa că ea îi luă speriată mâna şi începu să o alinte cu o mişcare lină şi 
blândă. 

— Iartă-mă, n-am vrut să-ţi pricinuiesc durere. 

Alfred Bergère se simţi îndată împăcat la auzul cuvintelor ei. 

— Mi se pare că pentru noi amândoi e mai bine să ne bucurăm de 
clipa de faţă, să nu mai vorbim de trecut, să nu făurim planuri pentru 
viitor, ci să gustăm prezentul aşa cum ni l-a dat destinul. Iartă-mă că 
ţi-am povestit astăzi despre durerea mea, dragă Ethel. Tulburarea mi-a 
fost însă prea mare şi fiindcă mi-ai citit-o pe faţă, a trebuit să vorbesc, 
spre a-mi mai descărca inima. Însă apropierea dumitale, bunăvoința 
cu care vrei să mă ajuţi, mi-a făcut atâta bucurie, mi-a adus atâta 
mângâiere, încât acum sunt mai liniştit. Dacă nu ne vom despărţi, nu 
ne vom pierde unul de altul, atunci poate credinţa în vremuri mai 
bune se va redeştepta în sufletul meu. 

— Depinde numai de dumneata, dragă Alfred, să rămânem şi mai 
departe prieteni buni şi să trecem împreună prin nevoile pe care 
trebuie să le înduri acum. 

Alfred Bergère o privi cu ochi strălucitori şi o întrebă încet: 

— E adevărat?... Depinde numai de mine?... De mine... care nu 
pot să-ţi ofer nimic? 

— Prietenia dumitale... 

Ethel se opri. Voise să spună „iubirea dumitale”, dar înăbuşi 
cuvântul şi continuă repede: 

— Prietenia dumitale nu preţuieşte nimic? 

El ridică din umeri. 

— În ziua de azi sunt multe femei care nu vor să ştie nimic de un 
bărbat care şi-a pierdut slujba. 

— Trebuie neapărat să fiu şi eu una din acele multe? replică Ethel 
cu o uşoară mustrare. 

Alfred Bergère îi sărută iar mâinile şi zâmbi fericit. 

— Nu, dumneata eşti altfel, cu desăvârşire altfel decât cele multe, 
cele prea multe. Soarta mi-a fost binevoitoare când a făcut să te 
întâlnesc. 

În ochii tinerei femei se ivi o sclipire de bucurie. 

— Aceasta e şi credința mea. 

Rămaseră câtva timp adânciţi în gânduri, ţinându-se de mână. 
Amândoi simțeau că inimile lor băteau năvalnic, simțeau că acelaşi 
dor îi împingea unul spre altul. 

Nu venise însă timpul, nu le era încă îngăduit să-şi spună tot ce 
aveau pe suflet, aşa că şi în ziua aceea se despărţiră fără ca niciunul 
din ei să spună cuvântul hotărâtor. 

Amândoi aşteptară însă cu nerăbdare şi cu dor arzător revederea, 
pentru a fi iar împreună, ca să uite durerile şi necazurile care le 
chinuiau sufletele. 


354. În munţi 


Pupă ce Raul Bernard se descurcă din pânza paraşutei care căzuse 
peste dânsul, privi în jurul său spre a-şi da seama unde se află şi unde 
era făptura pe care o văzuse din avion; apoi se îndreptă într-acolo. 

În sfârşit o zări. 

Trupul era întins pe pământ. 

Era oare Felicia de Martigny? 

Încordarea lui era atât de mare, încât începu să alerge spre locul 
unde zăcea trupul nemişcat. 

Ajunse acolo, gâfâind şi... 

Dezamăgit se opri în loc şi se uită la trupul neînsufleţit. 

Nu era Felicia, ci un chinez 

Se aplecă asupra lui şi îşi dădu seama că o mort. 

Aşadar, toate străduinţele lui fuseseră zadarnice. Unde o va găsi 
oare pe Felicia?... 

Îşi ridică privirea spre cer şi văzu cum avionul dispărea în 
depărtare, aşa că nu mai putu face semn pilotului să continue 
cercetarea regiunii. 

Abătut, se aşeză pe un bolovan. 

Cum ajunsese chinezul aici? Nu încăpea nicio îndoială că era unul 
din ticăloşii care o răpiseră pe Felicia de Martigny. 

Poate fata era prin apropiere? 

Gândul acesta îi dădu curaj şi speranţă nouă. 

Dacă ar fi fost în apropiere, ar fi trebuit s-o vadă şi pe ea din 
aeroplan. N-avea deci niciun rost să plece în căutarea ei. 

Dar nici lângă chinezul mort nu putea să rămână, aşa că trebuia să 
întreprindă ceva. 

Dar ce? 

Îşi dădu abia acum seama, că se pripise când sărise din aeroplan, 
căci prin fapta lui îndrăzneață se pusese el însuşi într-o situaţie grea şi 
că nu mai putea face nimic spre a da un ajutor Feliciei. 

Acum se punea şi pentru dânsul întrebarea cum va ieşi din 
încurcătura în care se afla, cum se va putea pune în siguranţă. 

Se ridică şi privind în jurul său zări urme din care se vedea că prin 
locul acela trecuseră şi se aţinuseră catâri. 

Aşadar, cu chinezul mort mai fuseseră şi alţii, probabil complicii săi 
şi Felicia, care plecaseră apoi mai departe. 

Trebuia să vadă unde duceau aceste urme. 

Hotărârea era uşor de luat, dar greu de adus la îndeplinire, căci nu 
putea şti în ce direcţie plecaseră acei nemernici. Se îndreptaseră spre 
munţi, sau spre ţărmul mării? Cine îi va răspunde oare la această 
întrebare? Terenul stâncos, drumul plin de pietre care ducea mai 
departe, nu păstra urme bine întipărite. 

Nu-i rămase dar altceva de făcut, decât să se îndrepte la 
întâmplare, să meargă în voia sorții şi astfel o luă spre munți. 

Până aici cercetaseră ţinutul, fără să fi putut descoperi pe Felicia şi 
pe ceilalţi chinezi; aşadar trebuiau să fie mai sus. 

Raul Bernard îşi aruncă pe umăr sacul cu provizii şi plin de curaj, 
păşi înainte spre pustiul stâncos al munţilor. 


Crestatul şi Roger Hallier cutreierară munţii în cruciş şi în curmeziş 
şi se urcară pe înălţimi spre a cerceta împrejurimile. Dar totul fu în 
zadar, căci nu putură descoperi nicio urmă a Feliciei. 

— Mi-e teamă că ne-am rătăcit, zise în sfârşit Crestatul. Când l-am 
întrebat pe chinez cam cât de departe este până la locul unde o lăsase 
pe Felicia şi pe stăpânul său, mi-a răspuns că e drum de o zi şi o 
noapte până acolo. Timpul acesta a trecut. 

— Doar am mers mereu spre apus. 

— N-am cercetat însă toate văile din stânga drumului, aşa că 
trebuie să facem şi asta. 

— Înainte de toate trebuie să facem un popas. 

— Fie, dar foarte scurt. 

— Gândeşte-te la catâri. 

— N-ai nicio grijă, duc la drum. 

— Mă îndoiesc foarte mult. Dacă am putea să-i adăpăm, poate da, 
însă aşa nu cred că vor putea să mai meargă mult. Sărmanele 
dobitoace mor de sete. 

— Şi Felicia e în primejdie să moară de sete, aşa că nu putem cruța 
catârii. Îmi pierd minţile numai când mă gândesc că s-ar puteai 
întâmpla să nu o mai găsim pe Felicia în viaţă. Dacă va fi nevoie, voi 
goni catârii până când vor cădea sub mine, dar trebuie s-o găsesc pe 
Felicia. 

— Ai dreptate, mister Wilkens. Să renunţăm la popas şi să plecăm 
mai departe. Să bem însă cel puţin noi câte un gât de apă, căci mi s-a 
lipit limba de cerul gurii. 

Roger Hallier scoase o sticlă cu apă din sacul cu provizii şi o întinse 
Crestatului. Acesta însă refuză. 

— Nu beau. Provizia noastră de apă e şi aşa foarte mică, aşa că 
partea mea o voi opri pentru Felicia, dacă o vom găsi. 

La auzul acestor cuvinte, Roger Hallier astupă sticla la loc şi o vâri 
din nou în sac, fără să fi băut nici el măcar o singură înghiţitură. 

Dacă nu voia să bea camaradul său, nu va bea nici el, chiar dacă ar 
pieri de sete. 

Călăriră tot înainte, când la deal, când la vale, prin văi şi peste 
înălțimi, pe poteci pietroase unde catârii se poticneau mereu. Urcară 
povârmnişuri abrupte, unde trebuiau să descalece, căci călare n-ar fi 
putut ajunge sus şi de pe înălţimi cercetau mereu împrejurimile, dar 
fără să găsească nimic. 

Nu mai scoteau aproape niciun cuvânt. Se fereau să vorbească, le 
era teamă să-şi spună gândurile, căci fiecare îşi zicea în sinea lui că n- 
o vor mai găsi pe sărmana Felicia. Crestatul însă nu voia să-şi 
mărturisească nici sie însuşi, că pierduse speranţa. 

Nu se putea s-o piardă pe Felicia! 

Îndurase atâtea chinuri în viaţa lui, trecuse prin atâtea nenorociri, 
încât aproape îl doborâseră; dar această din urmă lovitură n-ar mai fi 
în stare s-o îndure. 

Drumul ducea iar spre un deal. 

Soarele era spre apus şi ziua se apropia de sfârşit. 

Se uitară din nou în jurul lor. 

Nimic!... Ba da... colo...! 

Amândoi îi văzură în acelaşi timp. 

— Un om care înaintează cu mare greutate. 

— Un bărbat. 

Nu era Felicia!... 

Crestatul îşi plecă resemnat capul; timp de o clipă speranţa îi 
revenise, apoi pierise iar. 

— Cine să fie oare? 

— Poate Liu-San-Ciang... 

— Unde e atunci Felicia? 

Dacă era chinezul, atunci... 

Numai să nu gândească mai departe... să nu prindă cu mintea 
grozăvia. 

— Să-i ieşim înainte. 

Îşi legară catârii de nişte colţuri de stâncă şi înaintară pe jos spre 
omul care venea spre ei. 

Străinul va trebui să treacă printr-o vale. Acolo îl vor întâlni. 

Apoi îl zăriră apărând de după un colţ de stâncă. 

Crestatul îl strigă. 

Străinul se opri în loc şi părea foarte surprins de a auzi voci 
omeneşti în pustiul acesta. Când îi zări pe cei doi bărbaţi, înaintă spre 
ei. 

— Mulţumesc lui Dumnezeu că am întâlnit în sfârşit oameni. Nici 
nu m-am aşteptat la aşa ceva în pustiul acesta blestemat. 

Crestatul îl măsură cu privirea, apoi îl întrebă: 

— Cine eşti dumneata şi cum ai ajuns aici! 

— Întâi prin aer, apoi pe jos. Vrei să ştii cine sunt? Mă numesc 
Bernard şi sunt din Marsilia. Dar dumneata cine eşti? 

— Mă numesc Wilkens, iar pe tovarăşul meu îl cheamă Hallier. 

— Wilkens şi Hallier?!... Ce noroc că v-am găsit! exclamă Raul 
Bernard, întinzându-le mâinile. 

— Ne-ai căutat? 

— Nu pe dumneavoastră, ci pe Felicia de Martigny. 

— Atunci eşti?... Ai spus că te cheamă Bernard, nu-i aşa? 

— Da, sunt un bun prieten al domnişoarei Felicia. 

— Acum îmi aduc aminte că am mai auzit numele dumitale. Chiar 

de la fiica mea, care mi-a povestit multe despre dumneata. 

— N-ai găsit-o încă? 

— Încă nu şi sunt deznădăjduit; am pierdut orice speranţă. 

— Nu trebuie însă s-o pierzi. 

— Cum nu, după ce toate străduinţele noastele au rămas zadarnice 
până acum? 

— Sunt încredinţat că o vom găsi. 

— De unde ai credinţa asta? 

Raul Bernard îi povesti despre cercetările pe care le făcuse cu 
aeroplanul, despre aterizarea lui şi cum l-a găsit pe chinez, apoi 
continuă: 

— Contele de Martigny va veni după mine şi va tocmi oameni care 
vor cerceta tot ţinutul şi toţi împreună vom reuşi în cele din urmă s-o 
găsim. 

— Dar când?... Poate când va fi prea târziu. 

Şi Crestatul îi istorisi tot ce aflase de la servitorul lui Liu-San-Ciang. 

Situata era într-adevăr îngrijorătoare. Fără apă niciun om nu putea 
răbda în arşiţa care domnea în pustiul de piatră şi trebuia să moară de 
sete, în chinurile cele mai îngrozitoare. 

Se sfătuiră asupra celor ce aveau de făcut şi ajunseră la concluzia 
că în ziua aceea trebuiau să renunţe de a o căuta mai departe, ci să se 
odihnească peste noapte şi să urmeze cercetările a doua zi. 

Când se întoarseră la locul unde lăsaseră catârii, Crestatul luă mâna 
lui Raul Bernard şi o strânse cu putere. 

— Îţi mulţumesc din tot sufletul că ne-ai venit în ajutor şi că te-ai 
expus unei primejdii atât de mari pentru a o salva pe Felicia. 

— N-ai pentru ce să-mi mulţumeşti, căci nu mi-am făcut decât 
datoria de prieten. 


RO 
x 


Dinspre mare se ridicau nori negri de furtună şi întunecau cerul. 

Orizontul se făcu întâi galben ca pucioasa, apoi întuneric adânc se 
lăsă asupra pământului, atât de adânc încât nu se mai putea vedea 
nici mâna înaintea ochilor. 

Vântul începu să bată, întâi încet, aducând răcoare; apoi se înteţi, 
începu să fluiere, să urle, deveni vijelie. 

Din când în când norii se sfâşiau şi luna apărea pentru câteva clipe, 

spre a dispărea repede din nou. 

Un fulger brăzdă întunericul şi bubuitul unui tunet răsună în văile 
pietroase ale munţilor. Fulgerele urmau tot mai repezi unul după altul 
şi tunetul nu mai încetă defel. 

Ploaia începu să cadă, la început în picături mari şi grele, apoi 
cerul îşi deschise zăgazurile şi un adevărat potop se revărsă asupra 
pământului. 

Ploaia o făcu pe Felicia să-şi revină în simţiri, ea încercă să se 
ridice, dar nu fu în stare să facă nicio mişcare. 

Trupul îi era înţepenit şi simţea că sângele îi fierbe parcă în vine. 

Dumnezeule sfinte... Setea... setea aceasta grozavă! 

Cum o va mai putea îndura? 

Sărmana fată căzu într-o stare de apatie, de nepăsare desăvârşită. 

Dacă va închide iar ochii, fără îndoială că va fi pentru vecie. 

Dar nu-i era teamă de moarte, ci o socotea ca o binefacere, o 
mântuire. 

Nu închise ochii de bună voie, ci pleoapele i se închiseră de 
oboseală, de istovire şi aşa rămase nemişcată. 

Veni noaptea şi aduse furtuna. 

La început Felicia nu-şi dădu seama de nimic, dar când începu să 
cadă ploaia, ea se deşteptă din toropeala în care căzuse. 

Era răcoare. 

Doamne, ce plăcut era... ce senzaţie binefăcătoare! 

Ploaia se prefăcu într-un adevărat potop şi apa curgea în şiroaie 
peste pământul stâncos, spre vale. 

Felicia îi auzi vuietul. 

Apă!... 

Aceasta îi dădea nouă putere, viaţă nouă! 

Un şivoi curgea în apropiere, ea întinse mâna şi simţi apa. 

Să bea!... 

Se târî cum putu, se aplecă şi sorbi cu nesaţ lichidul binefăcător, 
înviorător, bău cât putu mai mult. 

Cât era de bună! 

Cum o răcorea şi o înviora! 

Era salvarea pe care i-o trimisese cerul! Nu va muri încă, mai putea 
să trăiască! 

Fără îndoială că tatăl ei şi Roger Hallier o căutau. 

Odată cu puterile care îi reveniseră, căpătă nou dor de viaţă, nouă 
speranţă. 

Poate tot va fi salvată! 

Ce bine ar fi dacă ar putea strânge puţină apă, spre a avea şi pentru 
zilele următoare! Dar în ce s-o strângă?... N-avea niciun vas. 

Apa se va scurge în vale, pământul o va suge, soarele o va usca şi 
atunci va veni iar setea, grozava sete! 

Dar până atunci va veni poate şi salvarea! 

Ca şi când ar fi vrut să-şi facă provizii spre a putea îndura ce avea 
să vină, se aplecă din nou asupra şuvoiului de apă şi bău. Apoi îşi 
umezi mâinile, fruntea şi tâmplele, ca să-şi răcorească sângele care îi 
ardea în vine. 

Vijelia dură ceasuri întregi şi ploaia căzu neîncetat. Apoi vântul 
sfâşie norii şi îi goni. 

Felicia se uită spre cer, care după scurt timp era iar acoperit de 
stele sclipitoare şi mulţumi Atotputernicului că îi trimisese ploaia care 
o scăpase de o moarte grozavă, de moartea prin sete. 

Se simţi atât de obosită, încât avu dorința puternică să doarmă. 

Se întinse la pământ şi cu toate că patul ei era numai o stâncă tare, 
găsi somnul care îi va reda puterile. 


355. Fericire tulburată 


Alfred Bergère se dusese deznădăjduit şi abătut la întâlnirea pe care 
şi-o dăduse cu Ethel. 

După ce vorbise însă cu ea, se întoarse acasă cu speranţe noi, cu 
sufletul mai liniştit. 

Când ajunse însă în faţa locuinţei, se sperie văzând adunaţi acolo 
mai mulţi oameni, vorbind cu aprindere, dar care tăcură când dădură 
cu ochii de dânsul. 

Alfred Bergère se întoarse spre una din femei şi o întrebă: 

— Ce s-a întâmplat aici? 

Femeia nici nu îndrăzni să-şi ridice privirea la el, ci începu îndată 
să plângă şi să se tânguie. 

— Nu mă întreba, domnule Bergère, vei afla tot când vei intra în 
casă. 

Alfred se îngălbeni, căci avu presimţirea unei nenorociri. 


METAN 


— Mama mea... murmură el, dar se opri deodată, neavând curajul 
să-şi sfârşească gândul grozav care luase naştere în creierul său. 

— Da, sărmana dumitale mamă! zise o altă vecină sughiţând de 
plâns. 

Alfred Bergère rămase ca împietrit şi nu fu în stare să mai facă un 
pas. 

Ca şi când ar fi căutat un ajutor, se uită la femeile adunate acolo şi 
se rugă cu glas sugrumat: 

— Înduraţi-vă şi spuneţi-mi ce s-a întâmplat cu mama? 

Femeile se uitară una la alta, așteptând fiecare ca cealaltă să 
vorbească. Teama şi grija îl făcură pe Alfred Bergère să-şi recapete 
puterile şi începu să urce scara ce ducea spre locuinţa lui. 

Inima îi zvâcnea cu putere, ca şi când ar fi vrut să-i spargă pieptul. 

Gâfâind ajunse la etajul unde se afla locuinţa mamei sale. 

Uşa era deschisă şi dinăuntru se auzeau voci. 

Alfred Bergère se năpusti în odaie, dar îndată ce trecu pragul, văzu 
un domn străin, îmbrăcat într-un halat alb, venind spre el. 

— Dumneata eşti domnul Alfred Bergère? auzi el o voce ca dintr-o 
mare depărtare. 

— Da... eu sunt... îngăimă el cu greutate. Ce s-a întâmplat? 

— Sunt doctorul Brunetti şi locatarii acestei case m-au chemat în 
ajutor. 

Alfred Bergère scoase un geamăt şi apucă amândouă mâinile 
doctorului: 

— Pentru Dumnezeu, spune-mi ce s-a întâmplat cu mama! 

— Linişteşte-te, îi răspunse doctorul. Primejdia cea mare a fost 
înlăturată. Mama dumitale trăieşte şi sunt încredinţat că va scăpa cu 
viaţa, dacă timp de câteva săptămâni va fi bine îngrijită şi va fi ferită 
de noi emoţii şi tulburări. 

— Unde este?... Vreau s-o văd, făcu tânărul inginer cu înfrigurare. 
Doamne, de n-aş fi plecat de acasă!... 

Doctorul îl sili să ia loc pe un scaun şi îi zise: 

— Mai aşteaptă aici. Mama dumitale doarme acum şi acesta e un 
semn bun. Nu trebuie să-i tulburăm somnul, căci are nevoie de el spre 
a-şi recăpăta puterile. 

Alfred Bergere îşi sprijini capul în mâini şi scoase un suspin adânc. 

— Mamă!... Scumpa mea mamă!... 

Nici nu-i venea să se gândească ce s-ar fi întâmplat dacă n-ar mai fi 
găsit-o pe mama lui în viaţă. 

Nu i-ar fi fost cu putinţă să trăiască mai departe. 

Doctorul bănui ce se petrece în sufletul lui, trase un scaun lângă 
dânsul, luă loc şi spre a-l linişti, îi puse mâna pe umăr, cu o mişcare 
blândă şi plină de mângâiere. 

— Nu pierde curajul, domnule Bergère. Eşti doar bărbat! Rămâi 
tare, căci şi această încercare grea va trece. Noi toţi avem de îndurat 
clipe grele în viaţă. 

Alfred Bergère se reculese şi se uită la medic. 

— Spune-mi cel puţin, ce s-a întâmplat? Scapă-mă din îndoiala 
aceasta grozavă. 

Medicul ridică din umeri şi răspunse: 

— Mult nu este de spus, domnule Bergère. Pesemne că mama 
dumitale s-a tulburat foarte mult ieri sau astăzi; cel puţin vecinii mi- 
au spus că a fost foarte supărată, fiindcă ţi s-a furat ceva de mare 
valoare... 

Tânărul inginer scoase un suspin adânc. 

— Da, mi s-au furat însemnările şi planurile unei invenţii la care 
lucrez de luni de zile, îl lămuri el pe medic. 

— Ei trist, foarte trist, răspunse acesta, îmi pot închipui foarte bine 
că o astfel de lovitură poate îndurera mult pe o mamă. Nu cred însă să 
fi fost aceasta singura pricină care a doborât-o. O vecină mi-a spus că 
mama dumitale a vrut să-ţi dea o ştire importantă şi în acest scop te-a 
chemat la telefon la uzinele Moulinet, unde lucrezi ca inginer... 

Alfred Bergere tresări, înspăimântat. 

— Dumnezeule sfinte, atunci a aflat!... 

Doctorul dădu din cap şi continuă: 

— ...Că ai fost concediat fără preaviz. 

La auzul acestei ştiri, Alfred Bergere căzu pe un scaun, cu 
desăvârşire zdrobit şi îşi ascunse faţa în mâini. 

—  Soartă neîndurerată!... Pentru ce?... Pentru ce toate aceste 
chinuri?! exclamă el îndurerat. 

Timp de câteva clipe se făcu tăcere. Doctorul se uită plin de milă la 
tânărul inginer, apoi îl întrebă: 

— Nu spuseseşi nimic mamei dumitale despre concediere? 

— Am vrut s-o cruţ de griji şi emoţii, căci e bătrână. Ea nu cunoaşte 

nimic din greutăţile situaţiei de astăzi şi afară de asta e atât de 
încredinţată de capacitatea şi ştiinţa mea, încât nu i-a trecut niciodată 
prin gând că mi-aş putea pierde vreodată slujba. 

— Înţeleg atunci de ce ştirea a doborât-o cu desăvârşire. A fost 
lovită de un atac de apoplexie, dar mulţumită lui Dumnezeu, a fost 
numai foarte uşor. Nădăjduiesc dar că o vom putea menţine în viaţă 
pe mama dumitale, domnule Bergère. 

Tânărul inginer luă mâinile doctorului şi îl rugă, cu voce înăbuşită 
de emoție şi durere: 

— Te implor să faci tot ce-ţi stă în putinţă, domnule doctor, căci 
mama mi-e tot ce am mai sfânt pe lume. 

Dar în clipa când spuse aceste cuvinte, lui Alfred Bergère i se păru 
că vede în faţa ochilor chipul femeii pe care o cunoscuse într-o zi 
ploioasă şi că îi aude glasul: 

— Nu pierde nădejdea, nu te lăsa doborât, căci nu mai eşti singur. 
Mă ai pe mine care îţi voi fi un camarad bun şi credincios. 

Gândurile lui zburară mai departe. 

În ziua aceea, mergând spre casă, îşi spusese că o va aduce pe Ethel 
la mama lui. 

Nădăjduise că cele două femei se vor înţelege, se vor iubi. 

Şi apoi?!... 

Sărac şi fără mijloace de trai, se împotrivise visurilor frumoase de 
viitor, le alungase, dar cu toate acestea venise beat de fericire acasă. 

Cu atât mai grozavă fu lovitura care îl aştepta aici. 

— Nu pierde curajul, auzi el din nou vocea doctorului. Totul se va 
îndrepta, domnule Bergère, dar caută să rămâi zilele acestea cât mai 
mult cu bolnava, căci vederea dumitale va fi leacul cel mai bun pentru 
dânsa. Linişteşte-o, dă-i curaj, alungă-i grijile de viitor, fă-o să creadă 
din nou în fericirea zilelor viitoare şi atunci va trece cu bine prin 
această criză. 

Alfred Bergère se hotărî să facă aşa cum îi spusese doctorul şi nu se 
mai depărtă o clipă de la căpătâiul mamei sale. 

Astfel se făcu că a doua zi Ethel îl aşteptă în zadar în mica cofetărie 
şi petrecu o noapte plină de nelinişte şi îngrijorare. 

A doua zi avu însă lămurirea nevenirii lui, căci ducându-se în 
locuinţa modestă pe care o închiriase în cartierul Montmartre, găsi o 
scrisoare din partea tânărului inginer, prin care el o înştiinţa de 

îmbolnăvirea gravă a mamei sale şi îi cerea iertare că nu putuse veni 
la întâlnire. 

Din pricina aceasta Ethel era cu gândul aiurea cât timp lucra la 
birou. 

Se gândea mereu la Alfred Bergère şi inima îi era îndurerată. 

A doua zi era duminică. 

Cât de mult se bucurase de excursia pe care plănuiseră s-o facă la 
Versailles! Acum acest plan frumos era zădărnicit. 

Un zâmbet amar şi deznădăjduit îi flutură pe buze. 

Era într-adevăr o oropsită, căreia soarta nu-i îngăduia să fie 
fericită! Întotdeauna i se punea o piedică în cale. 

Dar de putea să facă? 

Avea puterea să se răzvrătească? 

Totul era zadarnic. Îi venea să plângă şi nici nu auzea cuvintele pe 
care i le spunea Frank Wilkens. 

Deveni atentă abia când îl auzi zicând: 

— Acum a venit momentul pe care l-ai aşteptat ani de zile, 
domnişoară Ethel; acum te poţi răzbuna împotriva lui Bob, îl vei 
puteai face să simtă că dumneata eşti cea mai tare. 

Se strădui să prindă cu mintea aceste cuvinte şi îl întrebă: 

— Ce s-a întâmplat în America? 

— Ţi-am spus că Bob are de luptat cu greutăţi băneşti foarte mari, 
deoarece preşedintele Crosham i-a retras creditul pe care îl făcuse 
când s-a căsătorit cu Hariett. 

Ethel îşi trecu mâna peste frunte. 

Ce îi păsa ei acum, dacă Bob Wilkens trece prin greutăţi sau nu? 
Nici nu se mai sinchisea de Bob şi în zilele din urmă aproape nici nu 
se mai gândise la dânsul, aşa că zise cu nepăsare: 

— Daaa... Crosham a retras creditul?... Nu mai dă bani?... 

— Ştirea aceasta am aflat-o dintr-o sursă foarte sigură, domnişoară 
Ethel, răspunse Frank cu aprindere. Dacă aş avea putinţă să-mi procur 
bani, aş ajuta îndată întreprinderea şi i-aş da eu creditul de care are 
nevoie. 

— Dumneata?... întrebă Ethel în culmea uimirii. 

Frank Wilkens dădu din cap. 

— Da, eu... Pentru a redobândi puterea în uzinele Wilkens. 

— Bob se va feri să ia bani de la dumneata. 

— Ţi-ai închipuit cumva că voi trata personal cu fiul meu? 

— Cine altul? 

— Ah nu!... M-aş servi de un mijlocitor şi voi apărea abia după ce 
uzinele Wilkens au primit banii de la mine. 

— Eşti un vulpoi şiret, mister Wilkens. 

Frank avu un râs cinic. 

— Abia acum bagi de seamă?... Dar spune-mi, domnişoară Ethel, n- 
ai chef să primeşti propunerea mea, să pui la dispoziţie banii 
trebuincioşi şi să aduci uzinele Wilkens în stăpânirea dumitale? 

Ethel Drof nu răspunse îndată, ci rămase câtva timp cu privirea 
aţintită în gol. 

Se mira ea însăşi că propunerea lui Frank Wilkens n-o interesa 
câtuşi de puţin şi îşi dădea seama de ce era aşa. 

Toată ura ei împotriva lui Bob Wilkens se potolise, căci inima îi era 
plină de dorul fericirii şi dorul aceste se îndrepta spre un altul. 

Frank Wilkens continuă: 

— Azi dimineaţă, când am aflat ştirea că uzinele Wilkens se află 
într-o stare financiară proastă, am fost foarte încântat că soarta îmi 
dădea prilejul să-mi ating ţinta atât de mult dorită. M-am aşteptat că 
şi dumneata vei fi încântată. În schimb însă, ce văd?... Eşti liniştită, 
foarte liniştită... Mă priveşti ca şi când nici n-ai auzi ce-ţi spun. Nu 
faci nicio mişcare, nu-mi dai dispoziţii să pun totul în mişcare spre a 
pune mâna pe uzinele Wilkens şi a putea dicta apoi lui Bob condiţiile 
dumitale. Ce s-a întâmplat cu dumneata, domnişoară Ethel? 

Frank Wilkens se ridicase de la locul său, se apropiase de Ethel şi se 
uita la ea cu privirea lui rece şi pătrunzătoare. 

Fără să vrea, Ethel se înfioră când privi în aceşti ochi aspri şi tăioşi 
ca oţelul. În clipa aceea nu mai putu înţelege, cum se unise cu acest 
om, ba nu mai fu în stare să-şi înţeleagă nici viaţa ei de până atunci. 

Vedea totul în altă lumină, fiindcă se uita cu alţi ochi în lume şi 
fiindcă această lume îi părea mai frumoasă acum. 

Nu mai avea decât o singură dorinţă: să devină bună, să-şi închine 
viața numai iubirii, să nu mai aibă ura împotriva nimănui şi să nu se 
mai gândească numai la rău. 

Frank Wilkens n-avea însă nevoie să ştie nimic despre toate acestea. 
El nu trebuia să bănuiască ce schimbare mare se făcuse în ultimele 
zile în sufletul ei. 

Făcu un gest de împotrivire şi răspunse repede: 

— Am lucrat cam mult în timpul din urmă, aşa că mă simt obosită, 
mister Wilkens, de aceea nu-mi e cu putință să împărtăşesc 
entuziasmul dumitale pentru noile planuri pe care le ai. 

Frank Wilkens clătină îngrijorat capul: 

— Îmi pare foarte rău, domnişoară Ethel, căci tocmai acum ar fi 
momentul să nu şovăim mult, ci să lucrăm cu hotărâre şi repeziciune. 
Dacă aş avea puterea să hotărăsc singur, aş pleca îndată la New-York 
şi aş da lovitura hotărâtoare. 

Ethel zâmbi. 

— N-ai decât să pleci, mister Wilkens, eu aş fi cea din urmă care te- 
aş opri, răspunse ea. 

— Ai trebui să-mi pun însă la dispoziţie mijloacele băneşti pentru o 
astfel de întreprindere, domnişoară Ethel, zise el, dându-și silinţa să-şi 
ascundă dezamăgirea şi supărarea pe care i le pricinuise nepăsarea ei. 
Fără bani nu pot să fac nimic. Cred că nu ti-ar fi greu să faci rost de 
sumele necesare, prin tatăl dumitale, a cărui dorinţă cea mai fierbinte 
a fost de ani de zile să unească într-o singură mână întreprinderile 
Drof şi Wilkens. 

— Poate tatăl meu a şi început tratativele cu Bob, răspunse ea 
repede. 

— Asta n-o cred, căci nu va vrea să se expună unui nou refuz din 
partea lui Bob. Dacă acesta va face un împrumut, nu-l va primi de la o 
firmă concurentă, tocmai în clipa când automobilele Wilkens sunt 
foarte căutate pe piaţă. În schimb, va primi însă fără să stea mult la 
gânduri, dacă propunerea i se va face de către un particular oarecare. 
Printr-un astfel de mijlocitor aş vrea să-l atrag pe Bob în cursă şi apoi 
să-ţi ofer în dar uzinele Wilkens, dragă domnişoară Ethel. 

Nici de astă dată tânăra femeie nu ascultase cu luare-aminte 
cuvintele lui Frank Wilkens. 

Gândurile ei zburaseră din nou în altă parte, aşa că tresări când 
Frank Wilkens tăcu şi o privi întrebător. 

Ce să-i răspundă oare? 

Ce frumos şi ce plăcut ar fi, dacă ar putea rămâne singură pentru 
câteva zile, să nu-l mai aibă pe un Frank Wilkens în apropierea ei! 

Cuprinsă de acest dor, fără să se gândească mult, ea îi răspunse: 

— Pleacă la New-York, mister Wilkens. Îţi dau mână liberă pentru 

rezolvarea acestei afaceri şi mă declar de la început înţeleasă cu tot ce 
vei face. 

— E adevărat?... Vorbeşti serios?... 

Frank Wilkens o privi cu neîncredere şi îndoială. 

— Să orânduim îndată tot ce trebuie pentru această călătorie, 
răspunse ea. De ce împuterniciri ai nevoie?... Te rog dictează-le. 

Frank Wilkens se simţi iar în largul lui şi discută cu dânsa 
amănuntele planului său. 

Ethel respiră uşurată când isprăvi discuţia şi totul fu gata. 

Trecuseră multe ceasuri şi se înserase când părăsi uzina. 

Inima o durea că nici în ziua aceea nu-l va vedea pe bărbatul iubit 
şi că a doua zi, duminica, în aşteptarea căreia se bucurase atât de 
mult, va fi deşartă şi plictisitoare. 

Câtva timp rătăci fără ţintă pe străzi şi se lupta din răsputeri să-şi 
stăpânească lacrimile care amenințau s-o podidească. 

Apoi se îndreptă spre locuinţa lui Alfred Bergère. Simţea nevoia de 
a da urmare acestui îndemn al inimii ei, şi voia să privească măcar o 
singură dată la acele ferestre în dosul cărora îl ştia şezând la căpătâiul 
mamei lui bolnave. 

Îşi reaminti cuvânt cu cuvânt scrisoarea pe care o primise de la 
dânsul şi pe care o cunoştea aproape pe de rost, căci o citise de 
nenumărate ori. 


„Scumpa mea Ethel, 

Soarta s-a ridicat împotriva mea şi nu-mi îngăduie să fiu fericit. Nici cea 
din urmă mângâiere care îmi mai rămăsese după prăbuşire n-o mai pot 
avea. Nu mai pot veni la întâlnirile noastre şi nu mai putem face nici 
excursia proiectată pentru duminică, deoarece sărmana mea mamă, în 
urma unor emoţiigrele, a fost lovită de un atac de apoplexie şi medicul mi- 
a spus că trebuie neapărat să stau mereu lângă ea. Închipuie -ţi că sărmana 
bătrână, printr-o întâmplare nenorocită, chemându-mă la telefon la uzină, 
spre a-mi spune o ştire importantă, a aflat de concedierea mea bruscă. 

Îţi dai, cred, seama, ce a fost această lovitură pentru o mamă care îşi 
iubeşte fiul aşa cum mă iubeşte ea. Cu atât mai mult e de datoria mea să 
rămân lângă dânsa. Cu toată dragostea pe care o am pentru mama mea, 
îmi va fi nespus de greu să renunţ la clipele frumoase pe care le petreceam 
cu dumneata. Aş veni cu atâta bucurie, scumpa mea Ethel, ca să privesc în 

ochii dumitale şi să capăt noi speranţe şi noi puteri pentru lupta grea a 
vieţii! Poate cerul se va îndura de mine şi dacă mama se va însănătoşi în 
curând, vom putea relua convorbirile noastre atât de plăcute, ne vom putea 
revedea şi spune tot ce avem pe inimă. Gândurile mele vor fi însă mereu la 
dumneata; îţi sărut mâinile dragi şi rămân pentru totdeauna îl dumitale 
devotat, 

Alfred Bergere.” 


De câte ori îşi repeta aceste cuvinte, i se părea că o putere tainică o 
îndeamnă să se ducă la Alfred Bergère. 

Cu inima zvâcnind se opri în faţa casei unde locuia bărbatul atât de 
iubit şi mama lui. 

Să intre oare? 

Să-l întrebe dacă nu-i poate fi de ajutor în aceste zile grele prin care 
era nevoit să treacă? 

Până atunci avusese un fel de dezgust pentru bolnavi şi nici n-avea 
darul să îngrijească de oameni suferinzi şi cu toate acestea, în clipa 
aceea ar fi dorit să fie lângă Alfred Bergère şi să-i dea ajutor la 
îngrijirea mamei sale. 

Era gata să intre în casă, dar în ultimul moment şovăi şi clătină cu 
împotrivire capul. 

Nu îi era îngăduit să intre, căci prin venirea ei i-ar fi arătat prea pe 
faţă dragostea ei. 

O sfiiciune ciudată, pe care n-o cunoscuse până atunci, o opri să 
dea urmare îndemnului inimii sale. 

Dacă Alfred Bergère ar fi vrut s-o aibă lângă dânsul în zilele acelea, 
i-ar fi făcut această rugăminte în scrisoarea pe care i-o trimisese. 

Atât pentru dânsul, cât şi pentru mama lui era încă o străină care 
trebuia să stea deoparte şi să aştepte până când se va găsi timp şi 
pentru ea. Cu paşi obosiţi, cu capul în piept se întoarse să plece. 

Îi era groază de singurătatea camerei ei de hotel şi încă mai mult 
de o nouă întâlnire cu Frank Wilkens, pe care nu-l mai putea suferi. 

La prima încrucişare de străzi fu nevoită să se oprească, fiindcă 
agentul circulaţiei dăduse semnalul. Câteva maşini se opriseră în faţa 
ei. 

Dusă pe gânduri, privi într-una din ele, dar deodată tresări speriată, 
ochii i sa măriră de groază şi cu buzele tremurătoare murmură: 

— Gaston... 

Înainte ca Ethel să-şi poată da seama dacă în acel automobil fusese 
într-adevăr Gaston de Moulinet, agentul circulaţiei dădu un nou 
semnal, maşina porni repede înainte şi dispăru după colţul străzii. 

Ethel rămase locului, ca înmărmurită. 

Nu se sinchisi de strigătele acelora cărora le stătea în drum, nici de 
privirile mirate şi curioase ale trecătorilor. 

Îi era ca şi când trăsnetul ar fi căzut la picioarele ei. 

Abia când auzi lângă dânsa strigătul: 

— Ethel!... Draga mea Ethel!... se deşteptă ca dintr-un vis urât. 

Pentru câteva clipe i se mai păru că are înaintea ochilor un văl 
negru, aşa că-l zări numai ca printr-o ceaţă pe Alfred Bergère, care 
stătea în faţa ei. 

Îi simţi însă mâna care o luă pe a ei şi îi auzi glasul cald, blând şi 
dezmierdător. 

— Am bănuit, am ştiut că te voi întâlni, exclamă el, plin de fericire. 
N-am mai avut răbdare să stau lângă patul de suferință al mamei 
mele, o putere tainică m-a atras afară, pe stradă şi îmi spuneam că vei 
avea acelaşi dor ca şi mine, să ne revedem. Şi acum te am înaintea 
ochilor mei! 

Îi strânse cu putere mâna şi mai repetă o dată, exprimându-și în 
felul acesta bucuria: 

— Şi acum te-am înaintea ochilor mei! 

Ethel îşi adună toate puterile, se reculese, spre a nu-i arăta ce 
vijelie năprasnică se dezlănţuise în sufletul ei. 

ÎI întrebă cu glas compătimitor: 

— Ce face mama dumitale? Nici nu-ţi pot spune cât mă doare, că 
soarta te-a lovit cu atâta cruzime şi neîndurare. 

— Din fericire lovitura n-a fost de astă dată atât de grozavă cât a 
părut în primul moment, domnişoară Ethel, îl auzi pe Alfred Bergère 
spunând, pe când sângele îi vuia în urechi. 

Nu fu însă în stare să cuprindă îndată cu mintea ştirea 
îmbucurătoare pe care i-o dăduse tânărul inginer. 

Spaima îi zguduia încă întreg trupul. 

Poate văzuse numai o fantomă, avusese o vedenie?! 

Poate fusese înşelată de o asemănare? 

Nu era cu putinţă ca Gaston de Moulinet să fi venit la Paris! 

Ar fi prea îngrozitor, ar fi o ironie prea crudă a sorții! 

Numai acum să nu-l revadă pe Gaston de Moulinet, să nu mai aibă 
nimic de-a face cu dânsul! 

Nu voia să se gândească la el. 

Lângă ea mergea un bărbat pentru care însemna ceva, care îi voia 
inima şi sufletul, iar nu banii ei, ca toţi ceilalţi. 

Acest bărbat aştepta un cuvânt drag din partea ei. 

— Vasăzică de grija cea mai mare ai scăpat, dragă Alfred? îl întrebă 
ea încet. 

El dădu din cap. 

— Da; astăzi starea mamei e destul de bună. Am reuşit s-o liniştesc 
şi să-i fac speranţe pentru un viitor mai bun şi mai frumos. Astăzi i-am 
povestit că am avut norocul să întâlnesc o vrăjitoare micuță, care, cu 
toate loviturile sorții pe care le-am avut de îndurat, a reuşit să 
deştepte în mine credinţa în fericire. Mama ar dori mult să cunoască 
pe această bună şi dragă vrăjitoare. 

Inima tinerei femei ameninţă să se oprească în loc. 

— Vrei să merg la mama dumitale?... 

— L-ai face o mare bucurie sărmanei mele mame, dragă Ethel, dacă 
ai vrea să vii s-o vezi. 

— Chiar acum?... 

— De ce nu? În timpul zilei ai de lucru la birou şi n-ai timp să faci 
vizite la bolnavi. 

— Da... murmură Ethel încă încurată. Dacă crezi că vizita mea va 
face plăcere mamei dumitale, voi veni cu bucurie. 

— Atât mie, cât şi mamei mele ne vei face o bucurie nespus de 
mare. 

— Dar nu pot... aşa cu mâinile goale... Unei bolnave trebuie să-i 
duci întotdeauna ceva. 

Privirea lui se adânci din nou în ochii ei şi tânărul inginer îi spuse 
în şoaptă: 

— Îi vei aduce tot ce este mai frumos şi mai scump... pe dumneata 
însăţi. 

Ethel închise ochii, îmbătată de o fericire neînchipuită şi nu mai fu 
în stare să-şi stăpânească lacrimile de bucurie, care îi umeziră ochii. 

Nu era oare numai un vis frumos, care va pieri, se va preface în 
nimic, la cea mai mică atingere? 

Era oare adevărat că găsise în sfârşit un om căruia îi era dragă într- 
adevăr? 

În clipa aceea uită întâlnirea cu Gaston de Moulinet, uită că e Ethel 
Drof, o prinţesă a dolarilor. 

Era numai o femeie iubitoare şi în mers se lipi strâns de Alfred 
Bergère, îl urmă cu inima plină de bucurie, când el o conduse pe scara 
îngustă, care urca spre locuinţa mamei sale. 


355 bis. Prieteni 


Avionul cobori în zbor lin şi ateriză la aerodrom. 

Contele de Martigny, care aşteptase aici întoarcerea, alergă spre 
aeroplan. 

Pilotul se dădu jos de la locul său şi o ajută pe Mabel Stanley să 
coboare, desfăcând cureaua cu care fusese prinsă de scaunul ei. 

Contele de Martigny se apropie de dânşii. 

— Fi, ce-aţi făcut?... Aţi găsit-o? 

Pilotul îi povesti cele întâmplate. 

— Aşadar, domnul Bernard a făcut într-adevăr săritura 
primejdioasă? Mărturisesc că admir marele curaj pe care l-a avut. Nu 
mulţi ar fi făcut la fel. Acum voi pleca cât mai repede după el. 
Descrie-mi, te rog, cât mai amănunţit locul unde a coborât şi unde îl 
voi putea găsi pe el şi pe nepoata mea. 

Pilotul îi dădu toate lămuririle trebuincioase, îi arătă locul pe o 
hartă şi îi indică drumul pe care trebuia să-l urmeze, drum pe care şi-l 
întipărise bine în minte la întoarcere. 

Contele de Martigny îşi făcu însemnări în carnetul său, apoi zise: 

— Aşa, acum nu vreau să mai întârzii nicio clipă şi voi porni îndată 
la drum. Am îngrijit de o maşină bună şi de un însoțitor care o va 
conduce. 

Apoi se întoarse spre Mabel Stanley şi continuă: 

— Nu mai am timp să îngrijesc de o cameră la hotel pentru 
dumneata, draga domnişoară, însă soţia mea o va face cu plăcere. Te 
rog să te duci la mine acasă unde te aşteaptă. 

— Nu mă voi duce la niciun hotel, căci voi pleca cu dumneata. 

— Nu se poate; gândeşte-te la oboseala drumului. 

— Aceasta nu mă sperie, cum nu m-au speriat nici primejdiile 

zborului pe care l-am făcut. Vreau să fiu şi eu de faţă şi nimic nu mă 
va putea abate de la hotărârea mea. 

Contele de Martigny o privi plin de admiraţie şi se gândi în sinea 
lui: „Straşnică fată! Raul Bernard şi-a ales o logodnică foarte energică 
şi trebuie să-l felicit”. 

Apoi se înclină zâmbind şi zise: 

— Bineînţeles că mă voi supune voinţei dumitale şi te voi lua cu 
mine. 

— Dacă e aşa, să mergem îndată la maşină; unde este? 

Îşi luară rămas bun de la pilot, care le ură prietenos izbândă în 
întreprinderea lor. 

Maşina aştepta la ieşirea aerodromului. Era un automobil mare de 
turism, cu două locuri obişnuite şi cu alte două de rezervă. 

Contele de Martigny o rugă pe Mabel Stanley să ia loc lângă şofer, 
dar fata îi zise acestuia: 

— Dumneata dă-te jos de la volan, căci voi conduce eu maşina. 

— Şi la asta te pricepi? o întrebă contele de Martigny. 

Ea nu răspunse, ci îi aruncă numai o privire, luă un aer de 
superioritate şi se urcă la volan. 

Contele se aşeză lângă dânsa şi Mabel Stanley îi zise: 

— Dumneata va trebui numai să-mi spui drumul. 

— Bine, ţi-l voi arăta. 

Abia luaseră loc, când Mabel şi dădu drumul maşinii. 

Contele de Martigny mai văzuse femei şi fete conducând 
automobile, dar aşa ca Mabel Stanley nu întâlnise încă niciuna. 

— Ai pornit bine, zise el cu admiraţie. Mergi ca fulgerul. 

Mabel Stanley era cu privirea aţintită înainte şi părea că nici nu-l 
aude. 

Chiar când ajunseră prin străzi pline de lume, ea nu micşoră iuţeala 
şi îşi făcu cale liberă, claxonând ca o nebună. 

Şoferul se aplecă înainte, îi puse mâna pe umăr şi o preveni: 

— Fiţi mai cu băgare de seamă, domnişoară. 

Cu o mişcare de nerăbdare ea îi dădu mâna la o parte şi mări şi mai 
mult viteza. 

De multe ori se părea că în clipa următoare se va ciocni cu o altă 
maşină, dar cu o îndemânare vrednică de toată admiraţia ea ştia să se 
ferească şi trecea ca o nălucă pe lângă ele. 

În sfârşit, ieşiră din oraş. 

Contele de Martigny răsuflă uşurat, căci acum această fată îndrăcită 
nu mai punea în primejdie alte vieţi omeneşti, decât pe a ei şi pe 
aceea a tovarăşilor săi. 

Când ajunse pe şoseaua liberă, dădu maşinii adevărata viteză. Felul 
cum trecea cotiturile era o adevărată nebunie. 

Vântul îi luă şapca, dar ea nu făcu nicio mişcare ca s-o prindă, ci 
tinu mai departe volanul cu mânuşiţele ei mici, dar atât de sigure şi 
puternice. 

— La răspântia viitoare trebuie s-o luăm la dreapta, o lămuri 
contele de Martigny, apoi adăugă: Câteva sute de metri mai departe 
începe un urcuş destul de greu. 

Mabel Stanley dădu numai din cap, în semn că înţelesese. 

La răspântie trecu cotul micşorând puţin iuţeala, dar îndată ce-l 
depăşi o mări iar şi urcă dealul cu o viteză nebună. Când ajunseră sus 
şi drumul mergea iar drept înainte, ea spuse primele cuvinte contelui 
de Martigny: 

— Maşina e bună! 

Apoi tăcu iar multă vreme şi nu mai răspunse nimic când contele 
de Martigny vru să înceapă o conversaţie. 

El făcu încercarea de mai multe ori, fără niciun rezultat însă, aşa că 
în cele din urmă renunţă. 

După ce merseră vreo trei ore şi străbătură o bucată bună de drum, 
el o întrebă pe Mabel: 

— Nu vrei să te mai înlocuiască şi şoferul? 

Drept răspuns ea clătină numai capul. 

Contele de Martigny avu tot timpul s-o examinezi cu amănunţime. 

Tânăra fată avea un profil foarte frumos şi părea şi mai frumos, căci 
vântul îi dădea părul înapoi, descoperindu-i fruntea lată şi inteligentă. 

Raul Bernard avusese gust bun. Îndată ce-l va revedea, îl va felicita 
pentru alegerea pe care o făcuse. 

Cu toată viteza mare cu care merseseră, ajunseră abia pe înserate la 
Sandy Creek. 

Era într-o sâmbătă. Când se opriră în faţa cârciumii lui Sam, auziră 
înăuntru mare gălăgie. Ca întotdeauna spre sfârşitul săptămânii 
căutătorii de aur se adunaseră la Sandy Creol şi îşi petreceau timpul 
jucând cărţi şi bând. 

Mabel Stanley opri maşina cu o mişcare bruscă şi sări jos. Contele 
de Martigny şi şoferul făcură la fel şi o urmară în cârciumă. Se părea 
hotărât că ea luase conducerea în toate privinţele. 

Când apărură înăuntru, zgomotul încetă şi căutătorii de aur se 
uitară cu nedumerire la oaspeţii aceştia târzii. 

Sam ieşi de după tejghea, veni întru întâmpinarea lor, îi salută şi 
întrebă politicos: 

— De unde veniţi aşa de târziu?... Cu ce vă pot servi? 

Mabel Stanley îi răspunse: 

— Venim de la Sidney... Spune-mi, te rog, îl cunoşti pe mister 
Wilkens? 

— Wilkens?... Sam clătină capul. Nu. Acest nume mi-e necunoscut 

— Numele poate, dar sunt încredinţată că pe omul care se numeşte 
astfel îl cunoşti bine. 

— Ce înfăţişare are? 

Mabel Stanley se întoarse spre contele de Martigny şi îi zise: 

— Descrie-l te rog, domnule conte. 

Când Sam auzi titlul de conte, făcu ochi mari şi se uită uluit la Axel 
de Martigny. 

Un om atât de nobil nu mai pusese până atunci piciorul în cârciuma 
lui. Ce voiau oare aceşti oaspeţi de la dânsul? Cu ce scop veniseră în 
sălbătăcia aceasta? 

Contele de Martigny începu: 

— Nu e mult de când mister Wilkens a căutat aur prin ţinutul 
acesta. Se deosebeşte în primul rând de alţi oameni, fiindcă are pe faţă 
nişte urme care... 

Sam îi curmă repede vorba. 

— Atunci nu e altul decât Crestatul. Fireşte că pe acesta îl cunosc 
bine. Îl căutaţi cumva pe el şi pe fiica lui? 

— Aşadar, ştii tot? îl întrebă de astă dată Mabel Stanley. 

— Fata a fost răpită de blestematul acela de chinez chiar de aici, 
din casa mea. 

— Ştim unde se află şi vrem s-o luăm de acolo. Avem însă nevoie 
de catâri. Poţi să ne pui vreo câţiva la dispoziţie? 

— Nu mai am decât unul singur, căci pe ceilalţi mi i-au furat 
ticăloşii de chinezi în noaptea când au răpit fata. 

— Unul nu e de ajuns. Unde mai putem găsi alţii? 

— Ei băieţi, ia spuneţi, care dintre voi vrea să-şi împrumute catârul 
domnişoarei? 

Minerii ştiau despre răpirea Feliciei de Martigny. Între ei era şi 
Billy, fostul tovarăş al Crestatului, care ieşi din rând şi zise: 

— Toţi suntem gata să dăm catârii, dacă e vorba să dăm ajutor 
pentru căutarea fetei Crestatului. Ce ziceţi, băieţi, nu-i aşa? 

— Aşa e cum spui tu, Billy, răspunseră toţi într-un glas. 

Billy se întoarse din nou spre Mabel Stanley şi îi zise: 

— Eşti străină prin ţinuturile acestea? 

— Da. 

— Atunci ai nevoie şi de o călăuză. 

— Mi-ar fi foarte plăcut dacă aş găsi pe cineva care să cunoască 
locurile şi în care să mă pot încrede. 

— Vă voi călăuzi chiar eu. 

Mabel îi întinse mâna şi îi mulţumi. 

Căutătorii de aur, care ascultaseră întreaga convorbire, strigară cu 
toţii în gura mare şir vorbind toţi odată: 

— Vom pleca cu toţi în căutarea fetei. Vom pune mâna pe chinezi 
şi îi vom învăţa minte să mai răpească şi altădată fete albe. 

— Dar pe ce animale vom călări, dacă vreţi să veniţi toţi? întrebă 
Mabel Stanley. 

— Avem destui catâri de care ne servim pentru căratul bagajelor şi 
poverilor. Când plecăm? Chiar acum? 

Mabel Stanley se uită întrebător la contele de Martigny. 

— Dumneata de ce părere eşti? 

— Dacă avem o călăuză bună, nu e nicio primejdie şi am putea 
pleca îndată. 

— Bine, să plecăm. 

— Nu va fi prea obositor pentru dumneata, după ce am făcut 
drumul lung cu maşina şi ai condus singură tot timpul? 

— Nicidecum; nu te îngriji de mine. 

Îndată ce căutătorii de aur auziră că e vorba să plece îndată, 
izbucni un adevărat tumult. Vorbeau şi strigau, îşi goliră în grabă 
paharele care mai rămăseseră pline pe mese, pe urmă se duseră să 
pregătească în grabă catârii pentru drum. 

Sam dădu noilor oaspeţi vin, apoi îi lăsă singuri, spre a îngriji de 
catârii pe care aveau să-i călărească ei. După vreo jumătate de oră se 

întoarse şi zise mulţumit: 

— Totul e gata. Băieţii au şi încălecat şi vă aşteaptă. 

Mabel Stanley şi contele de Martigny, ieşiră după dânsul, şoferul 
avea să rămână pentru paza maşinii. 

Afară contele de Martigny se sfătui cu Billy şi îi dădu lămuriri 
asupra locului unde Raul Bernard sărise cu paraşuta. 

Billy încuviinţă din cap şi răspunse: 

— Fii fără grijă, îi vom găsi. 

Făcu un semn camarazilor şi toţi porniră la drum. În frunte 
călăreau Mabel Stanley, contele de Martigny şi Billy. 

Nu erau demult pe drum, când la orizont începură să se arate nori 
negri. Billy se uită spre cer şi zise: 

— Pare să vină o furtună straşnică. Pe aici pe la noi, când vin 
vijeliile, nu e de glumit. Sunt grozave. 

— Eşti de părere să ne întoarcem? 

Înainte ca Billy să poată răspunde contelui de Martigny la această 
întrebare, Mabel Stanley se împotrivi şi zise: 

— Nu se poate să ne întoarcem; mergem mai departe. Ce ne pasă 
dacă tună şi fulgeră?! Chiar dacă va ploua cu găleata, nu ne vom topi. 

Energia şi voinţa de fier a tinerei fete, erau vrednice de toată 
admiraţia. 

Dar numai ea ştia pentru ce ţinea atât de mult să nu se întoarcă din 
drum: lupta pentru bărbatul pe care îl iubea din tot sufletul. 

Poate tot va reuşi să-i câştige dragostea, dacă îi va dovedi că e în 
stare să facă orice pentru dânsul, că e gata să aducă orice jertfă. 

Avea credinţa nestrămutată că dragostea ei mare şi frumoasă va 
reuşi să deştepte şi în sufletul lui Raul acelaşi simţământ puternic. 

Pentru dragostea aceasta era gata să facă orice şi hotărârea ei era 
nestrămutată. 

Furtuna izbucni, mai grozavă decât se aşteptaseră chiar căutătorii 
de aur, care cunoşteau aceste izbucniri năvalnice ale naturii prin acele 
ţinuturi. 

Ploaia le biciuia faţa, îi udă până la piele; dar niciunul din ei nu 
murmură. Erau oameni tari, deprinşi cu toate, aceşti mineri din munţii 
Australiei. Înaintau cu bărbăţie, căci era vorba să dea ajutor unui bun 
camarad de-al lor. 

356. Ca în poveşti... 

Doamna Elisabeta Bergère nu rămase prea mirată când zări pe fiul 
ei intrând în odaie, însoţit de Ethel. 

Zâmbind prietenos, ea întinse tinerei femei amândouă mâinile şi 
zise: 

— După cum văd, Alfred nu s-a înşelat când a avut nădejdea că vei 
veni pe la noi, îndată ce vei afla de îmbolnăvirea mea. Asta e tare 
frumos din partea dumitale şi îţi mulţumesc din tot sufletul. 

Ethel nu fu în stare să vorbească. 

Era atât de mişcată, încât nu găsi îndată cuvintele potrivite. 

Rămase cu privirea aţintită la faţa palidă şi brăzdată de griji a 
bătrânei femei şi nu putea să-şi ia ochii de la acei ai bolnavei, în care 
se putea citi o dragoste mare şi multă bunătate. 

În sfârşit se reculese, se aplecă asupra mâinilor ofilite ale bătrânei 
şi le sărută. 

Doamna Elisabeta Bergère le retrase repede şi zise: 

— Ce faci, copila mea? Dacă ţii să-mi dai o sărutare, atunci sărută- 
mi fruntea sau obrajii şi nu mâinile înăsprite de muncă. 

Ethel se uită sfioasă la doamna Bergère şi murmură: 

— Adevărat?... Îmi daţi voie?... 

Bolnava dădu din cap. 

— Sărutarea dumitale mă va însănătoşi poate, copilă dragă. Băiatul 
meu mi-a spus că eşti o mică vrăjitoare. 

Ethel se aplecă asupra bolnavei şi o sărută cu multă dragoste. 

Făcând aceasta, se simţi cuprinsă de un simţământ de adâncă 
venerație şi fericire, ca şi când şi-ar fi regăsit mama, pe care abia o 
cunoscuse. 

Timp de câteva clipe domni tăcere în odaia unde se aflau cei trei 
oameni. 

Femeia bătrână şi cea tânără se uitară una la alta, privirile lor se 
adânciră şi pe feţele lor se putea citi că simțeau simpatie una pentru 
alta. 

„Cât de mult trebuie să mă fi schimbat, că am reuşit să cuceresc 
inimile acestor oameni de treabă!” gândi Ethel şi zâmbi visătoare. 

Iubirea părea să fie într-adevăr o vrăjitoare mare, care ştie să facă 
minuni. 

În sfârşit, Alfred Bergère rupse tăcerea şi zise: 

— Dacă n-aş fi căutat-o pe domnişoara Ethel, dragă mamă, nu ştiu 
dacă ar fi găsit drumul care duce la casa noastră. 

Ethel se întoarse spre el. 

— Ba drumul îl găsisem, domnule Bergère, numai cea din urmă 
parte a acestui drum n-am îndrăznit s-o străbat singură. 

— Atunci e bine că Alfred ţi-a ieşit în întâmpinare, zise bolnava. 

— Da, mamă, căci altfel am fi aşteptat în zadar pe acest oaspe drag. 

— De altfel nici nu e uşor pentru o femeie de a se hotărî să vină la 
mama bolnavă a unui bărbat pe care l-a cunoscut abia cu puţine zile 
în urmă, întregi doamna Bergère. Te pot înţelege prea bine, dragă 
domnişoară Ethel. 

Spunând aceste cuvinte, mângâie obrajii tinerei femei şi îi zâmbi cu 
dragoste. 

Apoi întorcându-se spre fiul ei, adăugă: 

— Nu vrei să ospătezi cu ceva pe un musafir atât de drag, Alfred?... 
Du-te repede şi pregăteşte cina. Cred că în tovărăşia voastră voi 
mânca şi eu cu mare poftă. 

— Da, mamă, mă duc repede, răspunse Alfred. 

Prin această cerere a bătrânei, Ethel se simţi şi mai stingherită. 
Putea să primească ea ceva de la aceşti oameni care se aflau într-o 
situaţie atât de grea? 

Şi Ethel, care întotdeauna fusese servită de o droaie de servitori, 
care niciodată nu pusese mâna spre a da un ajutor în gospodărie, se 
simţi îndemnată să pună întrebarea: 

— Nu pot fi şi eu de vreun folos? 

Alfred Bergere făcu un gest de împotrivire. 

— Nu, nu!... Voi îngriji eu singur de tot ce trebuie făcut. 

— Mi-ar face multă plăcere... răspunse Ethel şi din tonul cu care 
pronunţă aceste cuvinte se putea înțelege că vorbise din suflet, cu 
toată sinceritatea. 

Bolnava îi luă mâna şi o rugă: 

— Cât timp Alfred va pregăti tot ce trebuie pentru masă, te rog să 
rămâi cu mine, draga mea copilă, şi ţine-mi puţin de urât, căci 
doctorul a spus că ăsta va fi cel mai bun leac pentru mine. De aceea 
sunt atât de bucuroasă că ai venit la noi şi că te văd lângă mine. Îmi 
vei ajuta să alung toate gândurile negre şi triste. 

Bătrâna aruncă o privire spre uşa care se închisese în urma lui 


— 152 — 


Alfred Bergere, se aplecă mai aproape de Ethel şi îi spuse în şoaptă: 

— Sunt atât de îngrijorată din pricina băiatului meu! 

— Dar n-ar trebui să fiţi, dragă doamnă Bergere. 

— E uşor de spus, scumpa mea copilă, dar o mamă are întotdeauna 
griji, mai cu seamă când e vorba de singurul ei copil. Nici nu pot să-ţi 
spun cât de mult m-am speriat ieri, când am aflat că şi-a pierdut 
slujba. Nenorocirile s-au abătut şi prea multe deodată asupra noastră. 
Întâi furtul planurilor... Apoi vestea cea grozavă!... Nu e de mirare că 
m-au doborât. Astăzi însă mă simt mai bine şi vreau să mă însănătoşez 
cât mai curând, mai cu seamă acum când Alfred îmi va împlini poate 
cea mai fierbinte dorinţă a mea. Cred că ştii ce vreau să spun, 
domnişoară Ethel? 

Încurcată, Ethel se uită în altă parte, căutând cuvintele pentru un 
răspuns potrivit. 

Ea, care de obicei avea atâta prezenţă de spirit şi ştia să facă faţă 
oricărei situaţii, nu ştiu în clipa aceea ce să răspundă acestei femei 
modeste. 

Bolnava continuă cu un zâmbet plin de fericire: 

— Sunt încredinţată că ştii. Noi femeile avem urechi bune şi ochi 
ageri, aşa că ne dăm îndată seama ce se petrece în sufletul unui 
bărbat. Oricine ar putea vedea că Alfred al meu e îndrăgostit nebun de 
dumneata, nu-i aşa Ethel? 

— Doamnă Bergère, eu.. 

— Nu trebuie să roşeşti, copila mea dragă, şi nici nu vreau să mai 
vorbesc despre asta, dar aş fi fericită, nespus de fericită, dacă băiatul 
meu mi-ar aduce o fiică în casă. Până acum nu i-a prea plăcut niciuna, 
căci nu face parte din acei bărbaţi care aleargă după aventuri uşoare. 
Are o fire serioasă şi asta nu place femeilor din ziua de azi. Unui crai i 
se aruncă femeile în braţe. Alfred al meu n-a avut noroc în dragoste 
până acum şi cu atât mai mult mă bucur, sperând că în sfârşit a găsit 
femeia potrivită pentru dânsul. Nici nu pot să-ţi spun, dragă 
domnişoară Ethel, cu câtă înflăcărare şi dragoste vorbeşte de 
dumneata. Pari să fii într-adevăr o mică vrăjitoare şi acum mă voi 
grăbi să mă fac bine cât mai repede, căci boala mea ar tulbura o 
fericire tânără. Ai însă puţină răbdare, copila mea, şi în curând şi 
aceste umbre care ne întunecă deocamdată viaţa, vor dispărea. 

Când Alfred Bergère intră iar în odaie, convorbirea celor două 

femei luă sfârşit, ceea ce pricinui o mare părere de rău tinerei femei, 
care ar fi putut s-o asculte ceasuri întregi pe mama lui Alfred. 

Îi era ca şi când aceasta i-ar fi spus o poveste minunată şi ca un vis 
din basme i se păru tot ce se petrecea în clipele acelea cu dânsa. 

Îi ajută lui Alfred să pună masa, pe care o traseră lângă patul 
bolnavei. 

Apoi tot se duse şi ea în mica bucătărie, pentru a-i ajuta lui Alfred 
la ceea ce mai avea de făcut acolo. 

În ochii lui se ivi o sclipire de fericire adâncă. 

— E atât de frumos că eşti aici, îi spunea el mereu. Atât de frumos, 
încât aproape aş mulţumi destinului care a adus boala mamei. 

Ethel făcu un gest de spaimă. 

— Pentru Dumnezeu, nu vorbi aşa; e un păcat... 

— Ba nu, căci buna mea mamă se simte iar mai bine şi doctorul m- 
a încredinţat că orice primejdie e înlăturată, mai cu seamă acum, când 
dorul de viaţă s-a redeşteptat din nou în sufletul ei. 

— Mulţumesc lui Dumnezeu că ai scăpat cel puţin de această grijă. 

— Şi asta ţi-o datorez numai dumitale, dragă Ethel. 

— Mie?... Doar n-am făcut nimic spre a contribui la însănătoşirea 
mamei dumitale?! 

— Ba da, căci din clipa când i-am povestit mamei despre dumneata, 
a şi început o îmbunătăţire a sănătăţii ei. Vrea să ia şi dânsa parte la 
fericirea băiatului ei. Dar... 

Deodată faţa lui Alfred Bergère se întunecă şi pe buzele lui se ivi un 
zâmbet trist, apoi continuă: 

— Cum se poate gândi la fericire un om fără lucru, ale cărui mici 
economii se vor fi irosit în curând?!... El nu poate decât să privească 
de departe la fericirea altora, căci lui însuşi nu-i este îngăduit să fie 
fericit. 

La auzul acestor cuvinte Ethel nu se mai putu stăpâni. 

Cuprinsă de patimă, îl îmbrăţişă pe Alfred Bergère, se lipi strâns de 
dânsul şi îi zise cu glasul sugrumat de emotie: 

— Ba da, iubitul meu, trebuie să ai şi tu parte de fericire, trebuie s- 
o cucereşti, căci fericirea ta e şi a mea. 

În clipa aceea toate îndoielile lui Alfred Bergère dispărură, nu mai 
ascultă de vocea raţiunii, ci văzu în faţa lui numai doi ochi strălucitori 
cu priviri pline de dragoste, şi o gură care cerea să fie sărutată. 

O cuprinse pe Ethel în braţe, o strânse cu atâta putere ca şi când n- 
ar mai fi vrut să-i dea drumul niciodată şi îşi apăsă buzele 
înfierbântate de patimă pe ale ei. 

Amândoi se scufundară în marea fericirii, a dezmierdărilor de 
dragoste. 

Abia când apa pe care o pregătiseră pentru ceai începu să fiarbă în 
clocote şi se revărsă, se despărţiră speriaţi, se uitară unul la altul ca şi 
când s-ar fi deşteptat dintr-un vis şi rămaseră apoi încurcaţi, cu ochii 
în pământ. 

Deşi în ultimele zile doriseră amândoi această clipă hotărâtoare, 
acum când venise în sfârşit, părură ei înşişi surprinşi. 

Timp de câteva minute domni tăcere adâncă. 

Alfred Bergere luă vasul cu apă fierbinte şi opări ceaiul, pe când 
Ethel, încurcată şi emoţionată, aşeză tacâmurile pe o tavă. 

Dar după scurt timp privirile lor se întâlniră din nou. 

Îşi zâmbiră, se îmbrăţişară iar şi se sărutară. 

Pe când îşi dezmierda iubita, Alfred Bergère murmură: 

— Sunt atât de fericit că te-am găsit, Ethel scumpă. Pentru întâia 
oară în viaţa mea am întâlnit o femeie către care m-am simţit atras 
din prima clipă când am văzut-o. Când te-am zărit în adăpostul unde 
ne ascunsesem amândoi în ziua când ne-a prins ploaia, mi s-a părut că 
o rază de soare a străpuns norii spre a-mi lumina calea vieţii. 

Ethel îl ameninţă zâmbind cu degetul şi îi zise: 

— Eşti un linguşitor. 

— Nu e felul meu de a spune vorbe deşarte, ci vorbesc din 
convingere şi din toată inima, scumpa mea Ethel. Îmi era ca şi când 
soarta mi te scosese în cale, spre a îndrepta răul ne care mi-l făcuse în 
timpul din urmă. 

Ea păli şi îl privi cu oarecare teamă. 

— Poate aşa şi este, dragul meu Alfred, răspunse Ethel şovăitoare şi 
chibzui câteva clipe, dacă n-ar fi bine să-i spună acum cine este ea în 
realitate. 

Îi era oare îngăduit să-şi clădească fericirea pe o minciună? 

Venise oare timpul spre a-i face o asemenea mărturisire? Presimţea 
că Alfred Bergere se va speria, că îi va trebui mult timp pentru a se 
deprinde cu gândul că ea nu era aceea pe care o iubise, cu ideea că 
era cu totul alta... şi atunci...?! 

Un zâmbet plin de dor îi flutură pe buze. 

Voia să mai guste câtva timp această fericire tainică, acest vis 
frumos ca un basm dintr-o lume de minuni. 

Niciodată nu vor mai veni clipe atât de fermecătoare ca acele de 
faţă, când el o credea o fată săracă, când o iubea numai şi numai 
pentru dânsa, când nu ştia că în realitate e milionară, o prinţesă a 
dolarilor! 

Şi repede, ca şi când i-ar fi fost teamă să nu şteargă pentru 
totdeauna strălucirea acestei clipe de fericire, ea continuă: 

— În viaţă se întâmplă de multe ori că o nenorocire aduce după 
sine o mare bucurie, scumpul meu Alfred. 

El dădu din cap cu o mişcare gravă. 

— Eu cel puţin pot spune asta din tot sufletul, Ethel, căci tu eşti 
pentru mine fericirea care mă face să uit toate loviturile grozave pe 
care mi le-a dat soarta neîndurată şi crudă. Dar ce pot fi eu pentru 
tine?... Nimic şi iar nimic... stau în faţa ta cu mâinile goale. 

— Nu vorbi aşa, Alfred; tu eşti mai bogat decât îţi închipui, îmi 
dăruieşti mai mult decât poţi bănui. 

— Cum ar fi cu putinţă aşa ceva? 

— Nu mă întreba, Alfred, şi nici să nu măsurăm care din noi doi dă 
celuilalt mai multă fericire, ci să ne bucurăm că dragostea 
atotputernică şi făcătoare de minuni a hotărât să ne întâlnim în calea 
vieţii. 

— Şi cu toate acestea mi-e teamă de viitor, Ethel. Poate ar fi fost 
mai bine pentru noi amândoi, dacă am fi ascultat mai mult de vocea 
raţiunii decât de aceea a inimilor noastre. 

— Nu vorbi aşa, Alfred, nu tulbura această clipă atât de minunat de 
frumoasă cu mustrări şi îndoieli. 

El o cuprinse din nou în braţe şi o strânse la piept, se uită iar adânc 
în ochii ei şi îi spuse în şoaptă: 

— Aş vrea să gust cu atâta bucurie această fericire, iubita mea 
Ethel, să n-am nici o altă dorinţă, dar e dat celor care se iubesc să aibă 
mereu dorinţe noi. Ce frumos ar fi dacă n-aş fi nevoit tocmai acum să- 
mi caut altă slujbă, dacă nu mi s-ar fi furat însemnările şi planurile 
invenţiei mele, căci atunci am putea să ne croim îndată calea vieţii, 
am putea să ne gândim chiar acum la căsătoria noastră, am putea să 
ne cumpărăm la ţară o căsuţă frumuşică, un cuib cald pentru 

dragostea noastră atât de mare şi frumoasă. Dar deocamdată, în 
împrejurările grele de faţă, nici nu ne putem gândi la aşa ceva. 
Fericirea noastră ar fi întunecată de griji. 

— Ba nu, vom avea soare, Alfred, soare cald şi luminos. Tot ce 
dorim în sufletele noastre iubitoare, se va înfăptui. 

Alfred Bergère avu un zâmbet amar. 

— Atunci ar trebui să fii într-adevăr o vrăjitoare. 

— De unde ştii că nu sunt, dragul meu Alfred? Poate la naşterea 
mea o zână binevoitoare mi-a pus ca dar în leagăn puterea de a 
înlătura grijile celor care îmi sunt dragi şi de a preface o colibă într-un 
palat? 

— Cum ar fi cu putinţă aşa ceva? Doar eşti o fată săracă. 

— Care s-ar putea preface însă într-o prinţesă. 

El o sărută iar şi îi şopti cu drag: 

— Micuta mea prostuţă şi visătoare! 

Ethel Drof era fericită. Îi venea să plângă şi să râdă în acelaşi timp 
şi ar fi vrut ca acea clipă — cea mai fericită din toată viaţa ei — să nu se 
mai sfârşească niciodată. 

Ar fi vrut să-l asculte neîncetat pe Alfred Bergere. 

Deodată amândoi îşi aduseră aminte de bolnavă şi se priviră ca doi 
vinovaţi. 

— Doamne, am uitat cu desăvârşire de sărmana mea mamă, 
murmură Alfred Bergère. 

— Hai să mergem repede la dânsa, răspunse Ethel, luând tava cu 
ceşti. 

Tânărul inginer o mai opri niţel. 

— Aşa, acum putem merge, zise el mulţumit, după ce îi acoperise 
obrajii şi buzele cu nenumărate sărutări fierbinţi. 

Când intrară în odaia unde se afla doamna Bergere, aceasta îi privi 
zâmbind. 

Ethel ţinea ochii în pământ şi Alfred părea cam încurcat. Doamna 
Bergere bănuia de ce întârziaseră atât de mult cei doi tineri şi zise: 

— Ei, aţi pregătit tot?... N-aţi uitat nimic? 

Tinerii nu prinseră îndată subînţelesul acestor cuvinte şi Ethel 
murmură: 

— Nădăjduiesc că veţi fi mulţumită, doamnă Bergère. 

Bătrâna surâse şi, clipind din ochi spre fiul ei, răspunse: 

— Cred şi eu că voi fi mulţumită. 

Ethel şi Alfred schimbară o privire furişă. 

Cum doamna Bergère ceru de mâncare, apoi începu să povestească 
întâmplări din viaţa ei, cei doi îndrăgostiţi nu-i destăinuiră ce făcuseră 
atâta vreme singuri în bucătărie. 

Nici doamna Bergere nu le puse vreo întrebare, voind să le lase 
plăcerea de a se bucura de taina lor. 

După ce trecu iar vreun ceas, se prefăcu obosită şi îi rugă s-o lase 
singură, îi spuse însă lui Alfred s-o conducă pe Ethel acasă. 

— Poţi să pleci fără nicio grijă, îi zise ea. Simt că voi dormi foarte 
bine, iar ţie nu o să-ţi strice o plimbare, după ce ai stat toată ziua în 
casă, lângă patul meu. 

Ethel întinse bolnavei mâna, spre a-şi lua rămas bun. 

Doamna Bergère o atrase spre ea, îi luă capul în mâinile ei uscate şi 
se uită lung în ochii ei. 

— Vreau să mă însănătoşesc repede că să am şi eu parte de 
fericirea voastră, îi şopti ea la ureche. 

Adânc mişcată, Ethel căzu în genunchi lângă patul bolnavei. 

— Rugaţi-vă lui Dumnezeu să ne dăruiască o fericire mare, îi spuse 
ea, luându-i amândouă mâinile într-ale ei. 

Doamna Bergère dădu din cap cu credinţă şi răspunse încet: 

— Da, va fi o fericire mare; presimt asta. Revino cât mai curând la 
noi, copila mea dragă. 

— Îmi daţi voie? 

— Îmi vei face o bucurie nespus de mare, iar lui Alfred şi mai mare. 
Nu-i aşa, dragul meu băiat? 

— Da, mamă. 

Ethel trebui să lupte din răsputeri ca să nu izbucnească în lacrimi, 
dar erau lacrimi de fericire, de bucurie adâncă şi cu vocea 
tremurătoare de emoție, răspunse: 

— Voi veni mâine şi în toate zilele. 


357. Pe bord 


Naufragiaţii văzuseră bine. Vaporul care venea spre ei, se opri. 
Cu pânza umflată de vânt, se îndreptară spre vapor. 
Misionarul, care şedea la proră, reuşi să citească numele vaporului: 

„Preşedintele Lincoln”. 

De-a lungul parapetului stăteau călătorii şi oamenii echipajului, 
care le făceau semne. 

În sfârşit, se apropiară şi timonierul strânse pânza. 

Barca se lipi ce trupul uriaş al vaporului şi scara fu lăsată până la 
suprafaţa apei. Timonierul prinse un cârlig şi legă barca. 

Marinari coborâră de pe vapor şi o ajutară pe Dolores să se urce, 
apoi luară şi copila. Misionarul şi timonierul se urcară singuri, pe 
când vreo câţiva marinari săriră în barcă. Frânghii fură lăsate în jos, 
barca fu legată de ele, apoi trasă pe bord cu macaraua. 

Când cei salvaţi păşiră pe punte, fură înconjurați de călători şi 
asaltaţi cu nenumărate întrebări, care urmau atât de repede una după 
alta, încât nici nu le putură răspunde. 

Învălmăşeala era atât de mare, încât cei salvaţi erau cu desăvârşire 
zăpăciţi... 

Câteva doamne o luară pe Darling în braţe, o dezmierdară şi o 
sărutară, încât micuța nici nu mai ştia ce se petrece cu ea. 

Căpitanul vaporului îşi făcu loc printre călători şi o salută întâi pe 
Dolores. 

— Vă urez bun venit pe bordul vaporului „Preşedintele Lincoln”. 
Sunteţi naufragiaţi de pe vaporul „Paragon”? Am citit acest nume pe 
barcă. 

— Da, soţul meu a fost căpitanul vasului „Paragon”. 

— A rămas la postul lui când s-a scufundat vaporul? 

— Da, în clipa scufundării era pe puntea de comandă. 

Căpitanul duse mâna la chipiu ca şi când ar saluta pe camaradul 
mort la datorie şi zise: 

— A fost un om care şi-a făcut datoria până la moarte. Cinste 
amintirii lui! 

Îi strânse încă o dată mâna doamnei Barnabe, arătându-i prin 
aceasta compătimirea lui sinceră, apoi o întrebă: 

— Ce curs avea vasul „Paragon”? 

— Spre Sidney. 

— Îmi pare foarte rău că nu vă pot duce acolo, căci noi mergem la 
Vancouver. Cred însă că acum vă este totuna unde veţi merge! 

— Ba nu; m-aş duce cu plăcere Sidney, unde am pe fratele şi pe 
fiica mea. 


— 159 — 


Căpitanul făcu un gest prin care vru să-şi exprime părerea de rău. 

— Vă înţeleg dorinţa, dar nu pot să v-o îndeplinesc. Deocamdată 
veţi avea nevoie de linişte şi odihnă, nu-i aşa? 

Dolores dădu din cap. 

— Mă simt într-adevăr istovită, căci am trecut prin încercări foarte 
grele. 

— Îmi veţi povesti mai târziu. Deocamdată voi îngriji să vi se dea o 
cabină. Fetiţa e tot a dumneavoastră? 

— Nu, e fiica unei perechi care călătorea cu vaporul „Paragon”. 
Tatăl a pierit în valuri odată cu vaporul, iar mama a murit a doua zi 
după ce a fost aruncată cu noi pe ţărmul unei insule. 

— Vrei însă să ţii copila la dumneata. 

— Da, căci de străini s-ar teme. 

Căpitanul chemă o chelneriţă şi îi porunci să îngrijească de Dolores 
şi de micuța Darling. 

— Îi vei da doamnei o cabină de clasa întâia, adăugă el. 

Dolores mulţumi căpitanului, apoi o luă pe Darling de mână şi o 
urmă pe chelneriţă. 

Aceasta îngriji de ea cu multă dragoste. 

Îi pregăti o baie, îi aduse rufe curate, apoi îi zise: 

— Mai târziu, după ce se va fi odihnit, îi voi da şi fetiţei o cămaşă. 
Trebuie s-o croiesc întâi dintr-una de-ale mele. 

O ajută pe Dolores să-şi facă baia, apoi o spălă pe Darling. Făcu 
paturile pentru amândouă şi le acoperi cu plapuma. Pentru Dolores 
aduse o supă caldă, iar pentru fetiţă lapte. 

— Aşa, acum vă doresc somn dulce. Cu o jumătate de oră înainte 
de masă voi veni din nou să vă trezesc. Vă voi aduce şi o altă rochie, 
căci pe a dumneavoastră n-o mai puteri îmbrăca, e toată sfâşiată şi 
murdară. 

Dolores vru să-i mulţumească, dar ea nici nu mai auzi, căci ieşi 
grăbită. 

Chelneriţa se duse apoi la una din călătoare pe care o cunoştea — o 
doamnă foarte bogată din Vancouver - şi o rugă să dea o rochie 
pentru sărmana naufragiată. 

Doamna Webster - aşa se numea bogătaşa - soţia unui mare 
comerciant de lemnărie, nu se lăsă mult rugată, ba dimpotrivă se 
înflăcără la gândul de a putea fi de ajutor şi dădu chelneriţei nu 

numai o singură rochie, ci mai multe, precum şi felurite rufe fine, 
pentru ca Dolores să poată avea schimburi pentru mai multă vreme. 

Când chelneriţa îi povesti că vrea să coasă o cămaşă pentru fetiţă, 
doamna Webster o lăudă, însă zise: 

— Nu-ţi mai da osteneala, căci ai destul de lucru. Doamna Alert, pe 
care o cunosc bine, e cu fetiţa ei pe bord şi aceasta e cam de aceeaşi 
vârstă cu mica naufragiată. O voi ruga să dea din lucrurile copilei 
sale. E doar o datorie creştinească să ne ajutăm unii pe alţii. 

Se duse ea însăşi spre a o ruga pe doamna Alert să-i dea lucrurile şi 
aceasta se învoi cu plăcere. Doamna Webster le înmână chelneriţei 
spunându-i: 

— Aşează-le toate frumos pe o masă; iată şi puţină ciocolată pentru 
fetiţă şi o sticlă cu apă de colonie pentru doamna Barnabe. Vreau să 
aibă o mică bucurie când se vor deştepta din somn şi să simtă că mai 
sunt oameni care nu-şi părăsesc semenii la nevoie. 


* 


După ce Dolores plecase, căpitanul vaporului „Preşedintele Lincoln” 
intră în vorbă cu misionarul şi timonierul, care i se prezentară. 

Şi pe aceştia îi salută cu toată prietenia, apoi măsurându-l cu 
privirea pe misionar, îi zise zâmbind: 

— Arăţi cu desăvârşire sălbatic. 

— Înfăţişarea mea nu te va mai surprinde, domnule căpitan, când 
vei afla toate prin câte am trecut. 

— Nu poţi însă să rămâi aşa, ci trebuie să te îmbraci cu alte haine. 
Avem pe bord uniforme de rezervă pentru marinari. Te voi da pe 
mâna casierului nostru, care se va îngriji să ţi se dea tot de ce vei avea 
nevoie. 

Apoi îl întrebă pe timonier: 

— Aş vrea să te angajez pe vaporul meu; te învoieşti? 

— Cu cea mai mare bucurie, căci aş fi încântat să am îndată iar un 
loc bun. 

— Atunci ne-am înţeles. Îţi dau trei zile de odihnă, pe urmă îţi vei 
începe serviciul. 

Îi întinse mâna, apoi îl chemă pe casier, căruia îi încredinţă pe cei 
doi naufragiaţii 

În sala marinarilor fură luaţi în primite de către bărbier, care îi 

tunse şi îi rase. După ce isprăviră cu această parte a toaletei, lor, 
timonierul se uită foarte surprins la misionar şi îi zise: 

— Nu mi-aş fi închipuit niciodată că sub barba cea mare cu care te- 
am găsit, se ascunde o faţă atât de simpatică. 

Misionarul zâmbi, se uită în oglindă şi răspunse: 

— Şi eu mă mir, căci aproape nu mă mai recunosc eu însumi. 

Cu ei nu se făcură atâtea formalităţi cum se făcuseră cu doamna 
Barnabe. Timonierului i se dădu un pat în sala marinarilor, iar 
misionarului o cabină de clasa doua. Apoi li se dădură veşminte de 
pânză şi în urmă o mâncare bună şi hrănitoare. 

Misionarul parcă nici nu-i venea să creadă că tot ce se petrecea cu 
dânsul nu era numai un vis frumos. 

— Ce ai? îl întrebă timonierul. De ce ai devenit deodată aşa de 
tăcut? 

— Numai cu încetul mă pot deprinde cu gândul că am scăpat de 
grozava singurătate în care am trăit atâţia ani de zile şi că mă aflu iar 
printre oameni. Mi se pare ca un vis şi mi-e teamă să nu mă deştept, 
spre a vedea că totul nu este aievea. 

— Înţeleg prea bine că nu-ţi vine să crezi, dar cu toate acestea poţi 
fi liniştit, căci nu e vis. 

— Mă voi reîntoarce în patrie... 

— Mai trăiesc acolo părinţii dumitale? 

— Nu ştiu. Şi mă înspăimânt la gândul că nu-i voi mai găsi poate în 
viaţă când mă voi întoarce acasă. 

Convorbirea lor fu întreruptă, căci veniră câţiva domni să-i ia cu ei. 

— Vă invităm să beţi o sticlă de vin cu noi. Salvarea 
dumneavoastră trebuie sărbătorită şi la un pahar cu vin ne veţi 
povesti peripeţiile prin care aţi trecut. Să nu ne refuzaţi, căci toţi 
dorim să aflăm amănunte despre cele ce vi s-au întâmplat. 

Amândoi ar fi vrut mai bine să se odihnească puţin după-masă, 
totuşi primiră invitaţia şi după ce isprăviră de mâncat urmară pe 
domni în salonul de fumat, unde îi mai aşteptau şi alţii. 

Chelnerii aduseră şampanie, toţi ciocniră paharele, luară loc în 
jurul celor doi naufragiaţi, care începură să-şi povestească aventurile 
pe rând, întâi timonierul, apoi misionarul. 

Toţi îi ascultau cu încordare şi numai din când în când îi 
întrerupeau cu o exclamaţie ce mirare. 

— E cu putinţă aşa ceva? 

— Ceea ce nepovestiţi sună ca un roman de aventuri fantastice! 

— Şi cu toate acestea faptele s-au petrecut aşa cum vi le povestim. 
Nu exagerăm şi nici nu adăugăm nimic, răspunse misionarul. Mi-ar fi 
fost mai plăcut, dacă nu s-ar fi întâmplat aşa, căci aş fi avut mai puţin 
de suferit. 

— Câţi ani ai trăit în acea singurătate îngrozitoare? 

— Abia acum am aflat în ce an suntem şi am putut face socoteala. 
Cinci ani şi jumătate am petrecut pe acea insulă, cinci ani şi jumătate 
pe care i-am pierdut din viaţă. 

Toţi le arătară compătimire sinceră, apoi începu o conversaţie 
generală, care dură până la masă. 


e 
x 


Chelneriţa făcu aşa cum făgăduise. Cu o jumătate de oră înainte de 
vremea mesei se duse în cabina unde dormeau Dolores şi Darling şi le 
deşteptă pe amândouă. 

Dolores nu mai dormea însă. Stătea culcată, dar cu ochii deschişi; 
totuşi nu o auzi pe chelneriţă intrând. Aceasta se apropie de pat şi 
întrebă: 

— V-aţi şi făcut somnul?... V-aţi odihnit bine, doamnă? 

Dolores se uită la dânsa buimăcită. 

— Unde mă aflu? 

— Pe vaporul „Preşedintele Lincoln” Doar trebuie să ştiţi asta? 

Urmă o tăcere în timpul căreia Dolores căpătă o înfăţişare plină de 
teamă. 

— Sălbaticii... au plecat... murmură ea cu voce înăbuşită. 

Apoi se ridică în sus şi întinse mâinile înainte, ca şi când ar fi vrut 
să se apere de o primejdie. 

— Ne vor omori, pe mine şi pe copilă... 

Chelneriţa se dădu speriată înapoi. Doamna Barnabe aiura. 

Faţa îi ardea şi frigurile îi scuturau tot trupul. 

Chelneriţa se duse la uşă şi apăsă pe butonul soneriei electrice. 

O colegă de-a ei, care era de serviciu pe acelaşi gang, întră în 
cabină. 

— Du-te repede şi cheamă doctorul; doamna Barnabe e bolnavă. 

Colega plecă şi după vreo zece minute se întoarse cu medicul 

vaporului. 

— Ce s-a întâmplat? întrebă acesta. 

Chelneriţa îi spuse despre ce e vorba şi acum auzi şi el că sărmana 
Dolores aiura, se apropie de patul ei, îi vorbi cu blândeţe şi îi pipăi 
pulsul. 

Faţa doctorului deveni gravă. 

— E primejdie, domnule doctor? întrebă chelneriţa în şoaptă. 

— Temperatura e destul de ridicată. Are friguri nervoase. Se vede 
că a fost prea mult ceea ce a avut de îndurat sărmana femeie. Are 
nevoie imediat de un tratament energic. Vrei să iei asupra dumitale 
îngrijirea? 

— Cu toată dragostea, dacă îmi va da voie domnul căpitan. 

— Voi vorbi cu dânsul. Cred că nu se va împotrivi şi te va scuti de 
orice alt serviciu. Deocamdată du-te repede şi adu gheaţă. Bolnava are 
nevoie de comprese la cap, apoi o vom înveli în cearşafuri reci. Îţi voi 
arăta ce ai de făcut. 

După ce chelneriţa s-a întoarse cu un lighean plin cu gheaţă, 
medicul se duse la farmacia vaporului, să aducă un medicament cu 
care voia să potolească temperatura bolnavei. 

Întorcându-se în cabină, zise chelneriţei: 

— Copila va trebui dusă altundeva, căci nu poate rămâne aici. 

Neştiind ce să facă cu fetiţa, chelneriţa se duse iar la doamna 
Webster, care se învoi pe dată s-o primească pe Darling în cabina ei. 

După ce doctorul o înfăşură pe Dolores în cearşafuri reci, cu 
ajutorul chelneriţei, el se duse la căpitan spre a-i da raportul cuvenit. 

— Cazul e grav, domnule doctor? 

— Din nefericire da, îl socotesc chiar ca foarte grav. 


358. O lovitură de trăsnet 


Braţ la braţ, îmbătaţi de farmecul iubirii lor, Ethel şi inginerul 
Bergère mergeau spre casa mare de raport, unde tânăra femeie îşi 
luase cu chirie locuinţă provizorie şi modestă, în calitate de mică 
funcţionară a uzinelor Moulinet. 

Abia în dimineaţa zilei următoare, plină de teamă, Ethel îşi aduse 
aminte de clipa în care i se păruse că zărise fulgerător pe Gaston de 
Moulinet. 

Această amintire o făcu să se înfioare de spaimă. 

Alungă însă teama de o întâlnire cu el, ca ceva supărător. Îşi zise că 
fusese victima unei halucinaţii şi spre a se încredința, spre a auzi şi 
din gura altora că nu se întâmplase nimic neobişnuit, se duse dis-de- 
dimineaţă la hotelul unde locuia atât ea cât şi Frank Wilkens de când 
se aflau amândoi la Paris. 

Primul de care întrebă Ethel, fu Frank Wilkens. 

Voia să vorbească neapărat cu dânsul, spre a-i destăinui 
îngrijorarea ei. 

Portarul îi dădu însă o scrisoare şi îi zise: 

— Înainte de plecare, domnul Wilkens a lăsat această scrisoare 
pentru dumneavoastră. 

Ethel se îngălbeni. 

— Pentru Dumnezeu, domnul Wilkens a şi plecat? 

— Da, azi dimineaţa a părăsit Parisul. 

Fără a-şi da seama de ce face, Ethel puse scrisoarea lui Frank 
Wilkens în poşeta ei. 

Rândurile prin care îşi lua rămas bun de la dânsa, n-o interesau 
câtuşi de puţin. 

Îşi aduse însă iar aminte de teama unei întâlniri cu Gaston de 
Moulinet şi inima începu din nou să-i zvâcnească cu putere. 

Aruncă portarului o privire întrebătoare, şovăi câteva clipe, apoi îl 
întrebă repede: 

— Altceva ce-a mai fost?... A întrebat cineva de mine? 

— Nu, domnişoară. Numai domnul Wilkens a dorit să vă vorbească 
şi cum nu v-a găsit, a lăsat această scrisoare. 

Auzind răspunsul portarului, Ethel răsuflă uşurată, îi făcu un semn 
prietenos şi se depărtă. 

Slavă Domnului, teama ei era îndreptăţită. 

Dacă Gaston de Moulinet ar fi venit la Paris, ar fi căutat-o îndată, 
căci fără îndoială că el n-avea bani pentru a-şi acoperi cheltuielile 
zilnice. 

Era o nebunie să se chinuiască cu astfel de gânduri şi să-şi tulbure 
fericirea. 

Când gândurile îi zburară din nou la iubitul ei, toată teama şi 
îngrijorarea dispărură ca prin farmec şi bucuria fericirii şi dragostei ei 
alungă norii aceia negri, care amenințau să-i întunece viaţa. 

Viaţa de toate zilele îşi ceru drepturile. 

Frank Wilkens, în mâinile căruia fusese până acum conducerea 
uzinelor Moulinet, fiind plecat, trebuia să se gândească la datoriile ei 
de patroană. 

În drum spre fabrică, chibzui dacă n-ar fi bine să scrie doamnei 
Irene Gronard şi să-i asigure un ajutor bănesc pentru copiii sărmanei 
Lolo. 

Alfred va afla despre aceasta şi se va bucura. 

Preocupată de acest gând, îndată ce ajunse la fabrică, chemă o 
dactilografă, spre a-i dicta scrisoarea către doamna Gronard. 

În dimineaţa acelei zile, după ce gustase în ajun fericirea unei iubiri 
minunate, simţea nevoia puternică de a face bine cuiva. 

Dar înainte de a-şi putea aduce la îndeplinii e hotărârea, se auzi o 
bătaie în uşă. 

Supărată de acest deranj, strigă cu asprime: 

— Intră! 

În clipă când îşi ridică privirea spre a se uita la uşă, se făcu albă ca 
varul şi scoțând un strigăt înăbuşit, murmură cu vocea înecată de 
spaimă: 

— Tu?... Vasăzică tot tu ai fost?!... 

În pragul uşii apăruse Gaston de Moulinet şi cu o mişcare înceată 
închise uşa în urma lui. 

Timp de câteva clipe domni o tăcere sinistră. 

Privirile lor se întâlniră ca două spade duşmane şi amândoi ştiură 
îndată că între ei va avea loc o luptă înverşunată, al cărei sfârşit nu se 
putea prevedea. 

Gaston de Moulinet nu trădă însă nimic din tot ce se petrecea în 
sufletul său. 

Sigur de sine şi părând cu totul stăpân pe situaţie, se apropie de 
Ethel. 

— Iată-mă din nou la Paris şi fireşte că primul meu drum este să te 
găsesc pe tine, zise el. 

Fără a lua în seamă atitudinea ei vădit neprietenoasă îi luă mâna şi 
o duse la buze. Apoi continuă cu o privire fugară spre dactilografă 
care la venirea lui se retrăsese discret dar care se uita foarte curioasă 
la el. 

— Cred că nu mai ai nevoie de domnişoara, dragă Ethel, căci ceea 

ce avem a ne spune după o despărţire atât de îndelungată, nu este 
pentru străini, ci numai pentru noi amândoi. 

Fără a mai aştepta învoirea tinerei femei, făcu fetei un semn şi îi 
zise: 

— Te vom chema când vom avea nevoie de dumneata, domnişoară; 
deocamdată poţi să pleci. 

Dactilografa se înclină şi se retrase, deşi ar fi rămas cu mare 
plăcere, spre a vedea în ce fel se va desfăşura revederea şefului cu 
soţia lui, care de fapt nici nu-i mai era soţie. 

Tot personalul uzinei cunoştea povestea celor doi soţi, toţi ştiau că 
Gaston de Moulinet se făcuse vinovat de bigamie. 

Cum îndeosebi personalul feminin discutase foarte mult această 
chestiune pasionantă, ar fi fost foarte interesant pentru tânăra 
dactilografă să afle mai multe amănunte asupra mersului întregii 
afaceri. 

Fetei îi părea foarte rău că uşa acestui birou era dublă şi că n-avea 
deci putinţa să asculte sau să privească prin gaura cheii. 

Se întoarse totuşi foarte agitată şi cu faţa aprinsă de emoție, la 
colegele ei, să le aducă la cunoştinţă că în biroul patroanei are loc în 
clipa aceea o întrevedere de mare însemnătate şi se va lua o hotărâre 
pentru viitor. 

Dactilografa avea dreptate. 

Clipele prin care treceau cei doi soţi erau într-adevăr hotărâtoare 
pentru toată viaţa for. 

Nici după ce uşa se închisese în urma dactilografei şi Ethel rămase 
singură cu Gaston de Moulinet, ea nu fu în stare să găsească primele 
cuvinte, spre a-şi ascunde tulburarea grozavă de care fusese cuprins 
sufletul ei. 

Dar şi Gaston de Moulinet căuta un început potrivit situaţiei. Deşi 
în drum spre uzină chibzuise fiecare cuvânt pe care avea de gând să-l 
spună, în clipa hotărâtoare uitase tot ce îşi orânduise în minte să 
vorbească. 

Se simţi foarte nesigur sub privirea soţiei sale, care se uita la dânsul 
îngrozită, dar în acelaşi timp gata de luptă, cu ochii sclipitori de 
mânie şi de ură înverşunată. 

Ethel reuşi cea dintâi să se reculeagă, îşi încordă trupul ca şi când 
ar fi vrut să-şi încerce puterile, ridică cu o mişcare trufaşă capul şi 

măsură din creştet până în tălpi, cu o privire plină de cel mai adânc 
dispreţ pe bărbatul care îi pricinuise cea mai mare ruşine, cea mai 
gravă înjosire ce se poate aduce unei femei. 

— Tu... tu ai îndrăznit să vii încoace? întrebă ea, stăpânindu-şi 
numai cu greu tulburarea şi mânia. Mai ai curajul să apari înaintea 
ochilor mei?... Nu ţi-e teamă că voi chema portarul şi îi voi porunci să 
te dea afară? 

La auzul acestor cuvinte aspre şi Gaston de Moulinet îşi înălță 
trupul. 

Îşi învinsese sfiala şi şovăirea care ameninţaseră să-l cuprindă în 
primul moment şi cu un surâs cinic, întrebă la rândul său cu un ton 
batjocoritor: 

— Ai avea într-adevăr curajul să mă dai afară din fabrica mea? 

— Din fabrica ta? repetă Ethel cu ironie. Nu mă face să râd!... De 
luni de zile nu-ţi mai aparţine nicio cărămidă din zidurile acestor 
uzine! 

— Exagerezi mult! 

— Te rog... pot să-ţi dovedesc negru pe alb că erai dator vândut. 

Gaston de Moulinet ridică nepăsător din umeri şi foarte calm luă 
loc într-un fotoliu. 

— Recunosc că n-am fost bun gospodar, dar vina nu era a mea, ci a 
timpurilor grele prin care am trecut. 

— Şi pasiunile fale nobile!... Femeile, jocul de cărţi!... 

Gaston de Moulinet făcu un gest de protest. 

— Mai bine să nu vorbim despre acestea, dragă Ethel. Când te-ai 
căsătorit cu mine, ai ştiut doar că n-ai luat de bărbat pe un sfânt 
cucernic. 

Faţa tinerei femei se făcu roşie de mânie, ea îşi încleştă pumnii şi 
izbucni înfuriată: 

— Nu-mi mai aduce aminte de această căsătorie nenorocită. 

— Ba tocmai cu scopul acesta am venit la tine, îi curmă vorba 
Gaston de Moulinet. Eşti soţia mea... 

— Ba nu, nu sunt soţia ta şi nici nu vreau să fiu! 

Gaston de Moulinet se simţi din nou în largul său. Îşi aduse iar 
aminte de tot ce chibzuise în timpul călătoriei de la New-York spre 
Europa 

Cum afară de asta mai era şi un foarte bun actor care ştia să obţină 

de la femei tot ce voia, luă o înfăţişare abătută şi aruncă tinerei femei 
o privire atât de înfocată, încât ar fi înduioşat şi inima cea mai rece. 

— În timpul despărțirii noastre ai uitat tot ce-a fost între noi? o 
întrebă el cu voce caldă. E cu putinţă oare să fi uitat? 

Sări în picioare, se apropie de dânsa, o cuprinse cu braţul şi înainte 
ca Ethel să se poată împotrivi, o atrase la piept. Cu patimă nestăpânită 
îi şopti în ureche: 

— Nu-ţi mai aduci aminte de noaptea noastră de nuntă? Ai uitat 
clipa, când în sfârşit am fost singuri, când te-am luat în braţe şi când 
ţi-am spus: „Multe femei mi-au încrucişat calea înaintea ta, multe au 
ştiut să-mi aprindă inima, dar niciuna...” 

La auzul acestor cuvinte sufletul tinerei femei se răzvrăti. Ea îl lovi 
pe Gaston de Moulinet cu pumnii în piept şi zise gâfâind: 

— Taci!... Taci, nu mai vreau să aud nimic, nu vreau să-mi 
amintesc cu câtă neruşinare m-ai minţit şi m-ai înşelat. 

Gaston de Moulinet nu-i dădu însă îndată drumul. 

Pe când Ethel se lupta din răsputeri spre a scăpa din îmbrăţişarea 
lui, Gaston o strânse cu şi mai multă putere, şi cum el era mai tare ca 
dânsa, ajunseră la o adevărată luptă, Ethel nevoind să se lase înfrântă 
prin surprindere. 

— Ba nu, nu te-am minţit, se apără el. Tot ce ţi-am spus a fost spus 
din inimă... Da, îţi jur pe tot ce am mai sfânt că din adâncul inimii ți- 
am vorbit... În clipele acelea eram fericit de a te fi găsit... de a ne fi 
unit pentru viaţă... 

— Da, erai fericit că ai găsit o prinţesă a dolarilor, o milionară cu ai 
cărei bani voiai să trăieşti în belşug, fără griji, să-ţi orânduieşti 
afacerile atât de încurcate, răspunse ea plină de amărăciune. 

— N-ai dreptate!... Atunci nici n-am vrut să ştiu de banii tăi, căci 
tu, numai tu m-ai fermecat cu felul tău de a fi, cu mândria ta. Până 
atunci nu cunoscusem decât femei, care nu erau decât nişte păpuşi şi 
care nu cereau de la bărbaţi mai mult decât să fie jucăria lor. Tu însă 
ai fost cu totul altfel... 

Ethel făcu o mişcare de mânie. 

— Isprăveşte odată, căci tot ce spui nu este decât o comedie şi nu 
cred niciun cuvânt din tot ce vorbeşti. Vrei să mă înşeli iar, să mă 
prinzi într-o plasă aruncată cu multă isteţime, dar de data aceasta nu 
vei mai reuşi. Între noi s-a isprăvit tot! 

— Nu se poate!... Doar suntem căsătoriţi! 

Ethel izbucni într-un râs aspru. 

— Mă crezi atât de proastă încât să cad într-o asemenea cursă?... 
Îţi închipui că mă vei putea speria?... 

— Prima mea soţie e moartă, Ethel, şi afară de asta acea căsătorie 
nici n-a fost valabilă. În realitate nici n-am fost căsătorit cu Lolo. 

— Mincinosule!... 

— Ba nu, căci după lege ea nu putea să aibă nicio pretenţie faţă de 
mine. 

— Dar asta e... 

— Întâi ascultă-mă, îi curmă Gaston de Moulinet din nou vorba. 
Lasă-mă să isprăvesc înainte de a te supăra şi de a izbucni iar. Dacă 
atunci când am fost arestat în America, ai fi avut curajul să fii cu 
mine, atunci am fi fost cruţaţi de scandalul care a avut loc, de toate 
emoţiile prin care am trecut şi înainte de toate am fi fost cruțaţi de 
lunga şi dureroasa despărţire... 

Ethel îl privi buimăcită. 

— Îndrăzneşti să spui aşa ceva?... făcu ea cu voce înăbuşită. Tu 
care ai fugit, te-ai tăcut nevăzut spre a scăpa de ghearele poliţiei?!... 

Gaston de Moulinet ocoli privirea soţiei sale, totuşi avu obrăznicia 
să ridice din umeri şi să răspundă: 

— În viaţa omului sunt clipe grele în care el îşi pierde mintea, nu 
mai ştie ce face şi acesta a fost cazul când mi s-a luat primul 
interogatoriu la poliţie şi când mi-a fost teamă că va urma un proces 
scandalos. Numai pentru a scăpa de aceasta am fugit... 

— Dar ai mai avut mintea atât de limpede, pentru a lua cu tine 
toate bijuteriile mele şi alte lucruri de preţ pe care le-ai găsit în casă, 
zise Ethel cu un ton batjocoritor, aruncând lui Gaston de Moulinet o 
privire plină de cel mai adânc dispreţ. 

El se aşteptase însă la această mustrare şi răspunse foarte repede: 

— Am avut de gând să te chem cât mai repede să vii după mine şi 
era deci de datoria mea să îngrijesc de mijloacele care să ne pună la 
adăpost de toate nevoile. 

Ethel izbucni din nou într-un râs tăios şi răspunse aspru: 

— Văd că ştii să găseşti scuze pentru toate mârşăviile tale. Să nu 
crezi însă că vei reuşi să mă îndupleci. Pentru mine, eşti şi vei rămâne 
întotdeauna un criminal... 


— 170 — 


Gaston de Moulinet izbucni înfuriat: 

— Ethel, stăpâneşte-ţi gura!.. 

Ea clătină iritată capul şi continuă cu mai multă aprindere şi 
mânie, aruncându-i în faţă învinuiri şi mai grele: 

— Orice ai spune pentru apărarea ta, nu voi crede niciun cuvânt, 
căci faţă de mine, şi mai mult încă faţă de fosta ta soţie te-ai purtat ca 
un ticălos, ca un nemernic. Dacă ai fi fost un om de onoare, ar fi 
trebuit să îngrijeşti de copiii tăi şi de nenorocita femeie care ţi-a jertfit 
întreaga ei carieră şi chiar viaţa. 

— Ea s-a aruncat în braţele mele, s-a ţinut de mine ca un scai de 
care n-am putut scăpa, izbucni Gaston de Moulinet. 

Indignată, Ethel îi întoarse spatele. 

— Ruşine să-ţi fie!... Ce ticălos şi josnic trebuie să fii, dacă eşti în 
stare să vorbeşti astfel despre o femeie!... Chiar dacă ar fi adevărat că 
ţi-a impus cu sila dragostea ei — ceea ce nu voi crede niciodată — totuşi 
e josnic şi mârşav din partea ta să vorbeşti în felul acesta de o moartă. 
Chiar dacă ai fi vrut să scapi de ea, înainte de a veni în America, ar fi 
trebuit să îngrijeşti de dânsa şi de copii. I-ai părăsit însă pe toţi în cea 
mai neagră mizerie. 

— Asta, nu e adevărat!... 

— Ba e adevărat! făcu Ethel cu aprindere. Cunosc toate 
amănuntele, aşa că în zadar încerci să te dezvinovăţeşti. Atât pentru 
tine cât şi pentru mine ar fi fost mai bine dacă n-am fi fost nevoiţi să 
avem această discuţie şi dacă ai fi rămas acolo unde erai. 

— Dar am fost expulzat din America, strigă Gaston de Moulinet 
înfuriat. Nu mi-a rămas altă cale decât să mă reîntore în patrie. 

În ochii tinerei femei se ivi o sclipire. 

Privirea ei rece şi neîndurată se îndreptă din nou asupra acestui 
bărbat din pricina căruia trecuse prin atâtea emoţii şi supărări şi ghici 
îndată gândul care îl adusese la dânsa. 

Timp de câteva clipe domni o tăcere apăsătoare între cei doi soţi. 

Apoi Ethel continuă cu o nepăsare voită: 

— Acum ştiu pentru ce mi-ai făcut cinstea deosebită de a veni la 
mine. Eşti ruinat cu desăvârşire, nu mai ai un ban în buzunar şi ţi-ai 
spus că sunt bună pentru a îngriji de întreţinerea ta în viitor. Te înşeli 
însă amarnic, prietene! 

Glasul ei deveni aspru şi batjocoritor când continuă: 

— Pentru mine nu mai eşti nimic!... Te-am şters pentru totdeauna 
din viaţa mea. Cu un om care a fost în stare să făptuiască astfel de 
înşelăciuni nu mai vreau să am nimic de-a face. Urmează-ţi deci calea 
şi nu mă mai plictisi venind la mine, cu atât mai mult cu cât nu mai ai 
niciun drept asupra uzinelor Moulinet. Am cumpărat întreaga 
întreprindere care era în stare de faliment şi nu mi-o vei putea lua. 

Dar cu toată hotărârea cu care vorbea, Ethel Drof deveni nesigură 
pe sine, căci surâsul ironic şi sigur de sine pe care îl vedea pe buzele 
lui Gaston de Moulinet o zăpăcea, aşa că în cele din urmă tăcu. 

Din nou se făcu o tăcere apăsătoare, care dură mai multe clipe şi 
care era atât de grea, încât părea să apese ca o povară pe sufletul 
tinerei femei şi să-i taie respiraţia. 

Fiori reci îi străbăteau întreg trupul. 

Îi era ca şi când o mână de gheaţă îşi încleşta ghearele în inima ei 
şi o strivea fără îndurare 

Gândurile se învălmăşiră nebune în creierul ei. 

„Toată fericirea mea e nimicită, se gândi Ethel. Această întâlnire cu 
Gaston de Moulinet va fi pieirea mea!” 

Însă sărmana ei inimă, plină de dor şi însetată de fericire, se 
răzvrăti la gândul acesta şi încercă să alunge fantoma amenințătoare 
care o înspăimânta de moarte. 

„Nu!... Nu mai există nicio legătură între mine şi acest bărbat, se 
gândi Ethel Drof mai departe. Pot să-l alung aşa cum se alungă o 
insectă vătămătoare! Doar sunt liberă!... După lege el nu mai are 
niciun drept asupra uzinelor Moulinet.” 

În toiul acestor gânduri chinuitoare, auzi din nou vocea lui Gaston 
de Moulinet, care zise cu mare hotărâre: 

— Te înşeli, Ethel!.. Dacă eşti hotărâtă să duci o luptă înverşunată 
împotriva mea, dacă nu vrei să recunoşti de bună voie drepturile 
mele, atunci voi fi nevoit să întrebuințez forța să mă folosesc de alte 
mijloace care nu-ţi vor fi plăcute defel. 

Ea îl privi nedumerită şi murmură: 

— Să recunosc de bună voie drepturile tale?... 

Apoi izbucni în culmea furiei: 

— N-ai niciun drept asupra mea!... Căsătoria noastră nu este 
valabilă. 

Gaston de Moulinet luă o înfăţişare aspră şi rece. 

— Încă o dată îţi spun că te înşeli. Această presupunere a ta este o 
greşeală pe care au pricinuit-o reporteri de ziare prea zeloşi. Nu 
căsătoria noastră e nevalabilă, ci aceea cu Lolo n-a fost niciodată 
legală. 

— Asta e o minciună sfruntată de-a ta!... Minţi pentru că ţi-a ajuns 
cuțitul la os şi nu mai ştii de unde să faci rost de bani spre a duce mai 
departe viaţa destrăbălată pe care ai dus-o întotdeauna şi care îţi 
lipseşte acum. 

Dar vorbele ei nu făcură nici cea mai mică impresie asupra lui 
Gaston de Moulinet. Cu cât tulburarea tinerei femei creştea, cu atât 
mai liniştit şi sigur de sine se arăta Gaston de Moulinet. 

Ca o pasăre răpitoare care a prins bine prada în gheare şi se desfată 
văzând chinurile şi spaima ei, tot astfel se uita Gaston de Moulinet la 
soţia lui, apoi răspunse foarte calm: 

— Judecătorii americani n-au găsit cu cale să pronunţe cuvântul 
„vinovat” împotriva mea, neavând dovezi îndestulătoare că legătura 
mea cu Lolo a fost legală. Lolo singură a crezut asta şi în orbirea ei a 
luat în serios mica comedie pe care am jucat-o cu dânsa. În realitate 
acea căsătorie din pricina căreia am fost învinuit de bigamie nici n-a 
fost reală. Nişte prieteni de-ai mei, într-o clipă de bună dispoziţie, 
după o petrecere, au jucat rolul ofițerului stării civile şi al preotului, şi 
au făcut un simulacru de celebrare a căsătoriei. În faţa legii nu s-a 
făcut însă niciodată o astfel de legătură între Lolo şi mine, aşa că 
numai căsătoria noastră este într-adevăr valabilă... 

— Pentru a putea crede tot ce spui, trebuie să-mi aduci dovezi 
izbucni Ethel Drof. Arată-mi negru pe alb că spusele tale se bizuiesc 
pe adevăr şi dacă va fi aşa, atunci voi intenta procesul de divorţ 
împotriva ta, îl voi intenta îndată, fără cea mai mică întârziere, fără a 
mai pierde măcar un ceas... 

Gaston de Moulinet clipi din ochi şi pe sub pleoapele plecate 
aruncă o privire plină de ură spre soţia lui, de la care se aşteptase ca 
după ce va afla tot ce îi spusese, i se va arunca iar în braţe. 

Spre marea lui dezamăgire auzi însă din gura ei că vrea să 
divorţeze. 

Ce însemna oare asta? 

Un gând îi trecu fulgerător prin minte. 

Pentru dânsul nu mai încăpea nicio îndoială că un alt bărbat intrase 

în viaţa ei. 

Era însă cu putinţă aşa ceva? Ethel Drof nu făcea parte din acele 
femei care plac bărbaţilor şi care găsesc adoratori pretutindeni unde 
îşi fac apariţia. 

Ea era însă bogată, chiar foarte bogată şi banul are o putere de 
atracţie nespus de mare. 

Ştia lucrul acesta din propria lui experienţă. 

Dacă Ethel Drof n-ar fi fost milionară, o prinţesă a dolarilor, nu s-ar 
fi gândit niciodată să-i cucerească inima. 

— Divorţ!... Vrei să intentezi proces de divorţ?! bâlbâi el zăpăcit. 
Nu-mi vine să cred că vorbeşti serios, Ethel. Tocmai acum trebuie să 
ținem mai mult unul la altul, spre a putea răspândi în lume ştirea că 
toate învinuirile care mi s-au adus au fost neîntemeiate, au fost numai 
nişte minciuni sfruntate. În felul acesta vom închide gura lumii, 
clevetirile supărătoare vor înceta şi nu vom mai fi obiectul unor 
discuţii scandaloase, ci... 

— Nu!... Încă o dată îţi spun că nu mai vreau să am nimic de-a face 
cu tine, îi curmă ea vorba cu atâta furie, încât speriat, Gaston de 
Moulinet se dădu câţiva paşi înapoi. Nu mai am niciun chef de a 
prelungi această convorbire cu tine, aşa că te rog să pleci, să nu te mai 
văd în ochi şi să nu mai îndrăzneşti să calci pragul acestei case, dacă 
nu vrei să se întâmple o nenorocire... 

Pe faţa ei se putea citi o mânie atât de mare, ochii îi sclipeau cu 
atâta ură, încât Gaston de Moulinet îşi dădu seama că e mai bine să 
nu mai aţâţe şi mai mult focul. 

Se temea să nu izbucnească flăcări în care ar fi putut pieri amândoi. 

Ridicând nepăsător din umeri, răspunse: 

— Bine, te voi asculta şi voi pleca. Recunosc că în starea de 
tulburare în care te afli în clipa aceasta, nu se mai poate vorbi cu tine. 
E mai bine deci să-ţi las timp spre a te putea gândi în linişte la toate. 

Ethel Drof izbucni într-un râs strident. 

— Să nu-ţi închipui cumva că îmi voi schimba părerile sau 
hotărârea. Ceea ce ţi-am spus acum, îţi voi repeta mâine, şi poimâine 
şi în toate zilele, dacă după discuţia noastră de azi vei mai avea 
neobrăzarea şi îndrăzneala să vorbeşti de drepturile tale. Între tine şi 
mine nu mai poate exista nicio legătură. 

— Te vei răzgândi, dragă Ethel. 

— Niciodată!.. Acesta e ultimul meu cuvânt! 

Gaston de Moulinet zâmbi însă ironic şi zise: 

— Au mai fost şi alţii care au crezut că au spus într-o afacere 
oarecare ultimul cuvânt şi cu toate acestea părerile şi hotărârile lor s- 
au schimbat peste noapte. 

— Între noi nu se va putea întâmpla niciodată aşa ceva. Orice 
legătură e ruptă pentru vecie între noi. 

— Vom aştepta şi vom vedea, Ethel. 

El îi luă mâna, vrând s-o sărute, dar Ethel o retrase cu o mişcare 
bruscă şi stărui: 

— Pleacă acum! Pleacă odată şi nu mă mai plictisi cu prezenţa ta! 

Gaston de Moulinet părăsi camera şi îndată după ce uşa se închise 
în urma lui, Ethel se prăbuşi cu un geamăt dureros pe scaun şi se 
tângui: 

— Ce se va mai întâmpla acum? Totul s-a isprăvit şi fericirea mea e 
nimicită! Ah, soartă neîndurătoare, de ce eşti atât de crudă cu mine?! 


359. Regăsirea 

Furtuna se potolise, luna apăru iar dintre nori, ceea ce călăreţii 
văzură cu mulţumire, căci acum nu mai erau nevoiţi să-şi urmeze 
drumul prin bezna în care merseseră până atunci. 

Fără a face niciun popas, călăriră neîncetat până în zorii zilei. 

Contele de Martigny se uita mereu la Mabel Stanley. 

Puterile ei nu se vor istovi? Nu va mărturisi în cele din urmă că nu 
mai e în stare să meargă înainte? 

Nu!... Stătea dreaptă în şa şi nimic în atitudinea ei nu arăta că n-ar 
fi în stare să meargă mai departe, nu trăda nici cea mai mică urmă de 
oboseală. 

Întreaga ei fiinţă era o dovadă că atunci când spiritul omenesc vrea 
cu tărie ceva, poate să înfrângă trupul, să-l supună la cele mai grele 
încercări, să scoată din el tot ce se poate scoate. 

Când zorii zilei auriră creasta munţilor, Billy îşi opri catârul în loc 
şi zise: 

— Aici trebuie să fie locul unde domnul Bernard a aterizat cu 
paraşuta. 

— Da, răspunse contele de Martigny, dar nu-l zăresc nicăieri, pare 

să fi plecat mai departe, căci altfel ne-ar fi zărit până acum şi ar fi 
venit întru întâmpinarea noastră. 

— Dar unde poate să fie? întrebă Mabel Stanley. 

— Poate a şi pornit înapoi. 

— Dacă ar fi fost aşa, l-am fi întâlnit. 

— Poate că a luat alt drum. 

— Dar ne înţeleseserăm să ne aştepte aici. 

— Ei, dar cine să fie ăla de colo? strigă deodată unul din căutătorii 
de aur. Un mort! 

Când Mabel Stanley auzi acest cuvânt, inima ei ameninţă să se 
oprească în loc. Nu cumva era Raul Bernard? 

Dădu pinteni catârului şi se apropie de căutătorul de aur care zărise 
trupul. 

— Unde este? îl întrebă ea cu teamă. 

În lumina slabă a zorilor nu se putea vedea încă destul de limpede. 
Mabel Stanley sări din şa şi se duse înspre locul unde arătase 
căutătorul de aur cu mâna întinsă. 

Se înfioră la priveliştea grozavă care se desfăşură înaintea ochilor 
ei, apoi însă respiră uşurată. 

Mortul nu era Raul Bernard; contele de Martigny, care o urmase, se 
uită la trupul neînsufleţit şi zise: 

— Un chinez. 

— Unde să fie oare logodnicul meu? 

Contele de Martigny ridică neştiutor din umeri. 

— Nu pot înţelege nici eu de ce nu l-am găsit aici şi tot atât de 
puţin îmi pot explica ce este cu mortul acesta. 

— Trupul acesta trebuie să fie acela pe care l-am văzut din 
aeroplan. 

— Se prea poate. 

— Sunt încredinţată că logodnicul meu a plecat mai departe spre a 
căuta pe nepoata dumitale. 

— Şi asta o înţeleg. Nu ne rămâne deci altceva de făcut decât să-i 
căutăm şi noi la rândul nostru pe amândoi. 

Billy, care ascultase toată convorbirea lor, fu de aceeaşi părere. 

— Da, trebuie să-i căutăm, zise şi el. 

Apoi se întoarse spre căutătorii de aur şi îi lămuri cum stau 
lucrurile. 

— Vreţi să ne ajutaţi la căutare, băieţi? 

— De ce mai întrebi? Doar poţi să-ţi spui tu singur că nu ne vom 
întoarce cu treaba neisprăvită. 

— Dacă e aşa, vom face deocamdată un popas scurt, apoi vom 
merge mai departe. 

— Mai sus, spre munţi? 

— Numai acolo pot fi aceia pe care îi căutăm. 

Ploaia din timpul nopţii îi udase până la piele, nu se uscaseră bine 
şi trupurile le erau încă înţepenite din cauza răcelii, aşa că băură câte 
un gât bun de vin din sticlele pe care le luaseră cu dânşii, spre a se 
mai încălzi. 

Billy întinse întâi sticla lui domnişoarei Mabel Stanley şi fu încântat 
când văzu cu câtă îndemânare ştia să bea din sticlă ca şi un bărbat, că 
sorbea cu plăcere lichidul dătător de viaţă înviorător. 

Zâmbind, el îi zise: 

— Aproape ai fi bună de căutător de aur. 

Acesta era un mare compliment, căci pentru Billy căutătorii de aur 
erau cei mai capabili şi mai iscusiţi oameni din lumea întreagă. 

Popasul fu numai foarte scurt. Apoi toţi încălecară din nou şi 
porniră iar la drum, luând-o spre răsărit. 

După vreo două ceasuri, unul din căutătorii de aur ieşi din rândul 
celorlalţi, înaintă până în fruntea coloanei şi o întrebă pe Mabel 
Stanley: 

— Domnul pe care îl căutăm şi care ar fi trebuit să fie prin partea 
locului, ale vreo armă la dânsul? 

— Nu ştiu sigur, cred însă că da. Cel puţin un revolver va fi având 
la el. Dar de ce întrebi? 

— Pentru că dacă ar avea o armă, ar putea să ne răspundă. 

Ea nu înțelese îndată şi întrebă mai departe: 

— Cum să ne răspundă? 

— O să vezi îndată. 

Spunând aceste cuvinte, căutătorul de aur îşi luă arma de pe umăr 
şi trase un foc în aer. 

Detunătura răsună puternic şi ecoul o repetă de nenumărate ori. 

Abia acum înţelese Mabel Stanley ce voise să spună minerul. Toţi 
ascultară cu încordare. 

O altă detunătură se auzi deodată. Nu era oare răspunsul? 


— 177 — 


Minerul îşi luă pălăria de pe cap, o aruncă în sus şi strigă vesel: 

— Ne-a auzit!... Acolo, în direcţia aceea trebuie să fie. Ei, ce 
spuneţi, n-am avut o idee bună? 

— Da, James, trebuie să mărturisesc că eşti un băiat tare deştept, îl 
lăudă Billy. Mă simt foarte ruşinat că nu mi-a venit şi mie demult 
acest gând. 

— Numai unul putea să-l aibă. Nu fii supărat că am fost eu acela şi 
îngăduie-mi să am parte de această glorie. 

— Trebuie să repetăm din când în când împuşcăturile, ca să nu 
pierdem direcţia. 

— Voi trage toate cartuşele pe care le am la mine, numai să reuşim. 

După vreo zece minute James trase al doilea foc şi primi şi de astă 
dată răspunsul. Tot aşa se întâmplă şi a treia oară. 

— Acesta n-a fost un foc de revolver, constată Billy. 

— Nu; sunt încredinţat că a fost un foc de puşcă, întări şi contele de 
Martigny. 

— Atunci acela care a răspuns nu e logodnicul meu, zise Mabel 
Stanley. 

— Poate să fie Crestatul, fostul meu tovarăș. 

— Îi vom găsi şi vom vedea. 

La anumite intervale James îşi descărca arma şi tot mai apropiate 
se auzeau răspunsurile. 

Deodată Billy, arătă spre o înălţime şi zise: 

— Iată-i colo sus! 

— Trei inşi! 

— Crestatul e cu ei! 

— Şi logodnicul meu! 

Mabel Stanley îşi mână catârul galop şi porni înainte. 

— Bagă de seamă, nu aşa de repede! strigă Billy în urma ei. 

Mabel Stanley nici nu luă în seamă cuvintele lui şi ajunse cea dintâi 
pe înălțime. 

Sări din şa şi se avântă spre Raul Bernard. 

— Mabel, tu?! 

— Da, da!... Eu sunt!... Slavă Domnului că te-am găsit, că trăieşti şi 
nu ţi s-a întâmplat nimic, scumpul meu Raul! 

În bucuria ei nestăpânită, îi cuprinse gâtul cu amândouă braţele şi 
îl înăbuşi aproape cu sărutările ei. 

Raul Bernard era adânc mişcat. 

Ce tovarăşă bună şi credincioasă avea el în această fată atât de 
drăgălaşă! 

— Îți mulţumesc din tot sufletul, Mabel, îi zise el cu căldură. 

— Nu vorbi de mulţumire, dragul meu Raul. Tot ce-am făcut, am 
făcut numai pentru mine, a trebuit să fac aşa, căci o putere tainică mă 
îndemna să vin să te caut, să alerg în ajutorul tău. 

Se lipi mai strâns de dânsul şi îi şopti în ureche: 

— Puterea asta tainică e iubirea mea pentru tine. 

Între timp se apropiaseră şi ceilalţi şi toţi se salutară cu bucurie. 

Apoi se puse din nou întrebarea: „Unde e Felicia”? 

În ochii Crestatului se citea teama şi îngrijorarea pentru fiica lui. 

Billy încercă să-l liniştească şi să-l îmbărbăteze: 

— Fii încredinţat că o vom găsi, bunul şi dragul meu camarad. 
Priveşte, toţi băieţii noştri au venit să-ţi dea ajutor şi nu e cu putinţă 
să nu dăm de urma ei. 

— Trebuie să ne despărțim în mai multe grupuri şi fiecare să plece 
în altă direcţie. 

— Da, aşa vom face. 

— Cine o va găsi, va da de veste printr-un foc de armă. 

— Da, atunci vom şti îndată cu toţii rezultatul. 

— Apoi ne vom întoarce şi ne vom întâlni iar aici. 

Billy se însărcină să facă repartiţia diferitelor patrule şi să 
îngrijească de plecarea lor, iar el urma să plece împreună cu Crestatul, 
Raul Bernard, Roger Hallier şi contele de Martigny. 

— Ce facem până atunci cu tine? întrebă Raul Bernard pe Mabel 
Stanley. Trebuie neapărat să aştepţi aici, căci nu-ţi dau voie să te 
expui la noi oboseli şi primejdii. 

Vasăzică, Raul se îngrijea de dansa! 

Se simţi fericită la auzul acestor cuvinte şi privindu-l cu dragoste, îi 
răspunse: 

— Bine, voi aştepta aici, până când te vei întoarce. 


* 


Şi Felicia de Martigny auzise împuşcăturile şi cu drept cuvânt îşi 
închipui că sunt semnale date de acei care o căutau. 
— Mă voi duce în întâmpinarea lor, îşi zise ea. 

După înviorarea pe care i-o adusese ploaia, se simţi iar în puteri 
spre a putea să meargă. 

O nouă dorinţă de viaţă o cuprinse, o nouă speranţă. 

Vin salvatorii! 

Alergă înainte cât o ţineau picioarele şi împuşcăturile care se 
repetau mereu, îi arătau direcţia unde îi va putea găsi pe acei care o 
căutau. E adevărat că împuşcăturile se auzeau de foarte departe, dar 
îşi zicea că va reuşi să-i găsească. 

Deodată focurile de armă încetară. 

Felicia alergă mai departe, deşi nu mai era sigură dacă mergea în 
direcţia cea bună. 

Nesiguranţa ei crescu cu timpul şi pentru a nu se rătăci cu 
desăvârşire, se opri în loc. 

Nu va merge mai departe, căci ar putea să ia o direcţie opusă 
aceleia din care venea salvatorii şi atunci n-o vor mai putea găsi. Se 
hotărî dar să stea pe loc, până când vor da peste dânsa. 

Totuşi nu va rămâne în valea în care se afla, chiar în clipa aceea, ci 
se va urca pe o înălţime, de unde va putea privi în depărtare, de unde 
îi va putea zări, face semne şi striga. 

Felicia privi în jurul ei, căutând o înălţime potrivită şi urcă un 
povârniş abrupt care ducea spre o creastă stâncoasă. 

Urcuşul era foarte, greu; Felicia îşi încordă toate puterile şi în 
sfârşit ajunse sus. Se uită în direcţia de urde auzise împuşcăturile. 

Deocamdată nu văzu pe nimeni, deşi căută în toate direcţiile unde 
putea să-i pătrundă privirea. 

Se aşeză jos şi aşteptă cu răbdare. 

Astfel trecu un ceas, apoi al doilea şi al treilea. 

Era gata să-şi piardă din nou speranţa, când zări deodată într-o vale 
depărtată mişcându-se nişte făpturi, care la depărtarea mare la care se 
aflau, păreau a fi nişte furnici. Felicia sări în picioare, făcu semne cu 
braţele şi strigă cât putu de tare. 

Depărtarea era însă prea mare, aşa că oamenii din vale nu puteau s- 
o audă şi nici s-o vadă. 

Încet, încet de tot se apropiau. 

Se hotărî să coboare de pe înălţime, să le iasă înainte. 

Cu mare băgare de seamă începu coborâşul, care era mult mai greu 
şi mai primejdios decât urcuşul. 

Pe la jumătatea drumului se opri şi se uită spre călăreţi. Aceştia 
păreau s-o fi zărit căci ea auzi un strigăt slab care pătrunse până la 
urechile ei. 

Felicia făcu iar semne şi răspunse cu alt strigăt. 

Apoi coborî mai departe, mai repede, uitând de orice prevedere, 
stăpânită de dorinţa de a ajunge cât mai repede la salvatorii ei. 

Felicia ajunse în vale în clipa când călătorii intrau şi ei în ea în 
galop. 

— Uraaa!... În sfârşit, te-am găsit! strigară ei voioşi, fluturând 
pălăriile. 

Căutătorii de aur săriră de pe catârii lor, o înconjurară, îi întinseră 
mâinile şi feţele tuturor străluceau de bucurie că reuşiseră s-o 
găsească pe aceea pe care o socotiseră pierdută. 

Era grupul condus de James. El luă mâna Feliciei într-a lui, râse 
voios şi îi zise: 

— Straşnică spaimă a tras sărmanul tatăl dumitale. 

— Eu n-am însă nicio vină. 

— Ştiu asta şi am spus-o numai în glumă. Unde sunt blestemaţii de 
chinezi care te-au răpit? 

Felicia le povesti tot ce se petrecuse şi de prăbuşirea lui Liu-San- 
Ciang în prăpastie. 

— Păcat!... Ar fi fost frumos dacă l-am fi putut judeca după felul 
nostru şi i-am fi pus ştreangul de gât, zise James, pe care camarazii îl 
aprobară. 

— Şi-a luat singur pedeapsa. 

— N-are decât să se pârjolească în focul fadului, mai adăugă James. 

Apoi lua o sticlă din sacul său cu provizii şi întinzând-o Feliciei o 
îndemnă: 

— Bea, copila mea, căci ai nevoie să te întăreşti. Arăţi ca şi când n- 
ai mai avea sânge în vine şi eşti galbenă ca o moartă. Asta nu e bine. 

Felicia luă sticla, sorbi cu nesaţ din vinul care într-adevăr îi făcu 
bine, apoi o înapoie minerului şi îi mulţumi. 

— Aşa... acum putem să pornim înapoi, zise acesta. 

— Unde îl voi putea găsi pe tatăl meu? întrebă tânăra fată. 

— Ne-am înţeles să ne întâlnim cu toţii într-un anumit loc pe care 1- 
am hotărât dinainte. Dar stai puţin, era cât p-aci să uit!... Trebuie să 
dau semnalul că te-am găsit. 

Luă puşca de pe umăr şi trase un foc. Acelaşi lucru îl făcură şi 
camarazii săi, astfel că începu o adevărată salvă, care făcu să răsune 
munţii. 

— Ajunge!... Cred că au auzit, zise James. 

— Să pornim deci înapoi. 

— Unul din noi trebuie să-şi dea catârul pe care va călări 
domnişoara. 

Toţi îşi oferiră cu plăcere catârii. Felicia nici nu avu nevoie să 
încalece singură, căci minerii o ridicară pe sus în şa. 

— Unul din noi va trebui să meargă pe jos, dar nu e nevoie să fie 
mereu acelaşi, căci pe drum ne vom schimba, hotărî James şi ceilalţi 
pe învoiră cu plăcere. 

Când întregul convoi se puse în mişcare, Felicia de Martigny îşi 
aduse aminte că nici nu mulțumise încă salvatorilor ei. Începu să le 
vorbească, dar când căutătorii de aur îi ghiciră intenţia, nici n-o lăsară 
să isprăvească. 

— Nici nu face să vorbim de asta. Aici în munţi, unde fiecare are 
nevoie de ajutorul celuilalt, unde camaraderia e o lege, se înţelege de 
la sine că am pornit bucuroşi în căutarea dumitale. Suntem răsplătiți 
din belşug prin faptul că am avut norocul să te găsim. 


360. Faţă în faţă!... 


Ethel Drof nu avu mult timp să se lase pradă gândurilor neplăcute 
şi triste, căci întreprinderea îşi cerea dreptul ei. 

Deoarece prin energia şi marele talent de organizare al lui Frank 
Wilkens, întreprinderea fusese pusă din nou în picioare, Ethel, care 
preluase pentru câtva timp conducerea, avu foarte mult de lucru. 

Şefii diferitelor secţii veniră să-i dea raportul şi îi puseră 
nenumărate întrebări privitoare la chestiuni de mare însemnătate, pe 
care nu voiau să le rezolve pe propria lor răspundere. Până atunci 
Ethel Drof fusese încântată de noua ei activitate, ba era chiar foarte 
mândră de a se vedea în fruntea unei întreprinderi atât de mari. 

În ziua aceea ar fi preferat însă să poată fi lăsată în pace, să nu 
primească pe nimeni din toţi acei care veneau la ea cu felurite treburi. 

Aproape nu era în stare să-şi adune gândurile, să fie cu luare- 
aminte la tot ce i se spunea. 

Se gândea neîncetat la Gaston de Moulinet şi... la Alfred Bergère. 

În cele din urmă nu mai avu răbdare să stea în birou. 

Nervii îi erau încordaţi peste măsură. 

Acum pentru dânsa era în joc tot ce îi putea înfrumuseţa viaţa, atât 
de tristă şi lipsită de dragoste până atunci. 

De data aceasta nu mai voia să-şi piardă fericirea! 

Sub pretextul că nu se simte bine, întrerupse toate consfătuirile. 

Trecuse însă de amiază când putu în sfârşit să părăsească uzinele 
Moulinet. 

În ziua aceea nu se mai gândi să-şi schimbe toaleta pentru a se duce 
la Alfred Bergere şi nici nu se uită în oglindă, spre a-şi examina 
înfăţişarea. 

Singura ei dorinţă era de a-l revedea cât mai repede pe Alfred 
Bergère, de a vorbi cu dânsul şi de a-i spune tot. Doamne, de ce nu-i 
făcuse ieri mărturisirea care îi apăsa sufletul ca o povară nespus de 
grea! 

Ar fi fost mai bine, dacă în beţia primelor dezmierdări, i-ar fi spus 
că a jucat o mică comedie cu dânsul. 

Acum ar fi fost scăpată de îngrijorarea care îi copleşea sufletul, n-ar 
mai fi avut nevoie să trăiască cu această teamă care o chinuia atât de 
îngrozitor că poate el nu-i va ierta înşelăciunea de care se făcuse 
vinovată. 

Toate mustrările pe care şi le făcea nu mai foloseau însă la nimic. 

Nu mai putea să şteargă tot ce se întâmplase, tot ce îi spusese lui 
Alfred Bergère. 

Pentru a scăpa cât mai repede de chinul care îi sfâşia sufletul, luă o 
maşină de piaţă şi plecă spre locuinţa lui Alfred Bergere. 

Cu inima zvâcnind cu putere stătea în faţa uşii, aşteptând să i se 
deschidă. 

Era cuprinsă de dorinţa fierbinte de a se arunca în braţele lui, de a i 
se lipi la piept, de a-i spune tot ce o chinuia şi îi apăsa sufletul ca o 
povară grea. 

Dorinţa ei nu se împlini însă şi totul se întâmplă altfel de cum îşi 
închipuise ea. 

Acela care îi deschise uşa nu era iubitul ei, ci o femeie străină care, 
la întrebarea ei îi zise că tânărul inginer plecase de câteva ceasuri spre 
a îngriji de nişte afaceri urgente şi importante. 

Ethel trebui să-şi adune toate puterile pentru a nu cădea grămadă. 

Se sprijini de pervazul uşii, căci dezamăgirea ei de a nu găsi pe 
Alfred Bergère acasă era atât de mare, încât puterile amenințau s-o 
părăsească. 

Vasăzică trebuia să aştepte iar?!... Va mai duce încă povara care îi 
apăsa sufletul şi îi îndurera inima!... Oare va mai putea îndura mult 
acest chin îngrozitor? 

Se simţea atât de abătută, cu sufletul istovit, încât îi venea să 
plângă ca un copii. 

În toiul gândurilor ei deznădăjduite, auzi iar vocea femeii străine, 
care o întrebă cu vădită curiozitate: 

— Dumneata eşti domnişoară Georges?... Domnul Bergère şi mama 
dumisale mi-au spus să te las să intri în casă când vei veni. De mai 
bine de o oră doamna Bergere să uită mereu la ceas şi nu mai are 
răbdare aşteptând să vină seara. 

La auzul acestor cuvinte, Ethel Drof se reculese. 

Căpătă noi puteri când află că era aşteptată, ba chiar aşteptată cu 
dor. 

Cu un zâmbet prietenos către vecina care pesemne rămăsese cu 
bolnava în lipsa lui Alfred Bergere, Ethel înclină capul şi răspunse: 

— Da, eu sunt domnişoară Georges. 

Femeia o lăsă îndată să intre şi Ethel trecu într-o odaie unde 
bolnava, care se simţea acum mult mai bine, fusese culcată pe o 
canapea. 

În ochii doamnei Bergăre se ivi o lucire de bucurie când o văzu pe 
Ethel venind spre dânsa. 

Îi întinse amândouă mâinile şi zise bucuroasă: 

— Ce frumos din partea dumitale că ai venit, copila mea! 

O atrase pe Ethel spre ea şi o sărută cu multă dragoste. 

Câteva clipe Ethel rămase nemişcată, cu capul lipit de pieptul 
bătrânei femei. 

Îngenunchease înaintea ei şi un dor nesupus de mare o cuprinse să 
nu mai fie nevoită a părăsi această odaie, spre a relua lupta cu Gaston 
de Moulinet. 

Cu un presimţământ fin, bolnava îşi dădu seama că în sufletul 
tinerei femei se petrece ceva cu totul neobişnuit. 

Îi mângâie părul cu o mişcare lină şi blândă şi o întrebă: 

— Eşti îngrijorată, Ethel?... Ai vreo durere care îţi apasă sufletul? 

Numai cu mare greutate Ethel îşi stăpâni lacrimile. 

Deşi ar fi vrut să mărturisească tot, o teamă nelămurită o reţinu de 
a spune întâi mamei iubitului ei tot cei avea pe suflet şi îi amăra viaţa. 

Poate ar fi vorbit, dacă doamna Bergère ar fi fost sănătoasă, dar 
unei sărmane bolnave nu voia să-i pricinuiască emoţii. Nu-i rămase 
deci altceva de făcut, decât să spună o nouă minciună. 

— Am avut neplăceri la birou, murmură ea. Supărările nu iau 
niciodată sfârşit şi aş fi vrut să uit de ele ca să nu te întristez şi pe 
dumneata, dar nu mi-a fost cu putinţă să ascund destul de bine, starea 
sufletească în care mă aflu. Cu ochii dumitale ageri ai văzut îndată că 
s-a întâmplat ceva neobişnuit. 

— Nu-ţi face inimă rea, scumpa mea copilă. Cerul vieţii noastre nu 
poate fi întotdeauna senin, ci de foarte multe ori e întunecat de nori. 
Aceştia trec însă, mai cu seamă când dragostea îi alungă. 

Ethel roşi şi îşi plecă privirea, neputând să se uite deschis în ochii 
blânzi ai bătrânei femei. 

Cum vecina părăsise între timp camera şi Ethel rămăsese singură cu 
doamna Bergere, aceasta continuă încet: 

— Sunt nespus de fericită că Alfred a avut norocul să te găsească pe 
dumneata în clipele grele prin care trece. Va îndura toate cu mai mare 
uşurinţă şi înainte de toate va găsi puterea spre a-şi face din nou un 
rost în viață? Nu-l părăsi, scumpa mea Ethel. Chiar dacă deocamdată 
nu-ţi poate oferi nimic, deşi dragostea lui ar vrea să-ţi pună la picioare 
toate comorile din lume, te va răsplăti însutit îndată ce va avea iar o 
situaţie bună. 

Cu buzele tremurătoare Ethel se strădui din răsputeri să-şi 
stăpânească plânsul. 

— Eu... eu să-l părăsesc?!... murmură ea. Aşa ceva nu se va putea 
întâmpla niciodată... niciodată! 

Doamna Bergère zâmbi fericită. 

— Nici nu-ţi poţi închipui ce bucurie mare îmi faci cu aceste 
cuvinte, copila mea dragă, căci dacă ar fi într-adevăr voinţa 
Atotputernicului să mă cheme la Dânsul, voi putea închide ochii 
liniştită, ştiind că băiatul meu nu va rămâne singur. Şi dacă dumneata 
nu-l vei părăsi pe Alfred, el îţi va fi credincios toată viaţa. Îl cunosc 
bine şi aş putea pune mâna în foc pentru dânsul. 

Cu privirea însetată de fericire, Ethel se uită la bolnavă şi zise în 
şoaptă: 

— Ar fi frumos, nespus de frumos, dacă ar fi aşa cum spui. 

Doamna Bergere se uită cu o privire pătrunzătoare la tânăra femeie 
care era încă îngenuncheată în faţa ei, clătină uimită capul şi o 
întrebă: 

— Te îndoieşti cumva de fiul meu? 

Cu un gest obosit Ethel ridică din umeri şi iar fu cuprinsă de 
dorinţa de a mărturisi bolnavei tot ce îi apăsa sufletul. Dar deodată 
auzi paşi grăbiţi apropiindu-se de uşa camerei unde se aflau. 

Câteva clipe mai târziu aceasta fu deschidă repede şi în pragul ei 
apăru Alfred Bergère. 

În ochii săi se ivi o lucire de nespusă bucurie când o zări pe Ethel 
lângă mama lui. Alergă spre ea, îi cuprinse amândouă mâinile şi le 
strânse cu căldură. 

— Aşadar, ai venit, scumpa mea? strigă el voios. 

Deodată însă, amuţi, râsul vesel dispăru de pe buzele lui şi se uită 
plin de teamă la Ethel. 

Urmară câteva clipe de tăcere apăsătoare, apoi tânărul inginer 
întrebă plin de îngrijorare: 

— Ce s-a întâmplat, Ethel? 

— A avut supărări la birou, interveni repede bolnava. Să ne spună 
şi nouă ce a fost, să-şi descarce sufletul şi atunci se va înveseli iar. 

Ethel avu un zâmbet obosit şi scoase un suspin uşor. 

— Da... să vorbesc, să spun tot, să arunc povara care îmi înăbuşă 
sufletul. 

Foarte uimit, tânărul inginer clătină capul. 

— S-a întâmplat ceva atât de grav? 

Ethel ridica din umeri, cu un gest şovăielnic. 

— Nu ştiu nici eu, dar mi se pare că încă niciodată n-am trecut 
printr-o încercare atât de grea. 

— Atunci vorbeşte! o îndemnă Alfred Bergère. Ce s-a întâmplat?... 
Ai fost cumva şi tu concediată din serviciu? 

Ethel aruncă spre bolnavă o privire plină de îngrijorare şi nu 
răspunse îndată. 

Doamna Bergère îşi dădu însă seama de ce se petrecea în sufletul 
tinerei femei şi zise: 

— Nu trebuie să mă luaţi în seamă, dragii! mei copii. Pot înţelege 
prea bine că doriţi să vă spuneţi numai între patru ochi tot ce aveţi de 
vorbit. 

Ethel ridică amândouă mâinile într-un gest de protest, însă doamna 
Bergère n-o lăsă să înceapă vorba, ci continuă zâmbind: 

— Să nu-ţi închipui cumva că sunt supărată din pricina aceasta, 
draga mea copilă. Şi eu am fost odată tânără şi ştiu prea bine că 
tinerilor le place mai bine să fie singuri. Duceţi-vă dar, faceţi o 
plimbare şi destăinuiţi-vă ce aveţi pe inimă. Eu şi aşa aş vrea să rămân 
câtva timp singură, să mă odihnesc şi mi-ar face plăcere dacă v-aţi 
plimba vreun ceas în aer curat. De altminteri nici nu sunt curioasă să 
vă aflu secretele. Dacă mai târziu veţi crede de cuviință să mi le 
spuneţi şi mie, atunci le voi afla. Plecaţi deci şi nu vă mai îngrijiţi de 
mine. Neliniştea voastră sufletească e mai prețioasă decât starea 
sănătăţii mele. Afară de aceasta mă simt foarte bine şi timp de o oră 
voi rămâne cu plăcere singură. 

Adânc mişcată, Ethel se aplecă asupra mâinilor ofilite ale bătrânei 
femei şi îi zise în şoaptă: 

— Cât eşti de bună!... Ce dragă îmi eşti!... Cum îţi voi putea arăta 
vreodată recunoştinţa mea? 

Doamna Bergere îi luă capul între mâini şi se uită adânc în ochii ei. 

— Fă-l fericit pe băiatul meu şi prin aceasta îmi vei împlini cea mai 
mare dorinţă a mea, copilă scumpă. 

Ethel scoase un suspin greu şi murmură: 

— Aş face-o cu atâta bucurie, dar... 

Se opri însă deodată când văzu privirea uimită şi speriată atât a lui 
Alfred Bergère cât şi a bolnavei. 

Se ridică în picioare şi se prinse de braţul lui Alfred. 

Uitându-se la dânsul cu o privire rugătoare, murmură: 

— Hai să mergem, afară îţi voi spune tot. 

Purtarea ei ciudată îl uimi atât de mult pe Alfred Bergère, încât el 
clătină nedumerit capul. 

Dorind şi el din tot sufletul să afle în sfârşit ce se întâmplase, de ce 
Ethel se schimbase atât de mult în felul ei de a fi, îi împlini pe dată 
rugămintea. 

O sărută pe mama lui şi luându-şi rămas bun de la dânsa, îi zise: 

— Ne vom reîntoarce în curând, dragă, mamă. 

Ethel nu fu în stare să vorbească. 

Ochii îi erau plini de lacrimi şi strângerea mâinii sale trăda 
tulburarea adâncă de care îi era cuprins sufletul. 

Deşi bolnava nu putea şti ce întorsătură va lua soarta lor în clipele 
următoare, totuşi inima ei de mamă tremură de grija celor doi tineri 
pe care îi socotea singura ei fericire. 

Fără să vrea, îi ieşiră de pe buze cuvintele: 

— Mă voi ruga pentru voi, pentru ca Dumnezeu să vă ajute şi să vă 
îndrume pe calea cea bună. 

— Da, roagă-te pentru noi, murmură Ethel adânc tulburată. Roagă- 
te ca totul să se sfârşească cu bine. 

Simţind că o şedere mai lungă în aceasta odaie va fi peste puterile 
ei, Ethel se îndreptă spre uşă şi ieşi repede. 

Alfred Bergere o ajunse din urmă pe scară şi îi luă braţul. 

Pe când coborau scările, el se uita neîncetat la dânsa. 

— Ce s-a întâmplat, iubita mea? o întrebă el cu o voce plină de 
îngrijorare. 

Ethel îşi întoarse privirea spre dânsul şi într-o tulburare şi mai 
mare, îl întrebă: 

— Mă iubeşti mult, Alfred? 

— Mai e nevoie să mă întrebi, scumpa mea Ethel? 

— Aş fi atât de fericită să te mai aud o dată spunându-mi că mă 
iubeşti foarte mult! 

Alfred Bergère o atrase la pieptul său şi o sărută cu patimă. 

— Simţi acum că te iubesc... că te iubesc peste măsură de mult? 

Cu o mişcare pătimaşă ea îi cuprinse gâtul cu amândouă braţele. 

—  Gândeşte-te întotdeauna, scumpul meu, Alfred, orice s-ar 
întâmpla, gândeşte-te la fericirea de care ai avut parte în zilele din 
urmă, şi atunci vei putea înţelege de ce am făcut ceea ce nu s-a putut 
altfel. Eram atât de însetată de dragoste, de iubire adevărată şi 
sinceră, de acea dragoste pe care am găsit-o la tine pentru întâia oară 
în viaţa mea. 

Paşi care se auziră în urma lor, îi făcură să tresară. 

Fură nevoiţi să se desfacă din îmbrăţişarea lor şi să meargă mai 
departe, dar făcură aceasta cu inima întristată. 

Le era ca şi când aceste clipe de supremă fericire, nu se vor mai 
întoarce niciodată. 


— 188 — 


Pe când mergeau astfel, nici unul, nici altul nu mai fură în stare să 
vorbească. 

Se ţineau numai strâns de mâini, ca şi când n-ar mai fi vrut să se 
despartă niciodată. 

Deodată Ethel tresări înspăimântată şi un strigăt de durere îi 
izbucni de pe buze. 

În faţa ei... 

Ceea de ce se temuse, atât de mult în zilele din urmă se întâmplase. 

Catastrofa venise năprasnică, înfiorătoare! În faţa lor se afla Gaston 
de Moulinet. 

Cu-un zâmbet ironic ridică pălăria şi îl salută pe Alfred Bergere. 

Acesta îl privi uluit şi zise: 

— Domnul Moulinet?!... Te-ai întors, iar la Paris? 

Gaston de Moulinet dădu din cap şi întrebă: 

— N-ai ştiut încă nimic de întoarcerea mea? 

Încurcat, Alfred Bergăre ridică din umeri. 

— De la cine puteam să aflu?... Am fost doar concediat din 
serviciul uzinelor. 

— Credeam că soţia mea îţi va fi spus că m-am întors la Paris, 
răspunse Gaston de Moulinet, apăsând asupra fiecărui cuvânt. 

Sufletul tinerei femei se răzvrăti. Faţa ei se făcu albă ca varul şi 
nemaiputându-se stăpâni, izbucni cu vocea răguşită de mânie: 

— Nu-l crede, căci minte! Nu sunt soţia lui. 

Buimăcit şi fără să înţeleagă nimic, Alfred Bergere se uita când la 
Ethel, când la Gaston de Moulinet. 

Dar înainte de a-şi putea da seama de situaţie, Gaston de Moulinet 
continuă: 

— Tribunalul se va ocupa de această afacere, domnule Bergère, şi 
va hotărî dacă căsătoria mea cu această doamnă este valabilă sau nu. 

Fără să vrea, Alfred Bergère se dădu câţiva paşi înapoi şi se depărtă 
de Ethel.. 

— Cum, tu eşti... s-ar putea...?! 

Şi de astă dată Gaston de Moulinet fu acela care întregi: 

— E doamna de Moulinet, născută Ethel Drof. 

Alfred Bergère îşi duse mâinile la tâmple, care zvâcneau cu putere. 

Cu voce înăbuşită el murmură: 

— Doamna Moulinet.. Nu domnişoară Georges?... 

— Ah, asta e foarte interesant, făcu Gaston de Moulinet cu un ton 
batjocoritor. Se vede că ţi-a jucat o mică comedie!... S-a dat cumva 
drept o fată săracă?... Ei da, prinţesele dolarilor au uneori astfel de 
capricii! 

Într-o tulburare nemaipomenită Ethel Drof îşi încleştă pumnii şi 
strigă plină de mânie: 

— Taci, ticălosule!... Taci!... 

Ar fi dat orice pentru a-şi cruța iubitul de această scenă grozavă. 

Dragostea ei ar fi găsit cuvintele potrivita spre a-l face să înţeleagă 
purtarea ei. 

Acum era nevoit să afle tot din gura lui Gaston de Moulinet şi într- 
un chip atât de urât, pe un ton atât de batjocoritor! 

Dar înainte de a se reculege şi a putea da iubitului ei o lămurire, 
acesta izbucni într-un râs amar şi zise iritat, aruncându-i o privire 
plină de cel mai adânc dispreţ: 

— Capriciile unei prințese a dolarilor?!... Vasăzică pentru aşa ceva 
am fost bun?!... 

Tinerei femei îi era ca şi când un pumnal i-ar fi străpuns inima 
îndurerată. Dar cu toată această durere nebună, îşi adună toate 
puterile şi ridicând mâinile rugătoare, zise: 

— Îţi jur, Alfred... 

El făcu un gest de protest şi o întrerupse: 

— Nu te mai face vinovată şi de jurăminte false, stimată doamnă. 

— Ascultă-mă!... 

— Nu mai vreau să aud nimic, căci ştiu destul. 

Fără a o mai învrednici cu o singură privire, îi întoarse spatele şi 
porni aproape în fugă. 

Deznădăjduită Ethel strigă: 

— Alfred!... Alfred!... 

Strigătul ei nu fu auzit, căci tânărul inginer alerga atât de repede, 
încât după câteva clipe dispăru din ochii ei. Gaston de Moulinet zâmbi 
cu satisfacţie şi triumfător. Apoi se înclină şi îi oferi braţul. 

— Îmi dai voie să te conduc acasă? o întrebă el cu ironie. Presupun 
că nu vei mai alerga după acest individ? adăugă apoi, aruncând o 
privire dispreţuitoare în direcţia unde dispăruse Alfred Bergère. 

În ochii ei apăru o sclipire de mânie grozavă, încleştă pumnii şi îi 
ridică spre a lovi pe Gaston de Moulinet. Dar deodată totul începu să 

se învârtească în jurul ei, valuri de ceaţă îi întunecară privirea şi s-ar 
fi prăbuşit la pământ, dacă Gaston de Moulinet n-ar fi prins-o în braţe. 
O ridică, o duse la un automobil care aştepta în apropiere şi păru 
foarte mulţumit de sfârşitul acestei afaceri, căci în clipa când Ethel 
Drof deschise iar ochii, putu vedea pe buzele lui un surâs de adâncă 
satisfacţie şi de triumf. 


361. Din nou uniţi 


— Ascultaţi, focuri de armă! E semnalul convenit! 

— Felicia a fost găsită! 

Vocea Crestatului tremură când pronunţă aceste cuvinte. 

— Parcă erau nişte împuşcături de sărbătoare, zise contele de 
Martigny. Fără îndoială că au găsit-o sănătoasă şi zdravănă. 

— Să dea Dumnezeu! Dar acum să ne întoarcem repede. 

După câtva timp ajunseră la locul unde se înţeleseseră să se 
întâlnească cu toţii. 

Crestatul era departe, în frunte, căci călărise ca un nebun, fără să 
ţină seama de primejdia la care se expunea. Catârul său rezistase la 
toate oboselile, se cățărase pe înălţimi ca o capră, ascultase de fiecare 
semn, ca şi când animalul pricepuse nerăbdarea şi neliniştea omului. 

Coloana condusă de James ajunsese la locul de întâlnire şi Mabel 
Stanley fu cea dintâi care o salută pe Felicia de Martigny, strângându-i 
mâna cu prietenie. 

— Ai scăpat cu bine? Nu ţi s-a întâmplat nimic?... Nu eşti rănită? 

— Numai câteva zgârieturi mici, fără nicio însemnătate, pe care le- 
am căpătat când am căzut, dar nu e nimic grav, răspunse Felicia, 
arătând mâinile care sângerau de pe când urcase pe stâncile 
colțuroase. 

— Tatăl dumitale va fi fericit când te va vedea şi va fi scăpat de 
îngrijorarea de moarte prin care a trecut, sărmanul! 

Deodată Mabel Stanley îşi aduse aminte că nici nu spusese încă 
Feliciei de Martigny cine era, aşa că continuă: 

— Te vei mira fără îndoială, să mă găseşti aici, pe mine, o 
femeie?... Sunt Mabel Stanley, logodnica lui Raul Bernard, care a 
ținut neapărat să ia parte la căutarea dumitale. 

— Logodnica lui Raul Bernard? repetă Felicia şi întinse tinerei fete 

încă o dată mâna. Îmi pare foarte bine, mă bucur din tot sufletul de a 
avea prilejul să fac cunoştinţa dumitale. De când e aici domnul 
Bernard? 

— Tocmai am sosit amândoi de la New-York şi am aflat despre 
răpirea dumitale, aşa că... 

— Bunul meu prieten a pornit îndată în căutarea şi ajutorul meu. 
Nu o dată mi-a dat dovadă că e un prieten foarte credincios şi bun. Îi 
datorez foarte multă recunoştinţă, dar n-o pot spune, căci nu există 
cuvinte destul de potrivite spre a o putea exprima aşa cum trebuie. 

Mabel Stanley o examină pe Felicia de Martigny pe furiş. 

Era într-adevăr foarte frumoasă. 

Pe faţa ei se puteau citi urmele suferindelor prin care trecuse, dar 
tocmai aceste trăsături îndurerate îi dădeau o înfăţişare şi mai 
drăgălaşă, şi mai nevinovată. 

Mabel putea să înţeleagă prea bine că Raul Bernard se îndrăgostise 
de această fată. 

Felicia spusese că era foarte recunoscătoare lui Raul; dar din 
recunoştinţă putea să ia uşor naştere şi dragostea. 

Aşadar, acum va veni hotărârea. 

Mabel Stanley se uită iar la Felicia de Martigny şi iar i se făcu frică. 

Dacă Felicia va răspunde la dragostea lui Raul?... Atunci ea va fi 
nevoită să se despartă de el. 

Ar fi îngrozitor pentru dânsa!... 

N-ar putea să supravieţuiască despărțirii, căci îl iubea prea mult pe 
Raul. Privirea ei rătăci spre văile şi prăpăstiile care se întindeau 
înaintea ochilor. 

Dacă Raul Bernard va vorbi cu Felicia de Martigny, dacă aceasta va 
răspunde în aceeaşi măsură la dragostea lui şi dacă Raul va veni la 
dânsa şi îi va spune că iubirea lui pentru Felicia e mai mare decât 
pentru ea şi că trebuie să se despartă, atunci ea nu se va mai 
reîntoarce niciodată la New-York, ci îşi va căuta moartea în munţii 
Australiei, va dispărea pentru totdeauna. 

Era atât de uşor!... Putea să pună la cale un accident, să-şi mâne 
catârul pe marginea unei prăpăstii, unde ar putea face un pas greşit şi 
s-ar prăbuşi în adâncimea înfiorătoare. 

Gândul acesta îndureră atât de mult inimioara sărmanei Mabel 
Stanley, încât ochii i se umplură de lacrimi. Felicia nu văzu însă 

nimic, căci toată atenţia ei era îndreptată spre călăreţii care se 
apropiau. 

În acela care călărea în frunte recunoscu pe tatăl ei şi alergă întru 
întâmpinarea lui. 

El sări îndată din şa şi strigă adânc mişcat: 

— Felicia!... Copila mea scumpă!... 

Nu fu în stare să spună mai mult, ci o cuprinse în braţe şi o strânse 
la pieptul lui. 

În sfârşit, prima bucurie a revederii se mai potoli; îşi desfăcu 
braţele, îi luă capul în mâini şi se uită adânc în ochii ei. 

— Bine că te am iar lângă mine, Felicia! Toate chinurile au luat 
sfârşit! Sunt fericit cum nici nu-ţi pot spune! 

Crestatul o sărută încă o dată şi o întrebă: 

— Nu ţi s-a făcut niciun rău?... 

— Nimic tată. 

— Dar câte chinuri şi ce spaimă ai îndurat, sărmana, scumpa mea 
fetiţă! 

— Totul a trecut şi parcă nici n-ar fi fost. 

— Cine te-a găsit? 

Felicia arătă spre James. Crestatul se apropie de acesta şi începu: 

— James, tu... 

Dar căutătorul de aur nu-l lăsă să mai spună ceva. 

— Să lăsăm vorba multă, bunul meu prieten. Nu mi-am făcut decât 
datoria de camarad, aşa cum se cere aici în munţi. Mai bine să 
mergem la cârciuma lui Sam şi să ciocnim un pahar de vin, spre a 
sărbători fericita regăsire a fiicei tale. Aşadar, n-ai nevoie să spui 
vorbe multe, căci te înţeleg şi aşa. 

— Tu şi camarazii tăi aţi fost atât de buni şi credincioşi, v-aţi arătat 
ca adevăraţi prieteni. 

— Cu toţii am fi fost nişte nemernici, dacă nu ţi-am fi sărit în ajutor 
la nevoie. 

Crestatul se duse de la unul la altul şi te strânse mâna pe rând. 
Între timp se apropiaseră şi ceilalţi tovarăşi. 

Contele de Martigny îşi salută nepoata, cu faţa strălucitoare de 
bucurie. 

Apoi se apropie şi Raul Bernard de Felicia. 

Mabel Stanley stătea deoparte şi îl observa atât pe dânsul, cât şi pe 

tânăra fată. 

Felicia întinse mâna lui Raul Bernard şi îi zise foarte mişcată: 

— Nu voi uita niciodată ceea ce ai făcut şi acum pentru mine. 
Recunoştinţa mea e nemărginit de mare şi nu ştiu cum mă voi putea 
plăti vreodată de tot binele pe care mi l-ai făcut şi de ajutorul pe care 
mi l-ai dat întotdeauna când am fost în primejdie sau la mare nevoie. 

Raul se uită la dânsa cu o privire gravă ţinându-i încă mâna pe care 
fata i-o întinsese. 

— Poate se va ivi odată prilejul şi îţi voi aminti de recunoştinţa pe 
care mi-o datorezi. Acum însă nu, căci nu vreau să tulbur bucuria pe 
care o simt de a te fi regăsit şi că n-ai avut de suferit nicio brutalitate 
din partea acelui ticălos de chinez. 

— Cu toate acestea încercarea prin care am trecut a fost 
îngrozitoare. 

— Îmi pot închipui asta. Toţi ne vom strădui să te facem să uiţi 
această întâmplare grozavă şi chinurile pe care le-ai avut de îndurat. 
Ne vei povesti tot ce s-a petrecut, dar apoi trebuie să uiţi totul. 

— Nu se va putea şterge niciodată din amintirea mea, căci o astfel 
de întâmplare se întipăreşte prea adânc în minte. 

— Din înfăţişarea dumitale se şi vede că ai avut de suferit multe. 
Arăţi foarte rău, cu toate acestea nu eşti mai puţin frumoasă, ba poate 
chiar şi mai frumoasă ca înainte. 

Feliciei îi era neplăcut că trebuie să audă această linguşire şi mai 
neplăcut că Raul îi ţinea încă mâna. O retrase cu o mişcare lină spre a 
nu-l jigni şi pentru a întrerupe convorbirea se întoarse spre tatăl ei 
care se apropiase de ei. 

— Ai fost foarte îngrijorat din pricina mea, tată? 

— Cred că poţi să-ţi închipui cât de mare a fost teama mea. Am 
crezut că voi înnebuni când am văzut că cu toate străduințele noastre 
aproape supraomeneşti nu reuşeam să te găsim. James mi-a spus că 
chinezul şi-a dat singur moartea. 

— Bănuiesc că înnebunise. 

La amintirea scenei cu Liu-San-Ciang, Felicia simţi cum un fior rece 
îi străbate întreg trupul. 

— E o adevărată minune că ai scăpat cu viaţă, Felicia. 

— Dacă n-ar fi venit furtuna şi ploaia, cred că aş fi pierit, căci eram 
pe jumătate moartă de sete. 

— Ne vom întoarce cât mai repede la Sidney, unde îţi vei reveni 
din toate prin câte ai trecut, sărmana mea copilă. Deocamdată vom 
merge călare până la Sandy Creek. Cred că nu-ţi va fi prea greu? 

— Nu, căci mă simt bine şi în putere; numai că mi-e foame, o 
foame straşnică. 

Crestatul îşi duse mâna la frunte şi exclamă: 

— Cum de nu m-am gândit la asta? Fără îndoială că de mai multe 
zile n-ai mâncat nimic? 

— N-am mai mâncat din ziua când servitorii au fugit cu toate 
proviziile noastre. 

Crestatul vru să alerge spre unul din catâri, ca să scoată din sacul 
cu provizii pâine şi brânză, dar Raul Bernard se şi prezentă cu tot ce 
luase de la aerodromul din Sidney şi îi oferi Feliciei de mâncare. 

Toţi gustară câte ceva, apoi încălecară şi porniră înapoi spre Sandy 
Creek. Felicia călărea alături de tatăl ei, apoi venea Roger Hallier şi 
contele de Martigny, în urma lor Mabel Stanley şi Raul Bernard, iar 
coada coloanei o alcătuiau căutătorii de aur, din care câte unul 
mergea cu schimbul pe jos, având un catâr mai puţin şi anume pe 
acela pe care îl dăduseră Feliciei. 

Mabel Stanley se uita mereu pe furiş la Raul Bernard, nădăjduind 
că şi el va face la fel şi că privirile lor se vor încrucişa. Dar Raul 
Bernard privea numai înainte şi nu-şi mai lua ochii de la Felicia. 

Văzând aceasta, Mabel încercă să intre în vorbă cu dânsul, Raul îi 
dădea însă numai răspunsuri scurte şi distrate. 

Era cu desăvârşire sub înrâurirea farmecului Feliciei. 

Mabel simţi cum inima i se încleştă de durere şi trebui să-şi adune 
toate puterile spre a-şi stăpâni lacrimile şi a nu izbucni în plâns. 

Trebuia să aibă răbdare, să aştepte, să lupte mai departe pentru a 
cuceri dragostea lui! 

Între Crestat şi Felicia începuse o convorbire aprinsă. Fata trebui 
să-i povestească tatălui ei tot ce i se întâmplase şi el o întrerupea 
mereu cu exclamaţii de indignare, cu mustrări faţă de sine însuşi, 
învinuindu-se că numai el este pricina tuturor nenorocirilor, fiindcă în 
noaptea fatală nu stătuse de veghe la Sandy Creek, nu-şi păzise destul 
de bine copila. 

— Era de aşteptat că ticăloşii vor încerca să te răpească şi ar fi 
trebuit să rămân chiar în odaia ta spre a te păzi şi a te apăra. 

— Nu mai fi trist tată, căci totul a trecut cu bine şi nimeni n-are 
vreo vină, îl mângâie Felicia. 

Apoi îl întrebă: 

— Vrei într-adevăr să mergi cu mine la Sidney? 

— Da; vom închiria acolo o căsuţă mică şi frumoasă, vom trăi 
liniştiţi câteva săptămâni, până când îţi vei reveni iar în puteri şi te 
vei întrema cu desăvârşire. 

— Sunt foarte bucuroasă, fiindcă o voi putea revedea pe mama. 
Cred că între timp a sosit şi vaporul „Paragon” la Sidney? 

Abia acum Crestatul îşi aduse din nou aminte de vestea grozavă pe 
care i-o adusese contele de Martigny. 

Mama Feliciei nu mai era în viaţă!... 

Crestatul îşi dădu seama că venise clipa îngrozitoare în care va 
trebui să spună Feliciei noua nenorocire care o lovise. 

Sărmana fată era şi aşa destul de abătută de toate întâmplările 
triste prin care trecuse. Ştirea morţii mamei sale n-o va dobori oare cu 
desăvârşire? 

Crestatul ştia şi el cât de mare era durerea, căci şi el avusese 
sufletul sfâşiat când auzise de moartea aceleia pe care o iubise toată 
viaţa lui. 

Odată va trebui însă să-i spună şi Feliciei şi asta cât mai curând, 
căci multă vreme nu-i va mai putea ascunde tristul adevăr. 

Mai nimerit va fi să-i spună tot când vor ajunge la Sandy Creek. 
Apoi vor pleca la Sidney şi această călătorie o va mai distra pe Felicia, 
o va face să îndure mai uşor grozava lovitură a sorții, îi va mai alina 
durerea sfâşietoare. 

— Ne vom bucura mult când vom fi împreună cu mama, continuă 
Felicia voioasă şi descrise cât de frumoasă va fi revederea, după o 
despărţire atât de îndelungată. 

Crestatul tăcea şi numai din când în când dădea din cap, voind să 
arata prin aceasta că ascultă. 

Contele de Martigny, auzi câteva din cuvintele pe care le spunea 
Felicia şi gândul său fu acelaşi ca şi al Crestatului; se hotărî să nu 
pomenească deocamdată nimic Feliciei despre moartea mamei sale. 

Dar Raul Bernard?... Ce făcea acesta?... 

În sufletul său se dădea o luptă aprigă. Ce hotărâre să ia? 

O iubea din tot sufletul pe Felicia şi... 

În clipa aceea îşi întoarse privirea spre Mabel Stanley, se uită lung 
la dânsa şi îşi zise că... şi pe ea o iubea mult. 

Sărmanul Raul se afla într-o mare încurcătură. 

Mabel!... Cât de mişcătoare erau toate dovezile de dragoste 
nemărginită pe care i le dăduse! Ce camarad bun şi credincios, era! 
Mereu se punea în umbră, renunţase chiar la mândria ei de femeie. 
Nici o altă femeie n-ar fi rămas lângă dânsul, nu s-ar fi jertfit pentru el 
aşa cum făcuse sărmana Mabel, cu toate că Raul îi spusese că iubeşte 
pe alta. Nici o altă femeie n-ar fi lăsat în seama rivalei să hotărască de 
fericirea ei. 

Raul nu vedea în toate acestea o slăbiciune, ci o mărinimie, o 
dragoste demnă de toată admiraţia şi de tot respectul. 

Dar Felicia?!... 

Raul îşi dădea seama că dragostea lui pentru ea era şi acum tot atât 
de mare ca şi înainte, ca şi pe vremea când era la Marsilia, ca şi în 
ziua când făcuse cu ea excursia cu automobilul. 

Ca şi atunci voia să-i mărturisească din nou dragostea lui cea mare 
şi s-o roage să fie a lui. 

Dacă va face însă aceasta, va trebui să se despartă de Mabel! 

Tocmai faptul acesta îl întrista şi îl neliniştea, dându-şi seama că 
despărțirea de Mabel îi va fi foarte dureroasă. 

Fiind logodit cu Mabel, n-ar face oare mai bine dacă ar renunţa la 
Felicia? 

Dar nu; el venise în Australia pentru ai mărturisi încă o dată 
dragostea lui şi trebuia deci să-şi aducă hotărârea la îndeplinire. 

Era şi un pic de încăpățânare care îl făcea să se abată de la calea 
cea mai bună şi pe de altă parte îşi făcea el însuşi mustrări pentru 
faptul că şovăia între cele două fete. 

Convoiul ajunse la Sandy Creek şi toţi intrară în cârciuma lui Sam, 
pentru a sărbători acolo regăsirea Feliciei. 

Sam îi strânse cu atâta putere mâna, încât era gata să i-o scoată din 
încheietură şi pe faţa lui se putea citi chiar dorinţa de a o îmbrăţişa. 

— Băieți! strigă el căutătorilor aur, astăzi sunteţi cu toţii oaspeţii 
mei, însă toate paharele va trebui să le goliţi în sănătatea domnişoarei 
Felicia, fiica dragului nostru prieten şi camarad. 

— Uraaa!... Să trăiască domnişoară Felicia!... Vom bea cu cea mai 
mare bucurie în sănătatea ei! răspunseră căutătorii de aur, într-un 

glas. 

Toţi o considerau pe Felicia ca făcând parte dintre ei, iar stima şi 
dragostea pe care o aveau pentru Crestat se răsfrângeau şi asupra 
tinerei fete. 

Sam scoase din pivniţă un butoi întreg cu vin şi cheful începu. 

În vremea aceasta, Felicia şi Mabel Stanley se odihneau în odaia lui 
Sam. Erau atât de istovite, încât dormeau duse şi nu auzeau larma din 
cârciumă, care se întețea pe măsură ce se golea butoiul. 

Când putură să se retragă fără a strica cheful celorlalţi, contele de 
Martigny şi Crestatul ieşiră din cârciumă şi se aşezară pe banca din 
faţa casei. Atât nevoia de a mai respira aer curat, cât mai mult încă 
dorința de a vorbi despre tot ce le apăsa sufletul, îi făcuse să se 
retragă. 

— Trebuie să-i spunem tot Feliciei, începu Crestatul. 

Contele de Martigny ştiu îndată despre ce e vorba. 

— Ştiu, dar mărturisesc că mi-e teamă să-i spun. 

— Atunci va trebui să vorbesc eu. 

— Când? 

— Mâine. 

După o tăcere de câteva minute, contele de Martigny întrebă: 

— Mai târziu te vei reîntoarce iar în munţi spre a căuta aur? 

— Nu ştiu încă ce voi face. Mai am o misiune sfântă de îndeplinit: 
aceea de a da copilei mele fericirea. Această fericire o va putea găsi 
numai căsătorindu-se cu Bob Wilkens. 

— Dar nu vei putea face nimic, căci Bob e legat pentru toată viaţa. 

— Dacă într-adevăr o iubeşte pe Felicia atât de mult cum a spus, 
atunci va şti să înfrângă toate piedicile şi va desface legătura care îl 
ţine încătuşat acum şi nădăjduiesc că aşa se şi va întâmpla. Le voi da 
binecuvântarea mea, spre a-i vedea tot atât de fericiţi cum am fost eu 
numai scurt timp cu sora dumitale, pe care n-am încetat niciodată s-o 
iubesc şi pe care n-o voi uita, cât voi mai trăi. Şi când Cel de Sus mă 
va chema la Dânsul, cea din urmă rugăciune a mea va fi: Dumnezeule 
Atotputernic, dă-mi putinţa să revăd în ceruri pe aceea care mi-a fost 
totul în viaţă. 

362. Iubirea învinge 

Când Ethel îşi reveni din leşinul adânc în care căzuse, se uită 
buimăcită în jurul ei. Abia după mai mult timp putu să-şi dea seama 
de tot ceea ce se petrecuse. 

Când privirea ei căzu asupra lui Gaston de Moulinet, îşi aminti de 
toate amănuntele urâtei întâmplări, trăi încă o dată grozavele clipe 
când Alfred Bergère aflase ce la Gaston de Moulinet tot adevărul. 
Văzu chipul deznădăjduit al iubitului ei, auzi încă o dată cuvintele pe 
care le spusese şi-l văzu dispărând din faţa ei. 

Doamne, cu cât dispreţ îi întorsese spatele şi plecase?! 

Ca şi când dintr-o singură dată ea ar fi devenit alta şi nu mai era 
aceea căreia îi dăruise toată dragostea lui. 

Trebuia să se ducă la el, să-l revadă, să vorbească cu dânsul, să-i 
spună tot, să-i dea lămuriri. 

Deodată sări de pe canapeaua pe care era culcată şi ridicând iar 
pumnii ameninţători spre Gaston de Moulinet, strigă în culmea 
mâniei: 

— Ticălosule, vei plăti scump ceea ce ai făcut! 

Dar Gaston de Moulinet rămase foarte calm. 

Ameninţările soţiei sale nu-l impresionau câtuşi de puţin. 

Cu mâinile în buzunarele  pantalonului, într-o atitudine 
nepăsătoare, se opri în faţa ei, şi o întrebă: 

— De ce te tulburi atât de mult? Îţi zdruncini zadarnic nervii. Vrei 
să leşini iar, sau chiar să te îmbolnăveşti? 

— Vreau să plec... Nu vreau să te mai văd în ochi! izbucni Ethel. 

Gaston de Moulinet avu un râs ironic. 

— Îţi închipui că celălalt te mai vrea? Ţi-a arătat doar destul de 
limpede că nu mai vrea să ştie nimic de tine, pe când eu sunt gata să 
te primesc cu braţele deschise. 

Ethel izbucni într-un râs strident şi aruncându-i o privire plină de 
cel mai adânc dispreţ, îi zise cu un ton batjocoritor: 

— E foarte frumos din partea ta! Mie mi-ar fi însă mai plăcut, dacă 
m-ai lăsa în pace, dacă ai pleca să nu te mai văd. 

— N-aş fi în stare să fac aşa ceva, dragă Ethel. Îmi dau seama că 
acum mai mult ca oricând ai nevoie de mine. Frank Wilkens care, 
după cum am aflat a plecat în America, nu te va mai putea ajuta la 
conducerea întreprinderii şi tocmai acum, când nervii tăi sunt atât de 

zdruncinaţi, vei avea nevoie de mâna puternică a unui bărbat, spre a 
putea ţine bine frâiele. 

Ethel izbucni cu patimă: 

— Chiar dacă aş avea nevoie de un ajutor, tu ai fi cel din urmă 
căruia i l-aş cere. 

Gaston de Moulinet nu luă în seamă iritarea ei, rămase foarte calm 
şi zâmbind cu un aer de superioritate, îi zise: 

— Nu înţeleg de ce eşti atât de tulburată, scumpa mea. Mai bine ar 
fi să vorbim în linişte despre afacerile noastre. 

— Nu mai am nimic de vorbit cu tine şi pentru cea din urmă oară 
îţi spun că între noi s-a isprăvit totul. 

Vru să se îndrepte spre uşă, spre a-i dovedi că ameninţarea ei era 
cât se poate de serioasă, dar în aceeaşi clipă Gaston de Moulinet i se 
puse în cale. 

De astă dată luă şi el o atitudine amenințătoare. 

Zâmbetul ironic de pe buzele lui şi aerul de superioritate cu care îi 
vorbise până atunci dispărură, fruntea i se încruntă şi vocea îi deveni 
tăioasă când zise: 

— Şi eu îţi spun pentru cea din urmă oară că nu mă voi lăsa 
înlăturat aşa de uşor cum îţi închipui tu. 

Ethel se sperie şi îi aruncă o privire plină de teamă. 

Timp de câteva clipe urmă o tăcere de gheaţă între ei, apoi Gaston 
de Moulinet zise cu hotărâre: 

— Vreau bani de la tine. 

— Iar vrei bani? 

— Da, vreau iar bani! 

— Nu pot să-ţi mai dau nimic, căci eu însămi întâmpin greutăţi 
pentru a-mi procura sumele de care am nevoie în conducerea mai 
departe a întreprinderii. 

Foarte calm, Gaston de Moulinet ridică din umeri. 

— În cazul acesta îmi vei da de lucru în întreprindere, mă vei numi 
într-un post de director bine plătit şi îmi vei da astfel putinţa de a 
duce iar o viaţă fără griji. 

Ethel Drof se întoarse cu o mişcare bruscă. 

— Nici nu mă gândesc să-ţi îndeplinesc această cerere. 

— Atunci, cu toată părerea de rău, mă voi vedea nevoit să fac alte 
demersuri, să iau alte măsuri. 

Ethel îl privi cu ochii holbaţi. 

— Să iei alte măsuri?... 

— Da, îmi voi căuta dreptatea pe calea judecății. Va fi într-adevăr 
un mare scandal, dar tu nu vrei altfel. În orice caz nu vreau să trăiesc 
în mizerie, pe când tu să duci o viaţă plină de belşug şi desfătări. 

Ethel se sprijini de un scaun, căci puterile amenințau s-o părăsească 
şi abia se mai putea ţine pe picioare. 

Simţea că e gata să leşine din nou. 

Îşi adună însă toate puterile, birui slăbiciunea ce ameninţa s-o 
copleşească, spre a nu-i arăta lui Gaston de Moulinet că emoţiile prin 
care trecuse îi istoviseră nervii. 

Gândurile i se încrucişau fulgerător în minte. 

ÎI cunoştea prea bine pe Gaston de Moulinet spre a şti că îşi va 
aduce amenințările la îndeplinire. 

O spaimă de moarte îi înţepeni trupul la gândul că şi aici la Paris ar 
putea lua naştere un nou scandal ca şi acela din New-York şi că lumea 
va începe iar să vorbească de dânsa. 

Nu, aşa ceva nu trebuia să se întâmple! Ea voia să aibă în sfârşit 
linişte. 

Mai tare ca niciodată, dorul de acea fericire pe care o întrezărise în 
zilele din urmă, îi ardea sufletul. 

Îi aruncă lui Gaston de Moulinet o privire plină de ură şi întrebă: 

— Câţi bani vrei? 

Gaston îşi plecă pleoapele, spre a ascunde sclipirea triumfătoare 
care se ivise în ochii săi la auzul ultimelor ei cuvinte şi răspunse: 

— Nu m-am gândit încă la o anumită sumă pe care să ţi-o cer. 

— Ei bine, gândeşte-te şi spune-mi cât vrei. 

— Ai de gând să mă plăteşti o dată pentru totdeauna spre a scăpa 
de mine? 

— Da, căci nu mai vreau să am niciodată de-a face cu tine. 

— Ai cumva de gând să te căsătoreşti cu celălalt? 

— De ceea ce am de gând să fac în viitor nu-i sunt datoare nimănui 
să dau socoteală şi încă mai puţin ţie. 

— Ţi-am mai spus încă o dată că în privinţa aceasta greşeşti, Ethel, 
căci dacă vom ajunge la o luptă pe faţă, atunci... 

Ea ridică amândouă mâinile într-un gest de protest şi exclamă: 

— Să nu-mi spui iar că ai vreun drept asupra mea căci niciodată 

nu-l voi recunoaşte. Spre a nu mai avea însă astfel de discuţii urâte, 
spre a nu fi nevoită să mă cert cu tine în faţa tribunalului, sunt 
dispusă să-ţi dau o sumă lunară fixă, însă numai cu obligaţia din 
partea ta să nu te mai întâlnesc în cale, să nu mai apari înaintea mea 
niciodată. 

— Îţi sunt într-adevăr atât de nesuferit, încât nu mai vrei să ştii 
nimic de mine, scumpă Ethel? 

Pe când îi punea această întrebare, se apropie de dânsa şi întinse 
braţele spre ea. 

În acelaşi timp îi aruncă o privire arzătoare şi pătimaşă. Îi venise 
deodată gândul să pună totul pe o ultimă carte, să încerce o împăcare 
cu Ethel, căci în felul acesta ar putea să pună mâna pe întreaga avere 
a lui Drof, pe lângă care o sumă lunară, oricât de mare ar fi, nu era 
nimic. 

Însă Ethel se dădu înapoi cu o mişcare plină de dezgust. 

Faţa i se făcuse palidă, dar cu atât mai puternică era sclipirea de 
ură şi mânie, care se ivise în ochii ei. 

— Da, îmi eşti cât se poate de antipatic, ba nu numai atât, îmi eşti 
nesuferit, mi-e scârbă de tine, căci în clipa aceasta te arăţi în toată 
josnicia şi mârşăvia ta. După toate câte mi-ai făcut, trebuie să ai o 
mare neruşinare şi îndrăzneală, spre a mai veni în faţa mea şi a-mi 
face astfel de cereri. Eşti un pungaş ordinar, un ticălos fără pereche şi 
mulţumesc lui Dumnezeu că prin mărturisirea sărmanei Lolo totul a 
ieşit la iveală şi că prin aceasta convieţuirea noastră a luat sfârşit. Nu- 
ți voi mai face însă mustrări fără rost şi voi căuta să şterg din 
amintirea mea tot trecutul atât de urât. Acum să isprăvim cât mai 
repede şi cu partea bănească. 

Gaston de Moulinet clătină încet capul şi zise: 

— Aşa de repede cum crezi tu, nu se poate face asta, dragă Ethel; 
mă voi mai gândi şi mâine voi trece iar pe la tine. După ce am văzut 
că în principiu te învoieşti cu cererea mea, cred că vom putea ajunge 
la o înţelegere paşnică. 

Ethel îşi înalță trupul şi zise repede: 

— Vasăzică pot pleca? 

— Eşti atât de grăbită? 

Ea ridică din umeri cu un aer trufaş. 

— Mai întrebi? 

— Mărturisesc că-mi pare rău; venind încoace, mi-am închipuit că 
ar fi foarte frumos, dacă după revederea noastră am cina împreună şi 
am bea câteva sticle cu şampanie. 

Ethel îl privi buimăcită. 

— Ai fost în stare să crezi aşa ceva?... Ţi-ai închipuit că ar fi cu 
putinţă să mai mâncăm vreodată, la aceeaşi masă? 

— De ce nu? Suntem doar doi oameni cuminţi şi destul de 
inteligenţi, pentru a trece peste nimicurile şi micile neînţelegeri care 
au avut loc între noi. 

— Niciodată!... Nu voi putea uita niciodată tot răul pe care mi l-ai 
făcut! 

Gaston de Moulinet făcu o mişcare nepăsătoare cu mâna şi 
răspunse: 

— Asta o spui numai pentru că te-ai îndrăgostit de celălalt. Dacă nu 
te-ar fi scos din minţi, ai vorbi acum cu totul altfel şi ai fi încântată că 
am venit iar la tine. Voi femeile ne spuneţi nouă bărbaţilor că suntem 
necredincioşi, pe când voi sunteţi mult mai mult decât noi. N-ai niciun 
drept să-mi faci mustrări, căci după ce ai văzut că nu-l poţi avea pe 
Bob Wilkens, m-ai luat pe mine şi îndată ce te-ai despărţit de mine te- 
ai aruncat în braţele acestui inginer tânăr. Aşadar, să nu-ţi închipui că 
eşti mult mai bună ca mine. 

Furia tinerei femei crescu atât de mult, încât îi fu teamă să continue 
convorbirea cu Gaston de Moulinet spre a nu se lăsa îndemnată la 
vreo faptă necugetată şi fugi. 

Fl alergă după ea pe gang, se aplecă peste balustrada scării şi 
strigă: 

— Dacă celălalt te va respinge, să nu deznădăjduieşti, scumpa mea 
Ethel, căci eu voi fi întotdeauna gata să te primesc cu braţele deschise 
şi să te strâng la piept cu cea mai mare dragoste. 

Aceste cuvinte pline de o ironie usturătoare, îi mai sunară în urechi 
şi când ieşi în stradă. 

Câtva timp alergă fără ţintă prin noapte şi nici nu ştiu în ce direcţie 
merge. În sfârşit vijelia din sufletul ei se mai potoli şi mintea i se mai 
limpezi. 

O mică rază de speranţă i se furişă în inimă. 

Dacă va reuşi să scape de Gaston de Moulinet, dându-i o sumă mai 
mare de bani, poate va mai reuşi să devină fericită. 

Dar Alfred Bergère va mai primi această fericire? 

Îşi aminti din nou cât de supărat se despărţise de dânsa. 

Sau poate făcuse aceasta numai sub impresia momentului şi poate 
că va căpăta cu totul altă părere despre dânsa, după ce va fi vorbit cu 
ea, după ce îi va da toate lămuririle? 

În orice caz nu voia să lase să treacă noaptea aceasta, fără a încerca 
să se împace cu dânsul. 

Inima o trăgea cu putere spre Alfred Bergère. 

Mai şovăi câteva clipe, apoi se urcă într-o maşină şi se îndreptă din 
nou spre locuinţa lui. Istovită, îşi rezemă capul în perne şi închise 
ochii. 

În drum voia să chibzuiască ce îi va spune, dar nu fu în stare să-şi 
adune gândurile. 

Mintea îi era întunecată, aşa că nu-i rămase altceva de făcut, decât 
să lase totul la voia întâmplării. Dragostea ei pentru Alfred Bergere 
era atât de mare, încât, dacă se va afla în faţa lui, fără îndoială că va 
găsi cuvinte potrivite pentru apărarea ei. 

Tresări când ajunse în faţa casei unde locuia tânărul inginer. 

Ferestrele nu erau luminate. 

Oare şi Alfred se culcase? 

Va putea el să găsească linişte în noaptea aceea? Nesiguranţa 
viitorului îl va lăsa să doarmă liniştit? 

Câteva clipe Ethel chibzui ce să facă. 

Să intre în casă? 

Îi era oare îngăduit să facă aşa ceva în toiul nopţii? 

Mama lui Alfred care, deşi pe calea însănătoşirii, totuşi mai avea 
nevoie de linişte şi cruţare, nu se va speria oare? 

Dar însuşi Alfred? Nu va fi foarte uimit de această vizită târzie, atât 
de puţin cuviincioasă? 

Trebuia ea oare să ţină socoteală de aceasta? Nu era în joc toată 
fericirea ei? 

Pe când şovăia astfel, neştiind ce hotărâre să ia, auzi deodată 
zgomotul unei chei care se întoarce în broască. 

Ca să nu fie văzută de vreunul din ceilalţi locatari ai casei, se 
retrase repede şi se ascunse în umbra gangului casei vecine. 

Inima îi bătea cu atâta putere, încât ameninţa să-i spargă pieptul. 

Dacă cumva acela care ieşea din casă era chiar Alfred Bergère, 

atunci însuşi destinul hotărâse să poată vorbi chiar în noaptea aceea 
cu dânsul, se gândi Ethel. 

Dorinţa ei fierbinte se împlini într-adevăr. 

Acela care ieşi din casă era Alfred Bergère. 

Fața lui apăru pentru câteva clipe în lumina felinarului din 
apropiere. 

Ethel se sperie la vederea lui, căci era cu desăvârşire schimbat. 
Părea atât de abătut, atât de deznădăjduit, încât Ethel fu cuprinsă de o 
milă adâncă pentru sărmanul tânăr, care în ceasurile din urmă trebuie 
să fi îndurat chinuri sufleteşti îngrozitoare. 

Fără a mai sta la gânduri, ieşi repede din umbra casei unde se 
ascunsese şi se apropie de el. 

Alfred Bergère se opri în loc. 

— Tu!?... Dumneata?... M-ai aşteptat pe mine? făcu el cu vocea 
înăbuşită de emotie şi durere. 

Ethel îi luă mâinile şi se uită la dânsul cu o privire rugătoare. 

— Ascultă-mă Alfred, trebuie să vorbesc cu tine. 

Cu o mişcare de mânie el îşi retrase mâinile dintr-ale ei şi se 
depărtă cu câţiva paşi de Ethel. 

Aceasta îl urmă însă şi îl apucă de braţ. 

— Alfred, lasă-mă să-ţi spun tot, să te lămuresc, se rugă ea cu voce 
înăbuşită. 

El izbucni într-un râs aspru. 

— De ce mai e nevoie de lămuriri? Totul e zadarnic. M-ai înşelat... 
m-ai înşelat cu voinţă şi asta nu se mai poate îndrepta. 

— Acesta nu poate să fie ultimul tău cuvânt!... Nu se poate să mă 
judeci înainte de a mă asculta. Recunosc că n-am făcut bine şi că ar fi 
trebuit să-ţi spun tot adevărul, să-ţi mărturisesc cine sunt, chiar în 
ceasul când mi-ai spus că mă iubeşti. 

— Asta ar fi fost cinstit din partea ta, răspunse el cu amărăciune. 
Între doi oameni care se iubesc, adevărul şi sinceritatea ar trebui să fie 
lege, chiar în lucrurile cele mai mici. 

— Ai dreptate, Alfred, dar tu nu ştii ce experienţe triste am făcut 
până acum, cât am suferit de îngrozitor tocmai pentru că sunt 
milionară şi o prinţesă a dolarilor. Niciodată n-am fost iubită pentru 
mine însămi, ci întotdeauna numai pentru averea mea. Îţi mai aduci 
aminte ce ţi-am spus astăzi, în clipa când m-ai atras la pieptul tău, pe 

când coboram scara şi când mi-ai spus din nou că mă iubeşti? 

Alfred Bergère făcu un gest obosit. 

— De ce să mai vorbim de asta? 

— Atunci crezi că tot ce ţi-am spus a fost minciună? 

— Acum te văd cu alţi ochi şi după ce am aflat cine eşti în realitate, 
tot ce s-a petrecut între noi, mi se pare ca o comedie în care eu am 
jucat rolul prostului. 

— Nu, pentru Dumnezeu!... Nu Alfred, tot ce-a fost între noi 
rămâne frumos şi sfânt şi nu se poate ca eu să fi devenit alta pentru 
tine. Dragostea mea e atât de mare, încât ea rămâne neschimbată, fie 
că mă cheamă Ethel Drof milionara, fie că aş fi Ethel Georges, mica 
funcţionară de birou. 

Faţa lui Alfred Bergère deveni mai gravă şi cu glas hotărât 
răspunse: 

— Te înşeli. Deosebirea este foarte mare, căci şi în viitor mi-ar fi 
întotdeauna teamă că nu vei fi sinceră cu mine, aşa cum n-ai fost de la 
început, n-aş mai putea avea niciodată încredere în tine şi fără 
încredere doi oameni nu pot trăi împreună. 

— Când ne-am cunoscut, ai avut o părere atât de rea despre mine, 
Alfred! Din pricina aceasta m-am văzut nevoită să-ţi ascund 
adevăratul meu nume, spre a-ţi da putinţa să mă cunoşti mai bine. Am 
vrut din tot sufletul să-ţi dovedesc că sunt o femeie care are inimă, o 
inimă caldă, bună şi iubitoare, dar niciodată nu mi-ai fi dat prilejul să- 
ți dovedesc aceasta, dacă ai fi ştiut că sunt Ethel Drof. A trebuit să joc 
dar această comedie, fără să ştiu însă că se va preface într-o dramă 
atât de tristă. Cu toate acestea nu trebuie să ne despărţim, Alfred, nu 
trebuie să mă părăseşti, căci numai tu eşti toată fericirea vieţii mele. 
Dacă te-aş pierde, n-aş mai putea îndura viaţa lipsită de orice bucurie 
pentru mine. 

Alfred Bergère se desfăcu din nou de braţul tinerei femei şi 
răspunse cu un râs batjocoritor: 

— Comedie!... Totul nu e decât o comedie! 

Ethel îl privi îngrozită. 

— Alfred, pentru Dumnezeu!... Crede-mă!... 

— Am pierdut orice încredere, zise el repede. De altminteri nici nu 
sunt bun pentru a juca rolul soţului unei femei bogate. Acum când mi- 
am pierdut postul, când am rămas pe drumuri, ne desparte o prăpastie 

şi mai mare peste care nu vom putea trece niciodată. Trebuie deci să 
ne deprindem amândoi cu gândul, că totul s-a isprăvit între noi. 
Dumneata te vei mângâia însă repede. O femeie ca dumneata trebuie 
să întindă numai mâna şi va găsi nenumărați adoratori. Eu însă nu fac 
parte din armata cea mare e vânătorilor de zestre; dimpotrivă, marea 
dumitale avere e o piedică de neînfrânt între noi. Nu-ţi da deci 
osteneală a-mi schimba părerea şi hotărârea. Comedia s-a sfârşit, 
stimată doamnă... s-a sfârşit pentru totdeauna! 

Fără a se mai sinchisi de Ethel, care nu mai fu în stare să se ţină de 
dânsul, Alfred Bergère se depărtă cu paşi grăbiţi. 

Dorul nebun care îi ardea inima, o făcu pe Ethel să mai strige o 
dată: 

— Alfred... rămâi!... Nu mă părăsi în felul acesta!... Ascultă-mă!... 

Dar strigătul ei fu zadarnic, căci el nu-l mai auzi. Paşii lui Alfred 
Bergère se pierdură în întunericul nopţii. 

Ethel se prăbuşi, îşi ascunse fața în mâini şi începu să plângă cu 
amar un plâns deznădăjduit. 

Fericirea ei era nimicită pentru totdeauna! 

Visul frumos de dragoste se spulberase, se prefăcuse în nimic! 

Viitorul se întindea trist şi întunecat înaintea ei. 

Ethel se simţea obosită, nespus de obosită de viaţă. 

Făcuse cea din urmă încercare spre a-şi salva fericirea, dar nu 
reuşise. 

Toate străduințele ei fuseseră zadarnice, căci ieşise înfrântă din 
lupta aprigă pe care o dusese. 

Ce viaţă va mai duce de acum înainte?! 

O va mai putea îndura după ce gustase din bucuriile şi plăcerile 
unei iubiri adevărate?! Dorul de Alfred Bergère n-o va duce la 
marginea deznădejdii, a nebuniei, a morţii? 

Fără iubirea lui viaţa nu mai avea niciun preţ pentru dânsa. 

Să moară, să nimicească această viaţă fără rost!... Să doarmă, să nu 
se mai deştepte niciodată, să aibă linişte pentru vecie. 

La gândul acesta, vijelia din sufletul ei se mai potoli şi un zâmbet 
trist, îndurerat, se ivi pe buzele ei palide. 

Să moară!... 

Se ridică cu o mişcare obosită şi se îndreptă spre Sena, în valurile 
căreia nădăjduia să găsească liniştea pe care o dorea din tot sufletul. 

363. La grea cumpănă 

Medicul vaporului venea în fiece ceas s-o vadă pe Dolores şi îi făcea 
el însuşi compresele de gheaţă. 

Dar atât străduințele lui cât şi acele ale chelneriţei rămaseră 
zadarnice, căci febra creştea neîncetat. 

Când veni noaptea, Dolores începu să aiureze şi se părea că vede în 
închipuirea ei lucruri îngrozitoare, căci de multe ori scotea ţipete de 
spaimă şi încerca să sară din pat. 

Când doctorul nu era de faţă, chelneriţa se simţea cuprinsă de o 
adevărată teamă. Se înfiora la cele ce auzea din gura sărmanei femei 
bolnave. Cu mare greutate o putea ţine uneori în pat, căci Dolores 
voia mereu să se scoale, să fugă şi trebuia să întrebuinţeze toate 
mijloacele spre a o linişti. 

Când se apropie de miezul nopţii, uşa cabinei fu deschisă şi în 
pragul ei apăru doamna Webster. 

Se apropie şi aruncând o privire spre bolnavă, întrebă pe 
chelneriţă: 

— Cum îi mai merge? 

— Rău de tot, sărmana. Ascultă cum aiurează, doamnă. 

Doamna Webster ascultă câtva timp ce vorbea Dolores sub 
înrâurirea frigurilor, apoi zise: 

— Pe Darling am culcat-o şi acum doarme liniştită. Dar dumneata 
n-ai să poţi veghea singură toată noaptea şi de aceea am venit să te 
schimb. 

— Mulţumesc din tot sufletul pentru bunătatea dumitale, doamnă 
Webster, dar nu pot îngădui să-ţi jertfeşti somnul. 

— De ce nu? Doar nu e cine ştie ce lucru mare. E o datorie firească 
de creştin să dăm ajutor unde putem. Dumneata du-te acum şi te 
culcă, eu îţi voi ţine locul, iar la patru vii iar să mă schimbi. 

Chelneriţa vru să se mai împotrivească, dar doamna Webster o 
împinse pe uşa cabinei şi îi luă locul la căpătâiul bolnavei. 

În jurul lămpii electrice chelneriţa pusese o pânză, pentru ca 
lumina să nu bată în ochi. Razele cădeau pe faţa bolnavei, pe care 
doamna Webster o examină cu luare-aminte. 

Cât de nedreaptă era uneori soarta!... Unora le dădea prea mult, 

altora le lua şi ce aveau, aşa cum îi luase soţul acestei femei. 

Doamna Webster îşi închipui cât de îngrozitor ar suferi, dacă i s-ar 
întâmpla ei aşa ceva. 

Căsnicia ei era foarte fericită... 

Nici nu-i venea să se gândească că i s-ar putea întâmpla şi ei o 
astfel de nenorocire. N-ar fi fost în stare s-o îndure. 

Fără îndoială că şi această femeie crezuse la fel şi cu toate acestea 
suportase lovitura grozavă şi era nevoită să ducă mai departe povara, 
să îndure durerea nemărginită care o lovise. 

Doamna Webster era fericită nu-i lipsea nimic, ducea o viaţă plină 
de belşug şi trebuia să mulțumească Cerului. Această mulţumire voia 
s-o dovedească şi aici i se oferea prilejul cel mai bun, ajutând pe 
sărmana Dolores în toate privințele, nu numai acum când era bolnavă, 
ci şi după ce se va face sănătoasă. 

Medicul, care îşi făcea datoria în mod foarte conştiincios, intră în 
cabină spre a schimba compresele şi rămase foarte surprins când găsi 
aici o pasageră de clasa întâia, pe bogata şi răsfățata doamnă Webster, 
făcând pe sora de caritate. 

Îi exprimă tot respectul şi admiraţia pentru această faptă bună, dar 
ea făcu un gest de protest şi vru numai să afle de la doctor dacă era 
speranţă ca sărmana Dolores să scape cu viaţă 

Medicul pipăi pulsul şi luă temperatura, apoi răspunse: 

— Febra n-a scăzut nici măcar cu o linie. Inima e foarte slăbită şi 
pulsul atât de încet, încât abia se simte. Primejdia e foarte mare şi 
balanţa vieţii ei înclină spre moarte. 

— Cu alte cuvinte, vrei să spui că sărmana nu va putea fi scăpată? 

— Nu vreau să spun încă nimic; starea ei se poate schimba până 
mâine, dar... 

Doctorul se opri şi nu zise ce avusese de gând să exprime. 

— Dar ce?... stărui doamna Webster. 

— Ai aflat prin ce încercări grele a trecut sărmana femeie şi ce a 
pierdut? 

— Da, am aflat. 

— În astfel de împrejurări poate ar fi o binefacere pentru dânsa 
dacă l-ar urma pe soţul ei în mormânt. Cât de mult suferă de pe urma 
pierderii lui, dovedeşte ruina desăvârşită a nervilor. Presupun că nu 
va mai putea simţi niciodată bucuria de a trăi, căci lovitura pe care a 

primit-o a fost prea grozavă, rana prea adâncă. 

— Trebuie să fi fost îngrozitor!... L-a văzut pe soţul ei stând pe 
puntea de comandă când s-a scufundat vaporul. 

— Acele clipe au doborât-o cu desăvârşire. 

— Spui că ar fi o binefacere pentru ea dacă ar muri, dar mai are o 
fiică pentru care trebuie să trăiască şi pe care, după cât am aflat, o 
iubeşte foarte mult. 

— Un copil nu poate înlocui niciodată pe soţ. Să sperăm însă 
pentru copila ei, că vom reuşi să-i salvăm mama. 

Când doctorul părăsi cabina, afară în gang îl întâlni pe timonier, 
care aştepta acolo şi îl întrebă: 

— Îi merge mai bine? 

— Încă nu. 

— Eu nu pot face nimic pentru doamna Barnabe? Aş vrea s-o ajut 
din toată inima! Nu-mi este îngăduit să veghez la patul ei? 

— O pasageră şi o chelnăriţă îngrijesc de dânsa. Pentru dumneata 
n-ar fi nimic de făcut, căci asta nu e treabă pentru bărbaţi. 

— Dar aş fi cu mare băgare de seamă şi aş face orice pentru ea. 

— Ştiu că vorbele dumitale vin din inimă, dar trebuie să renunti. 
Mai bine culcă-te, căci şi dumneata ai nevoie de odihnă. 

Timonierul se duse iar în sala marinarilor şi se culcă în patul său, 
dar nu fu în stare să doarmă, căci era prea îngrijorat de Dolores, pe 
care o socotea că-i fusese încredinţată de căpitanul lui şi că era 
răspunzător de viaţa ei. 

Chelneriţa era atât de obosită şi dormi aşa de adânc, că nu se sculă 
la ora convenită cu doamna Webster. Era şase când intră în cabină şi 
foarte încurcată îşi ceru scuze. 

— Peste zi am avut atât de multă treabă, încât mă simţeam foarte 
obosită. lertaţi-mă, doamnă Webster, că din pricina mea aţi fost 
nevoită să vegheaţi toată noaptea. 

Doamna Webster avu un zâmbet binevoitor şi blând. 

— Nu face nimic; îmi pare bine că te-ai putut odihni şi mai 
bucuroasă sunt că bolnavei noastre îi merge ceva mai bine. De câteva 
ceasuri nu mai aiurează şi acum mi se pare că doarme liniştită. I-am 
pipăit mâinile; la început ardeau, dar acum sunt reci. Temperatura 
pare să fi scăzut mult. 

După câtva timp veni doctorul şi constată acelaşi lucru. 

— Doamna Barnabe a scăpat acum de orice primejdie, domnule 
doctor? îl întrebă doamna Webster. 

— Încă nu. Frigurile nervoase sunt foarte primejdioase şi pot să 
aibă încă o recidivă grea. Aşadar, trebuie să urmăm tratamentul cu 
cea mai mare luare-aminte. 

Examină pulsul bolnavei, apoi continuă: 

— Pulsul e ceva mai puternic. Acum pacienta doarme, dar când se 
va deştepta, trebuie să-i dăm o mâncare uşoară. 

Adresându-se chelneriţei, îi zise: 

— Dumneata vei îngriji de puţin griş cu lapte; altceva n-are voie 
deocamdată să mănânce. 

Chelneriţa făgădui să îngrijească de tot ce spunea doctorul şi reluă 
îngrijirea, pe când doamna Webster se duse în cabina ei, unde Darling 
tocmai îşi isprăvise somnul. Din pricina aceasta nu reuşi să se 
odihnească, trebuind să îmbrace şi să spele copila. 

Ea făcu aceasta cu bucurie şi dragoste. 

Cât de drăgălaşă era această sărmană micuță orfană! Cât de blândă 
şi apropiată! 

Doamna Webster era fericită în căsnicia ei, numai un singur lucru îi 
lipsea: un copil. 

Pe când o îmbrăca pe Darling, gândurile ei zburară mai departe... 
Această fetiţă era orfană, n-avea părinţi. E adevărat că doamna 
Barnabe o luase sub ocrotirea ei, dar copila nu va fi pentru dânsa 
numai o povară?... Ar putea s-o roage să i-o dea ei. 

Îşi depănă mai departe gândurile cu care se deprinse din ce în ce 
mai mult. 

Fără îndoială că soţul ei se va învoi cu cea mai mare bucurie, aşa că 
totul depindea numai de doamna Barnabe. Va vorbi deci cu dânsa, 
îndată ce se va însănătoşi. 

Însănătoşirea se lăsă însă mult aşteptată. Febra mai reveni încă o 
dată aproape cu aceeaşi putere, balanţa vieţii sărmanei Dolores se 
înclină încă o dată spre moarte, apoi însă starea ei începu să se 
îndrepte simţitor. 

Dolores îşi revenise în simţiri, dar era încă atât de slăbită încât nici 
nu era în stare să ducă mâncarea la gură cu mâna ei. 

Doamna Webster şi chelneriţa erau neobosite în îngrijirile pe care i 
le dădeau şi făceau tot ce era omeneşte cu putinţă. 

Sub aceste îngrijiri pline de dragoste şi abnegaţie, Dolores îşi 
recâştigă repede puterile şi în sfârşit sosi şi ziua când i se dădu voie să 
se scoale din pat. 

Îmbrăcă rufele frumoase şi una din rochiile pe care i le dăduse 
doamna Webster, care se arătase o adevărată prietenă pentru dânsa. 

Însoţită de aceasta, se duse pentru prima oară pe puntea vaporului, 
spre a şedea puţin la soare şi aer curat. 

Cu prilejul acesta vorbi de viitor şi zise îngrijorată: 

— Nu ştiu ce mă voi face acum. Am fost abătută din drumul meu şi 
nu ştiu cum voi ajunge la copila mea. 

Doamna Webster o mângâie, spunând: 

— Nu te îngriji de nimic şi lasă totul în seama mea. Te voi ajuta să 
poţi face totul după dorinţa dumitale. 


364. O faptă deznădăjduită 

Ethel Drof nu mai scăpă de gândul de a-şi pune singură capăt vieţii. 

Loviturile grozave pe care le primise nu le mai putea îndura şi îi 
istoviseră puterile, îi luaseră toată dragostea de viaţă. 

Când ajunse la malul Senei, ascultă murmurul apei şi un zâmbet 
trist şi îndurerat se ivi pe buzele ei. 

Nu-i era groază de acest sfârşit şi i se părea că toţi acei care 
făcuseră acest pas deznădăjduit, înaintea ei, o strigau cu glas 
ademenitor: 

— Vino!... Aici unde suntem noi, e linişte şi pace! 

Pe când mergea încet de-a lungul cheiului, gândurile i se 
învălmăşiră în minte. 

Mâine se va putea citi în toate ziarele din Paris că Ethel Drof, 
prinţesa dolarilor, şi-a căutat moartea în valurile Senei. 

Fără îndoială că tot felul de presupuneri se vor ivi în privința morţii 
ei, vor trece din gură în gură, vor fi publicate în toate ziarele. 

Aproape nimeni nu va descoperi adevărata pricină a morţii ei. 

Alfred Bergere va trebui să-şi dea seama cât de mare, cât de adâncă 
fusese dragostea ei pentru el. 

Oare va simţi durere şi întristare pentru pierderea ei? 

Poate tot va vărsa câteva lacrimi. 

Îi văzu limpede şi desluşit faţa dragă, pe care se răspândise o 

expresie de durere şi o paloare de moarte. 

I se păru că-i aude şi glasul, care striga plin de teamă: 

— N-am vrut aşa ceva. 

Dar toate aceste gânduri nu fură în stare s-o abată de la hotărârea 
luată, căci nu văzu numai pe Alfred Bergère în faţa ei, ci şi pe Gaston 
de Moulinet. 

Ethel ştia bine că acest om nu va înceta niciodată s-o chinuiască, 
fiind dintre acei care, cu toate făgăduinţele, apar mereu ca şantajişti, 
făcând neîncetat victime. 

Nu era decât o singură cale pe care putea să scape de toate aceste 
chinuri şi această cale ducea la moarte. 

Tatăl ei?... 

Deodată îşi aduse aminte de el şi se întrebă dacă îi era îngăduit să-i 
pricinuiască o durere atât de mare. 

Dar un zâmbet obosit şi trist îi flutură pe buze. 

Niciodată nu se înțelesese prea bine cu tatăl ei, nu se făcuse o 
apropiere mai mare între dânşii şi trecuseră unul pe lângă altul ca doi 
străini. Deşi între ei exista cea mai strânsă legătură de sânge, nu 
găsiseră niciodată calea care să le unească şi inimile. 

Fără îndoială că tatăl ei se va întrista mult, când va afla de moartea 
ei; ba poate va fi chiar o lovitură grozavă pentru dânsul şi nu se va 
mai putea bucura niciodată de viaţă şi de activitatea lui. 

Ethel ştia prea bine că numai pentru dânsa muncise o viaţă 
întreagă, vrând să facă din ea o prinţesă a dolarilor, căci şi el făcea 
parte din acei oameni care credeau că bogăţia e şi fericire. 

La gândul acesta, un suspin adânc ieşi din pieptul tinerei femei. 

Milioanele tatălui ei nu-i aduseseră fericire; ba dimpotrivă 
apăsaseră ca un blestem asupra vieţii ei întregi. 

Dacă ar fi fost o fată săracă, ar fi avut demult parte de acea fericire 
mare, pe care o doreau toate femeile, fie din societatea înaltă, fie din 
popor; fie bogate sau sărace. 

Acum însă, când ştia ce dulce poate fi dragostea, nu va mai fi în 
stare să îndure viaţa fără ea. 

Îi va părea deşartă şi pustie şi nici măcar gândul că ar putea să-l 
înfrângă pe Bob Wilkens, că se apropia ceasul răzbunării pentru 
dânsa, nu mai era în stare să-i aline durerea, să înlăture dezgustul de 
viață de care se simţea cuprinsă. 

Tot mai tare dorea sfârşitul, care o va mântui de toate chinurile 
sufleteşti. 

Înainte de a face însă pasul hotărâtor, voia să-i mai scrie lui Alfred 
Bergère câteva rânduri de rămas bun, să-i trimită un ultim salut. 

Calmă şi stăpână pe sine, se duse într-o cofetărie mică şi se aşeză la 
o masă. 

La ora aceea nu mai erau decât foarte puţini clienţi în cofetărie. 

La o masă aşezată într-un colţ se aflau vreo câţiva jucători de cărţi, 
care erau atât de adânciţi în îndeletnicirea lor, încât nici nu-şi ridicară 
privirile când Ethel Drof luă loc la masa din apropierea lor. 

Chelnerul, somnoros, stătea rezemat de uşă. Cu paşi târşiţi se 
apropie de ea şi cu voce morocănoasă o întrebă cu ce doreşte să fie 
servită. 

Ceru un pahar cu absint şi în acelaşi timp hârtie de scris. 

Pe când aştepta să i se aducă cele cerute, privi nepăsătoare spre 
stradă. Trecătorii erau rari şi odată văzu o pereche de îndrăgostiţi, 
strâns lipiţi unul de altul. Unii se opreau şovăitori şi chibzuiau dacă să 
intre în cofetărie sau nu. 

Cei mai mulţi treceau mai departe, neavând pesemne destui bani, 
spre a putea intra şi consuma ceva. 

Numai doi bărbaţi de vârstă mijlocie se aşezară la o masă din 
apropiere. Păreau să fie artişti, căci erau îmbrăcaţi în jachete de 
catifea, purtau cravate care fluturau în vânt şi pălării de pâslă cu 
marginile late. 

Aveau o înfăţişare foarte sărăcăcioasă şi înainte de a comanda ceva 
chelnerului, băgară mâna în buzunarul pantalonilor şi îşi numărară 
banii, ca să vadă dacă aveau destui spre a plăti. 

Ethel auzi desluşit toată conversaţia lor. 

— Ce viaţă câinească, zise cel mai în vârstă. Abia mai avem bani 
pentru un pahar de bere. 

— Cel mai bun lucru ar fi să-i punem capăt, răspunse cel mai tânăr. 

Celălalt făcu un gest de împotrivire şi zise: 

— Ba nu, tot e mai bună viaţa asta, oricât de rea ar fi, decât să 
putrezim în mormânt, căci acolo într-adevăr totul se sfârşeşte. Cât 
timp trăieşti însă, tot mai poţi avea nădejde că îţi va ieşi odată în cale 
şi norocul. 

— Tu mai crezi în el? 

— Dacă n-aş avea această credinţă, n-aş mai fi de multă vreme în 
viaţă. 

La auzul acestor cuvinte Ethel tresări şi pentru câteva clipe închise 
ochii. 

Nu era ciudat că tocmai în clipa aceasta auzea astfel de cuvinte?! 

Voia oare destinul să-i trimită un semn şi s-o abată de la hotărârea 
ei? 

„Cât timp trăieşti, tot mai poţi avea nădejde...” 

Aceste cuvinte răsunară cu putere în urechile ei, aşa că începu să 
şovăie şi nu se mai putu hotărî să scrie lui Alfred Bergère scrisoarea de 
rămas bun. 

Trecu astfel vreun sfert de oră 

Ethel Drof şedea nemişcată la locul ei şi asculta convorbirea celor 
doi artişti, care filosofau despre viaţă şi moarte. 

Pe când cel mai tânăr părea sătul de viaţă, cel mai bătrân îi vorbea 
neîncetat de credinţa pe care o avea că va întâlni odată norocul în 
calea lui. 

Ethel Drof fu atât de captivată de cuvintele lui, încât pentru câtva 
timp, uită de propria ei durere. 

Aceşti doi artişti trecuseră fără îndoială prin cele mai mari greutăţi, 
înduraseră multe lipsuri şi suferinţe, dar le îndurau cu bărbăţie. 

Ethel îl întrebă pe chelner cine erau aceşti doi boemi şi le află 
numele. 

Erau doi pictori care — după cum spunea chelnerul, aveau mare 
talent — dar care nu găseau cumpărători pentru tablourile lor. 

Fără să-şi dea aproape seama de ceea ce face, Ethel îşi notă numele 
lor. 

Când cei doi artişti părăsiră localul şi în jurul tinerei femei se făcu 
iar linişte, când nu mai auzi cuvintele pline de îmbărbătare ale 
artistului care credea cu atâta tărie în noroc, Ethel se simţi din nou 
cuprinsă de deznădejde, spunându-şi că nu va avea niciodată parte de 
fericire aşa cum o dorea ea. 

Alfred Bergère o respinsese astăzi cu toate rugăminţile ei de a o 
asculta şi tot aşa va face la orice nouă încercare de a-l împăca. 

Fără dânsul însă, viaţa nu mai avea niciun preţ pentru ea! 

Singura cale pe care o mai avea era moartea! 

Cu o mişcare bruscă luă tocul în mână şi începu să scrie. 

mea a fost aceea care te-a atras mai cu putere. 

Din toată inima îţi doresc pentru viitor numai bine şi fericire şi să nu 
înduri lipsuri şi mizerii. Ultima mea dorință este ca Uzinele Moulinet să-ţi 
dea un post de conducător pentru toată viaţa, iar partea de capital pe care 
o am învestită în întreprindere ţi-o voi lăsa ţie ca moştenire. Această ultimă 
hotărâre o comunic tatălui meu printr-o scrisoare separată pe care o vei 
găsi lângă aceasta şi pe care te rog să i-o trimiţi. 

Afară de asta mai am încă o rugăminte. Din întâmplare am ascultat 
convorbirea a doi artişti tineri, a căror adresă o vei găsi pe alăturatul bilet. 
Cere de la uzinele Moulinet o sumă mai mare, du-te la aceşti doi pictori şi 
cumpără câteva din tablourile lor. Îngrijeşte de asemeni ca numele lor să 
devină cunoscut în public şi spune-le că o femeie care nu mai credea în 
fericire vrea să le ajute spre a-şi păstra cel puţin ei credinţa lor. 

Şi acum, scumpul meu Alfred, rămâi cu bine, căci mă despart de tine 
pentru vecie. 

Salută pe buna şi scumpa ta mamă din partea mea şi spune-i că lângă 
dânsa am trăit câteva clipe de adâncă fericire în care m-am crezut la 
adăpost, eu care n-am avut niciodată o mamă şi care n-am cunoscut ce 
este dragostea ei. 

N-am avut parte nici de acest locşor în inima ei, căci soarta a hotărât 
altfel, destinul neîndurat mă împinge la moarte. 

Mă plec în fața hotărârii supreme, mă supun, depun armele şi plec în 
alta lume, unde e numai linişte, pace şi fericire. Când voi fi scoasă din 
valurile Senei, îngrijeşte, te rog, să fiu înmormântată fără mare alai. 

Te rog din tot sufletul să nu te mai uiţi la mine când voi fi moartă. Tu — 
singurul om pe care l-am întâlnit în viaţa mea şi care m-a iubit numai 
pentru mine însămi — trebuie să mă păstrezi în inima ta aşa cum m-ai 
văzut în puţinele ceasuri de fericire pe care le-am trăit împreună. 

Ştiu că îmi vei împlini toate dorinţele şi că moartea va şterge tot ce ne-a 
despărțit în viaţa. Ştiu că vei păstra o amintire bună despre aceea care te-a 
iubit mai presus decât viaţa, 

Ethel.” 


Mai scrise apoi câteva rânduri tatălui ei, puse foaia de hârtie în 
acelaşi plic şi îl îndoi, fără a mai reciti scrisoarea către Alfred Bergère. 

Puse scrisoarea în poşeta ei, scoase o bancnotă pe care o dădu 
chelnerului şi îi făcu semn să-şi oprească restul. 

Apoi părăsi cofetăria cu paşi grăbiţi, ca şi când ar fi fugit de o 
primejdie care o ameninţa. 

Strada era pustie. 

De undeva, de departe se auziră bătăile unui ceasornic. 

Era douăsprezece... miezul nopţii. 

Pe buzele tinerei femei se ivi un zâmbet obosit şi trist. 

„Când ceasul va bată a doua oară ora douăsprezece, Ethel Drof nu 
va mai fi”, îi trecu prin gând. 

Dar gândul acesta avea ceva liniştitor şi nu-i mai era teamă de 
pasul cel din urmă pe care era hotărâtă să-l facă. 

Nu întâlni pe nimeni care s-o oprească din calea pe care mergea. 

Îşi urmă mai departe drumul, prin străzi înguste şi întunecate. 

Nu cunoştea nici cartierul unde se afla dar nici nu-i era teamă să 
meargă prin acele străzi sinistre. 

Voia doar să moară, aşa că prea puţin îi păsa dacă i s-ar întâmpla 
vreo nenorocire. 

Ar fi fost aproape bucuroasă, dacă vreun apaş ar fi atacat-o şi ar fi 
ucis-o cu o lovitură de pumnal sau cu un glonte de revolver. 

Dar dorinţa ei nu se împlini. 

Trecu prin acel cartier întunecat şi suspect, fără să fi întâlnit pe 
nimeni şi ajunse iar la malurile Senei. 

Auzi din nou melodia ademenitoare a valurilor. 

În jurul ei era de altfel tăcere adâncă. 

Îşi dezbrăcă pardesiul, îl aruncă pe mal împreună cu pălăria şi 
poşeta ei, apoi cobori încet şi cu paşi siguri în valuri. Câteva clipe mai 
târziu Ethel Drof, obosită de viaţă, dispăru în adânc. 


365. Renuntare... 


Căutătorii de aur puseră în sfârşit capăt serbării — sau mai bine zis 
chefului — şi plecară pe la locuinţele lor, bine dispuşi, clătinându-se pe 
picioare şi cântând melodii voioase. 

Crestatul, contele de Martigny, Raul Bernard şi Roger Hallier îşi 
pregătiră cât putură mai bine culcuşurile în sala cea mare a cârciumii, 
voind să se odihnească şi ei câteva ceasuri. 

În sfârşit, se făcu tăcere în localul unde până mai adineauri 
domnise un zgomot asurzitor. 

Înainte de a adormi, Raul Bernard luă hotărârea: „Mâine voi vorbi 
cu Felicia şi va trebui să-mi răspundă”. 

Dar cu toată această hotărâre şi cu toate că ultimul lui gând fu la 
Felicia ce Martigny, în timpul nopţii o visă pe Mabel Stanley. 

A doua zi, dis-de-dimineaţă fu deşteptat înaintea celorlalți de un 
zgomot uşor. Deschise ochii, privi în jurul său şi recunoscu pe femeia 
care, mergând în vârful picioarelor, trecu prin cârciumă şi ieşi afară. 

Aşadar, se sculase. Pesemne că o atrăsese răcoarea dimineţii şi o 
făcuse să părăsească odăiţa strâmtă unde dormise. Acesta era un prilej 
minunat pentru Raul Bernard de a vorbi cu dânsa fără a fi auzit de 
nimeni. 

Se îmbrăcă repede şi ieşi din cârciumă, tot atât de încet ca şi ea, 
spre a nu deştepta pe ceilalţi. 

Când ajunse în faţa casei, o zări pe Felicia care şedea pe bancă. Era 
deci aşa cum bănuise el; voia să respire aerul răcoros al dimineţii. 

Se apropie zâmbind şi o întrebă: 

— Ţi-ai făcut somnul?... Ai dormit bine? 

— Da, şi mă simt iar în putere. 

— Ai o înfăţişare veselă şi mulțumită. 

— Am doar şi pentru ce. Nu mă mai ameninţă nicio primejdie, sunt 
iar cu oamenii care îmi sunt dragi, iar astăzi vom pleca la Sidney, 
unde sper să o revăd mâine pe mama mea. 

Raul Bernard îşi aduse deodată aminte că Felicia nu ştia încă nimic 
despre moartea mamei sale. 

De la dânsul nu va afla însă nimic, căci n-ar fi fost în stare să-i 
pricinuiască durere, dându-i trista veste. 

Era mai bine că nu ştia încă, fiindcă altfel n-ar mai fi putut să-i 
pună întrebarea care îi ardea sufletul, ar fi trebuit să ţină seama de 
întristarea ei. Acum însă nu mai voia să aştepte. 

Raul Bernard luă loc lângă dânsa pe bancă. 

Pe când Felicia de Martigny vorbea mereu despre tot felul de 
lucruri şi întâmplări, Raul Bernard chibzuia cu încordare cum să 
aducă vorba acolo unde dorea el. 

În sfârşit îi veni o idee bună — aşa o credea el cel puţin — şi 
curmându-i vorba, îi zise: 

— Ai spus adineauri că eşti fericită de a fi iar împreună cu acei care 
îţi sunt dragi. 

— Aşa şi este. 

— Mă numeri şi pe mine printre aceşti oameni dragi? 

Punându-i această întrebare, Raul se uită lung în ochii ei. 

— Fireşte, răspunse Felicia foarte sincer. E de la sine înţeles că te 
număr printre ei, căci mi-ai fost întotdeauna un prieten bun şi 
credincios şi e o datorie de recunoştinţă să-ţi dau şi dumitale un locşor 
în inima mea. 

Răspunsul acesta îi plăcu lui Raul Bernard. Conversaţia ajunsese 
acolo unde voise el şi acum putea merge mai departe spre ţinta pe 
care o urmărea. 

— Ce loc mi-ai dat în inima dumitale? Unul dintre cele dintâi? 

— Da. 

— Însă nu chiar cel dintâi? 

— Nu, căci pe acesta îl are mama mea. 

— Cine urmează după dânsa? 

Felicia începu să râdă. 

— De ce vrei să ştii neapărat rândul locurilor? 

— Am un anumit motiv. 

— Spune-mi-l şi mie. 

— Mai târziu, după ce îmi vei fi dat răspunsul. Spune-mi dar cine e 
în locul al doilea. 

— Ar trebui s-o ştii. 

— De unde?... Doar nu pot citi în inima, dumitale. 

Felicia, care până în clipa aceea zâmbise, veselă, deveni serioasă şi 
privirea ei gânditoare rătăci în depărtare. 

După o tăcere mai lungă, ca şi când şi-ar vorbi ei însăşi, pronunţă 
numele: 

— Bob Wilkens. 

Lui Raul Bernard îi era ca şi când cineva i-ai fi turnat pe cap o 
căldare cu apă rece. 

Bob Wilkens!... Vasăzică Felicia îl iubea tot atât de mult ca şi 
odinioară?!... 

Îşi dădu seama că toate speranţele lui frumoase se spulberau în 
vânt, totuşi mai făcu o încercare şi zise: 

— Ar trebui să dai în sfârşit acest loc altuia căci nu e bine să te legi 
de o iubire fără nădejde, de o nălucă pe care n-o vei putea prinde 
niciodată. Prin asta nu faci altceva decât să-ţi întuneci viaţa, să nu 

mai ai parte de fericire. Bob Wilkens şi-a ales altă soţie, pentru 
dumneata e pierdut aşa că ar trebui să-l uiţi. 

— Nu pot, răspunse Felicia cu vocea înăbuşită de întristare. 

— Nu mai ai nevoie să-i rămâi credincioasă, căci el... 

Felicia îi curmă vorba: 

— Să nu spui că mi-a fost necredincios, căci nu e aşa. N-a fost decât 
o greşeală pe care a făcut-o când s-a căsătorit cu Hariett Crosham. 
Niciodată n-ar fi făcut acest pas, dacă ar fi ştiut că mai sunt în viaţă şi 
nu moartă cum a trebuit să presupună după ştirea falsă pe care o 
primise de la poliţia din Sidney. 

— Cred asta şi nici nu vreau să-i fac mustrări lui Bob Wilkens, dar 
asta nu împiedică să fii nenorocită acum. 

— Ai dreptate, sufăr foarte mult şi dorul care nu mi se poate 
împlini, mă chinuieşte amarnic. 

— Alungă acest dor, deschide ochii, priveşte în jurul dumitale, căci 
în cale-ţi mai înfloreşte şi altă fericire, pe care nu trebuie s-o laşi să-ţi 
scape. 

— Această fericire o şi am, căci am pe mama, pe tatăl meu, care mă 
iubesc mult. Aceasta e o fericire care mă face foarte bogată. 

— Părinţii nu-ţi vor putea înlocui niciodată un soţ; deosebirea între 
aceste două fericiri e nespus de mare şi între ele este o depărtare ca de 
la cer la pământ. Părinţii îţi sunt totul în copilărie şi pot rămâne şi 
mai târziu cei mai buni prieteni, dar apoi pentru o femeie bărbatul e 
tot, el îi este cel mai bun prieten, e un trup şi un suflet cu ea. 

— Aşa ar trebui să fie. 

— Ba aşa şi este, dacă o căsătorie se bizui pe dragoste adevărată. 

— Nu încape nicio îndoială că între Bob şi mine ar fi fost. 

— Ar putea să fie tot aşa şi între dumneata şi un altul. Mai este un 
bărbat care te iubeşte, cel puţin tot atât de mult ca şi Bob Wilkens. 

Vocea lui deveni atât de stăruitoare, încât Felicia înălță capul şi îl 
privi întrebătoare. 

Zări în ochii lui o sclipire pătimaşă, ca şi odinioară când făcuse 
excursia cu automobilul şi tresări speriată. 

Doar nu se putea să vorbească despre dânsul, căci el era doar 
logodit cu Mabel Stanley. 

Deodată Raul Bernard îi luă mâna şi zise cu glas rugător: 

— Ascultă-mă, domnişoară Felicia, şi crede ceea ce-ţi voi spune. În 

mai multe rânduri ţi-am dat dovadă că îţi sunt un prieten sincer şi 
credincios. Nu pun niciun preţ pe tot ce am făcut pentru dumneata şi 
tot ce am făcut a fost numai spre a-ţi dovedi dragostea care... 

Cu un gest brusc Felicia îşi retrase mâna. 

— Nu vorbi mai departe, căci faci un mare păcat! 

— Faţă de cine? 

— Faţă de logodnica dumitale. 

— Pe dumneata te iubesc mai mult, mai adânc, dumneata eşti viaţa 
mea! 

— Ar trebui să-ţi fie ruşine! 

— Nu; nu mi-e ruşine căci sentimentul pe care îl am pentru 
dumneata e curat şi pot să-mi iau toată răspunderea pentru ceea ce 
spun. 

— Dar nu poţi să-ţi iei răspunderea pentru faptul că te joci cu 
inima unei femei! Crezi că ai un drept să faci asta, că-ţi este îngăduit 
pentru că eşti bărbat? Crezi că pe Mabel Stanley o poţi îndepărta cu 
una, cu două, numai pentru că aşa vrei dumneata? 

— Nu pot ferici decât o singură femeie. 

Felicia îşi înălță trupul cu mândrie şi zise cu asprime: 

— Eu mă lipsesc de o asemenea fericire. Ţi-am mai spus o dată că 
sunt a lui Bob Wilkens şi a lui voi rămâne pentru toată viaţa, aşa că ți- 
ai făcut speranţe zadarnice. 

Vocea ei rece, atitudinea mândră îl făcură pe Raul să-şi vină în fire 
şi îi fu ruşine de tot ce spusese şi de purtarea lui. 

Foarte abătut, zise cu glas rugător: 

— Nu mă osândi, domnişoară Felicia!... Doar nu e vina mea dacă te 
iubesc, dacă această dragoste mă stăpâneşte cu desăvârşire şi dacă 
dorința mea cea mai fierbinte este să te am tovarăşă de viaţă. 

De astă dată Felicia fu aceea care îi luă mâna şi răspunse cu voce 
blândă, întrebuinţând aceleaşi cuvinte ca şi dânsul: 

— Ascultă-mă, domnule Bernard, şi crede ceea ce îţi voi spune. 
Deschide ochii, priveşte în jurul dumitale, căci în cale-ţi mai înfloreşte 
şi altă fericire, pe care nu trebuie s-o laşi să-ţi scape. Eu nu pot fi a 
dumitale, însă Mabel Stanley te iubeşte; răspunde-i cu aceeaşi măsură 
la iubirea ei, căci merită. Noi doi vom rămâne şi mai departe aceeaşi 
buni prieteni şi acum trebuie să-mi făgăduieşti ceva. 

Cu vocea înăbuşită Raul o întrebă: 

— Ce făgăduinţă vrei să-ţi fac? 

— Să nu-mi mai spui niciodată că mă iubeşti. 

— Îţi făgăduiesc, răspunse el, suspinând din adâncul sufletului. 

— Apoi că nu vei fi supărat pe mine din pricina refuzului meu şi că 
îmi vei fi şi de acum înainte acelaşi prieten credincios ca şi până 
acum. 

— Şi asta ţi-o făgăduiesc. 

— Şi încă ceva: pe Mabel Stanley o vei face fericită, atât de fericită 
cât va sta în putinţa dumitale. 

— Îţi voi împlini toate aceste trei dorinţe, răspunse Raul Bernard, 
dând serios din cap. 

Auzind acest răspuns, Felicia se aplecă spre dânsul şi îl sărută pe 
frunte. 

Raul Bernard se înfioră la atingerea buzelor ei. 

Fl visase alte sărutări!... 

Dar Felicia avea dreptate; nu-i era îngăduit s-o înlăture pe Mabel 
Stanley ca pe un lucru supărător, n-o putea da la o parte. 

De altminteri... şi pe dânsa o iubea! 

— În casă s-au deşteptat şi ceilalţi, domnule Bernard, şi îndată vor 
ieşi afară, zise Felicia. De aceea vreau să-ţi mai spun un ultim cuvânt; 
nu uita niciodată ce mi-ai făgăduit. 

— Mă voi gândi întotdeauna la promisiunea pe care ţi-am făcut-o. 

În clipa aceea Crestatul ieşi din casă şi întrebă: 

— Cum, v-aţi şi sculat? 

O sărută pe Felicia, iar lui Raul Bernard îi strânse mâna. 

— Aerul de dimineaţă e atât de plăcut. 

— Îmi pare bine că l-aţi respirat cu plăcere. Acum să îmbucăm. 
Sam a şi pus masa şi a pregătit tot. 

Intrară din nou în cârciumă. 

Tot atunci ieşi şi Mabel Stanley, din odaia unde dormise. Raul 
Bernard făcu câţiva paşi spre dânsa şi întinzându-i mâna, zise cu 
căldură: 

— Bună dimineaţa, Mabel! 

— Bună dimineaţa, Raul, răspunse fata. 

Ea vru să-i strângă la rândul ei mâna, însă Raul o atrase la piept şi 
îi şopti la ureche: 

— Trebuie să-ţi vorbesc mai târziu, însă între patru ochi. Fă aşa fel 

încât să avem prilejul de a rămâne singuri. 

Mabel zâmbi şi socoti că nici n-ar mai fi fost nevoie să vorbească 
între patru ochi, căci în clipa aceea dânsa ştia tot. 

În ochii ei frumoşi se ivi o sclipire de fericire şi îi pronunţă numai 
numele: 

— Raul?! 

Acesta dădu numai din cap drept răspuns. 

Ea mai zise încă o dată încet: 

— Raul! 

Dar vocea ei era plină de voioşie. 

Raul era al ei! 

Reuşise să-i cucerească dragostea! 

Totuşi trebuia să găsească un prilej spre a putea vorbi singură cu el, 
ba nu... nu spre a vorbi, ci spre a-l săruta, spre a-i mărturisi toată 
fericirea şi bucuria care îi copleşea sufletul. 

Apoi va şi vorbi... Îi va spune că nu va regreta niciodată dacă o va 
lua de soţie, că îi va fi o tovarăşă bună şi credincioasă şi îl va 
dezmierda, îl va iubi din tot sufletul. 

Pe când stăteau toţi la masă, se sfătuiră asupra întoarcerii la 
Sidney. 

Crestatul se uită pe rând la Felicia şi la Roger Hallier şi zise: 

— Noi trei vom călări, pe când dumneata, domnişoară Stanley, 
domnul Bernard şi domnul conte de Martigny, vă veţi întoarce cu 
maşina. 

— Ba nicidecum, răspunse Mabel Stanley, cu hotărâre. Dumneata, 
domnişoară Felicia, contele de Martigny şi domnul Hallier veţi pleca 
cu maşina, iar eu şi logodnicul meu călări. Aşa se va face şi nu altfel, 
Cred dă te învoieşti şi tu, dragă Raul. 

— Eu nu mai spun nimic şi mă învoiesc cu tot ce vei hotărî tu. 

— Aşadar, ne-am înţeles, făcu Mabel şi nu mai vru s-audă de nimic. 

Billy veni şi el, luă loc lângă ceilalţi, mâncă împreună cu dânşii şi 
în acest timp, îl întrebă pe Crestat: 

— Te vei întoarce iar în munţi? 

— Nu ştiu încă sigur. 

— Dacă vei veni, atunci vom căuta şi mai departe aur tot împreună. 


114924 


Am păzit bine locul tău şi îl vei găsi tot aşa cum l-ai lăsat atunci când 
ai plecat. Am cercetat încă o dată mina şi am găsit-o foarte bogată. 
Întoarce-te neapărat, căci face s-o exploatezi. 

— Dacă nu voi veni eu, atunci se va întoarce prietenul meu, 
răspunse Crestatul arătând spre Roger Hallier. Îi cedez lui partea mea, 
iar pe tine, dragă Billy, te rog să-i fii un tovarăş tot atât de bun cum 
mi-ai fost şi mie. Hallier e un băiat foarte de treabă şi îţi va face o mai 
plăcere şi bucurie să lucrezi cu dânsul. E un om credincios şi cinstit, 
un prieten sincer, cu inima deschisă. 

— Nu mă îndoiesc câtuşi de puţin, dar mai bine întoarce-te tu cu 
fiica ta şi vom trăi împreună tot aşa de bine şi frumos, ca şi odinioară. 
Nu voi uita niciodată acele zile frumoase, când o zână binefăcătoare a 
îngrijit cu atâta dragoste de noi. În amintirea mea, vremea aceea a 
rămas ca şi când aş fi trăit-o în rai şi aş dori mult să se mai întoarcă o 
dată. 

— Poate ne vom înapoia din nou în munţi, dar nu pot să-ți 
făgăduiesc nimic hotărât, bunul meu Billy. 

Apoi Crestatul se adresă tuturor şi zise: 

— Să lăsăm să treacă timpul cel mai călduros al zilei, apoi vom 
porni iar la drum. 

Toţi se învoiră şi contele de Martigny presupuse cu drept cuvânt că 
Crestatul se va folosi de acest răgaz, pentru a destăinui Feliciei trista 
veste a morţii mamei ei. 

Ce suferință îngrozitoare va fi pentru tânăra fată! 

Sărmana Felicia! 

Contelui i se încleşta inima de durere, gândindu-se la dânsa şi la 
chinul sufletesc pe care din nou îl va avea de îndurat. 

Cine o va putea mângâia, cine o va putea îmbărbăta spre a putea 
suporta şi această nouă nenorocire?! 

Nimeni nu va fi în stare să facă aşa ceva. Poate mai târziu va reuşi 
Karin, căci o femeie găseşte mai uşor cuvintele de mângâiere potrivite 
în astfel de împrejurări triste. 


366. Inimă de mamă 


Întorcându-se acasă, Alfred Bergère fu mulţumit când o găsi pe 
mama lui dormind. 

Se temuse atât de mult de întrebările ei, la care n-ar fi ştiut ce să 
răspundă. 

Putea oare să-i spună adevărul, crudul adevăr care căzuse ca un 
trăsnet din cer senin şi îi spulberase visul său de dragoste atât de 
frumos, atât de fermecător? 

Inima i se încleştă de durere când îşi aduse din nou aminte de trista 
întâmplare. El ştia doar câtă bucurie simţise bătrâna şi buna lui 
mamă, la gândul că în sfârşit va avea o noră. 

Bucuria pentru fericirea lui fusese doar cel mai bun leac pentru 
boala ei şi o făcuse să se întremeze repede. Şi acum să-i spună ce 
dezamăgire grozavă avusese? Tulburarea pe care i-o va pricinui 
această ştire nu-i va face rău, nu-i va primejdui din nou sănătatea? 

Putea însă să-i ascundă adevărul? 

Paul Bergère ura minciuna. 

De altminteri, o minciună nici n-ar fi avut rost, căci mama lui va 
ghici repede că se întâmplase ceva între ei, când va vedea că Ethel nu 
mai vine pe la dânşii. 

Deocamdată era mulţumit că nu trebuia să-i mărturisească chiar 
îndată adevărul. 

Nu făcu deci nici cel mai mic zgomot spre a nu o deştepta pe 
bătrână. Se aşeză pe un scaun, îşi sprijini capul în mâini şi rămase cu 
privirea aţintită în gol. 

Gândurile lui se învârteau neîncetat în acelaşi cerc. 

Ea nu e o fată săracă, nevoită să-şi câştige singură existenţa, ci o 
prinţesă a dolarilor care poate arunca banii cu amândouă mâinile. 

Un zâmbet amar se ivi pe buzele lui. 

Fără îndoială că în zilele acelea Ethel Drof se distrase de minune, 
văzându-l pe el jucând un rol atât de caraghios în comedia pe care o 
înscenase ea. 

Dar de ce să se mai gândească la toate acestea? 

N-avea decât să râdă de dânsul! Fusese nebun că intrase în cursă şi 
nu merita altceva. 

Dar dacă îl iubise cu adevărat?... Dacă totul nu fusese o comedie? 

Poate că într-adevăr nu avusese până atunci noroc în dragoste; 
poate că era aşa cum spusese dânsa, că toţi o doreau numai pentru 
averea ei şi atunci îşi ascunsese numele adevărat! 

Cu sufletul chinuit de îndoială nu mai găsi linişte şi mereu îşi 

punea aceeaşi întrebare: „M-a iubit cu adevărat, sau a fost numai un 
joc din partea ei?” 

În dimineaţa zilei următoare, când mama lui se deşteptă, Alfred 
Bergère era palid şi istovit. 

Speriată, doamna Bergère se ridică din perne şi strigă: 

— Ce s-a întâmplat, Alfred?... De ce stai lângă patul meu?... De ce 
nu te-ai culcat? 

Ca şi când s-ar fi deşteptat dintr-un vis greu, Alfred Bergère îşi 
trecu mâna peste frunte şi ochi şi se sili să zâmbească. 

— Mă voi culca acum, mamă, răspunse el. Şi se îndreptă spre uşa 
care dădea în odaia lui. 

Doamna Bergère îl apucă însă de braţ, îi trase spre ea, silindu-l 
astfel să rămână pe loc. 

— Pari atât de ciudat, dragul meu Alfred. N-ai deloc înfăţişarea 
unui logodnic fericit. Te-ai certat cu Ethel aseară când ai condus-o 
acasă? 

Alfred Bergère îşi încleştă dinţii, spre a nu izbucni într-un geamăt 
de durere. 

Ce ochi ageri avea mama lui, cu toată bătrâneţea ei! 

Dar ea nu trebuia să afle nimic din cele întâmplate, aşa că din nou 
Alfred Bergère se sili să zâmbească şi răspunse: 

— Cum ţi-a venit să te gândeşti la aşa ceva, mamă! 

— Fiindcă ştiu din propria mea experienţă, că chiar între oameni 
care se iubesc mult pot să aibă loc neînţelegeri. Dar faptul acesta n-ar 
trebui să te întristeze atât de mult, dragă Alfred, căci dacă doi oameni 
se iubesc cu adevărat, atunci neînțelegerile se uită uşor şi Ethel te 
iubeşte mult, foarte mult. 

— Crezi, mamă, că dragostea ei pentru mine e adevărată şi sinceră? 
întrebă Alfred Bergere, pe când un zâmbet ironic flutură pe buzele-i 
palide. 

Mama lui îl privi uimită. 

— Ai oarecari îndoieli, scumpul meu băiat? 

Cum încurcat, el ridică din umeri şi răspunse şovăielnic: 

— Cunosc atât de puţin femeile, încât nu sunt în stare să le citesc în 
suflet. 

Doamna Bergère luă şi cealaltă mână a fiului ei şi îl trase mai 
aproape spre dânsa. 

— Ia stai puţin aici lângă mine, zise ea cu hotărâre, şi spune-mi ce 
s-a petrecut între voi. Faţa ta tulburată îmi dovedeşte că a avut loc o 
neînțelegere gravă între voi. Te rog să-mi mărturiseşti tot şi să nu-mi 
ascunzi nimic. 

Alfred Bergère îşi întoarse privirea într-o parte şi zise cu glas 
rugător: 

— Cruţă-mă, mamă, nu mă mai întreba, căci şi aşa ai ghicit mai 
mult decât trebuie. 

Dar doamna Bergère nu se lăsă înduplecată, ci zise: 

— N-aş mai avea nicio clipă de linişte, dacă nu mi-ai spune ce s-a 
întâmplat între Ethel şi tine. Aşadar, nu mai încerca să-mi scapi, 
dragul meu băiat, ci spune-mi tot, trebuie să vorbeşti. 

— Aş vrea mult să te cruţ de aceste lucruri neplăcute, dragă mamă, 
răspunse el repede, înciudat pe sine însuşi că se trădase. Te vei 
tulbura în zadar... 

— Mă voi tulbura şi mai mult şi voi fi şi mai neliniştită, dacă îmi 
vei ascunde ce s-a întâmplat în noaptea asta, zise doamna Bergère cu 
mustrare. Dacă vrei să-mi redai liniştea sufletească, trebuie să-mi spui 
tot ce s-a petrecut între voi. 

Alfred Bergère se simţi prins la strâmtoare şi vedea limpede că nu 
mai este nicio scăpare pentru el, că va fi nevoit să vorbească, să spună 
tot. 

De altminteri n-avea nicio însemnătate dacă vă vorbi acum sau altă 
dată. Mai curând sau mai târziu mama lui tot va trebui să afle. 

Cu vocea înăbuşită, şovăitoare, căutând cuvintele potrivite, Alfred 
începu: 

— Mamă, Ethel m-a înşelat! 

— Te-a înşelat?... Ethel te-a înşelat?!... Aşa ceva nu e cu putinţă! 

— Ba e adevărul, mamă! Crede-mă, m-a înşelat atât pe mine cât şi 
pe tine. 

Doamna Bergère clătină nedumerită capul. 

— Dar cum a făcut aşa ceva? 

— Ascunzându-mi că în realitate e proprietara uzinelor Moulinet şi 
că se numeşte Ethel Drof. 

Timp de câteva minute se făcu tăcere adâncă în odaie. 

Doamna Bergere se culcase din nou în perne şi îşi dusese mâinile la 
tâmple. 

Ea te-a privit cu ochi cum îi are numai o femeie îndrăgostită cu 
adevărat?!... 

Alfred Bergère izbucni într-un râs batjocoritor. 

— N-a făcut altceva decât să joace o comedie, dragă mamă. 

Dar doamna Bergère făcu un gest brusc de protest şi răspunse: 

— Nu, Alfred, ceea ce am văzut eu cu ochii mei n-a fost comedie. E 
cu neputinţă! Femeia aceasta te iubeşte, te iubeşte nespus de mult şi 
ar fi dat orice pentru a cuceri inima ta. 

— Într-adevăr, crezi aşa ceva, mamă? 

Vocea lui Alfred Bergère era atât de plină de amărăciune, încât 
mama lui se aplecă spre el şi îi mângâie mâinile. 

— Te-a durut mult, Alfred? îl întrebă ea încet şi cu voce blândă, 
dezmierdătoare. 

Buzele lui începură să tremure. 

— Mă cunoşti doar, scumpă mamă, şi ştii bine că dragostea aceasta 
a fost totul pentru mine. Cu atât mai mare a fost durerea pe care mi-a 
pricinuit-o această crudă dezamăgire. 

— Sărmanul meu băiat! 

Alfred Bergère avu un zâmbet silit şi zise: 

— Nu fii întristată, mamă, căci voi şti să înfrâng şi această durere. 
Îmi propusesem să nu-ţi spun nimic, dar ţie nu-ţi poate rămâne nimic 
ascuns. Chiar când eşti bolnavă, vezi şi auzi tot ce se petrece în jurul 
tău. 

Doamna Bergère mângâie din nou mâna fiului ei şi zise: 

— Nu e mai bine şi mai frumos dacă n-avem nicio taină unul faţă 
de celălalt, Alfred? Dar povesteşte-mi acum tot ce s-a întâmplat şi cum 
ai aflat cine este Ethel în realitate. 

Mulţumit de a-şi putea descărca sufletul de o povară atât de grea, 
Alfred Bergère istorisi mamei sale despre întâlnirea cu Gaston de 
Moulinet. La început vorbi cu voce înăbuşită şi întretăiată, dar cu 
încetul glasul lui deveni tot mai aprins. 

Doamna Bergère îl ascultă cu luare-aminte şi când fiul ei isprăvi de 
povestit, ea exclamă: 

— Sărmana femeie! 

Alfred Bergère o privi uimit. 

— O mai şi compătimeşti? întrebă el, nedumerit. 

— Da, Alfred, şi sunt încredinţată că nu ţi-a jucat o comedie, ci face 
parte din acele nenorocite femei care, cu toată averea lor mare, nu 
sunt fericite. N-ar fi trebuit să te porti atât de aspru cu dânsa. 

— N-am putut face altfel. Ştii doar că n-aveam o părere prea bună 
despre americana, care acum e proprietara uzinelor Moulinet? 

— Ethel ştia asta şi tocmai pentru a-ţi schimba părerea, pentru a te 
face să vezi că e cu totul alta decât o credeai tu, a fost nevoită să-şi 
ascundă adevăratul nume, să se dea drept alta. Dacă nu te-ar fi iubit, 
n-ar fi făcut acest lucru, ci ţi-ar fi spus îndată cine este, când ar fi 
auzit părerea ta despre dânsa. N-a fost bine din partea ta că ai respins- 
o cu atâta asprime. Doresc din tot sufletul să nu regreţi niciodată 
pasul pripit pe care l-ai făcut. 

Alfred Bergère ţinea capul plecat, îşi frământă mâinile şi rămase cu 
privirea pironită în gol. 

Să spună oare mamei sale că chiar în noaptea aceea se căise amar 
de a fi respins-o pe Ethel, crezându-se jignit în mândria lui de bărbat? 

Dar nu fu în stare să scoată un singur cuvânt, astfel că timp de 
câteva minute domni o tăcere adâncă în odaie. 

Apoi doamna Bergere începu din nou: 

— Acum ce ai de gând să faci? Cum îţi vei orândui viaţa viitoare, 
dragă Alfred? 

— Nu mă întreba, mamă, răspunse tânărul inginer cu un suspin 
adânc. Nici nu îndrăznesc să mă gândesc la viitor. 

— Nici eu, Alfred, căci acum la noi va fi iar pustiu şi tăcut. Deşi în 
ultimele zile am fost amândoi foarte abătuţi din pricina pierderii 
slujbei şi a furtului planurilor invenţiei tale, totuşi Ethel a fost ca o 
rază de soare pentru noi şi ne-a înveselit viaţa, dându-ne noi speranţe 
neutru viitor. Acum însă va fi numai întuneric în jurul nostru. Cu 
toate acestea ar putea încă să fie altfel, dacă vei vrea numai tu, Alfred. 

Foarte agitat tânărul inginer sări în picioare şi începu să se plimbe 
prin cameră. 

Clătinând capul zise cu aprindere: 

— Nu, nu pot să alerg acum după dânsa şi nici nu pot crede în 
sinceritatea dragostea ei. Am aflat prea multe despre ea. Face parte 
din acele femei care nu iau iubirea în serios. Dacă le place un bărbat, 
atunci îl doresc, însă dacă el se îndrăgosteşte de ele, îl înlătură ca pe 

ceva neplăcut şi plictisitor şi caută un altul. Dacă n-aş fi întâlnit din 
întâmplare pe acest Gaston de Moulinet, atunci această răsfăţată 
prinţesă a dolarilor ar mai fi continuat câtva timp comedia spre a se 
amuza bine în orele de plictiseală şi într-o bună zi, când s-ar fi săturat 
de acest joc, ar fi dispărut, ar fi plecat în America şi ar fi râs de 
nebunul care se încrezuse în dragostea ei. Mulţumesc lui Dumnezeu că 
lucrurile n-au ajuns atât de departe şi că mi-a fost dat să-i spun, care 
este părerea mea şi ce gândesc despre dânsa. Fii deci încredinţată, 
dragă mamă, că am făcut bine când am respins-o cu atâta asprime. 

Bolnava scoase un suspin adânc. 

— Eu o văd pe Ethel cu alţi ochi, într-altă lumină, dragă Alfred. Eu 
n-o pot osândi, căci ca femeie pot s-o înţeleg mai bine şi să-mi dau 
seama că era însetată de dragoste adevărată. Ştii ce aş vrea? 

— Ce? 

— Să fac pe mijlocitoarea între voi, să vă împac iar. 

— Nu!... Nu trebuie să faci aşa ceva, mamă. Dacă i-ai scrie cumva 
şi ai chema-o să vină la tine, ar putea crede că facem parte şi noi 
dintre acei oameni care vor să se îmbogăţească printr-o căsătorie cu o 
femeie bogată. Nu, acum totul s-a isprăvit. Pe Ethel am iubit-o numai 
pentru ea însăşi, dar averea ei devine o piedică de neînvins şi care 
desparte pentru totdeauna inimile noastre. Nu vreau să fiu bărbatul 
unei soţii bogate... 

— Dar dacă ar mai veni încă o dată încoace, dacă te-ar implora să-i 
dăruieşti dragostea ta, Alfred, ai respinge-o şi atunci din nou? 

— Da... 

— Ai putea să fii atât de neîndurător!?... Dacă e aşa, atunci n-o 
iubeşti pe sărmana Ethel. 

În ochii lui se ivi o sclipire şi el exclamă foarte agitat: 

— Pot eu şti dacă m-a iubit cu adevărat?... Mi-a dat măcar o 
singură dovadă a dragostei ei?... Cu cât mă gândesc mai mult la tot ce 
s-a petrecut între noi, cu cât îmi amintesc mai bine orele petrecute cu 
dânsa în cofetăria aceea mică şi apoi aici în locuinţa noastră, cu atât 
mai mult totul mi se pare ca un joc al unei femei cu toane, care a vrut 
să se distreze, să aibă o variaţie care s-o scoată din monotonia vieţii 
de toate zilele. Lasă-mi numai câteva zile timp, mamă, şi atunci voi 
scutura tot ce mă apasă acum ca un vis urât. 

Îi întinse doamnei Bergère mâna şi zise cu o linişte silită: 

— Nu te îngriji de mine, căci nu voi muri de inimă rea. 

Doamna Bergère cuprinse mâna fiului ei într-o strângere plină de 
căldură şi dragoste şi ridicând privirea, se uită adânc în ochii lui. 

După o tăcere de câteva clipe ea zise: 

— Ştiu că vei îndura cu bărbăţie şi această nouă lovitură a sorții, 
bunul meu Alfred, dar dacă Ethel va muri cumva de durere, nu-ţi vei 
încărca cugetul cu un păcat? 

Alfred Bergère izbucni într-un râs tăios şi batjocoritor. 

— Cum poţi să te gândeşti la aşa ceva, mamă?!... Femei ca Ethel 
Drof nu pier din pricina unei comedii care n-a reuşit după placul lor. 
Vei vedea că nu vor trece decât puţine zile şi se va mângâia cu alt 
bărbat. Poate îl va reprimi chiar pe acest Gaston de Moulinet cu 
brațele deschise. Doar el e liber acum, după ce i-a murit prima soţie... 

Înainte însă ca Alfred Bergère să-şi poată isprăvi vorba spre a-şi 
descărca toată amărăciunea care îi otrăvea sufletul, din gang se auzi 
clopoţelul soneriei. 

Mama şi fiul schimbară o privire repede, aproape speriată. 

Fiecare din ei ghici gândurile celuilalt. 

Oare să fi venit Ethel încă o dată? 

Alfred Bergère se îngălbeni. 

Nu fu în stare să se reculeagă destul de repede ca să se ducă la uşă 
şi s-o deschidă 

Abia după ce auzi a doua oară soneria, el se reculese şi ieşi în gang, 
după ce mama lui îl îndemnă: 

— Du-te şi vezi cine să fi venit la o oră atât de timpurie. 

Ca şi când ar fi vrut să şteargă tulburarea care i se putea citi pe 
faţă, îşi trecu mâna peste frunte şi ochi. 

Deoarece lăsase întredeschisă uşa odăii unde se afla doamna 
Bergère, aceasta auzi o voce străină care întrebă: 

— Dumneavoastră sunteţi domnul inginer Alfred Bergère? 

— Da, eu sunt, răspunse Alfred. Ce doreşti? 

— Am venit să vă dau o scrisoare. 

—  Dumneata?... Un poliţist?!... Să-mi dai o scrisoare?... Ce 
înseamnă asta?... 

Doamna Bergère tresări speriată când auzi aceste cuvinte ale lui 
Alfred şi se ridică în perne şi, ducându-şi mâinile la pieptspre a potoli 
bătăile năvalnice ale inimii, asculta cu încordare. 

— Astă noapte s-au găsit pe malul Senei o poşetă, un pardesiu de 
damă şi o pălărie. 

Scoţând un geamăt îndurerat, doamna Bergère se lăsă să cadă pe 
spate şi murmură: 

— Am ştiut!... am presimţit!... 

Alfred Bergère scoase un strigăt de spaimă. 

— Pentru Dumnezeu!... Vorbeşte!... Ce s-a întâmplat?!... 

— Multe n-am de spus, domnule Bergère, răspunse polițistul. 
Obiectele găsite au fost aduse de unul din camarazii mei la Prefectura 
de Poliţie şi am primit ordin să aduc această scrisoare la adresa 
arătată pe plic. Totodată trebuie să vă mai aduc la cunoştinţă că o 
femeie a fost scoasă din Sena... 

— Moartă?! exclamă Alfred Bergere cu glas sugrumat. 

Doamna Bergère îşi împreună mâinile şi cu vocea înecată de 
sughiţuri de plâns, zise: 

— Dumnezeule sfinte... numai asta nu!... nu se poate să se fi 
întâmplat această grozăvie! 

Apoi auzi îndată răspunsul poliţistului: 

— Mai dădea semne slabe de viaţa şi a fost dusă la spitalul 
călugăriţelor Augustine. Deoarece identitatea nu i-a fost încă stabilită, 
sunteţi rugat a vă duce până acolo, s-o vedeţi şi dacă o cunoaşteţi, să 
spuneţi cine este. 

Alfred Bergère rămăsese cu ochii holbaţi la scrisoarea pe care i-o 
dăduse polițistul. Îşi duse mâna la gât ca şi când ar fi vrut să-şi 
desfacă gulerul care i se părea că-l sugrumă tot mai tare, ca un ştreang 
care se strângea în jurul gâtului său. 

Polițistul păru să-şi dea seama de ceea ce se petrecea în sufletul 
tânărului inginer, căci adăugă: 

— Nu e nevoie să vă grăbiţi; citiţi întâi scrisoarea. Eu voi aştepta 
afară în stradă şi vă voi conduce la spital. 

Alfred dădu tăcut din cap, şi se retrase în odaie. 

Nu era în stare să spună niciun cuvânt, căci în sufletul său se 
dezlănţuise o vijelie năprasnică. 

Ca lovit de trăsnet se prăbuşi pe un scaun lângă patul mamei sale, 
care îl privi plină de milă şi compătimire. 

— Ethel!... 

Nici ea nu putu spune mai mult, însă numele femeii iubite îl trezi 

pe Alfred Bergère din amorţeala în care căzuse. 

Cu o mişcare repede deschise scrisoarea şi începu să citească. 

Dar chiar după primele cuvinte scoase un geamăt îndurerat. 

— Aşa ceva n-am vrut... asta nu!... 

Doamna Bergère se ridică şi îl privi cu ochii holbaţi de spaimă. 

— Şi-a curmat viaţa de bună voie? 

Alfred Bergère dădu numai din cap şi cu mâini tremurătoare îi 
întinse scrisoarea. 

Înainte de a începe să citească, doamna Bergăre murmură: 

— Nu e asta cea mai mare dovadă de dragoste, Alfred?... Te mai 
îndoieşti că iubirea ei a fost sinceră şi mare? 

Alfred Bergère izbucni din nou într-un geamăt deznădăjduit şi îşi 
ascunse faţa în mâini. 

— Aşa ceva n-am vrut!... Asta nu!l... 

— Ieri, când ai aflat cine este, n-ar fi trebuit s-o respingi, s-o 
goneşti de lângă tine, Alfred. Ar fi trebuit s-o laşi să vorbească, să-ţi 
dea lămuriri, să se apere şi poate ai fi recunoscut că vina ei nu e atât 
de mare cât părea la început. 

Alfred se ridică, dar se clătina pe picioare, ca ameţit. 

— Nu se poate să fie prea târziu, trebuie salvată... trebuie să 
trăiască!.. 

Fără a mai şovăi o singură clipă, ieşi în fugă din odaie. Drumul 
până la spital i se păru nesfârşit de lung. 

Punea politistului nenumărate întrebări, la care acesta nu putea să-i 
dea nicio lămurire, nu putea să-l scape din nesiguranța în care plutea. 

În sfârşit ajunseră la spital. Şi aici nerăbdarea lui Alfred Bergère 
mai fu pusă la o grea încercare. 

Nu numai că fu nevoit să aştepte mult, dar trebui să mai 
îndeplinească tot felul de formalităţi, să ceară nenumărate informaţii, 
până când află tot ce voia să ştie. 

În cele din urmă ajunse în faţa uşii în dosul căreia zăcea femeia 
salvată de la moarte, femeia care fusese scoasă în noaptea aceea din 
valurile Senei. 

— Dacă ar fi fost scoasă din apă numai câteva secunde mai târziu, 
ar fi fost pierdută, îi zise doctorul. După multe străduinţe şi 
întrebuinţând toate mijloacele care ne stăteau la îndemână, am reuşit 
s-o readucem la viaţă. Aproape patru ore i-am dat oxigen, până când 

şi-a revenit în simţiri. N-am putut însă să-i punem încă nicio întrebare, 
căci e prea slăbită şi istovită şi are cea mai mare nevoie de linişte. Şi 
dumneata n-ai voie să intri decât pentru o singură clipă în camera ei, 
deoarece vizita dumitale e permisă numai pentru constatarea 
identităţii. 

Când o soră de caritate îl duse la patul bolnavei, inima lui Alfred 
Bergère începu să zvâcnească nebună. 

O va regăsi pe Ethel? Ea era aceea care fusese salvată? 

Camera era întunecoasă, aşa că abia se desluşeau contururile 
diferitelor obiecte. Pentru a nu tulbura pe bolnavă, sora de caritate 
aprinse cu băgare de seamă becul electric şi îl îndreptă în aşa fel, încât 
lumina lui să cadă pe faţa bolnavei care dormea. 

— Ea e... Ethel Drof... făcu Alfred Bergère cu voce înăbuşită de 
emoție şi durere. 

În aceeaşi clipă sora de calitate stinse iar lumina şi îl împinse pe 
Alfred Bergere spre uşă. 

Nu-i era îngăduit să rămână lângă patul iubitei sale nicio clipă mai 
mult decât e neapărată nevoie pentru a o recunoaşte. Nu i se îngădui 
să-i atingă cel puţin mâna şi să-i spună câteva cuvinte dragi. 

Abia acum, după ce îi citise scrisoarea de rămas bun, după ce o 
văzuse culcată pe patul de suferinţă, cu puterile istovite, îşi dădu 
seama cât de mare, cât de adâncă era iubirea lui pentru dânsa. 

Când se văzu din nou în faţa medicului-şef, cuprins de teamă şi de 
îngrijorare, îi luă amândouă mâinile şi exclamă cu vocea răguşită de 
emoție şi întristare: 

— Nu se poate să moară... trebuie salvată!... 

Cu o mişcare şovăielnică, medicul ridică din umeri. 

— Viaţa bolnavei e în mâna lui Dumnezeu. Să sperăm că vom reuşi 
să smulgem din ghearele morţii această pradă pe jumătate pierdută 
pentru noi, totuşi socotesc de datoria mea să-ţi spun că starea ei e cât 
se poate de gravă. Primejdia de complicaţii e foarte mare, poate să se 
mai ivească şi o pneumonie şi cum voinţa de a trăi a bolnavei e foarte 
slabă... 

— Această voinţă va recăpăta noi puteri dacă voi vorbi cu dânsa, îi 
curmă Alfred Bergère vorba, aşa că doctorul deveni atent şi îl privi 
uimit. 

— Dacă ai reuşi să faci aşa ceva, atunci nu i s-ar putea da bolnavei 

un medic mai bun decât dumneata. 

Alfred Bergère ridică mâinile cu un gest rugător şi întrebă: 

— Îmi va fi îngăduit să rămân lângă ea? Aş vrea să fac tot ce-mi va 
sta în putinţă spre a-i da ajutor. 

În cuvinte amare îşi făcu mustrări, se învinui de a fi pricina acestei 
nenorociri grozave. 

Medicul îl ascultă cu seriozitate şi după ce Alfred Bergère îşi isprăvi 
spovedania, îi zise zâmbind: 

— Reculege-te, domnule Bergère, şi consideră această lovitură a 
sorții ca o încercare a lui Dumnezeu şi nădăjduieşte că după aceste 
zile de chinuri vor veni şi altele pline de fericire. 

Mai liniştit şi mângâiat de cuvintele doctorului, Alfred Bergère 
plecă de la spital şi alergă la mama lui, care se zbătea chinuită de 
nesiguranţă şi îndoială, ca să-i spună că în zilele următoare va fi 
nevoit să-şi împartă timpul între ea şi Ethel. 


367. O manevră dibace 


În sfârşit, Frank Wilkens era iar la New-York. 

Când părăsi vaporul în portul Hohoken şi păşi pe uscat, o făcu cu 
hotărârea nestrămutată de a-şi recuceri pentru totdeauna primul loc în 
uzinele Wilkens. Îşi zicea că dacă îl va avea, nicio putere din lume nu- 
| va mai putea sili să-l părăsească. 

Fiindu-i teamă că la New-York poliţia s-ar putea ocupa de dânsul 
spre a-l preda parchetului în faţa căruia va avea să răspundă învinuirii 
de atac la libertatea individuală, luase măsura cea mai obişnuită în 
astfel de împrejurări şi la Paris îşi făcuse rost de un paşaport fals. Mai 
târziu, când va fi iar în fruntea întreprinderii, când va fi din nou 
marele şi puternicul Frank Wilkens, vă şti să înlăture o dată pentru 
totdeauna urmările acestei afaceri neplăcute. O convorbire cu 
judecătorul de instrucţie va fi de ajuns spre a întinde muşamaua 
asupra întregii afaceri şi nu va mai avea nevoie să se teamă de 
urmările ei. La New-York, ca şi în alte părţi ale lumii, autorităţilor nu 
le plăcea să se poarte prea drastic cu persoane de vază şi preferau să 
închidă amândoi ochii, decât să dea loc la vreun scandal răsunător. 

Îşi luă o cameră la hotelul Regis din Fifth Avenue şi chiar în ziua 
sosirii sale se duse la mister Drof, care rămase foarte surprins la 

vederea lui. 

— Te-ai reîntors la New-York, mister Wilkens? Ce vânt te-a adus 
încoace? 

— Sper că un vânt foarte bun care va umfla pânza corabiei 
afacerilor noastre şi o va duce pe calea belşugului şi izbânzii. 

— Când vorbeşti de afaceri, mister Wilkens, asta înseamnă 
întotdeauna că lucrezi împotriva mea. 

— Până acum aşa a fost, dar de astă dată situaţia s-a schimbat şi 
căile noastre vor merge una lângă alta şi vom putea lucra în cea mai 
bună înţelegere. 

Drof îl lăsase până în clipa aceea să stea în picioare, fără a-i oferi 
un scaun. La ultimele cuvinte însă îl rugă să ia loc, împingând el 
însuşi un fotoliu spre el şi zicând politicos: 

— Şezi, te rog, şi spune-mi dacă vrei să bei ceva? Ce să ţi se aducă? 

— Mulţumesc, nimic, dar dacă îmi dai voie, îmi voi aprinde o 
țigară. 

Mister Drof îi întinse o cutie cu ţigări de foi scumpe, îi dădu foc şi 
se aşeză lângă dânsul, privindu-l cu încordare şi aşteptând s-audă ce 
are de spus. 

— Ziceai că de astă dată căile noastre vor fi unite? 

— Da. Nu ştii încă nimic? 

— Nu; habar n-am! 

— Fiica dumitale nu ţi-a scris nimic? 

— Niciun rând. Din când în când, am primit numai câte o 
telegramă scurtă prin care mă înştiinţa că îi merge bine şi că e 
sănătoasă. Alt nimic!... Ba stai, a mai dispus să i se trimită bani la 
Paris, sume mari. Dumnezeu ştie pentru ce are nevoie de atâţi bani 
acolo! 

— Fii sigur că nu i-a risipit, ci i-a plasat foarte bine. 

Frank Wilkens îi povesti despre preluarea uzinelor Moulinet apoi 
continuă: 

— Acum am pus la cale o altă lovitură. Ce părere ai despre uzinele 
Wilkens? 

— Sunt concurenţa mea cea mai puternică şi primejdioasă. 

— De care ai dori mult să scapi, nu-i aşa? 

— Fireşte că da, dar nu pot face nimic împotriva ei. 

— Ba da, se poate face ceva. Am venit la dumneata numai cu 

scopul de a-ţi arăta pe ce cale poţi scăpa de această concurenţă. 

Lui mister Drof nu-i venea să-şi creadă auzului. 

Bănuia că Frank Wilkens are de gând să-i întindă o cursă, aşa că luă 
o atitudine prudentă şi aşteptă. 

Frank Wilkens făcu o pauză mai lungă, şi nemaiavând răbdare, Drof 
îl întrebă: 

— Nu vrei cumva să-mi predai mie uzinele dumitale? 

— Dacă ar mai fi ale mele, n-aş face aşa ceva, dar cred că ai aflat că 
nu mai am niciun drept asupra lor? 

— S-au vorbit multe, nu ştiu însă nimic hotărât şi lămurit. Ştiu 
numai că... 

Frank Wilkens îi curmă vorba şi întregi: 

— .„.societatea lui Crosham i-a retras creditul. 

— Aşa e, şi pe această cale uzinele au fost paralizate în activitatea 
lor. 

— Te înşeli; întreprinderea va putea găsi uşor alţi bani pentru a 
merge mai departe. 

— Poate să ai dreptate. 

— Şi atunci concurența dumitale va rămâne în picioare. 

Mister Drof ridică din umeri. 

— Nu pot face nimic spre a împiedica aceasta. 

— Ba da. 

— Lămureşte-mă cum? 

— Dă dumneata banii de care are nevoie. 

Mister Drof izbucni în râs. 

— Eu?!... Cum îţi poţi închipui că va primi bani de la mine? 

— Nu e nevoie să afle îndată că banii vin de la dumneata. Vom găsi 
un mijlocitor pe care să-l punem în frunte. Banii se vor da numai cu 
condiţia ca întreprinderea să fie transformată într-o Societate pe 
Acţiuni. Noi vom fi acţionarii principali şi astfel vom pune mâna pe 
întreaga întreprindere. 

Mister Drof îl ascultă cu luare-aminte, dădu din cap şi zise cu 
înflăcărare: 

— Dacă reuşim să facem asta, atunci... 

— „atunci ai fi în măsură să stăpâneşti toată piaţa cu aceste două 
întreprinderi, întregi Frank Wilkens. 

Gândul acesta îl agită atât de mult pe mister Drof, încât îl făcu să 

sară în picioare să exclame: 

— Facem afacerea! 

Se plimbă câtva timp prin odaie, apoi continuă: 

— Prilejul acesta e atât de bun, încât nu pot să-l las să-mi scape. Îţi 
voi da toate împuternicirile de care vei avea nevoie, aşa că vei putea 
lucra liber, cum vei crede că e mai bine. 

— Împuternicirile le şi am de la fiica dumitale, dar am mai venit şi 
la dumneata spre a fi sigur de tot. Acum altceva: şi pentru mine 
trebuie să iasă un câştig din toată această afacere. 

— Fireşte că da... Cât ceri? 

— Să mi se încredinţeze conducerea generală a întreprinderii şi a 
treia parte din suma care se va învesti. 

— Dar dumneata nu învesteşti nimic? 

— Bineînţeles că nu. 

— Asta ar însemna să încasezi un câştig nemaipomenit de mare. 

— Al dumitale va fi şi mai mare. 

— Bine, nu vreau să mă crezi zgârcit. Rămâne aşa cum am vorbit şi 
ai toată puterea să faci ce vei crede de cuviinţă. 

Frank Wilkens fu foarte mulţumit cu rezultatul acestei întrevederi. 
Bunul mister Drof se va mira mult când va vedea ce va veni în urmă, 
când Frank Wilkens va fi asociat la întreprindere şi va avea 
conducerea ei cu depline puteri. Frank Wilkens îşi închipuia cu drept 
cuvânt că Bob Wilkens şi directorul Smith se şi puseseră pe treabă 
spre a găsi un nou credit, aşa că trebuia să lucreze repede, să găsească 
fără întârziere pe mijlocitorul de care avea nevoie şi să le ofere bani 
prin acesta. 

Pe mijlocitor îl găsi repede. La New-York existau destui agenţi de 
bănci mărunte, care făceau orice afaceri, îndeosebi din acelea nu 
tocmai curate. Unul din aceştia era şi onorabilul mister Henry Levyn, 
care îl ascultă cu mare luare-aminte pe Frank Wilkens, când acesta îi 
expuse „cazul” său şi se învoi să facă afacerea, în schimbul unui 
provizion de jumătate la sută. 

— Voi face afacerea cât mai bine, fără a spune vreun nume, aşa că 
vei fi mulţumit de mine, zise el lui Frank Wilkens. 

Acesta zâmbi încântat. 

— Da, învârteşte-o cu măiestrie şi fă în aşa fel, încât să se creadă că 
dumneata eşti acela care dai banii. 

— Mă voi pune îndată pe lucru, ca să nu pierdem timpul. 
— Ai dreptate, căci afacerea e foarte urgentă. Du-te chiar mâine la 
ei. 


* 


Bob Wilkens şi directorul Smith şedeau împreună în birou, 
discutând despre situația întreprinderii. 

— Putem găsi bani, îl lămuri Bob pe director. Concurenta societății 
în fruntea căreia stă preşedintele Crosham e dispusă să ne dea suma 
de care avem nevoie, dar condițiile nu convin. Dobânda este atât de 
mare, încât n-am mai lucra decât pentru creditorii noştri. 

— Mi-e teamă că piedica aceasta care s-a ivit înaintea noastră e mai 
mare decât am presupus la început. 

— Nu mai încape nicio îndoială că în spatele tuturor acestor 
manevre stă socrul meu şi pe acesta îl împinge soţia mea. 

Directorul Smith scoase un suspin şi întrebă: 

— Ce să mai facem ca să scăpăm din încurcătură? 

— Nu ne rămâne altă cale decât să închidem uzinele, să încetăm 
lucrul. 

— Ţi-am mai spus o dată că asta n-o putem face. Trebuie să găsim 
altă cale. 

— Mai caută şi dumneata, mai gândeşte-te, poate vei găsi una. Eu 
m-am gândit şi la o vânzare a întreprinderii. 

— Printr-o vânzare n-am ajunge la niciun rezultat bun. Am fi 
nevoiţi să dăm cumpărătorului uzinele, pentru suma pe care o 
datorăm lui Crosham şi nouă nu ne-ar rămâne niciun ban. 

— Atunci nu mai ştiu ce să fac. 

Amândoi se adânciră în gânduri, până când fură treziţi de un 
servitor care intră în birou şi anunţă: 

— Mister Levyn doreşte să vorbească cu mister Wilkens. 

Bob se uită întrebător la directorul Smith: 

— Levyn?... Cine e ăsta?... ÎI cunoşti? 

Directorul Smith clătină capul şi răspunse: 

— Aud pentru întâia oară acest nume. Trebuie să fie agentul 
vreunei firme oarecare şi vrea să ne vândă ceva. 

Bob avu un zâmbet amar. 

— A şi nimerit-o! Putem să-i spunem că nu cumpărăm nimic şi 

poate să plece. 

Directorul Smith încuviinţă cu o mişcare din cap şi Bob zise 
servitorului: 

— Spune domnului Levyn că suntem în conferință şi că nu-l pot 
primi. 

Bătrânul servitor făcu o plecăciune şi se retrase, dar când deschise 
uşa, se auzi un glas străin care zise: 

— Vă rog să mă scuzaţi, domnilor, că am pătruns aici fără a aştepta 
să fiu introdus de servitorul dumneavoastră. Numele meu este Levyn 
şi sunt bancher. 

Uimiţi şi cam supăraţi, Bob Wilkens şi directorul Smith se uitară la 
omul slăbuţ şi îmbrăcat într-o redingotă cam soioasă, care apăruse în 
pragul uşii şi îi salută cu o înclinare uşoară a capului. 

Iritat, Bob Wilkens răspunse: 

— Nu ţineam să te primim, căci n-avem nevoie de nimic, aşa că te- 
ai ostenit degeaba. 

Mister Levyn zâmbi. 

— Totuşi aveţi nevoie de ceva. Când m-am prezentat, aţi auzit că 
am adăugat pe lângă numele meu şi cuvântul „bancher”. 

Atât Bob Wilkens cât şi directorul Smith scăpaseră din vedere 
aceasta, aşa că acum deveniră atenţi şi Bob întrebă, mult mai 
politicos: 

— În ce chestiune vrei să vorbeşti cu noi? 

Mister Levyn se uită la servitor, care rămăsese în cameră, aşteptând 
pesemne din partea lui Bob Wilkens ordinul de a-l conduce iar afară 
pe vizitator. 

— E o afacere confidențială despre care doresc să vorbesc cu 
dumneavoastră. 

Bob Wilkens îl înțelese şi făcu un semn bătrânului servitor că poate 
să plece, aşa că acesta părăsi biroul. 

După ce uşa se închise în urma lui, mister Levyn se apropie de cei 
doi domni şi zise: 

— Adineauri aţi spus că n-aveţi nevoie de nimic şi v-aţi închipuit 
pesemne că sunt reprezentantul vreunei firme, care ţine să vă vândă o 
marfă oarecare. Până la un punct aţi avut dreptate; sunt un fel de 
reprezentant, însă acela al băncii mele proprii. După câte ştiu aveţi 
nevoie de bani şi spre a nu mai pierde timpul cu vorbă multă, am 

venit să vă fac a ofertă foarte favorabilă. 

Bob Wilkens se uită întâi la directorul Smith, apoi la mister Levyn. 

Omul acesta îmbrăcat în haine sărăcăcioase voia să le ofere bani? 
Faptul acesta îi păru lui Bob Wilkens aproape caraghios. 

Fără îndoială că suma pe care putea s-o dea acest bancher nu era 
prea mare. 

Dar la urma urmei n-aveau ce pierde dacă vor asculta ce are de 
spus mister Levyn. 

Aşadar, Bob îl întrebă: 

— De unde ştii că avem nevoie de bani şi că vrem să facem un 
împrumut? 

— Nu vreţi, ci trebuie să-l faceţi, căci societatea preşedintelui 
Crosham v-a retras creditul. 

— Pe cât se pare, eşti foarte bine informat. 

Levyn zâmbi cu un aer şiret. 

— Ca om de afaceri trebuie să fiu bine informat. 

— Dacă e aşa, atunci trebuie să ştii şi cât de mare este suma de care 
avem nevoie? 

— Şi asta o ştiu: două sute cincizeci de mii de dolari. 

Mister Levyn spuse această sumă, ca şi când ar fi fost vorba de un 
lucru de nimic. 

— Aşa este, dar un sfert de milion e o sumă mare. 

— Depinde; acela care câştigă numai treizeci de dolari pe 
săptămână, ar spune că e o sumă fantastică, dar pentru cineva care 
dispune de milioane, e un fleac. 

— Pentru dumneata ce este? 

— Pentru mine sunt bani pe care aş vrea să-i plasez în 
întreprinderea dumneavoastră. 

— Cu alte cuvinte ai fi dispus să iei asupra dumitale creditul pe 
care ni-l dăduse preşedintele Crosham? 

— Da. Preluarea creditului trebuie să se facă în cel mult şase 
săptămâni de azi. Dacă ajungem la înţelegere, eu voi putea vărsa banii 
lunea viitoare. 

— În ce condiţii ai putea să ne dai suma de care avem nevoie? 

— Cu condiţia ca uzinele Wilkens să fie transformate într-o 
societate pe acţiuni. 

— Aha, am înţeles. 

— Da, altfel nu pot da banii. 

— Vasăzică pe lângă dobândă, mai vrei să câştigi şi dividende 
grase? 

— Aşa este. 

— Şi ce dobândă ceri la acţiuni? 

— Trei la sută. 

— Vrei să glumeşti. Astfel de acţiuni nu s-ar putea negocia 
niciodată; căci nu s-ar găsi cumpărător. 

— Nici nu vreau să le vând, ci să le ţin pentru mine. 

De astă dată se amestecă şi directorul Smith în vorbă. 

— Bănuiesc că ai un anumit motiv care te face să ne oferi banii 
dumitale în condiţii atât de favorabile, căci i-ai putea plasa mult mai 
bine. 

— Nu cred să-i pot plasa mai bine, deoarece dividendele mă vor 
despăgubi şi îmi vor aduce de două ori mai mult decât diferenţa pe 
care o pierd la dobândă. Uzinele Wilkens au comenzi, mai multe decât 
pot executa lucrând neîncetat, aşa că vor câştiga mult, şi eu pe lângă 
ele. 

— Socoteala dumitale nu e rea. 

— Recunoaşteţi în sfârşit şi dumneavoastră acest lucru? 

Bob Wilkens reluă vorba: 

— Dumneata vei fi singurul acţionar? 

— Nu vă uitaţi pe dumneavoastră. 

— Vreau să spun dacă afară de noi doi, va mai fi cineva? 

— Da. 

— Aşadar, banii pe care ni-i oferi nu sunt ai dumitale? 

— Sunt ai clienţilor mei. 

— Aceştia vor cere să se instituie un consiliu de administraţie? 

— Orice societate pe acţiuni trebuie să aibă un consiliu de 
administraţie. Doar trebuie să se dea putinţa de a face un control al 
activităţii societăţii. 

— În cazul acesta, după transformarea firmei, se va convoca o 
adunarea acţionarilor? 

— Aşa este şi mă voi îngriji eu de asta. 

Bob Wilkens se uită întrebător la directorul Smith? 

— Ce hotărâre să luăm? 

— Nu e nevoie să ne hotărâm imediat. Vom chibzui şi vom discuta 

în linişte această propunere şi vom da de ştire lui mister Levyn ce 
hotărâre am luat. 

— Da, aşa să facem. 

Agentul ridică un deget ca semn de prevenire. 

—  Ascultaţi sfatul meu şi nu şovăiţi mult. Doar ştiţi şi 
dumneavoastră că în ziua de azi banii se găsesc greu. Dacă pe ai mei 
nu-i voi putea plasa în întreprinderea dumneavoastră voi găsi zece 
alte locuri bune unde să-i plasez cu dobândă mare. 

— Până poimâine îți vom da răspunsul. 

— Pe cartea de vizită pe care am dat-o servitorului, este arătată 
adresa mea. Voi aştepta deci răspunsul dumneavoastră până poimâine 
la amiază şi până atunci îmi menţin oferta pe care v-am făcut-o. 

Apoi salută pe Bob Wilkens şi pe directorul Smith şi plecă. 

Rămânând singuri, cei doi tăcură câtva timp, adânciţi în gânduri, 
pe urmă Bob Wilkens zise: 

— Ciudat om mai e şi ăsta... 

Smith îşi dădu seama că vorbeşte de Levyn şi dădu din cap. 

— Da. Foarte ciudat. Pare să fie un original. 

— Putem lua oare în serios oferta lui? 

— Negreşit că da. 

— Şi ce răspuns să-i dăm? 

— Nu este decât unul singur: să primim. 

— Cu alte cuvinte să transformăm uzinele Wilkens într-o societate 
pe acţiuni? 

— Nu pierzi nimic făcând aceasta, ba dimpotrivă, partea dumitale 
de capital este asigurată şi mai bine. 

— Cam la ce sumă putem evalua fabrica? 

— Cel puţin două sute de mii de dolari. 

— Atunci ceilalţi acţionari vor avea majoritatea. 

— Împotriva acestui fapt nu putem face nimic. Trebuie să salvăm 
tot ce se mai poate salva. 

— Atunci să facem aşa cum ne-a propus acest mister Levyn. 

Dădură răspuns agentului, încă în aceeaşi zi, iar în cea următoare 
se făcură cele dintâi demersuri pentru transformarea uzinelor Wilkens 
într-o societate pe acţiuni. 

Mister Levyn îl ţinea mereu la curent pe Frank Wilkens cu tot ce se 
făcea şi acesta rămase mulţumit de rezultatul manevrei sale. 

În curând va fi iar conducătorul uzinelor Wilkens, va şedea la 
biroul lui, va lucra şi va auzi zgomotul maşinilor care îi va suna în 
urechi ca o muzică plăcută. 

Şi mister Drof era foarte mulţumit, gândindu-se că cele două 
întreprinderi odată unite, nu-şi vor mai face concurenţă şi vor stăpâni 
întreaga piaţă a Statelor Unite. 

Un singur lucru nu-i plăcea în toată această afacere şi anume că va 
avea pe Frank Wilkens ca director general al întreprinderii. 

N-avea încredere în el şi se hotărî să fie cu ochii în patru, spre a nu 
se lăsa înşelat de el. 


368. Uitare 


Hariett Crosham petrecuse zilele din urmă într-o încordare 
înfrigurată. 

Se vor împlini oare aşteptările sale şi ale tatălui ei? Bob Wilkens se 
va supune şi va primi condiţiile preşedintelui Crosham? 

Totuşi clipa atât de mult dorită, în care Bob Wilkens avea să se 
întoarcă în casa păruiţilor ei, spre a se împăca cu dânsa, nu sosi. 

Hariett avu o dezamăgire amară, dar şi preşedintele Crosham era 
foarte supărat că îşi greşise socotelile. 

După ce la bursă se răspândise zvonul că uzinele Wilkens găsiseră 
un alt capitalist care să le dea suma de care aveau nevoie, preşedintele 
Crosham zise fiicei sale: 

— E zadarnic să ne mai facem speranţe. Orice încercare de a reface 
căsnicia voastră se loveşte de încăpăţânarea lui Bob. Cu toate că în 
cazul de faţă fac parte dintre cei păgubiţi, trebuie să mărturisesc că 
băiatul acesta îmi impune mult. Păcat că n-ai ştiut să-l câştigi pentru 
tine. Dar acum socot că mustrările nu mai au niciun rost şi nu ne 
putem înjosi şi mai mult alergând după Bob Wilkens, ci trebuie să 
arătăm faţă de toţi că ceea ce face el, ne este cu desăvârşire indiferent. 

Hariett făcu o mişcare deznădăjduită şi zise: 

— Dar cum să facem, tată?... Şi atunci când am înscenat întreaga 
comedie cu contele Francois de Gerbeville, lucrurile au ieşit cu totul 
altfel decât erau de aşteptat. Mărturisesc că după acea întâmplare nu 
mai am defel chef să încep un flirt oarecare, căci m-am săturat de 
bărbaţi până la dezgust. 

— Nici nu mi-ar plăcea să te văd amestecată într-un scandal, 
Hariett. Orice clevetiri trebuie înlăturate, aceasta însă nu se va putea 
cât timp vei rămâne la New-York. 

Hariett deveni atentă la auzul acestor cuvinte ale tatălui ei. 

— Ai de gând să mă trimiţi în călătorie, tată? 

— Da 

— Dar cine o va însoţi pe Hariett? întrebă doamna Crosham, care 
era de faţă la convorbirea dintre tată şi fiică. E cu neputinţă s-o lăsăm 
să plece singură. 

Hariett făcu un gest de supărare. 

— Nu te mai ţine după moda veche, mamă. Astăzi călătoresc prin 
lumea întreagă singure o mulţime de femei de vârsta mea. Afară de 
asta sunt măritată, aşa că mi-e îngăduită orice libertate. 

— Te înşeli, Hariett, făcu preşedintele Crosham pe un ton aspru. 
Fiicei mele nu-i voi îngădui niciodată astfel de libertăţi cum le vrei tu. 
Tocmai acum mai mult ca oricând trebuie să păstrăm aparențele şi să 
nu dăm de vorbit lumii. 

— Dar mama nu mă poate însoţi în călătorie. Ar fi nenorocită dacă 
ar trebui să se despartă pentru câtva timp de tine, şi de odorul meu de 
frate. Nici tu nu poţi pleca acum din New-York, căci în vremurile 
acestea grele afacerile te rețin aici mai mult ca oricând. Afară de asta 
faci parte dintre acei oameni care nu pot călători vreme mai 
îndelungată şi le place mai bine să stea acasă la ei. 

— Şi eu m-am gândit la toate acestea, Hariett, răspunse 
preşedintele Crosham, totuşi am luat măsuri ca să-mi pot înfăptui 
planurile mele. 

Hariett deveni atentă şi întrebă cu oarecare ironie: 

— Ai căutat vreo damă de companie pentru mine? 

— Ai ghicit. 

— Ai de gând să dai fetei noastre o însoţitoare în călătorie? întrebă 
şi doamna Crosham şi din suspinul de uşurare pe care îl scoase se 
putea vedea că o povară grea i se luase de pe suflet. 

Într-adevăr, i-ar fi fost greu să plece în călătorie cu fiica ei, căci îşi 
iubea soţul din tot sufletul şi încă mai mult pe fiul mai mic, aşa că 
aproape n-ar fi putut îndura o despărţire mai lungă de ei. 

Afară de aceasta, de la căsătoria fiicei sale, ea se înstrăinase de 
Hariett. Cât timp toţi o crezuseră grav bolnavă, doamna Crosham nu 

se depărtase de lângă dânsa şi o îngrijise cu dragoste şi devotament. 

Dar din pricina tristelor întâmplări de mai târziu, pricinuite de firea 
exaltată a tinerei femei, avuseseră loc atâtea neînţelegeri, încât între 
mamă şi fiică se deschisese o adevărată prăpastie. 

Preşedintele Crosham dădu din cap, şi răspunse la întrebarea soţiei 
sale: 

— Din întâmplare am citit un anunţ în ziar, care mi-a dat ideea de 
a o trimite pe Hariett în călătorie, însoţită de o damă de companie. 
Ascultaţi ce spune acest anunţ. 

Scoase un ziar din buzunarul hainei, îl desfăcu şi răsfoi în el, până 
când dădu de un anunţ însemnat cu roşu şi începu să citească: 


„Doamnă din societatea înaltă, emigrantă rusă, văduvă, în vârstă de 
treizeci şi opt de ani, lipsită de mijloace, caută post ca damă de companie, 
lectoare sau însoţitoare pentru călătorie. Vorbeşte perfect engleza, 
franceza, rusa şi italiana. Oferte sub K. L. la administraţia ziarului.” 


— Pare să fie ceva de seamă, zise doamna Crosham, când 
preşedintele împături iar ziarul. 

— Şi eu am avut aceeaşi impresie, aşa că i-am scris îndată acestei 
doamne şi am rugat-o să vină mâine pe la noi. Dacă va corespunde 
aşteptărilor mele, atunci o voi trimite îndată pe Hariett în călătorie. 
Cred că lucrul cel mai bun pe care îl are de făcut în împrejurările de 
faţă, este să caute uitarea departe de New-York şi această uitare o va 
găsi dacă se va plimba prin lumea largă şi va vedea alţi oameni, va 
intra în alt mediu. 

Mai vorbiră despre ţinta călătoriei. Preşedintele Crosham stabilise 
deja un plan şi ştiu s-o facă pe Hariett să-l primească cu bucurie 

Pe când în zilele din urmă fusese foarte abătută, aşteptând venirea 
lui Bob Wilkens, în ziua aceea nu se mai gândi decât la plăcerile pe 
care i le putea aduce o călătorie lungă şi aşteptă cu nerăbdare venirea 
acelei doamne, care avea să-i fie însoţitoare în călătoria ei. 

A doua zi, doamna se prezentă preşedintelui Crosham la ora 
hotărâtă. 

El o primi întâi singur şi fu foarte plăcut surprins când văzu intrând 
o doamnă înaltă, zveltă şi cu înfăţişare foarte distinsă. 

„Prinţesa Maria Feodorovna Obrassoff” era scris pe cartea de vizită 

pe care ea o dăduse servitorului spre a fi anunţată. 

Deşi era îmbrăcată foarte simplu, avea o înfăţişare foarte 
aristocratică, care îl făcu pe preşedintele Crosham să se încline adânc 
în faţa ei. 

După ce schimbară câteva cuvinte convenţionale de politeţe, 
prinţesa zise: 

— Mi-ar fi foarte plăcut dacă aş găsi un post ca însoţitoare în 
călătorie, căci în urma pierderii averii mele şi din pricina mizeriilor pe 
care le-am avut de îndurat, sănătatea mi-a fost zdruncinată şi aş avea 
mare nevoie de schimbarea aerului. Poţi fi încredinţat, domnule 
preşedinte, că fiica dumitale va fi în bună tovărăşie. Bineînţeles că 
poţi lua informaţii asupra mea şi în acest scop îţi voi da câteva adrese 
unde vei putea întreba de mine. 

Preşedintele Crosham făcu un gest de protest şi răspunse: 

— Cred că cunosc destul de bine oamenii, prinţesă, spre a-mi putea 
face singur o părere despre ei şi a-mi da seama că am găsit în 
dumneata persoana potrivită ca însoţitoare pentru fiica mea. Dacă îmi 
dai voie, îţi voi face cunoştinţă cu soţia şi fata mea. Poate îţi va face 
plăcere să petreci ziua de azi cu noi, căci în felul acesta vom putea 
face repede cunoştinţă mai de aproape. Şi fiica mea ar trebui să-ţi 
câştige simpatia, căci numai aşa va fi plăcută o călătorie mai lungă 
împreună. Nădăjduiesc că ne vom înţelege uşor şi în privinţa 
onorariului dumitale şi, înainte de toate ţin foarte mult ca fiica mea să 
plece cât mai repede din New-York. 

Prinţesa zâmbi şi răspunse: 

— Eu sunt oricând gata de plecare, domnule preşedinte, va trebui 
însă să fii atât de bun şi să-mi dai un avans, căci altfel nu mi-ar fi 
posibil să-mi pregătesc garderoba de care voi avea nevoie. Îmi vine 
foarte greu să-ţi fac această rugăminte, dar vei fi văzut chiar din 
anunţul meu că sunt cu desăvârşire lipsită de mijloace băneşti. 

Prinţesa îşi plecă privirea, buzele îi tremurară şi lacrimi începură 
să-i curgă din ochi, pe când continuă cu voce înăbuşită: 

— Părinţii mei au fost dintre oamenii cei mai bogaţi din Rusia şi 
soţul meu a avut un post înalt la Curtea Ţarului, aşa că niciodată n-aş 
fi visat că voi fi nevoită să-mi câştig în felul acesta pâinea de toate 
zilele. De luni de zile am îndurat cele mai mari mizerii, căci e foarte 
greu de găsit un post. Am făcut şi treabă de servitoare pe la hoteluri, 

pretutindeni însă am fost dată afară, deoarece n-am avut putere 
pentru o muncă grea. Din întâmplare am întâlnit un comerciant rus, 
căruia soţul meu i-a făcut odinioară un mare serviciu. Cu toate că şi el 
a sărăcit, mi-a dat banii trebuincioşi pentru anunţul pe care l-am 
publicat în ziar. Aş socoti ca o mare fericire şi aş recăpăta credinţa în 
Dumnezeu dacă aş reuşi să găsesc în sfârşit un loc potrivit pentru 
mine. Voi face tot ce vei cere de la mine, domnule preşedinte; îţi voi 
păzi fata ca pe ochii din cap, dacă vei avea destulă încredere în mine 
spre a mă angaja. 

Cuvintele acestea fură spuse cu un glas atât de deznădăjduit, încât 
preşedintele Crosham fu cuprins de milă şi se hotărî s-o ajute pe 
sărmana femeie, chiar dacă Hariett nu se va împrieteni cu dânsa şi n-o 
va primi ca tovarăşă de călătorie. 

Nu se întâmplă, însă astfel, căci Hariett şi prinţesa Obrassoff simţiră 
din prima clipă o mare simpatie una pentru alta şi după scurt timp se 
adânciră într-o conversaţie foarte însufleţită. 

Ca fată tânără, prinţesa călătorise întâi cu părinţii ei, apoi măritată 
cutreierase lumea întreagă şi ştia să povestească frumos şi atrăgător 
despre impresiile şi diferitele întâmplări din călătorie. 

La aceste amintiri ochii el negri şi cam melancolici străluciră de 
entuziasm. 

Şi trăsătura dureroasă din jurul gurii dispăru la amintirea zilelor 
frumoase din trecut. 

Preşedintele Crosham şi soţia lui se uitară de mai multe ori la dânsa 
şi se felicitară că întâmplarea i-o scosese în cale pe această femeie 
elegantă şi distinsă, care era cât se poate de potrivită pentru a servi de 
pildă fiicei lor. 

Dar cu tot entuziasmul şi cu toată admiraţia lui pentru această 
femeie frumoasă şi cu toată încrederea în sine de a fi un bun 
cunoscător de oameni, sub pretextul că are de rezolvat câteva afaceri 
urgente, preşedintele Crosham se retrase spre a cere informaţii asupra 
prinţesei Obrassoff. 

Pretutindeni unde întrebă i se dădură informaţiile cele mai bune şi 
toţi o compătimeau pe frumoasa femeie, exprimându-şi dorinţa să 
reuşească în sfârşit de a găsi o ocupaţie bună care să-i asigure o 
existenţă demnă de ea. 

Preşedintele Crosham nu mai şovăi şi o angajă pe prinţesa 

Obrassoff ca damă de companie a fiicei sale. 

Discutară cu amănunţime toate planurile de călătorie pentru timpul 
cel mai apropiat şi în bucuria de a fi găsit o soluţie atât de bună într-o 
situaţie neplăcută, preşedintele Crosham încuviinţă o sumă mai mare 
pentru drum, decât hotărâse la început. 

Era mulţumit că Hariett va putea începe o altă viaţă şi va avea 
distracţii care o vor abate de la gânduri triste. Doamnele discutară 
despre toaletele noi pentru călătorie şi se hotărâră să facă cumpărături 
chiar a doua zi. 

Dar gândurile preşedintelui Crosham zburară şi mai departe. 

Oricât de mult regreta de a-l pierde pe Bob Wilkens de ginere, pe 
care îl cunoscuse ca un om foarte priceput în afaceri, dorea pe de altă 
parte ca în sfârşit pacea şi liniştea să se facă iar în casa lui. 

Îndată ce prinţesa Obrassoff plecă, Hariett recăzu în melancolie şi 
tristeţe. 

Uită într-o clipă frumoasele planuri de călătorie şi sub pretext că o 
doare capul, se retrase în camera ei, unde se aruncă deznădăjduită pe 
o canapea. 

Să plece din New-York... undeva departe... 

Să uite tot trecutul, să se ameţească în vârtejul vieţii zgomotoase a 
unei staţiuni balneare la modă sau a unui oraş mare, să nu se mai 
gândească la tot ce dorise inima ei cu atâta înfocare, să uite speranţele 
spulberate! 

Cu cât se gândea mai mult, cu atât găsea mai bun planul tatălui ei, 
căci viaţa pe care o ducea acum la New-York n-o putea îndura mai 
departe. 

Numai când va fi plecată din marea metropolă americană, când va 
lipsi săptămâni sau chiar luni de zile, abia atunci vor înceta clevetirile 
pe socoteala ei. Era datoare să contribuie la înăbuşirea acestor bârfeli, 
căci părinţii ei ţinuseră întotdeauna mult la numele lor cinstit şi curat. 

Un suspin adânc ieşi din pieptul tinetei femei. 

Şi în ziua a ceea îşi blestemă soarta, asupra căreia dădea toată vina 
nenorocirilor şi suferințelor pe care le îndurase. 

Dacă Felicia de Martigny n-ar mai fi trăit, ar fi fost demult fericită 
cu Bob Wilkens, căci fiind moartă, el ar fi uitat-o cu vremea. Cât mai 
era însă în viaţă, dorul de dânsa îl va chinui neîncetat. 

Hariett simţi cum inima i se încleştează de durere. 

Îşi dădea seama că sufleteşte nu se va putea despărţi niciodată de 
Bob Wilkens. 

Va reuşi poate să-şi înăbuşe dorul de dânsul, ducând o viaţă 
zgomotoasă, plină de plăceri şi desfătări, dar nu-l va putea uita 
niciodată şi nici altui bărbat nu-i va putea dărui inima ei cu aceeaşi 
însufleţire, cu aceeaşi patimă cu care i-o dăruise lui de la cea dintâi 
întâlnire. 

Încercase să-şi spună că îl urăşte, spre a putea uita mai uşor 
amarele dezamăgiri pe care le avusese, dar nici acest mijloc nu-i folosi 
la nimic. 

Dorul de Bob Wilkens îi mistuia mai departe sufletul îndurerat. 

Ba crescuse chiar şi mai mult, când tatăl ei îi dăduse speranţa că 
poate îl va readuce pe Bob Wilkens la sentimente mai bune şi îl va 
face să revină asupra hotărârii lui de a se despărţi, când va vedea că 
se retrage creditul pe care preşedintele Crosham îl acordase pentru 
uzinele Wilkens. 

Totul fusese însă în zadar. 

Bob Wilkens n-o iubea şi nici nu se gândea să-şi reia viaţa alături 
de dânsa. 

Cu toate acestea nu se putu hotărî să încheie o dată pentru 
totdeauna cu trecutul, să uite tot ce fusese atât de frumos în viaţa ei. 

Şi acum era chinuită de dorul arzător de a-l mai revedea măcar o 
singură dată pe Bob Wilkens. 

Tatăl ei o sfătuise să plece fără a-şi mai lua rămas bun de la Bob şi 
raţiunea îi spunea să asculte de acest sfat al tatălui ei, fiind singurul 
lucru cuminte pe care îl avea de făcut. Iubirea era însă mai puternică 
decât raţiunea. 

Numai o singură dată să-l mai vadă pe Bob! 

Chiar în seara aceea îşi aduse la îndeplinire hotărârea şi plecă la 
uzinele Wilkens. 

Îşi opri maşina în apropierea porţii fabricii şi se plimbă câtva timp, 
prin faţa ei. 

La o întrebare telefonică a ei, i se răspunsese de la uzină că Bob 
mai era acolo. 

Dacă va aştepta deci aici, trebuia să-l întâlnească, deoarece fabrica 
n-avea altă ieşire decât aceasta singură. 

Inima îi zvâcnea cu putere şi cu toate dezamăgirile pe care le 

avusese, noi speranţe se deşteptară în sufletul ei. 

Poate în aceste zile atât de grele pentru dânsul, Bob devenise mai 
îndurător, îşi zise tânăra femeie. Poate n-o va mai respinge cu atâta 
asprime, cum făcuse până atunci. 

În gând îşi spunea cuvintele pe care voia să le vorbească cu dânsul. 

Trebuia să mai încerce acest din urmă asalt împotriva inimii lui. 
Dar ceas după ceas trecea, fără ca Bob Wilkens să fi ieşit din fabrică. 
Era atât de istovită şi abătută din pricina acestei aşteptări lungi, încât 
atunci când Bob veni într-adevăr, nu mai găsi curajul să se ducă în 
întâmpinarea lui şi să-i vorbească. 

El nu era singur, ci însoţit de directorul Smith şi mai mulţi domni 
din direcţia uzinelor. 

În astfel de împrejurări nici n-ar fi putut să-l oprească spre a-i 
vorbi, căci nu i-ar fi putut spune tot ce avea pe suflet. 

Cu câtă bucurie ar fi făcut însă aceasta! 

Bob Wilkens arăta foarte rău; faţa îi era palidă şi în jurul gurii avea 
o trăsătură de mâhnire şi amărăciune. 

Cu câtă bucurie l-ar fi mângâiat şi i-ar fi spus că toate grijile lui ar 
putea fi înlăturate cu un singur cuvânt. 

Era destul dacă ar fi primit condiţiile tatălui ei şi ar fi scăpat de 
situaţia grea în care se afla acum. 

Hariett nu se mai putu stăpâni, şi cu toate că Bob nu era singur, 
făcu câţiva paşi spre el, aproape fără să-şi dea seama. 

Bob Wilkens o zări. 

În aceeaşi clipă însă fruntea i se încruntă şi Bob îşi grăbi pasul, ca şi 
când ar fi vrut să-i dea a înţelege că nu mai vrea să aibă nimic de-a 
face cu dânsa. 

Hariett îi ghici îndată gândul şi spre marea ei durere îşi dădu seama 
că drumurile vieţii lor erau despărțite pentru totdeauna. 

Orice încercare de apropiere ar fi fost zadarnică. 

Cu această credință dureroasă se întoarse şi cu paşi obosiţi se duse 
iar spre automobilul cu care venise. 

Câteva minute mai târziu străbătu străzile cu o iuţeală nebună şi se 
îndreptă spre un cartier mărginaş. 

Când ieşi din oraş şi ajunse în străzi mai liniştite, mări şi mai mult 
iuţeala maşinii. 

Indicatorul de viteză arăta nouăzeci... o sută... o sută zece 

kilometri pe oră. Maşina alerga cu iuţeala fulgerului. 

Vântul îi sufla cu putere în faţă, îi smulse pălăria din cap şi îi 
flutură părul. 

Dar Hariett nu ţinu seamă de nimic, căci în sufletul ei se 
dezlănţuise o vijelie şi mai puternică, ce o făcea să uite primejdia prin 
care trecea mergând cu o astfel de viteză. 

Izbucnea într-un râs strident, aproape nebun, când vedea oamenii 
dându-se speriaţi la o parte din calea ei. 

În acelaşi timp însă lacrimi i se prelingeau pe obraji. 

Se simţea nespus de nenorocită, după ce şi cea din urmă speranţă a 
ei se spulberase. Ar fi luat drept o fericire dacă în această goană 
nebună i s-ar fi întâmplat un accident care să-i aducă moartea. 

Totuşi, după multe ocoluri, ajunse teafără şi neatinsă la casa 
părintească. 

A doua zi singurul lucru despre care se vorbi în casă, fură numai 
planurile de călătorie. 

Se supuse destinului, nu trădă nimănui durerea năprasnică ce îi 
sfâşia sufletul şi se ocupă cu atâta râvnă de pregătirile de călătorie, 
încât şi ei crezură că găsiseră calea cea mai bună spre a o face să uite 
tot trecutul atât de trist şi dureros. 


369. Întuneric 


Urmară mai multe zile grele şi triste. Ceasuri întregi Alfred Bergere 
şedea la patul de suferinţă al sărmanei Ethel, şi tremura de teamă 
pentru viaţa ei. 

Medicii păreau foarte îngrijoraţi, căci răceala apei avusese ca 
urmare o pneumonie. 

Cu fața contractată de durere şi cu obrajii aprinşi, Ethel zăcea 
întinsă în pat. 

Îşi pierduse cunoştinţa şi nu recunoştea pe nimeni din jurul ei. 

Nu ştia că Alfred Bergère era lângă dânsa şi îndura chinuri de 
moarte din pricina ei. 

Când auzea aiurelile sărmanei bolnave, lui Alfred Bergère îi era ca 
şi când cineva i-ar fi sfâşiat inima cu un cleşte înroşit în foc. 

Neîncetat vorbea de dragostea cea mare pe care o avea pentru 
dânsul. Din fiece cuvânt tremura teama grozavă de a-şi pierde 

fericirea pe care o dorise atât de mult. 

Adeseori Alfred Bergère îşi încleşta dinţii ca să nu ţipe de durere. 
Abia acum îşi dădea seama că tot ce socotise drept toanele unei 
milionare şi o comedie, era adevărat, era dragoste nemărginită şi 
sinceră. 

Nu mai dorea alt nimic, decât să aibă prilejul de a îndrepta răul pe 
care îl făcuse. 

Şi mama lui se ruga Cerului pentru însănătoşirea tinerei femei. 

Dar cumpăna vieţii acesteia se apleca când într-o parte, când în alta 
şi doctorii nu-i putură da lui Alfred Bergere decât speranţe foarte 
slabe. 

Din pricina aceasta tânărul inginer nici nu îndrăznea să părăsească 
spitalul. 

Din fericire mama lui se simţea din zi în zi mai bine. Cu puterea ei 
de viaţă învinsese urmările atacului de apoplexie mai repede şi mai 
uşor decât prevăzuse doctorul. 

Aşadar, Alfred Bergère putea să lipsească fără grijă de acasă. 

Ba mai mult încă, pentru mama lui era chiar o liniştire când îl ştia 
lângă Ethel Drof. 

Cu cât se apropia ziua crizei, cu atât mai mult creştea teama lui 
Alfred Bergère. Şi în ziua aceea şedea la căpătâiul bolnavei şi îşi 
astupase urechile ca să nu mai audă respiraţia şuierătoare care ieşea 
din pieptul ei şi care îl îngrozea. 

Era deznădăjduit că nu-i putea da niciun ajutor, ci trebuia să 
aştepte ce va hotărî soarta. 

Pe când era astfel adâncit în gânduri triste, sora de caritate îi spuse 
că un domn doreşte să-i vorbească. 

Alfred Bergère se ridică de la locul său, aruncă o privire plină de 
îngrijorare spre bolnavă, care părea ceva mai liniştită şi se furişă din 
odaie, mergând în vârful picioarelor. 

Când ajunse în sala de aşteptare, se sperie zărind acolo pe un domn 
din direcţia Uzinelor Moulinet. 

Acesta îl privi uimit şi îl întrebă: 

— Dar dumneata ce faci aici, domnule Bergère? 

— Nu-mi cere să-ţi dau amănunte, se rugă tânărul inginer. 

Celălalt clătină uimit din cap şi răspunse: 

— Am aflat şi la uzină că eşti amestecat în tristele întâmplări din 

ultimele zile, dar nu mi s-a spus nimic hotărât, aşa că tot ce am auzit 
am socotit că sunt vorbe deşarte şi fără rost. Acum te găsesc însă 
lângă bolnavă şi presupun că o cunoşti mai de aproape pe Ethel Drof. 
Ar fi o fericire pentru dânsa dacă ar avea câţiva prieteni buni, căci eu 
am venit pentru a cere un sfat. 

— Un sfat? repetă Alfred Bergère. De ce sfat ai nevoie? 

— La uzine totul merge peste cap de când s-a reîntors Gaston de 
Moulinet şi a reluat conducerea întreprinderii. 

Alfred Bergere tresări speriat. 

Dumnezeule, din pricina îngrijorării sale pentru Ethel, el uitase că 
întreprinderea rămăsese fără nicio conducere. 

— Ce caută Gaston de Moulinet la fabrică?! izbucni el. 

Celălalt ridică din umeri cu un gest şovăielnic. 

— Asta ne-am întrebat şi noi, dar Moulinet susține că a fost 
împuternicit de Ethel Drof să-şi reia postul de conducere pe care l-a 
avut şi înainte. 

— Asta e cu neputinţă! 

— De aceasta sunt încredințaţi cei mai mulţi dintre noi, cu atât mai 
mult cu cât ştim toţi de ce înşelăciuni s-a făcut vinovat Gaston de 
Moulinet în America. Cu toate acestea, nimeni nu îndrăzneşte să ia 
vreo măsură împotriva lui. E foarte regretabil că mister Wilkens, care 
i-a reorganizat întreaga întreprindere, lipseşte tocmai acum, aşa că 
nimeni nu mai ştie cui să se adreseze. Când am aflat însă astăzi că 
Gaston de Moulinet a trecut sume mai mari pe un cont particular, am 
socotit de datoria mea să vin aici la spital şi să-i atrag atenţia 
domnitoarei Ethel Drof asupra acestor manipulări. Pentru noi toţi nu 
mai încape nicio îndoială că Gaston de Moulinet lucrează numai 
pentru a-şi umple buzunarele sale şi că se va folosi de timpul cât este 
fără niciun control şi fără nicio supraveghere, spre a-şi asigura 
viitorul. 

— E un ticălos neruşinat! izbucni Alfred Bergère în culmea iritării. 
Ar trebui dat îndată pe mâna poliţiei. 

— Acesta ar fi cel mai bun lucru de făcut, dar din nefericire n-avem 
puterea s-o facem. Cât timp Gaston de Moulinet trece drept soţul 
actualei proprietare şi îşi apără pretinsele sale drepturi, nu putem lua 
nicio măsură împotriva lui. Numai printr-un ordin al americanei s-ar 
putea pune capăt acestei situaţii nenorocite. 

— Acest ordin sărmana femeie nu-l poate da acum, deoarece e grav 
bolnavă şi nici nu poate fi pusă în cunoştinţă de tot ce se pe trece la 
uzine. 

— Starea ei e atât de gravă? 

— Din nenorocire da, răspunse Alfred Bergere suspinând. 

— Gaston de Moulinet ştie? 

— Zilnic se interesează prin telefon de ea. 

— Atunci înțeleg de ce se şi crede stăpân al întreprinderii. Dacă 
starea bolnavei o într-adevăr atât de gravă, el speră într-un sfârşit 
favorabil pentru dânsul şi îşi asumă de pe acum drepturi, prin care va 
nimici tot ce s-a făcut în ultimele luni prin muncă neobosită. 

Deznădăjduit, Alfred Bergère îşi frământă mâinile. 

— Dumnezeule sfinte, ce putem face?! 

— Nu ştiu nici eu, căci fără o împuternicire din partea actualei 
proprietare nu e cu putinţă de a lua conducerea din mâinile lui Gaston 
de Moulinet. Trebuie deci să lăsăm şi mai departe lucrurile în voia 
sorții. Când am venit încoace, am nădăjduit că voi putea vorbi cu 
patroana noastră spre a înlătura primejdia care rezultă din conducerea 
proastă a întreprinderii, dar nu m-am aşteptat ca starea ei să fie atât 
de gravă, încât nici să nu pot vorbi cu ea. 

— Cu toate acestea trebuie să facem tot ce ne va sta în putinţă 
pentru a împiedica pe Gaston de Moulinet de a lucra şi mai departe 
după placul său, zise Alfred Bergère cu hotărâre. 

— Prin ce mijloace vrei să-l împiedeci?... Gaston de Moulinet e mai 
tare ca noi. 

— Ar trebui să-l îndepărtăm de la fabrică cu forța sau prin viclenie. 

— Amândouă căile sunt grele, domnule Bergère. Singurul mijloc ar 
fi o împuternicire legală, prin care tânăra Ethel Drof însărcinează pe 
altcineva cu conducerea uzinelor Moulinet, aşa ca acest altcineva să 
aibă dreptul de a interzice lui Gaston de Moulinet intrarea în fabrică. 

Alfred Bergère se plimba neîncetat prin odaie. Îşi duse mâinile la 
tâmple ca să-şi limpezească gândurile. 

O împuternicire legală! 

Cum putea s-o aibă acum de la bolnavă, în starea gravă în care se 
afla? 

Era un lucru cu desăvârşire cu neputinţă. 

Înainte de a putea da un răspuns colegului său, sora de caritate 

apăru în uşă, îi făcu un semn şi îi zise: 

— Vino, domnule Bergere, bolnava cere să te vadă. Mi-e teamă că 
se apropie sfârşitul. 

Alfred Bergère se cutremură până în adâncul sufletului. 

— Pentru Dumnezeu, nu... nu se poate aşa ceva! 

Cu o mişcare bruscă o dădu la o parte pe sora de caritate şi alergă 
în odaia unde zăcea bolnava. Acolo îngenunche la patul ei şi îi luă 
mâinile pe care le sărută cu patimă şi murmură: 

— Ethel, scumpa mea, nu mă părăsi, nu se poate să mori! Trebuie 
să te faci bine, să rămâi la mine. 

Gâfâind, bolnava se zvârcolea în perne, respira greu, aşa că Alfred 
Bergère nu mai avu nicio speranţă că va putea scăpa cu viaţă. 


370. Şedinţa consiliului de administraţie 


Întorcându-se din oraş, directorul Smith întră în birou şi îl salută 
vesel pe Bob Wilkens. 

— Totul a mers bine, zise el. Banii sunt la dispoziţia noastră şi 
mâine putem plăti suma pe care o datorăm preşedintelui Crosham. 
Am reuşit încă o dată să salvăm întreprinderea de la o catastrofă; 
activitatea noastră nu se va opri şi ne vom putea menţine locul pe 
care îl avem pe piaţa industriei automobilelor. 

Bob Wilkens dădu mulţumit din cap. 

— Bravo, îmi pare foarte bine că am reuşit să învingem şi această 
greutate. Acum nu vei mai avea nevoie de mine şi voi putea pleca 
unde voi vrea; voi putea dispune de mine însumi, aşa cum îmi va 
plăcea. 

— Tot mai ai intenţia de a pleca la Sidney? 

— Trebuie să plec. 

— Ce te îndeamnă atât de mult să faci această călătorie 
îndepărtată? 

— Inima mea. 

Ce se va întâmpla oare dacă Bob Wilkens o va revedea pe Felicia de 
Martigny? Dragostea acestor doi tineri va reînflori cu nouă putere şi îi 
va împinge la vreo faptă deznădăjduită, fiindcă nu le era îngăduit să 
se unească? Poate va da loc chiar şi la o tragedie! S-a mai întâmplat şi 
altă dată că doi îndrăgostiţi care nu se puteau căsători, şi-au căutat 


— 257 — 


mângâierea în moarte! 

De l-ar putea convinge să rămână, să nu plece în Australia!... 

Directorul Smith îşi spunea însă dinainte că toate străduinţele sale 
vor rămâne zadarnice. 

Numai vorbi deci despre această chestiune şi reluă convorbirea 
despre afaceri. 

— Prima adunare a acţionarilor a fost convocată pentru astăzi 
după-amiază şi va avea loc chiar aici la uzină. 

— În sala de conferinţe? 

— Da. 

— Dumneata vei prezida, nu-i aşa? 

— Nicidecum. De fapt dumneata ar trebui să fii preşedintele 
adunării, dar acţionarii doresc ca preşedinţia s-o aibă unul din 
oamenii lor de încredere. 

— Cine? 

— N-am aflat încă. 

— În cazul acesta te rog să mă reprezinţi. 

— De ce, doar şi dumneata trebuie să iei parte la şedinţă? 

— N-am defel chef pentru aşa ceva. 

— Nu se poate să lipseşti de la această şedinţă. Tocmai la ea trebuie 
să iei parte, deoarece se vor discuta chestiuni referitoare la 
conducerea întreprinderii şi se va face alegerea membrilor din 
consiliul de administraţie. 

— Conducerea o predau oricând altcuiva şi nici în consiliul de 
administraţie nu doresc să fiu ales, aşa că toată şedinţa n-are niciun 
interes pentru mine. 

Directorul Smith îşi ieşi aproape din fire. 

Era revoltătoare împotrivirea lui Bob Wilkens şi încăpăţânarea lui 
era de neînțeles! 

Trebuia să-l aducă pe calea cea bună, să-l facă să se supună 
împrejurărilor. 

— Nu-mi lua în nume de rău ca îţi voi vorbi sincer, mister Wilkens, 
dar îmi faci impresia unui copil încăpățânat. Trebuie să cer de la 
dumneata să-ţi faci datoria şi cred că vei înţelege că e în interesul 
dumitale să te supui. Vei lua parte la şedinţă, fără a ţine seama dacă 
aceasta te interesează sau nu. Eşti dator să faci asta, atât faţă de 
întreprindere, cât şi faţă de acţionari care ne-au scăpat dintr-o grea 

încurcătură. 

Bob Wilkens îşi plecă resemnat capul şi zise: 

— Bine, dacă nu se poate altfel, voi fi şi eu de faţă la această 
şedinţă. 

— Adunarea se întruneşte la ora patru. 

— Până atunci mă voi reîntoarce. Deocamdată mă duc să iau puţin 
aer, căci mă simt ca ameţit de toate câte s-au întâmplat. 

— Cum, iar s-a întâmplat ceva nou? 

— Ah da, nici nu ţi-am spus încă. Din întâmplare am aflat că 
vaporul „Paragon” s-a scufundat în valurile oceanului, fiind prins de 
un taifun îngrozitor. 

În primul moment directorul Smith nu-şi dădu seama ce importanţă 
putea să aibă acest fapt pentru Bob Wilkens; nu-şi aducea aminte că 
vaporul pe care îl conducea căpitanul Barnabe se numea „Paragon”, 
aşa că întrebă nedumerit: 

— Şi ce legătură este între dumneata şi scufundarea acestui vapor? 

— Şi mama Feliciei de Martigny a pierit în valuri, căci după cum 
am aflat, nimeni n-a putut fi salvat. Ştiu sigur că era pe bordul acestui 
vapor. Ce lovitură îngrozitoare pentru sărmana Felicia! Trebuie să mă 
duc la ea, s-o mângâi, s-o încurajez. 

Directorul Smith găsi cu cale să nu mai spună nimic. 

Prevedea că tragedia celor doi îndrăgostiţi nu se va putea înlătura, 
că era hotărâtă de soartă. 

Voia să mai vorbească cu doamna Wilkens; poate ea va reuşi să-l 
reţină pe fiul ei, căci o mamă are întotdeauna o înrâurire mare asupra 
copilului ei. 

La plecare, directorul Smith mai zise lut Bob Wilkens: 

— Nu uita că la patru începe şedinţa şi te rog să fii punctual. 

— N-avea grijă, nu mă voi lăsa aşteptat. 


La adunarea acţionarilor veniră numai foarte puţini domni şi 
anume: mister Levyn, îmbrăcat cu aceeaşi redingotă cu care venise la 
prima vizită pe care o făcuse lui Bob Wilkens şi directorului Smith, 
Sindicul uzinei, Wilkens şi un al doilea jurisconsult, avocatul Albans, 
care apăru ca locţiitor al unui acţionar, care nu voia să-şi spună 
numele. Acest acţionar nu era altul decât mister Drof. 


— 259 — 


Directorul Smith primi pe foţi aceşti domni şi află de la mister 
Levyn că va mai veni încă un acţionar, care va prezida adunarea. 

Bob Wilkens fu punctual şi veni la timp. Luă loc la masa verde din 
sala de conferinţe, şi toți aşteptară pe acela care avea să prezideze 
adunarea acţionarilor. 

În sfârşit, uşa se deschise şi acest acţionar îşi făcu intrarea. 

Bob Wilkens ridică privirea şi se îngălbeni la faţă... Tatăl lui!... 

Tatăl său îndrăznea să vină aici?!... 

Ca şi când ar fi vrut să se împotrivească, Bob Wilkens sări de la 
locul său, rămase în picioare cu pumnii încleştaţi rezemaţi de masă şi 
se uită cu ochii holbaţi la tatăl lui. 

În ochii săi scăpărau fulgere de mânie. 

La aşa ceva nu se aşteptase şi abia acum înţelese întreaga manevră 
atât de isteaţă a tatălui său, care voia să pună iar mâna pe uzine şi de 
data aceasta alesese o cale legală spre a-şi ajunge scopul. Frank 
Wilkens îi salută pe toţi cei de faţă, cu o înclinare uşoară şi se prefăcu 
că nici nu-l vede pe fiul său. 

Directorul Smith rămase şi el foarte neplăcut surprins la vederea lui 
Frank Wilkens şi înțelese manevra acestuia. 

Dar acum nu se mai putea face nimic. 

Smith chibzui câteva clipe şi ajunse la rezultatul că lucrurile 
trebuiau lăsate în voia sorții. Uzinele primiseră capitalul acţionarilor 
şi acum trebuia să dea acestora dreptul lor, oricine ar fi fost ei. 

Bob se gândi: să rămână, sau să părăsească sala de conferinţe? 

Ar fi preferat să plece, dar se hotărî să rămână, căci era curios să 
afle ce se va mai întâmpla acum. 

Frank Wilkens deschise şedinţa, arătă partea fiecăruia din acţionari, 
pe a sa o indică cu o sută de mii de dolari şi făcu repartiţia voturilor. 

De mai multe ori îşi scoase batista, îşi şterse fruntea îmbrobonată 
de sudoare şi bău apă dintr-un pahar pe care îl duse la gură cu mâna 
tremurătoare şi nesigură. Câteodată se părea chiar că se înăbuşă, că îi 
vine greu să respire. 

În sfârşit, începu cuvântarea pentru stabilirea programului de 
activitate. 

— Domnilor, după ce uzinele Wilkens au fost transformate într-o 
societate pe acţiuni şi noi am învestit în ele capitalurile noastre, avem 
datoria de a îngriji ca această întreprindere să înflorească, să ajungă la 

o dezvoltare cât mai mare şi să dea beneficii cât mai importante. La 
această înflorire nu poate ajunge întreprinderea decât sub o conducere 
foarte pricepută. Timp de peste douăzeci de ani conducerea a fost în 
mâinile mele şi fără să mă laud prea mult, pot spune că nici acum nu 
va putea fi încredinţată în mâini mai bune decât ale mele. Eu am fost 
acela care dintr-o uzină mică am ridicat firma la un renume mondial 
şi am făcut-o să se bucure de mare faimă. 

Frank Wilkens se opri câteva cupe, căci respiraţia îi devenise 
anevoioasă. Mai bău iar un pahar cu apă şi îşi şterse fruntea de 
sudoare, apoi continuă: 

— Nu vreau să fac mustrări ultimei direcţiuni, dar ţin să amintesc 
că nu se mai bucura de încrederea acelora care îi dăduseră capitalurile 
lor, aşa că aceştia au retras creditul. În acest fapt zace dovada 
nepriceperii sau a slăbiciunii, căci încrederea este prima condiţie pe 
care trebuie s-o îndeplinească acela care conduce o asemenea 
întreprindere, dacă vrea ca aceasta să propăşească. Avem toată 
încrederea în întreprindere, însă nu în acei care o conduc 
actualmente, aşa că trebuie să cerem instituirea unei noi direcţiuni. 
După cum am spus la început, am avut odinioară conducerea 
întreprinderii şi mă pun din nou... 

Ultimele cuvinte le pronunţase cu voce înăbuşită, apoi se opri; vru 
să vorbească mai departe şi zise: 

— ...la... dispo... dispoziţia... 

Frank Wilkens îşi duse mâna la gât, încercă să desfacă gulerul şi 
faţa i se învineţi. 

— Eu... 

Nu se mai auzi decât un horcăit sinistru. 

Frank Wilkens se clătină, întinse braţele ca şi când ar fi căutat un 
sprijin, dar nu-l găsi şi se prăbuşi pe scaunul său. 

Toţi îl priviră îngroziţi. 

Avocatul Albans sări în picioare, se apropie de el şi îl sprijini. 

— Repede, un doctor! strigă apoi avocatul. 

Mister Levyn sună pe servitor şi îi porunci să aducă fără întârziere 
pe medicul uzinelor. 

Bob Wilkens nu se mişcase de la locul său şi se uita ţintă la Frank 
Wilkens. Nu simţea nimic pentru dânsul şi faptul că i se făcuse rău îl 
lăsa absolut rece. 

După vreo zece minute veni doctorul, îl examină pe Frank Wilkens, 
îi pipăi pulsul şi îi ridică pleoapele care se lăsaseră peste ochi. Apoi se 
întoarse spre cei de faţă şi zise cu voce gravă: 

— Eu nu mai pot face nimic. Un atac de apoplexie a pus capăt vieţii 
lui Frank Wilkens. 

Marele Frank Wilkens era mort!... 

În clipa când voise să readucă în stăpânirea lui întreprinderea care 
nu fusese niciodată proprietatea sa de drept, pe care şi-o însuşise 
numai prin înşelăciune, moartea îl oprise de a comite o nouă faptă 
nelegiuită. 

De astă dată se ridică şi Bob şi se apropia de trupul neînsufleţit al 
tatălui său. 

Acesta se prăbuşise pe scaun şi părea că doarme. Faţa îi era 
întunecată, fruntea încruntată şi buzele strânse dovedeau şi acum 
răutatea acestui suflet. 

Chiar şi mâinile îi erau încleştate, ca şi când în clipa morţii ar fi 
vrut să ridice pumnii ameninţători. 

Acesta era tatăl său!... 

Murise!... 

Bob nu era oare în stare să resimtă nicio durere, nicio jale? 

Nu, nimic, în sufletul său era linişte desăvârşită. 

Tatăl său îi fusese întotdeauna nu numai străin, dar chiar un 
duşman înverşunat care îi nimicise toată fericirea vieţii. 

— Cine va îngriji de mort? întrebă doctorul care şi scrisese actul de 
deces. 

— Eu, răspunse Bob Wilkens şi luă actul la el. 

Directorul Smith se duse la telefon şi chemă o societate de pompe 
funebre, pentru ca aceasta să vină şi să ridice mortul. 

Societatea trimise oameni cu un sicriu, în care Frank Wilkens fu 
scos din uzinele care fuseseră odinioară ale sale. Nicio maşină nu se 
opri pentru a-i cinsti memoria şi numai Bob Wilkens îi însoţi trupul 
neînsufleţit, fiindcă socotea aceasta de datoria lui. 

După ce trupul lui Frank Wilkens fu dus la morgă, Bob plecă acasă 
spre a duce şi mamei sale vestea încetării din viaţă a soţului ei. 

Când fiul ei îi zise: 

— Tata a murit lovit de un ai doilea atac de apoplexie, doamna 
Wilkens tresări îndurerată. 

Bob îi povesti toată întâmplarea apoi urmă o tăcere îndelungată. 

Tânărul se uită la mama sa şi văzu că aceasta plângea. 

— Te doare că a murit? o întrebă el. Te doare, cu toate că ţi-a 
nenorocit viaţa şi n-ai avut măcar o zi fericită lângă dânsul? 

— Da, Bob... era doar tatăl tău... tatăl copilului meu!... 

Îşi rezemă capul de pieptul lui Bob şi începu să plângă cu amar. 
Tânărul încercă s-o mângâie, netezindu-i părul în care începuseră 
demult să se arate fire albe. 

— Aş vrea să-l mai văd o dată, Bob. Se poate? întrebă doamna 
Wilkens. 

— Dacă doreşti, putem pleca la morgă. 

Când ajunseră aici, găsiră sicriul aşezat pe catafalc, împodobit cu 
flori. 

Un servitor îi conduse. 

Fața mortului căpătase o înfăţişare mai paşnică, cutele de pe frunte 
dispăruseră. 

Stătură multă vreme la căpătâiul lui, apoi doamna Wilkens se 
întoarse spre fiul şi îi zise: 

— Bob, legătura între el şi tine n-a fost aşa cum ar fi trebuit să fie 
între tată şi fiu. 

— Vina n-a fost a mea, răspunse Bob cu îndărătnicie. 

— În clipa aceasta să nu mai cercetăm a cui a fost vina şi te rog să 
uiţi tot ce a fost între voi. Nu mai fi mâniat împotriva aceluia care a 
trecut în altă lume şi împacă-te cu dânsul sufleteşte. De ceea, ce a 
greşit în viaţă va răspunde în faţa judecătorului etern. Noi muritorii să 
nu judecăm, căci n-avem niciun drept să facem aceasta, ci trebuie să 
iertăm. 

Bob Wilkens îşi plecă capul şi zise cu voce gravă: 

— Dumnezeu să-l ierte, căci eu l-am iertat. 


A doua zi agentul Levyn apăru la mister Drof şi îi raportă despre 
cele întâmplate la prima adunare a acţionarilor uzinelor Wilkens. 

Despre moartea lui Frank Wilkens aflase şi mister Drof, dar pe 
dânsul îl interesa mai mult ce se va întâmpla cu uzinele. 

— Cine va lua conducerea uzinelor?... Eu o cer pentru mine. 

Levyn ridică din umeri cu un gest de părere de rău. 


— 263 — 


— Nu ţi se va da conducerea, mister Drof. Sindicul uzinelor a 
declarat că în ce priveşte direcţia, ea va rămâne aceeaşi. 

— Dar în privinţa aceasta au de hotărât acţionarii. 

— Asta aşa este, voturile cele mai multe le are însă Bob Wilkens, 
care moşteneşte cei o sută de mii de dolari de la tatăl său. 

Mister Drof bătu cu pumnul în masă. 

— Cu alte cuvinte am fost tras pe sfoară, cu o sută de mii de 
dolari?! 

— Ai riscat şi ai pierdut. 

— Ce e mai trist, e că i-a câştigat cel mai primejdios concurent al 
meu. Ce măgar am fost! În loc să înlătur această concurenţă, am mai 
întărit-o dându-i capital spre a putea lucra mai departe. Cu banii mei 
am ajutat-o să treacă criza. 

— Ce să-i faci!... A fost o greşeală din partea dumitale. 

— O greşeală care nu se mai poate îndrepta? 

— Nu, căci totul s-a făcut pe cale legală. 

— Ar fi fost mai bine dacă am fi dat uzinelor numai un credit pe 
termen scurt. 

— Dacă şi iar dacă... Asta o spunem întotdeauna când facem câte o 
greşeală. Nenorocirea a fost că a murit Frank Wilkens. Împotriva unor 
astfel de întâmplări nu se poate apăra nici cel mai iscusit om de 
afaceri. Uzinele Wilkens au iar capital rulant şi vor lucra mai 
departe... 

— ...şi îmi vor face concurenţă şi mai mare. Abia acum văd că eu 
însumi mi-am pricinuit ruina, pieirea! 

— Deocamdată mai avem însă de reglat o chestiune între noi 
amândoi, mister Drof 

— Noi amândoi? 

— Da, provizionul meu. 

— Nici prin gând nu-mi trece să-ţi plătesc un provizion! 

— Scrisoarea de provizion poartă şi semnătura dumitale. Vrei să 
mă sileşti să-mi scot dreptul meu pe calea judecății? 

Mister Drof luă din buzunar carnetul de cecuri, completă un 
formular şi îl aruncă în faţa lui mister Levyn. 

— După ce am pierdut sute de mii, acum trebuie să mai arunc şi 
aceşti bani pe fereastră! exclamă el înfuriat. 

Mister Levyn se înclină rânjind mulţumit şi strecurând cecul în 

buzunarul său, zise: 

— Când veţi mai avea vreodată nevoie de mine, mister Drof, vă 
stau cu plăcere la dispoziţie. 

Aceste cuvinte îi părură lui mister Drof ca o batjocură, aşa că 
întinse braţul şi arătând spre uşă, zbieră: 

— leşi afară! 

După ce suferise o pagubă atât de mare, acest individ îşi mai bătea 
şi joc de dânsul. Dar aceasta era pedeapsa că se amestecase într-o 
afacere necurată. 


371. Prieteni 

După ce starea sănătăţii i se îmbunătăţise, pe lângă grija de viitor, 
pe care de altminteri voia să i-o uşureze doamna Webster, Dolores mai 
avu şi pe aceea cu privire la Felicia. 

Nu încăpea nici cea mai mică îndoială că şi fata ei aflase de 
scufundarea vaporului „Paragon”. 

Câtă durere şi jale îi va fi pricinuit această veste grozavă?! Vorbi şi 
despre aceasta cu doamna Webster, care ştiu să-i dea îndată un sfat 
bun: 

— Lucrul e foarte simplu, n-avem decât să trimitem o ştire fiicei 
dumitale. 

— Cum ar fi cu putinţă? 

— Printr-o radiogramă. 

— O radiogramă costă bani mulţi şi eu n-am. 

— Dar eu am destui şi sunt fericită de a te putea ajuta. 

— Eşti atât de bună, dragă doamnă Webster! 

Aceasta făcu un gest de protest şi zâmbi. 

— Nu mai vorbi aşa căci mă ruşinezi. Ceea ce fac pentru dumneata 
e foarte puţin, aproape nimic. 

— Atunci vom telegrafia de la Vancouver. 

— De ce să aşteptăm până când vom ajunge acolo, dacă putem 
trimite radiogramă şi de pe vapor? Vino să mergem la căpitan şi să 
vorbim cu dânsul. 

Când căpitanul află despre ce este vorba zise: 

— Staţia de emisiune a vaporului nostru nu este destul de puternică 
spre a transmite radiograma la o depărtare atât de mare. O putem 

trimite însă la postul cel mai apropiat de pe continent şi de acolo va fi 
transmisă la Marsilia, la New-York sau în orice altă parte veţi vrea. În 
cel mult câteva ore radiograma poate fi în mâinile destinatarului. 

— Asta ar fi minunat, căci dacă e aşa, fiica mea ar putea afla 
repede că am fost salvată. 

— Să mergem îndată în cabina radiofonistului şi îi voi da 
instrucțiunile trebuincioase, răspunse căpitanul. 

Dolores urmă pe căpitan în cabina radiofonistului şi când acesta 
ceru adresa şi textul radiogramei, ea scrise pe o foaie de hârtie: 


„Contelui de Martigny la Van Straten, Sidney. 
Am fost salvată din naufragiul vasului „Paragon”. Înştiinţează pe 
Felicia. Voi încerca să vin la voi. Dolores.” 


Radiograma fu expediată fără cea mai mică întârziere, luând o 
povară grea de pe sufletul sărmanei femei. 

În situaţia grea în care se afla, avusese un noroc deosebit şi găsise 
oameni buni care i se arătaseră ca adevăraţi prieteni. 

Toţi se străduiau din răsputeri s-o ajute, s-o mângâie şi s-o 
îmbrăţişeze; mai cu seamă doamna Webster. Aceasta înţelese foarte 
bine că în starea sufletească în care se afla, Dolores nu se gândea la 
distracţii, ci prefera să rămână singură cu durerea pe care i-o 
pricinuise pierderea setului ei iubit. De aceea nu-i impunea niciodată 
prezenţa ei şi se retrăgea când simţea că sărmană Dolores doreşte să 
rămână singură. 

De altfel doamna Webster avea destul de lucru cu micuța Darling. 
Toată ziua se juca cu fetiţa, îi spunea poveşti, şi se simţea nespus de 
fericită când o avea pe copilă lângă dânsa. Dragostea ei pentru micuța 
orfană creştea din zi în zi şi se gândea cu groază la clipa când va fi 
nevoită să se despartă iar de dânsa. 


BO 
x 


Călătoria luă sfârşit şi vaporul intră în portul Vancouver. 

Îndată ce acostă la chei, un domn trecu grăbit puntea, se uită în 
jurul său cu o privire cercetătoare şi când o zări pe doamna Webster 
alergă spre dânsa, o cuprinse în braţe, o sărută şi exclamă voios: 

— În sfârşit te-ai întors, scumpa mea! Mi-a fost un dor nespus de 

tine şi nici nu-ţi pot spune ce grozav a fost pentru mine timpul 
despărțirii noastre... Cum ai călătorit?... Cum te simţi, iubita mea?... 
Nici nu-ţi poţi închipui cât de fericit sunt de a te avea iar lângă mine! 

Mister Webster îşi sărută din nou soţia. Doamna Webster se arătă 
tot atât de fericită şi bucuroasă de a-şi revedea soţul, dar apoi îşi 
aminti de tovarăşa ei de călătorie, se desfăcu cu o mişcare lină din 
îmbrăţişarea lui şi îl conduse spre Dolores, care aştepta deoparte, 
având pe Darling lângă dânsa. 

— lată pe cine am adus cu mine, dragul meu Bert. Apelez la inima 
ta bună şi te rog să ai grijă de aceste două sărmane naufragiate. 

Apoi continuă, făcând prezentările: 

— Soţul meu... doamna Barnabe şi micuta Darling. 

Mister Webster nu ştia ce este cu ele, căci nu cunoştea încă 
întâmplările prin care trecuseră. Dar din moment ce soţia lui le 
aducea, aceasta îi era de ajuns şi fără a cere vreo lămurire salută cu 
căldură şi prietenie pe doamna Barnabe, apoi pe Darling, la a cărei 
vedere scoase un strigăt de admiraţie. 

— Ce fetiţă frumoasă, cu părul auriu! 

O ridică pe Darling în braţe şi o sărută. 

Fetiţa avea o fire foarte apropiată, aşa că îi cuprinse gâtul cu 
braţele ei micuţe şi îi înapoie sărutarea, ceea ce-l făcu pe mister 
Webster să fie şi mai încântat de dânsa. 

În glumă zise: 

— Pe tine nu te mai las să pleci, ci te voi opri la mine, micuța mea 
scumpă! 

Misionarul şi timonierul se apropiară de ei, voind să-şi ia rămas 
bun de la Dolores. Timonierul îi întinse mâna şi zise mişcat: 

— Rămâi cu bine, doamnă, şi îţi doresc tot binele. Nu te voi uita 
niciodată, nici pe dumneata, nici pe bunul meu căpitan. Gândeşte-te şi 
dumneata din când în când la mine. 

— Cum aş putea să te uit?!.. Îţi voi rămâne întotdeauna 
recunoscătoare pentru credinţa şi devotamentul cu care te-ai jertfit 
pentru mine şi pentru tot ce ai făcut spre a mă salva. Dacă n-ai fi fost 
dumneata, aş fi avut parte de un sfârşit îngrozitor. 

Timonierul dădu din cap şi zâmbi cam încurcat, simțindu-se 
stingherit de faptul că Dolores lăuda atât de mult ceea ce făcuse 
pentru dânsa şi ce el socotise ca o datorie a lui. 

— Ei da, se prea poate, dar acum lucrurile s-au întors spre bine şi 
eşti la adăpost de orice primejdie. Cealaltă nenorocire... moartea 
sărmanului meu căpitan... nu se mai poate îndrepta şi trebuie s-o 
îndurăm cu bărbăţie. O mângâiere pentru dumneata este că poţi să fii 
mândră de dânsul... Ei da, e numai o mică mângâiere şi aşa se spune 
în astfel de împrejurări... Sunt numai vorbe, buna mea doamnă 
Barnabe; dumneata vei înţelege ce vreau să spun şi ce simt în sufletul 
meu!.. 

Dolores îl înţelese şi îşi dădu seama că acest om simplu şi modest 
avea o inimă caldă şi simţitoare. 

Ea îi strânse încă o dată mâna şi zise: 

— Din nefericire nici eu nu pot decât să-mi exprim prin cuvinte 
recunoştinţa pe care ţi-o voi păstra întotdeauna şi nu pot să ţi-o 
dovedesc, căci sunt săracă. 

Aproape supărat, timonierul făcu un gest de protest. 

— Doamnă Barnabe, dacă ai fi bogată şi mi-ai oferi o recompensă, 
aş respinge-o, căci ar fi o jignire şi nu o bucurie pentru mine. După 
cum ştii, am fost angajat pe vaporul „Preşedintele Lincoln”, am un 
post bun şi pot spune că sunt la adăpost de orice nevoi. Încă o dată, 
rămâi cu bine, doamnă Barnabe, şi îţi doresc să fii fericită, să-ţi 
recapeţi liniştea sufletească! 

Timonierul vru să scurteze despărţirea. Mai avea să-şi ia rămas bun 
de la Darling. Se întoarse deci spre mister Webster şi îi zise: 

— Dă-mi, te rog, puţin fetiţa, domnule Webster. 

Apoio luă pe Darling în braţe, o sărută o lăsă jos şi vârând mâna în 
buzunar scoase mai multe scoici. 

— Iată, Darling, aceste scoici le-ai adunat tu, iar când am plecat de 
pe insulă le-ai uitat. Le-am luat cu mine şi ţi le dau, ca să-ţi aduci 
aminte câteodată de prietenul tău, marinarul. 

Apoi continuă în gând, pentru el însuşi: 

„Celelalte întâmplări triste să le uiţi, nimic să nu-ţi amintească de 
ele. Rămâi întotdeauna o fetiță aşa de drăgălaşă cum eşti acum.” 

Mai făcu un semn de rămas bun doamnei Barnabe şi plecă. 

După ce se depărtă timonierul, misionarul se apropie de Dolores. 

— Şi eu aş vrea să-mi iau rămas bun de la dumneata, doamnă 
Barnabe. 

— Ce ai de gând să faci acum? îl întrebă Dolores? 

Misionarul ridică din umeri. 

— Nici eu nu ştiu... ba mai bine zis, voi încerca să mă reîntorc în 
patrie, numai că nu ştiu încă pe ce cale voi putea face asta. 
Nădăjduiesc să pot găsi de lucru pe un vapor care se întoarce în 
Franţa şi în felul acesta îmi voi câştiga costul drumului. 

— Ce vei face însă până când vei găsi un astfel de vapor? 

Misionarul ridică iar din umeri şi răspunse: 

— Va trebui să-mi caut ceva de lucru ca să-mi pot câştiga pâinea de 
toate zilele. 

Între timp, doamna Webster îi povestise pe scurt soţului ei despre 
soarta naufragiaţilor. Mister Webster auzi ultimele cuvinte ale 
misionarului şi se amestecă în vorbă: 

— Dă-mi voie să te scap de grija zilei de mâine şi te rog să fii 
oaspele meu pentru tot timpul cât vei fi nevoit să rămâi la Vancouver. 

— Invitaţia dumitale este o dovadă de mărinimie şi bunătate, 
pentru care îţi mulțumesc din tot sufletul, dar cum pot s-o primesc, 
neavând putinţa de a mă arăta vreodată recunoscător. 

— Nici prin gând nu-mi trece să cer aşa ceva. De altminteri e foarte 
greu să găseşti de lucru. Albii nu pot să facă aici orice muncă. Ei 
trebuie să fie stăpâni şi nu să se pună pe aceeaşi treaptă cu lucrătorii 
kanaci şi chinezi. Aşadar, să nu mai pierdem timpul cu vorbe multe; 
eşti oaspele meu şi cu asta s-a isprăvit. 

Dolores făcu un semn, din cap misionarului şi îi zise: 

— Primeşte fără să mai stai la gânduri. Ai avut destule de îndurat, 
aşa că odihna şi liniştea îţi vor prinde bine. Şi eu primesc cu bucurie 
ospitalitatea domnului Webster. 

Misionarul nu se mai împotrivi şi părăsi vaporul împreună cu soţii 
Webster, Dolores şi Darling. Pe chei îi aştepta un automobil foarte 
luxos, condus de un indigen şi care îi duse la o casă mare cu înfăţişare 
de palat, aşezată în mijlocul unui parc fermecător. 

Aici locuia bogatul comerciant Webster şi casa lui era cea mai 
frumoasă şi mai mare din tot ţinutul. 

Dolores, Darling şi misionarul fură primiţi cu dragoste în această 
casă şi găsiră aici doi prieteni buni şi sinceri în doamna şi domnul 
Webster. 

Cu toate că Dolores fu aproape răsfăţată de cei doi soţi, cu toate că 
i se citeau din ochi şi i se împlineau toate dorinţele şi era tratată cu o 
prietenie mişcătoare, totuşi dorinţa ei cea mai mare era să poată pleca 
cât mai curând. 

Într-o seară, pe când şedeau toţi pe terasă, după ce luaseră masa, ea 
zise: 

— Tare aş vrea să pot pleca la Sidney la fiica, la fratele şi la 
cumnata mea. 

— Te pot înţelege prea bine, răspunse mister Webster. M-am gândit 
şi eu la asta şi spre a-ţi putea împlini dorinţa, m-am şi interesat de o 
ocazie bună de plecare. Spre marea mea părere de rău am aflat însă că 
de aici nu este nicio linie directă de vapoare spre Sidney. Dar mi se 
pare că, după câte ai spus, ai şi în Franţa rude? 

— Acolo am numai prieteni, răspunse Dolores, gândindu-se la Jean 
şi Betty. 

— Nu s-ar putea să pleci întâi la dânşii? 

— Mult mai plăcut mi-ar fi dacă aş putea să mă duc de-a dreptul la 
Sidney, dar dacă nu se poate altfel, voi fi nevoită să mă resemnez. 

— Poimâine pleacă un vapor la Marsilia şi voi lua un bilet pentru 
dumneata pe acest vapor. 

— Dacă ai vrea să intervii şi pentru mine, mi-ai face un bine foarte 
mare, mister Webster, se rugă misionarul. Vorbeşte cu căpitanul, 
poate mă va lua şi pe mine ca chelner, spălător de vase sau ca fochist. 

— Fii fără nicio grijă, căci te va lua şi pe dumneata, însă nu ca 
fochist, chelner sau spălător de vase, ci ca pasager. Lasă totul în seama 
mea. O vei însoţi pe doamna Barnabe şi o vei ocroti în timpul 
călătoriei. 

La această nouă dovadă de mărinimie din partea lui mister 
Webster, misionarul rămase foarte încurcat. Ştia însă că orice 
împotrivire din partea lui ar fi zadarnică, aşa că se mărgini numai să-i 
mulțumească din tot sufletul pentru bunăvoința pe care i-o arăta. 

Mai vorbiră despre amănuntele plecării şi întorcându-se spre 
Dolores, mister Webster o întrebă: 

— Ce se va face cu Darling? 

— Bineînţeles că o voi lua cu mine, căci pe patul de moarte am 
făgăduit mamei sale să nu-i părăsesc copila, să îngrijesc de ea şi 
această făgăduială trebuie s-o ţin. 

— Da, asta trebuie s-o faci, însă copila va fi pentru dumneata o 
nouă povară, pe lângă greutăţile pe care le ai de întâmpinat şi aşa. 

— Sunt nevoită să iau această povară asupra mea. 

— Ai putea să îngrijeşti mai bine de soarta fetiţei, decât de a-i da 
numai ceea cei trebuie pentru trai. 

— Ce vrei să spui cu asta, mister Webster? 

— Ai văzut doar că fetiţa ne este foarte dragă. Din nefericire noi n- 
avem copii, deşi am fi dorit din tot sufletul să avem o mică făptură în 
casa, care să ne înveselească viaţa. Lasă-ne nouă fetiţa! O vom adopta 
şi va deveni moştenitoarea noastră. 

Această propunere o surprinse atât de mult pe Dolores, încât nu 
ştiu în primul moment ce să răspundă. 

Mister Webster continuă cu stăruinţă: 

— Darling n-o va duce nicăieri mai bine ca la noi, căci îi putem da 
tot de ce are nevoie. O viaţă frumoasă, educaţie bună şi dragoste 
multă. Îi vom înlocui părinţii pe care a avut nenorocirea să-i piardă şi 
vom face din ea o fiinţă fericită. Nu te gândi la dumneata şi la faptul 
că îţi va fi greu să te desparţi de Darling fiindcă ai îndrăgit-o, ci 
gândeşte-te numai la binele copilei şi apoi hotărăşte ce vrei să faci. 

— Nu încape nicio îndoială că pentru Darling va fi mai bine să 
rămână la dumneavoastră, căci eu nu pot să-i dau aproape nimic, ci ar 
trebui să împartă mizeria şi nevoile pe care le voi avea şi eu de 
îndurat. 

— Dacă e aşa, atunci lasă-ne-o nouă. 

— Dar noi nu suntem tutorii copilei, aşa că nu putem lua nicio 
hotărâre în această privinţă. 

— Voi îngriji eu de formalităţile necesare spre a obţine tutela. 
Mâine vom merge la prefect, iar dumneata îi vei povesti tot ce s-a 
întâmplat şi vei da declaraţia că amândoi părinţii fetei au murit. Astfel 
Darling fiind orfană, eu voi declara că o adopt şi voi putea obţine 
aprobarea legală. 

— Dacă vrei să faci asta, atunci mă învoiesc şi eu. 

Mister Webster se întoarse zâmbind spre soţia lui, care se ridică de 
pe scaunul ei, se apropie de Dolores şi o îmbrăţişă cu bucurie. 

— Îţi mulţumesc din tot sufletul, căci ne-a adus o rază de soare în 
casă, ne-ai adus un copil pe care l-am dorit atât de mult. 

A doua zi, înainte de prânz, Dolores şi mister Webster se duseră la 
prefectul din Vancouver. Doamna Barnabe îi istorisi împrejurările în 
care părinţii micuţei Darling îşi găsiseră moartea şi prefectul încheie 
un proces-verbal, în care trecu toate amănuntele. 

Apoi zise doamnei Barnabe: 

— Trebuie să întăreşti prin jurământ că totul s-a petrecut aşa cum 
ai spus. 

— Bineînţeles că voi face aceasta. 

Jurământul fu depus cu solemnitatea cuvenită. Prefectul îi spuse 
doamnei Barnabe să semneze procesul-verbal, apoi se adresă 
domnului Webster: 

— Dumneata vei face cererea şi eu o voi susţine. Nu încape nicio 
îndoială că ţi se va da copila. Înainte de toate însă trebuie să mai 
facem şi cercetări spre a afla dacă nu mai trăiesc rude de ale copilei, 
care ar putea avea vreun drept asupra ei. 

— Mama fetiţei mi-a spus că nici ea, nici soţul ei nu mai aveau 
rude şi că erau singuri pe lume, numai cu Darling, îl lămuri Dolores. 

— Dacă este aşa, atunci nu se va putea ivi nicio greutate şi pot să-l 
felicit de pe acum pe mister Webster că va avea parte de o fetiţă atât 
de drăgălaşă. 

Când se întoarseră acasă, îi povestiră şi doamnei Webster rezultatul 
vizitei la prefect. 

Cu o dragoste nespus de mare şi cu dezmierdări, ea îşi începu rolul 
de mamă care o prindea de minune, căci toată firea ei o îndemna la 
acest rol atât de frumos. 

În sfârşit, trebuiră să se gândească la pregătirile de plecare şi când 
doamna Webster îi vorbi doamnei Barnabe despre aceasta, Dolores 
răspunse: 

— Doar nu e nevoie de multe pregătiri. Mă voi urca pe bordul 
vaporului şi cu asta s-a terminat tot. 

— Nu-ţi închipui cumva că te voi lăsa să pleci astfel? Soţul meu ţi-a 
cumpărat un bilet de clasa întâia şi acolo vei avea nevoie de toalete 
elegante. 

— Doar am rochii, căci ai fost atât de bună şi mi-ai dăruit destule. 

— Au fost numai nişte rochii simple, care nu-ţi vor fi de ajuns. 
Aşadar, nu te mai împotrivi şi fă aşa cum spun eu. Vom pleca chiar 

acum în oraş şi vom face toate cumpărăturile trebuincioase. 

Când, după mai multe ceasuri isprăviră cumpărăturile, Dolores se 
văzu cu un cufăr elegant de călătorie, plin cu rochiile cele mai 
elegante, cu rufărie fină şi o mulţime de alte lucruri mărunte de care 
are nevoie o femeie pentru desăvârşirea toaletei ei. Doamna Webster 
nu economisise banii, se gândise la toate de câte ar putea avea nevoie 
Dolores, nu uitase nimic. 

Cam în acelaşi fel procedase mister Webster cu misionarul. 

În sfârşit, sosi ora plecării şi soţii Webster însoţiră pe protejaţii lor 
până la vaporul care era gata de plecare spre Marsilia. 

Îşi luară rămas bun cu mare dragoste, apoi soţii Webster şi Darling 
mai rămaseră mult timp pe chei, făcând mereu semne de adio, până 
când vaporul se pierdu în depărtare. 

Dolores şi misionarul răspunseră la aceste semne, iar după ce nu 
mai putură vedea pe prietenii rămaşi în urmă, se uitară lung unul la 
altul. 

— Am avut un mare noroc că am găsit oameni atât de buni, zise 
misionarul adânc mişcat. 

Dolores dădu din cap, în semn de încuviinţare. 

— Da, aceşti oameni s-au dovedit într-adevăr ca prieteni sinceri şi 
buni şi le vom rămâne întotdeauna adânc recunoscători. 

Un chelner se apropie de ei şi le zise: 

— Am primit ordinul să vă predau aceste scrisori. 

Cu aceste cuvinte el întinse atât doamnei Barnabe cât şi 
misionarului câte un plic. 

Uimiţi să primească scrisori pe bordul acestui vapor străin, ei 
deschiseră plicurile. 

Fiecare din ele conţinea câte o bancnotă de o mie de dolari şi o 
carte de vizită pe care erau scrise numai puţinele cuvinte: 

„Călătorie bună şi toate fericirile pentru viitor vă doreşte Bert Webster şi 
soția”. 


Dolores fu atât de mişcată, încât nu mai fu în stare să-şi 
stăpânească lacrimile. 

Bunătatea acelor oameni întrecea orice măsură! 

Banii nu-i mai putea trimite înapoi. Şi de altminteri îşi dădea seama 
că vor avea nevoie de ei. 


— 273 — 


În zilele care urmară, gândurile celor doi călători zburară spre 
viitor. 

Dolores îşi spunea că în curând va ajunge la Marsilia, unde va fi 
primită cu braţele deschise de Betty şi Jean, credincioşii ei prieteni de 
odinioară. La gândul acesta se bucură, dar apoi se întristă din nou. 

Va mai trece multă vreme până când o va putea revedea pe Felicia, 
de care îi era atât de dor! 

Ce să facă oare? Să plece la Sidney? Banii trebuincioşi pentru 
călătorie îi avea acum, mulţumită mărinimiei prietenilor ei din 
Vancouver. 

Chibzui în tot felul şi luă hotărârea de a sa sfătui întâi cu Betty şi 
Jean, după ce va ajunge la Marsilia. 


372. După criză 

În sfârşit! 

Alfred Bergère pierduse orice speranţă că Ethel Drof va trece cu 
bine criza, că va mai putea fi salvată de la moarte. Deodată însă 
bolnava începu să transpire tare, aşa că surorile de caritate şi medicul 
care nu se mai depărtaseră de lângă patul bolnavei, respirară uşuraţi 
şi strigară aproape în acelaşi timp. 

— Slavă Domnului, acum e salvată! 

Lui Alfred Bergère îi era ea şi când ar fi auzit glasul unor îngeri din 
cer. 

Ochii i se umplură de lacrimi de bucurie şi fericire şi cu toate că 
avea o fire tare, nu-i fu ruşine de aceste lacrimi. 

În ultimele zile şi mai cu seamă în ceasurile din urmă, când 
moartea îşi întinsese mâinile după această viaţă tânără, încordarea 
nervilor săi fusese atât de mare, încât acum nu mai era în stare să-şi 
stăpânească plânsul. 

Din nou îşi jură sie însuşi că va uita orice supărare împotriva 
tinerei femei şi nu-i va face mustrări pentru comedia pe care o jucase 
faţă de el. 

Din încercarea pe care o făcuse de a-şi răpune singură viaţa, din 
cuvintele pe care le vorbise în aiurările ei, Alfred Bergère putuse să se 
încredințeze cât de mare fusese dorul ei de o iubire sinceră şi 
adevărată şi cât de fericită se simţise când văzuse cât de aproape 

fusese împlinirea acestei dorinţe. 

Soarta hotărâse însă altfel şi îi trimisese noi încercări grele, noi 
dureri şi suferinţe. 

Dacă însă Ethel se va însănătoşi, dacă îi va fi redată, el n-o va mai 
respinge niciodată, ci o va iubi tot atât de mult ca şi în zilele când 
crezuse că e o mică funcţionară, din aceeaşi lume ca şi dânsul şi nu o 
milionară, o prinţesă a dolarilor. 

Cu toate că în urma lungilor vegheri Alfred Bergère era aproape 
istovit de puteri, nu se depărtă nici în noaptea aceea de la patul 
bolnavei, ci rămase acolo, ascultând cu încordare fiece respiraţie a ei, 
iar la fiecare mişcare a tinerei femei se apleca asupră-i, așteptând cu 
inima încleştată să deschidă în sfârşit ochii, să-şi revină în simţiri. 

Îi era dor nebun să-i poată spune câteva cuvinte dragi, să se împace 
cu dânsa. 

Nu mai voia ca Ethel să-i aducă mustrări atât de amare cum făcuse 
în timpul aiurărilor ei. Toate acestea îi treceau lui Alfred Bergere prin 
gând, pe când şedea la căpătâiul bolnavei urmărind cu privirea 
încordată somnul ei binefăcător. 

Astfel trecură multe ceasuri. 

În sfârşit, când primele raze ale soarelui de dimineaţă pătrunseră 
prin fereastră, bolnava începu să se mişte şi după câteva clipe deschise 
ochii. 

Buimăcită, nevenindu-i să-şi creează ochilor, Ethel se uită la Alfred 
Bergère, pe când un zâmbet blajin şi plin de dor îi flutură pe buzele 
palide. 

Se părea să-i fie însă teamă ca această vedenie să nu dispară, sau să 
nu fie numai un vis frumos, căci închise iar ochii şi rămase nemişcată. 

În clipa aceea însă, Alfred Bergère se aplecă asupra ei, cu o mişcare 
sfioasă îşi puse încet mâna pe a ei şi începu să i-o mângâie uşor. 

— Ethel, scumpa, iubita mea Ethel, murmură el cu voce plină de 
dragoste adâncă. 

Ea deschise din nou ochii şi privirile lor se întâlniră, se ţinură 
încătuşate. În cameră domnea tăcere adâncă. 

Alfred Bergère nu mai fu în stare să îndure această tăcere, strânse 
mai tare mâna tinerei fete şi zise cu glas rugător: 

— Spune-mi măcar un singur cuvânt, Ethel! Mă recunoşti? 

— Eşti Alfred Bergere, iubitul meu scump!... Dar tu m-ai gonit, n-ai 

mai vrut să ştii nimic de mine, ai crezut că dragostea mea nemărginită 


— Nu mai aminti de toate aceste întâmplări triste, se rugă Alfred 
Bergère. Eram nebun, eram orbit, nu mai ştiam ce fac! Mă vei putea 
ierta, scumpa mea Ethel? 

În ochii ei se ivi o lucire de bucurie. 

— Doar n-am pentru ce să te iert, dragul meu. Nici nu-ţi poţi 
închipui cu cât te-am iubit şi mai mult, când mi-am dat seama ce 
mândru eşti. Până acum, cei mai mulţi bărbaţi se închinaseră ca nişte 
sclavi averii mele. Tu ai fost însă cu totul altfel; de aceea te-am iubit 
atât de mult şi viaţa fără tine mi s-a părut cu neputinţă de îndurat. 

Ethel îşi trecu încet mâna peste frunte şi privirea îi rătăci 
nedumerită în jurui ei, aşa că Alfred Bergère o întrebă: 

— Ce este draga mea Ethel? Vrei ceva? 

— Locul acesta îmi e necunoscut. Unde sunt aici, Alfred? Îmi era ca 
şi când aş fi fost multă vreme pe altă lume. Acum tu eşti lângă mine... 

— „şi tu eşti salvată, Ethel, întregi Alfred Bergère... mulţumită 
bunului Dumnezeu eşti salvată! 

Pe fața ei se mai putea citi şi acum o expresie de surprindere şi 
nedumerire. 

— Salvată?... repetă ea. Vasăzică voi trăi?!.. 

— Dumnezeu să-ţi dea viaţă cât mai lunga şi fericită, iubita mea. 

— Voi trăi! repetă ea. Şi tu eşti lângă mine!... 

— Şi voi rămâne întotdeauna lângă tine, dacă vrei să mă mai ai 
după tot răul pe care ţi l-am făcut. 

Faţa palidă a tinerei femei se lumină. 

— Vrei să rămâi într-adevăr lângă mine? întrebă ea într-un 
murmur. Nu mă vei mai alunga, nu mă vei respinge, crezând poate şi 
acum că ţi-am jucat o comedie? 

Tânărul inginer o îmbrăţişă cu dragoste şi îi mângâie obrajii palizi. 

— Abia acum mi-am putut da seama de tot ce se petrece în inima ta 
şi pe când tremuram lângă tine pentru viaţa ta, singura mea dorinţă a 
fost ca soarta să-mi dea putinţa de a îndrepta tot răul pe care ţi l-am 
făcut în orbirea mea nebună. Cerul mi-a ascultat rugămintea şi tu te 
afli pe calea însănătoşirii. Dacă vei vrea tu, vom putea merge amândoi 
împreună pe calea vieţii, uniţi printr-o dragoste nemărginit de mare şi 
frumoasă. 

Cu un zâmbet plin de adevărată fericire Ethel Drof îşi rezemă capul 
de umărul lui, îl privi adânc în ochi şi întrebă: 

— Mă iubeşti mult, Alfred? 

— Mai presus de orice. 

— Vei uita şi vei ierta tot ce ne-a despărțit până acum? 

El dădu grav din cap. 

— Singura mea dorinţă este, ca prin iubirea mea să-ţi dăruiesc 
fericirea de care ţi-a fost atât de dor până acum şi pe care ai visat-o 
neîncetat în viaţa ta. 

Beată de fericire, Ethel închise ochii şi murmură: 

— Tot ce-mi spui e frumos ea un basm minunat, iubitul meu Alfred. 

— Şi ca în toate basmele sfârşitul va fi că vom fi uniţi prin dragoste 
şi vom trăi ani mulţi şi fericiţi împreună, scumpa mea Ethel. 
Nădăjduiesc cu toată încrederea că nu te vei îndoi niciodată de 
dragostea mea sinceră, după ce te-ai încredinţat că te iubesc de pe 
când te credeam o fată săracă. 

— Sunt fericită, Alfred atât de fericită, cum nici nu pot să-ţi spun, 
murmură ea mişcată până în adâncul sufletului. 

Alfred Bergère se aplecă asupra ei şi îi sărută buzele. 

Fericirea de a se fi regăsit era atât de mare, încât amândoi uitară 
lumea din jurul lor. 

Apoi însă tânărul inginer o culcă iar pe perne, cu o mişcare lină şi 
blândă şi îi zise: 

— Acum trebuie să te odihneşti, să dormi, iubito, spre a te întrema 
cât mai repede. 

— Dar tu vei rămâne lângă mine, nu-i aşa? întrebă ea cu teamă şi 
ținându-i amândouă mâinile, ca şi când i-ar fi fost frică să nu plece. 

— Da, scumpa mea Ethel, voi rămâne mereu lângă tine şi să nu-ţi 
fie teamă, căci fericirea noastră n-o vom mai pierde niciodată, nu ne 
vom despărţi toată viaţa. 

Ethel nu se linişti însă atât de uşor, ci privindu-l încă cu îngrijorare, 
îl întrebă: 

— Dar Gaston... el nu va?... 

Se ridică agitată şi izbucni cu aprindere: 

— El nu are niciun drept asupra mea!... E un mincinos!... Alfred, 
ajută-mă să scap de dânsul! Îl urăsc din tot sufletul, nu vreau să-l mai 
văd niciodată!... Numai tu să fii lângă mine, Alfred! 

— Nu te tulbura, scumpa mea Ethel! Cruţă-te, linişteşte-te ca să te 
faci cât mai curând sănătoasă. Gaston de Moulinet nu va îndrăzni să 
ridice niciun fel de pretenţii faţă de tine. Fii fără nicio grijă, şi la 
nevoie, vom cere ajutorul poliţiei dacă va îndrăzni să se atingă de tine 
şi de fericirea noastră. Dormi liniştită, iubita mea, şi visează numai 
lucruri frumoase. 

— Te voi visa pe tine şi... iubirea noastră atât de mare şi frumoasă, 
murmură Ethel şi închise ochii. 

Alfred Bergere se aplecă încă o dată asupra ei şi o sărută. 

Zâmbetul de fericire de pe buzele ei nu dispăru şi cu acest zâmbet 
tânăra femeie adormi. 

Când medicul veni să-şi facă vizita obişnuită şi o văzu pe bolnavă, 
care dormea liniştită, îl bătu pe Alfred Bergere pe umăr şi zise: 

— Mulțumită dumitale s-a întâmplat o adevărată minune, domnule 
Bergère. 

Tânărul inginer dându-şi seama că numai voința Celui atotputernic 
făcuse ca Ethel să fie salvată la timp din valurile Senei şi apoi să se 
însănătoşească de boala primejdioasă prin care trecuse, împreună 
mâinile şi ridică privirea spre cer şi în gând înăltă o rugă de 
mulţumire şi recunoştinţă adâncă. 

Doctorul îl sfătui să se gândească şi la dânsul şi să se cruţe. 

Dar Alfred Bergère nici nu vru să-l asculte. 

După ce Ethel adormise şi se odihnea liniştită, alergă la mama lui 
ca să-i aducă vestea îmbucurătoare despre însănătoşirea tinerei femei. 

Bucuria bătrânei fu atât de mare, încât lacrimile începură să curgă 
din ochii ei buni şi blânzi. 

— Mi s-a luat o povară nespus de grea de pe suflet, dragul meu 
Alfred, murmură doamna Bergère. Mi-a fost atât de teamă că sărmana 
Ethel va muri şi dacă s-ar fi întâmplat aşa ceva, n-am mai fi avut o zi 
frumoasă şi liniştită în viaţa noastră... 

— Acum însă pentru noi toţi va veni o fericire mare, mamă, 
răspunse Alfred cu încredere. Am trecut prin suferinţe grele spre a 
cuceri această fericire, dar de aceea vom şti s-o preţuim şi mai mult, o 
vom ocroti spre a nu lăsa să cadă nicio umbra asupra ei, care s-o 
întunece. 

Alfred Bergère spuse aceste cuvinte cu o voce atât de gravă şi 
solemnă, ca şi când ar fi făcut un jurământ. 

În gândul ei doamna Bergère luă hotărârea să facă şi ea tot ce îi va 
sta în putinţă spre a păstra tinerilor această fericire. 

Fără să-şi dea seama, începu să facă planuri de viitor. 

Dar Alfred făcu un gest de protest şi zise: 

— Să aşteptăm până când Ethel se va însănătoşi cu desăvârşire. 
Când se va întrema însă, atunci vom începe o viață nouă în care 
iubirea va stăpâni şi vom mulţumi Cerului care a făcut să ne regăsim 
din nou. 

După ce spuse aceste cuvinte, Alfred Bergère plecă grăbit, alergând 
iar la iubita lui, pe care nu voia s-o mai lase singură. 


373. Adio! 


Când Frank Wilkens fu dus la lăcaşul de veci, o mulţime mare se 
adună în capela mortuară, spre a da mortului cele din urmă onoruri. 

E adevărat că între ei se aflau mulţi care şovăiseră înainte de a veni 
la această înmormântare, căci Frank Wilkens nu se bucurase niciodată 
de prea multă simpatie în cercul cunoscuţilor săi şi afară de asta, 
mulţi osândiseră cu asprime operaţiunile necurate pe care le făcuse în 
cursul ultimilor ani ai vieţii sale. 

În mai multe rânduri se răspândise zvonul — îndeosebi în cercurile 
marilor industriali americani —, că Frank Wilkens nu este un om 
cinstit. 

Cum se întâmplă însă aproape întotdeauna, moartea ştersese tot, 
până şi amintirea acestor zvonuri. 

Din consideraţie pentru soţia şi fiul său, veniră la înmormântare 
mulţi cunoscuţi, precum şi lucrătorii uzinelor Wilkens, ca să conducă 
la lăcaşul de veci pe fostul lor stăpân. 

Însă cuvintele preotului se pierdură în vânt şi nicio lacrimă nu fu 
vărsată pe mormântul aceluia care fusese în viaţă marele şi puternicul 
Frank Wilkens. 

Stă scris că cine seamănă iubire, iubire va culege. Frank Wilkens nu 
ştiuse însă niciodată ce este iubirea, toţi îi rămăseseră străini, aşa că la 
moartea lui nimeni nu simţi durere şi întristare. 

Moartea lui nu lăsase niciun gol. 

Dimpotrivă, acei care îi fuseseră mai aproape, respirară uşuraţi, 
ştiind că de acum înainte nu vor mai fi urmăriţi de duşmănia şi ura lui 

înverşunată. 

Fiecare cuvânt de condoleanţă care se spunea doamnei Wilkens şi 
lui Bob, le suna la ureche ca vorbe goale, spuse numai din politeţe şi 
ei fură mulţumiţi când solemnitatea funebră luă sfârşit. 

Mai cu seamă Bob Wilkens era foarte agitat. 

Odată cu automobilul care îl adusese pe el şi pe mama lui la 
cimitir, sosi şi acela al preşedintelui Crosham. 

În afară trebuiau păstrate aparențele, de aceea preşedintele 
Crosham cu soţia lui şi Hariett veniseră la înmormântare şi luară loc 
în apropierea doamnei Wilkens şi a lui Bob. 

Cele două doamne erau îmbrăcate în doliu mare. 

Bob simţea desluşit că sub vălul ei, Hariett îşi ţinea privirile mereu 
îndreptate asupra lui. 

El îşi dădu seama că dânsa venise la înmormântare, în nădejdea că 
îl va găsi mai împăciuitor. 

Spre a nu da loc la clevetiri sau chiar la vreo scenă neplăcută, nu se 
împotrivi când la întoarcerea de la cimitir Hariett veni cu dânşii. 

Tânăra femeie intră pentru întâia oară în casa pe care Bob Wilkens 
o închiriase pentru dânsul şi mama lui. Era o locuinţă simplă şi 
modestă, într-o vilă situată într-o poziţie foarte pitorească. 

Bineînţeles că odată cu Bob şi mama lui, veniseră numai cunoscuţii 
cei mai intimi. 

Astfel se făcu că nu mult după ce ajunseră acasă, se ivi prilejul unei 
explicaţii pe care Bob o dorise tot atât de mult ca şi Hariett, căci la 
urma urmei trebuia să se ajungă la o lămurire a situaţiei între ei. 

Bob Wilkens văzu că Hariett era foarte palidă când intră în odaia 
lui, aşa că îi oferi îndată un scaun. 

Grija pe care i-o arătă prin aceasta îi făcu bine tinerei femei, şi în 
ochii ei se ivi o sclipire plină de dor. 

Hariett îşi aminti de acele zile frumoase, când ea trecea drept greu 
bolnavă şi când Bob venind în casa lor, se arăta foarte atent şi 
drăgăstos cu dânsa. 

Ar fi dorit din tot sufletul ca acel timp să se reîntoarcă, căci atunci 
fusese pe deplin fericită. 

Acum însă? 

Când se gândea la situaţia actuală, îi venea să izbucnească în plâns. 

Îşi adună însă toate puterile, se reculese şi reuşi să-şi înăbuşe 

lacrimile. 

După o tăcere chinuitoare de câteva minute, ea începu să vorbească 
cu un ton rugător: 

— Ascultă-mă, Bob, destinul a vrut să mai avem o dată prilejul de a 
vorbi împreună. Înainte de toate ţin să-ţi spun că n-am ştiut nimic că 
tata ţi-a retras creditul pe care ţi-l acordase când ne-am căsătorit. 

Bob Wilkens făcu un gest de protest şi cu un zâmbet obosit îi curmă 
vorba: 

— De ce să mai vorbim despre toate acestea? Afacerea s-a isprăvit 
pentru mine. 

— Pentru tine poate, căci ai găsit bani în altă parte. Pentru mine 
însă nu, căci numai atunci voi putea găsi linişte, când voi fi 
încredinţată că nu mai eşti supărat pe mine... 

Bob Wilkens o întrerupse din nou: 

— De ce te chinuieşti cu gânduri care nu mai au niciun rost? Fii 
încredinţată că nu-ţi aduc nicio vină. 

— Adevărat că nu?! 

— Nu. Nu! 

— Dar toată această afacere a pus în mişcare o mulţime de 
evenimente a cărei victimă a căzut tatăl tău. 

Bob făcu un gest obosit şi zise: 

— Te rog nu vorbi de el. Ştii doar ce a fost între tatăl meu şi mine, 
aşa că nu-mi poţi cere acum să joc comedia fiului îndurerat. 

— Atunci nici pentru asta nu-mi faci mustrări? 

El o privi uimit. 

— Ţi-ai închipuit cumva aşa ceva? 

Hariett ridică din umeri, se sculă de pe scaun, se apropie de Bob 
Wilkens şi îi luă mâinile. 

— Bob, simt ca şi când ceasul acesta ne-a fost dăruit de soartă şi de 
aceea vreau să-ţi spun încă o dată tot ce am pe inimă. Poate tot se va 
mai găsi o cale care să ne unească pe amândoi. În săptămânile din 
urmă am suferit îngrozitor şi m-am căit amar pentru tot răul pe care ţi 
l-am făcut. Crede-mă că m-am schimbat cu desăvârşire, am devenit 
altă femeie. Doresc din tot sufletul să-mi dai prilejul de a îndrepta 
toate greşelile faţă de tine şi aş vrea să-ţi devin cea mai supusă soţie şi 
cel mai credincios tovarăş. Încearcă încă o dată să reiei viaţa cu mine, 
Bob, căci de altfel şi după lege suntem uniţi. Iubirea mea pentru tine e 

atât de mare, încât îmi calc în picioare mândria şi mă umilesc în faţa 
ta. Nu mă respinge şi de data asta. 

Chinuit, Bob îşi întoarse privirea în alta parte, nevoind să-i vadă 
faţa palidă şi întristată. 

Înfăţişarea ei îndurerată îl chinuia. 

Se părea că într-adevăr suferă mult din pricina despărțirii. 

Bob Wilkens simţea că Hariett îl iubeşte cu adevărat. 

Dar cu toate acestea, deşteptându-se din gândurile care i se 
învălmăşeau în minte, el zise agitat: 

— Nu pot face altfel, nu sunt în stare să-mi înfrâng dorul de Felicia, 
care îmi arde sufletul şi mă chinuieşte zi şi noapte. Toate gândurile 
mele sunt numai la dânsa, inima mea e numai a ei. 

— Dar dacă n-ar mai fi în viaţă, ar trebui s-o uiţi. 

Bob aruncă tinerei femei o privire gravă şi răspunse: 

— Nici atunci n-aş putea uita tot răul pe care mi l-ai făcut. Trebuie 
să recunoşti odată, Hariett, că între noi nu mai poate să existe nicio 
legătură. Nu te mai chinui în zadar nici pe tine şi nu mă mai chinui 
nici pe mine. Pentru noi amândoi va fi mult mai bine, dacă îmi vei 
reda libertatea, şi tu vei putea găsi fericirea cu alt bărbat, o fericire 
mult mai mare decât aceea pe care ţi-aş putea-o da eu, dacă ţi-aş 
îndeplini dorinţa. 

Hariett se lăsă să cadă din nou pe scaun şi îşi ascunse faţa în mâini. 

Tot ce îi spusese Bob Wilkens în clipa aceea, auzise de nenumărate 
ori şi de la părinţii ei. 

Toate speranțele i se spulberară, se prefăcură în nimic. 

Timp de câteva minute se dădu o luptă aprigă în sufletul ei. 

Apoi se ridică şi zise cu voce tremurătoare de durere şi mâhnire: 

— Bob, Bob, voi pleca. Recunosc că a fost o nebunie din parte-mi 
să mai vorbesc o dată despre tot ce a dorit inima mea. Plec într-o 
călătorie lungă spre a-ţi da un motiv de divorţ şi vei putea intenta 
acţiunea pentru motivul că am părăsit domiciliul conjugal. Rămâi cu 
bine, Bob! 

Hariett îi întinse mâna, dar Bob Wilkens n-o luă îndată, ci o privi 
pe Hariett cu îndoială şi neîncredere, aşa că tânăra femeie continuă cu 
un zâmbet îndurerat: 

— De data aceasta poţi să mă crezi şi să te bizui pe cuvintele mele, 
Bob. Îmi voi respecta cuvântul şi îţi voi reda libertatea, recunoscând 

că noi amândoi nu suntem făcuţi unul pentru altul. Îţi doresc să 
găseşti fericirea pe care ai dorit-o vreme atât de îndelungată. Dacă voi 
avea putinţa să contribui şi eu la această fericire, voi face tot ce-mi va 
sta în putinţă spre a îndrepta cel puţin în parte greşelile pe care le-am 
făcut. Iar mai târziu — când vei fi fericit, Bob — poate nu te vei mai 
gândi cu mânie la mine. Tot ce am făcut, a fost numai din dragoste 
pentru tine, căci voiam să te am numai pentru mine. 

Vocea îi deveni înăbuşită din pricina lacrimilor care amenințau să 
izbucnească, aşa că tăcu şi după ce se mai dădu o luptă scurtă în 
sufletul ei, mai zise o dată, cu glasul aproape stins: 

— Rămâi cu bine, Bob! 

Apoi ieşi grăbită, fără să-i mai fi dat încă o dată mâna. 

Bob rămase câteva clipe ca buimăcit, cu privirea pironită spre uşa 
care se închisese în urma tinerei femei. 

Hariett voia să-i redea libertatea?! 

Gândul acesta îi răscoli sufletul până în adânc. 

Nu-i venea încă să creadă că, în sfârşit, această dorinţă fierbinte i se 
va înfăptui. 

În acelaşi timp dorul de Felicia deveni şi mai arzător. Dacă va fi în 
sfârşit liber, dacă va fi scuturat lanţul acestei căsnicii nenorocite, 
atunci va pleca s-o caute pe Felicia, chiar de-ar fi nevoit să se ducă 
până la capătul pământului. 

Sunetul claxonului de la automobilul preşedintelui Crosham, pe 
care îl cunoştea mai demult, îl deşteptă din visurile lui. 

Alergă la fereastră. 

Hariett îi mai făcu un semn de adio, apoi maşina se puse în mişcare 
şi dispăru cu iuţeala vântului. 

Adâncit în gânduri, Bob Wilkens se întoarse în salonul unde erau 
ceilalți oaspeţi. 

Nimeni nu-i puse vreo întrebare, nici măcar mama lui. Ea bănuia că 
o ultimă întrevedere hotărâtoare avusese loc între cei doi soţi. 

A doua zi, atât Bob Wilkens cât şi mama lui aflară că Hariett 
Crosham plecase într-o călătorie lungă, însoţită de o damă de 
companie. Din clipa aceea Bob Wilkens începu să spere iar într-o 
fericire viitoare. 

374. Veste bună! 


În mai multe rânduri Crestatul voise să vorbească cu Felicia şi să-i 
spună că n-o va găsi pe mama ei la Sidney, că n-o va mai revedea 
niciodată, dar de fiecare dată se oprise. 

Nu era în stare să-i spună vestea îngrozitoare. 

În zilele acelea Felicia era atât de veselă, încât Crestatul nu-şi putu 
călca pe inimă şi s-o arunce din nou în abisul înfiorător al durerii şi 
deznădejdii. 

La urma urmei va fi destul de devreme, dacă va afla trista ştire 
chiar la Sidney. 

După-amiază, când timpul cel mai călduros al zilei trecuse, porniră 
la drum. 

Plecarea se făcu însă aşa cum hotărâse Raul Bernard. El şi Mabel 
mergeau călare, pe când Crestatul, Felicia şi contele de Martigny se 
folosiră de automobil. 

Roger Hallier rămase la Sandy Creek, de unde avea de gând să 
plece cu Billy în munţi, spre a face cunoştinţă cu ţinutul de acolo şi 
spre a-şi încerca norocul, căutând aur în mina Crestatului. 

— Dar te vei reîntoarce, zise el vechiului său prieten, şi atunci vei 
găsi o bună parte din treabă gata făcută. 

— Dar şi dumitale ti-ar face bine un timp oarecare de odihnă. 

Roger Hallier îşi înălţă trupul vânjos. 

— Nu, căci pe mine nu m-a obosit căutarea prin munţi, aşa că o pot 
duce şi mai departe în felul acesta. Afară de asta îmi place mai bine să 
lucrez, decât să trândăvesc. 

Înainte de plecare, cei din automobil fură nevoiţi să strângă multe 
mâini care li se întindeau, căci toţi minerii se înghesuiau în jurul 
maşinii, fiecare voind să-şi ia rămas bun şi să dorească călătorie 
fericită celor care plecau. 

Când, în sfârşit, maşina se puse în mişcare fu însoţită de uralele 
căutătorilor de aur, care îşi fluturau batistele şi îşi aruncau pălăriile în 
aer. 

Billy mai strigă Crestatului: 

— Nu uita pe vechiul tău tovarăş. Întoarce-te cât mai curând, căci 
eu şi mina ta de aur te aşteptăm cu dor. 

La un ceas după asta Billy şi Roger Hallier plecară de la Sandy 
Creek. De asemeni şi ceilalţi căutători de aur se îndreptară spre munţi, 

ca să-şi reia munca. 

— Aşa, Mabel, acum trebuie să ne gândim şi noi la întoarcere, zise 
Raul Bernard tinerei fete, când se făcu linişte în jurul lor. 

— Da, Raul. 

Amândoi erau singuri în cârciumă, căci Sam ieşise afară spre a 
îngriji de catâri şi a le da nutreţ, cu ajutorul negrului său. 

Raul Bernard luă mâna tinerei fete şi zise: 

— Mabel, m-am purtat foarte urât cu tine. 

— Pe semne ca aşa a trebuit să fie. Dar spune-mi, ai vorbit cu 
Felicia de Martigny? 

— Da. 

— Ei şi?... 

— Rezultatul a fost că, în sfârşit, mi-am dat seama că aşa cum ţi-am 
spus: m-am purtat foarte urât cu tine şi am fost nedrept. N-ar fi trebuit 
să-ţi pricinuiesc atâta durere. 

— Asta ţi-a spus-o Felicia de Martigny? 

— Da, pe urmă am recunoscut şi eu că este aşa. 

— Totuşi o iubeşti. 

— Pe tine te iubesc însă mai mult. Ascultă-mă, dragă Mabel; noi 
bărbaţii suntem foarte ciudaţi în această privinţă. Uneori ne 
încăpăţânăm şi ne închipuim că iubim pe o anumită femeie şi că fără 
dânsa nu vom putea trăi. Facem din ea idealul nostru şi suntem orbi 
pentru tot ce ne înconjoară. Dacă acea femeie ni se mai şi 
împotriveşte, atunci încăpăţânarea noastră creşte şi mai mult şi prin 
toate mijloacele, pe toate căile ne străduim să ne ajungem ţinta. În 
astfel de împrejurări nici nu mai este iubirea cea care joacă rolul 
principal, ci ne-o închipuim numai că există şi că este atât de mare. 
De femeia pe care am pus ochii, am putea scăpa destul de uşor, însă 
nu tot aşa de repede renunţăm la scopul nostru. 

— Şi acum ai renunţat la ţinta pe care ai urmărit-o? 

— Mintea mi-a revenit şi am deschis iar ochii. Abia acum văd ce 
făptură bună şi încântătoare eşti tu, văd cât eşti de drăgălaşă şi simt 
că te iubesc mai presus de orice. Ai reuşit să mă cucereşti şi acum sunt 
al tău, numai al tău. 

Se priviră adânc în ochi, apoi Raul Bernard o trase la piept şi o 
sărută cu atâta înfocare, cu atâta patimă, încât fata nici nu mai ştiu ce 
se întâmplă cu dânsa. 

Mabel răspunse la sărutările lui şi se simţi nespus de fericită. 

În sfârşit, Raul Bernard era al ei cu desăvârşire şi pentru totdeauna 
al ei! 

Ar fi rămas mereu lipită strâns de dânsul, i-ar fi sorbit neîncetat 
sărutările dulci şi pătimaşe, dar idila lor fu tulburată de Sam, care 
intră iar în cârciumă. 

— Peste o jumătate de oră catârii vor fi isprăvit de mâncat, negrul 
îi va adăpa încă o dată şi apoi veţi putea pleca, zise el celor doi tineri, 
deşteptându-i astfel la realitate. 

— Ce vom face când vom ajunge la Sidney, dragă Raul? 

— Înainte de toate vom telegrafia părinţilor tăi. 

— Ce vrei să le telegrafiezi? 

— Să nu fie îngrijoraţi din pricina ta şi că în curând vei fi doamna 
Bernard. 

— Doamna Bernard... repetă fata cu un zâmbet dulce. Apoi, dragă 
Raul? 

— La Sidney ne vom urca pe un vapor care ne va duce la Marsilia, 
acolo vom cere binecuvântarea părinţilor mei şi după ce o vom avea, 
ne vom cununa. Îţi convine? întrebă Raul Bernard râzând voios. 

— Îmi convine tot ce vrei tu, răspunse drăgălaşa fată şi cu 
amândouă braţele îi cuprinse gâtul şi îl sărută lung. 


* 


De astă dată şoferul nu conduse maşina cu aceeaşi viteză cu care o 
condusese Mabel Stanley la venire, totuşi ajunse la Sidney într-un 
timp relativ scurt. 

Cât tinu drumul, Crestatul şi contele de Martigny nu vorbiseră 
aproape defel, ci priviseră gânditori în gol. În schimb, Felicia 
sporovăia neîncetat şi cu multă vioiciune, descriind clipa în care îşi va 
revedea mama. 

— Nici nu mai am răbdare. Automobilul merge mult prea încet. Mă 
bucur nespus de mult s-o revăd şi pe Karin. 

Crestatul şi contele de Martigny o ascultau, dar în sinea lor se 
gândeau: Sărmană fată, când vom ajunge la Sidney, cum se va 
schimba bucuria ta în iad şi într-o durere amară! 

Crestatul vru să oprească la un hotel, spre a lua acolo camere 
pentru Felicia şi pentru dânsul, însă contele de Martigny stărui să vină 

cu el. 

— N-am vrea să-ţi fim o povară. 

— Nu. E nevoie să locuiţi la noi; de altminteri nici n-am avea loc 
destul să vă adăpostim, dar trebuie să spuneţi bună ziua soţiei mele şi 
să luaţi masa cu noi. 

Apoi aplecându-se spre Crestat, continuă în şoaptă: 

— E şi mai bine pentru Felicia. Karin va şti mai bine s-o mângâie şi 
să-i aline durerea. 

Crestatul recunoscu aceasta şi se învoi. 

Karin observase pesemne sosirea maşinii, căci le ieşi întru 
întâmpinare şi strigă voioasă: 

— Slavă Domnului, Felicia a fost salvată! 

Ochii îi străluceau de bucurie şi cu multă dragoste îşi îmbrăţişă 
prietena. 

— Cât a trebuit să înduri iar, sărmana de tine! Eram foarte 
îngrijorată din pricina ta; în fiece clipă m-am gândit la tine şi m-am 
rugat lui Dumnezeu să te scape din ghearele nemernicilor de răpitori. 

Felicia zâmbi fericită. 

— Am trecut cu bine prin toate şi am scăpat. Dar spune-mi, mama 
n-a fost pe aici să întrebe de mine? 

Crestatul şi contele de Martigny tresărit înspăimântați când auziră 
această întrebare a tinerei fete. 

Venise clipa în care Felicia avea să afle îngrozitoarea veste. 

Karin clătină capul şi răspunse: 

— N-a fost încă, dar va veni. 

Crestatul şi contele de Martigny se uitară nedumeriţi unul la altul. 

Karin ştia doar că Dolores pierise în naufragiul vaporului 
„Paragon”?!... Minţea oare spre a o cruța pe Felicia? 

Karin se uită zâmbind la cei doi bărbaţi şi zise: 

— Să intrăm în casă; drept urare de bun venit am să vă dau o veste 
îmbucurătoare. 

— Ce veste, Karin? o întrebă soţul ei. 

— Hai în casă şi vei afla. 

Intrară în mica locuinţă a tinerei perechi şi când contele de 
Martigny stărui să-i spună mai repede ce este, Karin îi întinse o 
telegramă pe care o deschisese şi o citise, spunându-i: 

— Era adresată ţie şi te rog să mă ierţi că am deschis-o, dar eram 

foarte curioasă să ştiu ce conţine. 

Contele de Martigny citi repede puţinele cuvinte, apoi faţa i se 
lumină de bucurie şi exclamă cu înfrigurare: 

— Dolores trăieşte!... A fost salvată!... 

Crestatul îi luă telegrama din mână, citi şi el vestea îmbucurătoare 
pe care Dolores o trimisese de pe vaporul cu care se dusese la 
Vancouver după ce fusese salvată. 

Lacrimi de adâncă bucurie şi fericire umeziră ochii Crestatului şi el 
împreună mâinile spre a înălța o rugă de mulţumire spre cer. 

Felicia stătea lângă ei şi se uita nedumerită de la unul la altul, 
neputând să înţeleagă nimic din tot ce se vorbea. 

— Despre ce vorbiţi? întrebă ea. Mama a fost salvată?... Salvată de 
ce?... Spuneţi-mi şi mie!... 

Crestatul îi povesti, în sfârşit, în puţine cuvinte, despre naufragiul 
vaporului „Paragon”. 

Felicia fu mişcată până în adâncul sufletului. 

Mama ei scumpă se aflase într-o primejdie cel puţin tot atât de 
mare, prin care trecuse şi dânsa cu puţine zile în urmă. 

Ce durere trebuie să îndure sărmana ei mamă din pricina pierderii 
soţului ei! 

Pe lângă bucuria de a o şti salvată pe Dolores, Felicia simţi şi o 
întristare adâncă, deoarece îl iubise mult pe căpitanul Barnabe. 

— Cum s-a întâmplat nenorocirea? întrebă ea. 

— Nici noi nu cunoaştem amănuntele, căci n-avem altă ştire decât 
această telegramă care ne anunţă salvarea mamei tale. A fost predată 
de pe vaporul „Preşedintele Lincoln”, pe bordul căruia se află fără 
îndoială şi mama ta. 

— Unde pleacă acest vapor? 

— M-am şi informat de cursul lui, răspunse Karin, şi mi s-a spus că 
se duce la Vancouver. 

— Şi de acolo mama va veni încoace? 

— Cel puţin aşa a telegrafiat. 

— Asta poate să mai dureze multă vreme. 

— Vom aştepta, căci va trebui să sosească odată şi odată. 

— Astăzi însă vom sărbători atât salvarea ei cât şi a ta, Felicia, zise 
contele de Martigny. 

Felicia clătină însă capul şi răspunse: 

— Nu; mai bine să înălţăm o rugăciune spre Cer pentru acei care au 
pierit cu vaporul „Paragon şi înainte de toate pentru sărmanul căpitan 
Barnabe, care ne-a fost un prieten drag şi credincios. 

Crestatul dădu din cap în semn de încuviinţare. 

— Ai dreptate, Felicia, să ne rugăm pentru dânsul. Merită să-i 
păstrăm o amintire frumoasă şi o adâncă venerație, căci a fost un om 
cu suflet mare şi nobil. 


375. Nicio faptă fără răsplată 

Gaston de Moulinet trăia fără griji, ducând o viaţă plăcută în 
desfătări. 

Se simţea iar stăpân al uzinelor şi era mulţumit că scăpase de grijile 
băneşti care îl chinuiseră până atunci zilnic; nimeni nu-i mai dădea 
ordine, şi toţi se plecau înaintea lui, fie din prietenie prefăcută, fie de 
nevoie. 

Lui Gaston de Moulinet îi păsa însă prea puţin de părerile pe care le 
aveau ceilalți despre dânsul. 

El nu se sinchisea defel de gura lumii şi de tot ceea ce se vorbea pe 
socoteala lui. 

Pentru el lucrul de căpetenie era să se folosească de situaţia 
actuală, spre a-şi recuceri poziţia la care râvnise în zadar vreme atât 
de îndelungată. 

Un singur lucru îl supăra şi îi pricinuia îngrijorare. 

Aceasta era afacerea cu Alfred Bergère. 

Nu-i convenea deloc că acest inginer tânăr îi plăcuse atât de mult 
soţiei lui. Dacă ar fi venit la Paris numai cu câteva săptămâni mai 
devreme, i-ar fi fost mai uşor s-o recucerească pe Ethel. 

El, bunul cunoscător al femeilor, ştia prea bine că Ethel Drof nu se 
îndrăgostise orbeşte de dânsul, şi că atunci când se căsătorise cu el, îl 
luase numai pentru a avea un soţ şi pentru a dovedi lui Bob Wilkens 
că nici nu se gândeşte să piară de dorul lui. 

Totuşi Gaston de Moulinet era încredinţat că ar fi putut recuceri 
inima tinerei femei, dacă destinul nu i-ar fi scos în cale pe acest Alfred 
Bergère. Acum însă, partida va fi mult mai grea. 

Îşi dăduse seama de aceasta chiar în ziua când avusese discuţia 
hotărâtoare cu Ethel Drof. 

E adevărat că prin încercarea de sinucidere şi boala ei, toată 
afacerea luase o altă întorsătură la care nu se aşteptase şi pe care n-o 
înțelegea încă bine. 

Deoarece după spusele doctorului, bolnava trebuia ferită de orice 
emotie, în primele zile Gaston de Moulinet nu se duse la spitalul unde 
zăcea Ethel Drof. 

Se înţelesese cu medicul, de a i se da de ştire îndată ce Ethel va 
cere să-l vadă. 

Cu atât mai mult îl impresionă şi îl tulbură ştirea că Alfred Bergère 
se afla zi şi noapte la spital şi că nu se despărţea nici o singură clipă 
de Ethel. 

El mai află că în aiurările ei, bolnava vorbea mereu de Alfred 
Bergère şi de teama unei noi întâlniri cu el, Gaston de Moulinet, cu 
care se căsătorise în America. 

În urma acestor ştiri, Gaston de Moulinet îşi văzu limpede viitorul. 

Dacă Ethel Drof se va însănătoşi, atunci partida era pierdută pentru 
el. Aceasta era limpede ca lumina zilei. 

Ethel Drof va întrebuința toate mijloacele, va face tot ce îi va sta în 
putinţă ca să se despartă de el şi Alfred Bergère ar trebui să fie cu 
adevărat nebun dacă n-ar pune mâna pe această prințesă a dolarilor. 

Ce va face însă el, dacă va seca acest izvor de bani atât de bogat? 
Oare după însănătoşirea ei, Ethel îi va mai plăti suma convenită spre a 
scăpa de dânsul o dată pentru totdeauna? 

După lege n-avea niciun drept să ceară aşa ceva. 

Tot ce îi povestise despre căsătoria simulată cu Lolo, fusese numai 
înşelăciune. 

Dacă lucrurile vor ajunge la proces, niciodată nu va putea aduce o 
dovadă că spusele lui erau adevărate. 

Deodată îi trecu fulgerător prin minte să se ducă în vreo tavernă de 
apaşi şi să-şi procure acolo dovezile de care avea nevoie spre a duce 
mai departe această înşelătorie. 

Renunţă însă la acest plan, a cărui înfăptuire de altfel era legată cu 
cheltuieli mari, deoarece ştirile despre starea sănătăţii soţiei lui erau 
foarte rele şi se putea aştepta din clipă în clipă la încetarea ei din 
viaţă. 

Dacă Ethel va muri într-adevăr, atunci va întrebuința toate 
mijloacele pentru a ajunge din nou în stăpânirea uzinelor. 

În cazul acesta ajungerea scopului său îi părea mai uşoară decât 
dacă Ethel Drof ar fi rămas în viaţă şi Alfred Bergere rămânea şi mai 
departe iubitul ei. 

Noaptea aceea Gaston o petrecuse în mare nelinişte şi tulburare, 
ştiind că se va hotărî soarta tinerei femei. 

Cel dintâi lucru pe care îl făcu în dimineaţa zilei următoare, fu de a 
chema spitalul la telefon şi a cere informaţii asupra stării soţiei sale. 

Inima îi bătea cu putere, dându-şi seama că de răspunsul pe care îl 
va primi depindea toată soarta lui. 

Se făcu alb ca varul când află că bolnava trecuse cu bine criza şi că 
poate fi socotită ca salvată. 

Cu o mişcare obosită puse receptorul la locul său şi câtva timp, 
rămase buimăcit, cu privirea pironită în gol. 

Zarurile căzuseră şi Gaston de Moulinet pierduse jocul! 

La gândul acesta, un zâmbet amar îi flutură pe buze. 

Abia acum îşi dădu limpede seama cât de bine se simţise în timpul 
din urmă ca stăpân el uzinelor Moulinet. 

Acum se va isprăvi însă cu stăpânirea lui, dacă nu va reuşi încă în 
ultimul moment să-l înlăture pe primejdiosul rival. 

Va reuşi însă să-l îndepărteze pe Alfred Bergère? 

Ochii i se deschiseră deodată şi văzu limpede că Alfred Bergère 
folosise mai bine timpul decât dânsul, în zilele din urmă. Totuşi poate 
nu era încă prea târziu pentru a recâştiga timpul pierdut. 

Afară de aceasta, îi va putea dovedi tinerei femei cât de mult 
lucrase spre a aduce la înflorire întreprinderea. Toţi funcţionarii şi 
lucrătorii uzinelor Moulinet vor putea adeveri că lucrase în fiecare zi 
în birou şi în fabrică, de dimineaţa până seara. 

Fără îndoială că acest fapt va face o adâncă impresie asupra tinerei 
femei, care era şi dânsa fiică de mare industriaş şi cunoştea afacerile 
tot atât de bine ca şi un bărbat. 

Speranţe noi se deşteptară în sufletul său. 

Pe vremuri trecea în cercul prietenilor săi drept un mare favorit al 
femeilor şi nu o dată fusese invidiat pentru uşurinţa cu care reuşea că 
cucerească inima unei femei care îi plăcea. 

Va întrebuința deci încă o dată toate mijloacele sale de seducţie, 
spre a ieşi şi de astă dată învingător din această luptă hotărâtoare. 

Pentru dânsul nu mai încăpea nicio îndoială că va reuşi uşor să-l 

înlăture pe modestul inginer, care în fabrică poate să fi fost un om 
priceput şi destoinic, dar care nu prea ştia cum să se poarte cu 
femeile, spre a le cuceri, a le lua inima cu asalt, aşa cum ştia s-o facă 
Gaston de Moulinet, craiul pururea biruitor. 

Cu cât se gândea mai mult la putinţa pe care o avea în această 
privinţă, încrederea în sine însuşi creştea tot mai mult. 

În ziua aceea nu stătu multă vreme la birou, ci părăsi uzinele şi 
plecă în oraş. Se opri la o florărie şi cumpără un buchet uriaş de 
trandafiri roşii. Voia ca aceste flori minunat de frumoase să vorbească 
pentru dânsul, să fie un fel de sol de dragoste şi pace pe care îi va 
trimite soţiei sale. 

Fiind iar îmbrăcat foarte elegant, se privi mulţumit în numeroasele 
oglinzi cu care erau împodobiţi pereţii florăriei şi rămase încredinţat 
că având în mână ca armă de atac şi fermecătorul buchet, va face o 
adâncă impresie asupra tinerei femei. 

Plin de încredere în sine plecă la spital şi văzu cu satisfacţie 
privirile de admiraţie pe care surorile de caritate i le aruncau atât lui 
cât şi florilor pe care le avea în mână. 

Fl ceru să fie anunţat bolnavei, rugând-o să-l primească spre a o 
putea felicita pentru însănătoşirea ei. 

Dar îndată ce Ethel Drof îi auzi numele, faţa ei, până atunci 
liniştită, se contractă de spaimă şi chin sufletesc. 

— Nici nu vreau să-l văd! exclamă ea luând mâinile lui Alfred 
Bergère. 

Apoi continuă cu glas rugător: 

— Spune-i să plece... scapă-mă pentru totdeauna de el... spune-i că 
nu mai există nicio legătură între noi, lămureşte-l că nu trebuie să-şi 
mai facă nicio nădejde că va putea trăi mai departe ca soţul meu, spre 
a putea scoate bani de la mine şi a trăi pe socoteala mea. Între el şi 
mine totul s-a sfârşit. Sunt a ta, Alfred, şi numai alta. Goneşte-l, 
spune-i să nu-mi mai apară înaintea ochilor! 

Alfred Bergère se sperie văzând tulburarea ei şi încercă s-o 
liniştească spunându-i: 

— Pentru Dumnezeu, cruţă-te, scumpa mea Ethel, fii liniştită; doar 
n-ai niciun motiv să te sperii, să-ţi fie teamă. Ai încredere în mine, 
iubita mea, căci voi şti să te apăr de oricine şi de orice. 

— Ştiu că nu vrea altceva decât bani, Alfred, continuă ea cu 

aprindere. Dă-i cât cere, dar goneşte-l. Nu vreau să mai tulbure 
fericirea noastră pe care am cucerit-o cu atâtea jertfe. 

— Fii fără grijă, Ethel dragă, şi să nu-ţi fie teamă de nimic, căci voi 
îngriji să nu ne mai supere niciodată. 

O sărută cu dragoste, îi mângâie obrajii palizi, apoi trecu în sala 
unde aştepta Gaston de Moulinet. 

Cu un zâmbet ironic acesta îl salută pe tânărul inginer şi îi zise cu 
ironie: 

— Ah, baţi în retragere, domnule Bergère? 

Acesta ridică capul cu mândrie şi răspunse: 

— Nici prin gând nu-mi trece să fac aşa ceva! 

Gaston de Moulinet avu o tresărire şi zâmbetul dispăru de pe 
buzele lui. 

— Vrei să spui cu alte cuvinte că nu-mi vei da voie să-mi văd soţia? 

— Mi-ai ghicit gândul. 

— Îţi închipui că mă voi supune voinţei dumitale? 

— Nu-ţi va rămâne altceva de făcut, căci dacă vei încerca să treci 
acest prag te voi opri, iar dacă vei îndrăzni să pătrunzi cu forţa, vei 
simţi pumnii mei. Te previn însă că o asemenea luptă ar fi de la 
început pierdută pentru dumneata, fiindcă sunt foarte puternic şi 
antrenat la tot felul de sporturi, îndeosebi la box. 

Gaston de Moulinet izbucni într-un râs batjocoritor: 

— Domnule Bergère, am presupus bine-nţeles că între oamenii cu 
oarecare creştere — şi ca atare te-am socotit până acum - lucrurile nu 
pot ajunge atât de departe. 

— Scuză-mă, domnule de Moulinet, răspunse Alfred Bergère cu 
acelaşi ton ironic, dar dă-mi voie să-ţi spun că părerea mea despre 
dumneata nu este aceeaşi şi eu nu te-am socotit niciodată printre 
oamenii cumsecade şi cu bună creştere. 

În ochii lui Gaston de Moulinet se ivi o sclipire de mânie. 

— Ce vrei să spui cu asta? 

— Că toate faptele dumitale din anii din urmă sunt nedemne de un 
om care pretinde că mai are onoare. 

— Domnule Bergère, cum îţi permiţi să-mi vorbeşti pe tonul acesta? 

Alfred Bergere făcu o plecăciune batjocoritoare şi răspunse: 

— Îmi permit să-ţi spun adevărul curat. N-ai niciun drept să vii aici 
şi să faci pe grozavul. 

— Ethel Drof e soţia mea, domnule Bergère izbucni Gaston de 
Moulinet înfuriat. 

— Bine, dar dânsa tăgăduieşte cu tărie de a fi soţia dumitale şi cum 
ai fost pus sub învinuirea de bigamie, mai trebuie stabilit pe calea 
judecaţii dacă ai într-adevăr dreptul s-o numeşti pe Ethel Drof soţia 
dumitale. Chiar dacă acest drept mai există, domnişoara Drof va 
întrebuința toate mijloacele spre a obţine divorțul, după toate câte s- 
au întâmplat între dânsa şi dumneata şi nu cred să existe un singur 
judecător care să nu recunoască vina dumitale. 

Gaston de Moulinet se îngălbeni la față. 

— Te-a însărcinat Ethel să-mi spui toate acestea? se răsti el la 
tânărul inginer. 

— Fireşte că da. 

— Vasăzică nu vrea să mă primească? 

— Nu! 

— Dar ar mai fi atâtea de vorbit între noi... 

— Te înşeli, domnule Moulinet, căci cu Ethel Drof nu mai ai de 
vorbit nimic. Dacă mai doreşti însă vreo explicaţie, sau dacă vrei să 
câştigi încă vreun folos material din toată această afacere atât de 
neplăcută, chestiunea se va aranja prin mijlocirea unui avocat. Peste 
câteva zile îţi voi da de ştire pe ce avocat l-a însărcinat Ethel Drof cu 
rezolvarea acestei chestiuni. 

Fruntea lui Gaston de Moulinet se încruntă şi faţa lui luă o expresie 
întunecată. 

Pe sub pleoapele lăsate îl examină cu luare-aminte pe Alfred 
Bergère. 

Văzând statura puternică şi vânjoasă a acestuia, îşi dădu seama că 
dacă ar ajunge la o luptă cu pumnii, el ar fi înfrânt. 

În privinţa aceasta Alfred Bergère era mai puternic şi nu mai 
încăpea nicio îndoială că ar ieşi biruitor. 

Se văzu deci nevoit să se stăpânească, să fie cuminte, ca să-şi poată 
asigura cel puţin o retragere onorabilă. 

Cu un zâmbet ironic se înclină în faţa tânărului inginer şi zise: 

— Pentru a înlătura un scandal şi o nouă explicaţie neplăcută, mă 
supun forţei, domnule Bergere. Să nu-ţi închipui însă că prin aceasta 
consider lupta între noi ca isprăvită. Pe dumneata nu te recunosc ca 
arbitru, ci mă voi supune numai hotărârii domnişoarei Ethel Drof. Voi 

aştepta deci, până când dânsa se va însănătoşi pe deplin şi atunci voi 
putea avea o întrevedere cu ea. Transmite-i deci salutările mele şi te 
rog să-i predai aceste flori din partea mea. 

După ce mai făcu o înclinare uşoară din cap, se îndreptă spre uşă. 

Alfred Bergère îl mai opri însă pentru câteva clipe şi îi zise: 

— Un lucru însă ţin să-l lămuresc astăzi neapărat, domnule 
Moulinet... 

Gaston fie Moulinet întoarse repede capul şi întrebă: 

— Ce anume? 

— Din ordinul domnişoarei Ethel Drof trebuie să-ţi aduc la 
cunoştinţă că de azi înainte nu mai ai voie să calci în birourile 
uzinelor Moulinet şi că atât funcţionarii, cât şi lucrătorii au primit 
porunca de a nu mai executa niciuna din dispoziţiile dumitale. 

Vinele de pe fruntea lui Gaston de Moulinet se umflară de mânie şi 
îşi încleştă pumnii. 

— Dumneata ai făcut asta, izbucni el gâfâind. Ordinul acesta nu l-a 
dat domnişoara Ethel Drof. Te şi crezi poate stăpân al uzinelor?! 

— Nicidecum; însă socotesc de datoria mea să apăr întreprinderea 
domnişoarei Drof de orice pagubă i-ai mai putea aduce. 

Gaston de Moulinet izbucni într-un râs aspru. 

— De pagubă?!... Se vede că te pricepi toate puţin la afaceri, 
domnule Bergere, dacă îndrăzneşti să spui că eu am adus pagube 
întreprinderii. Dacă n-aş fi luat conducerea pe timpul cât lipseşte 
mister Wilkens şi domnişoara Ethel Drof e bolnavă, atunci totul ar fi 
mers de-a-ndoaselea la fabrică. 

Alfred Bergère clătină încet capul, în timp ce aruncă o privire 
pătrunzătoare lui Gaston de Moulinet. Apoi zise foarte calm: 

— Asta n-o cred. Dimpotrivă, sunt încredinţat că lucrurile ar fi 
mers mult mai bine, dacă nu te amestecai dumneata în conducere şi 
nici n-ai fi călcat pe la uzine. 

— Îndrăzneşti să-mi spui mie aşa ceva?! 

— Ba ştiu şi mai mult, continuă Alfred Bergère cu aceeaşi linişte. 
Sume mari care au intrat în zilele din urmă, le-ai trecut pe un cont 
special. 

Speriat, Gaston de Moulinet se dădu câţiva paşi înapoi şi se uită 
buimăcit la Alfred Bergère. 

— Acum te-ai trădat dumneata singur, continuă inginerul. Ai 

înfăţişarea unui răufăcător prins asupra faptului. Dar fii liniştit, căci 
spre a înlătura un scandal şi spre a o cruța pe domnişoara Ethel Drof 
de supărări şi emoţii, îi voi face propunerea să treacă cu vederea fapta 
dumitale, cu atât mai mult, cu cât am reuşit să pun sechestru pe banii 
depuşi pe numele dumitale la bancă. 

— Ce-ai făcut?! zbieră Gaston de Moulinet ca ieşit din minţi. Asta 
en 

— ...0 lovitură dibace, întregi Alfred Bergère, curmându-i vorba. 
Am vrut să-ți dovedesc numai, onorabile domn Gaston de Moulinet, că 
ai găsit în mine un adversar destul de puternic, spre a zădărnici toate 
încercările dumitale de fraudă şi înşelăciune 

— Cu toate acestea nu vei rămâne biruitor, domnule Bergère, 
răspunse Gaston de Moulinet, cu voce şuierătoare. 

— Vom aştepta şi vom vedea, răspunse tânărul inginer foarte calm. 
Deocamdată te rog să mă scuzi; trebuie să mă întorc în odaia bolnavei 
care cred că se nelinişteşte şi aşteaptă cu nerăbdare întoarcerea mea. 
Tot ce mai trebuie să ştii, vei afla prin avocat. 

Timp, de câteva clipe se păru că Gaston de Moulinet vrea să se 
năpustească asupra lui Alfred Bergère. 

Când văzu însă atitudinea hotărâtă şi energică a acestuia, îi fu 
teamă că puterile lui nu vor fi îndeajuns pentru a doborî pe acest 
adversar puternic şi primejdios. Cu o privire plină de mânie 
neputincioasă, îi întoarse spatele şi părăsi sala de aşteptare unde 
avusese loc această discuţie. 

Alergă ca un nebun de-a lungul gangului, coborî în goană scara şi 
părăsi clădirea ca un fugar. 

I se părea că voci batjocoritoare îi strigau din toate părţile: „Nicio 
faptă fără plată!”. 

Toate nelegiuirile şi greşelile lui îi apăsau sufletul ca o povară grea. 

Se jucase uşuratic cu atâtea inimi de femei fără să se întrebe dacă le 
aduce nenorocire sau nu. Cea mai mare vină o avusese însă faţă de 
sărmana Lolo. Deodată i se păru că vede înaintea lui chipul ei dulce şi 
blând, care se uita la dânsul cu durere şi cu o privire plină de cele mai 
amare mustrări. 

Alungă toate aceste gânduri şi îşi îndreptă luarea aminte spre 
mişcarea de pe stradă. 

Pe la ora aceea domnea o însufleţire foarte mare. Zări multe femei 

frumoase, multe priviri ademenitoare fură îndreptate spre el. Gaston 
de Moulinet îşi înăbuşi remuşcările şi se lăsă iar dus de vârtejul 
ametitor al vieţii. 

Între timp Alfred Bergère se întoarse în camera bolnavei. 

Ethel Drof îl privi cu încordare şi întrebă: 

— A plecat? 

Tânărul inginer zâmbi şi răspunse: 

— Fireşte că da. 

Ethel Drof respiră uşurată. 

— Slavă Domnului, căci n-aş fi fost în stare să-l mai văd înaintea 
ochilor. 

— A lăsat însă acest buchet uriaş de trandafiri pentru tine, zise 
Alfred Bergère, râzând şi arătându-i florile. 

Ethel făcu un gest de împotrivire şi răspunse, supărată: 

— Aruncă-l afară, dragă Alfred, nici nu vreau să-l văd. 

Alfred Bergère se uită cu milă la frumoasele flori şi zise: 

— Ar fi păcat ca aceste flori să se ofilească în gunoi şi de altfel 
sărmanii trandafiri nu sunt vinovaţi că au fost aduşi de mâini atât de 
nedemne şi pătate. Dumnezeu i-a dăruit spre a face bucurie şi plăcere 
oamenilor. Dacă te învoieşti, îi voi trimite prin sora de caritate în sala 
comună a bolnavilor, căci acolo sunt mulţi suferinzi nenorociţi cărora 
nu le aduce nimeni o floare. 

Ethel zâmbi visătoare şi murmură: 

— Cât eşti de bun, scumpul meu Alfred! Te gândeşti neîncetat să 
faci altora bucurie şi de la tine voi mai avea multe de învăţat, foarte 
multe lucruri bune şi frumoase. 

Plină de dor, Ethel îi întinse amândouă mâinile şi tânărul inginer se 
aplecă spre dânsa. Buzele lor se uniră într-o sărutare lungă şi plină de 
dragoste adâncă, şi în fericirea lor uitară de lumea din jurul lor şi de 
incidentul neplăcut pe care îl provocase venirea lui Gaston de 
Moulinet. 


376. La Marsilia 


Raul Bernard şi Mabel Stanley nu se opriră multă vreme la Sidney. 
Chiar a doua zi se informară când pleacă primul vapor, cumpărară 
biletele, îşi luară rămas bun de la prietenii lor şi se îmbarcară. 

La plecare Felicia îi mai zise lui Raul Bernard: 

— Nu uita niciodată tot ce mi-ai făgăduit colo sus în munţi. 

— Mă voi gândi întotdeauna la făgăduiala mea, dar te rog şi eu să 
nu mă uiţi. Nu-i aşa că noi vom rămâne prieteni buni ca şi până 
acum? 

— Asta se înţelege de la sine şi îţi voi fi recunoscătoare toată viaţa 
pentru binele pe care mi l-ai făcut şi pentru prietenia frumoasă pe 
care mi-ai dovedit-o în atâtea împrejurări grele. 

— Eu trebuie să-ţi fiu şi mai recunoscător. 

— Pentru ce? 

— Pentru că mi-ai vârât iar minţile în cap şi că m-ai adus pe calea 
adevărului, acum recunosc că ai făcut foarte bine. 

— Eşti fericit? 

— Cu desăvârşire fericit! 

Felicia îi prinse mâna într-o strângere caldă. 

— Îţi doresc din toată inima să rămâi fericit şi în viilor! 

Apoi Felicia o luă şi pe Mabel la o parte, pentru a-i spune şi ei 
câteva cuvinte. 

— Am aflat de la Raul că în curând vă veţi cununa la Marsilia. Pot 
să-ţi spun de pe acum că vei fi fericită, căci vei avea pe cel mai bun 
bărbat pe care şi-l poate închipui cineva şi pe care îl poate dori o 
femeie. 

— Ştiu asta. 

— Ai luptat mult până când l-ai cucerit. 

— Cu atât mai mare preţ are pentru mine izbânda, dar nu pentru că 
am ieşit biruitoare, ci pentru că îl iubesc pe Raul din tot sufletul. 

Prietenii îi însoţiră pe bord şi rămaseră acolo până în clipa plecării 
vaporului. 

Când se dădu semnalul, îşi mai strânseră o dată mâinile. 

— Vă dorim tot binele. 

— Cu tot sufletul vă răspundem şi noi cu aceeaşi dorinţa. 

Felicia îl mai rugă pe Raul Bernard: 

— Când vei ajunge la Marsilia, salută-l pe Coţofană din partea mea. 

— O voi face cu cea mai mare plăcere. 


RO 
x 


Cei doi tineri avură o călătorie minunată şi cu atât mai frumoasă, 

cu cât în fiece zi îşi dădeau mai bine seama cât de mult se iubeau. 

Mabel Stanley plutea într-o mare de fericire, care se restrângea în 
ochii ei, făcându-i să pară şi mai sclipitori şi mai frumoşi ca înainte. 

Erau veşnic nedespărţiţi, vorbeau neîncetat şi cu aprindere, ceea ce 
de altfel nu era de mirare, căci aveau doar atâtea de spus. 

Vorbeau mereu despre viitor, făureau planurile cele mai frumoase, 
ca toţi tinerii care se pregătesc să pornească împreuna pe calea vieţii. 

Le era uşor să-şi croiască viitorul după placul lor, căci nicio piedică 
nu li se punea în cale şi nici grija pâinii de toate zilele nu o aveau. 

Firma Bernard era destul de bogată spre a înlătura de la început 
astfel de griji. 

Mabel Stanley avea însă o singură grijă pe care o şi spuse 
logodnicului ei: 

— Ce vor spune părinţii tăi când mă vei aduce aşa pe neaşteptate în 
casa lor şi mă vei prezenta ca logodnica ta? 

— Vor fi încântați. 

— Eşti atât de sigur de asta? 

— Nici nu s-ar putea altfel, o noră mai bună şi mai drăgălaşă ca 
tine nici nu se poate găsi pe lumea asta. Pe de altă parte se vor bucura 
şi de faptul că în sfârşit voi fi pus şi eu la lanţ. 

Raul Bernard avu numai pe jumătate dreptate cu presupunerile lui. 
Mama lui se bucură într-adevăr mult la vederea tinerei şi drăgălaşei 
fete, dar tatăl său îl luă la o parte şi îi ţinu o predică destul de aspră. 

— Ai merita să nu-ţi dau binecuvântarea mea pentru logodna 
făcută după capul tău. 

— Ai ceva de spus împotriva scumpei mele Mabel? Nu-ţi place? 

— Nu e vorba de asta, căci nu eu mă voi căsători cu dânsa. De 
altfel trebuie să recunosc că e tare frumuşică; însă eu aveam altceva în 
vedere. 

Raul Bernard făcu un gest de protest. 

— Îmi cam pot închipui ce ai avut de gând. Ai fi vrut să pun la cale 
una din acele căsătorii cum se fac din nefericire adeseori la noi în 
Marsilia, dar nu între tinerii care se iubesc, ci între două firme 
comerciale care au aceleaşi interese de afaceri. Mulţumesc pentru o 
asemenea căsătorie şi dă-mi voie să-ţi spun că străduinţele tale în 
această privinţă ar fi fost zadarnice. Eu nu sunt dintre acei tineri care 
se aruncă cu ochii închişi într-o căsătorie care ar putea să-i 

nenorocească toată viaţa. 

— Ei, să lăsăm acum asta, căci am şi renunţat la planul meu şi sunt 
mulţumit că nu mi-ai adus în casă pe mica Felicia de Martigny, 
răspunse bătrânul Bernard. 

— Dacă m-ar fi vrut atunci... 

— ...ai fi făcut după capul tău? 

— Negreşit că da. 

— Eşti grozav de încăpățânat. 

— Ba am numai o voinţă tare şi faptul acesta ar trebui să te bucure. 
De această voinţă voi mai avea nevoie şi îmi va prinde bine când o voi 
pune în serviciul firmei noastre, şi voi lucra pentru propăşirea ei. 

Chiar dacă bătrânul Bernard se mai prefăcea cam supărat, totuşi în 
sufletul său era foarte mulţumit de băiatul lui, ba chiar şi de logodnica 
acestuia, care era frumoasă ca o zi de mai şi vioaie şi plină de viaţă ca 
o păsărică încântătoare. 

Chiar în ziua sosirii, în timpul mesei se discută despre logodna 
oficială, care urma să aibă loc în cursul acelei săptămâni. 

Bineînţeles că ziua logodnei se va sărbători cu cea mai mare 
strălucire, aşa cum se cuvenea unei familii ca aceea a lui Raul Bernard 
care juca un rol însemnat în Marsilia şi dispunea de o avere mare. 

Făcură un program în toată regula şi întocmiră o listă a oaspeţilor 
care urmau să fie invitaţi la logodnă. 

Cât timp şezură la masă, Mabel şi Raul luară parte la conversaţie, 
apoi se retraseră spre a face o plimbare, Raul voind să arate 
logodnicei sale frumuseţile Marsiliei. 

Bineînţeles că o duse în primul rând prin port, apoi îi arătă celebra 
stradă Cannebiere. 

Pe când mergeau încet prin mulţimea care se înghesuia pe cea mai 
importanta arteră a marelui port de la Marea Mediterană, Raul se opri 
deodată şi ascultă cu luare-aminte. 

Mabel se uită nedumerită la dânsul şi îl întrebă: 

— Ce este, Raul? 

— Aud ceva. 

— Şi eu aud multe! Zgomotul acestei străzi atât de animate e 
asurzitor. 

— Dar în tot acest zgomot se desluşeşte ceva deosebit, un cântec de 
vioară... Acesta nu e nimeni altul decât Coţofană, bunul meu prieten, 

căci nimeni nu poate cânta aşa ca dânsul. 

Fără a mai da tinerei fete altă lămurire, o trase în direcţia de unde 
se auzea sunetul de vioară. 

Într-adevăr, nu departe îl zări pe Coţofană mic şi cocoşat, rezemat 
de un felinar, ţinând sub bărbie vioara lui, iar în jurul său erau 
adunaţi o mulţime de trecători, care îi ascultau cântecul. Toţi păreau 
fermecaţi. 

Când se apropiară mai bine, Mabel Stanley deveni atentă şi zise: 

— Dragă Raul, acela care cântă acolo e un mare maestru. 

Şi într-adevăr arcuşul lui Coţofană părea mânuit de mână de 
maestru. 

Cei doi tineri se apropiară, îşi făcură loc printre rândurile celor care 
îl înconjurau şi apărură în faţa cântăreţului. Cântecul încetă deodată 
şi Coţofană lăsă vioara în jos. 

— Raul Bernard! 

— Da, bunul meu Coţofană, eu sunt şi după cum vezi m-am reîntors 
la Marsilia. 

Îşi strânseră cu prietenie mâinile. 

— Ce mai faci? 

— Dar dumitale cum îţi mai merge? 

Acestea fură primele întrebări pe care şi le puseră. 

Raul Bernard luă cutia viorii pe care Coţofană o pusese jos lângă 
dânsul, o deschise şi ţinând-o astfel în faţa prietenului său îi zise: 

— Hai, pune vioara înapoi în cutia ei şi vino cu noi. Vrem să 
sărbătorim revederea noastră la un pahar cu vin. 

Mabel Stanley privi această scenă cu oarecare uimire. 

Ce prieteni mai avea şi Raul al ei!... Acest muzicant cocoşat îi 
spunea chiar pe nume!... 

Şi acum...? 

Cu o mână Raul luă de braţ pe bătrân, cu alta pe Mabel Stanley şi îi 
trase după dânsul, fără să dea fetei nicio lămurire. Abia după ce 
intrară într-o bodegă şi luară loc la o masă, începu să spună 
logodnicei lui despre prietenia lui cu Coţofană. 

— Aşa... acum să faceţi şi voi cunoştinţă. Acesta este Coţofană, 
bunul meu prieten şi că este un mare artist, ai auzit tu însăţi din 
cântecul lui şi mi-ai şi spus-o. Dar e încă ceva mai mult: e cel mai bun 
om care există pe lume, afară de tine, bineînţeles, scumpa mea Mabel. 

E un om cu inimă mare şi suflet frumos. 

Apoi se întoarse spre Coţofană şi continuă: 

— Iar asta e Mabel Stanley, logodnica mea şi viitoarea doamnă 
Bernard. 

— Logodnica ta, Raul? 

— Da, cum îţi place? 

— Nu spun nimic, dar o rog să-mi dea mâna să i-o strâng şi să-i 
urez noroc şi fericire, aşa cum îţi urez şi ţie. 

Mabel Stanley se uită adânc în ochii lui blânzi, pe când îi strângea 
mâna şi îi mulţumi pentru urare, şi în aceeaşi clipă Coţofană câştigă 
pentru totdeauna simpatia şi prietenia tinerei fete. 

Raul avea, fără îndoială, dreptate; asemenea ochi nu putea să aibă 
decât un om cu suflet bun. La început îl luase drept un modest 
muzicant pribeag, care îşi petrecea viaţa cântând ne străzi, dar după 
ce cercetă mai de aproape trăsăturile feţei lui, îşi schimbă părerea. 
Omul acesta era un mare artist. 

Şi acum îi suna încă în urechi cântecul pe care îl auzise cu puţin 
timp în urmă. 

Pentru Mabel Stanley nu mai încăpea nicio îndoială: Coţofană era 
un mare maestru al viorii. 

Mai târziu, după ce se vor despărți de dânsul, Mabel voia să-l roage 
pe Raul să-i spună povestea vieţii acestui om, căci fără îndoială 
avusese o viaţă plină de peripeții romantice. 

Pe când sorbeau din pahare, Coţofană ceru lui Raul Bernard să-i 
povestească toate întâmplările prin care trecuse de când plecase din 
Marsilia. 

Bineînţeles că îi povesti în primul rând despre Felicia şi îndeosebi 
de aventura pe care o avusese în munţii Australiei. 

Coţofană ascultă cu mare luare-aminte. 

După ce Raul Bernard îşi isprăvi povestirea şi muzicantul află că 
totul se sfârşise cu bine, respiră uşurat. 

— Aşadar Felicia se află iar la adăpost de orice primejdie? întrebă 
el. 

— Da, e la tatăl ei. 

— Am aflat şi eu de dânsul 

— De la cine? 

— De la Jean şi Betty. 

— Dar ei de unde ştiu? 

— De la Dolores de Martigny. 

— Le-a scris? 

— Nu, le-a povestit. 

— Atunci şi ea s-a întors la Marsilia? 

— A sosit de curând cu un vapor venit de la Vancouver şi locuieşte 
la cei doi bătrâni. Sărmana femeie a avut de îndurat multe nenorociri 
şi suferinţe. E într-adevăr ca şi când ea şi Felicia ar fi persecutate de 
soartă şi un blestem ar apăsa asupra lor. Au parte numai de suferinţă 
şi iar de suferinţă. 

— Lucrurile trebuie să se schimbe odată, căci este o zicătoare veche 
care spune că după furtună urmează şi vreme bună. 

Coţofană dădu gânditor din cap şi după câteva clipe de tăcere 
răspunse: 

— Aşa este, dar de pildă la mine a fost altfel. La început numai 
ploaie şi vreme rea şi cu asta vreau să vorbesc despre tinereţea mea; 
apoi puţine raze de soare — cunoşti şi tu timpul scurt al fericirii mele — 
şi pe urmă vreme rea, vreme urâtă, posomorâtă, veşnic întuneric în 
jurul meu. Pentru mine nu mai poate veni decât noaptea veşnică ca să 
mă mântuie de toate chinurile şi suferinţele. 

Coţofană tăcu câteva clipe, se uită în ochii prietenului său, apoi 
continuă: 

— Nu pot să-ţi spun în cuvinte cât de greu îmi este să duc mai 
departe această viaţă lipsită de orice mângâiere; mă simt atât de 
obosit sufleteşte şi nici trupul nu mai poate duce mai departe această 
viaţă, îi este dor de odihnă. Cu toate acestea trebuie să stau zi cu zi pe 
la colţurile străzilor şi să cânt, să cânt mereu, pentru a duce mai 
departe această viaţă care nu mai are niciun preţ pentru mine. 

Raul Bernard îi luă mâna şi i-o strânse, cu căldură. 

— Bunul şi scumpul meu Coţofană, primeşte ajutorul meu; de la 
mine, prietenul tău bun şi sincer, trebuie să-l primeşti. Voi îngriji să 
poţi duce o viaţă liniştită, îţi voi... 

— Nu, dragul meu Raul, nu pot primi... lartă-mă că m-am jeluit ţie, 
dar tu eşti singurul căruia pot să-i spun toată durerea mea, şi să-mi 
mai descarc sufletul de povara grea pe care o are de dus. Numai ţie 
pot să-ţi spun ce se petrece în sufletul meu şi să-ţi mărturisesc durerea 
care îl sfâşie. Dar să lăsăm astea şi să vorbim de altceva... Să vorbim 

despre Dolores de Martigny. Sărmana femeie arată foarte rău şi e tare 
abătută. Am fost pe la dânsa spre a-i ura bun venit, dar m-am speriat 
când i-am văzut înfăţişarea deznădăjduită. Ei îi merge şi mai rău decât 
mie. 

— Şi-a pierdut soţul. 

— Şi toată averea pe care a avut-o. 

— Dar căpitanul Barnabe avea şi el parte la mărfurile care se aflau 
pe vaporul „Paragon”; aşa cel puţin mi-a spus fratele ei, contele de 
Martigny. 

— Aşa şi e, dar închipuie-ţi ce neglijență de neiertat; marfa n-a fost 
asigurată şi afară de asta societatea căreia aparținea vaporul stă atât 
de prost, încât de la dânsa nu se poate scoate nimic, nicio 
despăgubire. După cum vezi, sărmana Dolores a pierdut toți banii şi 
nu mai are nimic, afară de o mie de dolari pe care îi i-a dat nişte 
prieteni de la Vancouver, care au ajutat-o mult după ce a fost salvată! 

— Şi ce are de gând să facă acum? 

— Întâi a vrut să plece la Sidney, la Felicia şi la fratele ei, dar a 
renunţat la acest plan. Bătrâna Betty e bolnavă şi nici sărmanul Jean 
n-o mai poate duce mult şi Dolores socoteşte de datoria ei să rămână 
lângă cei doi bătrâni să-i îngrijească. Vrea să ia orice lucru, numai 
pentru a câştiga atât cât îi va trebui pentru pâinea de toate zilele, 
pentru ea şi pentru cei doi bătrâni. 

— E o femeie minunată! 

— Prea bună şi cu suflet prea nobil pentru lumea asta. Ar fi meritat 
o altă soartă. 

— Mă voi duce mâine la ea, îi voi povesti de Felicia şi cu prilejul 
acesta mă voi sfătui cu dânsa ce va putea face spre a-şi câştiga 
existenţa. În orice caz, n-o voi lăsa fără ajutor. 

— Du-te neapărat, căci vei face o faptă bună. Va căpăta iar curaj 
când va vedea că mai are prieteni sinceri. După moartea soţului ei se 
simte atât de singură şi de părăsită. Ajut-o cum vei putea, căci ai 
pretutindeni legături cu lumea bună. Recomand-o şi poate îi vei face 
rost de o slujbă unde să nu fie nevoită să muncească prea din greu. 

Omul care el însuşi o ducea atât de greu şi avea de îndurat atâtea 
mizerii, se ruga pentru altul!... Da, sărmanul Coţofană era într-adevăr 
un om cu suflet bun, prea bun şi el pentru lumea asta! Pesemne că 
asta e soarta tuturor celor buni! 

— De altfel, dragă Coţofană, să nu uit: Felicia îţi trimite multe 
salutări şi îţi doreşte tot binele. 

— Mulţumesc. Dar spune-mi, ce este cu Bob Wilkens? Am vrut s-o 
întreb pe Dolores despre el, apoi am uitat. 

— Bob Wilkens s-a însurat. 

— Vasăzică nu mai este nicio nădejde ca ăşti doi tineri să se 
unească vreodată şi să devină fericiţi? 

— Niciuna. 

— E foarte trist... Unde te întorci numai jale şi suferinţă! 

— Nu oriunde; priveşte-mă pe mine! 

— Fi da, tu eşti de invidiat. Acum să nu mai vorbim de lucruri 
triste, căci nu pentru asta am venit încoace, ci pentru a sărbători 
revederea noastră. 

Spunând aceste cuvinte, Coţofană ridică paharul, ciocni cu Mabel 
Stanley şi Raul Bernard şi le zise: 

— În sănătatea voastră şi vă doresc o viaţă fericită! 

După ce goliră paharele şi le puseră iar pe masă, Raul Bernard îl 
rugă pe prietenul său: 

— Ascultă, dragă Coţofană, cred că ai să-mi faci bucuria să vii la 
logodna noastră şi apoi la nuntă, nu-i aşa? 

— Cum îţi poţi închipui aşa ceva, dragul meu? Ce mutră voi face 
într-o societate atât de aleasă ca aceea care va lua parte la aceste 
serbări de familie? 

— Vei fi cel mai drag oaspete al meu... 

— Ceilalţi însă vor rămâne foarte uimiţi. Ştii doar cum sunt bunii 
noştri Marsiliezi; ei nu vor putea înțelege niciodată că prietenia ta 
pentru mine merge atât de departe, încât să mă chemi chiar şi la 
logodna şi la nunta la. 

— Nu vei veni ca sărmanul Coţofană, cum te cunoaşte toată lumea, 
ci ca acela care ai fost odinioară, marele maestru Rampol. Îţi vei 
aduce şi vioara şi vei cânta... Ne vei cânta un cântec de nuntă, aşa 
cum ştii numai tu să cânţi... Un cântec care să ne înduioşeze inimile, 
care să le unească atât de strâns, încât să nu se mai despartă 
niciodată. Binecuvântarea artei tale neasemuite va fi o chezăşie mai 
mult pentru fericirea căsniciei noastre, bunul şi scumpul meu 
Coţofană. 

Bătrânul îi făcu un semn de încuviinţare din cap, pe când lacrimi 

mari se prelingeau pe obrajii lui ofiliţi de durerea pe care o îndurase o 
viaţă întreagă. 

— Voi veni, Raul, şi voi cânta... voi cânta numai pentru voi 
amândoi. Şi în cântecul meu voi pune tot ce vă doreşte inima mea, tot 
norocul şi toată fericirea şi... cântecul acesta va fi darul meu de 
nuntă, căci sunt atât de sărac, încât nu vă pot da nimic altceva. 


* 


Se făcuse târziu de tot când se despărțiră de Coţofană. 

— Locuieşti tot în hambarul cel vechi? îl întrebă Raul Bernard. 

— Nu, căci poliţia m-a descoperit acolo şi m-a dat afară. Acum mi- 
am găsit adăpost într-o pivniţă, dar nici acolo n-am nevoie să plătesc 
chirie. E situată într-un cartier vechi care urmează să fie dărâmat, aşa 
că voi fi nevoit să mă mut şi de aici. Dar cine ştie, poate nici nu mai 
trăiesc atâta, ca să mai apuc să mă mut. 

— Unde te pot găsi când voi avea nevoie de tine? 

Coţofană îi dădu strada şi numărul unde se afla casa şi îi descrise 
cum să găsească drumul care ducea la pivnita care îi servea de 
locuinţă. 

— Chiar mâine voi veni pe la tine, îi zise Raul Bernard. 

— Îmi pare bine, te voi aştepta. 

Mabel Stanley îi întinse mâna cu o deosebită prietenie, iar pe când 
mergea spre casă cu Raul Bernard, îi zise acestuia: 

— Acest Coţofană e un om foarte ciudat. Nu ştiu încă multe despre 
dânsul, dar am putut să-mi dau seama şi simt în adâncul sufletului 
meu că e atât de bun, cum nu se mai găsesc mulţi oameni în lumea 
asta. Îmi pare bine că îi eşti prieten, dar această prietenie îţi impune şi 
datoria de a îngriji ca sărmanul Coţofană să aibă o viaţă mai uşoară. 
Pentru tine ar fi foarte lesne să-i dai în fiecare lună un ajutor bănesc. 

— Am vrut de nenumărate ori să-i dau ajutor, am încercat chiar să- 
l] silesc să primească, dar întotdeauna m-a refuzat cu hotărâre, căci e o 
fire mândră care nu primeşte pomană. 

— Acum nu te va mai refuza, căci sărmanul om e obosit de viaţă. 

— Voi mai încerca încă o dată. 

— Spune-mi şi mie povestea vieţii lui, dragă Raul. 

Logodnicul ei îi împlini rugămintea şi îi istorisi povestea 
sărmanului muzicant. 


— 306 — 


Compătimirea tinerei fete pentru Coţofană crescu şi mai mult. 

— Sărmanul, nenorocitul!... Cât de rea trebuie să fi fost femeia care 
l-a înşelat, l-a părăsit şi l-a împins în prăpastia deznădejdii! 

— Ai dreptate, draga mea Mabel. Coţofană e demn de toată mila şi 
compătimirea noastră. 

— După cum văd, ai numai prieteni nenorociţi: Coţofană, contesa 
de Martigny, fiica ei Felicia şi pe acel mister Wilkens căruia i se spune 
Crestatul. 

— Pentru că pe pământul acesta sunt mai mulţi oameni nenorociţi 
decât fericiţi şi în bună parte vina e a noastră a oamenilor, a tuturor, 
fiindcă suntem răi şi duşmănoşi şi ne amărâm unul altuia viaţa, unde 
putem şi pe orice cale. Lăcomia, josnicia, ura, invidia şi răutatea 
stăpânesc lumea, domnesc pretutindeni şi cât timp nu vom reuşi să le 
nimicim, viaţa nu va putea fi mai bună. 

Apoi gândurile lor se îndreptară în altă parte şi vorbiră despre alte 
lucruri. Începură să facă iar planuri de viitor şi în timpul acesta se 
întâmplă de mai multe ori că se opriră în loc şi Raul Bernard o 
strângea pe Mabel la piept şi o săruta cu înfocare. Deşi erau pe stradă, 
aceste manifestări de dragoste nu bătură nimănui la ochi, căci era 
noapte şi trecătorii rari. 

Şi după cum obişnuiesc îndrăgostiţii, se întrebau mereu şi iar se 
întrebau acelaşi lucru: 

— Mă iubeşti mult? 

— Dar tu mă iubeşti? 

Răspunsurile şi le dădeau buzele, lipindu-se strâns unele de altele 
în sărutări care nu mai luau sfârşit. 

Nici Raul Bernard nu-şi mai putea închipui, în acele clipe de beţie a 
dragostei, cum fusese odinioară în stare s-o părăsească pe Mabel, să 
fugă de dânsa. 

Nu lipsise mult şi ar fi pierdut pentru totdeauna această fericire. 

Ar fi fost o adevărată nenorocire, căci o tovarăşă de viaţă mai bună 
şi mai dragă decât Mabel Stanley n-ar mai fi putut găsi niciodată. 

Dar Felicia de Martigny?... 

Ei da, n-ar fi nimic de zis! Dar pe Felicia o iubise numai el şi ea nu 
răspunsese la dragostea lui 

377. Cele din urmă străduinţe 


Gaston de Moulinet nu reuşi să-şi potolească pentru multă vreme 
tulburarea şi neliniştea de care fusese cuprins după discuţia cu Alfred 
Bergère. 

La gândul că în partida pe care o jucase, el fusese acela care 
pierduse, simțea un fior rece trecându-i prin tot trupul şi viitorul i se 
arăta în culorile cele mai negre. 

Nervozitatea lui crescu şi mai mult, când la o întrebare telefonică la 
banca unde depusese banii retraşi de la uzinele Moulinet, i se 
răspunse că contul său fusese blocat. În urma acestor întâmplări nici 
nu mai îndrăzni să se ducă pe la uzinele Moulinet. 

Pentru o luptă pe față era mult prea fricos şi chiar laş. 

Timp de câteva zile rătăci fără ţintă şi fără rost prin oraş, intra în 
câte un restaurant sau alt local şi încerca să se ameţească cu băutura, 
spre a uita de necazurile care căzură asupra lui şi a alunga fantomele 
amenințătoare, care îl urmăreau când se gândea la viitorul lui şi bătea 
neîncetat capul să găsească o cale de scăpare din încurcătura în care 
se afla. 

Printr-un mijloc sau altul trebuia neapărat să-şi asigure un venit din 
averea familiei Drof, ca să-şi poată duce mai departe existenţa. 

Dar oricât îşi frământă creierul, nu găsi multă vreme nimic 
mulţumitor, până când îşi aduse aminte de copiii săi. 

Până atunci nici nu se sinchisise de ei. 

O teamă nelămurita îl oprise să se ducă să şi-i vadă. Deodată îşi 
aminti că Ethel Drof dăduse dispoziţii să se dea copiilor un ajutor 
lunar. 

Fulgerător îi trecu prin minte că văzuse o asemenea scrisoare şi 
gândurile lui zburară mai departe. 

În calitatea lui de tată cine putea să-l oprească de a lua copiii la 
dânsul şi a se îngriji de creşterea lor? 

Avea tot dreptul să-i ia pe micuţi de la familia Gronard şi atunci el 
va pune mână pe ajutorul care li se dădea lor. 

Ethel Drof îngrijise ca acest ajutor să fie destul de mare. 

Deşi Gaston de Moulinet era deprins să dispună de sume mari, 
totuşi şi acest ajutor era mai bun decât nimic şi nu era expus să cadă 
tot mai jos din lipsă de mijloace de trai. 

Cuprins de groază, Gaston de Moulinet îşi aduse aminte de multe 


— 308 — 


poveşti despre oameni bogaţi sărăciţi peste noapte. 

Nu, pentru, nimic în lume el nu voia să-şi găsească sfârşitul pe 
stradă, ca un vagabond sau cerşetor! 

Trebuia să încerce orice spre a-şi procura bani, a-şi asigura un 
venit! 

Planul acesta luă forme tot mai hotărâte în mintea lui, se gândi la 
toate amănuntele care îi puteau asigura izbânda şi chiar a doua zi se 
duse la familia Gronard. 

Dar îndată ce doamna Gronard dădu cu ochii de dânsul, începu să 
plângă amarnic. 

— Sărmana Lolo! exclamă ea cu jale. A fost o victimă a iubirii ei 
mari pentru tine, pe care nici n-ai meritat-o, căci eşti un ticălos care 
te-ai jucat cu dânsa cum ai vrut şi când te-ai săturat ai aruncat-o 
încolo, fără să te gândeşti că ar putea pieri. 

Gaston de Moulinet făcu o mutră îndurerată şi scoase un suspin 
adânc. 

— Ai toată dreptatea, Irene, şi recunosc că merit mustrările pe care 
mi le faci, căci am fost într-adevăr uşuratic. Când am plecat însă în 
America, am fost încredinţat că voi putea îngriji mai bine de soarta 
soţiei şi a copiilor mei, dacă deocamdată mă voi despărţi de ei şi mă 
voi căsători cu americana cea bogată. Dacă Lolo ar mai fi avut numai 
puţină răbdare, toate s-ar fi putut îndrepta. 

Irene Gronard izbucni într-un râs plin da amărăciune. 

— Nici tu nu crezi ce spui, Gaston. În cazul când căsătoria ta cu 
americana ar fi ieşit bine, ai fi uitat repede pe sărmana şi nenorocita 
mea soră şi ai fi fost indignat dacă ar fi îndrăznit să-ţi ceară un ajutor. 
Era mult mai bine pentru Lolo dacă ar fi ascultat de sfatul nostru şi ar 
fi rămas la Paris. Ar mai trăi şi astăzi şi sărmanii copii n-ar fi rămas 
fără mamă. 

Gaston de Moulinet îşi ascunse faţa în mâini şi exclamă cu voce 
îndurerată: 

— Sărmanii, dragii mei micuţi, nici nu mă pot gândi la dânşii căci 
inima mi se sfâşie de durere. 

La auzul acestor cuvinte făţarnice, doamna Irene Gronard izbucni 
înfuriată: 

— Nu mai juca această comedie neruşinată!... Îţi închipui cumva că 
mă vei putea înduioşa cu lacrimile tale făţarnice?... Dimpotrivă, eşti şi 

mai dezgustător şi mai demn de cel mai adânc dispreţ! 

Gaston de Moulinet ridică amândouă mâinile într-un gest rugător şi 
zise: 

— Crede-mă, Irene, spun numai ce simt în inima mea îndurerată. 

Ea făcu un gest de protest şi răspunse: 

— Nu cred nici un singur cuvânt!... Totul e minciună. 

— Ba nu, numai dorul de copii m-a adus încoace. 

— După ce eşti de două săptămâni la Paris, ţi-ai adus deodată 
aminte că ţi-e dor de copii?! 

Gaston de Moulinet tresări, buimăcit. 

Nu avusese habar că familia Gronard ştia de reîntoarcerea lui la 
Paris. 

Se reculese repede şi zise: 

— Aş fi venit cu plăcere, mai curând, dar obligaţiile mele față de 
uzinele Moulinet nu mi-au lăsat timp... N-am avut nici un singur ceas 
liber pentru mine... 

Doamna Gronard nu se lăsă înduioşată nici de aceste cuvinte. 

— Când cineva simte cu adevărat dorul, atunci găseşte oricând o 
clipă să-şi revadă pe cei care îi sunt dragi. Nu mai căuta deci astfel de 
pretexte, căci tot nu te cred. 

— Îmi pare foarte rău, Irene, răspunse Gaston de Moulinet cu un 
zâmbet ironic, şi nici nu-mi voi mai da osteneala să te conving de 
adevărul vorbelor mele. În orice caz, acum sunt aici. 

Doamna Irene Gronard îl măsură cu o privire rece şi întrebă: 

— Şi ce pofteşti? 

— Ţi-am spus doar că vreau să văd ce fac copiii. 

— Ar fi mai bine pentru ei dacă i-ai cruța, de vederea ta. 

— Dă-mi voie... 

Doamna Irene Gronard îi curmă însă repede vorba: 

— Nu ţi-am spus decât convingerea mea hotărâtă şi repet că 
revederea nu-ţi va face plăcere nici ţie, nici copiilor. 

— De ce? 

— Pentru că ei te-au şi uitat, Gaston. 

Acesta avu un râs cinic. 

— Poate că aceste cuvinte ţi se par foarte amare, continuă doamna 
Irene Gronard, dar ar fi o nebunie din partea mea, dacă ţi-aş ascunde 
adevărul. Copiii n-au mai întrebat de tatăl lor. 

— Şi bineînţeles că nici tu n-ai găsit cu cale să le vorbeşti de mine, 
să le reîmprospătezi amintirea? 

— Ce puteam să le spun?... Că bunul lor tată, scumpul lor părinte a 
găsit cu cale să dispară peste noapte părăsindu-şi în mizerie soţia şi 
copiii?!!... Să le fi spus că tatăl lor s-a căsătorit în America cu altă 
femeie şi că asupra lui cade vina morţii sărmanei lor mame?!... 

Gaston de Moulinet bătu înfuriat din picior şi se răsti la ea: 

— Nu înţeleg de ce vorbeşti mereu despre toate aceste lucruri care 
acum aparţin trecutului şi ar trebui să fie demult uitate. 

— Pentru că eu nu le voi putea uita niciodată, Gaston. 

— Cu alte cuvinte ţie trebuie să-ţi mulţumesc, dacă astăzi copiii nu 
mai vor să ştie nimic de mine? 

De astă dată izbucni Irene Gronard, înfuriată la culme: 

— Gaston, fereşte-te să exprimi asemenea bănuieli împotriva mea! 
Tu ai fi fost în stare să faci aşa ceva, eu însă nu. Dacă copiilor le-ar fi 
fost dor de tine, dacă m-ar fi întrebat de tine, aşa cum m-au întrebat şi 
mă întreabă zilnic de mama lor, pe care au iubit-o din tot sufletul, 
atunci le-aş fi spus o poveste oarecare, aş fi găsit ceva spre a nu te 
pune în ochii lor într-o lumină prea urâtă. Prin mine n-ar fi aflat 
niciodată adevărul asupra ta. Deşi ai merita ca copiii tăi să nu mai 
vrea să ştie nimic de tine, să le fie ruşine de tatăl lor. Dacă vrei să fii 
sincer faţă de tine însuţi, atunci trebuie să recunoşti că n-ai făcut 
nimic -— dar absolut nimic — pentru a câştiga şi păstra dragostea 
copiilor tăi. Chiar în timpurile bune nu te-ai prea sinchisit de ei şi i-ai 
dat întotdeauna la o parte, ca pe nişte ființe supărătoare. 

Gaston de Moulinet făcu un gest de mânie şi zise răstit: 

— Încetează odată cu mustrările tale, căci m-ai plictisit şi nu vreau 
să mai aud nimic. De altminteri nici n-am venit încoace ca să-ţi ascult 
predicile morale, ci să-mi văd copiii. 

— Fireşte că nu te pot opri să-i vezi. Eşti tatăl lor şi n-am deloc chef 
să mă cert cu tine în faţa tribunalului pentru dreptul pe care îl ai sau 
nu asupra copiilor tăi. Spre a-ţi dovedi că cu nimic nu i-am înrâurit pe 
sărmanii micuţi împotriva ta, n-ai decât să te duci singur în verandă 
unde îi vei găsi. 

Gaston de Moulinet făcu o mişcare scurtă cu mâna şi trecu în 
camera de alături, lângă care era o terasă mare. 

Câtva timp rămase nemişcat în pragul uşii şi examină copiii care se 

jucau cu nişte pietre de făcut căsuțe. 

Erau atât de adânciţi în jocul lor, încât nici nu observară venirea 
lui. Abia când acesta tuşi încet spre a-şi drege glasul, copiii ridicară 
ochii şi se uitară speriaţi la dânsul. 

— Bună ziua copii, zise el cât putu mai prietenos. lată-mă, m-am 
întors iar la voi. 

Micuţii nici nu se clintiră de la locurile lor. 

Rămaseră nemişcaţi jos, ca înmărmuriţi şi când Gaston de Moulinet 
făcu câţiva paşi pentru a se apropia de ei, fetiţa începu să plângă şi 
strigă cu frică: 

— Tanti Irene, unde eşti?.. Tanti Irene, vino repede încoace, căci a 
venit un om străin. 

Irene Gronard ieşi îndată pe terasă şi o luă pe fetiţă în braţe. 

Şi băiatul se lipi de ea, ascunzându-se pe cât putea, în spatele ei. 

Gaston de Moulinet izbucni într-un râs amar. 

— Un om străin!... repetă el, apoi păşi cu hotărâre spre copii şi îi 
întrebă: Nu mă mai cunoaşteţi? 

Fetiţa îşi ascunse capul la umărul doamnei Irene Gronard. 

— Spune-i să plece, tanti Irene; nu vreau să-l mai văd! 

— Nici eu, exclamă şi băiatul. Nu ne lasă să ne jucăm! 

— Acum fiţi cuminţi şi spuneţi frumos bună ziua, îi îndemnă 
doamna Gronard. 

Fetiţa, cu o mişcare repede, îşi ascunse mânuşiţele la spate şi 
clătină cu încăpățânare capul. 

— Nu vreau să-i spun bună ziua. 

— Nici eu, întări băiatul cu aprindere. Nici nu-l cunosc pe acest 
om. 

— Doar sunt tatăl vostru! exclamă Gaston de Moulinet iritat. Cred 
că tatălui vostru îi veţi da mâna ca să-i uraţi bun venit? 

— Tata e în America, răspunse băiatul, trecând cu vederea mâna pe 
care i-o întinsese Gaston de Moulinet. 

— Dar acum m-am reîntors la Paris pentru a rămâne cu voi, 
continuă Gaston de Moulinet. 

— Nu vrem să fim cu tine!... Vrem să rămânem la tanti Irene şi la 
unchiul Robert, strigă fetiţa cu îndărătnicie. 

— Dacă ai fi cu adevărat tatăl nostru, ne-ai fi adus ceva, căci taţii 
aduc întotdeauna ceva copiilor când vin din călătorie, zise băieţaşul 

cu convingere. 

Gaston de Moulinet îşi muşcă buzele. 

În sinea lui îşi făcu mustrări că nu se gândise la asta. Gândul lui 
fusese numai la afacerile sale, numai la căutarea unui mijloc de a-şi 
procura bani, şi uitase cu desăvârşire să cumpere câteva daruri pentru 
copii. l-ar fi fost mult mai uşor să atragă pe copii de partea lui, dacă 
le-ar fi adus cel puţin câteva jucării, spre a le face o surpriză plăcută. 

Cu o mişcare repede se aplecă spre băiat şi îl întrebă: 

— Şi cam ce ai vrea să-ţi aduc?... Mă duc îndată să-ţi cumpăr tot ce 
vei dori. 

Băieţaşul se dădu sfios înapoi şi răspunse: 

— De la tine nu vreau nimic. 

— Nici eu nu vreau nimic, întări fetiţa cuvintele frăţiorului ei, 
spuse cu multă hotărâre. 

Pe doamna Irene Gronard o tulbură adânc această scenă neplăcută 
şi ea zise: 

— Copiii nu te-au văzut de prea multă vreme, Gaston, aşa că nu e 
de mirare că s-au înstrăinat de tine. Dacă ţii să câştigi iar dragostea 
lor, va trebui să ai mare răbdare şi să te porţi foarte blând cu ei. 

— Să mă port cu blândeţe?! izbucni Gaston de Moulinet. Ba le voi 
cere, le voi pretinde cu tărie să mă iubească. 

Spunând aceste cuvinte, smulse aproape cu forţa pe fetiţă din 
brațele doamnei Irene Gronard şi o îmbrăţişă. 

Plin de înfrigurare începu să-i vorbească copilei: 

— Vă voi lua pe amândoi cu mine, veţi locui într-o casă frumoasă, 
veţi avea o grădină mare unde să vă puteţi juca în voie, vă voi 
cumpăra atâtea jucării câte veţi vrea şi în fiecare zi vom face câte o 
plimbare cu automobilul. 

Dar Gaston de Moulinet nu putu continua, căci fetiţa începu să ţipe 
deznădăjduită, se trase cu putere de lângă dânsul şi întinse braţele ei 
micuţe spre doamna Gronard. 

— Tanti Irene, vreau să rămân la tine!... Nu vreau să mă duc cu 
omul acesta străin şi rău!... 

— Şi eu vreau să rămân la tanti Irene şi la unchiul Robert, adăugă 
băiatul cu hotărâre. Pleacă din ochii noştri, om rău ce eşti! Nu te 
iubim şi să nu mai vii niciodată pe aici! 

— Nu!... Nu te iubim, zise şi fetiţa sughiţând de plâns şi cu pumnii 

ei micuţi începu să-l lovească pe Gaston de Moulinet în piept. 

Înfuriat, el dădu drumul copilei, care se aruncă în braţele doamnei 
Irene Gronard. 

Plânsul copiilor îl făcea atât de nervos, încât îşi astupă urechile cu 
amândouă mâinile şi vinele de pe frunte i se umflară de mânie. 

Gândurile i se învălmăşiră nebune în creier. 

Oare şi cea din urmă încercare a lui va fi zadarnică?! 

Gaston de Moulinet nu mai fu în stare să asculte plânsetele copiilor. 

— Vei mai primi ştiri din partea mea, zise el repede şi ieşi ca 
fugărit, lăsând copiii în seama doamnei Irene Gronard. 

Câtva timp, rătăci fără nicio ţintă pe străzi, apoi, după cum i se mai 
întâmplase de mai multe ori în timpul din urmă, încă într-o tavernă, 
spre a-şi potoli tulburarea cu câteva pahare de absint. 

Pentru dânsul acesta era singurul mijloc prin care reuşea să alunge 
gândurile negre şi vedeniile amenințătoare de sărăcie şi mizerie care îl 
chinuiau de câtva timp. Chiar după cele dintâi pahare se simţi mai 
uşurat, i se părea că nu mai are nicio vină şi îşi spunea mereu — 
făcându-şi singur curaj — că norocul nu-l va părăsi cu desăvârşire şi că 
va găsi o cale prin care să scape din situaţia neplăcută şi grea în care 
se afla acum. 


378. Sfânta datorie 


A doua zi Raul Bernard aduse la îndeplinire ceea ce îşi propusese în 
ajun şi se duse la Dolores de Martigny. 

Bătrânul Jean îi deschise uşa şi îl pofti înăuntru. 

— În sfârşit, iată-te şi pe dumneata, domnule Bernard, şi e bine că 
ai venit, căci Dolores a noastră te aşteaptă cu mare nerăbdare, zise 
bătrânul lui Raul. 

— Mă aşteaptă? făcu Raul Bernard foarte uimit. De unde ştia că am 
avut de gând să vin la dânsa? 

— Coţofană a fost dis-de-dimineaţă pe aici şi i-a povestit ca te-a 
întâlnit ieri; i-a vorbit şi de Felicia şi acum Dolores e foarte 
nerăbdătoare să afle de la dumneata toate amănuntele. Ce nenorocire 
a avut iar de îndurat sărmana femeie!... Bietul căpitan!... Ei, la urma 
urmei de dânsul e mai bine, căci doarme în pace, dar suferinţa pe care 
o îndură Dolores nu mai cunoaşte margini. Sărmana suferă chinurile 

iadului!... Plânge... plânge neîncetat!... Când e cu noi, mai merge, 
căci se sileşte din răsputeri să-şi mai înăbuşe durerea, s-o ascundă; 
noaptea însă nu mai are linişte. Se plimbă ceasuri întregi prin odaie şi 
îi auzim numai sughițurile de plâns... Dar vino înăuntru, domnule 
Bernard, şi când îi vei povesti de Felicia, vorbeşte cu cea mai mare 
cruţare, ascunde tot ce i-ar putea pricinui durere şi descrie toate 
întâmplările în culorile cele mai frumoase. De altfel ce mai face 
Felicia... cum îi merge? 

— Bine!... A scăpat uşor din aventura cu blestematul acela de 
chinez, fără să i se fi întâmplat niciun rău şi s-a întremat repede. 
Bineînţeles că şi ea e adânc întristată din pricina morţii căpitanului 
Barnabe, pe care l-a iubit mult, dar... 

O uşă fu deschisă, Dolores de Martigny apăru în prag, recunoscu pe 
vizitator şi apropiindu-se de el, îi întinse amândouă mâinile. 

— Bună ziua, domnule Bernard, şi îţi mulţumesc că ai fost atât de 
bun să vii până la mine. Acum cred că voi putea afla ce face Felicia şi 
toate câte a avut iar de îndurat. 

Ţinu strâns mâna lui Raul Bernard şi îl trase în odaia ei unde îi 
urmă şi bătrânul Jean. Dolores îi oferi lui Raul un scaun, luă loc în 
faţa lui şi îl privi cu încordare, apoi întrebă: 

— E adevărat ce mi-a povestit Coţofană?... Felicia căzuse într- 
adevăr în mâinile acelui ticălos de Liu-San-Ciang? 

— Aşa este, dar din fericire a fost salvată la timp şi acum se află iar 
la adăpost de orice primejdie. E cu tatăl ei la Sidney unde vor rămâne 
deocamdată şi unde te aşteaptă pe dumneata. 

— Mă aşteaptă, repetă Dolores. Cu dragă inimă aş pleca la ei, dar 
nu-mi este cu putință. Mă reţine o datorie pe care trebuie s-o 
îndeplinesc. 

— Coţofană mi-a povestit tot; nu s-ar putea găsi însă vreo altă cale? 

— Nu, căci Betty are nevoie de mine şi de îngrijirea mea; sărmana 
bătrână e tare bolnavă. Din pricina mea atât ea cât şi credinciosul 
meu Jean au ajuns muritori de foame, căci mi-au dat tot ce au avut. 
Au suferit şi au îndurat toate lipsurile, şi acum puterile sărmanei Betty 
sunt istovite. Am chemat un doctor, care fată de dânsa a spus că 
starea ei nu e atât de gravă şi i-a dat speranţă de însănătoşire. Când a 
rămas însă singur cu mine, mi-a spus că trebuie să ne aşteptăm la o 
moarte grabnică. Eu fac tot ce-mi stă în putinţă şi ea are acum cea mai 

bună îngrijire, dar mi-e teamă că totul a venit prea târziu şi răul care 
s-a făcut nu se va mai putea îndrepta. 

Pe când spunea aceste cuvinte, Dolores plângea. Lacrimile i se 
prelingeau pe obraji pesemne fără să-şi dea seama, căci nu le ştergea. 

Raul Bernard fu foarte mişcat. 

— Spune-mi, scumpă contesă, n-ar fi mai bine dacă am duce-o pe 
Betty la un spital? Acolo ai putea avea o îngrijire şi mai bună decât 
aceea pe care poţi să i-o dai aici şi cine ştie dacă nu s-ar întrema iar, 
spre a mai trăi câtva timp în linişte. 

— M-am gândit şi eu la aşa ceva, dar sunt nevoită să-mi socotesc 
banii, ca să-mi ajungă cât mai multă vreme. Vreau să muncesc pentru 
a câştiga alţii, dar deocamdată nu pot face nimic, căci nu mi-e cu 
putinţă s-o las pe Betty singură. La spital cheltuielile sunt mari; e 
adevărat că atunci aş fi liberă şi aş putea munci, dar mi-e teamă că nu 
voi putea câştiga destul spre a acoperi toate cheltuielile trebuincioase. 

— Dă-mi voie să iau asupra mea aceste cheltuieli, dragă contesă. 

Dolores se uită la dânsul cu o privire plină de cea mai adâncă 
recunoştinţă. 

— Ai făcut atât de mult pentru mine şi pentru Felicia, ai adus 
atâtea jertfe pentru noi, încât nu pot primi şi această nouă dovadă de 
prietenie frumoasă pe care vrei să mi-o dai. 

— Doar asta nu e pentru dumneata, ci pentru bătrâna Betty. Şi 
aceasta e cu totul altceva. De altminteri e foarte firesc să primeşti 
ajutorul prietenilor când eşti la nevoie. 

— Voi vorbi cu doctorul şi îl voi întreba. Trebuie să vină în curând 
ca să vadă ce face bolnava. Dacă va spune şi dânsul că Betty, va putea 
fi îngrijită mai bine la spital, atunci voi primi cu recunoştinţă ajutorul 
dumitale. 

— Şi dacă Betty va fi la adăpost bun, vei pleca la Sidney? 

— Nu, nici atunci nu voi putea pleca, căci şi bătrânul şi 
credinciosul meu Jean are nevoie de mine. 

De astă dată se amestecă şi bătrânul în vorbă: 

— Nu, Dolores, de mine să nu te îngrijeşti, căci voi găsi o cale spre 
a-mi mai dura puţinele zile pe care le mai am de trăit. Voi avea grijă 
şi de Betty; mă voi duce zilnic la dânsa că văd ce face şi cum îi merge. 
Deocamdată lucrul de căpetenie este ca tu să-ţi recapeţi liniştea 
sufletească şi asta nu se va putea decât dacă vei fi iar împreună cu 

Felicia. Dacă se va întâmpla să am vreodată nevoie de ceva, mă voi 
adresa bunului nostru prieten, domnul Bernard, şi sunt încredinţat că 
el mă va ajuta şi nu mă va lăsa în drum. 

— Negreşit, dragul meu Jean; pe ajutorul meu poţi să te bizui 
oricând. Va fi o mare bucurie pentru mine să-ţi pot fi de folos. 

Deodată se auzi sunând la intrare şi Jean se duse să deschidă. 

Era doctorul a cărui venire o aşteptase Dolores. Ea îl primi şi îl 
conduse la patul bolnavei. 

După ce o examină, Dolores îl întrebă pe doctor: 

— Cum o găseşti azi pe bolnavă, domnule doctor? 

— Starea ei nu s-a schimbat, e aceeaşi. O slăbire generală a 
organismului şi inima nu mai bate cu destulă putere. Dar toate acestea 
nu trebuie privite ca manifestații de boală, ci de bătrâneţe. 

— Ce crezi, n-ar fi mai bine s-o ducem la vreun spital? 

— Nu, fu răspunsul repede şi hotărât al medicului, căci bătrâna nu 
e bolnavă în adevăratul înțeles al cuvântului şi n-are nicio boală care 
s-ar putea vindeca printr-un tratament clinic. Are nevoie numai de 
linişte şi îngrijire bună şi aceasta o are aici cum n-ar putea s-o aibă 
mai bine la spital sau chiar la cel mai bun sanatoriu. Dacă am duce-o 
de aici, faptul acesta ar tulbura-o mult, ea însăşi ar crede că starea ei e 
mai rea decât este în realitate. Gândul acesta i-ar apăsa mult sufletul 
şi ar aduce după sine o moarte şi m-ai repede. Îi voi da un 
medicament pentru întărirea inimii, pe care să i-l dai după prescripţia 
pe care o voi face... Spui că acum mănâncă mai cu poftă? 

— Da, mănâncă tot ce îi dau. 

— Acesta e un semn bun şi putem nădăjdui că hrana îndestulătoare 
îi va da iar puteri şi o va întrema. 

Medicul scrise reţeta, o întinse doamnei de Martigny şi făgădui să 
vină şi a doua zi. Apoi adăugă: 

— La început am crezut că acest caz e mai grav decât este în 
realitate. Dacă o vei îngriji tot astfel şi de acum înainte, sper că în 
scurt timp vei putea spune cu mândrie că ai redat bolnavei viaţa, căci 
dacă scapă, va fi numai meritul dumitale. 

Îşi luă rămas bun şi plecă, lăsând pe cei trei oameni singuri. 

Dolores se uită lung la Raul Bernard şi zise: 

— Ai auzit şi dumneata ce-a spus doctorul şi după cum vezi, 
trebuie să rămân aici. 

— Dar dacă vom lua o îngrijitoare bună? 

— O străină nu i-ar putea da niciodată îngrijirea plină de dragoste 
cu care o înconjor eu. Betty, trebuie să simtă neîncetat că sunt 
îngrijorată de viaţa ei şi numai aşa îşi va redobândi voinţa de a trăi, 
de care are atâta nevoie acum spre a-şi putea reveni în puteri şi a 
reîntrema. Aşadar, nu pot primi ajutorul pe pare mi l-ai oferit cu atâta 
bunăvoință, dar în orice caz îți mulţumesc din tot sufletul. 

— Dar domnişoara Felicia... şi mister Wilkens şi fratele dumitale... 
toţi te aşteaptă cu cel mai mare dor. 

— Trebuie să aibă răbdare, cum sunt şi eu nevoită s-o am. Va veni 
şi timpul când ne vom putea revedea, trist este numai că nu ştim când 
va fi această revedere. Le voi scrie chiar astăzi, spre a afla de la mine 
că am fost salvată şi cum îmi merge. Aş vrea mult să-i scriu Feliciei să 
vină la mine, dar pe de altă parte n-aş vrea s-o iau tatălui ei, căci şi el, 
sărmanul e atât de singur. Afară de asta la dânsul e la adăpost de 
toate nevoile şi lipsurile, pe când cu mine ar trebui să împartă sărăcia 
şi mizeriile care în curând se vor abate asupra mea. De aceea e mai 
bine să rămână acolo. Nu vreau că fiu egoistă, ci trebuie să mă 
gândesc că sunt mamă şi să fiu gata la orice jertfe pentru copila mea. 

După ce se despărţi de Dolores, Raul Bernard se duse acasă ca s-o ia 
pe Mabel Stanley. 

— Vino cu mine, îi zise el. 

— Vrei să ne plimbăm prin oraş? 

— Da. 

— Pe la Coţofană ai fost? 

— Chiar la dânsul vreau să mă însoţeşti şi tu. 

Mabel Stanley se învoi cu multă bucurie şi plăcere. 

Plecară cu maşina şi pe drum Raul Bernard îi povesti despre vizita 
pe care o făcuse contesei de Martigny şi tot ce vorbise cu dânsa. 

— Până acum nu mi-am dat încă niciodată bine seama câtă mizerie 
şi sărăcie este în lumea asta. E îngrozitor! 

— Ai dreptate. 

— Ce-au păcătuit oare aceşti oameni care trebuie să sufere atâtea 
chinuri? 

— Nimic: numai că soarta nu împarte bunurile cu dreptate. 

Raul Bernard dădu ordin şoferului să oprească la o băcănie, apoi 
întorcându-se către Mabel, îi zise: 

— Să nu mergem cu mâinile goale la bunul nostru prieten 
Coţofană. 

Cumpără tot felul de bunătăţi: cârnaţi, slănină, o şuncă întreagă, 
unt, brânză, câteva sticle cu vin, una cu rachiu şi ceru să fie toate 
împachetate într-un coş mare. Un vânzător al magazinului vru să ducă 
coşul la maşină, dar Raul îl luă singur în spinare. 

Mabel Stanley ajutase şi ea la târguieli, alegând tot felul de lucruri 
bune şi dacă ar fi mers după dânsa, coşul ar fi fost atât de încărcat, 
încât Raul nici nu l-ar mai fi putut duce. Afară îşi aduse aminte că mai 
trebuie şi pâine şi alergă ea însăşi la o brutărie pe care o văzuse peste 
drum. După ce făcu şi această cumpărătură, plecară mai departe. 

— Nu putem merge cu maşina până în faţa casei unde stă Coţofană. 
Trebuie să oprim la oarecare depărtare, căci în cartierul acela ar bate 
prea tare la ochi, dacă am apărea cu maşina noastră elegantă. 

Făcură aşa cum spusese Raul Bernard. 

— Dar cum vom duce coşul până la casă, dragă Raul? îl întrebă 
tânăra fată. 

— Priveşte la mine şi ai să vezi îndată cum. 

Raul Bernard apucă coşul cu amândouă mâinile şi îl ridică pe umăr. 

— Acum hai să mergem. 

— Ba nu, dă coşul jos şi îţi voi ajuta să-l ducem amândoi. 

— Nu mai vorbi copilării, doar nu sunt un slăbănog. 

— Dar şi eu vreau să fac ceva. 

— Tu du pâinea; e destul pentru tine. 

Astfel înaintară prin străzile înguste şi murdare ale cartierului unde 
se afla domiciliul lui Coţofană. Multe din căsuţele vechi de acolo erau 
atât de dărăpănate, încât nici nu mai locuia nimeni în ele. Aceluia 
care venea din străzile largi şi frumoase din centrul oraşului, i se 
părea aici că se află pe altă lume. Acolo totul era bogăţie şi strălucire, 
aici numai sărăcie şi mizerie, mizerie neagră! 

— Cât de îngrozitor e aici, dragă Raul, zise Mabel Stanley în 
şoaptă. 

— Da, e foarte urât şi e o ruşine pentru omenire că mai există astfel 
de cartiere într-un oraş ca al nostru. Dar să nu crezi că numai la 
Marsilia e aşa. Cartiere de acestea găseai şi la Londra, cu deosebirea 
că aici mai locuiesc numai puţini oameni, pe când acolo sunt cu miile, 
care duc o astfel de viaţă. 

— Coţofană a spus că acest cartier va fi dărâmat. 

— Da, primăria a luat această hotărâre şi fără îndoială că o şi va 
aduce la îndeplinire. Să nădăjduim că nu va mai dura mult, căci e 
timpul ca aceste cocioabe să dispară cât mai repede. 

Cei doi tineri căutară casa pe care le-o indicase Coţofană şi o găsiră 
atât pe ea, cât şi intrarea la pivnita în care locuia sărmanul muzicant 
cocoşat. 

Coţofană îi zărise îndată ce intraseră în curte şi le ieşi întru 
întâmpinare. 

— Cum, amândoi aţi venit? Ce frumos din partea voastră!... Fiţi 
bineveniţi! 

Când zări coşul pe care Raul Bernard îl ducea pe umăr, Coţofană 
întrebă: 

— Dar ce-ai adus acolo, Raul? 

— Câteva daruri pentru tine, scumpul meu, prieten. 

— Ţi-am spus doar să nu faci aşa ceva! 

— Ia nu mai pierde timpul cu vorba şi ajută-mă mai bine să iau 
coşul de pe umăr. 

Spunând aceste cuvinte, Raul se aplecă puţin, deoarece Coţofană, 
care era mic la stat, nu ajungea să apuce coşul. 

— Aşa... şi acum du-ne în palatul tău, făcu Raul Bernard, glumind. 

Toţi trei intrară în pivniţă. 

Raul Bernard şi Mabel Stanley, priviră în jurul lor şi tânăra fată 
exclamă îngrozită: 

— Cum, aici locuieşti?!... 

— Da, însă cuvântul a locui nu e tocmai potrivit. Mai bine ai fi zis, 
că mi-am găsit o vizuină unde stau cu câţiva şobolani care chiţăie de 
foame. 

— Dar e îngrozitor! 

— În hambarul unde ai stat înainte, era mai frumos, zise Raul 
Bernard. 

Coţofană ridică din umeri. 

— Ce să fac?!... De acolo am fost gonit şi sunt mulţumit că am găsit 
aici un adăpost. 

— Care ameninţă însă să se dărâme în fiece clipă peste tine. 

— Să sperăm că nu se va întâmpla aşa ceva, căci atunci într-adevăr 
n-aş mai şti unde să-mi odihnesc ciolanele. Să lăsăm însă asta şi să 

vedem mai bine ce bunătăţi mi-ai adus. 

Mobilierul pivniţei era acelaşi pe care Coţofană îl avusese în 
hambarul unde locuise înainte şi pe care îl cărase bucată cu bucată 
aici. 

Muzicantul puse coşul pe masă şi începu să scoată din el lucrurile 
dinăuntru. Erau atât de multe, încât abia încăpeau pe masă. 

Coţofană clătina mereu capul, ca şi când nici nu-i venea să creadă 
că vede în faţa lui atâtea bunătăţi şi repeta neîncetat: 

— Toate acestea sunt cu adevărat ale mele? 

— Îţi urăm poftă bună şi să le mănânci sănătos, bunul meu 
Coţofană, îi zise Raul Bernard. 

Coţofană se întoarse spre tânărul său prieten. Îi luă amândouă 
mâinile şi i le strânse cu căldură. Era atât de mişcat, încât nu putu 
spune niciun cuvânt. 

În acelaşi fel îi mulţumi şi tinerei fete. 

Spre a nu se lăsa prea mult impresionat, Raul Bernard zise cu o 
veselie prefăcută: 

— Aşa, Coţofană, acum ai aici tot felul de bunătăţi şi ne invităm 
noi înşine să luăm masa cu tine. Ai un tirbuşon ca să destupăm 
sticlele? 

— Nu, dragă Raul, dar se pot destupa şi fără tirbuşon. 

Raul Bernard îl privi întrebător şi spre a-i arăta cum se pot destupa 
sticlele fără tirbuşon, Coţofană luă una din ele, îi desfăcu capsula de 
metal şi ţinând-o cu gâtul în jos, dădu o lovitură puternică cu palma 
în fundul sticlei. Repetă acest lucru şi la a patra lovitură dopul sări 
afară. Coţofană întoarse repede sticla astfel destupată, fără să fi curs o 
singură picătură de vin din ea. 

Raul Bernard râse vesel. 

— Asta ai făcut-o minunat. După cum văd, eşti meşter în toate. 

Apoi Raul Bernard aruncă o privire spre pat şi îl întrebă pe 
Coţofană: 

Dar aia de colo ce este?... Seamănă cu un frac. 

— Nu numai că seamănă, dar chiar şi e. 

— Şi ce faci cu el? 

— ÎI curăţ. 

— Pentru ce? 

— Pentru că în curând voi avea nevoie de el. 

— Cu ce prilej? 

— Când voi veni la logodna ta. E fracul pe care l-am purtat pe 
vremea când mai dădeam şi eu concerte. L-am păstrat tot aşa cum am 
păstrat şi vioara, ca amintire din vremuri trecute demult. N-am crezut 
că voi mai avea vreodată nevoie de dânsul, dar acum s-a ivit iar 
prilejul. 

Coţofană rămase câteva clipe gânditor, cu privirea pierdută în gol, 
apoi continuă: 

— Mi-ai spus să vin la logodna ta ca maestrul Rampol... Da, voi 
veni ca atare şi voi mai cânta o singură dată ca maestrul Rampol. 
Pune să se facă o scenă mică, să dai ordin să se aprindă lumini multe 
şi încă o dată... va fi cum a fost odinioară... 

După o scurtă pauză adăugă: 

— Pentru cea din urmă oară!... 

Cuvintele acestea sunau ca o presimţire de moarte... Se apropia 
oare sfârşitul sărmanului muzicant cocoşat? 

În timpul din urmă îmbătrânise mult şi arăta foarte rău. Părea 
obosit de viaţă, cu trupul istovit. 

— Ascultă, Coţofană, tu trebuie să ieşi din pivniţa asta, să duci altă 
viaţă, aşa nu mai merge, zise deodată Raul Bernard cu hotărâre. Să nu 
te mai împotriveşti, să nu-mi mai spui că nu vrei să primeşti ajutorul 
meu, ci trebuie să te supui, să mă asculţi. De data aceasta hotărăsc eu 
ce ai de făcut şi nu voi mai lua în seamă nicio obiecţiune de-a ta. În 
vizuina asta mori cu zile. Asta nu e viaţă pentru tine. 

— Ştiu şi eu că aici mor cu zile. 

— Ei bine, voi pune capăt acestei stări de lucruri. Chiar astăzi mă 
voi duce să-ţi caut o cameră mai ca lumea. 

— Dar cu ce s-o plătesc? 

— O voi plăti eu. 

— Vrei să duc o viaţă mai bună trăind numai din mila ta? 

— Nu mai vorbi prostii!... Nu e acelaşi lucru dacă trăieşti din mila 
trecătorilor care îţi aruncă câte un gologan, sau din ce am de gând să- 
ți dau eu? 

— Trecătorii de pe stradă îmi plătesc cântecul pe care îl ascultă. 

— Ei bine, eu voi face acelaşi lucru. Te numesc muzicantul meu 
personal şi în fiecare zi ne vei cânta, logodnicei mele şi mie. În felul 
acesta te învoieşti? 

Coţofană aruncă o privire îndurerată în jurul său. 

— E adevărat că tare aş vrea să scap de aici, căci e îngrozitoare 
vizuina asta... 

— Atunci primeşte propunerea mea. 

Raul Bernard îi întinse mâna şi Coţofană i-o luă şi o strânse cu 
recunoştinţă. 

— Îţi mulţumesc din tot sufletul, bunul meu Raul. 

— N-ai pentru ce să-mi mulţumeşti... Să nu mai pierdem timpul cu 
vorbă multă. Hai să mâncăm acum câte ceva, apoi să plecăm îndată în 
căutarea unei odăi pentru tine. 

Toţi trei băură vinul dintr-un singur pahar, căci Coţofană n-avea 
mai multe; tăiară pâinea, mezelurile şi brânza cu un singur cuţit, 
mâncară de pe o bucată de hârtie -— farfurii nu erau — dar cu toate 
acestea mâncară cu multă poftă şi mai cu seamă Mabel şi Raul 
Bernard fură încântați, când văzură cu câtă poftă înfuleca Coţofană. 

Mâncă bine până când se sătură, apoi bău un pahar de vin şi 
mormăi mulţumit. 

— Aşa aş vrea să trăiesc în toate zilele, până la sfârşitul vieţii mele. 

— Aşa vei şi trăi de azi înainte, căci pe muzicantul meu nu-l voi 
lăsa să rabde de foame. Mai târziu, după ce mă voi fi căsătorit şi voi 
avea vila mea în vreun cartier frumos din marginea oraşului, te voi 
lua să locuieşti la noi. 

— lar dimineaţa vă voi trezi în cântece... Voi cânta aşa cum 
ciripesc păsărelele când ies din cuiburile lor, spre a-şi lua zborul în 
văzduh. 

— Da, scumpul meu Coţofană, aşa vom face. Dar deocamdată hai 
să plecăm în căutarea unei odăi pentru tine. 

Văzură destule camere şi Raul Bernard alese una modestă şi nu 
prea scumpă, ştiind că bătrânul muzicant s-ar simţi stingherit şi 
nemulţumit, să-l vadă cheltuind prea mulţi bani pentru dânsul. Odaia 
o închiria o văduvă bătrână. 

— Te vei muta chiar astăzi, Coţofană, zise Ralul Bernard cu 
hotărâre. 

— Bine, voi face cum vrei tu. 

— Şi de azi înainte nu vei mai cânta pe străzi. 

— Dacă nu vrei tu, nu voi mai cânta. 

După plecarea lui Raul Bernard, Dolores se aşeză la masă şi începu 
să scrie celor de la Sidney. 

Era o scrisoare lungă în care descria toate întâmplările şi 
nenorocirile prin care trecuse şi în care spuse tot ce avea pe inimă. 
După ce isprăvi cu această povestire, continuă: 


„Aş vrea atât de mult să vin şi eu la Sidney, să fiu lângă tine, scumpa 
mea Felicia, dar trebuie să rămân aici, căci mă reţine o datorie sfântă. 
Betty şi Jean mi-au fost întotdeauna credincioşi şi acum când sunt bătrâni 
şi au nevoie de mine, trebuie să le fiu şi eu credincioasă, să le dau tot 
ajutorul care stă în puterea mea. O fac din toată inima, deşi dorul de tine 
îmi macină sufletul, căci tu eşti tot ce am mai scump şi mai drag în lumea 
asta. Mă îngrozesc la gândul primejdiilor prin care ai trecut şi tu şi că 
soarta neîndurată ar fi putut să mi te răpească. Mulţumesc lui Dumnezeu 
că am fost cruțată cel puţin de această nenorocire îngrozitoare. 

Ştiu că la tatăl tău eşti la bun adăpost şi faptul acesta e o mare 
mângâiere pentru mine. 

Rămâi la dânsul, copila mea iubita, căci şi el a fost toată viaţa singur, 
părăsit de toţi şi poate a suferit chiar mai mult decât noi. Viaţa i-a fost 
pustie şi lipsită de dragoste; dă-i tu acum toată dragostea ta de copil şi 
despăgubeşte-l pentru suferinţele pe care le-a avut de îndurat. 

Un nemernic a nimicit viaţa noastră a tuturor; acest nemernic a fost 
celălalt Frank Wilkens. Dacă n-ar fi fost el, am fi fost cei mai fericiţi 
oameni de pe suprafața pământului. Dar fiecare trebuie să-şi îndure soarta 
fără să murmure, fără să se răzvrătească şi fără să lase amărăciunea şi 
ura să-i pătrundă în suflet. 

Noi toţi am trecut prin mari nenorociri, am avut de suferit dureri 
îngrozitoare, dar cu toate acestea trebuie să mulțumim Cerului că acum 
totul s-a întors spre bine. 

După cum ţi-am scris mai sus, sunt nevoită să rămân lângă Betty, s-o 
îngrijesc şi am toată nădejdea că se va însănătoşi iar. 

„Scrie-mi cât mai des, căci voi aştepta cu nerăbdare rândurile tale, care 
îmi vor face întotdeauna cea mai mare bucurie. 

Şi încă ceva, Felicia; roagă-te împreună cu mine lui Dumnezeu, să ne 
revedem cât mai curând. 

Transmite-i tatălui tău cele mai călduroase salutări din partea mea şi 


8094 


spune-i că şi eu mă gândesc mult la el. Sărută şi pe unchiul Axel şi pe 
Karin din partea mea. Îmi închipui că ei sunt foarte fericiţi. Îţi doresc şi ţie 
din tot sufletul, ca visul tău de fericire să se împlinească, iubita mea copilă. 

Mai ai nădejde? 

În viaţa asta întâmplările prin care noi, muritorii, suntem nevoiţi să 
trecem, sunt foarte ciudate. Uneori se ridică în faţa noastră piedicile cele 
mai grele şi deodată dispar, parcă n-ar fi existat niciodată. 

Cine ştie dacă şi ţie şi lui Bob Wilkens nu vă este dat să mai aveţi parte 
de fericirea pe care o doriţi atât de mult! 

Să te sfătuiesc oare să uiţi dragostea cea mare pe care o ai pentru 
dânsul?... Nu, nu voi face aşa ceva, căci ştiu că n-ai fi în stare să-l uiţi 
niciodată pe Bob Wilkens. Ah, Doamne, cât de grea e viaţa pentru unii 
oamenii... Te aduce la deznădejde!... 

Dar nu mai vreau să te întristez, aşa că mă opresc aici. Te îmbrăţişez cu 
cea mai mare dragoste. 

A ta mamă, 

Dolores”. 


După-amiază, pe când Betty dormea, Dolores se duse ea însăşi să 
arunce scrisoarea la cutia poştei. 

Când plecase din Vancouver, nădăjduise că lucrurile se vor petrece 
altfel, că o va putea revedea în curând pe Felicia. 

Dar acum?... 

Când va avea loc această revedere? 

Ca şi toate celelalte, trebuia să lase şi aceasta în voia sorții sau a 
întâmplării. 

În lipsa ei, factorul adusese o scrisoare pentru Dolores, pe care 
bătrânul Jean i-o dădu la întoarcere. 

Scrisoarea era din partea misionarului Tobias Mellor, care între, 
altele, îi scria foarte fericit: 


„l-am găsitpe toţi ai mei în viaţă. Bucuria lor n-a mai cunoscut margini 
când m-au văzut pe neaşteptate, căci toţi mă crezuseră mort...”. 


Vasăzică, acesta era unul din puţinii oameni, cărora, după 
nenorociri şi suferinţe, le lucea iar soarele bucuriei! 
Gânditoare, Dolores rămase cu privirea aţintită în gol. Poate acest 

soare va răsări odată şi pentru sărmana Felicia! 


379. Zbucium sufletesc 


Mister Drof îşi convoca acum zilnic directorii la consfătuiri şi le 
cerea raporturi amănunțite asupra mersului uzinelor. 

În ce privea producţia, niciuna din secţiile fabricii nu lăsa de dorit; 
totul mergea bine, numai vânzarea automobilelor scăzuse în chip 
foarte îngrijorător. 

— Trebuie făcută mai multă propagandă şi reclamă, zise el, 
sperând că prin acest mijloc va putea ridica vânzarea. 

În urma acestei dispoziţii a patronului, se făcu o reclamă aproape 
fantastică, dar prin aceasta nu se atinse scopul urmărit. 

— Care să fie pricina scăderii vânzării? întrebă atunci mister Drof 
pe colaboratorii săi. Nu e mult de când automobilele noastre se cereau 
ca pâinea caldă, nu eram în stare să satisfacem toate cererile şi 
deodată lucrurile s-au schimbat, parcă s-ar fi închis piaţa pentru noi. 

— Maşinile noastre sunt prea scumpe, mister Drof, răspunse unul 
din directori. 

— Nu sunt mai scumpe decât cele ale uzinelor Wilkens. 

— Da, însă cu ultimul lor model uzinele Wilkens au scos pe piaţă o 
maşină de calitate atât de superioară, încât noi am rămas mult în 
urmă. Asta e adevărata pricină; uzinele Wilkens ne omoară cu 
concurenţa lor. 

— Trebuie să batem neapărat această concurenţă. 

— Vrei să vinzi maşinile noastre sub preţul de cost?... Numai aşa s- 
ar putea face ceva. 

— Cum stau acţiunile uzinelor Wilkens? 

— Foarte bine. 

Mister Drof dădu ordin să se vândă toate acţiunile uzinelor 
Wilkens, pe care le cumpărase în urma sfatului lui Frank Wilkens, dar 
când întreg pachetul fu oferit la bursă, cursul căzu atât de repede, 
încât el nu putu să le vândă decât cu pierdere foarte mare. 

Vasăzică Frank Wilkens îi pricinuise şi aici o pagubă însemnată! 

O treime din capitalul pe care îl investise în uzinele Wilkens fusese 
nevoit să-l treacă pe numele lui Frank Wilkens şi această treime o 
moştenise acum Bob. 

Tot prin Frank Wilkens îi rămăseseră în spinare uzinele Moulinet 
care nu dădeau niciun câştig. 

Prin toate aceste pierderi, ajunsese şi el în situaţia să nu mai aibă 
capital rulant suficient. 

Dacă voia să bată concurenţa şi să atragă din nou clientela de 
partea lui, trebuia să-şi vândă maşinile cu preţuri foarte scăzute, dar şi 
aceasta costa o avere, mai mult decât putea suporta în împrejurările 
de față. 

De multe ori şedea în biroul său, cu privirea pierdută în gol, 
adâncit în gânduri triste care se învârteau mereu în jurul aceluiaşi 
punct: „Acum sunt şi eu în situaţia în care s-au aflat uzinele Wilkens şi 
trebuie să caut bani cu împrumut, spre a putea lucra mai departe”. 

Îi veni ideea să facă acelaşi lucru pe care îl făcuse Frank Wilkens 
pentru uzinele sale şi să-şi transforme întreprinderea într-o societate 
pe acţiuni. 

După ce luă această hotărâre, se puse în legătură cu mai mulţi 
bancheri de frunte. 

Însă toţi cu care vorbi, ridicară din umeri, voind să-şi arate prin 
aceasta părerea de rău că nu pot primi propunerea lui. 

— Banii sunt foarte scumpi azi şi nimeni nu mai cumpără acţiunile 
unei întreprinderi care mâine poate să dea faliment, răspunseră ei. 

— Dar firma mea va rezista. 

Bancherii se îndoiră foarte mult. 

— Îţi dorim din toată inima să fie aşa cum spui, mister Drof, şi ne 
vom bucura sincer dacă vei reuşi să te ridici iar, dar ca să fim sinceri, 
trebuie să-ţi spunem că ne îndoim mult. Din sursă sigură am aflat că 
uzinele Wilkens vor scoate un nou model de automobile, o maşină de 
calitate superioară, dar extrem de ieftină şi ale cărei cheltuieli de 
întreţinere vor fi atât de mici, încât nu le va putea întrece nici o altă 
fabrică. Uzinele Wilkens nu mai pot fi bătute şi nu mai încape nicio 
îndoială că va câştiga cursa. Tânărul Wilkens e un tehnician şi 
constructor de frunte, iar directorul său Smith un om de afaceri cum 
nu se mai găseşte atât de uşor altul. Acţiunile lor se ridică pe fiece zi 
şi chiar dacă s-ar oferi şi un suprapreţ pentru ele, nu se mai pot 
obţine. La bursă sunt notate dar nu negociate, căci nimeni nu vrea să 
le mai vândă. Asta e situaţia actuală a uzinelor Wilkens. 

Această ştire era într-adevăr nimicitoare pentru mister Drof şi un 

început de mânie începu să încolţească în sufletul său împotriva fiicei 
sale Ethel. 

Numai ea era vinovată de tot ce se întâmpla. 

Ce nevoie avusese să se încurce cu Frank Wilkens şi să ia asupra ei 
uzinele Moulinet?... 

Din nefericire şi el fusese destul de neprevăzător şi îi pusese la 
dispoziţie capitalul pentru această întreprindere riscantă. 

Fără îndoială că tot de la dânsa pornise şi planul de a lua asupra lui 
creditul pe care societatea preşedintelui Crosham îl dăduse uzinelor 
Wilkens. 

Vasăzică numai din vina ei se afla acum într-o încurcătură bănească 
din care nu mai ştia cum să iasă. 

Cercurile bancare nu mai aveau încredere în el şi din pricina 
aceasta era ca şi pierdut. 

Ethel îl adusese în situaţia asta, aşa că tot ea trebuia să-l scape 
acum. 

Se aşeză dar la biroul lui, îi scrise o scrisoare lungă în care îi 
expunea situaţia grea în care se afla şi pe care o încheia cu cuvintele: 


„Trebuie să vinzi cât mai neîntârziat uzinele Moulinet, să te scapi de ele 
cu orice preţ, chiar dacă vom avea o pierdere mare, căci avem neapărată 
nevoie de capital rulant spre a putea duce lupta cu concurenţa noastră, 
căci uzinele Wilkens ne bat pe toate căile. 

Dacă nu vei reuşi să vinzi uzinele Moulinet, pot să-ţi spun hotărât ziua 
când voi fi nevoit să-mi închid fabrica. Şi ştii pe înseamnă asta?... Că vom 
fi cu desăvârşire săraci! 

Mai mult încă — un fapt care te interesează în chip deosebit pe tine — 
Bob Wilkens va rămâne triumfător. Ai vrea să se întâmple aşa ceva? 

Aşadar, trebuie să faci tot ce-ţi va sta în putinţă, spre a vinde uzinele 
Moulinet şi a procura bani numerar.” 


Bob Wilkens nu se mai ocupa defel de administraţia uzinelor, pe 
care o lăsase cu desăvârşire în seama directorului Smith. El însuşi 
şedea cu inginerii în biroul de proiectare a fabricii şi lucra neîncetat la 
îmbunătăţiri şi perfecţionări ale maşinilor pe care le fabricau uzinele 
Wilkens. 

Când era vorba de a fabrica o piesă nouă, el însuşi stătea în faţa 

strungului sau maşinii de frezat. 

Îi făcea bine să se poată obosi cât mai mult fiziceşte, căci numai 
muncind în felul acesta, mai reuşea să-şi uite durerea care îi sfâşia 
sufletul şi dorul de Felicia care îi ardea inima. 

Lucrătorii săi îl iubeau, îl venerau şi ar fi trecut prin foc pentru 
dânsul. 

Pentru ei nu era numai patronul, ci şi un bun camarad şi prieten. 
Prin fabrică mergea ca şi ei, îmbrăcat într-un halat albastru de 
lucrător, mâinile lui erau tot atât de pline de bătături ca şi ale lor, 
fiindcă muncea ca şi ei; nu era mândru, ci vorbea cu dânşii ca şi când 
ar fi fost unul de-al lor. 

Le dădea în toate împrejurările pilde bune şi ei se întreceau să facă 
la fel cu dânsul, ba chiar să-l întreacă dacă se putea. 

De multe ori seara, după încetarea lucrului, Bob Wilkens mai 
rămânea în atelier spre a isprăvi câte o lucrare şi atunci se găseau 
întotdeauna mai mulţi din lucrători, care rămâneau cu el spre a-i da 
ajutor. Când le spunea că le va plăti orele suplimentare, ei se 
împotriveau şi răspundeau: 

— Ceea ce facem nu e pentru plată, mister Wilkens, ci pentru 
dumneata, fiindcă şi dumneata eşti bun cu noi oriunde se iveşte vreun 
prilej şi ştim că ne putem bizui oricând pe ajutorul dumitale când vom 
fi la nevoie. 

Era deci de mirare, dacă întreprinderea ajunsese la o înflorire atât 
de mare, încât le bătuse pe toate celelalte? 

Felul acesta de a lucra trebuia să ducă neapărat la izbândă. 

Într-o zi Bob Wilkens se afla iar în faţa unui strung şi lucra, când 
directorul Smith veni la dânsul. 

Fără a ridica capul, Bob îl întrebă: 

— Ai ceva nou, mister Smith? 

— Da, Drof a încercat să-şi transforme întreprinderea într-o 
societate pe acţiuni, dar n-a reuşit, aşa că acum nu va mai dura mult 
şi firma lui se va da peste cap. După cum vezi lucrurile s-au întors, 
situaţia s-a schimbat în favoarea noastră; noi suntem deasupra şi 
nădăjduiesc că vom rămâne şi în viitor tot aşa. 

De data aceasta Bob Wilkens ridică privirea şi uitându-se la 
directorul Smith, îl văzu zâmbind satisfăcut. Dar Bob încruntă fruntea 
şi răspunse: 

— E mai bine să nu ne bucurăm de căderea firmei Drof. 

— De ce nu?... El ar fi izbucnit în strigăte de bucurie dacă 
împreună cu tatăl dumitale ar fi reuşit să ne dea afară din uzinele 
noastre. De la agentul Levyn am aflat tot şi ştiu cât de josnic s-au 
purtat fată de noi. Numai în aparenţă aveau aerul că vor să ne ajute, 
dar în realitate aveau de gând să ne scoată din pâine, să ne înşele şi să 
ne tragă pe sfoară. 

Directorul Smith începu să râdă şi încheie: 

— Aşadar, te rog să-mi laşi bucuria pe care o simt, căci e cea mai 
frumoasă pe care am avut-o în viaţa mea. 

— Nu vorbi aşa, căci nu-mi place să te aud spunând astfel de 
lucruri. 

— Ei da, mister Wilkens, dumneata eşti întotdeauna împăciuitor şi 
supărarea dumitale nu durează niciodată multă vreme. Deocamdată 
ştii care este situaţia şi în curând fabrica Drof va fi scoasă în vânzare, 
aşa că trebuie să fim cu luare-aminte, ca să nu ne-o sufle altul. Se 
înțelege de la sine că trebuie s-o cumpărăm noi şi acolo vom construi 
tipul nou de maşini pe care avem de gând să-l scoatem în primăvara 
viitoare. 

— Da, aşa vom face, fu răspunsul scurt pe care îl dădu Bob 
Wilkens. 

Directorul Smith n-avea decât să procedeze cum va crede de 
cuviinţă, căci Bob Wilkens îi lăsase mână liberă în această privinţă. El 
însuşi nu se ocupa decât cu construcția automobilelor şi Smith avea să 
îngrijească de mersul bun al administraţiei şi al vânzării. 

Cu toate că situaţia se schimbase atât de mult în favoarea lui, Bob 
Wilkens nu simţi nicio bucurie. 

Şi Ethel Drof avusese o parte de vină că tatăl lui nimicise viaţa sa şi 
pe aceea a Feliciei; tot aşa şi bătrânul Drof, căci toţi trei puseseră la 
cale proiectul de căsătorie între Ethel şi dânsul. 

Dar pentru asta nu putea s-o urască! Era numai trist, nespus de 
trist! 

E adevărat că în muncă găsea oarecare mângâiere, dar aceasta nu 
dura decât puţine ceasuri. Nu-i era cu putinţă să o uite pe Felicia şi 
când se ducea acasă, gândurile sale zburau iar la ea, o vedea aievea în 
faţa lui, şi dorul de dânsa îi ardea şi mai aprig sufletul. 

Neîncetat revenea la directorul Smith cu întrebarea: 

— Pot să plec, în sfârşit? 

— Încă nu, căci mai avem nevoie de dumneata. Vei fi liber când 
vom fi trecut hopul. 

Datoria de care îi amintea mereu directorul Smith, îl ţinea încă 
legat, căci altfel ar fi plecat demult s-o caute pe Felicia. 

După plecarea directorului Smith, Bob Wilkens se mai gândi o dată 
la tot ce îi spusese acesta. 

Poate acum va veni timpul când uzinele nu vor mai avea nevoie de 
dânsul. 

Se gândise mai demult să caute un locţiitor. 

Şi atunci?... 

Ce va fi când o va revedea pe Felicia?... 

Fără să vrea îşi aduse aminte de cea din urmă întrevedere pe care o 
avusese cu Hariett. Tânăra femeie se ţinuse de cuvânt şi plecase. 

Să se ducă oare acum la avocatul său şi să intenteze procesul de 
divorţ? 

Dar dacă Hariett se va răzgândi? Dacă mâine sau poimâine va 
apărea din nou la New-York? 

Bob scoase un suspin din adâncul sufletului şi se aplecă din nou 
asupra lucrului său. Era menit de soartă să aştepte, să aibă răbdare. 
Dar cât va mai putea îndura oare acest chin? 


380. Aur! 


Roger Hallier era foarte încântat de viaţa de căutător de aur pe care 
o ducea cu Billy, fostul tovarăş al Crestatului şi care îi devenise şi lui 
un bun prieten. 

Găsea că e nespus de frumos să poată trăi liber şi neatârnat. 

Nu mai auzea în fiecare dimineaţă fluierul fabricii care îl chema la 
muncă, cu toate că nu dormea nici acum mai târziu, ba dimpotrivă, se 
scula şi mai de dimineaţă, spre a putea lucra cât mai mult. 

Pentru dânsul avea un farmec deosebit faptul că nu mai avea niciun 
stăpân pe cap. 

Bucuria lui fu cu atât mai mare, când văzu că munca pe care o 
făcea era încoronată de succes, ba chiar de un succes strălucit. 

— Cu săpătura pe care ai început-o, ai dovedit că ai un bun simţ de 
căutător de aur, dragă Hallier, îi zise într-o zi Billy. E adevărat că nu e 

o vână nouă, ci aceea a Crestatului, dar acum o vei putea exploata 
mai bine. Acolo e aur atât de mult, cum n-aş fi crezut niciodată. 

— Dar cu două braţe nu prea pot face mare ispravă. 

— Aici ai dreptate. 

Exploatarea ar trebui să se facă cu maşini. 

— Nu încape nicio îndoială că ar merita cheltuiala. 

— N-ar fi bine să mă duc la Sidney, să vorbesc cu mister Wilkens şi 
să-i fac această propunere? 

— Maşinile costă mulţi bani şi nu ştiu dacă are atât cât i-ar trebui. 

— Atunci să angajeze cel puţin câţiva oameni care să dea ajutor la 
lucru. 

Billy clătină cam îngrijorat capul. 

— Asta n-ar fi bine, căci n-am avea decât supărări. Ticăloşii ar fura 
şi ar fugi. Astfel de oameni sunt leneşi, cârcotaşi şi s-ar duce dracului 
pacea şi liniştea pe care o avem acum aici. 

— Aş îngriji eu să se poarte cum trebuie. 

Roger Hallier îşi întinse braţele vânjoase, îşi îndreptă trupul 
puternic şi încleştă pumnii. 

Billy se uită la dânsul şi zâmbi. 

— Ei da, cred şi eu că ai fi în stare să ţii în frâu o bandă de 
lucrători, oricât de primejdioşi ar fi ei. 

— Ei bine, voi pleca la Sidney şi voi vorbi cu mister Wilkens. 

— Dacă pleci, poţi să iei şi aurul pe care l-ai scos până acum; iar 
când te vei întoarce trebuie să aduci şi provizii noi, căci ale noastre 
sunt pe sfârşite. 

A doua zi, dis-de-dimineaţă, Roger Hallier porni la drum spre 
Sidney. 

Călărea voios şi se gândea la vremuri trecute demult. Viaţa pe care 
o ducea acum era cu totul alta. 

Ajungând la Sidney, îşi duse catârul la un han, apoi porni spre 
locuinţa contelui de Martigny, spre a afla de la el adresa Crestatului. 

Pe conte îl găsi în birou şi acesta îl primi cu multă prietenie. 

— Ce mai faci?... Îmi pare bine că ai mai venit şi pe la noi să ne 
vezi, îi zise el. 

— Mulţumesc, bine, ba chiar minunat de bine. La Sidney am venit 
cu un anumit scop şi aş dori să vorbesc cu mister Wilkens. 

— Ce lucru de aşa mare însemnătate ai să-i spui? 

— Că poate deveni un om foarte bogat numai să vrea. 

— Nu mă îndoiesc nicio clipă că o să vrea, dar spune-mi şi mie cum 
e cu putinţă aşa ceva? 

— Mina de aur pe care o are în munţi e foarte bogată. Vâna are o 
grosime de aproape cinci centimetri şi nenumărate ramificații. Dacă s- 
ar exploata cum trebuie, se pot scoate multe milioane de acolo. 

În aceeaşi clipă veni din întâmplare şi consulul Van Straten în 
biroul unde lucra contele de Martigny şi auzind ultimele cuvinte ale 
lui Roger Hallier, întrebă zâmbind: 

— De unde şi în ce chip s-ar putea scoate multe milioane? Şi eu aş 
vrea ceva din ele. 

Contele de Martigny îl prezentă pe Roger Hallier şefului său şi 
tânărul povesti şi consulului ceea ce îi spusese contelui. 

Olandezul îl ascultă cu multă luare-aminte. 

— N-aş fi crezut niciodată că acolo în munţi este într-adevăr atât de 
mult aur. Dar nu cumva te înşeli? 

Drept răspuns Roger Hallier desfăcu de la brâu unul din săculeţele 
de piele pe care le avea la el şi deşertă conţinutul pe birou. 

Consulul Van Straten se apropie şi examină mai de aproape metalul 
atât de preţios. 

— Aurul e bun, aproape curat, zise el. 

— Ei ce zici acum, am spus prea mult? 

— Nu pot să-mi dau încă părerea şi afară de asta nu se ştie dacă 
vâna nu va seca deodată. 

— Bineînţeles că asta n-o pot şti nici eu, dar presupun că nu se va 
întâmpla aşa ceva. 

— Ar trebui s-o examineze un specialist, un adevărat geolog. 

— Îi voi spune asta lui mister Wilkens şi el trebuie să angajeze un 
geolog spre a face examinarea trebuincioasă. 

— Ei şi ce eşti de părere că trebuie făcut mai departe? 

— Dacă ar merge după mine, aş instala acolo maşini moderne de 
exploatare şi aş începe lucrul sistematic în mare. 

Consulul Van Straten rămase câteva clipe gânditor, cu privirea 
îndreptată asupra aurului de pe birou şi apoi întrebă: 

— Când vrei să te duci la mister Wilkens ca să vorbeşti cu dânsul 
despre această afacere? 

— Îndată ce domnul conte de Martigny îmi va fi dat adresa lui, ca 

să ştiu unde îl pot găsi. 

— Îmi dai voie să te însoțesc şi eu? 

— De ce nu?... Cu toată plăcerea. N-ai vrea însă să-mi spui şi mie 
ce vrei de la mister Wilkens? 

— Voi discuta cu el despre ceea ce îi vei spune dumneata şi apoi îi 
voi face o propunere. 

— Bine, atunci să mergem. 

— Ba vom face ceva mai bun şi vom pleca cu maşina. 

— Da. 

Roger Hallier îşi luă rămas bun de la contele de Martigny şi îl 
întrebă: 

— Putem să ne mai vedem înainte de a mă întoarce iar în munţi? 

— Da; îndată după închiderea biroului voi veni şi eu la mister 
Wilkens. 

— Atunci pot să-ţi spun la revedere. 

Când Roger Hallier, împreună cu consulul Van Straten intrară în 
căsuţa pe care Crestatul o luase cu chirie şi care era situată la 
marginea oraşului, în mijlocul unei grădini frumoase, îi găsiră pe 
Frank Wilkens şi pe Felicia foarte întristaţi. 

După ce se salutară cu multă prietenie, Roger Hallier întrebă: 

— S-a mai întâmplat iar ceva, ce v-a întristat atât de mult? 

Felicia îi răspunse cu voce înăbuşită de plâns: 

— Mama mi-a scris. 

— Ar trebui doar să fii bucuroasă că în sfârşit ai o veste chiar de la 
dânsa şi încredințarea hotărâtă că se află în viaţă. 

— Am nădăjduit că va veni la Sidney, dar a scris că deocamdată 
nu-i este cu putinţă. 

— Unde e acum? 

— La Marsilia. 

— Dacă mama dumitale nu poate veni încoace din vreo pricină 
oarecare, ar trebui să te duci dumneata la dânsa. 

Aici se amestecă şi Crestatul în vorbă: 

— Asta i-am spus şi eu fetei mele, dar nu vrea să se despartă de 
mine. 

— De ce nu pleci, şi dumneata? 

— Trebuie să rămân aici. În curând voi fi nevoit să mă reîntore în 
mină spre a reîncepe lucrul. Micile economii pe care le-am făcut nu- 

mi ajung ca să-mi asigure bătrâneţile şi viitorul copilei mele; s-au cam 
irosit, căci în America am cheltuit cam mult, apoi drumul şi acum 
cheltuielile de aici... Pot şti dinainte ziua când voi isprăvi banii. 

Roger Hallier desfăcu săculeţele de piele de la brâu şi le aruncă pe 
masă. 

— Iată, aici am adus alt aur, iar eu voi lucra pentru dumneata şi îţi 
voi aduce mereu, căci acolo în munţi este destul. Aşadar, nu vei 
ajunge niciodată în nevoie, ba dimpotrivă, vei deveni chiar foarte 
bogat. 

Apoi îi povesti Crestatului că a făcut o săpătură în mină din altă 
parte decât aceea unde începuse pe vremuri Crestatul şi că o găsise 
foarte bogată. 

Când Roger Hallier isprăvi de vorbit, consulul Van Straten luă 
cuvântul şi zise: 

— Comoara aceasta trebuie ridicată. 

— Chiar aşa am de gând să fac cu ajutorul prietenului meu Hallier. 

— Dar o astfel de exploatare e neîndestulătoare şi nu poate da 
destul aur. Domnul Hallier are dreptate când spune că pentru o 
exploatare raţională şi sistematică este nevoie de maşini moderne. 

— Eşti de părere că ar trebui făcută o instalaţie minieră în toată 
regula? 

— Asta e singura cale bună şi practică, care poate da foloase mari. 

— Dar pentru asta e nevoie de un capital mare pe care nu-l am. 

— Am venit la dumneata tocmai pentru a vorbi despre această 
chestiune şi vreau să-ţi fac o propunere. Vom face o tovărăşie, un fel 
de societate, în care dumneata vei aduce ca aport mina, iar eu voi 
pune capitalul necesar pentru o exploatare raţională. Ei, ce zici de 
propunerea mea? 

— În primul rând că mă surprinde foarte mult. 

— Gândeşte-te bine şi vei vedea că nu ai ce pierde. 

— Eu nu, însă dumneata. 

— Vrei să vorbeşti de cazul când mina n-ar fi atât de bogată cât 
presupunem? 

— Da. 

— Voi lua toate măsurile spre a nu ne înşela asupra bogăției minei. 

— Doar nu poţi să vezi prin stâncă, pentru ca să ştii cât aur este 
ascuns sub pământ? 

— Ai dreptate, eu nu, însă sunt specialişti care pot stabili aceasta 
cu absolută siguranţă. Voi trimite astfel de specialişti în munţi spre a 
examina mina şi dacă după părerea lor exploatarea merită, atunci 
vom începe îndată lucru. 

Crestatul îşi trecu mâna peste frunte. 

— Totul vine atât de neaşteptat, încât nici nu mă pot deprinde atât 
de repede cu gândul acesta, zise el. 

— Dacă lucrurile vor merge bine, vei deveni proprietar de mină, nu 
vei mai fi nevoit să munceşti cu braţele dumitale, vei putea trăi unde 
vei vrea şi unde îţi va plăcea şi vei putea duce o viaţă frumoasă şi 
îmbelşugata. N-ai mai avea nicio grijă de viitor şi ar fi ceea ce 
numeşte poporul, un „om cu noroc”. 

Crestatul avu un zâmbet obosit. 

— Nimic nu se potriveşte mai puţin cu mine decât numele de „om 
cu noroc”, ba dimpotrivă. 

— Poate a fost până acum aşa, dar se prea poate ca lucrurile să se 
schimbe. 

— Mărturisesc că mi-ar face mare bucurie. 

— Şi ai merita să ai în sfârşit o viaţă mai frumoasă. 

Felicia se amestecă în vorbă şi zise: 

— Atunci, am putea pleca la Marsilia. 

— Da, ai dreptate. Ei bine mă voi mai gândi la toată această 
afacere. 

Consulul Van Straten deveni mai stăruitor. 

— De ce să mai stai mult la gânduri, căci totul e limpede şi după 
cum am spus, nu ai ce pierde. Singura neplăcere pe care ai putea-o 
avea, ar fi spulberarea speranţei de a te îmbogăţi, dacă specialiştii vor 
constata că mina nu e atât de bogată cum ne aşteptăm şi cum se arată 
acum. Dă-mi împuternicirea să mă duc în munţi cu câţiva specialişti, 
ca să examinez terenul şi să vedem ce se poate face. 

— Din partea mea fie. Poţi să te duci. 

— Vasăzică ne-am înţeles şi acum nu vreau să vă supăr mai mult. 
Când mă voi întoarce cu certificatul de expertiză al specialiştilor, voi 
veni iar la dumneata să vorbim mai departe. 

Consulul îşi luă rămas bun de la el şi se depărtă. După plecarea lui, 
Roger Hallier zise: 

— A fost o greşeală din partea dumitale că nu ţi-ai valorificat 

dreptul de proprietate asupra uzinelor Wilkens. Rezultatul a fost că 
acum eşti legat prin faptul că ai rămas fără bani. Dacă ai fi primit 
regulat veniturile de la fabrică, ai fi putut pleca la Marsilia şi să te 
stabileşti acolo. 

— Felicia n-a vrut să iau eu fabrica. 

— Ei da, o înţeleg şi de altminteri Bob Wilkens e un băiat bun şi de 
treabă şi merită să rămână cu uzinele. Ştii că tatăl lui a murit? 

— Da, a fost lovit de un al doilea atac de apoplexie, care i-a pus 
capăt vieţii. Am citit ştirea într-un ziar din New-York. 

— Ticălosul acela a avut un sfârşit prea bun. 

— Să nu-l mai ponegrim; e mort şi morţii nu trebuie vorbiti de rău. 

— Bine, voi tăcea, dar nu-i voi ierta niciodată ceea ce a făcut 
mamei mele. 

— Şi mie mi-a făcut mult rău, cu toate acestea îl iert. Şi el n-a fost 
decât un om, iar greşelile lui au fost omeneşti, aşa că nu mai trebuie 
să-l blestemăm. 

Clătinând capul, Roger Hallier se uită lung la Crestat. 

— Când te aud vorbind aşa, mai îmi vine să cred că nu eşti om. 

— Ce-aş putea fi altceva? 

— Un sfânt, un înger în sufletul căruia nu este decât bunătate şi 
îngăduinţă. 


x 


Roger Hallier se întoarse în munti, călăuzind comisia de experţi pe 
care o adunase consulul Van Straten, spre a examina mina Crestatului. 

Lui Billy nu-i prea plăcu că i se tulbură liniştea de care se bucurase 
până atunci în singurătatea munţilor şi zise lui Roger Hallier: 

— Dacă într-adevăr se va instala aici o exploatare în toată regula, 
atunci eu plec. 

— Nimeni nu te va putea opri, dragă Billy. 

— Îmi voi căuta o altă tabără. 

— Da şi chiar una cât mai bună şi mai moale, ca să te poți odihni. 

— Pentru odihnă n-am adunat încă destul aur. 

— Nu m-ai înţeles; dacă se va instala aici o exploatare în regulă, 
atunci se va lua şi terenul dumitale, vei fi asociat la întreprindere şi 
vei putea locui în oraş. 

Billy se uită neîncrezător la Roger Hallier şi zise: 

— Mi se pare că asta e numai o glumă de-a dumitale? 

— Nicidecum şi cred că şi dumneata te-ai săturat să-ţi istoveşti 
puterile săpând mereu pământul. 

— Munţii îmi sunt dragi şi îmi place viaţa asta liberă, dar cu toate 
astea, parcă tot aş fi mulţumit dacă aş putea duce un alt trai. 

— Ei vezi?!... 

În coliba din munţi locul deveni cam strâmt din pricina experţilor şi 
a consulului Van Straten, dar toţi se strânseră cât putură mai mult şi 
apoi străinii n-aveau să rămână decât vreo câteva zile. 

Experții începură să găurească stânca cu burghie de oţel, puseră 
mine de dinamită în diferite locuri şi examinară pietrele sfărâmate. 

Şi după fiecare examinare exclamau: „Aur, mult aur!” 

Ba mai găsiră încă ceva. 

Într-un anumit loc, vâna de aur de pe terenul Crestatului se unea cu 
aceea de pe locul lui Billy, aşa că amândouă formau un singur tot şi 
erau de o grosime neobişnuit de mare. 

A cincea zi experţii fură gata cu cercetările lor şi se pregătiră de 
plecare. 

— Eşti mulţumit de rezultat? întrebă Roger Hallier pe consulul Van 
Straten. 

— Mai mult decât mulţumit, căci aşteptările mele au fost întrecute. 
Te rog şi pe dumneata să te întorci cu mine la Sidney, ca să-l 
convingem pe mister Wilkens să primească propunerea mea. Apoi mai 
avem nevoie şi de consimţământul lui Billy, căci şi el trebuie să 
devină tovarăşul nostru. Fără dânsul nu putem face nimic, deoarece 
jumătate din mină e a lui. 

— Cu Billy te poţi înţelege îndată, chiar aici. 

— Voi încerca. 

Consulul Van Straten vorbi cu Billy şi îi arătă amănunţit care este 
situaţia. 

— Dacă primeşti propunerea mea, atunci vei fi părtaş la 
întreprindere cu a treia parte. 

— Cam ce venit aş putea avea în cazul acesta? 

— Cred că cel puţin cincizeci de mii de dolari pe an. 

Billy deschise ochii mari la auzul acestei sume. 

— Cincizeci de mii?!... Ei drace!... Eu aş fi mulţumit dacă aş avea 
în totul vreo cincizeci de mii de dolari spre a putea trăi din dobânda 

lor. 

— Ba suma asta o vei primi în fiecare an. 

— Ce să fac cu atâţia bani? 

— Asta e treaba dumitale, răspunse consulul Van Straten râzând. 

— Dacă e aşa, dă mâna încoace; ne-am înţeles. 

Billy întinse olandezului mâna lui puternică, în care Van Straten o 
puse pe a lui. 

— Bine, vasăzică ne-am înţeles. 

Acum era Billy, acela care nu mai avea răbdare, ci îi îndemna pe 
ceilalți să plece mai repede, spunându-le: 

— Haideţi! Să nu mai pierdem timpul. 

Cu toată graba pe care o aveau, se opriră la hanul lui Sam. 

Billy îi povesti acestuia despre norocul care dăduse peste dânsul şi 
încheie exclamând: 

— Închipuie-ţi Sam, cincizeci de mii de dolari pe an?!... Cincizeci 
de mii!... Ei, ce zici?... 

La început Sam se cam îndoi de cele spuse de Billy, dar când Roger 
Hallier adeveri vorbele prietenului său, Sam rămase cu gura căscată 
de uimire şi nu mai zise nimic. Se duse la tejghea, umplu o cană cu 
vin şi o goli dintr-o singură dată. Ameţise aproape din pricina celor 
auzite şi voia să-şi refacă puterile. 

Când puse iar cana pe masă, zise: 

— Cincizeci de mii de dolari?! Cincizeci de mii!... Ascultă Billy, 
când vei fi atât de bogat nici n-o să mai pui piciorul prin cârciuma 
mea. 

— Nu vorbi prostii, Sam!... Cred că mă cunoşti îndeajuns şi trebuie 
să ştii că nimic nu-mi poate schimba felul meu de a fi. Mie numi place 
să port nasul pe sus. De altfel şi tu ai să faci o afacere bună. 

— Eu?... Cum asta?... 

— Când vor fi aici mulţi lucrători, cârciuma ta va fi veşnic plină de 
muşterii. 

— Ah da, ai dreptate!... Afară de asta, căutătorii de aur care până 
acum n-au dat de vreo vână, vor găsi de lucru în mina voastră. Cred 
că îi vei angaja şi pe aceştia? 

— Asta se înţelege de la sine. 

Mai vorbiră mult despre toată afacerea, până când consulul Van 
Straten îi îndemnă pe toţi: 

— Haideţi, acum trebuie să plecăm mai departe. 

Când ajunseră la Sidney, se duseră din nou la Crestat. De astă dată 
îi însoţi şi Billy. 

Van Straten vru să istorisească lui mister Wilkens care fusese 
rezultatul cercetărilor, dar Billy i-o luă înainte şi bătând pe umăr pe 
vechiul său prieten, îi zise încântat: 

— Auzi, camarade?!... Vom avea un venit de cincizeci de mii de 
dolari pe ani... Vom fi nişte bogătaşi! 

— Vasăzică examinarea terenului a dat un bun rezultat? 

Consulul Vah Straten dădu din cap şi răspunse: 

— Mai mult decât bun. Acum să discutăm toate amănuntele 
întreprinderii; cred că le învoieşti să facem tovărăşia aşa cum am 
propus-o eu? 

— Da, căci am recunoscut că e cea mai bună cale pentru a putea 
exploata mina cum trebuie. 

— Aşadar, eu voi da capitalul pentru exploatarea ei, voi daţi 
terenul şi câştigul se va împărţi în trei părţi egale între noi. Te 
învoieşti şi cu asta? 

— Da, fiindcă socotesc că aşa e drept. 

— Bine, atunci voi face toate demersurile trebuincioase. 

— Vrei să faci dumneata tot? 

— Da. 

— Vasăzică eu pot să plec? 

— Încă nu, căci mai am nevoie de dumneata pentru îndeplinirea 
unor formalităţi. 

— Aceste formalităţi vor dura multă vreme? 

— Prea repede nu se vor putea îndeplini căci autorităţilor noastre 
le cam place să lucreze încet. 

Crestatul se întoarse spre Roger Hallier şi îl întrebă: 

— Dumneata nu vrei să vii cu noi în Franţa? 

— Aş prefera să rămân aici şi te-aş ruga să-mi dai o slujbă la 
întreprindere. Poate pe aceea de mecanic pentru conducerea şi 
supravegherea maşinilor. 

— Dacă îţi place mai bine să rămâi aici putem face şi asta. Vei fi 
conducătorul tehnic cu leafă de director. Eşti mulţumit? 

Roger Hallier dădu încântat din cap, pe când ochii îi străluceau de 
bucurie. 

